
Pristup 

Pojam književne kritike shvataju različiti kritici i estetici 
vrlo nejednako. Po mišljenju Lemaitrea svaka kritika imade indi¬ 
vidualno obilježje, te zapravo imade toliko vrsta kritika koliko i 
ljudi koji ih izriču. Prema Croceovu pak shvatanju estetički je sud 
spoznajni akt, te se književne ocjene mogu podijeliti samo u dvije 
vrste: u valjane i nevaljane. Između ova dva ekstremna shvatanja 
imade veoma velik broj nijansa. 

Ovaj prikaz hrvatske književne kritike nije kritički, nego 
literarno-historijski. U njemu hrvatska kritika nije podvrgnuta 
analizi s određenog stajališta o kritici, nego je on napisan s težnjom 
da se ispita: kako se u novijoj hrvatskoj književnosti javljala kri¬ 
tika, kako su je shvatali njezini hrvatski pretstavnici, i kako su 
oni, sa svojih stajališta, znali da osvijetle hrvatsku književnost. 
U njemu je obuhvaćeno vrijeme od g. 1842 pa do početka svjet¬ 
skoga rata, 1914. G. 1842 pojavila se, u »Kolu«, u novijoj hrvatskoj 
književnosti prvi put književna kritika, a godina 1914 znači u 
mnogome završetak jednoga njezina razdoblja. Te je godine umro 
Matoš, jedan od njezinih najznatnijih reprezentanata uoči rata, a 
te su godine uglavnom završili svoj aktivniji kritičarski rad Marja- 
novic i Hranilovic, druga njezina dva važna pretstavnika. U toku 
rata, a naročito poslije rata, mijenjali su se iz osnova i pogledi na 
književnost, pa tako i pogledi na književnu kritiku. Hrvatska ratna 
i poratna književnost, pa tako i njezina kritika, ne mogu još biti 
predmetom literarno-historijskih izučavanja. — Od starijih hrvat¬ 
skih književnih kritičara, koji su radili na kritici i prije i poslije 
rata, prikazani su ovdje samo oni koji su svoju kritičarsku fizio¬ 
nomiju bili utvrdili već prije g. 1914. Njihov kritičarski rad po¬ 
slije te godine uzet je u obzir samo toliko koliko je važan za 
razumijevanje i kao dopuna njihova kritičarskoga rada prije rata. 

Metoda kojom je izrađen ovaj prikaz zavisila je uglavnom 
od prilika u hrvatskoj književnoj povijesti. Za historiju hrvatske 
kritike jedva da su učinjeni prvi pokušaji. Kratke historijske pre¬ 
glede hrvatske kritike napisali su Ante Petravić (u svojoj studiji o 
akši Čedomilu, Studije i portreti III) i Ljubomir Maraković (u 
predgovoru svojoj antologiji hrvatske književne kritike, 1935), a 
pored toga napisane su dvije monografije: o Vrazu (Šrepel) i Jakši 

Čedomilu (Petravić). Rad starijih hrvatskih kritičara nije uopće 
sabran u knjigama — osim nešto Vrazovih, Veberovih i Šenoinih 
članaka. On je najvećim dijelom zakopan u časopisima i novinama. 
Bibliografije hrvatske književne kritike nema. Imademo popise 
kritičkih sastavaka Vrazovih, Markovićevih, Veberovih, Jurko- 
vicevih, Šrepelovih i Čukinih, ali ni oni nisu potpuni. Radi svega 
toga, u ovom prikazu nije ocrtan samo idejni razvitak hrvatske 
kritike — koliko se o njemu uopće može govoriti — nego je morao 
biti iznesen i sam materijal. Zato i mnogo citata; oni služe i kao 
dokumentacija i kao informacija o onome što je inače teško pri¬ 
stupačno. 

Za ovu povijest hrvatske kritike uzeti su u obzir samo oni 
sastavci koje su njihovi autori pisali s nakanom da pokažu: što 
vrijedi hrvatska književnost, ili pojedina njezina djela, kojim prav¬ 
cem ona treba da se razvija, i kakvi su stvaraoci pojedini hrvatski 
pisci. Izrazito literarno-historijski članci (u kojima je uglavnom 
iznesen materijal, ili su neke pojave prikazane u njihovu povijesnom 
značenju) ne mogu se obuhvatiti pod pojmom književne kritike. 
Kazališna kritika uzeta je ovdje u obzir samo toliko koliko su ka¬ 
zališni kritičari govorili o književnoj, a ne o kazališnoj vrijednosti 
drama o kojima su pisali. Estetičke rasprave širega značenja, ako u 
njima nije govor o vrijednosti hrvatskih književnih djela, uzete su 
isto tako u obzir samo u slučaju, ako se iz njih vide estetička shva- 
tanja koja su vladala u Hrvatskoj u pojedinim razdobljima. 

Pod pojmom vrijednosti može da se u kritici razumijeva u 
prvom redu umjetnička vrijednost književnih djela. Zato je u ovom 
prikazu iznesen najviše rad onih ljudi koji su imali pred očima 
umjetničku vrijednost književnosti. Ali se ne mogu pustiti s vida 
ni oni pisci koji su htjeli da procijene književnost i s nekih drugih 
stajališta (sa stajališta morala, nacionalizma, društva itd.), ako su 
oni to stajalište znali da opravdaju. Zato u ovome prikazu nisu 
spomenuti na pr. Fran Kurelac, Mirko Bogović, Mirko Breyer (koje 
je na pr. dr. Lj. Maraković prikazao u svom pregledu hrvatske 
kritike), a iznesen je rad Ljudevita Vukotinovića, Milana Šarića, 
Janka Iblera, Ivana Krnica, i dr. U svojoj cjelini, ovaj je prikaz 
ujedno i pokušaj da se iznesu idejna strujanja u novijoj hrvatskoj 
književnosti, od g. 1842 pa do pred rat. 

Vraz, Veher, Jurković i njihovi suvremenici 


i. 

Osnivačem hrvatske književne kritike proglasio je Franjo 
Markovic Stanka Vraza. To je mišljenje u hrvatskoj književnoj 
povijesti opčeno prihvaćeno. Poslije Markoviča, koji ga je samo 
usput nabacio, 1 prikazao je Milivoj Šrepel Vrazovu kritičarsku dje¬ 
latnost u zasebnoj studiji (u Vijencu 1888, i u zasebnoj knjižici, 
1892), nazivajući Vraza hrvatskim Lessingom. Branko Drechsler 
pošao je još i dalje, smatrajući u svojoj knjizi »Stanko Vraz« (1909) 
upravo kritičarsko-organizatorski rad ovoga pisca najvažnijim i 
najznačajnijim područjem njegove književne djelatnosti. 

Ovo je mišljenje opravdano samo djelomično. Stanko Vraz 
(1810—1851) je doista prvi pisac novije hrvatske književnosti koji 
je (u Kolu 1842) svjesno naglasio potrebu kritike i iznio dva važna 
literarna problema, oko kojih se velikim dijelom i kreće svaka 
kritika: koliko vrijedi književnost ilirizma, s obzirom na njezino 
umjetničko značenje, i u kome bi se pravcu naša književnost imala 
razvijati. — Doduše, u Narodnim novinama i u Danici bilo je i 
prije pojave »Kola« nešto bilježaka o književnosti, ali su one bile 
napisane bez ikakvih kritičkih pretenzija. Inače, već je Dragutin 
Seljan u natpisu svoje knjižice »Početak, napredak i vrijednost lite¬ 
rature ilirske« (1840) spomenuo taj problem vrijednosti, ali se njime 
nije zabavio. Sve što je reka.o o vrijednosti naše književnosti svoga 
vremena zbio je u jednu rečenicu: »Literatura ilirska u prvoj dobi 
svoje mladosti mnoge zaista prelijepe, korisne, zanimive, narodnost 
uzbuđujuce predmete i članke imađaše.« 2 — Seljanova rečenica pro¬ 
dukt je shvatanja koje je u novijoj hrvatskoj književnosti vladalo 
gotovo puna dva decenija, a koje je najjasnije izrekao Adolf Veber, 
čak pet godina nakon pojave »Kola«, u svojim »Domorodnim mi- 


1 Izabrane pjesme St. Vraza, izd. 1880, str. L. 

2 Drag. Seljan, Početak, napredak i vrijednost literature ilirske, str. 3. 

slima«, g. 1847, riječima: »Pisati knjige! Knjige neka nam kao iz 
neba cure! Svatko tko ćuti u sebi snage, zasuči rukave pa škripi 
perom. Samo tako doći ćemo glave tomu zmaju koji nam guta naše 
krasne, našega života zvijezde jasne! Pišimo dakle, braćo, pišimo 
neumorno«. 3 

Zasluga je Vrazova što je prvi spoznao i naglasio opasnost 
ovakvih shvatanja i istaknuo potrebu da se na književnost gleda 
kritički — i s obzirom na umjetnički talenat onih koji pišu i s obzi¬ 
rom na cjelokupno značenje onoga što se u književnosti objavljuje. 
Vraz je bio na čistu s teškoćama takva posla u tadanjim hrvat¬ 
skim prilikama, ali ga se ipak prihvatio, i vršio ga je od g. 1842 
do smrti. U prvoj svesci »Kola« on je izrekao misli koje znače 
prvi ozbiljni kritičarski program u novijoj hrvatskoj literaturi: 
»Teško je naime rasuđivati objektivno stvari ondje gdje još spisa¬ 
telji nisu naučni gole slušati istine. Taj je bio običaj dosad i kod 
nas. Svaka se nova, ta bila i najgora knjiga, hvalila, i pisalac u 
zvijezde kovao. Nu kad je naša književnost već u osmoj godini, 
to je istina već krajno vrijeme da se jedared pisaoci od slatke sise 
odbiju, dječinski im se bašmaci svuku i da se postavljaju na mla- 
dosne noge svoje . . . Treba da se osvijestimo, da riječ zametnemo 
o stvarih našega knjiženstva i vrhu njih da se trijezno razgovaramo 
ne gledeć na prijateljstvo, srodstvo i druge okolnosti.« 4 

Započinjući svoj kritičarski posao, Vraz očito nije namje¬ 
ravao da se oštro sukobljuje s pogledima na književnost koji su 
dotad vladali u Hrvatskoj. On je priznavao značenje što su ga 
pojedine knjige tog vremena imale u poslu narodnog buđenja. Ali 
je ipak htio da jasno povuče granicu između vrijednosti u nacio¬ 
nalnom i vrijednosti u umjetničkom smislu: »Tko god poznaje 
poeziju, zna da je čedo to nestašno — dijete rajsko, koje se ne rađa 
na zemlji, nego rođeno silazi s neba da kiti tužni život čovječanski 
zracima duha svevječnoga, rajskoga, nebeskoga, kao iskra neumrlog 
božanstva. Poezija se ne oblači u svilu i kadivu, ne hrani se šećerom, 
ne poji se šampanjštinom, ne traži sjajnih dvorova i zlatnih palata, 
da tu hodi po svilenih sazih i spava na mehkih dušecih, već slobodna 
dolazi kad njoj drago, a opet najvoli u kućarice proste, k umrlima 
zdravog srca i ciste duše, da š njima kolo igra po cvjetnih livadah 
ili planduje u gorici zelenoj uz romon bistrih potoka ili uz kloko’t 

3 Veber, Djela, IX, 185. 

4 Kolo I, 125. 

hladnih vrela, hraneć se mirisom cvijeća, pojeć zrakom nebeskim. 
K uspijevanju poezije ne treba dakle ni zapovijedi carske ni Stje- 
panova blaga. Ona sama po sebi niče gdje je njoj drago, a gdje joj 
nije volja niknuti i cvasti, tamo si je nećeš dozvati, ma potrošio svu 
silu i blago ove zemlje .« 5 

Druga misao što ju je Vraz konsekventno naglašavao u 
cijelom svom književno-referentskom radu bila je: kakvim pravcem 
treba da se razvija naša književnost. On je isticao potrebu da ona 
bude naša i duhom, a ne samo jezikom. Tu je on misao najopširnije 
izrekao u svojim poznatim rečenicama o dubrovačkoj književnosti, 
tvrdeći da su dubrovački pisci po duhu bliži Talijanima nego nama, 
i tražeći stoga da se naši pisci ugledaju u prvom redu u narodnu 
poeziju. »Da su se Dubrovčani ugledali u narodnu pjesmu, drugačije 
bi se bila razvijala naša književnost« — veli on na jednome mjestu . 6 
A tu istu misao izrekao je on u više navrata, raspravljajući na pr. 
o tome sto nas kritik imade da traži u našim književnim djelima: 
»Drugo ima gledište s kojeg valja da smatra slavjanski kritik na 
književne proizvode naroda svog, a to gledište jest mogući duh 
slavjanstva, kako se izjavljuje u književnosti slavenskoj sa 
svom svojom živom prirođenom silom; kako on vlada u naše vri¬ 
jeme, koji li mu daje oblik sadašnjost, koju li on udara pečat na 
isto vrijeme. Taj kriterion treba da si uzme na um naš kritik, i 
vazda pred očima da ga drži kao zrcalo jedno .« 7 

Ove dvije misli: potreba da kritik u književnom djelu traži 
umjetničke vrijednosti, i potreba nacionalnoga duha u književnosti, 
osnovne su misli Vrazova kritičarskoga rada, i njima je on — za 
duže vremena — odredio okvir u kome će se kretati hrvatska knji¬ 
ževna kritika. U tome je najpozitivnija njegova zasluga, i njegovo 
značenje u razvitku te kritike. 

Stvarni kritičarski rad Vrazov nije međutim toliko obilan, 
da bi se njegove posljedice mogle snažnije osjetiti u živoj književ¬ 
nosti. Prosuđujući Vrazovu kritičarsku djelatnost, čovjek mora da 
razlikuje dvoje: Vrazov umjetnički ukus, njegovu književnu kulturu 
i njegove poglede na pojave naše književnosti — i sam njegov rad 
na području književne kritike. Vrazov ukus, erudicija, smisao za 
prave književne vrednote itd. bili su jaki, što se naročito vidi po 


5 Kolo V, 86. 

6 Kolo IV, 81. 

7 Kolo V, 91—92. 

njegovoj korespondenciji. I njegov lični utjecaj na neke naše knji¬ 
ževnike bio je jak. Ali za razvitak hrvatske književne kritike i 
književnosti uopće imade značenje samo ono što je bilo napisano 
za javnost i što je bilo štampano, pa je prema tome moglo da izvrši 
jači ili slabiji utjecaj na pisce i publiku. A u tom pogledu Vraz. 
nije djelovao ni izdaleka onako kako je mogao. 

Prije svega, Vraz nije nikad ni istupao kao izrazit knji¬ 
ževni kritik s određenim pravcem i metodama. On je čak otvo¬ 
reno izjavljivao da nije rođen za kritika (u pismu Dobrovskom,. 
štampanom u »Građi« 8). U svome »Kolu« on je bio uglavnom 
književni referent, pišući o svima mogućim novim izdanjima koja 
je trebalo prikazati, i o veoma različitim pojavima narodnoga 
života: o našim narječjima, o našem pravopisu, o metodi kako da 
se skupljaju i izdaju narodne pjesme, itd. O svemu tome Vraz je 
uvijek pisao sigurno i pametno. Njegovi pogledi na izdavanje na¬ 
rodne pjesme nisu ni danas izgubili na vrijednosti: »Kod narodnih 
pjesama ne smije se ništa prenačinjat, promijenjat ili popravljat, 
nego ih valja bilježit onako kako izviru iz ustiju naroda. Ljepote I 
mane njihove — sve je to sveta baština praotaca naših.« 8 — Ali to 
nije književna kritika. 

Od g. 1842 do g. 1851, u 8 knjiga svoga »Kola«, Vraz nije 
napisao niti jedne književne ocjene u pravom smislu. Nije podrob¬ 
nije analizirao niti jednoga djela, nije dokumentirano iznio ni 
njegovih prednosti ni njegovih nedostataka. Ako bi čovjek sudio po 
nekim njegovim izjavama, mogao bi čak zaključiti da on i nije bio 
tolik prijatelj beletristike. Govoreći o Subotićevu »Kralju Dečan- 
skom«, koji je bio napisan povodom natječaja Matice srpske, Vraz 
je na pr. ustao protiv toga da se raspisuju natječaji za epopeju — 
među ostalim zato, jer je držao da u nas imade prečih potreba nego 
Što je beletristika. »Što se tiče nas, Hrvata i Srbalja, poznato je da 
nema još u kući našoj ni toliko stolaca i klupa koliko nam baš treba, 
a zašto da se prije onih potreba brinemo za zrcala i svilene jastuke«. 
Po njegovu mišljenju, najpreče su književne potrebe u Srba: gra¬ 
matika, srpska historija, srpski zemljopis, opći zemljopis, opća 
historija. 9 

Inače, priznavajući potrebu i značenje kritike, Vraz je držao 
prednošću tadanje srpske književnosti pred hrvatskom upravo to 


8 Kolo I, 126. 

9 Kolo V, 86. 

sto Srbi o književnim djelima raspravljaju prema pravilima este- 
tickim . 10 Ali je ujedno — u skladu sa svojim osnovnim pogledima 
na književnost — ustajao protiv načina kako srpski kritici (Maletić) 
na djela slavenskih pisaca primjenjuju staroklasična mjerila. Po 
mišljenju Vrazovu, na takav način morali bismo poreći vrijednost i 
djelima Mickijevića, Puškina, Gundulića. Tražeći slavenski duh u 
književnosti, on je našim pripovjedačima postavljao pred oči kao 
uzore Puškina i Gogolja . * 11 

U vezi s time, Vraz je usput dodirnuo i probleme stila: 
»-I u nas ima takovih umova koji, u školi skolasticizma odgo¬ 

jeni i narodu otuđeni, samo ono hvale što je teško, nenaravski skro¬ 
jeno, zapleteno na uvoje kao zgrade zahoda kretskoga .« 12 »Što bi vi 
meni kazali, da sad tko stane u društvu ljudskom onako govoriti kao 
što mnogi naši pisci pišu? Ne bi li se svaki od nas krstio i kazao 
da taj čovjek nije čitav ?« 13 

Dok se katkad i u naše vrijeme piše da bi naši čitaoci trebali 
citati, zbog patriotizma, samo domaću knjigu, a odbaciti stranu, 
Vraz je joŠ g. 1843 uzeo naše žene u zaštitu od prigovora što ne 
čitaju knjiga na vlastitom jeziku. Imajući pred očima malenu 
umjetničku vrijednost tih knjiga, on kaže otvoreno: »Bog i bogme 
nemamo razloga tužiti se na sirote žene i djevojke što ne mare za 
naše knjiženstvo.« 14 Vraz se, u više navrata, dotakao odnošaja iz¬ 
među književnosti i publike, i iznosio vrlo dobre misli o građi 
hrvatskog stiha, itd. 

Ali sve ove i slične svoje misli, inače jasne i opravdane, Vraz 
je vrlo slabo primjenjivao u praksi. Njegove se kritike većinom 
iscrpljuju u sitnim bilješkama o novim knjigama. Samo pabirčeći po 
tim bilješkama može čovjek nekako rekonstruirati Vrazove poglede 
na književnost. Sudeći po nekim njegovim rečenicama, on nije bio 
tako strog kritik kako bi to čovjek očekivao iz njegovih progra- 
matskih rečenica i po efektu što ga je njegova kritika izazvala kod 
njegovih književnih suvremenika. U svojoj ljubavi za narodnu 
poeziju, Vraz je narodne pjesme proglašivao gotovo svetim pismom 
— svetima i uzvišenima nad svakom kritikom . 15 — O »Ljubicama« 

10 Kolo V, 91—92. 

11 Kolo II, 106. 

12 Kolo III, 136. 

12 Kolo III, 138. 

14 Ibid. 

15 Kolo I, 125. 








8 Prvo poglavlje 


Mirka Bogovića, slabim lirskim pjesmama, pisao je: »Pročitavši ne¬ 
koliko pjesmica te zbirke, uvjerujemo gospodu prijatelje knjiženstva 
našeg da se tim svojim stvorom g. B. uvršća u prve rede pjesnika 
naših .« 16 — Vraz je pohvalio »Pjesme« Ljudevita Vukotinovića, 
govoreći kako su to listići izrezani iz srca pjesnikova, napisani nje¬ 
govom vrućom krvcom . 17 Za njega je i Mato Topalović slavan 
pjesnik . 18 — Ovakvi se Vrazovi sudovi nisu održali, i on ih je 
vjerojatno izricao više radi tadanjih naših prilika, negoli što bi 
osjećao onako kako je pisao. 

Inače, Vraz je i u kratkim svojim bilješkama znao da istakne 
prave umjetničke vrijednosti. Tako je on prvi jasno istaknuo veliku 
vrijednost Njegoševih djela, ustajući zbog njih čak i otvoreno protiv 
tadanje srpske kritike: »Dapače čini se da je krivi taj pojam o 
kritici već zavladao i kod istih sudija književnih, jerbo kojim 
drugim načinom možemo si protumačiti čudno pojavljenje da (dočim 
se je o »Kralju Dečanskome« već napisala čitava knjiga) ni jedan 
dosad srpski list ili časopis nije ništa spomenuo za prekrasne pjesni 
»Luča mikrokozma« i »Vijenac gorski«, za pjesni narešene silom 
dubokih i visokih misli, za pjesni pravog vrućeg nadahnuća! Za 
pjesni kakvih nema svekolika poezija naša!! Dvije ima već godine 
što je prva izašla, a sve još nijedne riječce o cijeni njezinoj! Valjda 
su je radi toga mučke mimoišli kritici srpski, što na njoj njesu našli 
bolesnog mjesta, koje bi napipali, ljute svijetu pokazivajući rane .« 19 
Na drugome mjestu napisao je Vraz o »Gorskome vijencu« ovu 
bilješku: »Najkrasnije djelo u ovoj struci što imamo. Preporucamo 
ga svima i svakomu .« 20 Vraz je pohvalio »Pesme« Branka Radi- 
čevića, radi njihova poetičnog duha i čistog narodnog govora . 21 
On je, radi njegova jezika, pohvalio i Subotićeva »Kralja Dečan- 
skoga«, ali mu je porekao pjesničku vrijednost: »Nu s druge strane 
nema u njem onog višeg ushićenja, one rajske topline, što je krv u 
žilah svakog izućeg poetičnog stvora «. 22 Vraz je pohvalno prikazao 
pripovijetke Ivana Kukuljevića, držeći da pripovijetke primamljuju 
publiku k literaturi — ali je spomenuo i teški, nenarodni Kuku- 

16 Kolo III, 139. 

17 Kolo VII, 81. 

18 Kolo I, 124. 

19 Kolo V, 92. 

20 Kolo VI, 51. Isp. Pavle Popović, Vraz prema Njegošu. Cetinje i 
Crna Gora, Beograd 1927. 

Kolo VII, 181. ' 

22 Kolo V, 87. 

ljevićev stil. Pohvalio je prvu knjigu Preradovićeh pjesama, Pre- 
sernove pjesme itd., obećavajući da će o njima naknadno opširnije 
pisati, ali tog obećanja nije izvršio. 

Jedna je od velikih zasluga Vrazovih što je u »Kolu« upo¬ 
zoravao na sve važnije pojave u književnosti Južnih Slavena i Sla¬ 
vena uopće, i što je budio interes za literaturu. Ali prave kritičarske 
djelatnosti nije razvio. On na pr. nije ništa pisao ni o Mažuranićevoj 
»Smrti Smail-age Čengijića«, nego ju je samo spomenuo, objavljujući 
»Iskru«, kao najizvrsniji prilog toga almanaha . 23 

U ovakvim bilješkama iscrpao se Vrazov rad na književnoj 
kritici. Vraz nije, na konkretnim primjerima, pokazivao u čemu je 
taj slavenski duh književnih djela što ga je on tražio, u čemu su 
karakteristike slavenskoga stila, u čemu je pjesnička vrijednost po¬ 
jedinih književnih djela, itd. Milivoj Šrepel karakterizirao je Vraza 
kao kritika na ovaj način: »Vraz se je prvi usudio da sruši goleme 
pećine autoriteta i mrtve tradicije, te je zubljom svoje kritike ras¬ 
vijetlio stazu mladoj poeziji hrvatskoj. Pa iako Vraz nije i nije 
mogao biti Sainte-Beuve, a ono je svakako Lessing hrvatskoga pre¬ 
poroda .« 24 Ovakvo je mišljenje očito netačno, pa se s njime nije 
složio Branko Drechsler, koji veli: Za Vraza uopće nije tako zna¬ 
čajno što je kao kritik iznio, kako je važno što je htio iznijeti . 25 — 
Isporedivši Vraza s Lessingom, Šrepel je očito smetnuo s uma i sam 
kvantitet Vrazova kritičkoga rada. Svoj sud zasnovao je Šrepel 
najviše na korespondenciji Vrazovoj. Ali korespondencija je pri¬ 
vatna stvar, koja se obično tiče samo dvojice ljudi, i nema mnogo 
veze sa cjelokupnom književnošću. 

Vrazov ukus i njegov osjećaj za književne vrijednosti bili su 
jači negoli je to došlo do izražaja u njegovim štampanim kritičkim 
bilješkama. Vraz je bio jedan od onih književnika ilirizma koji su 
vrlo dobro poznavali evropske književnosti, te je pratio sve pisce 
koji su u njegovo doba najaktivnije radili (Balzac Hugo itd.). U 
svojoj korespondenciji on je isticao potrebu da naši pisci upoznaju 
evropske literature . 26 Pokretači »Kola« iznijeli su kao svoj program: 
»Naša je vruća želja i pohlepa putem »Kola« dignuti književnost 
našu približujući je ukusu i duhu ostale braće slavenske, koji euro- 


23 Kolo V, 85. 

24 Vijenac 1888, 654. 

25 Drechsler, Stanko Vraz, 154. 

26 Djela V, 205. 

pejskoj izobraženosti bliže stoje.« 27 Ali je Vraz u svome radu 
nailazio na tolike zapreke, da se on nekih misli u Hrvatskoj nije 
ni usudio otvoreno izreći, nego ih je saopćivao samo prijateljima. U 
.jednom pismu Čelakovskom kaže on, govoreći o našoj dramatici: 
»Nu ovo pišem samo za Vas. Grijeh bi bio to ovdje progovoriti.« 
Drugi put — u listu Kukuljeviću — kaže: Najbolje je ipak mučati. 
Mucanjem se — kažu — i đavo tuče. 28 

Vrazovi biografi iznose da je on imao za štampu gotovu 
knjigu kritičkih sastavaka, ali je iza njegove smrti rukopis propao. 

Pored Vraza, u »Kolu« je o kritici govorio i Ljudevit Vuko- 
tmović (1813 —1893). Tu je on g. 1843 objavio svoj članak »Tri 
stvari knjiženstva: ukus, sloga, kritika«. U njemu je istaknuo po¬ 
trebu estetičkih rasprava o književnosti i ustao protiv tadanje parole 
o potrebi sloge među književnicima: »Baš u literarnoj borbi stoji 
literarni život, i iz ovoga vodi put k prosvjećenju.« 29 U vezi s time 
Vukotinović je govorio o potrebi kritike, ali joj je ujedno htio i 
odrediti granice: »Kritika treba da je zdrava. U literaturi koja se 
razvija ima biti krotka i prijateljska, svagdar učeća, a nigdar 
zlobna i porugivajuća. Lako je ono što čovjek s velikim trudom 
stvori smiješno načiniti, bez da se tko iz kritike ili (bolje rekuć) iz 
takova paškvila štogod nauči.« 30 

Ali, kao i Vraz, i Vukotinović je mislio da interesi literature 
imaju biti podvrgnuti općim interesima naroda. U literaturi, po 
njegovu mišljenju, ima da vlada čednost i čisti moral. Kao i Vraz, 
i Vukotinović je držao narodne pjesme uzorom prema kome se 
imade ravnati umjetna književnost. »Ondje imamo osobiti duh 
poezije, koju nijedan drugi narod nema.« Tražeći, kao i Vraz, 
nacionalni duh u književnosti, Vukotinović kaže: »U našoj poeziji 
neka ne bude niti Apolona, niti Jupitera, niti Venera, niti nikakovih 
krivih, t. j. tuđih bogova, nego u svetoj naravi i u običajih naroda 
našega tražimo slike za poeziju: ona neka bude izvor izobražnje 
(fantazije) naše. Više neko gledanje svijeta mora da bude u nami 
kad pišemo. Mi moramo da budemo u poeziji sasvime sinovi naravi, 
i da onako ganjamo ili upaljeni vrhu zemlje stojeći ganutim ili 


“ o. c., 307. 

28 o. c., 304. 

29 Kolo III, 132. 
39 Kolo III, 134. 

upaljenim okom uzimamo u dušu slike koje nam zemlja pred¬ 
stavlja.« 31 

Ali ni Vukotinović nije nikako kušao da svoje poglede pri¬ 
mijeni na književna djela. 

2. 

Prvu opširniju kritičku analizu domaćeg književnog djela 
napisao je u hrvatskoj književnosti Adolf Veber Tkalčević (1825 — 
1889), deset godina poslije pojave »Kola«, u »Nevenu« g. 1852 
(br. 42—46). Kritika imade natpis »Sud o pozorišnom djelu Mejrimi^ 
spisanom po M. Banu«. 

Kao i Vraz, i Veber je započeo svoj kritički rad refleksijama 
o važnosti i potrebi kritike: »Svaka književnost, prekoračiv gra¬ 
nice djetinjstva, ako hoće da se ojači i muževnim plodom urodi, 
treba da se podvrgne sudu nepristranih književnika. Jer kano što 
se dijete, dok je u povojih, hrani mlijekom i medom, a odrasli dječak 
sad hvali radi dobra ponašanja, sad kori s nestašnosti i pogrešaka, 
tako se mora i književnost. Dokle joj se hram ori glasom ugodnih 
pjesmica, treba ju grijati suncem građanske blagosti i dopadnosti, 
kada pako počima zboriti muževnim glasom, treba ju rukovoditi 
strogim, ali nepristranim sudom, da se ponizna ne poništi, a po¬ 
nosita ne pomami. Tko bi ju htio u djetinjstvu skučiti pod jaram 
suda, popario bi ju pogubnim mrazom, tko bi ju u muževnoj dobi 
pustio prostu i slobodnu, razmazio bi ju i razuzdao, te bi svakako 
zalutala stramputice.« 32 

Kritiku »Kola« Veber i nije držao kritikom, nego pustim 
iz.brajanjem novih djela. Zadaćom kritike držao je: piscu treba 
mirno i objektivno iznijeti njegove mane, da se on može izgrađivati 
i da može usavršavati svoj ukus. Tvrdio je: tko neće kritike, neka 
ne ulazi u književnost, jer nema nade da će se takav čovjek usa¬ 
vršiti, a plitko i površno piskaranje nanosi književnosti više štete 
nego koristi. 33 

Veberova je ocjena »Mejrime« po svome opsegu (20 strana 
»Nevena«) veća negoli sve ono što je dotad u Hrvatskoj na području 
književne kritike bilo štampano. Zato su je književnici pozdravili 
kao osobit književni događaj. Urednik »Nevena« (Bogović) popratio 

31 o. c. 136. 

32 Neven 1852, 66 o. 

33 o. c., 661. 

ju je bilješkom u kojoj je rekao da rado uvrštava tu ocjenu, jer da 
Veber razumije stvar o kojoj piše, i jer nije pristran. »Mi također 
uviđamo — kaže se tu — da kritike već jednom i kod nas treba, 
ako hoćemo da se književnost naša na viši stepen popne i ljaga 
svojih oprosti .« 34 

Veberova kritika izazvala je i zaseban članak, »Nekoliko riječi 
o Mejrimi i o sudu o njoj ponesenom od Adolfa Vebera«. Njegov 
pisac P. (Praus) započeo je svoje razmatranje riječima: »Važno 
djelo pojavilo se u književnosti našoj, a za djelom ozbiljna kritika. 
Radujemo se i jednomu i drugoj, jer su znak da u nas nastaje doba 
književne zrelosti.« — Uz taj članak napisao je urednik »Nevena« 
također bilješku, u kojoj, među ostalim, stoji: .... »Uostalom pako 
napose g. V. zahvaljujemo zato, Što je vještim svojim perom tako 
rekuc prvi, ne površno, već opširno, pojavio se na kritičkom polju 
naše književnosti .« 35 

Ocjenjujući »Mejrimu«, Veber je najprije opširno ispripo¬ 
vijedao sadržaj te drame. Zatim je iznio karakteristike bosanskih 
kršćana i bosanskih muslimana uopće, te ispitao koliko se glavna 
lica drame podudaraju s opcenim narodnim ili bolje reći, vjerskim 
karakteristikama naših ljudi. Sa svima je licima Banove drame 
Veber uglavnom bio zadovoljan, jer svako od njih, po njegovu 
mišljenju, predočuje tipične crte kršćana ili muslimana, samo nije bio 
zadovoljan s licem Živana: Živan nije junak i otvoren čovjek, što 
bi kao kršćanin trebao da bude, nego je nekonsekventan slabić. — 
Koliko je nešto malo prigovarao i ostalim licima drame, Veber je i 
to činio stoga što je želio da neka od tih lica (na pr. Novko) u 
nekim prizorima, kao kršćani, rade drugačije nego što rade. Pored 
toga, Veber je u svome članku ispitivao Banov jezik, stil, stih, 
ritam, iznoseći dosta i opravdanih i neopravdanih zamjeraka. 

Ova je Veberova kritika bila uglavnom moralistička kritika. 
Iznoseći na pr. svoje prigovore Živanu, Veber nije prigovarao što to 
lice nije estetički na svome mjestu, nego zato što mu je Živan kao 
čovjek bio nesimpatičan: »Od svih značaja, smatrao tko stvar s ove 
ili s one strane, najmanje se dopada Živan. Pročitav prvi put ovo 
djelce, činio mi se Živan mrzak, no čitajući drugi put, opazio sam 
nekoliko lijepih svojstava, ali ni sada ne može da mi posve omili .« 36 

34 o. c., 660. 

35 o. c., 792. 

36 o. c., 697. 

— Veberu se u Banovoj drami naročito sviđalo, sto su u njoj sva 
lica crtana tehnikom bijelo-crno: »Pa njegovi su junaci (t. j. Ba¬ 
novi), osim nekoliko pogrešaka, uvijek isti, uvijek dosljedni i vjerni 
ili krepostim ili manam, a pobjeda je određena čistoj kreposti. Tim 
postaje djelo vrlo poučno i okrepno, premda nije lišeno prekrasne 
romantike, koja slična djela začinja .« 37 

Ono što bismo u ovoj ocjeni mogli nazvati estetičkim sudom,, 
zbio je Veber u nekoliko rečenica. Obrazloženje njegova pohvalnog 
suda o »Mejrimi« glasi: »Pjesnik je naš pokazao da umije ne samo 
više česti tako stopiti u cijelost, kano da su salivene, več da ih znade 
i zadahnuti pobožnim duhom kreposti i narodnosti, počem mu djelo 
postaje dragocjeno blago ukupnog našega naroda, koj mu je dužan 
što većom zahvalnošću .« 38 Pored toga je hvalio živost pojedinih pri¬ 
zora i ustvrdio da neke epizode nisu u organskoj vezi s cjelinom. 

Moralistički karakter prve Veberove kritike istakli su već. 
i njegovi suvremenici. Praus je u svome pomenutom članku 
priznao Veberu tankoumnost kojom je objasnio karakter bo¬ 
sanskog puka i pojedinih lica »Mejrime«. Ali je držao da Veber 
nije shvatio kompliciranosti Živanova značaja i da je bio odviše 
moralist. Upravo u toj kompliciranosti, u toj borbi između različitih 
osjećaja i strasti, između dobra i zla, u koju zapada Živan, vidio je 
Praus uspjelost ovoga lica. Po Prausovu mišljenju, taj Banov Zivan 
pripada među najvještije ocrtane karaktere u cjelokupnoj dramat¬ 
skoj književnosti. »Svi učitelji ove velike teatralne vještine — kaže 
Praus — položili su pravilo da glavni karakteri budu bitno kreposni, 
ali ne bez mane, ili da budu bitno poročni, ali ne bez ikakvih 
kreposti, bez svake savjesti, bez kolebanja, kako bi prvi bili vjero¬ 
jatni, a drugi ne bi postali sasvim mrski, pa i jedni i drugi sažaljenja 
dostojni .« 39 — S Prausovim se sudom složilo i uredništvo »Ne¬ 
vena«, riječima: G. V. je značaj Živana smatrao sa gledišta pravo- 
naravnog, a ne, kao što bi tu trebalo, sa gledišta strasnog, pa je 
k tomu valjda i zaboravio da je tragedija već po svojoj naravi 
glavno trkalište strasti . 40 

Stekavši tako glas prvog hrvatskog kritika — i po vremenu 
i po vrijednosti — Veber ipak nije nastavio svoj kritičarski rad 

37 o. c., 66 y. 

38 o. c., 728. 

39 o. c., 793. 

40 o. c., 792. 

prema programu što ga je iznio na početku svoje napomenute ocjene. 
U svome veoma plodnom i dugotrajnom književnom radu on se 
dodirivao različitih književnih pitanja. Ali književnom kritikom 
u pravom smislu bavio se više kao usput. Tako je on pisao o pro¬ 
blemima stila, stiha, metrike, o pravcu književnosti: O slogu hr¬ 
vatskom (1869), Metrika hrvatska (1862), O hrvatskom heksametru 
(1864), Ukus (1882), itd. O nekima od tih pitanja pisao je već u 
vrijeme kad je bilo stiglo novo književno pokoljenje, koje nije u 
svemu mislilo onako kao Veber. Tako se on, koji je g. 1852 osjetio 
potrebu stroge kritike, već g. 1869 tužio na podivljalost hrvatskih 
kritičara: »Jedva si izdao kakvo djelo — govorio je on — nad 
kojim si godine promozgao, pa ga je narod dobrohotno primio, već 
se dižu zavidnici, koji plaštem nepristrane kritike jednim potezom 
površnoga pera uništuju duboke napore« . . . 41 

Između svoje kritike »Mejrime« i ovako rezigniranih riječi o 
stanju u hrvatskoj književnosti, Veber je napisao ocjenu Kazalijeve 
pjesme »Trista Vica« (1858), nekoliko kraćih ocjena i prikaza, te 
opširniji članak »Najnoviji pojavi našega pjesništva« (1865). 

U svojoj ocjeni Kazalijeve pjesme Veber je pokazao nekoliko 
novih crta, kakvih nije bilo u ocjeni »Mejrime«. Kao i u svome pri¬ 
kazu Banove drame, i u ovoj je novoj ocjeni Veber najprije ispri¬ 
povijedao sadržaj djela o kome će govoriti, a zatim je iznio svoje 
refleksije različite vrste. Ponajprije je istaknuo snažni stvaralački 
talenat koji je Kazali pokazao time što se oteo robovanju narodnoj 
pjesmi. Veberove su rečenice o tome značajne: »Štujemo narodne 
pjesme kao najdragocjeniji zalog duha našega naroda, ali ne mislim 
da umjetni pjesnici ne bi smjeli opjevati niti druge stvari do junaka, 
niti drugačijim stihom nego narodnim, niti drugimi figurami do 
narodnih. Pjesme ove treba da budu temelj na kojem da umjetni 
pjesnik samostalno podigne novu zgradu, ali niti tuđega sloga, niti 
posve narodne vrsti, već nešto nova, čarobna, divna, prema moćnoj 
sili duha svoga. Tko ne zna letjeti svojimi krili, utonuće poput 
Ikara u moru oponašanja, srećnih bo Dedala ima vrlo malo. Naš je 
pjesnik udario tom novom stazom, na kojoj mu cvate vijenac 
lovorike.« 42 — Veličinu Kazalijeva stvaralačkoga talenta vidio je 
Veber i u tome što je ovaj pjesnik odbacio i banalnu građu tadanje 
hrvatske književnosti (ćorde, pjevanje crnookima) i njezin stih, 

41 Veber, Djela IV, 257—259 (Iz Vijenca 1869, S Vidikovca). 

42 Narodne novine 1858, br. 188. 

dajući se na to da srcem opjeva ljudsko srce i stvarajući nov, 
vlastit, slobodniji izražaj. Umjetničku vrijednost pjesme »Trista 
\ ica« vidio je on i u tome sto ona, uza sve mnoštvo materijala, 
ostavlja cjelovit dojam, jer se sve u njoj spliće oko osjećanja tuge. 

Kazalija je Veber smatrao pravim pjesnikom — s jednim nedo¬ 
statkom: što je nejasan, što mu je jezik nepravilan. Ali je njegov 
završni sud: »Kad bi se uklonio tim manam, Kazali bi se uspeo na 
visok stupanj savršenstva, prema kome tako slavno stupa .« 43 

U svome članku »Najnoviji pojavi našega pjesništva« (1865) 
Veber je prikazao tadanje nove književne pojave uglavnom prema 
onim istim kriterijima koje je upotrebio u svojoj prvoj kritici: lje¬ 
pota je cijelost u mnoštvu, lijepo je samo ono što je ujedno i moralno, 
pjesnik ne smije kopirati narav, nego je mora idealizovati. S obzirom 
na naše prilike, Veber je govorio: Kod nas neka se ne opisuje junak 
koji nije što pridonio ostvarenju narodne slobode, djevojka se u 
pjesmi smije samo onda slaviti, ako je krasi rodoljublje. »Zato 
odlučno osuđujemo one pjesnike koji svaku pjesmicu koju su kad na 
brzu ruku vjerenici ispjevali šalju u svijet, kano da je ovome stalo 
do djetinjih igara njihovih. Još više pako osuđujemo one naše 
pjesnike koji, nenadareni nikakvom maštom, nevješti pripravnim 
znanostima, mucajući tekar jezikom i grdobno nahramljujući pje¬ 
sničkim mjerilom, hoće da pjevaju te pjevaju, ne mareći zato zijeva 
li općinstvo ili se ushićuje čitajući nepjesničke im pjesme. Ovi se 
neka sjećaju onoga latinskoga: Est Deus in nobis, quo agitante 
calescimus ipsi, pa ako ćute da mjesto Boga u njih stanuje nevjeŠta 
baba, neka se okane jalova posla. Nadahnuća, znanja, ukusa, ugla¬ 
đena dugotrajnim općenjem, razmatranjem, vježbanjem treba čovjek 
koji hoće da ikako pjeva na pjesničkom nebištu našem.« 44 

Polazeći s ovoga stajališta, Veber je u pomenutom članku 
osudio Pucićevu »Cvijetu«, držeći da njezini dijelovi ne sačinjavaju 
cjeline, ne nalazeći u njoj osnovne ideje, i izričući bojazan da bi ona 
mogla moralno lose djelovati. Veber je osudio i Sundečićevu 
»Krvavu košulju«, smatrajući njezinu sadržinu već banalnom. — 
Priznao je pjesnički dar početniku Đuri Kovačeviću, ali je držao 
da u njegovim pjesmama psihologija ne valja, i da je u njima previše 
erotike: »Ali najviše zamjeram pjesniku što je u opisivanju ljubavi 
prenjezan, pače razbludan. Nije zadovoljan da se dvoje grli i cjeluje. 


43 o. c., br. 194. 

44 Djela IV, 395—399. 

već se moraju i za grudi, dojke ili sise dirati.« 45 — Pohvalio je i 
pjesnički dar J. E. Tomića, ali je i ovome liriku prigovorio što u 
njegovim pjesmama (Leljinke) imade previše ljubavnih elemenata: 
»Nego s druge strane treba i to reći da i ovaj mladić odviše grli,, 
cjeluje i s grudima s vjerenice srašćuje, ter mu pjesme gube ono dje- 
vičanstvo kojim se obično mlad pjesnik razblažuje.« 46 

Od ostalih književnih poslova Veberovih pripada u područje 
književne kritike njegov članak o Jurkovićevoj knjižici »Tri lipe« 
(1858). U njem je o Jurkoviću rečeno da je veoma uman i rođen za 
velike stvari, ali da je odviše strastven. — U »Naše gore listu« 
(1861) ocijenio je Veber Utješenovićeva »Nedjeljka«. Pisca ove 
knjige uvrstio je među »najnadarenije pjesnike cijele Jugoslavije«: 
»Poezija mu je čisto narodna, kojoj su misli, tropi i figure i izrazi 
osnovani na narodnih zorovih, ali tankim ukusom uzdignutih do 
visine i uglađenosti umjetnoga pjesništva. On nam najbolje pokazuje 
kako se na temelju narodnih pjesama ziđe umjetna zgrada pje¬ 
sništva.« 47 Ali je Veber ustao protiv Utješenovića, koliko je ovaj 
tražio spas Južnih Slavena u pravoslavlju i koliko se gubio u pre¬ 
velikoj transcendentalnosti. — G. 1863 napisao je Veber u »Pozoru« 
veoma pohvalnu ocjenu »Krijesnica«, anonimne knjižice Ivana 
Trnskoga. — G. 1876 štampao je u »Radu« raspravu »Nješto o 
pjesništvu«, povodom »Izabranih pjesama« Stjepana Ilijaševića. Tu 
je govorio o sadržaju Ilijaševićevih pjesama (pohvalivši pjesnika 
naročito zato što ne pjeva ljubavnih pjesama), o načinu kako 
Ilijašević izrađuje svoje pjesme itd. — ali glavni dio članka ispunjen 
je mislima o hrvatskoj metrici. 

Pored izrazito kritičkih članaka, Veber je napisao više infor¬ 
mativnih članaka o književnicima: o Gunduliću (Neven 1854), o 
Preradoviću (Danica 1874), o Ljubiši (Rad 1881), Maletiću i Banu 
(Vijenac 1885). I u tim člancima imade pokoja misao o umjetničkoj 
vrijednosti književnih djela pomenutih pisaca, ali se sve to gubi u 
raspravljanju o pitanjima druge vrste. 

Probleme umjetnosti dodirivao je Veber i u nekim svojim 
radovima koji nisu nastali zbog književno-kritičkih pretenzija. U 
svome članku »Ukus« (1882) zadro je u problem: idealizam — 
realizam (koji je 80-tih godina bio aktuelan). Izrekao je misao: 

45 o. c., 406. 

46 o. c., 407—408. 

47 Naše gore list 1861, 66 . 

idealizam, po kojem si umjetnik sam od sebe stvara i svijet i svoje 
umotvore, ne može odgovarati ćudi čovjeka koji žive u krilu 
naravi, a samo s naporom prodire u predjele umjetnikova svijeta. 48 
U svome prikazu jambrečakova »Rimskog hodočašća«, štampanom 
u »Katoličkom listu« g. 1882, on je iznio misao kako putopisac ne 
smije biti samo informator, već i umjetnik žive mašte, dosjetljiva 
duha. 

Sintezu svojih pogleda na književnost Veber je iznio u svome 
članku »Predmet pjesništva«, u svojoj čitanci za srednje škole 
(1867). Po njegovu učenju, krasota je cijelost u mnoštvu, moral je 
osnova ljepote, a umjetnička je ljepota idealizovana narav. 

O Veberovoj su kritici, kao i o svemu njegovu radu, vladala 
različita mišljenja. Neki su ljudi gledali u Veberu znamenita pisca 
u svakom pogledu, a drugi su ga pak držali samo marljivim dile¬ 
tantom, koji se bez potrebe zapliće i u poslove kojih ne razumije. 
Ipak, i u godinama kad je on već pripadao starijoj književničkoj 
generaciji, o njegovoj su kritici pisali s velikom hvalom. Tako 
na pr. u Novome pozoru g. 1868 stoji: »Eno, prije njega (t. j. 
Vebera) je imao svatko pravo pjevati, a ti si ga morao slušati, pa 
makar te uši bolile. On, izučeni mladić, prvi se baci, kao David na 
Golijata, na čovjeka od pjesničke struke, a tim dade njeki pravac 
tolikim zvijezdam, koje su bez reda i bez kraja lutale po Parnasu 
hrvatskom. On nam stvori kritiku. I poslije 15 godina nema Veberu 
u kritici premca. 49 Marković, u svome prikazu Veberova života i 
rada, ne prikazuje potanje Veberove kritike, nego kaže ukratko: U 
tih kritikah znatnija je ocjena jezika i stihotvorstva negoli stručna 
estetična. 50 Branko Vodnik u svojoj studiji o Markoviću spominje 
Vebera samo u zaporci, ubrajajući ga među kritičare pedesetih go¬ 
dina, koji nisu znali drugo neko reproducirati sadržaj. 

Kao ni Vraz, ni Veber nije svojih pogleda na književnost 
— kakvi bili da bili — dalje i sistematski razvio, niti ih primijenio 
na sve pojave žive književnosti. Bez obzira na njegove osnovne 
poglede na literaturu, Veber je znao da osjeti neke aktuelne pro¬ 
bleme svoga vremena, imao je nešto ukusa a i smjelosti da se bori 
za svoju misao. On je, među prvima kod nas, proglasio (u ocjeni 
»Mejrime«) Mažuranićev ep neumrlim djelom. On je o Gundulićevu 

*8 Djela IV, 148. 

49 Novi pozor 1868, br. 308. 

50 Spomen-knjiga Matice hrvatske, 1892, 337. 

»Osmanu« iznio opazaka koje nisu ni danas bez vrijednosti. U 
svojoj raspravi »Ustroj hrvatskoga jezika« (Neven 1854) on je 
promatrao hrvatski jezik sa stajališta: koliko taj jezik može biti 
sredstvom umjetničkoga izražavanja. — Način kako je Veber pri¬ 
stupao ovim i drugim problemima bio je diletantski, ali se ipak 
iz njegovih članaka vidi kako je on instinktivno pogađao što bi 
trebalo raditi. Činjenica što je »Mejrimu« — dramu koja je sva 
izgrađena od traženih teatralnih efekata, — proglasio velikim 
djelom, nikako nije dokaz za tančinu njegovih estetičkih osjećaja. 
Kao i u svemu što je radio, i u kritici je Veber ostao samo pri 
počecima — ali je njegova zasluga što je te poslove ipak započeo. 

U vrijeme kad su Vebera držali prvim hrvatskim kritikom, 
u riječkom je godištu »Nevena« (1858) iznesen i opet jedan kriti- 
čarski program. Njegov pisac (M. Dubravčić) započeo je te godine 
seriju članaka, »Književni pretresi«, govoreći o potrebi da odvažna 
i pravedna kritika iz književnosti ukloni sve proste stihotvorce. 
Praveći neke vrste bilansu dotadanje naše književnosti, on je pisao: 
»Do 1848 mnogo se u nas pisalo, ali svakojako. Pjesništvo je bilo u 
modi, ali premalo valjanih pjesama.« 31 U kritici nije dopuštao 
kompromisa: »Koj’ god ovom žrtveniku (t. j. književnosti) pristupi 
i okalja ga, gromom je opštega mnijenja udaren i bačen u tamni jaz 
bezimenosti.« »Mediocritas tamo se ne trpi, tamo si velik ili ništa.« 52 

Ali ni ovaj pisac nije svoje poglede primijenio na veći broj 
književnih djela. Ocijenio je samo dvije knjige, Kazalijevu »Zlatku« 
i Jankovićeva »Srpskog cara Stjepana«. No u te dvije ocjene unio 
je neke misli koje su u našoj književnosti tada bile nove. On je na 
književnost htio da primijeni izrazito književna mjerila. Govoreći 
o »Zlatki«, prije nego što je Veber govorio o pjesmi »Trista Vica«, 
proglasio ju je velikim pjesničkim djelom. Njegovo je obrazlo¬ 
ženje: »G. A. Kazalić otkrio je ovim prvim svojim pokušajem 
veliku silu uobraznosti i sposobnost zamišljene obraze točno nacrtati 
ili misli svoje izreći. Ali okrom toga g. Kazalić obiluje čuvstvom 
istinitim i dubokim.« 53 — I ovaj je pisac, kao i Vraz, tražio da se 
naša književnost razvija na osnovi narodne poezije, ali je k narod¬ 
noj pjesmi i njezinim nasljedovačima pristupao s više kriticizma. 
Govoreći o Jankovićevu »Srpskom caru Stjepanu«, on je primijetio 

51 Neven 1858, 438. 

52 Ibid. 

53 o. c., 439. 

da je narodna pjesma, uz veličanstvene i lijepe stvorove, dala go¬ 
milu kepeca i ružnih. 54 Jankovićevu je knjigu sasvim osudio: »Jan- 
ković je čitao narodne pjesme, ali ne imajući dara pjesničkoga, nije 
st uzvisio do njihovih krasota, a budući bez razbora i plastičnog 
ukusa, nije znao izbjeći njihove rugobe i prozaizme.« 55 

3 - 

Pedesetih godina počeo je da piše po hrvatskim novinama i 
časopisima (Narodne novine, Pozor, Naše gore list, Katolički list) 
obilnije Janko Jurković (1827—1889). Kroz prvih deset godina 
svoga književnoga rada Jurković je napisao nekoliko referata u 
kojima je usput govorio i o književnim pitanjima. Tako je pisao 
o Veberovim prijevodima latinskih klasika (Narodne novine 1860), 
o potrebi da se pišu knjige za puk (Katolički list 1854). Pisao je o 
religioznom pjesništvu, s ovakvim karakterističnim shvatanjem 
poezije: Što je poezija, ako nije onaj ushit najbistrijih čuvstava 
kojima se čovjek kašto nad materijom uzvisi, te se za srodno- 
božanstvenim uznese? 56 

Prvi svoj izrazitiji članak, s određenim pogledima na pitanja 
književnosti, štampao je Jurković u »Nevenu« 1854. Iako se on u 
tom članku (»Moja o kazalištu«) zabavio samo problemom kaza¬ 
lišta, ipak njegove misli imađu značenja i za književnost. On je tu 
— prvi u Hrvatskoj — iznio principe realizma: da književnik 
imade crpsti građu iz života, i da ima ljude prikazivati onako kakvi 
oni jesu. Zato je ustao protiv tragedije uopće, držeći je nenaravnom, 
nepsihološkom, previše udaljenom od istine. 57 Po Jurkovićevu mi¬ 
šljenju, naša drama mora biti narodna, građa treba da joj je uzeta 
iz narodnoga života, a ima da odgovara prirodi čovječjoj uopće i 
našim nazorima napose. Od svih je književnih vrsta Jurković za 
naše prilike držao najprikladnijom komediju. On je iznio i materijal 
što bi ga naš komediograf mogao upotrebiti: metež u pravopisu, 
grđenje jezika, rđavi pjesnici, pokondirene tikve, nadriučenjaci, 
hinjena pobožnost, gizda itd. I Jurković je u ovom svom članku 
ustao protiv blagih mjerila u kritici, tvrdeći: u književnosti je bolje 
ne raditi ništa, nego raditi rđavo. 

54 o. c., 510. 

55 Ibid. 

56 Katolički list 1854, str. 392. 

57 Neven 1855, 513. 

Svoje poglede na književnost — misao o potrebi realizma i 
čišćenju od netalentovanih stihotvoraca — iznio je Jurković 
g. 1862 u dva članka u »Pozoru«: Naši kalendari (u br. 50) i Pismo 
njekom mladom prijatelju o spisateljskom zvanju (br. 68 i 69). U 
prvom članku tužio se on na. preobilje književnih produkata u 
Hrvatskoj: 

»Ja nalazim da se kod nas veoma izvrgao pojam o spisatelj¬ 
skom zvanju. Ima ih te misle da je umjeti pisati i spisateljem biti 
svejedno.« 

»Naše ljeposlovno knjiŠtvo postalo je mjesto đulistana, u kom 
da ruže cvatu i slavuji biljišu, smradnom močvarom, u kojoj ha- 
luga raste i žabe se legu. To polje, pridržano ljudem bistra duha, 
prosvijetljena uma i uglađena ukusa, postalo je od nekoga vremena 
vježbalištem nezvanika bez dovoljna znanja, a upravo nikakva 
ukusa. Zar ti ljudi misle da je novelistika puka besposlica? Ona je 
u prozi što drama u pjesništvu. Hoće se znanja, hoće se iskustva, 
hoće se žive razmnive i dubokih psihologičkih študija tko na tom 
polju uspjeti želi.« 

U drugom od pomenutih članaka Jurković se oštro oborio na 
netalentirane pisce: 

»Otuda što se spisateljsko zvanje tako zlo shvaća, dolazi da se 
oko te svetinje kupe zvani i nezvani, i da u nijednomu, ni najpro¬ 
stijemu poslu nema toliko prtljanaca i kvariposala, koliko upravo- 
u tom. I gdje takova zloporaba zavlada, te joj se za vremena od- 
važno na put ne stane, tu spisatelji, mjesto da se pojavljuju kao nove 
zvijezde na nebu, niču kao gljive iza kiše iz zemlje.« 

«Narodni Parnas napučili su nam bez broja nadripjesnici i 
stihokrpi, te ne moguć se dignuti u vrhove, gmižu po obroncih, i 
već je došlo do toga da bi trebalo upravo dignuti lov na te kre- 
štelice, futavce i ose štono nam svojim krečanjem i zujenjem kvare 
užitak rajskoga sklada nadahnutih pjesama venuzinskih labudova,, 
lezbičkih slavuja i keoskih cikada, združen nebotresnim romonom 
žica višega pjesničkoga zbora, i svojimi krili zastiru poput steto- 
nosne gamadi sjajuće u visine sunce.« 

Imajući pred sobom tolike stihotvorce što su početkom šezde¬ 
setih godina udarili u književnost, Jurković je naglasio činjenicu 
da se pjesnik rađa, ali da on mora i raditi, naročito proučavati 
jezik, stil itd. Treba dugo razmišljati o onome što će se pisati: 
»Svud ga (t. j. predmet) sobom nosaj, s njim lijegaj, s njim ustaj,, 

s njim na prošetnju izlazi, te kao i trudna majka ne zagledaj se u 
svašto« — veli on u drugome od pomenutih članaka. 

Jurković je našim piscima kao uzore preporučivao starokla- 
sične pisce. 

Ali ni Jurković, kao ni njegovi pretšasnici u hrvatskoj kritici, 
nije pošao dalje od početaka. Ni on nije konkretno pokazao tko su 
ti književni futavci i kreštelice, te nije ni pokušao da ukaže na 
prave pjesnike. 

Pod konac šezdesetih godina, postavši članom Jugoslavenske 
akademije, Jurković je stao da piše članke o estetičkim problemima: 
O narodnom komusu (Rad 9, 1869), Ob estetičkih pojmovih uzvi¬ 
šena (Rad 12, 1870), O ženskih karakterih u naših narodnih pje- 
smah (Rad 30, 1874), O metafori našega jezika (Rad 31, 1875). 

To nisu originalne filozofijske studije, nego više referati i 
popularizacije. U prvom od tih članaka Jurković je otvoreno na¬ 
pomenuo da je uglavnom iznio samo ono što su privrijedili na tom 
području najbolji duhovi drugih naroda. Ipak je on i na taj način 
znao usput da iznese i koju svoju misao, s obzirom na probleme 
tadanje naše književnosti. Govoreći o narodnom komusu, on je 
upozorio na množinu pojava što bi ih naš komediograf mogao upo- 
trebiti. Govoreći o estetičkim pojmovima uzvišenoga, on je navodio 
primjere iz narodne pjesme kao dokaz kako u nas imade građe i 
za tragediju. Naročito je isticao stvaralački značaj književnoga 
rada, po kome pravi umjetnik ne treba da nalazi u svijetu gotovu 
građu, nego samo poticaj, a dalje on stvara sam. Upozorujući tako 
na obilje izvora za književno stvaranje kod nas, Jurković je pisao-. 
»Uza sve to obilje spoljašnjih izvora, ima još jedan, iz kojega će 
si on (t. j. umjetnik-stvaralac) svojom snagom, bez pomoći ikakova 
vanjskoga utiska, čin izvinuti. Još jednom: tko traži gotova, savr¬ 
šena gradiva, niti je pjesnik, niti pozna uvjeta postanku dramatičkih 
proizvoda. Nijedan predmet nije od prve ruke sasvim dobar, a 
malo ih je posve neuporabivih, nu nutarnje mane gradiva ima 
savladati umjetnost pjesnikova, te od nesavršenoga stvoriti savr¬ 
šeno. Zato je pjesnik, a ne tesar.« 58 »Ali zar uopće treba gotova 
gradiva onomu od koga se traži da stvara?« — veli on na drugome 
mjestu. 59 


5 » Rad IX, 184. 

59 Rad XXX, 14. 

Jurković je svoje radnje o estetici pisao očito brzo. U njima 
je on, iako je spomenuo i neka djela iz estetike koja su tada bila. 
sasvim svježa, ostao uglavnom na stajalištu formalne estetike. 
Između njegovih rečenica u tim raspravama karakteristična je 
na pr. misao o razlici između moralnih i estetičkih pojmova. Za 
razliku od Vebera, koji je te pojmove u neku ruku identificirao, 
Jurković je rekao: »Slika, ako predmetom i sablažnjiva, formom 

ipak može biti velike ljepote i estetične vrijednosti.« 60 

/ 

4 - 

U godinama kad su svojim kritičarskim programima istupali 
Vraz, Veber i Jurković, izišla su u Hrvatskoj i tri prikaza estetičkih 
problema. Ognjeslav Utješinović Ostrožinski svojoj je knjizi pje¬ 
sama »Vila Ostrožinska« (1845) pridodao »Misli o krasnijćh umjet- 
nostih, uvod za naše krasoslovje«. Emanuel Sladović je g. 1852 
izdao u Zagrebu knjižicu s natpisom »Uputa u pjesmenu umjetnost« 
(izdanje Matice ilirske), a Ivan Macun je iste godine štampao u 
»Nevenu« i preštampao u zasebnu knjižicu svoje »Kratko kraso¬ 
slovje«. Sve su te tri stvari kompilacije, napisane zato da naša pu¬ 
blika dobije najvažnije informacije o problemima estetike uopće ili 
pjesništva napose. Utješenović Ostrožinski — koji se inače sam 
proglasio osnivačem estetike kod nas — priznao je to i sam, go¬ 
voreći da ne piše za učene ljude, koji čitaju na stranim jezicima. 61 
Macun je donekle nastavio rad Ostrožinskoga, pozivajući se u 
svojem prikazu više puta na nj. Sladović je pak radio donekle 
nezavisno od obojice, ali s najmanje obzira na naše literarne prilike. 
Ti spisi nemaju direktnih veza s književnom kritikom, ali se u njima 
nađe pokoja misao, karakteristična za shvatanje koje je u nas o 
umjetnosti vladalo pedesetih godina. 

Po Macunovim riječima, u ljubavi k umjetnosti izražava se 
naša težnja za nekim svijetom koji je krasniji od našega. 62 Zadaća 
je umjetnosti da nas podiže iz truloga praha svagdanjih zemaljskih 
poslova. »Ona skapča zemaljsko ili tjelesno naše žiće sa višim onim 
ili nebesnim življenjem. Druge namjere, na pr. naučavanje, ćudo- 
rednost itd. nema joj.« 63 Poezija je po tome shvatanju »govor na- 

60 Rad XII, 19. 

61 Vila ostrožinska, str. 7—8. 

01 Macun, Kratko krasoslovje, I. 

o. c., 2. 

dahnutog srca, pretstavljajući nam slike natčovječanske, božan¬ 
stvene, za kojima uvijek teži jadno srce čovječje.« Izvor je 
umjetnosti »u cućenju, a ne u umu, i zato nije moguće naučiti se 
umjetnosti.« — Prema Macunu, roman »ima zadaću da pret- 
stavlja življenje sa svim njegovim teškoćama, radostima, kao i 
razvitak čovječanstva u događajih, osobah pojedinih, al’ u jedno 
skopčanih.« 64 »U kojem se dakle (t. j. romanu) ne vidi razvitak 
društvenoga življenja, onaj je plod nevaljan i ne zaslužuje pravom 
to ime.« 65 Itd. 

Sladovićeva knjižica imade još manje dodira s problemima 
našega književnoga života negoli Macunova. U njoj su — sasvim 
ukratko — iznesene različite nijanse lijepoga, s vidicima njemačkih 
esteticara: Lijep je pojav u kome su biće i slika u potpunom 
skladu; 66 umotvor predočuje jednost sa mnogolikosti; 67 tragedija 
prikazuje umovitog i velebnog čovjeka u borbi s udesom tako, da 
junak udesu fizički podlegne, prem opet moralno dobitnik ostaje. 6 * 

Od pomenute trojice pisaca najbliži je problemima živoga 
književnoga stvaranja bio Ostrožinski. I on je doduše u svome po¬ 
kušaju estetike htio pružiti neki sistem, ali nije slijepo kopirao svoje 
uzore, nego je nastojao pisati s obzirom na naše literarne prilike. 
Svrha je umjetnosti, po njegovu shvatanju: ganuće srca čovječan- 
skog za svrhe plemenite, t. j. štovanje Božje, ljubav bližnjega svoga, 
ljubav domovine i zakonitog vladaoca, ukroćenje i oplemenjivanje, 
nevino razveseljenje srca i duše. 69 Ali — on je ustao protiv pomodne 
muzike, u kojoj se ističe samo melodioznost, a za našu narodnu 
muziku. Tražio je da se naši domovi ukrašuju umjetninama. Ustao 
je protiv sroka, koji je po njegovu shvatanju samo krasan obrub 
neznatne opravice. »Otkini obrub, a ne ostaje ništa neg’ stare po¬ 
lovne ili sasvim iznošene zakrpe«. Ostrožinski je ustao protiv pi¬ 
sanja po modi, te je, kao Vraz, i kasnije Jurković, a i Veber, tražio 
uzore u našem narodnom životu i narodnoj poeziji: »jer dokle 
godijer budemo u drugih pukova gledali uzore i primjere na našu 
književnost, moći će se ona sravniti s jednijem stromom (drvetom), 
koj* je izrasto iz zrnca padnuvšeg slučajno u pukotinu jedne zidine, 

o. c., 29. 

•* Ibid. 

66 Sladović, Uputa u pjesmenu umjetnost, 65. 

67 o. c., 23. 

68 o., c. 70. 

09 Vila ostrožinska, 50. 


* 

pa tu se vije između neba i zemlje, jedva se uzdržavajući žilicami 
kraćašnimi za zidinu.« 70 

Ostrožinski je svoj pokušaj estetike izdao još jednom, 1871, 
u Beogradu, u drugom izdanju svoje »Vile Ostrožinske«. Kroz 2 6 
godina od prvoga izdanja on je upoznao, nešto nove literature o 
predmetu, pa je u tome drugom izdanju citirao čak i Pisarjeva! 

Ostrozinski je napisao jos jednu knjižicu koja imade direktnih 
veza s problemima kritike. To su njegove »Misli o važnosti, pravcu 
i sredstvima unapređivanja književnosti srpskohrvatske« (Beograd 
1869). Tu imade mnogo opravdanih primjedaba o karakteru naše 
tadanje književnosti, o značenju književnosti za život, o knjižar¬ 
stvu, itd. — Ali kako je to djelce izišlo u Beogradu, ćirilicom, ono u 
Zagrebu nije ni zapažene. 

70 o- c., 19, 17, 46, JI. 

1. 

U prva dva decenija njezina života, u hrvatskoj su kritici bili 
nabačeni svi važniji problemi književnosti: problem vrijednosti, 
problem pravca, odnošaj između hrvatske književnosti i evropskih 
književnosti, odnošaj između književnosti i publike, problem stila, 
problem književne građe, itd. Izvršeni su pokušaji da se na knji¬ 
ževnost primijene određene estetičke metode, nabačen je problem 
morala u literaturi, svraćen je književniku pogled na suvremeni 
život, rečeno je nešto i o psihologiji stvaranja, itd. Sve su ovo 
međutim bili samo počeci, od kojih se nije išlo dalje. Pitanja su 
bila nabačena, ali nisu bila razrađena u vezi s našom književnošću. 

Prvi pisci koji su se u hrvatskoj književnosti sistematski i 
kroz dugo vremena bavili književnom kritikom bili su August 
Šenoa i Franjo Marković. Iako su oni bili suvremenici, a u mno¬ 
gome i sumišljenici, oni su u kritici polazili različitim putovima i 
služili se različitim metodama. Šenoa je bio reprezentant tzv. 
aktuelne, tekuće kritike, prateći u prvom redu pojave žive knji¬ 
ževnosti, a Marković je uglavnom podvrgavao kritici pisce koji su 
već bili završili literarnu djelatnost, a mnogi i život. 

Već u vrijeme kad je »Pozoru« slao svoje dopise iz Praga 
(1860—1863) Šenoa je od zgode do zgode spominjao i književne 
pojave. Godine 1865, kad je u Beču preuzeo uredništvo »Glaso¬ 
noše«, napisao je u tom listu članak »Naša književnost«, u kome je 
iznio tako reći cio svoj književni i kritičarski program: svoje po¬ 
glede na književnost uopće, svoje mišljenje o tadanjoj hrvatskoj i 
srpskoj književnosti, s analizom tadašnje književne produkcije, 
s osvrtom na prošlost i s izrazitim pogledom u budućnost. U istom 
godištu »Glasonoše« napisao je on nekoliko prikaza iz starije i 
novije hrvatske i srpske književnosti, a u kratkim je bilješkama 

referirao o svim novijim knjigama naše literature. Prešavši u 
Zagreb, Šenoa je postao urednikom »Pozorova« feljtona, te je i tu 
pisao o novim knjigama. Kad je g. 1869 pokrenut »Vijenac«, Šenoa 
je postao njegovim najplodnijim suradnikom, a od g. 1873 do svoje 
smrti bio je ujedno i njegov najplodniji kritik. Iako su u isto vri¬ 
jeme u tom listu pisali književne ocjene i Ivan Zahar, i Armin Pavić, 
i Franjo Marković, itd., ipak su književnici — a i čitaoci — glav¬ 
nim kritikom »Vijenca« držali Šenou. Premda su spomenuti i neki 
drugi književni referenti pisali katkad i opširnije književne ocjene 
od Šenoe, i s više kritičarskoga aparata, ipak je ton »Vijencu«, a 
ujedno i pravac cijeloj hrvatskoj književnosti sedamdesetih godina 
davao upravo Šenoa. On je s najviše pomnje pratio cijelu tadanju 
hrvatsku i srpsku književnu produkciju i našao vremena da kaže 
gotovo o svakoj novoj knjizi koju rečenicu, makar i u sitnim bilje¬ 
škama. Na njegovu su riječ čekali, pa ako on o nekoj knjizi nije 
progovorio, držali su tu njegovu šutnju ili osudom ili znakom 
neprijateljstva. Vrlo dobro osvjetljuje ovu činjenicu slučaj s alma¬ 
nahom »Hrvatska«. U vrijeme kad su u hrvatskom političkom 
životu bile učestale borbe između pravaša i obzoraša, odrazilo se to 
naročito u literaturi. I omladina se podvojila prema stranačkoj 
pripadnosti, pa su pravaški omladinci stali da izdaju »Hrvatsku« 
(1880) protiv obzoraškoga »Hrvatskoga doma«. Ipak su i njeni 
pokretači čekali na rad obzoraša Šenoe. I tek onda kad ovaj — radi 
teške bolesti — nije o njihovu pothvatu rekao ništa, oni su prešli 
u navalu: »Od ljudi takove vrsti i takova značaja ne pitamo ocjene 
ni za ovu knjigu. Oni ju ne mogu bolje pohvalit, nego zdvojnim 
mukom. Izgubljeni stvorovi skrivaju u sebi svoju muku, ne kazujući 
je svijetu; a oni se ćute izgubljeni sve od tada otkako ih je s pre¬ 
zirom ostavila svjesna mladost.. .«* 

Kritičarski je rad Šenoin kvantitativno još znatniji, ako se, 
pored izrazito književnih ocjena, uzmu u obzir i njegovi kazališni 
izvještaji, što ih je pisao gotovo neprekidno kroz punih 20 godina 
(od 1861, u Naše gore listu, do svoje smrti, 1881). Referirajući o 
kazalištu, Šenoa je prikazao gotovo sve nove hrvatske drame koje 
su se u tih 20 godina prikazivale u Zagrebu, a ujedno je ispitivao 
i književnu vrijednost prikazanih stranih komada. 

Reprezentantom estetičkih shvatanja u hrvatskoj književnosti 
sedamdesetih godina držimo obično Franju Markovića. Franjo Mar- 


1 Hrvatska 1881, uvod. 

ković je doista u svoje članke o književnosti i umjetnosti unosio 
najviše naučnog aparata, a svoje je sudove potkrepljivao terminima 
iz estetike. Ipak, važnost i značenje pojedinih kritičara ne stoji 
uvijek do terminologije kojom se oni služe i do obrazloženosti 
njihovih sudova, nego do njihove spodobnosti da shvate glavne 
literarne probleme svoga vremena, tražeći i nalazeći dodir s bilom 
književnog života. A u tom je pogledu upravo Šenoa bio jak. 

U spomenutom svom programatskom članku »Naša književ¬ 
nost« (1865) Šenoa je iznio nekoliko osnovnih problema tadanje 
hrvatske književnosti: problem njezine vrijednosti, problem njezina 
pravca, i problem njezine veze sa životom. 

»Zaista će se svaki pošten Hrvat veoma smutiti — kaže on 
odmah na početku svoga članka — videći kakva nam je u taj par 
naša književnost. Ma kako bio velik rodoljub, bio kako velik 
optimista, to se neće smjeti oteti istini da nam knjiga do rijetkih 
iznimaka čami u mlitavilu i mrtvilu, i da gotovo sve što se dandanas 
u Hrvatskoj piše nije od velike cijene za duševnu emancipaciju 
našega naroda.« 2 

»Naša novelistika? Jao i pomagaj! Kad čovjek poznaje po¬ 
nešto hrvatsku i srpsku povijest, gdje mu se javlja toliko zanimivih 
zgoda, toliko sjajnih glava, kad motri naš sadanji toli bujni i raz¬ 
noliki život, a kad gleda naše izvorne pripovijesti, kako da mu je 
onda pri duši? Mnogo toga nemamo, a što imamo, do malo izni¬ 
maka cigli je korov.« 

Ova nemarnost za našu povijest, za ćud i historički razvitak 
naroda, nukaju naše noveliste da grade svoje pripovijetke i spletke 
po tuđoj šabloni, da mjesto oštra crtanja lica opisuju sto puta sunce, 
mjesec, zvijezde i sve kreposti nebeske frazama hrvatskom uhu 
groznima, riječju, sva pripovijest nema ništa tipičnoga, te se mogla 
zbiti prije i u Tatariji i u Tunguziji nego u Hrvatskoj.« 

»Knjiga ne djeluje na naš socijalni život kako bi trebalo. Ja 
mislim da je upravo u svem našem razvitku i pokretu socijalni 
momenat najvažniji.« 

». .. Naša knjiga donekle nije probila sve živce našega na¬ 
roda i družni mu život redala i odgajala, već je izim političkih 
listova bila tek preživanjem samih pisaca. Stoga joj i nema tvrda 
korijena.« 3 Itd. 

2 Feljtoni i rasprave, 137 (iz Glasonoše 1865). 

3 Isp. o. c., 138, 139, 141, 143. 

U svome ideološkom radu Šenoa je imao pred očima sva po¬ 
dručja književnoga života i sve zadatke što ih je hrvatska knji¬ 
ževnost imala da riješi: kako da se postavi prema problemima cjelo¬ 
kupnog narodnog života, kakav da bude odnošaj između književne 
građe i njezine umjetničke obradbe, što književnost imade da znači 
u cijelom kompleksu nacionalnog i socijalnog života, kako ona 
treba da se drži prema pojavima u velikim evropskim književ¬ 
nostima. 

2. 

Jedna je od najvažnijih karakteristika Šenoinih književnih 
nastojanja bila u tome što je on nastojao da u hrvatskoj književnosti 
prevlada francuska orijentacija umjesto njemačke. Doduše, već je 
Janko Jurkovic svojim prijevodima gledao da u Hrvatskoj popu- 
larizuje novije francuske pisce, ali je tek Šenoa svjesno započeo rad 
u tome pravcu. Misao o potrebi francuske orijentacije započeo je 
on da ističe već kao kazališni kritik »Pozora« (i866), a ostao je toj 
misli vjeran do smrti. U svojoj raspravi »O hrvatskom kazalištu« 
pisao je on protiv toga da se na zagrebačkom kazalištu prikazuju 
Nestroy, Schikaneder, Raupach itd., a tražio je da se prikazuju 
Augier, Sardou, Feuillet itd. Govorio je: »NaŠ svijet je mnogo ži- 
vahniji, mnogo okretniji od sjevernjaka, na pr. Nijemaca. Naš 
svijet ne ljubi dugih refleksija, već živih slika i primjera, koji će ga 
osvojiti u jedan mah; naš svijet ne izražava svoga čuvstva u lijenoj 
sentimentalnosti, vec brzo, živo, žarko. U tom prilikuje naš značaj 
vise francuskomu ili talijanskomu, nego njemačkomu.« 4 

Čitava borba što ju je Šenoa započeo g. 1866 protiv tadanje 
kazališne uprave u Zagrebu proizišla je velikim dijelom iz tog 
problema kulturne orijentacije. Protivnikom njemačke orijentacije 
ostao je Šenoa kad je pisao o tom što treba prevoditi, kad je govorio 
o pitanjima estetike, itd. U vezi s problemom prevođenja govorio 
je on na pr.: »U najnovije vrijeme, otkako se prusko veličje na- 
dimlje, malo šta možemo rabiti od njemačke beletristike. ... Ne 
nuka nas mržnja ili strast na te riječi. Gdje su danas u Njemačkoj 
uzvišene Herderove ideje? Sakrile se pod pruski telećak. 5 

Pored toga je Šenoa, poput Vraza, upućivao hrvatske pisce 
da literarne uzore traže u slavenskim književnostima, naročito u 
ruskoj, te je isticao Gogolja i Turgenjeva. 


4 o. c. 179. 

5 Članci i kritike, 188. 







August Šenoa 


29 


Na ove misli Šenou nisu potakli samo nacionalni i politički, 
nego i čisto literarni razlozi. U ruskoj literaturi, kao i u francuskoj 
dramatici, nalazio je on pravi život, a to je on tražio u umjetnosti 
uopće. Za njega su umjetnost i prirodnost u neku ruku bili iden¬ 
tični pojmovi: »Umjetnost i narav mjesu dva protivna elementa. 
Umjetnost oplemenjuje, diže, čisti narav. Umjetnost je najsavršeniji 
stupanj naravi, a što nije naravno, to ne može ni umjetno biti u 
pravom smislu.« 6 

Po tim svojim pogledima Šenoa je bio prvi i najustrajniji hr¬ 
vatski pobornik realizma, braneći njegove principe kroz cio život. 
Janko Jurković je principe realizma doduše nabacio, ali ih je tek 
Šenoa dalje razgradio, učinivši iz njih centralnu misao svoga kri- 
tičarskoga djelovanja. 

Već iz navedenih rečenica iz rasprave »Naša književnost« 
osjeća se Šenoina naklonost prema realizmu. Kasnije je međutim 
Šenoa tu naklonost razvio do svjesna programa, iznoseći ga, s raz¬ 
ličitih stajališta, u mnoštvu svojih prikaza i bilježaka: 

»Uzmite naš narod, raskrojen političkom uredbom, rastavljen 
vjerom i obrazovanjem, uzmite naše političke nevolje, nesretnu 
našu povijest, neradinost, neznačajnost, nehajstvo, naravne sposob¬ 
nosti puka i zanemarenost i nekulturu njegovu, uzmite silno tuđe 
neprijateljstvo, domaće izdajstvo, neprirodni razvitak raznih raz¬ 
reda društva — pa eto vam silna gradiva, što ga možete zaodjenuti 
svimi mogućimi promjenami po raznih naših krajevih. Nu zato valja 
zaviriti u srce naroda, zaći u kolibu, pronicat njegovo mišljenje i 
osjećanje . . . Budimo realistični, proučimo narod, pa ćete polučiti 
svoj cilj.« 7 . .. Valja doprijeti narodu do dna duše, valja proučiti 
svijet u svim snošajima života, njegovo mišljenje, njegovo shva¬ 
ćanje, njegov govor, njegove običaje. Novelista bez zdravih, oštrih 
očiju ne vrijedi ni pare.« 8 

Principe literarnoga realizma Šenoa je shvatao na različite 
načine. Realizam mu je značio i zahtjev da pisac iznosi aktuelne 
ideje svoga vremena, a i zahtjev da uzima građu iz života. O tome 
na pr. govori: »Upravo okvir naše malešnosti, koji sapinje često 
smjelu dušu i žarko srce, rodi tolike borbe, toliko sukoba, da će 
dušu silno potresti, i povijest ljudskoga srca u nas je toli razlika,. 


7 Vijenac 1877, 228. 

8 Članci i kritike, 272. 

toli živa, da našim piscima ne treba nego prepisati ju, pa su napisali 
najljepši roman. Ali da vam pravo kažem, mnogi naši pisci pišu o 
naravi ne motreći naravi, pišu o ljudskom srcu, ne poznavajući ga.« 9 

Boreći se za principe literarnoga realizma i nukajući naše 
pisce da crpaju građu iz svoga vremena, Šenoa je imao u prvom 
redu na pameti socijalno djelovanje književnosti: 

»Pjesništvo samo po sebi ne smije imati svrhe, no tendencija 
je dopuštena, ako vanjski pojavi (narod i njegova nevolja) zaokupe 
pjesnika« — rekao je on blago u svojoj »Antologiji hrvatskog i 
srpskog pjesništva«. 10 No u drugim slučajevima govorio je on o 
tome mnogo odrešitije: 

»Mi smo protivnici načela njemačkih književnika da je knji¬ 
ževnost sama sebi svrha; književnost, a navlastito beletristika, jest 
sredstvo da se razvije, usavrši narod, čovječanstvo.« * 11 

»Lijepa književnost nije sama sebi svrha, kako se od mnogih 
priča, ali lijepoj književnosti nije ni svrha da čovjeku dokonu pri¬ 
krati čas. Kulturni cilj, oplemenjivanje čovječanstva uopće, i 
napose pojedinog naroda, posvećuje važnost beletrističke književ¬ 
nosti . .. Praznih pričica bez ideje ne trebamo.« 12 

»Zašto pišemo? Da si ovaj ili onaj čitalac, ne znajući što da 
pametno radi, prikrati vrijeme? U tom slučaju ne bi novela više 
vrijedila od one brojanice koju Turčin od duga časa broji. Mi ho¬ 
ćemo da dignemo narod, da ga osvijestimo, da mane prošlosti 
popravimo, da budimo u njem smisao za sve što je lijepo, dobro i 
plemenito.« 13 

»Socijalni roman vodi nas neumoljivom analizom samih sebe 
do spoznanja. Kolika bijaše posljedica Gogolova romana »Mrtve 
duše« za ruski narod. A ne imate li i za te struke na stotinu pri¬ 
mjera? Prenagli, nenaravni razvitak naroda u kratko vrijeme, kobni 
upliv tuđinstva, zlosretna borba stranaka, zadruge, neznanje i nemar 
puka, propadanje starih, slavnih obitelji, nevaljali činovnici, neva¬ 
ljali uzgoj djece — eto vam gradiva za sto izvornih novela i 
romana. Ali tu se hoće studija. Proučiti treba čovjeka u palači i u 
kolibi.« 14 

0 Sabrana djela III, 234. 

10 Antologija hrvatskog i srpskog pjesništva, III. 

11 Vijenac 1874, br. 28. 

12 Vijenac 1877, str. 272. 

13 Vijenac 1879, 57. 

14 Vijenac 1874, 443. 

Upozoravajući hrvatske pisce na važnost književne građe, i 
na funkciju što je literatura vrši u narodu i u društvu, Šenoa je usto 
ipak ostao na terenu umjetnosti, razlikujući građu od njezina umjet¬ 
ničkoga proživljavanja: 

»Čini mi se po mom iskustvu da većina ljudi koji su se dali 
na pisanje novela ne shvaća taj posao toli ozbiljno. Kad pročitaš 
takav pisani plod, odmah ćeš opaziti da novela nije prošla kroz sve 
psihološke faze kojima proći mora, da je to bud mrtvorođenče, bud 
nezrelo dijete, komu nema života. Ideja zametne se dakako u jedan 
hip bud s kojega vanjskoga povoda. AP od ideje do tiska je put 
vrlo dalek, ako i po vremenu možebit kratak. AP dok se to sjeme 
razvije u potpun organizam u tvojoj duši, dok svaka osoba postane 
živom, dok se ta živa cjelina jasno izvine iz magle naslućivan ja, do 
toga hoće se puno. Onda istom možeš sjesti pa pisati, prije ne 
valja. Pa ako pišući ne vidiš pred sobom svaki kraj, svaki predmet, 
svaku osobu, ako ne vidiš pred sobom živu mijenu svih prizora, 
ako ne ćutiš sa svojim umišljenim osobama svaku žalost i radost, 
svako čuvstvo, svaku strast, ako te tvoj vlastiti stvor ne razigrava, 
onda ti posao ne valja, jer nemaš snage u sebi, onda baci pero. Tako 
se raditi mora, ako se može raditi tako — ili ne treba raditi. . . 
Svaki čovjek na ulici nosi u sebi manju ili veću pripovijetku, katkad 
ju citas upravo na licu, a tko ne umije čitati u svijetu, taj neka ne 
piše; tko sam ne nađe gradiva, neka se okani novele.« 15 

U isto doba Šenoa je branio princip slobode stvaranja: 

»Označiti apodiktički piscu predmet o kojem da piše ili 
pjeva, a ne prepustiti to njegovoj volji, ćudi, njegovim sposobno¬ 
stima, namjera je smiješna, nesmisaona. — Jedino ravnilo u tom 
poslu je kritika, koja imade označiti da li koje djelo odgovara 
naravskomu smjeru naše knjige, da li se slaže s ćudi naroda, jer se 
u tom poslu mnogo kod nas griješi. Toga načela držimo se i mi.« 16 

U svome ideološkom radu borio se Šenoa za još jednu misao 
koju je uostalom istaknuo vec Vraz —: da naša književnost 
bude doista naša, i duhom, a ne samo jezikom. Sva njegova borba 
sto ju je vodio u kazalištu protiv njemačkih utjecaja, naročito 
protiv bečke komedije, i za hrvatsku operu, potjecala je iz toga 
izvora. Želeći da se stvori originalni hrvatski dramski repertoar, 
Šenoa je blago ocjenjivao domaće dramske novosti (drame J. E. 

15 Članci i kritike, 273—275. 

16 o. c. 159—160. 

Tomića, Fr. Arnolda, Fr. Žigrovića, I. Vončine ml., itd.), i hvalio 
je sa zanosom sve ono što se u Zagrebu u vrijeme Zajceva djelo¬ 
vanja radilo na području muzike. — Govoreći na pr. o Weberovoj 
muzici, koju Nijemci proglašivahu izrazito njemačkom, on kaže; 
»Mi ne marimo za taj epiteton, jer toliko pameti pripisujemo sva¬ 
komu, da se od Hrvata neće očekivati da se ugrijemo za kakov 
umotvor, jer je njemački, mi ga cijenimo, jer je umotvor ... Mi za¬ 
govaramo hrvatsku operu u Zagrebu upravo zato, jer nam jedino 
ona može dovesti na pozorište glazbene umotvore i romanske, i 
germanske, i slavenske ... Nečega ipak ne možemo prešutjeti. Ako 
je Weber umio izjaviti glazbom kako Nijemci osjećaju, sto dozelj- 
kuju, za čim teže, to je po običnoj zdravoj logici moguće i to da se 
nađe kakav Hrvat koji će glazbom izjaviti kako Hrvati cuvstvuju, 
što žele itd., a tada će i protivnici »narodne glazbe« morati vjero¬ 
vati da je narodna glazba moguća. 17 

Iako se ova misao ne tiče direktno književnosti i književne 
kritike, opet je to jedna od osnovnih Šenoinih misli, te ju je on,, 
makar i manje precizno, izricao u mnogo navrata. 

Svoje misli o književnosti Šenoa je još s najviše sistema izrekao 
u svojoj raspravi o poetici, što ju je napisao kao uvod za svoju 
»Antologiju pjesništva hrvatskoga i srpskoga«. Ta je rasprava 
uglavnom kompilacija Gottschallove poetike. Ali je karakteristično 
da je Šenoa i u kompilaciji znao da kaže pokoju vlastitu karakte¬ 
rističnu opasku, i da je pjesništvo tumačio na osnovi primjera iz 
naše književnosti. 

Šenoina književna kultura bila je velika. U mnoštvu svojih 
književnih i kazališnih referata Šenoa je pisao o Goetheu, Schilleru, 
Shakespeareu, Scribeu, Hugou, Augieru, Sardouu, Gutzkowu, itd. 
Njegove su velike literarne simpatije bili Rusi (Gogolj, Turgenjev), 
Poljaci (Mickiewicz), Francuzi (Hugo, Feuillet, Augier). Zato su 
njegovi sudovi o domaćoj književnosti veoma karakteristični. 

Šenoin kritičarski rad u užem smislu mogao bi se podijeliti u 
3 grupe. Šenoa je — prvi od hrvatskih pisaca nastojao pružiti 
cjelovite prikaze nekih književnika starijih razdoblja (Preradovic, 
Ivičević, Bogović, Jurković, Pucić). On je, zatim, pisao dugačke 
ocjene pojedinih književnih izdanja (Banova »Marta Posadnica«, 
almanah Dubrovnik, almanak Velebit, almanah Hrvatski dom, 
Markovićev »Zvonimir«, itd.). Pored toga, on je u kraćim ili dužim 


17 Kazališna izvješća I, 318. 

bilješkama nastojao da karakterizira sve važnije novije pojave u 
tadanjoj hrvatskoj — a donekle i srpskoj — književnosti. 

.. Več u svome P rv om opširnijem članku o jednom našem sta¬ 
njem piscu, Preradoviču (u Glasonoši 1865) Šenoa je jasno odredio 
razliku između literarno-historijskoga značenja pojedinih pisaca i 
njihova umjetničkoga značenja. O književnosti ilirizma držao je da 
ona ima samo literarno-historijsko značenje, a tek pojedine pisce 
toga razdoblja smatrao je umjetnicima. Ali je on, pišući o književ¬ 
nicima prošlih razdoblja, uzimao u obzir i prilike u kojima su oni 
radili: »Pisati o književniku treba s obzirom na prilike u kojima 
j'e radio; ne s obzirom današnjega vremena, kako bi pisac trebao 
da piše, nego kako je mogao da piše. Kod nas većina književnika 
mora po danu služiti kruh, a tek po noći, kad druga gospoda spa¬ 
vaju, može se, izmučen od drugoga posla, dati na pisanje — dok 
kod drugih naroda književnici mogu svoje najbolje časove i punu 
snagu posvetiti peru. — Zato ne valja gubiti nade, al’ potomstvo 
neka uvaži ne samo to što se pisalo, već što se pisati moglo , da su 
naši pisci sretniji bili, da im se smiješio medicejski vijek.« 18 

v 2bo § OYlh v razloga Šenoa u svojoj kritici nije išao za tim da 
po sto po to traži mane književnih djela, nego je, obrnuto, išao za 
tim da istakne svaku novu i staru domaću vrednotu — ako ju je 
našao. On je bio prvi hrvatski književnik koji je sastavljao bio¬ 
grafije 1 mlađih hrvatskih (i srpskih) pisaca. On je starijim knji- 
zevmcima izricao zasluženo priznanje, kakva prije njega nisu imali 
prilike da čitaju, a mlade je pisce sokolio na rad. 

Preradovića je Šenoa proglasio samoniklim pjesnikom, koji je 
odredio 1 smjer hrvatskoj lirici. »Žive slike vještački poredane, puno 
dubokih misli, smioni polet, a osobito ritmičko spojenje sadržaja 
sa formom, to su sve one rijetke prednosti, koje označavaju pjesmo- 
tvore Preradovićeve, i osobito posljednje. — Preradović slijedio je 
smjer osobit. Nit se je on vrgo na romantiku, kao što naš pokojni 
Stanko Vraz, nit on misli da se savršenstvo pjesništva hrvatskoga 
sastoji u imitiran ju narodnih pjesama. Njegove su pjesme umjetne, 
uzvišene, no ipak govori iz njih narodna vila, ali ne tako naširoko 
kao kod nekih pjesnika, koji će po uzoru Dubrovčana jednu miso 
U nekoliko kitica razvlačiti.« 19 


18 Slike i prikazi. 174. 

19 o. c., 9. 

Govoreći o Jurkoviću, Šenoa je pohvalio njegov realizam i 
njegov humor: »Tu su karakteri crtani toli vjerno, toli fino, da iz 
njih diše pravi, pravcati život, a nad cijelom slikom prostire se 
sjajni kolorit humora, da ih je milota čitati. U toj struci nije kod 
nas Jurkovića nitko dostigo.« 20 

U vrijeme kad su se već bili stali povlačiti iz književnosti 
pisci koji su ušli u nju oko polovice 19 v., Šenoa je naročito istaknuo 
literarno-historijsko značenje Bogovićevih novela i drama. 21 A na 
isti način, s toplinom i priznanjem, govorio je o radu Demetera, Ma- 
žuranića, Trnskoga, J. M. Spora itd. O Mažuraniću je govorio kao 
o najumnijem hrvatskom sinu. Trnskoga je smatrao najvećim hr¬ 
vatskim lirikom svoga vremena. Riječi priznanja nalazio je čak i za 
drame J. M. Spora, koji je svojim produktima bio dosadio svima 
kriticima i upravnicima kazališta, tužeći se da ga zapostavljaju. 

Ocjenjujući pak djela svojih književnih suvremenika, Šenoa je 
— unatoč principijelnoj blagosti — iznosio odrešito svoje uvjerenje, 
makar se ono i ne slagalo s općim shvatanjem. 

Već među prvim svojim literarnim bilješkama u »Glasonoši« 
1865 on je Sundečićevu »Krvavu košulju« proglasio jednostavnom 
imitacijom »Smrti Smail-age Čengijića«, djelom bez ikakva pjesnič¬ 
koga ushita. — Iliji Okrugiću porekao je — također među bilje¬ 
škama u »Glasonoši« 1865 — pjesnički dar, smatrajući ga ipak 
sposobnim da piše lakrdije. — Pišući o Markovićevu »Zvonimiru«, 
Šenoa je među ostalim rekao: »Franjo Marković jest ... naš naj¬ 
bolji dramatski pisac. U njega je poezije, u njega je sile da sastavi 
dramatsku cjelinu, da karakteriŠe pojedine osobe.« — »Već iz prvog 
čina bukti pravi život, sila koja se dodira duše, dok smo inače vikli 
gledat u izvornih dramatičnih plodovih kaleidoskop figura, kojim 
pod dolamom malo kada pravo srce bije. Al 5 u »Zvonimiru« bukti 
pravi efekt. Situacija za situacijom slijedi naravski, živa se slika 
reda uza živu sliku, a vanjski efekt naravna je posljedica nu¬ 
tarnjega.« 22 

O Zmaju Jovanu Jovanoviću pisao je: »Pjesnika ima puno po 
svijetu, što boljih, što slabijih, ali rijetki su oni nebeskim plamenom 
nadahnuti ljudi, koji, nikli iz naroda, vade pjesničko zlato iz duše 
roda, te očistiv ga plamenom svoga pjesničkoga genija, vraćaju ga 

20 o. c., 173. 

21 Članci i kritike, 254. 

22 Kazališna izvješća II, 163. 

.narodu u divnih pjesmah, sa kojih narodu zadršće srce, plane duša. 
Eto, takav je čovjek Zmaj Jovanović, prvi pjesnik srpskoga 
naroda.« 23 

Đuri Jakšiču napisao je Šenoa kratak nekrolog, u kome je me¬ 
đutim zbito iznio sve karakteristike ovoga pjesnika: »Jakšić bijaše 
osobit talenat, čovjek vanredno bujne mašte, i prava pjesnička, aF 
i nesretna narav. Njegove pjesme — najviše patriotične — struje 
silovito, njegove slike su obično ogromne, kašto preogromne, njegova 
fantazija zaliće se u daleke, široke prostore. Drame njegove otimaju 
se strogomu dramatskomu kalupu, u »Seobi Srbalja« plamti kašto 
osebujna lirika, aF i tu se vidi pjesnička tvorna sila ... U Jakšićevih 
pripovijestih vidimo poglavito slikara, vjernu sceneriju, točno ko¬ 
piranje tipa, pripovijedanje naravsko, nasuprot slabiju kompoziciju, 
a psihologija nije svagda skroz dosljedna. Kraj svega toga spadaju 
Jakšićevi plodovi stalno u književnost, te zauzimaju ovdje dostojno 
mjesto, jer zlato, ako i nije skroz prečišćeno plamenom, ostaje uvijek 
zlato! Iako se može reći da je bujna fantazija Jakšića kašto za¬ 
nijela preko međa estetike, to bismo zaista želili kod mnogih drugih 
da im se šta takova spočitati može.« 24 

O »Zimnjim večerima« Milana Đ. Milićevića pisao je: »Zar 
je potrebno da pisac, zamočiv svoje pero, pomisli odmah na kalup 
na koji će teoretici navlačiti njegov umotvor? . .. Milićević je zašo 
među narod, gledao, slušao, upamtio, zabilježio, kao što vješt 
crtač zađe u kraj, te u nekoliko karakterističnih poteza nacrta ovaj 
potok, onu ruševinu, ovaj hrast, onaj mlin. Čine to dakako hiljade 
— ali oko, ali uho gdje im je? Pa začudo, Milićević ima oko 
neobično oštro, uho van reda tanko, on čuje kucaj srca naroda, on 
razumije svaki uzdah i posmijeh, on će odgonenuti svaku suzu, on 
fotografiše — a dodaje odmah i žive boje.« 25 

Naročito je Šenoa pratio rad književnih početnika, poka¬ 
zujući prema njima nešto više oštrine negoli prema priznatijim 
književnicima. On je pisao opširne prikaze različitih omladinskih 
almanaha (Velebit, Hrvatski dom). — Tu je on izricao riječi pri¬ 
znanja pjesmama Arnoldovim, Jorgovanićevim, Badalićevim itd., 
pače je hvalio i mladenačke stihove T. Maretića. O Anti Kovačiću 
napisao je među ostalim: »U Kovačića ima vanredno silna i bujna 

23 Vijenac 1878, 776. 

24 Vijenac 1878, 88. 

25 Slike i prikazi, 344. 

fantazija, puna plastične sile, ali on često puti nije jak zauzdati ju 
prema zakonom estetike, fantazija ga zavlači poskočice, plodovi mu 
postaju nejasni.« 26 

Govoreći o književnim početnicima, Šenoa je stajao na sta¬ 
jalištu da nema smisla puštati u književnost netalentirane diletante,, 
i da kritik njihovih produkata ne smije biti blag. Njegova 
dopisnica uredništva u Vijencu sadrži mnogo oštrih obračuna 
s književnim početnicima: »Ne tražite od nas blag sud, nego pra¬ 
vedan sud« — kaže on jednome, a drugome opet: »Jeste li mislili 
što ćete pisat kad ste sjeli tu pričicu pisat? Jamačno nijeste. U 
tminah vaše mašte verala se samo sanka o nekakvoj nesretnoj 
ljubavi. Ta nejasna slutnja, pero, arak papira, nešto crnila, bijahu 
počeci vaše romantične novele, a prije svega nacrtaste kaligrafski 
naslov.« — »Gleđite cvijeće, gleđite zvijeri, gleđite ljude trijeznim 
okom, oštrim okom, pa ja kriv, ako ne spalite izvorni rukopis svoje 
novele, kao što smo mi spalili njezin prijepis.« 27 

Zbog ovakvog postupka prema mladima Šenoa nije bio sim¬ 
patičan jednome dijelu literarne omladine. Njegovo kritičarsko 
pero nazivali su toljagom, koja je uništila mnogi mladi talenat, i 
direktno su ga okrivljivali da je svojim postupkom prouzročio da 
hrvatska književnost nema pomlatka. Ipak, ako njegove sudove 
razmotrimo u historijskoj perspektivi, doći ćemo do zaključka da 
je on još uvijek bio preblag. Mnogi njegovi sudovi o talentu nekih 
početnika nisu se ispunili, i obrnuto, ni jedan od onih o kojima je 
on mislio loše nije se razvio u dobra književnika. 

4 - 

Najveći dio svojih sudova Šenoa je izricao više nekako usput 
negoli što ih je razvio sistematski. On je, doduše, ocjenjivao i jezik, 
i stil, i umjetničku vrijednost djela o kojima je govorio, i pravac u 
kojem su ona pisana itd., uglavnom sve ono do čega stoji općeno 
značenje umjetnine. U svojim sudovima on je obično pogađao i 
izricao jezgru stvari o kojoj je govorio. Ali se sve to više doima kao 
kritika pametna čovjeka koji ima dobar književan ukus i koji voli 
literaturu, negoli kao kritika pisca koji imade svoje izrazite po¬ 
glede na književnost. Velik dio svojih kritika u »Glasonoši« i 
»Vijencu« Šenoa je očito pisao više po uredničkoj svojoj dužnosti 


26 Članci i kritike, 270. 

27 Vijenac 1875, br. 1. 

negoli zbog toga što je htio da razvije naročit sistem kritike, 
i da tom kritikom izvrši neku misiju. Velik dio svojih bilježaka 
on nije stoga ni potpisivao. Ne može se reći da je on taj posao 
radio preko volje. Ali je njemu kritika bila ipak sekundaran posao. 
To se najbolje vidi po njegovim opširnijim sastavcima o našim 
starijim piscima (Jurkoviću, Preradoviću, Ivičeviću, Puciću, Bo- 
goviću) ili o stranim velikim piscima (na pr. o Shakespeareu). Iako 
su to prvi radovi ovakve vrste u hrvatskoj književnosti, nisu to 
literarni prikazi u pravom smislu, nego više biografski i biblio¬ 
grafski članci. U njima je Šenoa išao za tim da našoj publici prikaže 
općeno značenje pisaca o kojima je govorio, a izrazito literarna 
ocjena morala je zbog toga pasti u pozadinu. 

Naročito udara u oči da Šenoa, koji je već g. 1865 istupio 
kao teoretik realizma, nije ni pokušao da hrvatsku književnost pro¬ 
suđuje sa stajališta koliko ona odgovara tome pravcu. 

Šenoini su sudovi, unatoč tome što su izrečeni kao usput, ve¬ 
ćinom jasni, tačni. Svoj kritičarski postupak označio je doduše 
Šenoa u prikazu Bogovićeva rada: »Da Čovjek prosudi knjigu, valja 
mu je pozorno, al 5 bez velike analize, do kraja pročitati, a kad si 
je pročitao, moraš sam sebe pitati kako te se doimala knjiga.« 28 
Ali tu još uvijek nema riječi o kritičarskoj metodi, nego je to neke 
vrste impresionizam. 

Šenoin kritičarski rad sastoji se više od bilježaka o djelima 
i piscima, negoli od izrađenih, dokumentiranih radnja. Šenoa je 
samo u nekoliko navrata kušao napisati opširniju analizu djela o 
kome je govoro: g. 1873 analizu Banove drame »Marta Posadnica«, 
g. 1877 prikaz Markovićeve drame »Zvonimir«, a g. 1878 članak 
o Bogoviću. Od ova tri članka drugi nije dovršen, a treći se opet 
raspada u mnoštvo tačnih opazaka, ali iznesenih bez sistema. Od 
svega kritičarskoga rada Šenoina može dakle samo kritika »Marte 
Posadnice« da služi kao primjer za Šenoinu kritičarsku metodu. 

U pomenutom je prikazu Banove drame Šenoa najprije 
ukratko referirao kako su o njoj pisali beogradski listovi. — Zatim 
je opširno ispripovijedao sadržaj drame i isporedio ga s historijskim 
događajima koji su pisca inspirirali za djelo. Na taj način mogao je 
konstatirati da se u samom historijskom događaju nazire pravi dra¬ 
matski sukob između dviju velikih ideja: između ideje velike, uje- 


28 Članci i kritike, 270. 

dinjene Rusije, koja će moći da se odupre napadajima svih nepri¬ 
jatelja —i između ideje domaće slobode Novgoroda. Ideju velike 
ujedinjene Rusije zastupa Ivan Vasiljević, a ideju slobodnog Nov¬ 
goroda Marta posadnica. Iz samog suhoparnog prikaza historijskog 
događaja razabire se dakle — po Šenoinu sudu — veličajna okosnica 
drame. »Koliko sile, koliko vrline, koliko strasti mora da plane, kad 
se sukobe dvije uzvišene misli: spas cijeloga naroda i ljubav slo¬ 
bode« — kaže Šenoa. 29 — Međutim je, po Šenoinu sudu, Banova 
sila klonula pod tolikim predmetom. Sam historijski događaj po- 
daje dosta radnje za dramu — a Ban je, mjesto da ga kondenzira, 
išao izmišljati uzgredne, nepotrebne zaplete. Ali se u tom su¬ 
višnom gomilanju uzgrednih epizoda izgubila cjelina i oslabio glavni 
sukob. Još je više, po Šenoinim riječima, oslabilo glavnu radnju 
crtanje glavnih lica: Ivan je kukavica i sebičnjak, Marta svojeglava 
i tašta žena, koju u borbi za slobodu vodi samo fiksna ideja. Njihovi 
postupci nisu dublje motivirani, a obiluju mnogim detaljima koji se 
protive psihologiji. Ban je i glavna i sporedna lica svoje drame 
dovodio sad u ovaj, sad u onaj položaj samo radi efekata — ali 
upravo to traženje teatralnih efekata oduzelo je djelu dublju isti¬ 
nitost. »I tako cijela drama nije veličanstvena slika, gdje se ruši 
staro stablo slobode, već je vječito spletkarenje i izdavanje, trčkanje 
i srtanje, kraj kojega propada Novgorod.« . . . 30 

Nakon Veberova suda o »Mejrimi« — i Markovićeve kri¬ 
tike Maksima Crnojevića iz g. 1872 —, ova je Šenoina kritika 
najopširnija stvar ove vrste u hrvatskoj književnosti. Po njoj se 
vidi koliko se hrvatska kritika od g. 1852 do g. 1873 razvila. Dok 
je Veber tražio da lica budu jednostrano crtana, i zahtijevao da 
pisac dade prednost kršćanima u svakom pogledu, dotle je Šenoa 
ostao trajno na području umjetnosti. On je tražio dramatski sukob 
između ideja i između ljudi, bez obzira na to koja mu je ideja 
bliža; tražio je konsekventnost i prirodnost lica; tražio je da autor 
izbjegava teatralne efekte i da kondenzira radnju. Pored toga je — 
kao i za Markovića, koji je istih godina (1872 i 1873) stao da piše 
opširnije književne kritike — i za Šenou važan odnošaj između 
književne građe i književnog djela. Jer se upravo u tome kako je 
pisac upotrebio građu, po Šenoinu mišljenju, mogu prosuditi i nje¬ 
gova umjetnička snaga i njegove individualne naklonosti. — Zato 


29 Slike i prikazi, 27. 

30 o. c., 32. 

su i rezultati Veberove i Šenoine kritike različiti. Za Vebera je 
»Mejrima«, građena na isti način kao i »Marta«, bila veliko umjet¬ 
ničko djelo, a po Šenoinu je sudu »Marta« bez umjetničke vrijed¬ 
nosti. Ali, koliko god je Šenoina kritika »Marte posadnice« stvar¬ 
nija od Veberove kritike »Mejrime«, pisac u njoj nije toliko 
slijedio vlastite principe, iznesene u Članku »Naša književnost«, već 
se donekle inspirirao Markovićevom metodom, iz njegove ocjene 
»Maksima Crnojevića« (1872). 

Sličnu metodu upotrebio je Šenoa i u započetoj ocjeni Mar- 
kovićeva »Zvonimira« (u Vijencu 1877, br. 25—27). Najprije je 
iznio povijesnu pozadinu drame, zatim je ispitivao kako je Zvoni¬ 
mira u istoimenoj drami prikazao Subotić, a onda je opširno ispri¬ 
povijedao sadržaj Markovićeva djela. Obećani »Konac slijedi« nije 
nikad izišao. Šenoa se još jednom vratio na »Zvonimira«, u svojim 
kazališnim referatima g. 1878, kad je drama prikazana — ali ni tu 
nije izveo estetičke analize. 

Šenoine su zasluge u tome što je kroz gotovo dva decenija 
bio posrednik između književnosti i publike. On je sistematski radio 
na tome da se književnost očisti od diletanata, nastojao je buditi 
smisao za izrazito umjetničke vrednote. On je bio prvi hrvatski 
pisac koji je problem književnoga života shvatio u njegovoj cjelini: 
odnošaj žive književnosti prema starijoj, odnošaj književnosti 
prema publici, odnošaj naše književnosti prema književnostima 
velikih evropskih naroda, itd. U njemu su i mladi i stariji književ¬ 
nici našli čovjeka koji će — bar usput — o njima nešto napisati. Te 
su zasluge veoma velike. — Ali Šenoa nije uspio da iz kritike učini 
samostalnu granu književnosti niti je stvorio izrazitu kritičku 
metodu. 




III. 


Franjo Marković 

(1845—1914) 


I. 

Franjo Marković bio je prvi hrvatski kritik koji je rad na 
estetici 1 kritici držao svojim glavnim životnim zadatkom. I on je 
ušao u književnost kao beletrist, no već prije svoje tridesete godine 
stao se intenzivnije baviti pitanjima estetike, te se poslije toga 
postavši profesorom filozofije na zagrebačkom univerzitetu, po¬ 
svema dao na kritiku i estetiku. — Od g. 1869, kad je u Zagrebu 
održao nekoliko predavanja iz estetike, u ciklusu »Predavanja za 
krasni spol«, Marković je sve više razvijao svoju estetičarsku i 
kritičarsku djelatnost, dajući u neku ruku pravac i ton cijeloj hr¬ 
vatskoj estetici sve do u 20 vijek. Što je također važno, i rijetko 
u hrvatskoj kritici, Marković je na kritici i teoriji književnosti radio 

o pred samu smrt, ostajući u shvatanjima književnosti uvijek na 
istoj liniji. 

Markovićev kritičarski rad može se podijeliti u 3 grupe — 
kao što je to učinio Branko Vodnik (Savremenik 1906). Marković 
je pisao ili o općenitim problemima estetike, ili je kritički analizirao 
pisce koji su već bili završili književnu djelatnost, ili je prikazivao 
djela koja su tek izišla. Govoreći o Markovićevoj kritici, Vodnik 
je Markoviceva djela prve grupe izlučio iz područja književne 
ritike, zadržavajući se samo na posljednjim dvjema grupama. Me¬ 
đutim, naučni razlozi iziskuju drugačiji postupak. Marković je 
kritiku shvatao kao primijenjenu estetiku, pa njegovu kritiku mo¬ 
žemo tek onda pravo shvatiti, ako razumijemo i njezinu osnovu, 
estetiku. U tome i jest glavna razlika između Markovića i svih do¬ 
tadanjih hrvatskih kritičara, što je on i formulirao svoje teorijske 
poglede sto ih je na književna djela primjenjivao. — Markovićeva 
sistematska estetika (Razvoj i sustav općenite estetike) izišla je 
doduše tek g. 1903, ali to ne znači da je Marković tek ove godine 

došao do onih pogleda što ih je u toj knjizi iznio. On je tu detaljno 
i definitivno formulirao misli što ih je izricao kroz cijelu svoju 
kritičarsku djelatnost, pa pomoću misli iz te estetike možemo, s nešto 
opreza, razumijevati i one Markovićeve sastavke koji su izišli 
mnogo prije negoli ta estetika. Jer već na pr. u svome predavanju 
o baladi i romanci (1869) Marković pokazuje jasno one svoje 
najkarakterističnije crte koje će kasnije razvijati u svojoj estetici i 
kritici tokom cijeloga života. 

U grupu članaka o problemima estetike idu ove radnje: O 
baladah i romancah, O slovjenskih baladah i romancah, O tra¬ 
gičnom problemu u Bogovićevu »Stjepanu«, Prilog estetičnoj nauci 
o baladi i romanci. — U tim radovima — pored velike Estetike — 
Marković je više manje opširno iznio sve svoje poglede na umjet¬ 
nost, naročito na književnost. 

Marković je bio pristalica Herbartove formalne estetike, 
shvatajući tu nauku uglavnom onako kako ju formulirao njegov 
bečki profesor Robert Zimmermann. — Cijela se ta estetika iscr¬ 
pljuje više manje u prikazima formalnih strana umjetnosti. Osnovno 
pitanje o tome što je lijepo rješava i Marković na način kako je to 
u Hrvatskoj već pedesetih godina bio učinio Veber: Ljepota je 
jedinstvo u mnoštvu. 

Prema tome osnovnom pogledu na problem lijepoga, zadatak 
je estetike, kako ju je prakticirao Marković, da između pojedinih 
dijelova umjetnine nađe one odnošaje koji će biti estetički najsa- 
vršenijh] »Dakle na vanjskih predmetih nije sama tvarnost, otporna 
i teška, ono što u nas pobuđuje milotnu ćutnju, nego je to oblik 
složajni , i to njeka pravilnost oblikovna, koja ujedinjuje oblikovno 
mnogoličje.« 1 

Marković je zadatkom estetike držao ispitivanje i prikazivanje 
različitih oblika u kojima mogu da se pojave tvarni elementi. On 
govori o petero obilježja ljepote (oblik jačine, živosti, potpunosti, 
oblik sklada: simetrija, proporcionalnost, oblik osobinske obilje- 
žnosti iliti obilježnog priličja, oblik skladnoga izmira, oblik pra¬ 
vilnosti). U vezi s tim oblicima govori o zlatnome rezu, kontrastu 
itd. — Za shvatanje Markovićeve estetike važno je međutim da on 
pod pojmom oblika nije razumijevao samo spoljašnje elemente 
umjetničkoga djela, nego i neke njegove unutarnje elemente. Već u 
ocjeni Kukuljevićeve drame »Poturica« govorio je: »Vrijednost 


1 Razvoj i sustav općenite estetike, 19. 

pjesničkoga tvora ne stoji do predmeta, već do oblika njegova. Da¬ 
kako da se pod oblikom nema razumijevati samo metrički i govorni 
oblik pjesni, već ideja, sastavba, značaji, psihologička razložitost.« 2 

U navedenim estetičkim raspravama Marković je govorio i o 
tim estetskim oblicima, imajući pred očima u prvom redu našu 
književnost. Za njegove poglede možda je najznačajnija rasprava: 
Prilog estetičkoj nauci o baladi i romanci (1899), jer je on u njoj 
dalje razradio misli što ih je izrekao već 1869, u svoja dva preda¬ 
vanja, pa je rezultate te rasprave i sam označio kao svoju ličnu 
tekovinu. Na početku te svoje rasprave kaže on da ga je prista¬ 
janje uz estetička načela Roberta Zimmermanna ponukalo da traži 
— i nađe — put k pravom tumačenju romance i balade. Njegova 
su otkrića o baladi: 1) Događajni sadržaj balade razvija se ili 
simetrijskim ili nesimetrijskim prikazbenim oblikom, t. j. tako da 
je naravni vršak ili u sredini događaja, ili je pomaknut prema 
kraju ili početku. — 2) Sukcesija pjesminih česti (početak, sredina, 
konac) ili točno odgovara naravnoj sukcesiji događaja, ili pjesma 
počinje učinkom, a onda prikazom uzroka. To stoji do dojma što 
ga je događaj izveo na pjesnika. 3 — Sve što je uređeno — kaže 
Marković — bilo to etično, logično ili estetično, imade trodjelna 
organizaciju, koja je simetrijska ili proporcionalna, prema pravi¬ 
lima zlatnoga reza. Sastav tragedije ili uopće drame nije ino nego 
primjena jednostavne simetrijske trodjelnosti na opsežniji umo- 
tvor. 4 — Zatim Marković u toj raspravi analizira balade škotske, 
engleske, skandinavske, njemačke i jugoslavenske s obzirom na to 
gdje im se nalazi vršak. — On je doduše unaprijed osjećao da bi 
netko mogao prigovoriti ovakvim njegovim poslovima, ali se 
opravdavao riječima: »Tražiti simetriju u konstrukciji pjesama, i 
radi toga brojiti stihove bila bi danguba, kad ne bi simetrija ili 
proporcionalnost bila mnogo općenitiji zakon, koji vlada i u nebro- 
jenimi drugimi, prirodnimi i umjetničkimi tvorevinami, a ne samo 
pjesmicami, i kad ne bi oblikovna simetrija ili proporcionalnost bila 
u uzročnoj svezi s nutarnjim bivstvom psihologijskim i napose 
etičkim. Uhodeći u trag oblikovnoj simetriji i proporcionalnosti, 
ili nestašici obiju u pjesmah, proničemo dublje u ideju, koja se 
oblikom očituje, pa je nepoznavanje sastavnoga oblika pjesmina 


2 Vijenac 1873, 225. 

3 Rad 138, 118. 

4 o. c. 119. 

čestim povodom nepoznavanju ideje pjesmine, kako će se biti 
čitalac uvjerio tokom ove rasprave.« 5 

Ova metoda — traženje nekih određenih formalnih eleme¬ 
nata u pjesničkim i uopće umjetničkim djelima — jedan je od naj¬ 
hitnijih elemenata Markovićeve kritike. Govoreći na pr. o đako¬ 
vačkoj stolnoj crkvi, Marković je protumačio njenu ljepotu na ovaj 
način: »Još divnijom te milinom osvaja trodjelno pročelje s po¬ 
bočnima dvama zvonicima . . . kad poslije kratka promatranja 
pronikneš u misao , očitovanu vanjskim obličjem crkve; kad raza- 
bereš sastavne dijelove i skladnu ujedinjenost njihovu, to simetrijsku, 
to razmjernu; kad spoznaš kako se jasno razlučuju i opet slažu 
glavne sastavine s dionimi čestmi, kako se cjelokupni pogled crkve 
sa čela perspektivno rastavlja simetrijski... u troje, u pravi sri- 
jedak . . . pak u pouzmakli srijedak . . . pak u zadak . . . dakle 
perspektivni pogled na lice i čelo crkve očituje ti sastavom vanjštine 
sastav nutarnji i uduljni crkve, pak ćeš s divljenjem reći: uzorita li 
čela i lica crkve, u kojoj se čita sva nutarnjost njezina, sav duh 
njezin! Krasna raščlanjenost crkve, i nutarnja i posve joj odgova¬ 
rajuća vanjska, gdje simetrijska, gdje najljepša razmjerna — tako¬ 
zvana zlatorezna — gdje dvo- ili četvero- ili osmero-djelna, a gdje 
tro- ili petero- ili sedmero- ili devetero-djelna, ima uza svoju kraso- 
ćutnu vrijednost ujedno i simboličku vjerozakonsku, na pr. trojnost 
opominje na sveto trojstvo, sedmerost na sedam svetih otajstva.« 6 

U svojim raspravama i člancima o estetičkim problemima 
Marković je govorio o ovim važnim pitanjima: odnošaj između 
građe i umjetnosti, moralna i socijalna vrijednost umjetnosti u 
odnošaju prema njezinoj estetičkoj vrijednosti, pojam vječne ljepote. 

Stojeći na stajalištu formalne estetike, Marković je držao da 
građa sama po sebi može biti više ili manje prikladna za umjetničko 
djelo, ali je umjetnik ne nalazi nikad u takvu stanju, da bi je mogao 
jednostavno preuzeti. Realizam i naturalizam Marković je shvatao 
kao slijepo nasljedovanje prirode, te ih je zabacivao, jer je tvrdio 
da u prirodi nema takvih pojava koji bi bili sasvim čisti od 
neumjetničkih elemenata. 7 Posao je umjetnika da prirodu idealizira, 
uzdigne, očisti od svih neumjetničkih elemenata: » ... Kao što 
svatko zna koj’ je razmišljao ob odnošaju umjetničke tvorbe prama 


5 o. c. 204. 

6 Cvijeće iz hrv. i slov. dubrava, 8—9. 

7 Estetika, 264, 265, 419. 

povjesničkom gradivu, nije u nijednom slučaju tako da bi umjetnik 
samo prepisati, prerisati mogao i smio djelo povjesnice. Mnogo mu 
je posla dok pretvori realnost u ljepotu, dogođaj u dramatičan i 
tragičan jedinstven čin. Mnogu mora povijesnu crtu blijedu oživjeti, 
krepku ublažiti ili pače ispustiti, mnogu koje nije ni bilo ili je 
posve izblijedjela, sam iz svoje divinacije dometnuti, mnogu pro¬ 
metnuti a sve ih udesiti u skladan savez, svim iz svoje duše 
posve iznova podati duha, srca, strasti silne i boli silne, i sve to 
rasvijetliti clairobscurom svoga dubokog čučenja općenite tragike 
ljudske.« 8 

Već g. 1869, u svojim kazališnim referatima, Marković je 

pisao: 

»Gdje se je god dramatična umjetnost njegovala kao sredstvo, 
a ne kao samosvojna svrha, ne razvijaše se ona naravitim samo¬ 
niklim načinom, već bijaše tek slaba kopija tuđih uzora.« 9 

». . . ne vrijedi dramatična knjiga, ko ni uopće nikakva 
umjetnost, ako se goji samo kao sredstvo za političke svrhe, najpače 
kad se te protive glasu povijesti i čovječanstva.« 10 

Zbog ovih je razloga — za razliku od Šenoe, pristalice ten¬ 
denciozne umjetnosti — Marković ustajao protiv francuske reali¬ 
stičke drame u vrijeme kad ju je Šenoa u Zagrebu htio udomaćiti. 
Svoju negativnu ocjenu Girardinove drame »Krivnja žene« završio 
je Marković riječima: 

»Slabost pjesnikova na koncu drame samo je posljedica tomu 
sto je, rabeć za predmet drame skroz -prozaičan dogođaj modernoga 
života, ostavio ga u golotinji prozaičnoj, nimalo ga ne idealizirav, 
t. j. nije pojedinijeh osoba većom vrijednosti, vrednijom duševnosti 
iz svagdanje prostote u dramatičnu visinu podigao. Sve su tri glavne 
osobe puke fotografije iz života . .., tako ružne da drami, umjet¬ 
nosti, esteticnomu cutu nikako dolikovati ne mogu. Slikajući posve 
prozaički nevolju socijalnu, nije mogao pjesnik ni u katastrofi 
idealnim izmirenjem podići gledaoca iz nizine svagdanje. A čemu 
onda te fotografije? Zar je pjesniku dosta reći: evo, ljudi, tu je rana 
na tijelu modernoga društva, gledajte! Je li pjesniku zadaća kazati 
sto svatko znade? Ali česa svatko ne zna, naime lijeka, izmirenja i 
utjehe tomu jadu, to bi mu valjda pjesnik reći htio ? Neće ili ni sam 

8 Vijenac 1878, 342. 

9 Vijenac 1870, 35 6 . 

10 Ibid. 

ne zna. Ali da i zna, da i kaže lijek, pita se gledalac ima li drama¬ 
tična umjetnost biti moralni lazaret? ili pače moralna mrtvačka 
komora?« 11 

Moralna svrha umjetnosti — po Markovićevu shvatanju — 
ne smije se iz umjetničkih djela osjećati kao nešto nategnuto, nego 
kao nešto što je imanentno samome biću savršenih umjetnina: 

»Pjesnik, prikazujući samo slabe strane ljudske, a ne uza njih 
i dobre, t. j. samo ružne i izopačene značaje, a ne uza njih i pleme¬ 
nitije, može biti vješt i oštar castigator morum, ali nije tankoćutan 
umjetnik, dapače on ne postiže ni moralne svrhe u onolikoj mjeri 
u kolikoj ukusan i potpun umjetnik, koji, prema zbiljskoj istini 
životnoj, ne pokazuje samo crne sjene ljudskoga društva, nego i 
svjetlije mu strane.« 12 

Po Markovićevu je shvatanju idealizam najbolji pravac u 
umjetnosti. Pod tim je pravcem Marković razumijevao »pouzorbeni 
način prikazbe, koji potpuno iz javlja znatnu ideju , t. j. posve u 
umjetnički lik pretvara njeki u pojavnosti neuzbiljeni, nego samo 
kao uzor zamišljeni idejni sadržaj. U naponu svom idealizam je 
vršak umotvorbe; on uozbiljava sve estetičke oblike ... a sve to 
s takovom pravilnošću, koja izvire iz bivstva svih onih četiriju 
oblika, tako da se znatna ideja potpuno izjavlja u obličju.« 1 * 

Vjerujući da su oblici ljepote vječiti, Marković je vjerovao i 
u vječne umjetničke vrednote: uzimajući gradu iz svoga vremena, 
umjetnik ne smije da izrazi samo moderne crte toga vremena, nego 
ima da naglasi one općenoljudske crte, koje su zajedničke svima 
vremenima i svima ambijentima. 14 

Prema ovome svome shvatanju, Marković je umjetnine dijelio 
po tome da li one služe modi, da li izrazuju karakteristike jednoga 
naraštaja, da li izrazuju cijelu historijsku epohu nekoga naroda, i 
da li one, izrazujući karakteristike pojedinog naroda, imadu u sebi 
i nešto općenoljudsko. 15 Marković je tražio umjetnost koja će ići za 
ovim posljednjim idealom, t. j. da bude i narodna i općenoljudska, 
a pobijao je svako nastojanje koje bi išlo za tim da umjetnik stvara 
samo za svoje vrijeme. Govorio je: »Doduše, može se zamisliti 
moderan ideal, ter je moguće da sadanji umjetnik prikaže prošaste 

11 o. c. 374. 

12 Estetika, 419. 

13 o. c. 487. 

14 o. c. 418. 

15 o. c. 411—412. 

činjenice i osobe prema duhu modernoga doba, ali nije dužnost 
sadanjemu umjetniku da prikazuje lih moderni ideal, nit je vlastan 
sadanji estetički sudija mjeriti vrijednost novih umotvora samo po 
tom koliko one izjavljuju duh današnjega vremena.« .... »Ne sa- 
pinjimo dakle umjetnika zapovijeđu neka prikazuje lih moderan 
ideal, kad i onako ne možemo temeljito odrediti bivstvo toga tobože 
lih sadanjega uzora, nego dajmo umjetniku slobodu, pače savjest, 
neka teži na sveopći ljudski ideal.« 16 

Zbog toga ideala nadvremenske ljepote Marković je u estetici 
ustajao protiv Tainea i protiv Comtea, a u svome predavanju u 
izložbi hrvatskih umjetnika g. 1898 (štampanom u Vijencu 1899) 
oborio se na hrvatske moderniste. Odvraćajući hrvatske umjetnike 
od shvatanja da je umjetnost odraz svoga vremena, on ih je upu¬ 
ćivao da uče od umjetnika starijih vjekova (Homera, Sofokla, Fi- 
dije), govoreći o njima: ». . . u mnogom obziru imaju još i danas, 
a imaće još dugo veliku vrijednost, jer su jedan dokaz tomu da je 
ljudsko u vršcih svoga razvoja svagda istoga bivstva.« .... »Svaki 
čovjek, a navlastito umjetnik, ima težiti da postane što jasniji 
mikrokozam, što jasnije ogledalo makrokozma, iliti individualni 
jav univerzalnosti, t. j. ogledalo i prikazalo istine, ljepote i 
dobrote.« 17 


2. 

Marković je imao veliku književnu kulturu. Pored toga što je 
bio teorijski spreman u estetici, on je poznavao sve važnije pojave 
evropskih literatura, prateći njihov razvitak sve do pred smrt. U 
mladim se danima oduševljavao Mickewiczem, a u starim je godi¬ 
nama proučavao Ibsena. U svojim je ocjenama upotrebljavao velik 
naučni aparat. Iako je bio u estetici herbartovac, on je ipak pratio 
i novija shvatanja ove nauke, citirajući na pr. i Guyaua. On je zau¬ 
zimao svoje stajalište i prema svježijim pojavima u literaturi (Žola, 
Ibsen, Bjornson itd.), kad su one zatalasale evropski duhovni život. 

Književno ocjenjivanje smatrao je Marković veoma kompli¬ 
ciranim poslom. Estetički je sud držao produktom vrlo mnogih 
pojedinih sudova o elementima koji sačinjavaju umotvor. Zato je 
on bio protivnik impresionizma u kritici. Po njegovu mišljenju 
estetičko ocjenjivanje treba da vrše stručnjaci, koji su za svoj posao 

16 o. c. 425, 428. 

17 Vijenac 1899, 122, 137. 

teorijski spremni i koji usto imadu dovoljno osjetljivosti za umjet¬ 
ničke vrednote. Vrijednost estetičkog suda cijenio je prema tome 
koliko je on obrazložen. 18 — U isto vrijeme, Marković je bio i 
protivnik dogmatizma u kritici: »Objektivnost će biti moguća samo 
onda dok se suditeij ne stavi na apodiktično stanovište jednoga 
uglednika, jedne škole, nego ako, imajući na pogledu povijesni 
raz\ itak estetike i stanovite umjetničke vrsti, umjeri svoje ili čije 
god normativne zahtjeve rasudnošću, postignutom historičko- 
sravnjujućim načinom, koja rasudnost zna razumna i pravedna biti 
histoncki nastalim osobnim i vrememm okolnostim dotičnoga 
umjetnika čije se djelo ima ocijeniti.« 18 T. j., djelo treba ocjenjivati 
s obzirom na prilike i kriterije koji su vladali u doba kad je ono 
nastalo. 

Pristupajući k umjetničkom djelu, mora kritik, po Marko- 
vicevu mišljenju, uzeti u obzir i namjeru s kojom je ono stvoreno: 
»Svaka tendencija kad se u književnosti pojavi, isprva je na uštrb 
savršenosti formalnoj, te se tek s vremenom plemenitomu etičkomu 
smjeru nađe i lijep estetički oblik.« 20 Apsolutnim mjerilima estetike 
možemo pristupiti tek djelima prošlosti :»Dok se knjiga tek stvara, 
motrilac njezina razvoja ima se obazirati i na okolnosti koje po¬ 
kazuju sam narod i samo doba gdje je nikao pjesnički tvor. Ta¬ 
kova motrioca sud nema biti samo istinit, već i pravedan.« 21 — 
Ocjenjujući književno djelo, mora kritik da se pita: Što je pisac 
htio? Je li izveo što je htio? Je li smio htjeti što je htio izvesti? 22 

Ovih se principa Marković uglavnom i držao, i pomoću njih 
možemo da razumijemo njegov kritičarski rad — i njegove metode, 
i njegove rezultate. 

Na književnoj kritici počeo je Marković raditi g. 1870 u 
»Vijencu«, napisavši nekoliko referata o dramama koje su se davale 
u zagrebačkom kazalištu. Prva njegova izrazito književna kritika 
ocjena je Nosticeva »Maksima Crnojevića«, u Vijencu 1872. Sedam¬ 
desetih godina prošloga vijeka napisao je Marković i najveći dio 
svojih književnih ocjena novih djela. U tom je deceniju ocijenio 
Kukuljevicevu dramu »Poturica«, Šenoin »Vijenac izabranih pje¬ 
sama hrvatskih i srpskih«, Bogovićeva »Matiju Gupca«, Zaharove 

18 Esteticka ocjena Gundulićeva Osmana, 33. 

19 o. c. 5. 

26 Vijenac 1873, 237. 

21 o. c. 235. 

22 Vijenac 1878, 342. 

»Pjesme«. Na prelazu pak u osamdesete godine pisao je o Despo¬ 
tovini »Prvim iskrama«, Manojlovićevim »Mladim danima Velj- 
kovim«, Šporovoj drami »Dimitrija«, Jurkovićevoj »Smiljani«, Ku- 
mičićevu »Jelkinu bosiljku«. Posljednja je njegova kritika ocjena 
Vojnovićeve drame »Psyche« (u Obzoru 1890). 

Poslije toga Marković je prešao na estetičke analize starijih 
djela i pisaca. Takvom se on kritikom doduše i prije bavio 
(na pr. estetička ocjena »Smrti Smail-age Čengijića«, 1876), ali od 
početka osamdesetih godina postao je on najautoritativnijim hrvat¬ 
skim kritikom, koga su držali pozvanim da o našim piscima kaže 
posljednju riječ. — Markovićeve kritike novijih djela štampane su 
u »Vijencu« i »Obzoru«, a njegove analize starijih djela i pisaca 
izišle su ili među izdanjima Matice hrvatske (obično kao predgovori 
knjigama pisaca o kojima je pisao) ili u »Radu Jugoslavenske aka¬ 
demije«. Među takve njegove analize i kritike pripadaju: ocjena 
Preradovićevih pjesama, Demeterove »Teute«, prikaz i ocjena dra¬ 
matskoga rada Demeterova uopće, ocjena Gunduličeva »Osmana« 
i »Dubravke«, rasprava o tragičnom problemu u Bogovićevu »Stje¬ 
panu«. Pored toga, Markovič je napisao životopise Vraza, Dežmana, 
Jurkovića, Pucića, Šenoe i Vebera — s ocjenama njihovih djela. 
Posljednja Markovićeva rasprava ove vrste ocjena je Gregorčičevih 
pjesama, štampana u Vijencu 1911. 

Marković je o novijim djelima pisao uglavnom u vrijeme kad 
je hrvatsku aktuelnu kritiku vodio Šenoa. Udara na prvi pogled u 
oči razlika između jednoga i drugoga pisca. Šenoa je napisao mnogo 
veći broj književnih kritika nego Marković, ali je gotovo redovno 
pisao samo kratke bilješke. Marković je pak prikazao razmjerno 
malen broj knjiga i pisaca — ali je svaka njegova kritika opširna, 
dokumentovana. 

Način kako je Marković pristupao književnim djelima može 
da se razabere već iz prvih njegovih kritika domaćih djela, na pr. 
iz kritike »Maksima Crnojevića« (štampane 1872) i iz kritike 
»Poturice« (štampane 1873). Dijeleći, teorijski, građu od oblika što 
joj ga daje umjetnik, Marković je već u ove dvije prve svoje kritike 
primijenio te svoje poglede na umjetnost. Ocjenjujući »Maksima 
Crnojevića«, on je najprije prikazao pjesnikovu građu, t. j. ispričao 
sadržaj narodne pjesme prema kojoj je Kostić zasnovao svoje djelo. 
Prema tome, što je pjesnik ispustio iz narodne pjesme, a što je 

dodao, mjerio je on i njegovu umjetničku snagu. 23 — Pišući o Ku- 
kuljevićevoj drami, Marković je i opet najprije govorio o građi. 
Usput je spomenuo da neuspjesima dotadanjih domaćih dramatskih 
pokušaja nije kriva građa što je oni redovno upotrebljavaju (borba 
između kršćanstva i islama), nego oblik u kome oni tu građu iznose. 
Zato je on u svojim ocjenama išao u prvom redu za tim da ispita 
oblik u kome pisci iznose svoj materijal. Pored toga ispitivao je — 
u vezi sa svojim učenjem o temeljnim oblicima umjetnosti — ka¬ 
rakteristike lica, pjesnički jezik, itd. 

Konstatiravši da je Kostić pokazao pjesnički dar time što je 
iz narodne pjesme ispustio sve nedramatske elemente, a dodavao 
potrebne druge, Marković je dalje ispitivao: što je Kostić učinio iz 
svoje osnove. Svojom analizom došao je Marković do zaključka 
da je pisac, produbavši elemente narodne pjesme, u daljem radu 
ipak samo zapleo događaj, nagomilavši nove motive i ne izradivši 
ih. Drama se Kostićeva raspala u smjesu nedosljednosti i slučaj¬ 
nosti. 24 — Pored toga, Kostićevim licima nedostaje prava dramatska 
krepkoća, odlučnost, jasnoća cilja. 25 

U ocjeni »Maksima Crnojevića« postupao je Marković po 
prilici onako kako će godinu dana kasnije postupati Šenoa u svojoj 
ocjeni »Marte posadnice«. Jasniji je i ličniji njegov postupak u 
ocjeni »Poturice«. I tu je on najprije izvršio svu onu proceduru što 
ju je izvršio u prvoj ocjeni, ali je onda pošao i dalje. On svoj este- 
tički sud izvodi na ovoj osnovi: »U »Poturici« stoje u međusobnoj 
borbi dva protivna principa. U djelima takve vrste mora da vlada 
zakon simetrije. I na jednoj i na drugoj strani treba da bude za¬ 
vršen red raznih značajeva, od najsavršenijega do najkukavnijega, 
da budu stvorene sve mogućnosti pristanka uz ovu ili uz onu ideju.« 

Postavivši tako svoj estetički princip, Marković je analizom 
došao do zaključka da u Kukuljevićevoj drami nema takve potrebne 
simetrije. Turstvo u njoj nema najvrsnijeg junaka. Očito je dakle 
Kukuljeviću bilo više stalo do poučne (kazna za izdajstvo) negoli 
do umjetničke svrhe. Ta je didaktika, po Markovićevu sudu, na 
štetu umjetnosti: Glavno lice Kukuljevićeve drame — Selim — ne 
može uopće biti junakom drame, jer nema niti jedne dobre crte, 
ali nema ni jake volje, kao na pr. Shakespeareov Richard III, pa 


23 Vijenac 1872, 674. 

24 o. c. 675. 

25 o. c. 702. 

zato estetički nije uopće zanimljiv. Zbog toga nisu zanimljiva ni 
ona lica koja se protiv Selima bore — jer je na pr. Bojani lako 
odbijati nasrtaje čovjeka koga s pravom prezire. — U toj drami 
nema ni jedinstva čina. Idući više za etičkom tendencijom, Kuku- 
ljević ni svojim kršćanskim licima nije dao crta prave dramatičke 
tvornosti, već više crte retoričke misaonosti. 26 

Na sličan je način Marković ispitivao i ostala pjesnička djela 
o kojima je govorio. U ocjeni »Smrti Smail-age Čengijića« on je 
također najprije govorio o historijskoj podlozi epa i jadnoj istini¬ 
tosti realnoj, i poslu što ga je pjesnik imao da izvrši stvarajući 
estetički savršeno djelo. Govoreći o karakteristici lica, kompoziciji, 
pjesničkom govoru, opisavši potanko pojedina Mažuranićeva lica, 
Marković je na to djelo primijenio istu metodu koju je bio primijenio 
na Kukuljevićeva »Poturicu«, ali je došao do drugačijega rezultata: 
»Ova koncepcija značaja estetički je savršena, i sačinja red raznih 
poetičnih individualnosti, od kojih je svaka živa i naravita, a ipak 
tipna, red potpun, jer polazeći od jedne skrajnosti, nečovječnoga 
samosilnika, ohola slavohlepnika Smail-age, preko sličnih mu, nu 
slabijih ostalih individualnosti turskih, silazi do bezvoljne raje, pak 
se preko Novice uzdiže do druge skrajnosti, idealnoga crnogor¬ 
skoga prosvijećenoga vladara. Tako je slijed kontrasnih poetičnih 
značaja u svojoj cijelosti završen, kao u slikarskoj kružnoj kom¬ 
poziciji.« 27 

U Mažuranićevoj je pjesni Marković nalazio bitne oznake 
epa: uticaj sile nadljudske. Kao prednosti »Smrti Smail-age Čen¬ 
gijića« istaknuo je on i pjesnikova izražajna sredstva: »Tu se signi¬ 
fikantna kratkoća i jedrina, mirna plastična slikovnost spaja i 
izmjenjuje s retoričnim bujnim patosom i uzvišenom (uvijek este¬ 
tički omjerenom) fantastičnošću. Tu su običajni ukrasni pridavnici, 
jednostavne naravite prispodobe kao u pučkoj pjesmi, tu su opet 
onomatopeje i aliteracije (često u Homeru, još češće u Virgilu), 
metafore, personifikacije, metonimije, česa svega u pučkih pjesmah 
ili nimalo nema ili posve malo ... Tu je mirni parataktički para¬ 
lelizam i polisindeton pučke pjesme; tu opet govorničke inverzije, 
retorički provedene anafore, epistrofe, simploke, asindeti, naspori 
(klimaksi), silne čuvstvene apostrofe, retorička pitanja, antiteze, 
duhovite ironije. Najpače naspori i asindeti (na pr. i u opisu rastu- 

26 Vijenac 1873, 231—252. 

27 Smrt Smail-age Čengijića, izd. 1876, XX, XXI, XLI. 

ćega bjesnila Smail-age uslijed Baukove pjesme) izdižu pjesan posve 
iz prostonarodne dikcije.« 28 

Ovi su odlomci navedeni opširno, jer su karakteristični za 
Markovičevu kritičarsku metodu. Sve je to u vezi s njegovim shva- 
tanjima estetike. Tu istu metodu, u različitim varijacijama, upo- 
trebio je on i u svojim ostalim kritikama, bez obzira da li je govorio 
o novim ili starim djelima, da li je pisao o živim ili o mrtvim 
piscima. 

Ocjenjujući Bogovičeva »Matiju Gupca«, Marković je naj¬ 
prije iznio historijsku pozadinu drame, i došao do zaključka da se 
vec u samome materijalu nalazi neka dramatična okosnica — te je 
ispitivao što je Bogović iz nje učinio. 29 — Govoreći o Luki Botiću, 
držao je Marković najvažnijom zaslugom ovoga pisca što je uzeo 
za uzor svoga stvaranja narodnu poeziju, ali je nije nasljedovao u 
svoj njezinoj grubosti, nego ju je svjesno usavršio prema zadaći 
pjesnika književnika. 30 — Govoreći o Janku Jurkoviću, konstatirao 
je Marković da je ovaj pisac uzimao građu iz života, ali ju je 
idealizirao, ne želeći da pravi puke fotografije. 31 — Govoreći o 
Prer ado viče voj »Lopudskoj sirotici«, Marković je i opet istaknuo 
kako se ta pjesma uzdize nad narodnu pjesmu umjetničkom sliko¬ 
vitošću, koju joj podaje metafora i metaforička personifikacija. 32 
— Govoreći o »Grobničkom polju«, Marković je hvalio Demeterov 
pjesnički izrazaj (»dikcija plasticnimi ukrasnimi epiteti 1 ushitnimi 
metaforami savršena pjesnički«). 33 Prednosti Preradovićeve poezije 
uopće nalazio je Alarkovic također u dikciji: »Tu dramatičnu silu 
postiže pak pjesnik ne samo kompozicijom čina, nego 1 dikcijom 
patetickom, retoričkom. Anafora, govorničko pitanje, te ine go¬ 
vorničke figure koje se u pjesmi nalaze dokazi su Preradovićeva 
velikog umijeća.« 34 

Jedna je od najkarakterističnijih Markovićevih ocjena nje¬ 
gova kritika Gregorčičevih pjesama. Marković je držao velikom 
prednošću umjetničkih djela njihovu peterodjelnost (u ocjeni »Smrti 
Smail-age Čengijića«, Bogovićeva »Matije Gupca«). Napose je on 
cesto isticao kao naročito estetičko sredstvo kontrast (na pr. u 

28 o. c. XLI. 

29 Vijenac 1878, 342, 356 itd. 

30 Botić, Pjesme, izd. g. 1885, XXII. 

31 Spomen-knjiga M. Ii., 238. 

32 Vijenac 1873. 

33 o. c., 763. 

34 Ibid. 

ocjene »Poturice«, »Smrti Smail-age Čengijića«). Ovu metodu, koja 
je donekle shvatljiva kad je govor o gotovim umjetninama, Mar¬ 
ković je primijenio na cijelu književničku djelatnost Simona Gre- 
gorčiča: »Pet je otsjeka Gregorčičeve tvorbe i borbe kao reć bi pet 
dramatičnih, izlaznih i salaznih dijelova . . . Ovih pet odjela Gre¬ 
gorčičeve pjesničke tvorbe i životne borbe sastavlja takav osobit 
razvoj književničkoga genija, da se rijetko koji sličan razvoj nalazi 
u svjetskoj književnosti, razvoj, koji u svojih svijetlih i u svojih 
sjetnih stranah podaje prezanimiv produkt za estetičko-psihologijsko 
razmatranje.« 35 

Naročitim oblikom Gregorčičeve kompozicije držao je Mar- 
ković antitezu, katkad s neizmirnim, ali u većini slučajeva s izmir- 
nim svršetkom. Analizirajući na pr. pjesmu »Divna noć«, Marković 
izvodi: »Molitvena oda Divna noć ima tri dijela, jasno razlikovana 
oblikom metra. Prvi, dvostrofni dio, pretežno je trohejskoga 
mirna ritma, a njemu je posve jednak treći, završni dio, dočim je 
srednji, a šesterostrofni dio pretežno daktilskoga poletnoga ritma. 
Duljinom stoje prvi i treći zajedno prema srednjem dijelu onako 
kako je poznati najljepši , najharmoničniji razmjer takozvanoga 
člana minora prema članu majoru (4 : 6 , ili 2:3). Ova i svaka ina* 
oblikovna osobitost ode Divna noć odgovara ćutnome i misaonome 
sadržaju, koji je raščlanjen kao teza, antiteza, sinteza. Naime: I dio 

— na zemlji tihi mir noći zvjezdane i mjesečne — 2 dio: s nebeskih 
visina zovu anđeoske harmonije i blagoslovno milosrđe Božje dušu 
pjesnikovu sa zemlje uvis — 3 dio: njegova duša ćuti kao da je na 
pragu neba i oprašta se sa zemljom.« 36 

U jednome dijelu svojih književnih ocjena Marković ipak 
nije striktno upotrebljavao svoje kritičarske metode, nego je uglav¬ 
nom nabrajao pjesme, iznosio njihov sadržaj i izrekao pokoju svoju 
misao. Tako na pr. u svome prikazu Šenoina »Vijenca izabranih 
pjesama hrvatskih i srpskih« on uglavnom prikazuje razvitak na¬ 
šega pjesništva i navodi pokoju pjesmu. Njegove ocjene glase po 
prilici ovako: »Osobito je obzira vrijedna prekrasna oda Sila ljubavi 
od Dragutina Rakovca. Da je pjesma prvi biser naše poezije, raza- 
braće svatko iz njezina sadržaja« 37 — i zatim navodi njezin sadržaj. 

— Slična je Markovićeva analiza Preradovićevih, Vrazovih i 


35 Vijenac 1911, 9. 

36 o. c., 76. 

37 Vijenac 1873, 410. 

Šenoinih pjesama. O Preradovićevim pjesmama pisao je on: »IJ 
dijaloškoj pjesmi Braća uči pjesnik da ima domovina biti ljuba 
pravomu zvanju dvoje zbog ljubomornosti zavađene braće; život 
svoj dužni smo svojoj domovini. U popijevci Pozdrav domovini 
veli vraćajući se iz tuđine pjesnik da onakva cjelova kakav njoj 
sada podaje nikad nikomu ne podade, niti će podati ikada; domo¬ 
vina je njemu sve što zove svojim, sve što ljubi, sve što željom goji, 
i biće mu za cijeloga života. 38 — O Šenoinim patriotskim pjesmama: 
»A ne znaš kojoj da od njih dadeš prednost glede visine i izvornosti 
umjetničkoga izvađanja; i popijevke, i elegije, i ode, i pjesme opisne 
te refleksivne — sve su prekrasne. Što im daje osobit biljeg, to je 
obilje genijalnih domisli, koje, koliko te novošću i izvornošću izne¬ 
nađuju, toliko te naravitost i jasnoća njihova osvaja. Šenoa je i u 
rodoljubivih pjesmah svigdje samosvojno istinit, nov i neiscrpan.« 39 
— O Vrazovim pjesmama govorio je Marković na sličan način: 
»Krasne pjesme ljubavi njeke samo na širje izvode gdjekoju misao 
iz Đulabija. Prijetvor uma i srca zanosi na zapadnu ishitrenu ro¬ 
mantiku, a Srce moje krasno oponaša misli jedne narodne hrvatske 
pjesme, ali joj daje priliku istočnjačke gazele, štono pripjev naš 
narodni, koj’ je više puta bez sadržajne znatnosti, podiže do te¬ 
meljne, cijelom pjesmom vladajuće misli.« 40 

Katkad je, opet, Marković kušao dati i više negoli se može 
dati pomoću njegovih metoda, nastojeći da pjesnika poveže s nje¬ 
govim djelom. Na početku svoga prikaza Preradovićevih pjesama 
Marković je ozbiljno analizirao Preradovićev pogled na svijet, 
zatim je govorio o njegovu shvatanju poezije, a tek je onda prešao 
na sam prikaz pjesama. — U članku »Rodni kraj Stanka Vraza.« 41 
Marković je neke Vrazove pjesme objašnjavao pomoću veza između 
pjesnika i njegova zavičaja. — U svojoj kritici Zaharovih pjesama 
Marković je ispitivao u kakvu su stanju nikle pojedine od njih, i 
došao je do zaključka da pjesniku nisu uspjele one pjesme koje je 
ispjevao onda kad se neki doživljaj nije dojmio njegova srca, već 
je zanimao samo njegovo mišljenje. 42 

Tek na djela koja pripadaju prošlosti mogu se, po Marko- 
vićevu mišljenju, primijeniti estetička pravila bez ikakvih obzira. 

38 o. c., 761. 

39 Šenoine Izabrane pjesme, izd. g. 1882, IX. 

40 Vrazove Izabrane pjesme, izd. g. 1880, 149. 

41 Obzor 1880, i zasebno 

42 Obzor 1880, br. 152 i 153. 

Zbog toga bi čovjek očekivao da če njegovi prikazi Botića, Gun- 
dulica (Dubravke i Osmana), Pucića, Demetera, Jurkovića, Šenoe, 
Preradovica, Bogovica, Vraza, Dežmana i Vebera biti beskompro¬ 
misne estetičke ocjene .Ali je već sam razlog zbog kojega su te ocjene 
redovno bile pisane onemogućio Markoviću potpunu slobodu. Jedan 
dio ovih prikaza napisao je Marković u prvom redu zato da hr¬ 
vatskoj publici, uz izdanje najboljih djela pomenutih pisaca, pokaže 
ono sto u tim djelima vrijedi. Drugi dio tih radova nastao je iz 
težnje da se što svestranije prikaže život i rad nekih naših zaslužnih 
ljudi. Već zbog same namjene tih radova Marković je dakle morao 
više da hvali nego da kudi, ili je barem morao nastojati da ne¬ 
povoljna opažanja što više ublaži. — Prikazujući na pr. Demeterov 
rad, on je na svoj običajan način analizirao »Teutu«: iznio je naj¬ 
prije historijsku pozadinu drame, zatim je prikazao kako je De- 
meter upotrebio historijski materijal. On je prigovorio karakteristici 
Demeterovih lica, psihologiji, držanju naroda u drami, itd., ali se 
ocjena iscrpljuje u riječima: »Demeterova tragedija »Teuta« odlikuje 
se tolikim krasotama dramatičkog sloga, da je ona pored tadanjih 
lirskih i kratkih epskih tvorova upravo neobičan pojav u našem 
pjesništvu ilirskoga preporoda.« 43 

Ocjenjujući Gundulićevu »Dubravku«, zamjerio je Marković 
pjesniku što je najdramatskije elemente ispustio, pa se u drami o 
njima tek referira, i što je u drami odviše lirike — ali je ipak rekao 
da je ta drama svojim sadržajem, svojim osnovnim mislima nikla 
posve na dubrovačkom tlu, te je sasvim izvoran umotvor Gun- 
dulićev. 44 

Od Markovicevih je ocjena najopsežnija i najpoznatija nje¬ 
gova »Estetička ocjena Gundulićeva Osmana«. Ali ni ona nije 
nastala spontano, iz Markovićeve potrebe da nešto kaže o Gundu- 
lićevoj pjesmi, nego uglavnom kao reakcija na Pavićevo mišljenje. 
Ta je ocjena karakteristična zato što je Marković u njoj upotrebio 
sve svoje kritičke metode — koje je u ostalim svojim ocjenama 
mogao upotrebiti samo djelomično. Te se metode mogu vrlo dobro 
vidjeti već iz samih natpisa pojedinih poglavlja: I. Analiza Osmana 
s prigodnim obzirom na prigovore Osmanu i na analogije u drugih 
epih. — II. Osman prispodobljen s epi: Oslobođenim Jerusolimom,. 
Eneidom, Odisejom, te Ilijadom, Orlandom bijesnim i Lusijadom,. 

43 Teuta, izd. god. 1891, 71. 

44 Rad 89, 18. 

— III. Osman prema povijesti i prema nekim poljskim pjesmam 
17 i 18 v. — IV. Osman prema estetičkoj nauci o epu, i starije 
ocjene ob Osmanu. — V. Metoda g. Pavića u rasuđivanju Osmana. 

Gotovo svi pisci o kojima je Marković govorio ili su pripadali 
među veoma zaslužne ljude naše prošlosti, ili su, ako su bili živi, 
pripadali njegovoj generaciji, ili su u književnosti polazili njegovim 
tragom. Zato je interesantna njegova ocjena Kumičićeva »Jelkina 
bosiljka«. Kumičić je u svome prvom romanu, »Olgi i Lini«, htio da 
stvori naturalistićki roman, pa Marković u svojoj ocjeni i spominje 
taj »skliski trag Zole«. Ali je on u Kumičića — bez obzira na svoju 
nenaklonost prema naturalizmu — vidio lijep dar, naročito u 
opisima prirode i u psihologiji lica. Nedostatke »Jelkina bosiljka« 
vidio je Marković u preopširnosti, u prenatrpanosti epizodama, u 
nekim refleksijama, i u pristranosti koju pisac pokazuje prema 
nekim svojim licima. 45 

Među književne veterane Markovićeva vremena pripadao je 
J. M. Spor. Kao i Šenoa, koji je o Sporu morao pisati povoljno, i 
Marković je o njegovoj drami »Dimitrija« napisao veoma pohvalnu 
ocjenu. U njoj je, ispričavši ukratko sadržaj drame, rekao i ovo: 
»Iz ovoga sadržaja može raspoznati rasudni čitalac da je »Dimitrija« 
prava dramatična i tragična kompozicija. Značaji su crtani krepko, 
plemenito i dosljedno, radnja se razvija tankoćutno, zanimivo i 
rastućom snagom, sukobi su jaki, na povodu bud velikih, bud ple¬ 
menitih strasti. Ništa nema u zapletu i raspletu što bi odbijalo 
ljudsko čuvstvo.« 46 Ali osjećajući valjda i sam da će mnoge čitaoce 
iznenaditi ovako pohvalna kritika, Marković je unaprijed izjavio: 
»A ne sudimo tako morda s dužnoga počitanja prema časnomu 
starini književniku, nego jer smo tako uvjereni. Da smo uvjereni 
inače, nalagalo bi nam dužno počitanje šutiti, a ne hvaliti. Prosto 
drugomu suditi kako ga volja, nu mi ne pristajemo nikad uz onu 
za naš narodni razvitak preubitačnu glupu zloću, koja voli rugati 
se negoli veseliti se dobrim stranam domaćega djela.« 

3 - 

U posljednjim rečenicama označio je Marković u neku ruku 
svoje mišljenje o cjelokupnom odnošaju između kritike i književ¬ 
nosti: radije šutjeti negoli govoriti neistinu, radije naglasiti dobre 
strane djela nego se narugati slabijima. 


45 Vijenac 1882, 47. 

46 Vijenac 1881, 431. 

Ako čovjek prođe sve Markovićeve kritike i estetičke analize, 
dolazi u prvi čas do zaključka kako ovaj naš pisac nije napisao niti 
jedne negativne ocjene. Udara u oči da je on katkad pisao veoma po¬ 
hvalno o ljudima koji poslije nisu stvorili ništa. O Manojlovićevoj 
knjizi pjesama »Mladi dani Veljkovi« govorio je kako se u njoj nalazi 
živa, plemenita, samonikla poezija. 47 Znakove lijepa dara vidio je u 
Despotovim »Prvim iskrama«. 48 Među Markovićevim kritičarskim 
atributima nalaze se mnogo češće riječi: uzorit, prekrasan, savršen 
itd. negoli riječi obrnutoga značenja. 

Čitajući površno Markovićeve književne ocjene, čovjek bi čak 
mogao i posumnjati u njegov umjetnički ukus. No ako se zamisli 
u svaku Markovićevu rečenicu, dolazi do zaključka kako je taj 
čovjek znao vrlo dobro razlikovati dobro od lošega, ali je preko 
loših pojava volio brzo prelaziti. Njegovi su prigovori rečeni 
uvijeno, tako da se na prvi pogled i ne osjete — ali kad čovjek 
bolje upozna Markovićevo mišljenje o pojedinim književnim pita¬ 
njima, onda oni jasno izbijaju. Tako on o Preradoviću — iako u 
vezi s nekim njegovim pjesmama govori o formalnoj savršenosti 
umjetničkoj 49 — ipak kaže da je to bio idealističan pjesnik, kome 
ideja ne mogaše naći savršenoga estetičnoga oblika. 50 A to je jedan 
od najkrupnijih prigovora što ih je Marković mogao da izreče kome 
umjetničkom djelu. — Prigovori »Dubravci« (lirizam, nedrama- 
tičnost) ozbiljni su, samo ih je Marković izrekao nekako uvijeno, 
da se na prvi pogled i ne opaža njihova važnost. 

Za Markovićev postupak karakteristične su ocjene Manojlovi- 
ćevih i Despotovih pjesama. Govoreći o Manojlovićevoj knjizi, 
Marković je odmah na početku svoga članka rekao da u njoj ima 
dosta slabih, preko polovice lijepih, mnogo prekrasnih pjesama. 51 
Ovo zvuči veoma pohvalno. Trebalo bi međutim samo drugačije 
stilizirati istu misao, pa da iziđe nešto gotovo porazno: gotovo 
polovica Manojlovićevih pjesama ne vrijedi ništa. — Još je obzirniji 
bio Marković u ocjeni Despotovih pjesama. O samome Despotu 
govorio je kako je to poznat pjesnik lijepa dara, a za njegove 
pjesme rekao je da će mnoga od njih svojim žarkim poletom 
i rječitom, kašto umjetno-retoričkom uznositošću osvojiti svakoga 

47 o. c. 299. 

48 o. c. 442. 

49 Vijenac 1873, 58 6 . 

50 o. 588. 

51 Vijenac 1881, 297. 

čitaoca koji radi opjevanih predmeta nije pristran. Prigovori De¬ 
spotu izrečeni su na ovaj način: »Kasto ipak govornik u njem 
preotima mah pjesniku, to nam se čini osobito ondje gdjeno figuru 
anafore predugo rabi. ..« »Kadikadanja retorička prebujnost nje¬ 
gova sloga jest posljedica kadikadanje presilne strastvenosti njegova 
čučenja.« 52 Tu su, kao i na nekim drugim mjestima, stvarni pri¬ 
govori zaodjeveni u riječi razumijevanja za intimnu pjesnikovu 
ličnost, i oni se toliko ne osjećaju. Ali oni su rečeni, i oni su krupni. 

Obrnuto od običnoga mišljenja, Marković nije bio čovjek koji 
je samo hvalio, nego je stvarno veoma mnogo prigovarao. Čak se 
može reći da je u nas u 19 v. bilo malo književnih kritičara koji bi 
iznijeli toliko negativnih opazaka o književnim djelima koliko je 
to učinio Marković. Ali je on sve te svoje prigovore iznio na takav 
način, da ih pisci možda nisu ni osjetili. Velik dio Markovićevih 
kritičnih opazaka, stiliziranih drugačije, mogao bi da se premetne u 
veoma oštre ocjene. 

Zbog njenih karakteristika, Markovićevu su književnu kri¬ 
tiku, kao i njenu estetičku osnovu, kod nas prosuđivali na različite 
načine. 

Markovićevi pogledi na estetiku važili su u Hrvatskoj gotovo 
kroz 3 decenija kao nešto što je izvan diskusije. Tek potkraj 19 v. 
počela se javljati blaga kritika tih pogleda. Protiv Markovićeva 
učenja o baladi i romanci ustao je u »Vijencu« g. 1900 Martin 
Kuzmić. Kuzmić je upozorio na to kako po Markovićevim izvodima 
»Kosovka djevojka« i »Hasanaginica« ne bi bile savršene balade, 
jer nemaju vrška u sredini, nego pri kraju — a naš osjećaj ipak 
kaže da su to savršene umjetnine. 53 Kršnjavi je Markovićevu 
Estetiku proglasio promašenom. 54 — Kritiku Markovićevih este- 
tičkih nazora napisao je Dr. Albert Bazala u svojoj raspravi »Filo¬ 
zofijski portret Franje Markovića«. Rezultati te kritike sažeti su u 
rečenicama: »U estetici zastupao je formalizam: bio je naime uvjeren 
o tom da se umjetnička ideja, budući da teži za oblikovanjem, ocje¬ 
njuje prema savršenstvu strukture, a za ovo se postavljaju neki iz 
estetske radnje izvedeni zahtjevi (idealni oblici). I u novijoj estetici 
ima formalističkih tendencija, te sam po sebi ne bi formalizam 
Markovićev bio toliko neispravan, da nije antipsihologijskim stavom 

52 o. c. 444. 

53 Vijenac 1900, 724. 

54 Narodne novine 1903, br. 251. 

pomaknuo estetsku radnju iz neposredna doživljavanja pod leću 
umstvenoga razbiranja: tako se dogodilo da je onda postavljanje 
estetskih principa izišlo u krute forme, za koje se čini da su estet¬ 
skom doživljavanju više pripisane nego iz njega izvedene« . . , 55 O 
pokušaju Markovicevu da u svojoj nauci o baladi i romanci provede 
spomenuto arhitektonsko načelo, Bazala kaže: »Pokušaj taj je 
mogao biti i zanimiv, da se nije odviše stegnuo na ukočene mate¬ 
matičke oblike i odnošaje. Misao koja se u izvjesnom pogledu mogla 
primijeniti na pojave estetičkoga života, promašila je svoj cilj u 
neplodnom formalizmu.« 36 

Do kakvih je posljedica doveo Markovića njegov formalizam, 
može da se najbolje vidi iz njegove ocjene Gregorčičevih pjesama, 
gdje je on primijenio svoj nauk o peterodjelnosti na život pjesnikov 
i njegov razvitak — kao da je u životu nešto tako čvrsto omeđeno, 
kao drama u 5 činova, i kao da se svaki čovječji život ne bi dao 
podijeliti upravo u toliko dijelova koliko kritičaru upravo treba! 
— Govoreći o baladi i romanci, tvrdio je Marković da se pjesma 
mora raščlaniti na dijelove, jer inače ne možemo razumjeti njezine 
ideje. Istina će pak biti obrnuto: tek ako smo shvatili njezinu 
ideju, možemo ispravno razdijeliti i pjesmu. 

Već u »Vijencu« 1884 proglasio je Vjekoslav Klaić Marko- 
vica prvim kritikom hrvatske lijepe književnosti. 57 On ga je ispo- 
redio s De Sanctisom, i tvrdio da je Marković u svojoj kritici pravi 
stvaralac. — Janko Ibler uočio je u Markovićevim kritikama u 
prvom redu crtu dobrohotnosti: »Marković je kritik kojega pobu¬ 
đuje i privlači samo ono što mu je simpatično, prema njegovoj 
naravi.« »Pošto ga privlači samo ono što mu je simpatično, gdje 
može naći odjek svojoj duši i umjetničkom svom vjerovanju, Mar¬ 
ković rado suvereno prelazi preko svih slaboća što ih manje za- 
nosljiv kritičar može naći u njegovih ljubimaca.« Ibleru su udarili u 
oci Markovićevi kritičarski atributi: divno, veličanstveno, i si., ali 
je on inače u Markoviću gledao prvoga hrvatskog esejistu, koji je 
u svojim člancima znao iznijeti lapidarnih opazaka. 58 — Milan 
Sarić, u svojoj analizi cjelokupne hrvatske književnosti, priznavao 
je samo Markoviću značenje kritičara, iako je držao da bi Hrvatima 
trebala psihologijska i sociologijska kritika umjesto estetičke. 59 

55 Rad 224, str. 249, 253. 

56 o. c. 274. 

57 Vijenac 1884, 611 . 

58 Narodne novine 1893, br. 51 i 52. 

59 Hrvatska misao 1897, 119. 

U svojoj studiji o Markoviću govorio je Br. Vodnik o Mar- 
kovićevoj kritici, kao primijenjenoj estetici: »Njegovu su kritičku 
erudiciju misli o obliku i idejama — dakle čisti estetski i etički dio 
umjetnine — tako zaokupile da nije dalje gledao, pa se iz njegovih 
estetskih prikaza ne pomalja živa, subjektivna pojava pjesnikova, a 
niti se za ovom u pozadini diže jasno karakterisan milieu. Iz života 
pjesnikova njemu su kao biografu svi događaji jednaki, a isto tako u 
poeziji sve misli i osjećaji; on ne razlučuje dostatno neznatno od 
važnoga, zato ne može u njega pjesnikov lik steći svoje individualne 
karakteristične crte, on nam otkriva silu lijepih misli i interesantnih 
estetskih pojava, ali prikaz lika pjesnikova ostaje ipak apstraktan, 
neplastičan.« 60 

U svome nekrologu Markoviću (Savremenik 1914) govorio je 
A. Bazala također dosta skeptički o djelotvornosti Markovićeve 
kritike, dok je Vladimir Lunaček o svome prikazu Pavletićeve 
knjige o Markoviću prikazao ovu kritiku upravo fatalnom za raz¬ 
vitak hrvatske književnosti uopće: unijevši u hrvatsku književnost 
formalistiČka njemačka shvatanja, Marković je u takvom ukočenom 
interpretiranju estetskih problema uzgojio cijele generacije hrvatskih 
intelektualaca — i tako postao glavnim uzrokom književnih borba 
između »Starih« i »Mladih«. 61 

Na Markovićevu se kritiku osvrnuo u svojim ocjenama Pre- 
radovica i Gundulića Albert Haler, među ostalim, ovim rečenicama: 
»Nije ova (t. j. ljepota) za Markovića u ustalasanom pjesnikovu 
duhu, u njegovu osjećanju, koje stvaralački rasplamsava maštu u 
pjesničke vizije, nego je njemu ljepota u mrtvoj skladnosti spo- 
ljašnje kompozicije, u svjesnu upotrebljavanju pjesničkih ukrasa, u 
tetorskoj vještini, itd., u jednu riječ, [“Marko vic gleda umjetničko 
djelo kao mrtvi mehanizam, odvajajući ga potpuno od živog pje¬ 
snikovog duha. Takovim metodama izmiče baš ono što dava dušu 
umjetničkom djelu: topli životni srh, koji dolazi od pjesnikova 
osjećaja, te tehnički vješto skalupljena djela proglasuju se, s takvih 
gledišta, umjetničkim djelima.« 62 

Ovim protivurječnim sudovima o značenju i vrijednosti Mar¬ 
kovićeve kritike velikim je dijelom uzrok i sam način Markovićeva 
izražavanja. Nema sumnje o tom da su metode Markovićeve kri- 

60 Savremenik 1906, 177—178. 

61 Obzor 1918, br. 178. 

62 Gundulićev Osman s estetskog stajališta (Beograd 1929), 19. 

tike bile u Evropi zastarjele već u vrijeme kad se on njima stao 
služiti. Ali, uspjeh i značenje nekoga kritika ne stoji samo do 
metode kojom se on služi, nego najviše do toga koliko je on spo¬ 
soban da osjeti umjetninu i da je znade razlikovati od iskonstrui¬ 
ranih djela. Tu je sposobnost Marković imao — samo je rezultate 
svojega osjećanja i svojih istraživanja umjetnosti izricao načinom 
teškim i tromim, a svoje je estetičke doživljaje raspinjao na neke 
tvrde, unaprijed spremljene kalupe. Najveći se dio Markovićcvih 
kritičkih članaka danas gotovo i ne može više čitati, jer se njihov 
pisac toliko udubljivao u sasvim neznatna pitanja, a tešku svoju ter¬ 
minologiju upotrebljavao je i onda kad je govorio o jednostavnim 
stvarima. 

Ali ako čovjek promotri ono što je Marković stvarno rekao 
o piscima o kojima je govorio — onda dolazi do rezultata da je on u 
većini slučajeva imao pravo, i da njegovi zaključci ostaju — samo 
što je negativne opaske izricao kratko i uvijeno, a naširoko se znao 
raspričati o onome što je smatrao pozitivnim. Ova finoća, prirođena 
otmjenost, nije mu dala da govori otsječno i strogo, te je zbog nje 
izbjegavao sve ono što je koga moglo da povrijedi, ili njega samoga 
zaplete u polemiku. Zato je on s aktuelnom kritikom prekinuo već 
početkom osamdesetih godina, kad je u književnost ulazila nova 
generacija, unoseći svoju temperamentnost i strastvenost i u kritiku. 

Marković, za razliku od Šenoe, nije u kritici išao za tim da 
što brže i življe književnoj publici saopći sve novosti u književnom 
životu. On je sve pojave umjetnosti nastojao gledati s višega sta¬ 
jališta, bez veze s efemernim potrebama. To je i slaba i dobra 
strana njegove kritike. — Iz Markovićevih kritika novih književnih 
djela uopće ne osjećamo kad su ta djela nastala i kad su te kritike 
pisane. Iz njih ne osjećamo u kakvoj su atmosferi živjeli pisac i 
njihov kritik. Marković je doduše već u svojim kazališnim ocje¬ 
nama upozoravao na značenje što ga kazalište imade u životu 
naroda, a koncem 19 v. on je mlade hrvatske književnike upozo¬ 
ravao na zadatke šro ih imadu izvršiti u vlastitom narodu. Ali 
upravo ovaj elemenat — veza između umjetnosti i zemlje u kojoj 
ona živi — nedostaje u Markovićevim kritikama. Imajući pred 
očima pojam vječne ljepote, on kao da nije mario za cijelu onu 
atmosferu u kojoj su nastajala djela o kojima ie pisao, niti je kušao 
da ispita što je pjesnike pobudilo da pišu upravo na onaj način na 
koji su pisali. On je pisao uglavnom na isti način o Laži Kostiću 

kao i o Eugenu Kumičiću, o Gregorčiču kao i o Bogoviću i Vojno vicu 
— iako iza ovih i drugih pisaca stoji i različit način doživljavanja, 
i različit temperamenat, a i različita duhovna atmosfera. — Mar¬ 
ko vic je i sam priznavao da se estetički pojmovi mijenjaju, te 
ispravno naglašavao da na umjetnička djela moramo primjenjivati 
one kriterije koji su vladali kad su ona nastala. A ipak nije nigdje 
pokazao da je živo osjetio što je uzrok tim promjenama, i da je 
znao zapaziti razlike što ih one u umjetničkim djelima proizvode. 
Pa dok je Šenoa, iako neke vrste impresionist; vrlo dobro osjećao 
bilo svoga vremena, upućujući pisce na njihove zadatke u tome 
vremenu, Marković je svoje ocjene pisao tako reći iznad vremena i 
prostora. 

Sa svojom otmjenošću, sa svojom rezerviranošću prema buč¬ 
nim problemima žive književnosti, Marković se nije htio miješati 
u tok žive književnosti, i zato je njegov utjecaj na nju bio neznatan. 
Ali je on s druge strane bio čovjek koji je hrvatsku književnost 
upućivao prema njezinim najvišim zadacima. Ta njegova težnja i 
pogled prema najvišim vrhovima umjetnosti karakteristični su već 
za njegove prve kritičarske radove, a oni su ga ponukali i na istup 
protiv hrvatske Moderne. Može čovjek imati različito mišljenje o 
njegovu poimanju vječne ljepote — ali je činjenica da je Marković 
prvi od hrvatskih kritičara uzdignuo kritiku nad površni impresio- 
nizam i sitno bilježenje ličnih sudova, nastojeći da joj dade smjer, 
metodu, smisao. Tek s Markovićem počinje hrvatski kritik da si 
postavlja pitanja: što ima da istražuje u umjetničkom djelu, i na 
kakav način treba da obrazloži svoj sud. 





IV. 


Janko IMer, Josip Pasaric, Milivoj Šrcpel 

Glavni problem hrvatske književnosti u osamdesetim i deve¬ 
desetim godinama 19 vijeka bio je problem književnih struja: da 
li će u njoj prevladati naturalizam, uz njegove različite forme 
(verizam, objektivizam), ili ona treba da se razvija putem realizma, 
kako ga je na pr. sedamdesetih godina opravdavao Šenoa. Misli 
najradikalnije tadanje hrvatske književne grupe izrekao je najotvo¬ 
renije Eugen Kumičić, u svome članku »O romanu« (u Hrvatskoj 
vili g. 1883), iznoseći principe: pripovjedač treba da opisuje život 
onakav kakav jest, ne kloneći se ni najprljavijih njegovih strana; 
pisac ne smije izmišljati, niti raditi fantazijom, nego mora u prvom 
redu proučavati život, i zato mora imati zdrave oči; umjetnost ima 
da vrši važnu moralnu i socijalnu misiju; moderni roman ne pri¬ 
pada u područje poezije, nego u područje nauke. 

Kumičićeve misli, uglavnom kopija Zolinih teorija, našle su u 
hrvatskoj književnosti i sljedbenika i protivnika. Problem knji¬ 
ževnih struja bio je i jedan od glavnih problema u tadanjoj hr¬ 
vatskoj književnoj kritici, kojoj su najizrazitiji pretstavnici bili 
Janko Ibler, Josip Pasarić i Milivoj Šrepel. 

Janko Ibler 

(1862—1926) 

1. 

Janko Ibler bio je jedan od najradikalnijih i najkonsekvent- 
mjih pristaša i ideologa one literarne grupe koja je u hrvatskoj 
književnosti htjela dovesti do pobjede realizam, identificirajući taj 
pravac s naturalizmom i verizmom. On je bio prvi hrvatski repre- 
zentant feljtonske kritike, i ujedno prvi hrvatski kritik koji je svoj 
kritičarski rad držao svojom glavnom književnom zadaćom, te se 
njime bavio kroz cio život. I on je, doduše, u prvoj mladosti napisao 

nekoliko beletristickih sastavaka, a pod starost napisao je i jedan 
roman (»Zora«) — ali ti njegovi poslovi nemaju književnoga zna¬ 
čenja. — Prve svoje književne ocjene štampao je Ibler u sušačkoj 
»Slobodi«, kao devetnaestgodišnji mladić, a posljednji njegovi 
ćianci ove vrste izišli su u »Vijencu« god. 1926. U tome vremen¬ 
skom razmaku od 45 godina bilo je razdoblja kad je Ibler bio 
veoma aktivan kritik, a prolazile su opet i čitave godine kad nije 
objavljivao ništa. Ali i posljednji njegovi članci u »Vijencu« 1925 
i 1926 dokazuju kako se on trajno zanimao za pojave književnoga 
života. 

ibler je, pod pseudonimom Desiderius, ušao u književnost 
s mladim pravaškim pokoljenjem s početka osamdesetih godina. 
Nazori ovoga pokoljenja dolaze do izražaja u »Slobodi« već pod 
konac sedamdesetih godina, dakle prije pojave Kumičićeva članka. 
Ibler je bio najodrešitiji ideolog realizma, zalažući se za nj svom 
oštrinom u svojim člancima u »Slobodi«, »Obzoru«, »Vijencu«, 
»Hrvatskoj vili«, »Hrvatskoj«, a i u »Narodnim novinama«. On 
je bio glavni kritik, a i stvarni urednik »Vijenca« g. 1882, kad je 
tom listu, pod uredništvom Frana Folnegovića, davalo ton upravo 
ovo pravasko i realističko pokoljenje, a ostavio je list kad je on 
g. 1883, pod Klaićem, napustio taj pravac. On je bio glavni kritik 
^klr'v atske vile« kad je ona, pod uredništvom Eugena Kumičića 
(1883 1 1 $84)5 postala nosilicom realističkoga, naturalističkoga i 
veristickoga strujanja u književnosti; ali je napustio i taj list čim 
mu je Harambasic, postavši iznova urednikom, promijenio pravac. 

i ristajuci uz novi pravac, Ibler je shvatio da će izazvati 
borbu, ali je tu borbu držao potrebnom i korisnom. Početkom osam¬ 
desetih godina važio je on — uz Kovačića — starijim književni¬ 
cima kao čovjek koji obara priznate hrvatske književne vrednote. 
On je na pr. u »Slobodi« pisao nepovoljno o Šenoi, a Tomiću se u 
svojim »Novim zagrebuljama« (u »Hrvatskoj vili« 1884) i na¬ 
rugao. Čak je Harambašić, preuzimajući nakon Kumičića g. 1884 
»Hrvatsku vilu«, osjetio potrebu da udari na dosadanji smjer lista, 
u kome je kritiku dotad vodio Ibler, riječima: »Napokon izjav¬ 
ljujem da u Hrvatskoj vili neću dati mjesta onoj ciničnoj struji koja 
rusi sve sto su nam naši stariji i toli zaslužni muževi na književnom 
polju privrijedili.« 1 — Ove su riječi očito išle Iblera. 


1 Hrvatska vila 1884, 448. 








6 4 


Četvrto poglavlje 


Kao i velik broj pravaških omladinaca, i Ibler je dakle za¬ 
počeo svoju književnu i kritičarsku djelatnost udarajući na nosioce 
dotadanje hrvatske književnosti. Najznatnijim reprezentantom te 
starije hrvatske generacije smatrali su oni Šenou, pa je i Ibler za¬ 
počeo svoju kritičarsku djelatnost kritikom Šenoinih djela. Tražeći, 
u skladu sa svojim osnovnim pogledima na književnost, u literarnim 
djelima više dodira s pravom stvarnošću, Ibler je u svojim »Knji¬ 
ževnim pismima« (Sloboda 18 81) udario na Šenoina »Prosjaka 
Luku« riječima: »Pa onaj filozof Šenoin, onaj prosjak koji nije 
sastavljen od mesa i kosti, nego od komadića meteora i eterskih 
zraka, onaj pisar koji onako šopenhauerski govori o luli i o svijetu: 
oni zar da su Hrvati? Šenoa se prevario kad je mislio ne samo 
risati , nego i stvarati Hrvate.« 2 

Podignutim tonom pisao je Ibler o glavnim problemima ta¬ 
danje hrvatske književnosti, romantizmu i realizmu. Nova teorija 
novele, po njegovu mišljenju, traži od pjesnika neka zaboravi da je 
roman i novela pjesma, epos u prozi, nego neka si utuvi da su to 
samo veće ili manje fotografije iz života i prirode. 3 Cijelu tadanju 
hrvatsku književnost proglasio je Ibler bolesnom: »Ona nema izra¬ 
žena pravca. Ljudi koji bi svojim beletrističkim i kritičkim djelima 
trebali krčiti put realizmu, ne čine to ili jer ne mogu, ili ne znaju, 
ili bi se morali odreći starijih svojih djela.« 4 I tu je on, očito, mislio 
Šenou. — »Život, pravi neokrinkani život i priroda, to ima da bude 
predmet i romansijeru za roman, i novelisti za novelu, i pjesniku 
za pjesmu, i dječjem piscu za dječje pripovijesti« — govorio je on 
u istom tonu povodom Marikovih Izabranih narodnih pripovije¬ 
daka Slavena. 5 

Najopširniji Iblerov članak iz prvih godina njegova kritičar- 
skoga rada prikaz je života i rada Milana Milićevića (u Hrvatskoj 
vili 1884). Nalazeći u Milićevićevim crticama odražaj punog života, 
Ibler je ovoga pisca ubrajao među velike, istinske umjetnike, koji 
su — kao Daudet — stvorili nov tip novele, narodne novele. Po 
Iblerovu shvatanju, Milićević je bio naturalist ili verist u najboljem 
smislu te riječi — i ujedno dokaz da verizam nije nikakav bau-bau, 
pred kojim bi trebalo zatvoriti vrata. Ibler je Milićevića isporedio 
sa Zolom, Vergom, Balzacom, poradi fotografske vjernosti njegovih 

2 Sloboda 1881, br. 139. 

3 Ibid. 

4 Sloboda 1881, br. 4. 

5 Hrv. vila 1884, 158. 

crtica, braneći ujedno taj način rada od prigovora što su ga hr¬ 
vatski protivnici naturalizma izricali ovome pravcu. »Ne može 
dakle ništa biti smješnije nego pozivati na odgovornost i nemoral- 
nošću se nabacivati na čovjeka koji je divnom vještinom samo 
nemoralnost i grdobu onoga društva prikazao koje treba da se 
svijetu prikaže onakvim kakvo jest« — branio je Ibler Zolu, go¬ 
voreći o Miliceviću. 6 — »Lijepo i realistično nisu nikakvi oprečni 
pojmovi« 7 — rekao je bio već g. 1881, kao da je slutio kakve će se 
borbe za nekoliko godina razviti u Hrvatskoj oko novoga pravca. 

Od g. 1881 do g. 1886 pisao je Ibler u različite novine i časo¬ 
pis ili s obzirom na političko ili literarno svoje uvjerenje, ili* 
radi novinarskoga svoga zvanja. Godine 1886 ušao je on u ured¬ 
ništvo službenih »Narodnih novina«, i otad je bio stalan referent 
toga lista za sve pojave kulturnoga života. Kroz dug niz godina 
Ibler je u Narodnim novinama pisao Članke o različitim doga¬ 
đajima hrvatskoga književnoga života, ocjenjivao nove knjige, 
referirao o važnijim pojavima u stranim literaturama, vodio kaza¬ 
lišnu kritiku, a pisao je i članke i bilješke i o naučnoj produkciji u 
Hrvatskoj. 

Svoj posao u Narodnim novinama Ibler nije shvatio kao 
običan novinarski posao, nego je držao da svojini kritičarskim 
radom mora u hrvatskom književnom životu izvršiti određenu misiju. 
On nije pisao samo o pojedinim pojavima, nego je od zgode do 
zgode zauzimao svoje stajalište prema općem smjeru kulturnoga 
života u Hrvatskoj, i nastojao katkad pružiti i cjelovitije slike o 
nekim pojavima toga života. Vršeći svoj referentski i kritičarski 
posao, Ibler je u Narodnim novinama pisao gotovo o svima piscima 
koji su se u Hrvatskoj javili tamo od početka osamdesetih godina 
do početka 20 vijeka, kao i o starijim djelima koja su osamdesetih 
ili devedesetih godina bila preštampana. Tako je napisao više čla¬ 
naka o Gjalskome, Kozarcu, Kumičiću, Vojnoviću, itd. Neke hr¬ 
vatske pisce pratio je od njihovih početaka do njihove pune zrelosti, 
a neke čak i do njihove smrti. 

U vremenu od 1881 do 1897 Ibler je pratio hrvatsku knji¬ 
ževnu produkciju s više sistema negoli ijedan drugi hrvatski kritik, 
unoseći u svoj posao mnogo uvjerenja u opravdanost svojih misli, 
kao i ljubavi prema književnosti. Pored toga on je od g. 1883, kad 

6 o. c. 125. 

7 Sloboda 1881, br. 139. 

je proboravio nekoliko mjeseci u Beogradu, stalno pratio i srpsku 
književnost, pišući opširne referate i o djelima srpskih pisaca. Tako 
njegov članak o Laži Lazareviću, u Narodnim novinama 1883, 
pripada među prve sastavke u kojima se o ovome piscu govori kao 
o velikom umjetniku. 

Kao književni referent i književni kritik »Narodnih novina«, 
Ibler je zauzimao svoje stajalište i u književnim sukobima u Hrvat¬ 
skoj potkraj 19 v. i na početku 20 v.: borbe oko Matice hrvatske, 
borbe između Starih i Mladih, polemike oko Vijenca, itd. 

Veliku kritičarsku djelatnost razvijao je Ibler u vrijeme dok 
je bio samo suradnik »Narodnih novina«. Kad je postao njihovim 
glavnim urednikom (1897), stao je postepeno napuštati taj posao, 
dajući da mlađi ljudi — Ivan Krnic, Mihovil Nikolić, Vanda Ible- 
rova, itd. — u listu ispunjavaju rubrike što ih je dotad vodio on. 
Ali je on ipak i dalje, od zgode do zgode, zauzimao svoje stajalište 
prema nekim važnijim pitanjima hrvatskoga književnoga života 
(neke pojave u redovima »Mladih«, Matica hrvatska itd.). Kad je 
sasvim napustio Narodne novine, otišavši u penziju (1908), Ibler 
nije sasvim napustio referentski rad u njima. Kritici se, neke vrste 
osvrtima na prošlost, vratio i u godinama pred samu smrt, u 
»Vijencu« 1925 i 1926. 

U tome plodnome i dugotrajnome Iblerovu kritičarskom radu 
mogu da se uoče neke izrazite razvojne faze. U prvih nekoliko 
godina svoga rada Ibler je išao sa strujom tadanjih »Mladih«: 
pisao je podignutim tonom, napadao je na ono na što je bila moda 
napadati, a hvalio ono što su hvalili i ostali njegovi radikalniji 
vršnjaci. Ali već nakon odlaska u Beograd kao da se nešto smirio, 
a kad je sasvim prešao k »Narodnim novinama«, on je već bio čovjek 
ustaljenih pogleda, koji se više neće da mladenački razmeće. — U 
prvim godinama njegova kritičarskoga rada Ibleru je bilo više 
stalo do književnoga pravca u kome je djelo pisano, nego do čega 
drugoga. Verizam, naturalizam, realizam pravci su što ih je on u to 
doba zastupao i branio, i u književnim djelima o kojima je pisao 
tražio je on u prvome redu elemente tih pravaca. On je doduše 
i kasnije ostao uvijek pristalica realizma, ali u svojim kritikama 
nije polagao toliko važnosti na samu struju kojoj je pripadao pisac 
o kome je govorio, nego je nastojao da ispita umjetničke kvalitete 
njegova djela. 

Za Iblerov je unutarnji razvitak karakterističan njegov od- 
nosaj prema Augustu Šenoi. Svoj kritičarski rad započeo je on 
upravo napadajima na ovoga pisca — a u doba svoje pune mladosti 
i zrelosti pisao je najviše o njemu i s toplinom bez fraza, i s po¬ 
znavanjem stvari. U to je doba čak i otvoreno priznavao da u 
jednom dijelu svoga rada — kazališna kritika, feljtonski način pi¬ 
sanja — samo nastavlja onu liniju što ju je u hrvatskoj književnosti 
započeo Šenoa. 

2. 

U podliscima naših novina izilazile su i prije Iblera književne 
kritike i referati o različitim kulturnim pojavima. Ali je to bilo 
samo od zgode do zgode, i ni jedan se pisac nije stalno bavio 
novinskom kritikom. Ibler je, postavši suradnikom »Narodnih no¬ 
vina«, uzeo za svoj princip da u listu referira o svima znatnijim 
pojavima u hrvatskom kulturnom životu, i to načinom pristupač¬ 
nim Širem sloju čitatelja. Taj feljtonski način pisanja nije on 
međutim držao nekom koncesijom publici, nego upravo prednošću 
književničkom, pozivajući se i u tom na primjer Augusta Šenoe. O11 
je već u »Hrvatskoj vili« g. 1884 nastojao da svojim »Novim za- 
grebuljama« nastavi Šenoin feljtonski rad, a u svome je prikazu 
Milana Milićevića hrvatskim novinarima Milićevićev feljtonski 
način pisanja postavio kao uzor: »Feljtonistika je umjetnost koja se 
ne da naučiti, kao ni lirika m dramatika, te joj je individualno pro¬ 
matranje pojava i fakata i zanimivo prikazivanje glavno oruđe.« 8 

Svoj feljtonski način pisanja opravdavao je on i time što ne 
piše za beletristički list, nego za novine: »Kad ja čitam radnje 
naročito takvih literata koji prvi put izlaze pred općinstvo — piše 
on braneći svoju kritiku —, koji su dakle nepoznati, na koje treba 
tek svratiti pažnju općinstva, pa nađem u tima radnjama da imam 
posla s pravim talentom, meni dršće svaka žilica od užitka, ja plačem 
i radujem se s njime, te pripovijedam svakomu prijatelju koga 
sretnem kako sam otoič uživao, kako sam sretan radi toga.« 

. . . »pišem tako da u čitaoca pobudim intenzivan interes za pisca 
i njegov talenat, da ga uputim u način piščeva mišljenja i izraža¬ 
vanja, o njegovu stilu i prikazivanju, da mu što moguće izrazitije 
predočim piščevo ja .« 9 Time je Ibler ujedno ocrtao i svoju kriti- 
čarsku metodu. 


8 Narodne novine 1894, br. 76'. 

9 o. c. 1896, br. 247. 

Od književnih kritičara Ibler nije tražio neku apsolutnu 
objektivnost i pravednost, nego je na njih postavljao u prvom redu 
zahtjev da pošteno iznose svoje uvjerenje. 10 Subjektivni elemenat 
kritike kao da je zbog toga držao i nekom prednošću: »Bili koliko 
mu drago objektivni, imadu i oni (t. j. kritičari) svoje umjetničko 
uvjerenje, kroz koje im sud prolazi, bacajući žarke boje, kao i trak 
sunca kroz staklenu prizmu, pa u kritici ne može a da se ne raza- 
beru traci toga uvjerenja.« * 11 

Zbog ovih razloga Ibler je ustajao protiv shvatanja da kritika, 
stoji nad književnim djelom, i da ona, kao majka dijete, ima pisca 
upućivati kako će raditi. Kritika ne može pomoći piscu koji nema 
talenta; njezina je zadaća da analizira talenat umjetnikov i metodu 
njegova stvaranja; ona mu može označiti mjesto u pojedinim kate¬ 
gorijama umjetnosti, i si., ali dalje od toga ne može ići. 12 

Za Iblerovu su kritičarsku fiziognomiju važne još i ove crte: 
pogled na slobodu stvaranja, pogled na odnošaj između umjetnosti i 
morala, i njegovo mišljenje o značenju književnosti u narodnom 
životu. To su — pored napomenutih dviju — osnovne crte Ible- 
rove kritike.' Pojedine od ovih crta tražili su i naglašivali u svojim 
kritikama i drugi naši pisci, ali ih je — u ono doba — samo Ibler 
držao središnjim problemima svojih ispitivanja. 

Ibler je, kroz cijelu svoju kritičarsku djelatnost, branio princip 
slobode stvaranja. Već je g. 1884, u Hrvatskoj vili, govorio na¬ 
činom kako se dotad u Hrvatskoj o tome pitanju nije govorilo: 
»Hrvatski pisac treba da je čovjek slobodan, a ne samo slobodo¬ 
uman; a slobodan i slobodouman čovjek mora da je objektivan. . . 
Pisac ne smije drhtati za svaki svoj redak, hoće li možda pobuditi 
nezadovoljstvo cenzora, ili ako to ne, negodovanje onoga koji je 
službeno pred njim i od koga u mnogome zavisi; on ne smije biti 
zabrinut ni zato hoće li se protivnoj kakvoj kliki zamjeriti koja bi 
mu škoditi mogla«. Već je tada Ibler postavio zahtjev da »pisac 
bude prema svakome moralno i materijalno slobodan čovjek. 
Onda će nam književnost zbilja postati originalna, hrvatska i 
snažna.« 13 — A 12 godina poslije toga ponavljao je i opet: 
» ... vjerujem sa Ibsenovim neprijateljem puka da je uz čistu 
savjest veće junaštvo ostati za vrijeme i usamljen, negoli umjetnim 

10 o. c. 1894, br. 76. 

11 o. c. 1896, br. 62 . 

12 o. c. br. 247. 

13 Hrv. vila 1884, br. 7. 

transakcijama na štetu umjetničkog ideala prilagođivati se masama, 
zvale se one ovako ili onako.« 14 — »Ibsen ... kao pravi umjetnik, 
ne služi nikakvoj stranci, ne pogoduje nikakvoj struji, ne ide ni za 
kakvom tačno opredijeljenom tendencijom, on naprosto analizuje 
dušu predstavnika društvenoga života, analizuje onom nepodmit¬ 
ljivom objektivnošču, onom opsežnošću vida i onom bezobzirnošću 
koja dolikuje pravom umjetniku.« 15 

Ibler je i na problem morala u književnosti gledao u prvom 
ledu sa stajališta umjetnosti: Nije važan toliko moral pisca, ako on 
svoj predmet prikazuje kao umjetnik. .. »ali je zato vrlo važno 
kako on u svom djelu reproducira život, priznajemo li uopće da je 
umjetniku zadaća da nam prikazuje život u svim njegovim poja- 
vima.« Umjetnost, govorio je on, nije za mlade djevojčice, pa ako 
bi se smjelo producirati samo ono što je za njih, onda bi to bila 
smrt umjetnosti. 16 

Sa svojim shvatanjem o slobodi umjetničkoga stvaranja Ibler 
je spajao i zahtjev za nacionalnim karakteristikama književnih djela. 
Govoreći na pr. o Rorauerovim »Sirenama«, tvrdio je: »Svršena je 
drama bez državljanstva, bez zavičajnosti, bez geografijske pripad¬ 
nosti. Ona nema rođene grude uz koju je privezana. Duša suvre¬ 
menog čovjeka je doduše svagdje ista, ali prilike mjesne i društvene 
bitno utječu na pojave duševnoga života.« »U literaturi .... mogu 
imati trajnu i nacionalnu i literarnu vrijednost samo oni umjetnički 
proizvodi koji su i formom i stvarno vezani uz dotični zavičaj, koji 
odišu njegovim mirisom i koji su obojeni upravo nijansom njegovih 
boja.« 17 

U skladu s ovim svojim osnovnim pogledima, Ibler je u doba 
svoje zrelosti u književnim djelima tražio u prvom redu književne, 
umjetničke vrednote, ne dajući se zavesti bilo kakvim efemernim 
političkim, nacionalnim, pedagoškim itd. obzirima: »Lijepa je 
knjiga proizvod umjetnosti, a umjetnost je sama po sebi ve¬ 
liko bogatstvo« ... »ja držim da bi već vrijeme bilo i u nas da, 
govoreći o književnosti, mislimo na umjetnike, prave bogodane 
umjetnike, koji pišu, jer moraju pisati, jer ih na to goni sva unu¬ 
tarnjost, čitavo biće njihovo«. Poradi toga su njegovi sudovi često 
odudarali od sudova većine njegovih kritičarskih suvremenika u Hr- 

14 Narodne novine 1896, br. 23. 

15 o. c. 1896, br. 48. 

16 o. c. br. 81. 

17 o. c. br. 23. 

vatskoj. Iako je bio novinar službenoga lista, Ibler je konsekventno 
ustajao protiv političkih i stranačkih primjesa u književnosti, tražeći 
od hrvatskih književnika barem slogu u književnim stvarima. 18 
Prema svojim izjavama, on je svoje kritike pisao bez obzira i bez 
bojazni. 19 

Tražeći tako u književnim djelima samo književne vrijednosti, 
Ibler je, nakon mnogo godina kritičarskoga rada, često s ponosom 
isticao kako je tipravo on svratio pažnju čitalaca na mlade hrvatske 
talente u vrijeme kad ih nitko nije priznavao, i upozoravao je na 
činjenicu kako su mnoge »veličine«, koje su drugi kritičari, iz poli¬ 
tičkih razloga, hvalili, iščezle iz literature. 20 

U toku svoje kritičarske djelatnosti Ibler je donekle izmijenio 
svoje mišljenje o književnim pravcima. U svojim prvim kriti¬ 
kama istupao je on kao najradikalniji pobornik naturalizma i svih 
onih struja koje su se javljale kao njegove suvrste. Za njega su 
naturalizam i realizam bili identični pojmovi. Po njegovu tadanjem 
shvatanju, realizma u hrvatskoj književnosti prije pojave njegove 
generacije nije ni bilo. Kao i ostali njegovi sumišljenici, i Ibler je u 
to doba držao glavnom zadaćom umjetnosti da pruža fotografije 
života. On je uzorke hrvatskog realističkog romana nalazio u dje¬ 
lima Eugena Kumičića. Ali se tokom njegove kritičarske djelatnosti 
ohladio njegov zanos za naturalizam — kako ga je shvatao u prvim 
svojim radovima. Dok je on isprva elemente naturalizma ili rea¬ 
lizma nalazio već u samoj činjenici što neki pisac svoje gradivo 
uzima direktno iz života, u drugoj fazi svoga kritičarskoga rada 
nije on više gledao na to odakle pisac uzima svoj materijal, nego na 
to što iz njega znade stvoriti. Paralelno s time mijenjale su se i 
njegove književne simpatije. U prvim je on svojim kritikama imao 
pred očima Zolu kao onoga pisca u koga bi se hrvatski pripovjedači 
trebali ugledati. Kasnije je pak više upozoravao na Flauberta, kao 
na umjetnika i realistu najvišega tipa, kome je bilo više do umjet¬ 
nosti nego do pravca u kome će pisati. 

3 - 

Ovim svojim pogledima na književnost (umjetnost prije svega, 
sloboda umjetničkoga stvaranja, veza književnosti s rodnim tlom, 
književnost kao istinita slika života) Ibler je ostao vjeran kro£ 

18 o. c. 1894, br. 182, 183. 

19 o. c. br. 182. 

20 o. c. 1896, br. 247. 

cijelu svoju kritičarsku djelatnost. Svoje je sudove izricao otvoreno, 
jasno, neuvijeno. Izjavljivao je da se ne boji osamljenosti u kritici, 
ako pošteno brani svoje uvjerenje: »Sve ono što pod tiskarsko 
crnilo i u knjižarsku trgovinu dođe, podvrgava se eo ipso kritici, 
koja ne mora da istražuje motive i ne treba da se drži obzira« — 
pisao je već g. 1884, govoreći o šaljivoj igri Nikole Kosa »Seljaci 
u gradu«, nadovezujući odmah: U »Seljacima u gradu« nema ni 
prave radnje, ni kakve novosti, ni puno istine, ni dosta šale. 21 

Govoreći o umjetničkoj vrijednosti književnih djela, Ibler je 
tvrdio da priznaje samo jedno mjerilo, evropsko, ne dopuštajući da 
bi za ocjenu hrvatskih književnih djela trebali vrijediti neki naročiti 
obziri. Kriterija što ih je primjenjivao u kritici nije on nikad iznio 
u potpunosti i sistematski, niti je kušao da potanje objasni što 
misli pod umjetničkim kvalitetama. Ali se iz njegovih mnogobrojnih 
sastavaka dadu razabrati njegovi osnovni pogledi na umjetnost. U 
lirici tražio je on u prvome redu subjektivnost, osjećajnost, i prema 
tome individualan izraz. Polazeći od realizma, on je pripovijesti 
i drame ocjenjivao u prvom redu sa stajališta da li se ličnosti u 
njima doimaju kao pravi ljudi ili ne, da li je kompozicija cjeline i 
pojedinih česti organska, ili se iz djela osjeća piščeva težnja za spo- 
ljašnjim efektima. 

Ibler je otvoreno ustajao protiv onakvih kritičara koji neke 
pisce hvale radi njihova patriotizma, prešućujući umjetničke nedo¬ 
statke njihovih djela. Književnu kritiku, po njegovu mišljenju, ne 
smiju da vode nikakvi individualni interesi i subjektivne dispozicije. 
Pravi kritik mora da razlikuje plemenite namjere i patriotične 
ciljeve pisaca od njihove pjesničke snage, pa mora da s neograni¬ 
čenim priznanjem istakne ono prvo, a makar sa žalošću naglasi 
nestašicu potonjega. 

Ispitujući književna djela u prvom redu s obzirom na njihovu 
umjetničku vrijednost, Ibler je Trnskome priznavao zasluge, ali je 
najveći dio njegova rada držao umjetnički malo vrijednim. 22 Zato 
je i ustao protiv onih koji su Sundečića proglašivali pjesničkim 
veleumom: Sundečić (inače vrijedan, plemenit i zaslužan čovjek) 
nije po Iblerovu mišljenju bio pravi pjesnik; po svojim je to osje¬ 
ćajima možda i bio, ali nije po svojim djelima. 23 — Harambašića, 

21 Hrv. vila 1884, str. 46 . 

22 Narodne novine 1887, br. 92. 

23 o. c. 1890, br. 299. 

najpoptilamijcg hrvatskog lirika osamdesetih godina, Ibler je držao 
pjesničkim talentom, ali nesređenim. Ono što će od Harambašića 
ostati — govorio je on ironično — još nije napisano. »On ne samo 
da nije kazao sve što ima kazati, nego nasuprot nije kazao upravo 
ono sto ce imati najbolje, najzrelije, najsavršenije da kaže — prosto 
stoga što još nije na čistu što ima zapravo kao pjesnik da kaže .« 24 

Hranilović je po Iblerovu mišljenju bio premalo subjektivan. Sve 
ono što je iznio (osim »Žumberačkih elegija«) tipsko je. Jedan dio 
njegovih pjesama u »Izabranim pjesmama« samo su uvodni članci 
u stihovima . 25 

U vrijeme kad je najveći dio hrvatskih kritičara u Rorauero- 
vim dramama vidio znak snažnoga dramatskoga talenta, Ibler je o 
ovome piscu pisao sasvim nepovoljno. I on mu je, doduše, priznavao 
talenat, ali je tvrdio da njegove drame u hrvatskoj dramatici ne 
znače ništa, te ce poslije jedne generacije biti sasvim zaboravljene: 
»Kakva grandiozna nesamostalnost, kakva mješavina svih mogućih 
karaktera, kolika zbrka ljudi sa svih strana svijeta !« 26 

Produbljujući svoje estetičke nazore, Ibler je mijenjao i svoje 
mišljenje o Kumičiću. Boreći se za realizam u književnosti, on je u 
prvim godinama svoga kritičarskoga rada pisao o ovome piscu 
veoma pohvalno, uzdižući njegov »Jelkin bosiljak« nad Šenoina 
»Prosjaka Luku «. 27 Ali je kasnije o njemu pisao mnogo rezervi¬ 
ranje. »Teodora« je po Iblerovu mišljenju pripovijest u kojoj, osim 
uzgrednih lica, nije ništa vjerojatno. Mjesto ljudi stvorio je u njoj 
pisac karikature, a pravoj psihologiji nema u njoj ni traga: cijela ta 
pripovijest, kojom je pisac htio realistički prikazati život, izvrgla se 
u kriminalnu novelu dubiozne vrijednosti . 28 — O »Sestrama« pisao 
je Ibler poslije njihove premijere sasvim kratko: Jedna slaba drama 
više. Ali kada je vidio kako pravaška kritika uzdiže tu stvar, 
napisao je i on o njoj obrazložen negativan sud . 29 

Ali je Ibler, s druge strane, zanosno pisao o onim književni¬ 
cima u kojih je nazirao istinski i jak umjetnički talenat. Tako je 
s naročitim pohvalama pisao o djelima Iva Vojnovića i Josipa Ko- 
zarca, kako su se ona javljala na knjižarskom tržištu. O Vojnoviću 
je pisao kad je izišla njegova »Ksanta«, te prigodom premijera 

24 o. c. 1887, br. 92, g. 1896, br. 67. 

25 o. c. 1891, br. 43 i 46, g. 1894, br. 38. 

26 Hrv. vila 1884, br. 13. 

27 Sloboda 1881, br. 139. 

28 Narodne novine 1890, br. 88 i 90. 

29 o. c. 1890, br. 95. 

»Psyche« i »Ekvinocija«. Povodom »Ksante« pisao je on o Voj- 
noviću kao o umjetniku kome se kompozicija rađa sama od sebe, 
i istaknuo je njegove vanredne opise . 30 O »Ekvinociju« je napisao 
cijelu himnu, kao o izvanrednom pojavu u našoj književnosti: »U 
nizu ono malo naših drama koje nose od početka do kraja kolorit 
našega puka, koje dišu duhom njegova života, koje mirišu po grudi 
na kojoj su postale, spada Ekvinocij bez sumnje među najozbiljnije 
s obzirom na lokalni ton, a među najbolje i najuspjelije s obzirom 
na dramsku tehniku .« 31 

Djela Kozarčeva prikazivao je Ibler s velikom simpatijom — 
tako »Tenu«, »Mrtve kapitale« i »Miru Kodoličevu«. On je 
istaknuo značenje Kozarčevih djela s obzirom na piščevo crtanje 
milieua, slikanje socijalno-ekonomskih prilika u Slavoniji, ali i 
s obzirom na njihovu umjetničku vrijednost . 32 Nije Ibler Kozarca 
proglašivao umjetnikom kakvih imade malo, ali mu je u hrvatskoj 
književnosti odredio jedno od najodličnijih mjesta: »Iskrenije i 
jasnije govoreći, meni se čini da je među našim suvremenim piscima 
koji su doista umjetnici — a tih je malo, vrlo malo — danas prvi.« 
— »Pisac je od naoko posve neznatnog materijala stvorio noveli- 
stičku zgradu koja se odlikuje fasadom krasnog umjetničkog stila 
i obiljem uspjelih umjetničkih karakteristika .. . Čovjek nehotice 
gleda na naslovni list da vidi je li to originalno djelo ili prijevod 
kakve izvrsne tuđe radnje.« 

Ali je, isto tako otvoreno, iznosio i nedostatke Kozarčevih 
djela, na pr. odviše naglašenu tendenciju: »Žalim samo da tenden¬ 
cija piščeva, u suštini svojoj hvalevrijedna, a formom zanimivo 
izložena, u cijelosti pak smiona i patriotična, nije skroz srasla 
s novelističkom sadržinom pripovijesti, tako da bi s njom skupa 
bila jedna umjetnička cjelina. Odviše proviruje sam pisac« — go¬ 
vorio je o »Mrtvim kapitalima «. 33 

Interesantno je da je Ibler s neprikrivenom antipatijom pisao 
o prvim djelima Ksavera Šandora Gjalskoga. Roman »U noći« 
proglasio je neuspjelim , 34 dok je knjigu »Pod starim krovovima« 
mogao preporučiti barem što se jezika tiče, dodajući: ako to nije 

30 o. c. 1897, br. 180. 

31 o. c. 1895, br. 252—254. 

32 o. c. 1890, br. 28. 

33 o. c. 1890, br. 289. 

34 o. c. 1887, br. 161. 

zasluga korektora . 35 Kasnije je Ibler ipak, u prikazu »Triju pripo¬ 
vijesti bez naslova«, govorio o »Illustrissimusu Batoriću« kao o 
sjajnom proizvodu novije hrvatske beletristike . 36 Nakon izdanja 
»Malih pripovijesti« govorio je on o Gjalskome kao o jednom od 
prvih naših psiholoških analitičara . 37 Povodom romana »Na rođe¬ 
noj grudi« pisao je pak o Gjalskome kao o vještaku u psihologiji, i 
naročito je hvalio njegove slike sa sela. Ali je Gjalskome redovno 
prigovarao zbog jezika i stila, naglašujući usto činjenicu da ovaj 
pisac svojih lica ne prikazuje i ne izrađuje, nego ih samo nabacuje. 

Ibler je pravi dramatski talenat nalazio u Derenčina, žaleći 
što se ovaj pisac prekasno dao na dramu . 38 Svaku umjetničku vri¬ 
jednost porekao je dramama Higina Dragošića . 39 Draženovića je, 
nakon izlaska njegovih »Iskrica«, proglasio umjetnikom — ali mu 
je stil nazvao nezgrapnim . 40 Pisao je s mnogo topline o pjesmama 
Vojislava Ilijića , 41 pače veoma pohvalno i o pjesmama Vladimira 
Jovanovića . 42 

Govoreći o starijim piscima, Ibler je pravio razliku između 
njihova literarno-historijskoga i njihova umjetničkoga značenja. 
O Bogoviću je na pr. pisao na ovaj način: »Bogović, jedan od najna¬ 
darenijih i najsvestranijih naših Iliraca, dokazao je svojim dram¬ 
skim radnjama da je ozbiljno proučavao tuđu dramsku literaturu, 
naročito Shakespearea, u doba kad su mnogi naši ostali Ilirci 
svojom lirikom i novelistikom dokumentirali potpuno nepozna¬ 
vanje uzora tuđih literarnih djela, te je pristupio literarnom radu 
s ozbiljnošću i tankim shvaćanjem svoje zadaće, koja može i danas 
imponirati .« 43 Ali je istaknuo epski značaj Bogovićevih drama, a 
za njegove novele, unatoč njihovu značenju u doba kad su nastale, 
rekao je da ne mogu izdržati stroge suvremene kritike . 44 

Od svih naših starijih pisaca, Ibler je najviše pisao o Augustu 
Šenoi, odavajući u svojim člancima da su mu poznati i Šenoini teo¬ 
rijski pogledi na književnost, i njegovi feljtoni, i njegove kritike. 
Ibler, borac za realizam, priznao je, poslije prve, napadačke periode 

svoga rada da je i Šenoa bio realist, s primjesom romantičnom . 45 O 
početničkim Šenoinim novelama (u I knjizi Matičina izdanja) go¬ 
vorio je još nepovoljno, riječima: »u izrazu bombastičan, u opisi¬ 
vanju maniriran, previše subjektivan, prekidajući Rikanje situacija 
interjekcionalnim fluskulama«. Ocjenjujući Šenoine zrelije pripovije¬ 
sti, Ibler je iznio kako Šenoa znade da zahvati građu iz suvremenoga 
hrvatskoga života, ali često ne zna kakvom da se metodom posluži. 
Šenoino pripovijedanje u prvome licu držao je nezgodnim u socijal¬ 
nom romanu. — Kakvu bismo sliku Zagreba dobili — pita Ibler — 
da se Šenoa u »Barunu Ivici« poslužio objektivnom metodom, ili 
kakvu sliku Ivice u Italiji, da se poslužio metodom Flauberta, 
Daudeta, Gončarova ! 46 Analizirajući Šenoine pripovijesti, Ibler je 
kao glavnu njihovu manu iznio tu piščevu subjektivnost. Šenoine je 
epiloge Ibler smatrao u većini slučajeva nepotrebnima i nezgrapnima, 
držeći da oni znače apel na čitaoca nakon što je dovršena objek¬ 
tivna pripovijest . 47 

(Ali, uz negativne opaske, Ibler je o Šenoi govorio s velikim 
priznanjem i toplinom. »Mladi gospodin« po njegovim je riječima 
tako zanimljiv da obezoružava kritičara, a »Karamfil s pjesnikova 
groba« jedan je od najmirisnijih cvijetaka hrvatske beletristike . 48 
— O »Zlatarevu zlatu« napisao je Ibler dva feljtona s natpisom 
»Prvi hrvatski roman «. 49 U njima je opširno prikazao način Še- 
noina rada (savjesno skupljanje historijske građe, umjetničko pro- 
življanje materijala), ispitivao je odnošaj romana prema historiji, 
odijelio historijske i izmišljene elemente djela, proveo analizu lica 
s obzirom na njihovu vjerojatnost ili nevjerojatnost, itd. Po Ible- 
rovu mišljenju, »Zlatarevo zlato« imade znatnu vrijednost kao 
historijski roman uopće, bez obzira na značenje što ga imade speci¬ 
jalno za hrvatsku književnost: Šenoa je znao historiju oživjeti bolje 
nego naši stručni historici; on je stvorio tako živa sporedna lica da 
slične tipove (Magda, Freyovka, Šafranićka) nalazimo u Zagrebu i 
danas. Roman je organski povezan, u njemu vlada ravnoteža između 
historije i fabule, epizode su cjelovite, lijepo prikazane. Nedostaci 
su mu: slaba aktivnost glavnih lica; gotovo svu radnju — kao deus 
ex machina — pokreću sporedna lica (Čokolin, Jerko, Radak) — 

45 o. c. 1887, br. 2 6. 

46 o. c. 1887, br. 81. 

47 Ibid. 

48 Narodne novine 1887, br. 161. 

49 o. c. 1890, br. 55 i 5 6 . 

djeca stare romantike, poznata iz romana Waltera Scotta, Milo¬ 
vana Vidakovića i starijih' hrvatskih pripovjedača. 

4 * 

Kako je prikazao »Zlatarevo zlato«, Ibler je prikazivao 
uglavnom i ostala književna djela o kojima je govorio. Nakon ne¬ 
koliko općih refleksija (o romanu uopće, o realizmu, o teoriji pri¬ 
povijetke i si.) on bi obično ispripovijedao sadržaj djela o kome je 
govorio, zatim je analizirao karaktere lica, kompoziciju djela, 
psihologiju, istaknuo eventualne literarne veze, i na koncu izricao 
opceni sud. Bez obzira na to što su Iblerove kritike pisane feljtonski, 
opet se iz njih vidi da je Ibler u književnom djelu svjesno tražio 
one elemente koji su se njemu činili najvažnijima, i da je pred 
očima imao neke stalne kriterije prema kojima je izricao svoj sud. 

Boreći se za principe realizma, on je u književnim djelima 
tražio elemente stvarnosti, te je blaže ili oštrije ustajao protiv 
svakog drugog pravca u hrvatskoj književnosti. Hvaleći na pr. 
Vojnovicevu dramu »Ekvinocij«, Ibler je ipak ustao protiv piščeva 
koketiranja sa simbolizmom: »Nama još uvijek više treba zdravog 
i plodnog realizma .« 50 — Šenoina je djela Ibler ispitivao ponajviše 
s gledišta koliko u njima imade realizma, a koliko romantizma — 
zabacujući elemente romantizma kao nešto manje vrijedno. Držeći, 
u vrijeme svoje zrelosti, da je realizam književnoga djela u vjero¬ 
jatnosti fabule i lica, a ne u tome da li su se događaji romana ili 
novele.zbili, on je realistička lica nalazio na pr. u Dori Krupićevoj 
i Pavlu Gregorijancu, a mnogo je romantičarskih elemenata nalazio 
u »Ilijinoj oporuci« — za koju je držao da nema čak ni veza 
s našim tlom, iako su u njoj izneseni naši ljudi. Kozarčeva Lešića 
(iz »Mrtvih kapitala«) on je držao također nerealnim licem, pro¬ 
duktom piščeve mašte. 

Tražeći u djelima elemente realizma, Ibler je u doba svoje 
zrelosti pisao nepovoljno gotovo o svima djelima Eugena Kumičića. 
U doba svojih naturalističkih zanosa on je na pr. o »Začuđenim 
svatovima« pisao: KumiČić nije samo dobar romansijer, nego je 
pisac koji živim očima prikazuje život kakav se vidi, čuje i osjeća, 
a ne kakav se "u ugrijanoj mašti ili u naivnoj duši gdjekojega pisca 
izrazu je; figure su romana izvrsno ocrtane — svatko ih vidi, 
osjeća. Opisi su vanredni . 51 Ali je kasnije, sa stajališta umjetničkoga 


50 o. c. 1895, br. 254. 

51 o. c. 1882, br. 296. 

realizma, dokazivao kako najveći broj Kumičićevih strana malo 
vrijedi. Dopuštajući mogućnost da su Kumičićeva lica živjela, pa 
da ih je pisac ćak i vidio, Ibler je ipak dokazivao kako u pripo¬ 
vijetkama ovoga pisca nema ni traga realizmu, jer je. u njima pri¬ 
kazano sve nevjerojatno. 

Ispitujući koliko naši pisci ostaju na narodnom tlu, Ibler je 
na pr. zamjerio Vojnoviću kozmopolitizam njegove drame »Psy- 
che«. Priznajući tome djelu umjetničke kvalitete, Ibler ipak kaže: 
»Pravim hrvatskim dramatičarom može biti samo onaj koji ne 
samo piše hrvatski, nego onaj koji ujedno piše iz hrvatskoga života 
za Hrvate. Pravo originalno djelo i najmanjeg naroda, kao takvo, 
imade univerzalno značenje, i što je u njemu jači, izrazitiji miris 
onog tla na kojem je niklo, tim će ono snažnije djelovati ne samo 
u narodu gdje je postalo, nego i u svakom drugom narodu velike 
narodne porodice evropske . 52 

Kao književni kritik Ibler je od zgode do zgode analizirao 
i stil hrvatskih pisaca, građu njihove fraze, ispitivao je način nji¬ 
hova stvaranja itd. On je bio prvi hrvatski kritik koji je hrvatske 
pisce upućivao na Flaubertov način rada. Pisao je čak i zaseban 
feljton o stilu . 53 — Nijesu nikako originalne, ali su za njegovo doba 
u Hrvatskoj ipak karakteristične njegove riječi o psihologiji stva¬ 
ranja, i o potrebi spontanosti u umjetničkom radu: 

»Sreća po umjetnika da on, predajući sa svojim djelom dio 
svoga života i svoga bića suplemenikom svojim, često čitavu čovje¬ 
čanstvu, time ujedno obnavlja svoj život, svoju snagu, jer sa 
gotovim djelom oslobađa se tereta što ga je jedno vrijeme nosio i 
intenzivno osjećao, zbog koga je mnogo pretrpio sam u sebi dok ga 
je stvorio, dogotovio onako kako ga je zamišljao, osjećao i sam u 
sebi doživljavao. Vrijeme odmora dakako ne traje dugo, jer kon¬ 
ture novoga djela doskora opet ovladaju njegovim bićem .« 54 

» . . . ako je u njem (t. j. djelu) traga gšefta, onda nema u njem 
duše, a djelo bez duše, djelo koje nije u cijelosti potpun organizam, 
nije proizvod umjetnosti i nema nikakve umjetničke vrijednosti. 
Uliti pak dušu u svoje djelo može samo pisac svojim srcem. Zato 
se u djelu ogleda sam umjetnik .« 55 


52 o. c. 1890, br. 39. 

53 o. c. 1888, br. 241. 

54 o. c. 1890, br. 289. 

55 o. c. 1890, br. 289. 

Ibler je, isto tako, govorio o odnošaju između sadržaja i 
forme: Pravi pjesnik nikad ne smišlja kakav će izabrati stih i ritam 
za svoje djelo; oni se rađaju sami od sebe, te su redovno u najužoj 
vezi i najvećem skladu s predmetom što ga pjesnik prikazuje. 56 


5 - 

Po svojim pogledima na realizam, romantizam, idealizam 
itd. Ibler je u kritici bio stvarno nastavljač Šenoinih tendencija. 
Po svojim pak pogledima na slobodu umjetničkoga stvaranja i po 
tome što je u književnim djelima tražio izrazito umjetničke ele¬ 
mente, on je bio blizak hrvatskim »Mladima«, koji su pod konac 
19 vijeka iznijeli zahtjev za slobodom stvaranja kao svoj najvažniji 
zahtjev. U doba kad su u Hrvatskoj još bile žive borbe o natu- 
ralizam, Ibler je ustao na pr. protiv Kukuljevića, što je na skup¬ 
štini Matice hrvatske govorio o »nezdravom naturalizmu i rea¬ 
lizmu«: 

» ... moderni pisac ne mora i ne treba, ako neće, obazirati se 
ni na kakve zahtjeve. Njemu je potrebna, s obzirom na njegovo 
stvaranje, sloboda isto tako kano što mu je potreban talenat. On 
iznosi u svojih djelih u umjetničkom ruhu život. Je li njemu život 
što ga prikazuje drag ili nije, misli li o njem da je blagoslovan po 
narod ili pogibeljan, bi li se pojedini pojavi dali i kako bi se dali 
učiniti nemogućimi, o tom on ne mora imati svojih naročitih misli. 
Pisac ima, po našem mnijenju, potpuno pravo da bude do skraj- 
nosti objektivan, neinteresiran; štoviše, on može da nema ni nade 
u budućnost naroda, pa da ipak bude umjetnik ... I kritika mora 
da poštuje slobodu talenta u svakom pravcu, te nema prava da 
piscu propisuje zakone, nego joj je jedina zadaća da analizuje djelo 
piščevo, a u najboljem slučaju da svraća pažnju piščevu na izvjesne 
potrebe naroda, kojima književnost s uspjehom može poslužiti.« 57 

Tim je svojim mislima Ibler dovodio diskusije o realizmu na 
područje umjetnosti, i ujedno izricao ono što će tek nova generacija 
iznijeti svjesno kao svoj program. Zato je on potkraj vijeka, kad 
su se počele javljati borbe između »Starih« i »Mladih«, otvoreno 
stao na stranu »Mladih«, jer je u njihovim težnjama osjetio težnje 
svojih mlađih dana. Njegova je potpora »Mladima« bila dvostruka. 
On je, kao urednik Narodnih novina, podupirao izrazitije talente 

56 o. c. 1890, br. 299. 

57 o. c. 1899, br. 98. 





Janko I bler, Josip Pasarić, MiJivoj Šrepcl 


_ 79 

me đu Mkdima na taj način što je štampao i honorirao njihove 
produkte. Ali je on i aktivno istupao u njihovu korist. Iako su se 
te borbe vodile ponajviše u doba kad je Ibler kao urednik sve više 
napuštao referentski rad, prepuštajući ga mlađim ljudima, ipak je 
katkad zašao i sam u borbu. On je oštrim riječima istupao protiv 
Koremca kad je ovaj izdao svoju brošuru »Anarhija u hrvatskoj 
književnosti i umjetnosti«, nazivajući je pamfletom. 58 Obrnuto sa 
simpatijom je pnkazao knjižicu Iva Pilara o secesiji, uzdržavajući 

stavki ^ ntlke ’ J£r ^ drŽa ° da 56 P ° kret secesionistički ne da zau- 

S izrazitom simpatijom prema »Mladima« pisao je Ibler refe- 
nrajuci o Matici Hrvatskoj, o njezinu Glasu, o nastojanjima da se 
O rzi » ljenac«, itd. 60 Ipak, u tadanjim borbama on je uglavnom 
ostajao po strani, pa je čak ustajao i protiv »Mladih« kad mu se 
crnilo da rade lose. Tako je u nekoliko članaka stao braniti Kamilu 
ucernu kad su je napadali neki od »Mladih« radi njezine drame 
»Jedinac«. Neke su ga pak pojave u redovima mlade književne 
generacije ponukale da je za »Narodne novine« napisao čak i 
uvodnik »Književne zablude«, u kome je, govoreći o Tucićevoj 
drami »Truli dom«, proglasio opasnim put kojim je pošao pisac: 
»Da nas tko krivo ne razumije, moramo naglasiti da mi s najvećom 
simpatijom susrećemo svaki talenat na umjetničkom polju, te da 
svakom književniku priznajemo pravo na individualnu slobodu u 
stvaranju i na izražavanje njegovog ličnog pogleda na svijet, bio 
on optimističan ali pesimističan. Mi nadalje pristajemo uz one koji 
književnost i umjetnost ne dopuštaju prosuđivati sa stranačko- 
po mekog ,h konfesionalnog stanovišta, te koji za umjetnost ištu 
potpunu slobodu metode, koji perhoresciraju šablonu i oslobađaju 
relog umjetnika od obzira na nezrelu mladež pri udešavanju 
orme « I on je, kao i »Mladi«, smatrao potrebnim da hrvatski pisci 
uce od velikih stranih literatura, a ne da se ograde kineskim zidom, 
ali je za razliku od jednoga dijela među njima, tražio da književnik 
kao elan svoga naroda služi narodu:! »Rođena gruda mora biti 

hocT 77 !l SVrh ° m , SVakog hrvatsk °g literarnog radnika, ako on 
hoće da bude hrvatskim književnikom.« Zato je ustao protiv toga 

da se u hrv atsku književnost unose problemi koji nisu hrvatski. 

58 °- c * 1898, br. 180. 

59 o. c. 1898, br. 223—224. 

00 Narodne novine 1906, br. 53, 57> 66 , 70 itd. 
o. c. 1904, br. 286 i d. 

»Ako hrvatska književnost hoće samo da se takmiči s pretstavnicima 
kojekakvih internacionalnih struja, onda nam nije ni potrebna.« 62 

Inače, Iblerov utjecaj na samu književnost nije bio baš znatan. 
Ibler je svojim člancima pobuđivao veću pažnju u prvo doba svoga 
rada, kad još ni sam nije bio sasvim na čistu sa svim problemima 
književnosti, negoli kasnije, kad je postao mnogo trezniji i izgra- 
đeniji. Ali ni u to vrijeme nije on mogao raditi bez neprilika. 
Unatoč sposobnosti i sigurnijim pogledima na književnost, što se 
razabiru iz njegovih prvih kritika, Ibler se u svojoj mladenačkoj 
želji za pisanjem znao katkad i odviše zanijeti, izazivajući protiv 
sebe oštrije istupe, pa čak i prigovore zbog plagijata. 63 U zrelim 
je svojim godinama priznavao i sam da je u mladosti katkad pisao 
gluposti. 64 Ali, glavne neprilike u svome kritičarskome radu Ibler 
je doživljao zbog političkih razloga. Poslije svojih prvih istupa u 
pravaškim listovima, on je, radi kruha, prešao u Narodne no¬ 
vine, pače im postao i urednikom. Za vrijeme Khuenove vladavine 
Ibler je u listu pisao i političke članke, a nije vodio samo književnu 
kritiku. Mržnja protiv tadanje vladavine u narodu je s njezinih 
nosilaca prešla i na njezine činovnike, naročito na one koji su, kao 
novinari, branili njezine postupke i njezin duh. Nepovjerenje prema 
Ibleru kao piscu novinskih članaka prešlo je i na Iblera kao književ¬ 
noga kritika. 

U novinama i časopisima s izrazito opozicionalnim karakte¬ 
rom — a to je u ono doba bila sva radikalnija Hrvatska — ljudi 
nisu htjeli ni da polemiziraju s Iblerom, ne držeći ga moralno toliko 
vrijednim da s njime vode borbu. 65 U ono doba kad je borba protiv 
Khuena značila ujedno borbu za narodnu egzistenciju, ovakvo je 
držanje bilo psihološki razumljivo: kad se vodi borba, udara se na 
svakoga protivničkoga vojnika, bez obzira na to što on u svojoj 
duši osjeća i misli. U takvim su se prilikama mogle da pričinjaju 
sumnjivima i parole o čistoj umjetnosti, o slobodi stvaranja, jer je 
sve to moglo da narodnoj borbi oduzme potrebnu oštrinu. U takvoj 
atmosferi nepovjerenja prema svemu što dolazi od vladinih ljudi 
mogle su se kao politički akti smatrati i Iblerove djelomično ili 
sasvim nepovoljne kritike Kumičića, Gjalskoga itd. 

62 o. c. 1899, br. 86. 

63 n. c. 1894., br. 186, g. 1892, br. 292. 

64 o. c. 1892, br. 92. 

65 V. Obzor 1893, br. 170, g. 1894, br. 181. 

U obranu Iblera može se kazati da je on — koliko je to 
ljudski moguće — nastojao da odijeli čisto književna pitanja od 
političkih. On je znao toplo pisati o ljudima koji su to kao pisci 
zaslužili — iako su bili protivnici vladine politike (Derenčin). On 
je, barem u kritici, nastojao da održi evropski ton, ne upuštajući 
se u uvrede i lične napadaje. On je, u više navrata, napominjao da 
u svojim sudovima možda i griješi, ali da svoje mišljenje iznosi 
iskreno. On je u kritici ustao protiv anonimnosti, izjavljujući 
otvoreno da piše bez potpisa samo u slučajevima kad hvali; kada 
pak piše negativnu ocjenu, onda je redovno potpisuje. 66 

Nelagodnost svojega položaja prema većini hrvatskih knji¬ 
ževnika osjećao ‘je Ibler i sam, tješeći se time da na svome polo¬ 
žaju radi za narod ono što može da radi: »na žalost, čovjek ne 
može uvijek javno raditi kako bi htio, nego se mora i s tim zado¬ 
voljiti da u položaju u kojem bi drugi sasvim zlo radio, bar ponešto 
dobro uradi.« 67 

Koristi su Iblerova kritičarskoga i uredničkoga rada za hr¬ 
vatsku književnost nesumnjive. Ibler je, s više zanosa i upornosti 
negoli itko drugi u njegovo vrijeme, upozoravao na neke izrazite 
talente (Kozarac, Vojnović) u doba kad ih je još doista trebalo 
sokoliti na dalji rad. On je iznosio na vidik prave umjetničke vred¬ 
note hrvatske književnosti. On je uspio da k »Narodnim novinama« 
privuče veći broj i starijih i mlađih intelektualaca, stvorivši tako iz 
ovoga lista dnevnik koji je kroz duže vremena stajao književnosti 
bliže negoli ijedne druge naše novine. Radi političkih razloga nije 
mu to uvijek polazilo za rukom onako kako je zamišljao, na pr. u 
slučaju s Dučićem. 68 Da li su ga kod toga vodili samo literarni raz¬ 
lozi, ili i politički — da k vladinu listu privuče što veći broj ljudi 
od vrijednosti — druga je stvar. 

Kao kritik, Ibler nije bio pristalica nekog određenog pravca 
ili sistema, nego je bio neke vrste eklektik — čovjek koji je dosta 
čitao, imao prirođen ukus, te je u svojim ocjenama iznosio ono 
što je osjetio u dodiru s književnim djelom. Ipak, u cijelom svom 
radu imao je on pred očima nekoliko principa. Ibler te principe nije 
iznio prvi u hrvatskoj književnosti, ali ih je najkonsekventnije i 
s najviše upornosti primjenjivao. Princip o slobodi umjetničkoga 

o. c. 1892, br. 292. 

Vijenac 1925, str. 309. 
o. c., str. 309. 


66 

67 

68 

stvaranja izrazio je već Marković, a nabacio ga je već ćak i Macun 

— ali ga je tek Ibler isticao u svojim ocjenama. Potrebu realizma u 
književnosti i veze s rodnim tlom iznosio je već obilno Šenoa — 
ali je tek Ibler na domaćim djelima i praktički pokazivao koliko 
ona odgovaraju tim zahtjevima. Značenje Iblerove kritičarske 
ličnosti i jest u tome što se on — osim u prvim godinama svoga 
rada — nije povodio za nekom određenom idejom, nego je u sva¬ 
kom književnom djelu i pokretu tražio ono što će po prilici ostati, 
i što nije samo kratkotrajan produkt mode. U velikom dijelu 
njegovih književnih analiza imade mnogo vrlo dobrih opažanja, 
koja ni danas nisu ništa izgubila na vrijednosti — tako u člancima 
o Lazareviću, Kumičiću, Šenoi, Gjalskome, Kozarcu, Vojnoviću, itd. 
Naročito to udara u oči kad čovjek isporedi Iblerove članke s onim 
što se o pomenutim i drugim piscima inače u Iblerovo vrijeme 
pisalo. Imade i u njegovim sudovima mnogo toga što se nije moglo 
održati, ali to je sudbina svakoga rada ovakve vrste. 

Ibler je, pored prirođenog ukusa, imao i lijepu literarnu 
obrazovanost. On je poznavao dobro hrvatsku i srpsku književnost, 
ali je isto tako poznavao i glavne pojave u evropskim književno¬ 
stima. Tako je on mogao da vrši poređenja između naših i evropskih 
pisaca. Za njegov umjetnički ukus karakteristično je da je on na pr. 
upozoravao Vojnovića neka se ne povodi za Ohnetom, čiju je slavu 
držao prolaznom. 69 

Ipak, uza sve njezine prednosti, Iblerova kritika nosi obilježja 
jijegova zvanja. Ibler je, kao novinar, pisao o svemu i svačemu — 
ne s obzirom na vlastite duhovne dispozicije, nego često samo zato 
što je uredništvo dobilo neku novu knjigu, pa je o njoj trebalo 
izvijestiti čitaoce. Iz njegova se pisanja vidi jasno da je on svuda 
htio da pokaže ličnu notu — ali je morao pisati na brzu ruku. Tako 
on u svojoj dugotrajnoj kritičarskoj djelatnosti ipak nije dospio da 
napiše barem jednu cjelovitiju radnju, u kojoj bi neki književni 
pojav ili nekoga pisca svestrano analizirao i prikazao.J Sav njegov 
kritičarski rad, veoma živ, i u pojedinostima veoma zanimljiv, 
raspada se tako u velik niz referata o pojedinim knjigama. U tim 
referatima ima pogleda koje i danas mnogi izriču kao nešto novo 

— iako je to Ibler izricao pred četrdeset i više godina. 

U svojim poodmaklijim godinama, početkom dvadesetoga 
vijeka, pa i poslije rata, u »Vijencu« 1925 i 1926, Ibler je zato 


09 Narodne novine 1890, br. 39—44. 

volio preštampavati svoje starije ocjene, da pokaže kako je on već 
pred vise decenija mislio onako kako misle mlađa književna poko¬ 
ljenja. — Jer svi su ti njegovi članci, kao svi novinski referati, 
padah u zaborav nekoliko dana poslije nego što su izišli, pa tako 
nisu ni mogli da djeluju na kasnija razdoblja, kao trajniji elemen'at 
hrvatske knjige. 


Josip Pasarić 

(1860) 

1. 

U književnim borbama 80-tih godina bio je Josip Pasarić 
ideolog one grupe koja je svom oštrinom ustajala protiv natura- 
lizma. Dok je Ibler od svojih prvih nastupa u kritici popularizirao 
nove ideje, Pasarić je držao svojom glavnom kritičarskom zadaćom 
da u hrvatskoj književnosti onemogući nove pravce, braneći hr¬ 
vatske literarne tradicije. Ono isto što za shvatanja hrvatskih 
»naturahsta« znači Kumičićev članak »O romanu«, znači Pasarićev 
članak »Hoćemo li naturalizmu?« (Vijenac 1884) za poznavanje 
hrvatskih načelnih protivnika naturalizma. 

Josip Pasarić započeo je svoju kritičarsko-referentsku djelat¬ 
nost u »Vijencu« 1883 člancima »Shakespeare ili Bacon« i »Zmaj 
Jovan Jovanovic«. Ti su članci informativni, i u njima piščevo 
gledanje na književnost još nije došlo do izražaja. Svoje poglede 
na literaturu 1 svoje stajalište prema problemima tadanje hrvatske 
književnosti Pasarić je utvrdio tek pomenutim člankom o natura¬ 
liziran U njemu je on temperamentno i bezobzirno izrekao mišljenje 
svih onih koji su u novim pravcima gledali opasnost za hrvatski 
narod i njegovu literaturu. 

U istome godištu »Vijenca«, u kome je Pasarić štampao svoj 
pomenuti članak, već je doduše Šrepel, prije njega, u ocjeni Rora- 
uerove »Maje« govorio o naturalizmu kao estetici rugobe, ali je 
tek Pasarić u svome članku podvrgao svestrani joj analizi pojam 
naturalizma. Time je on »Vijencu« udario pravac za punih 13 
godina (sve dok nije njegovim urednikom postao B. Inhof, 1896). 
U tome^ svome članku — koji je velikim dijelom samo polemika 
s Kumičićevim izvodima — Pasarić je govorio i o filozofijskoj 
strani naturalizma, 1 o njegovoj primjeni u književnosti, i o nje¬ 
govim moralnim konsekvencijama. 

Već sama intonacija Pasarićeva članka pokazuje duboku 
piščevu odvratnost prema naturalizmu uopće, i njegovo uvjerenje 
da pokretačima toga pravca i nije do književnosti: »Svomu novomu 
zanatu naruči veliki učitelj (t. j. Zola) zamamljiv natpis: istina i 
narav. I ne promaši cilja: podiže veliku graju i jagmu. Znadijaše 
bo da takovi kitnjasti natpisi — pa bili i lažni — imadu već po sebi 
neku privlačivu i sirensku silu. Ta zar se čovječanstvo već od vje¬ 
kova ne trsi dovinuti se što potpunijemu i istinitijemu shvaćanju 
stvari i prirode? Ako je dakle ponekuda ovo novo geslo bilo za- 
mamljivo, moralo se je ipak doskora uvidjeti da je varavo i lažno, 
jer naturalizam uvodi pod krinkom istine samo rugobu i moralnu 
iskvarenost. Tako htjede u praksi ustvrditi da lijepo i dobro nije 
naravno ni istinito. Ova nauka naturalista, ako nije drzovita, to je 
svakako drska i smiješna. Ali još bezobzirnija je ona tvrdnja natu¬ 
ralista da samo oni znadu što je istina i narav, da su oni jedini 
od mnogo zvanih odabrani da ostvaruju prava umjetnička djela, 
koja će odgovarati potrebama i estetskomu ukusu savremenika. 
Pozitivitet u realnom životu, analiza, eksperimentacija, to su ti 
novi usrećitelji čovječanstva.« 1 

Glavno pitanje što ga je Pasarić u vezi s naturalizmom po¬ 
stavio bilo je: da li je naturalistički smjer koristan za hrvatsku 
knjigu ili nije. »Tuj nastaje pitanje« — veli on — »da li će ova 
tuđa biljka, koju kane presaditi u naš skromni hrvatski vrt, uroditi 
dobrim plodom, ili neće li svojim velegradskim zagušljivim i ne¬ 
zdravim mirisom okužiti svoju novu postojbinu ... A svaki narod 
ima svojih životnih pitanja i potreba, na koje treba da se svaki 
iskren rodoljub obazire, bio on publicista, pjesnik, učenjak, romano¬ 
pisac itd.« 2 Hrvatski narod imade, govorio je Pasarić, svojih ži¬ 
votnih pitanja, i ne može primiti potpun indiferentizam u politici* 
kako ga, prema njegovu shvatanju, zastupa Zola. »Budimo u prvom 
redu stražari hrvatstva i budioci čiste hrvatske svijesti: oduševlja¬ 
vajmo naše mlade Hrvatice za slavu, vrlinu i poštenje, da nam 
uzgoje uzorne čelik-značajeve, a ne podmuklice i izdajice; nijetimo 
u naših mladih Hrvata ljubav prema otadžbini, sokolimo ih na 
ustrajan rad. Proučavanje ćudi prostih zločinaca, ubojica i moralnih 
propalica ostavimo sudačkim i liječničkim vještakom; oni će im 


1 Vijenac 1883, 846. 

2 o. c. 847. 

dosuditi lijek i popravak, a vila umjetnica nije još postala milo¬ 
srdnom sestrom.« 3 »Estetiku rugobe naviješta naturalizam.« 4 

Pasarić je zabacivao i estetićku osnovu naturalizma, a nije 
vjerovao ni u moralno djelovanje naturalističkih djela. Prema 
zahtjevu naturalista da pisac ne smije da se prepušta mašti, nego 
mora imati zdrave oči i unositi u svoje djelo samo stvarne činjenice, 
on je dokazivao da i Zola i Kumičić stvaraju svoje opise sjedeći u 
svojoj sobi. Branio je stvaralačku fantaziju, tvrdeći da se zdravim 
očima može vidjeti samo ono što je na površini. Kumičićeve pak 
riječi da djela kao što je Zolina »Nana« djeluju moralno dobro 
time što zastrašuju, Pasarić je pobijao tvrdnjom da ljudi kakve 
opisuje Zola uopće ne čitaju. Obrnuto od Kumičića, on je držao 
da djela kao što je »Olga i Lina« mogu djelovati samo pogubno, jer 
će svaka djevojka, pročitavši taj roman, iz njega zaključiti da u 
životu dobre i skromne Olge stradaju, a pokvarene Line uspijevaju. 

Protiv teorije naturalizma, da u umjetničkom djelu treba 
iznositi život onakav kakav jest, Pasarić je iznio princip zdravog 
realizma , kako ga je, po njegovim riječima, shvatao Aristotel: da 
pjesnik imade poljepšavati i plemenito nadahnuti svoje naravite 
prikaze; 5 hrvatski pisci ne trebaju tražiti uzore u pisaca naturali- 
stičke škole, nego u Šenoinim djelima realističkoga obilježja (kao 
što su »Mladi gospodin«, »Barun Ivica« i dr.); Šenoa može uopće 
da posluži hrvatskom piscu kao uzor — i radi savršenosti svojih 
djela (Zlatarevo zlato, Seljačka buna), umjetničke koncepcije, idea¬ 
lizma i svestranosti umjetničkoga ukusa. Udaljivanje od Šenoe držao 
je Pasarić potrebnim toliko koliko je Šenoa bio u prvom redu pisac 
historijskih romana, a suvremeni književnik treba da iznosi pojave 
svoga vremena. 

U tome svom članku »Hoćemo li naturalizmu?« iznio je Pa¬ 
sarić u potpunosti svoje poglede na književnost: hrvatskoj je knji¬ 
ževnosti potreban realizam, shvaćen kao plemenito uljepšavanje 
života, potrebna joj je tendenciozna književnost, koja ima da služi 
općim nacionalnim interesima Hrvatske, i potrebno je da hrvatski 
pisac q svojim djelima opisuje hrvatski život. 

Svoje poglede na književnost, u vezi s problemom natura¬ 
lizma, iznio je Pasarić još jednom, u članku »O modernom romanu« 
(Vijenac 1886). Tu je htio podati sliku evropskog romana 19 vijeka, 


3 Ibid. 

4 Ibid. 

5 o c. 846, 850. 

i prikazati značenje romana u modernim književnostima. Velik dio 
toga članka ispunjen je informacijama o različitim vrstama romana 
(historijski, socijalni, psihološki roman itd.), o metodama kojima 
pisci rade, o kompoziciji romana, psihologiji, izboru materijala, itd. 
U tom su članku ipak zanimljivije piščeve refleksije negoli infor¬ 
macije. Njegova se odvratnost prema naturalizmu i njegovim me¬ 
todama bila sad vec nešto ublažila. On je govorio: »Valja otvoreno 
priznati da ne prija više realističnomu duhu našega doba nerazu¬ 
mljivo i maglovito maštanje, pa bilo ono zaodjenuto i u najzvučnije 
stihove, današnja generacija ne shvaća i ne odobrava onoga sanjar¬ 
skoga i nemuževnoga jurenja u nedostižive i samim mičenikom vila 
neponjatne idealne likove, koji lebde ondje negdje u nedoglednih 
visinah etera .« 6 Moderni romanopisac riše život »kakav uistinu jest, 
te nastoji dovinuti se pravoj spoznaji stvari .« 7 Ali, uporedo s time, 
Pasarič se nije zadovoljavao deskriptivnom umjetnošću, nego je 
tiazio umjetnost koja ce etički djelovati na čovjeka, »jer svako djelo 
mora imati moralnu podlogu, koja čovjeka oplemenjuje i tješi «. 8 
Zato je on i opet udario na naturalizam, nižući ovakve misli: 
Naturalist iznosi samo crne i odvratne strane života, te njegovo djelo 
ne može djelovati oplemenjujući. Iznoseći opačinu, naturalisti ne 
postizavaju svrhe za kojom idu, a ako je pak postizavaju, onda su 
njihova djela izvan umjetnosti: »Dokazuju nam da su njihova djela 
spala na niske grane zastrašnih i korekcionih artikula, koji donjekle 
imadu nadomjestiti skupocjena popravilišta i ine humanitarne za¬ 
vode, koji sa poezijom ništa zajedničkoga ne imadu .« 9 Naturaliste 
potiče u radu samo auri sacra fames, jer se čitaoci jagme za djelima 
u kojima su opisane najprljavije strane života . 10 

Protiv naturalističkih pisaca, kojima je glavni princip da 
fotografski vjerno iznose život, Pasarić je isticao pisce kao što je 
Turgenjev — koji doduše promatraju život, ali onda puštaju da se 
elementi života u njihovoj fantaziji pročiste. »Životna zbiljnost, 
koju savjesno promatraju umjetnici kao što je Turgenjev, samo je 
prosti i grubi materijal, kojem umjetnik u svojoj fantaziji podaje 
pravi život«. »On je (t. j. Turgenjev) vrstan ljude najfinije anali¬ 
zirati, ali im usto podaje toplinu čuvstva i duševni život iz svoje 

6 Vijenac 1886, 45. 

7 o. c. 46. 

8 o. c. 79. 

9 o. c. 94. 

10 c. o. 95. 

bogate nutrine.« 11 — Za Pasarićeva je književna shvatanja intere¬ 
santno na pr. da je on protiv Zole, u čijim djelima nije nalazio 
poezije, isticao kao uzor Ohneta, u čijim je on romanima vidio 
pravu i čistu umjetnost. 12 

Svoju kritičarsku djelatnost razvijao je Pasarić na prekide. 
Kritičke sastavke pisao je on najprije u »Vijencu« g. 1883 i 1884. 
Poslije toga vremena nije nekoliko godina uopće radio na kritici, 
nego je glavnu riječ u »Vijencu« prepustio Šrepelu. Primajući 
g. 1890 sam uredništvo toga lista, Pasarić je opet stao da piše knji¬ 
ževne ocjene — ali u posljednjim godinama svoga urednikovanja 
(1894—1896) on je u listu pisao sve manje, a i ono što je pisao nisu 
bile književne kritike u pravom smislu, nego više književne objave 
o pojavima koji često nisu imali veza s umjetnošću. Radeći u tim 
godinama i u »Obzoru«, Pasarić je i tamo pisao književne ocjene. 
Za redakcije Bartola Inhofa (1896—1899) Pasarić je prestao da 
piše za »Vijenac«, ali mu je i opet postao suradnikom kad je nje¬ 
govim urednikom postao Hranilović. 

To je bila druga znatnija faza u njegovoj kritičarskoj djelat¬ 
nosti. Kao što je početkom osamdesetih godina Pasarić žestoko 
ustao protiv tadanjih nosilaca novih struja u hrvatsku književnost, 
tako je on koncem 19 i početkom 20 vijeka zajedno s Hranilo- 
vićem poveo borbu protiv novih nosilaca novih ideja u hrvatsku 
književnost, protiv »modernista«. U toj borbi on doduše nije bio 
u prvim redovima, ali ju je svojski podupirao. Kao urednik 
»Obzora«, Pasarić je Hraniloviću omogućio da u tome listu piše 
protiv Moderne, a sam je Hraniloviću pomagao radeći za »Vi¬ 
jenac«. U to vrijeme nije on doduše pod svojim imenom u tome 
časopisu ocjenjivao djela hrvatske književnosti, nego je u njemu 
štampao različite članke i bilješke o svjetskim književnostima i 
o umjetnosti uopće. Ali je on ipak i ovdje, prema Hranilovićevim 
riječima, pisao anonimne ili šifrom označene bilješke protiv 
»Mladih«. Prema Hranilovićevim riječima, Pasarić je među ostalim 
napisao za Vijenac i bilješku »Konačna smrt Života«, koja je na¬ 
pisana s ironijom i porugom, i iz koje izbija neprikriveno veselje 
radi propasti toga glavnoga organa »Mladih«. 13 

Pasarića su u borbi protiv »Mladih« vodili isti razlozi koji su 
ga osamdesetih godina vodili u borbi protiv naturalizma. On jc 

11 o. c. 124. 

12 Vijenac 1885, 15S. 

13 o. c. 1901, 777. 

držao da ideje hrvatskih Modernista znače samo import robe koja 
ne odgovara hrvatskim prilikama, i koja bi hrvatskoj književnosti 
mogla škoditi. Protiv njih je ustajao to više što je bio uvjeren da 
ti »Mladi« ne osjećaju ozbiljno onoga što govore, nego da se povode 
za modernim krilaticama. 

Kad su se međutim nakon Khuenova odlaska stale u Hrvat¬ 
skoj mijenjati političke prilike, te su hrvatskom javnom životu sve 
više davali ton ljudi koji su pripadali pokoljenju »Mladih«, našao 
se i Pasarić, iz političkih razloga, s njima na istoj liniji, u »Po¬ 
kretu« i u »Obzoru«. Radeći s njima politički, stao je onda raditi 
s njima i u književnosti, a protiv »Starih«. Postao je plodnim 
suradnikom »Savremenika«, a bio je neko vrijeme i urednik ko¬ 
lekcije »Savremeni hrvatski pisci«, koju je Društvo hrvatskih knji¬ 
ževnika pokrenulo u doba kad velik broj mlađih pisaca nije h;io 
raditi za Maticu hrvatsku. U Obzoru, Pokretu itd. napisao je Pa¬ 
sarić veći broj pohvalnih ocjena o različitim knjigama »Mladih«. 

Pasarićev je rad na književnosti obilan, ali se velik dio nje¬ 
govih članaka ne može ubrojili u književnu kritiku u pravom 
smislu. U Nastavnom vjesniku, Vijencu, Savremeniku, gimnazij¬ 
skim izvještajima, Hrvatskom kolu itd. napisao je Pasarić velik 
broj literarno-historijskih i informativnih članaka o različitim 
našim književnicima (o Mažuraniću, Preradoviću, Miletiću, De- 
renčinu, Šrepelu itd.). U njima imade vrijednoga gradiva i dobrih 
opažanja, ali problem vrijednosti u njima nije glavni problem. 


2. 

Literarnom kritikom bavio se Pasarić intenzivnije po prilici 
jedan decenij — od god. 1884 do god. 1893. U tom je on vremen¬ 
skom razmaku bio najizrazitiji protivnik onih nastojanja u kritici 
što ih je provodio Janko Ibler, a temperamentan zastupnik onih 
pogleda koje je u isto doba izražavao Milivoj Šrepel, samo na blaži 
način. — U tim godinama Pasarić nije bio samo književni, nego 
i kazališni kritik (u »Vijencu« i u »Obzoru«). Za shvatanje nje¬ 
gove pozicije u kritici možda nije bez važnosti da se napomene kako 
je Pasarić po svojim političkim nazorima bio obzoraš, pa prema 
tome već u principijelnoj opoziciji prema onome što su u javnom 
životu reprezentirali na pr. Ibler i Kumičić, jedan kao novinar 
režimskoga lista, a drugi kao poznati pravaš. 

U tih desetak godina Pasaric je pisao književne ocjene o 
većem broju Kumičićevih djela, zatim o Vojnoviću, Roraueru, o 
Derenčinu, Kranjčeviću, Tresiću, Badaliću, Gjalskome, Arnoldu, 
ltd. Pored toga, on je pisao o različitim starijim i novijim evrop¬ 
skim piscima (Calderon, Shakespeare, Ibsen), a naročito se mnogo 
bavio ruskom književnošću, koju je — uz Šrepela — stavljao hr¬ 
vatskim piscima pred oci kao uzor onakva realizma kakav je on 
htio da vidi i u Hrvatskoj. Pisao je o Turgenjevu, Tolstoju, Me- 
reškovskome, o ruskoj drami itd. Ali ni ti članci nisu uvijek izrazito 
kritički, nego više informativni. 

Pasanć je u svojim kritikama — u skladu s onim što ga je 
vodilo u književnim borbama — ispitivao koliko je koje djelo 
izražaj hrvatskoga života, koliko ono svojom tendencijom može da 
unaprijedi narodne ciljeve, i koliko je ono istinito. 

S ovoga je on stajališta vec g. 1884 kao glavni nedostatak 
Rorauerove drame » 01 ynta« iznio činjenicu što pisac uzima gradivo 
iz tuđine. 14 To isto prigovorio je Vojnoviću, pišući o njegovoj 
drami »Psyche«: »Ako moderni pjesnik hoće da prikaže vjernu i 
istinsku sliku neposrednog života, najbolje će uraditi da ostane na 
svom domovinskom tlu i da u neposrednoj svojoj okolici, koju u 
dušu poznaje, potraži likove i uzorke za svoje djelo... Ima doduše 
velikih pjesnika, kao na pr. Turgenjev i Ibsen, koje su možda onaki 
i drugi slični razlozi ponukali te su ostavili domovinu svoju i u 
tuđini stvarali djela svoja, ali ne valja zaboraviti da se oni u takvim 
prilikama vazda duhom vraćaju u domovinu i zavičaj svoj, da pri- 
kazu ljude svoga naroda i naraštaja. Naš pjesnik — si licet parva... 
— čini upravo obratno: on ostaje tijelom na svom domovinskom 
tlu,^a duhom se prenio u velike evropske gradove i u visoka otmjena 
društva, da ondje nađe zabave pjesničkoj svojoj mašti« ... »tuđinski 
ovaj biljeg dosta nas smeta pravomu dojmu i užitku ove glume, koja 
uza sve ljepote ne podaje u cjelini svojoj živi utisak i jasni odraz 
neposrednog i istinitog života, već neku umjetnu, ishitrenu, i gotovo 
nenaravnu sliku karaktera i društvenih prilika.« 15 

Ali je zato, s druge strane, naročito hvalio Derenčina kao 
dramatika hrvatskog života i hrvatskih prilika, a isto je tako, u 
više navrata, isticao značenje što ga u tom pogledu imade u hrvat- 


14 Vijenac 1884, 63. (.Tuj — t j. 
pisca zasjao u pravom sjaju i veličini.”) 
Vijenac 1890, 240. 

skoj književnosti Gjalski, kao pjesnik hrvatskoga života. Gjalskoga 
je Pasarić stavljao za uzor i hrvatskim dramaticima: »U prvom 
bi redu trebalo da se dramatici naši otmu pukoj imitaciji stranih 
izvornika, pa da stanu samostalno izučavati život i društvene pri¬ 
like naroda našega, a primjerom neka im bude naš daroviti i vrli 
pripovjedač Šandor Gjalski, koji se trudoljubivo trsi da pronikne u 
dušu i životni organizam naših ljudi. Samo če tako moći stvarati 
izvorne i samonikle glume, u kojima neće gledaoci naši nalaziti 
sadržaj srodan sujetu koje Sardouove drame, jedno lice iz poznate 
komedije Augierove, drugo iz glume Dumasove, već prave pravcate 
pretstavnike naših misli i osjećaja, jednom riječi, žive ljude naše 
krvi i soja .« 16 

Promatrajući književnost kao dio narodnog života, i Pa¬ 
sarić je, kao uostalom svi hrvatski kritici njegova vremena, ustajao 
protiv artizma i tražio u književnosti plemenitu tendencioznost, 
kakvu je nalazo u djelima Eshila, Sofokla, Aristofana, Hugoa, 
Augiera, Gogolja, Turgenjeva, Shakespearea, itd. Govorio je: »Po 
našem sudu, imala bi biti najpreča briga hrvatskih pisaca, da, pri¬ 
kazujući istinite i plemenite slike i prilike iz narodnog života, 
nastoje pobuditi u narodu žar čistoga i požrtvovnoga otadžbeništva 
i mar za ustrajni rad i korisnu nauku. Nama Hrvatom treba u 
prvom redu plemenito tendenciozne književnosti« . .. »Bila bi 
vječna šteta kad bi daroviti pisci malenih naroda, a u te jamačno 
spadamo i mi Hrvati, utaman gubili skupocjeno vrijeme stvarajući 
takova mrtva djela i klanjajući se onomu zastarjelomu principu 
Tart pour l’art .« 17 Tu plemenitu tendencioznost Pasarić je ipak, 
kao i Ibler, nastojao dovesti u sklad s umjetničkom vrijednošću 
djela: Ta tendencija ne smije biti napadna i prisiljena, da nam, 
štono riječ, u oči udara, tek konačni utisak umjetničkoga djela ima 
u nas pobuditi preokret in melius . 18 

Zato je Pasarić hvalio dramu Vladimira Mažuranića »Grof 
Ivan«, jer je u njoj našao aktuelnu misao: hrvatsko plemstvo ima 
živo prionuti uz racionalno gospodarstvo . 19 Zato je hvalio Deren- 
činove drame, jer je u njima — naročito u »Ladanjskoj opoziciji« 
— nalazio izražaj vlastitih političkih ideala i opažanja. Zato je i 

16 Vijenac 1890, 139, Savremenik 1913 (članak o Sabranim djelima Ks. Š. 
Gjalskoga). 

17 Vijenac 1884, 512. 

18 Ibid. 

19 o. c. 32. 

opet pisao hladno o Vojnovićevoj drami »Psyche« kao o djelu u 
kome nema glavne misli, u kome se iznose samo sitni ljubavni ma¬ 
nevri, i koje je napisano samo zato da čitaoca i gledaoca zabavi. 2 ® 

Ali se Pasarićeva kritika, u vezi s njegovom borbom protiv 
naturalizma, velikim dijelom kreće oko problema književnih struja. 
U vezi s time Pasarić je pisao o Kumičićevim djelima koja su izi- 
lazila dok se on aktivnije bavio književnom kritikom (Gospođa 
Sabina, Sestre, Obiteljska tajna, Teodora). U svima je tim kriti¬ 
kama Pasarić isticao nesumnjiv i neobičan dar Eugena Kumičića , 21 
ali je u isto vrijeme osuđivao njegov »naturalizam« kao nešto što 
piscu nanosi samo štetu. Protiv Kumičićevih »naturalističkih« ro¬ 
mana, Pasarić je uzdizao njegove romane iz istarskoga života. — 
Od pisaca koji su se, pod firmom realizma, javili poslije Šenoe, 
Pasarić je Kumičića smatrao najdarovitijim. Tvrdio je da su pri¬ 
roda i ljudi u »Jelkinu bosiljku« i »Začuđenim svatovima« »toli 
vjerno, istinito i prirodno ocrtani, da ti se pred očima otvara čitava 
panorama istarske obale .« 22 

Obrnuto, u Kumičićevim romanima iz gradskoga života na¬ 
lazio je Pasarić pretjeranost, neprirodnost i nevjerojatnost . 23 U 
»Olgi i Lini« i »Gospođi Sabini« nije on vidio sliku naših prilika, 
nego odražaj »Nane« i »Pot-bouillea«: u tim je gradskim romanima 
Kumičić samo karikirao, podvlačeći ružne strane svojih lica; pišući 
bez osnovne ideje, on je u njima pružao samo škandaloznu kro¬ 
niku; ne pišući prema naravi, nego po vodeći se za Zolom, on nije 
stvarao živa lica, nego samo marionete, koje tokom pripovijesti 
povlači svojim rukama . 24 — »Gospođu Sabinu« držao je Pasarić 
s umjetničkoga stajališta sasvim neuspjelim djelom, ali ju je još više 
osuđivao s moralnih razloga: »Pitajmo se je li vrijedno da se takova 
chronique scandaleuse goji u hrvatskoj literaturi? Koja nam korist 
od takovih djela, kad im manjka svaka moralna podloga, pošto u 
jezgri ne sadržavaju nikakve prosvjetne, koristonosne ni rodo¬ 
ljubne ideje? No što je još gore, roman Gospođa Sabina nije kadar 
ni ogavnosti ni odurnosti u čitaocih pobuditi, jer ih ostavlja hladne 
i ravnodušne, a tim je promašen i posljednji cilj koji bi barem do- 


20 Vijenac 1890, 142, 156. 

21 o. c. 1884, 558. 

22 o. c. 559. 

23 Ibid. 

24 o. c. 562. 

nekle opravdavao obrađivanje takvih predmeta u pjesničkom 
djelu.« 25 

Jos je energičnije Pasarić otklonio Kumičičevu dramu »Sestre«: 
ružniji i grozniji sadržaj od sadržaja ove drame ne da se ni za¬ 
misliti; »Sestre« znače samo jednu neuspjelu dramu vise, iako su one 
znak dramatskog talenta autorova; Kumičić će u drami uspjeti onda 
kad se bude obazirao na pravila dramatskoga umijeća, i kad bude 
shvatio da fotografska vjernost i istinitost događaja još nisu umjet¬ 
nost. -6 — S više simpatije prikazao je Pasarić drugu Kumičićevu 
dramu, »Obiteljsku tajnu«, jer u njoj nije bilo naturalizma. I njoj 
je doduše prigovorio radi slabe organske veze između pojedinih 
dijelova, slabe karakterizacije, spomenuo je kako ta drama imade 
premalo žive i pokretne radnje — ali je izrazio uvjerenje da se na 
osnovi nekih njezinih elemenata može od Kumičića očekivati i 
dobrih drama, samo on treba da oštrije psihologizira i da usavrši 
svoju tehniku. 27 

I s obzirom na pravac u kome je pisan, »Grof Ivan« Vladimira 
Mažuranića činio se Pasariću dobrom dramom: »Istina, Mažuranić 
prikazuje svoja lica realistično, ali opet nije upao u onu gotovo 
općenitu mahnu novijih naturalista, da nam rišu samo ružne, 
odurne i abnormalne značaje. Kod njegova crtanja nelijepih zna- 
čajeva, kojim za kontrast i opreku prikazuje plemenite i lijepe 
značaje, opažamo težnju piščevu da prikaže ljude kakovi jesu, a 
ujedno kakvi bi morali biti.« 28 

Držeći da tako nastavlja tradicije »Vijenca«, Pasarić je s na¬ 
ročitom hvalom pisao o ljudima koji su tim tradicijama ostajali 
vjerni: o Arnoldu i Badaliću. O Arnoldu je pisao: 

»Pjesme njegove odišu čistim i plemenitim idealizmom. U 
njima se zrcali mirna blagost i nježno osjećanje plemenitoga pje¬ 
snika, koji se gotovo nigdje ne podaje burnim strastima i časovitim 
hirima« .. . »Lirske pjesme Arnoldove pune su lijepih, plemenitih 
i dubokoumnih misli. Epske pjesme Arnoldove resi lijep i skladan 
oblik, pune su originalnih prispodoba i živih metafora.« 29 

O Badaliću je govorio: »Badalić je prava pjesnička duša, 
misaon i tankouman mićenik vila, komu pjesma izvire iz srca, a 


25 Ibid. 

26 Vijenac 1890, 267—268. 

27 Vijenac 1890, 812 i 823. 

28 o. c., 1884, 514. 

29 o. c., 1890, 207. 

umije ju zaodjeti u krasan oblik i pravo umjetničko ruho.« . . . »od 
njega nema do sada ni jedne pjesme koja bi bila na odmet.« 30 

Pasarić je, nakon Šrepelove ocjene »Bugarkinja«, prvi na¬ 
pisao prikaz o Kranjčeviću (Vijenac 1893) i upozorio na značenje 
ovoga pjesnika. Ali je kasnije, kad se Kranjčević približio »Mla¬ 
dima«, i kad je Marjanović stao o njem da piše kao o velikanu, 
Pasarić napisao i ove retke: »A uoči li se oštro duševno obzorje i 
polje rada u Hranilovića i Kranjčevića, tko ima zdrave duševne 
oči, na prvi pogled opaža da se među njima gotovo i ne može 
govoriti o takmenju i suparništvu, a po tom ni o inferiornosti i 
superiornosti. Doista, Hranilović jest odličan liricar , kako mu i 
objektivan protivnik priznaje; no on se ne ograničuje na tu glavnu 
domenu svoga pjesničkoga stvaranja, već, kako je nadaren sve¬ 
stranim duhom i snabdjeven opsežnom naobrazbom, obrađuje 
s uspjehom sve druge grane poezije i lijepe knjige, izuzevši dramsku* 
a usto se je odlikovao i na polju teorije, a osobito u kritici, gdje je 
pokazao temeljnu spremu i svestrano poznavanje književnosti pro¬ 
svijetljenoga svijeta. A Kranjčević je dosele svoj neobični pjesnički dar 
pokazao samo u lirici, i to pretežno u refleksivnoj, s dominantnom 
pesimističnom kajdom. No i tu je njegova veličina više u formal¬ 
nom pogledu: klasičnoj plastičnosti izraza, biranosti dikcije i dotje- 
ranosti oblika, negoli u bogatom misaonom sadržaju i samoniklim 
mislima i novim refleksijama.« 31 


3 * 

U svojim kritičkim sastavcima Pasarić spominje i Brandesa, i 
Tainea, i Bjelinskoga, i Sainte-Beuvea, i Gottschalla, i Lessinga, itd., 
kao što se iz njegovih mnogobrojnih članaka vidi da je bio upućen 
u najvažnije pojave evropskih literatura. Čak je u »Vijencu« pisao 
o znatnijim pojavima evropskih književnosti, na pr. o Shake- 
speareovu Hamletu i Magbetu, navodeći i sasvim svježu literaturu o 
predmetu (Vijenac 1891). Ali svoju kritičarsku metodu nije Pa¬ 
sarić razvio pod utjecajem bilo kojega evropskoga kritičara, nego 
je uglavnom ostao sljedbenik Franje Markovića, a pozivao se u 
svojim ocjenama čak i na Aristotela. Vjerovao je u tragičnu 
krivnju, 32 držao dramu najsavršenijom vrstom pjesništva, govorio 
je o dramskim pravilima itd. 33 

80 °* c -> 758 — 759 - 

31 o. c., 1901, 778. 

32 o. c., 1889, 780. 

33 o. c., 1888, 330. 

Analizirajući književna djela, on se uglavnom služio Marko- 
vicevom metodom — samo ne s onoliko kompliciranosti kako je to 
radio Marković. Pišući ocjenu, on je obično najprije ispripovijedao 
sadržaj djela o kome će govoriti, zatim bi analizirao karaktere lica, 
njihovu psihologiju, raščlanjivao kompoziciju djela, organsku pove¬ 
zanost ili nepovezanost njegovu, itd. ^aročito se sličnost između 
Pasarićeve i Markovićeve metode opa' a u ocjenama dramatskih 
djela. Kao i Marković, i Pasarić je išao od prizora do prizora, 
iznoseći svoje zamjerke ili ističući prednosti djela o kome govori. 

Pasarić još nije, kao ni Marković, išao za tim da uhvati glavne 
stvaralačke karakteristike pisaca (kao što je to donekle radio Ibler), 
pa da iz njih izvodi ostale crte, ali je bio na putu da to učini — 
pišući na pr. o tom kako bi Kumičić htio da bude naturalist, a ne 
može da to bude, jer to nije u njegovoj naravi. Sličnost između 
Markovićevih i Pasarićevih pogleda na književnost naročito se vidi 
iz njihovih refleksija o moralnom djelovanju umjetničkih djela. Ono 
što je Pasarić govorio godine 1884 o moralnoj pozadini naturalizma 
(v. str. 86), to je Marković govorio g. 1870 o pozornici i moralu. 
Ono u čemu je Pasarić pošao dalje od Markovića, i u čemu i jest 
njegovo glavno značenje u hrvatskoj kritici osamdesetih i devede¬ 
setih godina, u činjenici je što je on gledao da ispita značenje i 
vrijednost pojedinih pravaca u umjetnosti (naročito naturalizma) 
s obzirom na potrebe hrvatske književnosti i hrvatskoga naroda 
uopće, i na povezanost književnih produkata s općenim hrvatskim 
životom. 

Pasarić je držao da kritik mora gledati na prilike u kojima 
radi hrvatski književnik, te je, kao i nekad Šenoa, ustajao protiv 
principijelne strogosti. »Nije nam ni nakraj pameti — govorio je 
g. 1884 — da tim potsiječemo krila slobodoumnoj kritici, pače mi 
vruće želimo slobodoumnu hrvatsku kritiku, ali njezino slobodo¬ 
umlje neka bude plemenito i pravedno, a ne zlobno i cinično. Slo¬ 
bodoumnu hrvatsku kritiku pomišljamo brižnom i nježnom majkom, 
koja od svega srca miluje i ljubi dobru svoju dječicu, a zlu i ne¬ 
valjalu kori i uputom privodi na pravu stazu, a ne pomišljamo ju 
nemilosnom maćuhom, koja samo svoju — obično rđavu — nejačad 
njeguje i mazi, a drugu djecu u kući grdi, psuje i bije.« 34 

Po ovoj neke vrste pedagoškoj crti, po kojoj je kritiku uzvi¬ 
sivao nad književno djelo, Pasarić je bio bliži starijem tipu hrvatskog 


34 o. c., 1884, 512 i 1890, 806. 

kritičara, a ne novijem, koji je, kao Ibler, smatrao svojom zadaćom 
da analizira, a ne da vodi. Ustajući protiv principijelne oštrine, on 
je ustajao i protiv laske i neiskrenosti u kritici — dopuštajući 
obzirnost i blagost samo u slučajevima kad je govor o zaslužnim 
veteranima, ili o talentiranim početnicima, koje bi bezobzirne riječi 
mogle odvratiti od književnosti. 35 

Po nekim svojim pogledima — a naročito sa svojim zahtje¬ 
vom da hrvatska književnost bude povezana s hrvatskim životom 
i da se iz nje izbaci sve što u nju pojedinci unose samo radi mode 
Pasaric je mogao da u hrvatskoj kritici zauzme izrazito i veoma 
važno mjesto. Njegova borba protiv naturalizma i Moderne, unatoč 
njezinoj strastvenosti, proizišla je iz opravdane i razumljive rezerve: 
da v h smijemo u naš život unositi bez promjene književne struje koje 
niču u stranim zemljama, ili treba da gledamo u prvom redu na 
naše prilike. Ali je Pasarić, u cijeloj svojoj borbi, smetnuo s uma 
da svaka nova književna generacija mora da govori podignutim 
glasom, ako hoće da uspije, i da se tek nakon mnogih eksperimenata, 
neuspjeha, krivih^ zaleta itd. dolazi do pravoga puta i do pozitivnih 
rezultata. Pasaric je smetnuo s uma da pravce u književnosti ne 
treba prosuđivati doslovno prema njihovim parolama, nego po tome 
koliko su oni sposobni da ustalasaju atmosferu, koliko mogu ljude 
da pobude na mišljenje o stvarima o kojima prije nisu mislili. 

Pored toga, velik dio onoga što je Pasarić pisao o književ¬ 
nosti ne pripada u područje književne kritike. Pišući o mnogim 
našim starijim i mlađim književnicima, on je iznosio često dobrih 
opažanja, ah bez težnje da zauzme bilo kakvo stajalište prema 
njnna. Kako je veći dio ovakvih članaka nastao povodom različitih 
godišnjica, u njima je ton ponajviše podignut, i oni gube svako 
kritičko značenje. Kao publicist, on je često morao da piše na brzu 
ruku, pa i o književnim pojavima. Zato se sukobljavao s mnogim 
ljudima i vodio oštre polemike (s Iblerom, Andrićem, Maretićem, 
Tresićem, Matošem itd.). 

Nalazeći se gotovo 20 godina na literarnoj fronti, Pasarić 
nije uvijek pazio na to da li su njegove riječi uvijek dosta odmje¬ 
rene, te je u vatri borbe izrekao katkad i riječi kojih sigurno ne bi 
bio rekao, da je pisao u miru (na pr. o Kranjčeviću i Hraniloviću). 

Zbog prilika u kojima je radio, Pasarić je osjećao vjerojatno 
1 sam da u kritici ne može dati svega onoga što je mislio dati, i 


35 


o. c., 1888, 330. 

što bi trebalo dati, te je zato pustio Šrepela da daje ton »Vijencu«. 
Zato je on najbolje i razumijevao Šrepela, i zato je ustao u njegovu 
obranu kad je mislio da mu se, mrtvu, čini nepravda (u Hrvatskoj 
reviji 1930). 

Milivoj Šrepel 

(1862—1905) 


1. 

Milivoj Šrepel bio je glavni književni kritik »Vijenca« u 
vrijeme dok su taj list uređivali Vjekoslav Klaić i Josip Pasaric 
i dali mu protivunaturalistički pravac. 1 Prve svoje referate štampao 
je on u njemu g. 1883, kad je bio u 21 godini, a ostao je njegovim 
suradnikom sve do prestanka lista (1903). U tom razdoblju od 
21 godine Šrepel je »Vijencu« kroz desetak godina davao u neku 
ruku i ton, dajući tako donekle ton i cijeloj hrvatskoj književnosti 
svoga vremena. Od polovice devedesetih godina Šrepel je doduše 
manje radio za »Vijenac«, naročito kao kritik i referent, ali je zato 
u tim godinama postao znatniji njegov rad u »Matici hrvatskoj« i 
u »Jugoslavenskoj akademiji«. Tako se može reći da je Šrepel kroz 
više od dvadeset godina, sve do svoje smrti (1905), bio jedan od 
najmarljivijih i najutjecajnijih ljudi u hrvatskoj književnosti. 

Već u prvim svojim kritikama Šrepel je otvoreno pristao uz 
smjer koji su hrvatskoj književnosti htjeli dati Klaic i Pasaric, a 
koji su oni smatrali nastavkom hrvatskih literarnih tradicija. Već 
u svom prvom opširnijem književnom referatu, u prikazu Rora- 
uerove drame »Maja« (Vijenac 1883) govorio je on o naturalizmu 
uglavnom na isti način kako će o njemu malo kasnije govoriti 
Pasarić. A ponovio je to svoje mišljenje u svome članku o impre- 
sionizmu (1884): »Kako je poznato, naturalizam ište u umjetnosti 
puku istinu. Žaliti je samo što naturalisti prikazuju samo najogavnije 
ljude i najružnije strasti, kao da uz ove nema u ljudskom društvu ni 
mrvičak dobrote. Upravo zato, jer naturalizam poznaje samo este¬ 
tiku rugobe, u mnogom i mnogom sudara se s novoromantičkom 
školom (Hugonovom), koja je, posižući samo za originalnošću, uzela 
obrađivati patologiju i najružnijih strasti. Jednomu i drugomu 
smjeru fali realne, psihologijske istinitosti u crtanju ljudske duše.« 2 

1 Hrvatsko kolo I (1905), 185. 

2 Vijenac 1884 249. 

— »Nije ni čudo što se impresionizam i naturalizam slažu. I jedan 
i drugi smjer ide za tim da sve opiše što vidi. Manetove slike su 
po prilici ono što Zoline »documents humains«, obojici se mili 
analiza rugobe i prostote, obojica ističu većinom samo zvjerstvo 
čovječje, obojica rado prikazuju premoć tijela nad dušom.« 3 

K.ao i Pasanc, i Srepel je tada govorio o »pravom i zdravom 
i ealizmu, o kakvu govori slavni Aristotel«, 4 5 odvraćajući hrvatske 
pisce od »kojekakvih zabludica«. Kao i Pasarić, i Srepel je ustajao 
protiv shvatanja koje je branio Kumicic (da su za pisanje romana 
potrebne u prvom redu zdrave oči), nego je isticao potrebu stvara¬ 
lačkoga talenta, sposobnost piščevu da znade razlučiti glavne crte 
od uzgrednih, da vješto rasporedi gradivo, itd. 6 Kao i svi protivnici 
naturalizma, i Srepel je bio protivnik dugačkih opisa, tražeći od 
opisa više psihologijsku prodirnost negoli fotografsku vjernost. 7 

Ali je Srepel postepeno produbljivao svoja shvatanja, i nije 
ostajao onako tvrd protivnik naturalizma kao što je bio u početku. 
Nije odbijao svih elemenata toga pravca, nego je od njegove filo¬ 
zofijske osnove i od njegovih metoda ipak primao ono što mu se 
činilo opravdanim. Ako se Šrepelov članak iz g. 1887 »Najnoviji 
pripovjedači srpski« (Vijenac) shvati kao neke vrste piščeva pro- 
fession de foi, kao što su ga shvatili Murko 8 i Pasarić, 9 može čovjek 
osjetiti koliko se Srepel promijenio od svojih prvih kritika do toga 
doba. U tome članku pisao je: 

»Kao što se klasična književnost sasvim podudara s etičkim 
nazorima onoga doba, kao sto je beletristika srednjega vijeka prot¬ 
kana idejama one epohe, tako treba da i moderna bude živa slika 
modernih potreba i misli. Naše je shvaćanje svijeta sasvim prirodno, 
stoga se neće nitko čuditi sto su se prirodne nauke dojmile i pje¬ 
sničkoga stvaranja. Oslobođeni od skolastičkih tradicija, ištemo i u 
umjetnosti uzročnu svezu pojava, koji nam se slikaju ili pripovi- 
jedaju. Makoliko se njeki otimali, umjetnost je morala zaploviti 
strujom kojom je udario duh modernoga vijeka.« 


3 o. c., 1884, 771. 

4 o. c., 250. 

5 o. c., 1887, 05. 

B o. C., I IO. 

7 o. C., III. 

8 Ljubijanski zvon, 1905. 

9 Hrvatska revija 1930. 

»Dok nam pripovjedač slika značajeve, razotkriva nam svu 
psihologiju lica u pripovijesti, uhodi trag njihovim čuvstvima i 
strastima, iznalazi im uzroke, pokazuje sve dojmove temperamenta, 
okoline, uzgoja, koji su ih stvorili onakvim kakvi jesu.« 

»Znanost ne može zalaziti u dubine svih raznih tipova koje 
sretamo u životu, nego hoćeš nećeš mora paziti više na općenite, 
zajedničke osobine ljudske. Samo umjetnik može intuicijom svojom 
zavirivati u srce raznih ljudi, poput prirode sam stvarati tipove, 
jer u umjetnosti preteže sastavljanje, a u znanosti rastavljanje. 
Pripovijetka je na međi stroge znanosti i čiste poezije. Odatle sva 
golema teškoća po moderne pripovjedače, što gotovo u jedan mah 
treba da budu i pjesnici i kritici.« 

»Istina je princip moderne beletristike, jer je upoznavanje 
istine prvi uvjet boljoj budućnosti.« 

»U nas se još mnogi žalibože ne mogu raskrstiti s mišlju da je 
umjetnost prosta robinja mašte; a mi opet velimo da su samo zbilja 
dobrotvori naroda koji u umjetnosti idu za upoznavanjem prirode 
i istine.« 10 

Istakne li se k tome da Šrepel u pomenutom članku uzdiže 
roman kao umjetničku vrstu nad dramu, onda je po prilici jasno 
da su njegovi pogledi u ovo vrijeme bili bliži na pr. Taineovima 
i Zolinima, negoli Klaićevima i Pasarićevima. Šrepel je čak imao i 
snage da u »Vijencu« piše o Zoli, o kome su tu inače pisali samo 
neprijazno, kao o jednom od najvećih evropskih duhova. 11 

Svojim uzorima u kritici držao je Šrepel Bjelinskoga, Sainte- 
Beuvea i Tainea. U nekim je svojim ocjenama čak otvoreno govorio 
da je u metodi slijedio Tainea, te je u pisaca tražio njihovu faculte 
maitresse. 12 Iako se neke Šrepelove rečenice, kad ih čovjek navede 
bez veze s cjelokupnim njegovim radom, čine naoko protivurječnima 
među sobom, one ipak pokazuju da Šrepel nije slijepo prihvatao 
književne teorije — ni strane ni naše —, nego je nastojao da nađe 
svoj put. Primio je uglavnom filozofijsku osnovu naturalizma (pri- 
rodonaučna osnova pogleda na svijet, zakonska veza između po¬ 
java), s naučanjem naturalista da je moderni roman nešto po srijedi 
između nauke i poezije, s njihovim shvatanjem da je život svuda 
zanimljiv, ali je u isto doba tražio od umjetnika da gleda na sve 

10 Vijenac 1887, 94 i 95. 

u o. c., 1891, 107. 

- 2 o. c., 1899, 296. 

pojave podjednako objektivno, i da u potrazi za istinom ne zaboravi 
lijepe strane života. Tražio je od umjetnika da promatra život, ali 
je ujedno naglašavao potrebu umjetničkoga talenta. Isticao je — 
kao i najveći dio hrvatskih kritičara — važnost beletristike za na¬ 
cionalni i socijalni život, ali je ustajao protiv odviše glasnog isticanja 
tendencije u umjetničkom djelu: »Nitko živ ne može poricati da je 
tendencija opravdana u noveli i romanu. Ali tendencija neka bude 
idealna, neka pisac zarad tendencije ne prikazuje reprezentanta 
protivne struje navlaš gorim nego što jest.« 13 

Šrepel je, prema tome, bio pobornik realizma one vrste kako 
su ga ostvarili ruski pisci, a od francuskih Daudet: umjetnik treba 
da proučava život, treba da traži i saopćuje istinu, ali ne kao puki 
fotograf, nego iz njegova djela treba da osjetimo i njegove sim¬ 
patije, toplinu njegova srca. 

Za razumijevanje Šrepelova realizma trebalo bi još uzeti u 
obzir da je on realizam tumačio kao opreku starijim strujama, 
romantizmu i idealizmu, 14 dok je u Pasarićevim borbama o natu- 
ralizam oštrica bila uperena protiv naturalizma. Dok je Pasarić 
pobijao sam naturalizam, tumačeći slabe strane naših naturalističkih 
produkata već time što su pisani u tom pravcu, Šrepel je njihove 
nedostatke objašnjavao stvaralačkim slabostima njihovih pisaca. 


2 . 

U svojoj gotovo dvadesetgodišnjoj kritičarskoj djelatnosti 
Šrepel je pod svojim imenom (ili bez potpisa) štampao veoma velik 
broj književnih ocjena i referata. Ti njegovi članci o književnosti 
mogli bi se podijeliti u nekoliko grupa: u članke u kojima je on 
ispitivao neke općene probleme umjetnosti, u članke u kojima je 
prikazivao znatnije strane pisce, i u književne ocjene u pravom 
smislu. 

Za prosuđivanje Šrepelove književničke djelatnosti valja uzeti 
u obzir da je on bio po struci klasični filolog, ali da je u duši više 
volio slavistiku; da je on po svome mladenačkom uvjerenju bio 
pravaš, ali da je u njega uvijek bio jak slavenski osjećaj; da je on 
volio književnost i naročito se brinuo za njezin smjer, ali da se u 
velikom dijelu svoga života bavio ispitivanjima naših latinista; da 
se više od jednoga decenija bavio književnom kritikom, ali da je u 

13 o. c., 1887, 29 6 . 

14 o. c., 1891, 25. 

* 

isto doba bio profesor, kome je vise zadaća da pouči i informira, 
nego da određeno kaže svoje sudove. 

Velik dio onoga što je Šrepel pisao o književnosti nema mnogo 
veza s književnom kritikom u pravom značenju riječi, nego su to 
više informacije, literarno-historijske studije o različitim pitanjima 
koja imaju i nemaju veza s pojavima žive književnosti. Vršeći u 
»Vijencu« referentske poslove, Šrepel je pisao o svemu o čemu je 
trebalo izvijestiti čitaoce. Tako je on već g. 1883 ocijenio Rora- 
uerovu »Maju«, ali je u istom godištu pisao i o podrijetlu glagolice 
i ćirilice, o sinajskom euhologiju, o Stjepanu Kočevaru prema ilir¬ 
stvu, pače i o Spencerovu nauku o uzgoju. Iako se on u zrelijim 
godinama ograničio na čisto književne poslove, opet ni tada nije 
bio samo kritik, nego je bio ili literarni historik, ili komparatist. 
Ipak, u svima njegovim radovima imade pokoja crta, važna za 
fazumijevanje cijele njegove književničke ličnosti. Sam on i nije 
držao svojom glavnom zadaćom da ocjenjuje, koliko više da upozori 
na nove književne pojave, da pobudi interes za njih. Književna 
ocjena što ju je pri tom izricao u prvom je redu rezultat te njegove 
težnje da informira i oduševi, a nije toliko posljedica izrazitih kriti- 
čarskih predispozicija. 

Za procjenu cijele Šrepelove književničke djelatnosti i njegova 
značenja u hrvatskoj literaturi treba uzeti u obzir i to da je on bio 
literarno veoma obrazovan, poznavajući ne samo staru i novu 
hrvatsku (i srpsku i slovenačku) književnost, nego i sve velike 
evropske književnosti, a već po svojoj struci poznavao je dobro 
staroklasične književnosti. Njegov pogled na književnost nije prema 
tome bio omeđen hrvatskim nacionalnim granicama, nego je Šrepel 
mogao da upoređuje pojave naše književnosti s književnim poja¬ 
vima u velikih evropskih naroda. 

Jedna od najvažnijih Šrepelovih književničkih funkcija bila 
je u tome što je on hrvatsku publiku upoznavao s važnijim pojavima 
evropskih literatura. Tako je već g. 1884 pisao u »Vijencu« članak 
o impresionizmu. U tom listu napisao je on tokom godina veći broj 
prikaza iz stranih literatura, naročito iz ruske. A očito je na njegovu 
inicijativu počela »Matica hrvatska« izdavati svoju seriju »Slike iz 
svjetske književnosti«, u kojoj je on sam ispunio tri knjige: Pje¬ 
snički prvaci u prvoj polovici XIX vijeka (s člancima o Bvronu, 
Mickiewiczu, Puškinu, Kollaru, Leopardiju i Heineu), Ruski pri¬ 
povjedači (s člancima: Osvrt na rusku književnost, O ruskom 

romanu, Razvoj realizma u Rusiji, te s prikazima Gogolja, Gon- 
čarova, Turgenjeva, Dostojevskoga, Saltvkova, Garšina i Tolstoja), 
te Preporod u Italiji. Paralelno s time, Šrepel ie neke naše pisce 
upoređivao sa stranim piscima, ili ih je upoređivao jedne s dru¬ 
gima (Preradović i Milton, Prešeren i Vraz, dubrovački pisci prema 
talijanskim). 

Među Šrepelove kritičke radove u užem smislu idu samo 
ocjene u »Vijencu«, koje je on tamo objavljivao počevši od godine 
1883. U prvih deset godina svoga rada u tome listu Šrepel je štampao 
prikaze velikog broja novih knjiga. U drugoj polovici devedesetih 
godina Šrepelovi članci u »Vijencu« sve više gube kritički karakter. 
Njihovi su natpisi na pr.: Rački prema filologiji, O »Prikazama« 
Ivana Turgenjeva, Pisma Račkoga Preradoviću, Turgenjev i Hercen, 
Puškin i Hrvati, itd. Ali je u devedesetim godinama Šrepel napisao 
za različita prigodna izdanja Matice hrvatske veči broj prikaza 
starijih hrvatskih pisaca (Tordinac, Rogović, Nijemčić, Preradović). 
Iako ovi prikazi nisu napisani kao kritičke analize, opet i u njima 
imade sudova koji su značajni za Šrepela, a i za stanje tadanje hr¬ 
vatske kritike. 

Šrepelov književni rad bio je golem. Taj se rad na prvi 
pogled čini veoma disparatnim. Ali je on ipak prožet jednim istim 
težnjama, koje su značajne za Šrepela i za njegovu funkciju u hr¬ 
vatskom književnom životu. 


3 - 

U svima svojim radovima u kojima je imao prilike da dodirne 
ta pitanja, Šrepel je izricao svoj osjećaj nevoljkosti prema roman¬ 
tizmu i idealizmu, a svoju naklonost prema realizmu. Već u svom 
prvom kritičkom sastavku (ocjena »Maje«) on je izrekao svoje sim¬ 
patije za realizam, i u cijelom svom daljem kritičarskom radu držao 
je on realističke crte u nekog pisca njegovom naročitom prednošću. 
Tako je on pronalazio realizam kod Byrona: »Zaklet je protivnik 
idealizma, koji apstrahuje i sve poljepšava, sve njegovo umijeće ide 
za tim da nam otkrije samu prirodu kakva je.« 16 »Iz iskustva je 
dosta poznavao tečaj svijeta, da se oslobodi od nezreloga idea¬ 
lizma.« 16 Isti je slučaj s Mickiewiczem: »Oslobodivši se već zna¬ 
menito od ovih romantičnih uzgredica, Mickiewicz je god. 1829 i 


15 Pjesnički prvaci, 88. 

16 o. c., 29. 

1830 pokazivao u besjedi Odyiicu svoju ishodnu točku u pjesničkom 
radu, koja je bila u jednu ruku potpuno realistična, a u drugu 
religiozna. Izvori su poezije: zbiljnost i istina.« 17 Realizam je on 
nalazio kod Puškina: »Glavna sila i vrijednost Puškinovih djela nije 
u romantizmu, nego u njihovoj neposrednoj, organičkoj svezi sa 
životom koji okružuje pjesnika.« »I doista, sva ta obnova koju je 
Puskin unio u rusku književnost, i vas prevrat koji je on uzrokovao 
potječe odatle što je u Puškina u jezgri bilo duboko realno osje¬ 
ćanje. « ls 

U velikom dijelu svojih članaka Šrepel je išao za tim da 
hrvatsku književnost uputi pravcem ruskoga realizma. U uvodu 
svojih »Ruskih pripovjedača« rekao je otvoreno da je tu knjigu 
pisao s težnjom da pomogne zdravom napretku hrvatske beletri¬ 
stike. 19 A u »Vijencu« g. 1893, referirajući o tome kako je Brandes 
pisao o ruskom romanu, istaknuo je potrebu da se pojača ruski 
utjecaj u hrvatskoj knjizi. 20 

Govoreći o realizmu, Šrepel je imao pred očima i djelovanje 
književnosti u društvenom životu i umjetničku metodu toga pravca. 
Kao osobitu prednost ruske realističke književnosti Šrepel je isticao 
upravo njezin socijalni značaj. U vezi s takvim poimanjem rea¬ 
lizma bili su njegovi pogledi na tendenciju umjetničkih djela* 
psihologiju lica, fabulu: »Pripovjedač koji ne želi biti puki fabulator, 
nego slikar ljudi i branič neke ideje, biće oprezan, izabirajući građu, 
jer mu se nameću dvije dužnosti. Prva je dužnost, da smatra pisac 
književnost oruđem ideja... Makoliko se govorilo o tendenciji u 
modernoj književnosti, nje ipak treba u nekom smjeru, jer pripo¬ 
vjedačka književnost koja se ne bori ni za što ne može uzgajati* 
nemajući snage ni ugleda. Druga je dužnost da pisac pazi na orga¬ 
nizam pripovijesti. Kao što u svakom organizmu prirodnom nala¬ 
zimo neko ekonomijsko razmjerje pojedinih dijelova, tako i u 
pripovijesti treba neke organičke ekonomije, koja se ne može 
izraziti nizom stereotipnih pravila, nego je pravi umjetnik pogodi 
obrađujući ovu ili onu građu. Prva je dužnost etična, a druga 
umjetnička, jer ište sklad jezgre s oblikom.« 21 


17 o. c., 41. 

18 o. c., 84. 

19 Ruski pripovjedači, str. VII. 

20 Vijenac 1893, 12. 

21 o. c., 1890, 328. 

U tim je rečenicama tako reci kondenzirano Šrepelovo gle¬ 
danje na umjetnost. U vezi s drugim dijelom njegovih misli njegovi 
su pogledi na psihologiju stvaranja, psihologiju lica, kompoziciju, 
itd., o čemu je svemu govorio u svojim ocjenama. 

U svojim raspravama i prikazima Šrepel je uvijek nastojao 
povezati pisca i njegovo djelo. Slijedeći Tainea, on se vec u prvim 
godinama svoga rada oborio na poznatu krilaticu: ne tko, vec sto 

— tražeći od kritičara da u prvom redu upozna pisca o kome će 
govoriti: »Obično se veli: pitaj što je, a ne mari tko je. Nama se 
sve čini da to nije nimalo pravo. Hoće li objektivni kritik da va¬ 
ljano shvati i protumači djela kojega pisca, mora poznavati bar 
najznatnije momente njegova života, u kakvu je društvu nikao, 
kako se obrazovao, koje su tendencije probijale u njegovo doba. Za 
sve to mora pitati tko hoće da bude pravedan.« 22 Poradi toga je on 

— za razliku od dotadanjih hrvatskih kritičara — gotovo redovno 
prikazivao život pisca o kome je pisao, prilike u kojima je radio ili 
lađi taj pisac, njegove poglede na svijet, itd. U svojim opsežnijim 
književnim prikazima (Tordinac, Preradović, Bogovic) Šrepel je 
navodio i korespondenciju pisaca, slijedeći Sainte-Beuvea, da upozna 
najintimnije kucaje njihovih srdaca. Velik dio svojih članaka o 
književnicima — naročito o svjetskima — Šrepel je napisao tako 
da je paralelno prikazivao i život pisaca i njihove produkte. 

Polazeći s ovih gledišta na literaturu, Šrepel je prvi upozorio 
na talenat Silvija Str. Kranjčevića, ističući zdrav i jedar realizam 
njegove poezije i njegovu samilost prema bijednicima. 23 On je rea¬ 
lizam isticao kao prednost u djelima Lazarevića, Gjalskoga, Mata- 
vulja, Hranilovića, Derenčina. On je, kao osobitu odliku, isticao 
istinitost psihološke izradbe kod Gjalskoga, Kozarca, Lazarevića. 
On je, dalje, kao osobite prednosti napomenutih pisaca isticao 
organsku vezu između njihovih djela i narodnoga života. 

Od svih pisaca njegova vremena Šrepelu je bio najbliži Gjalski. 
O njegovim je on djelima redovno pisao, kako su izilazila iz štampe, 
ističući u njima psihologiju, tendenciju, pejzaž, kompoziciju, ali i 
vezu njegova književnoga stvaranja s hrvatskim narodnim životom. 
Na sličan način, u više navrata, on je pisao i o Laži Lazareviću. 

Za Šrepelovu kritičarsku pronicavost i njegov književni ukus 
značajne su ocjene Kranjčevićevih »Bugarkinja« i pripovijesti Ks. Š. 


22 o. c., 1885, 522. 

23 o. c., 523. 

Gjalskoga »Pod starim krovovima«. O »Bugarkinjama« pisao je: 
»Pročitali smo knjigu, pa možemo mirne duše reći da smo se 
upoznali s pjesnikom u koga imade žive mašte, vrela i srdačna 
čuvstva, pravoga pjesničkoga zanosa.« On je doduše naveo Kranj- 
čevićeve početničke nedostatke, ali je već tada izrekao opažanje da 
je Kranjčević »najsretnije ruke kad mu je plastično risati bijedu 
siromaštva i očaj ropstva«. 24 — O dojmu »Illustrissimusa Batho- 
rycha« govorio je: »Začudili smo se mirnu duhu i oštru umu kojim 
Gjalski opaža, te toplu čuvstvu i živoj mašti kojom prikazuje do 
tada zanemarenu građu plemenitaškog svijeta zagorskoga. Već se 
po prvom poletu (Gjalskoga) moglo razabrati da je u Gjalskoga 
na pretek talenta ne samo za stalno opažanje, nego i za umjetničko 
stvaranje.« 25 — Kad se Gjalski već bio afirmirao u književnosti, 
pisao je Šrepel: »Kako se po svemu vidi, izilazi Gjalski 11a posao 
s čitavim sociološkim sustavom, te ga svakako zapada čast da je u 
nas prvi počeo sa sviju strana proučavati živčani organizam našega 
društvenog života objektivno i duboko. . .. Vidi se da u njega 
imade sile shvatiti život kakav jest, te razumjeti one zakone po 
kojim se miče život pojedinaca i samoga društva.« 26 

Polazeći s istoga stajališta, Šrepel je negativno ocijenio pri¬ 
povijetke Paje Markovića Adamova, tvrdeći da taj pisac selo 
idealizuje i da ostaje na površini. Ono što je tražio od moderna 
pripovjedača, to Šrepel u ovoga pisca nije našao. »Željeli bismo 
više prirode, a manje patosa, više istinitih slika, a manje dekla¬ 
macije. Adamov je za pripovjedača premalo miran kritik, a previše 
subjektivan pjesnik.« 27 — S istih razloga pisao je Šrepel nepovoljno 
o pjesničkim prvencima Ivana Lepušića. 28 

Prosuđujući umjetničku vrijednost književnih djela, Šrepel nije 
uopće imao svoje izrazite metode, nego se ravnao prema prirođenom 
estetičkom osjećanju. U prvim godinama svoga rada on je upo¬ 
trebljavao donekle Markovićevu terminologiju. Govoreći o Zma- 
jevim »Đulićima uveocima«, pisao je o estetičkom njihovu obliku. 29 
U vezi sa svojim raspravljanjem o Miltonu i Preradoviću govorio 
je o estetički uzvišenom obliku. 30 Češće je govorio o skladu jezgre 

24 o. c., 522 i 523. 

25 o. c., 1887, 602. 

20 Ibid. 

27 o. c., 154. 

28 o. c., 1888, 750. 

29 o. c., 1883, 32. 

30 o. c., 1885, 44. 

s oblikom. Itd. Šrepel je g. 1904 napisao u »Nastavnom vjesniku« 
veoma pohvalan prikaz Markovićeve estetike. Ali se iz toga pri¬ 
kaza osjeća da ga je pisao vise kao haran učenik negoli kao objek¬ 
tivan kritik. Intimno Šrepelovo mišljenje kao da u tome prikazu 
nije rečeno. Stvarno, Šrepel je već g. 1891, govoreći o Hraniloviću, 
ustao protiv njemačkog estetičkog formalizma, držeći da nije za¬ 
daća poetike da strogim zakonima zaustavlja slobodan razvitak 
poezije. 31 Svoju rezerviranost prema estetičkim pravilima izrekao je 
on već g. 1885, govoreći o Kranjčeviću: »Ne tražimo u pjesmi lo¬ 
gičke dispozicije, nego uvijek nutarnja harmonija čuvstva treba da 
spaja pojedine misli. Upravo tim se luči poezija od pusta maštanja. 
Ko što druge umjetnosti, tako imade i poezija svoju tehniku, a 
stvorilo ju je čuvstvo ljudsko. Dašto, ova se tehnika ne da poredati 
u paragrafe, pravi je talenat intuicijom svojom pogađa.« 32 Osta¬ 
vljajući pjesniku slobodu, on je ipak govorio o potrebi kondenzacije, 
ustajao je protiv retorike, itd. 

U najvećem dijelu svojih kritika — kad je pisao otvoreno i 
bez rezerve — Šrepel je ispravno prosudio vrijednost djela o kome 
je govorio. Interesantno je da je on u »Vijencu« referirao i o sporu 
između Vojislava Ilića i Radovana Košutića, stajući otvoreno na 
stranu Vojislava Ilića. 33 — O Trnskome, o kome je inače u »Vi¬ 
jencu« pisao više puta s velikim počitanjem, Šrepel je govorio: 
»Pukao sud o estetičkoj cijeni njegovih pjesama ma kako, svaki će 
mu pravednik rado priznati da je radio nesebično i ustrajno kao 
malo tko u nas.« 34 

U principu, Šrepel je bio pristalica strogih mjerila u književ¬ 
nosti: »Diletantizam će brzo skrhati vrat u stihovima, ali u prozi, 
poimence dTlim^rrrr^cifL^se^ugo braniti, dapače živjeti gdjegdje 
bolje nego prava umjetnost... i u hrvatskoj književnosti bilo je 
doba kad su se pisale veoma naivne novele. Danas smijemo biti 
stroži, a napokon i moramo da budemo, ako ozbiljno shvaćamo 
kulturni zadatak književnosti.« 35 

Ali se iz Šrepelovih kritika ipak osjeća svjesna ili nesvjesna 
piščeva želja da vrijednost domaćih pisaca što više digne. Tako je 
Preradovića po vrijednosti držao jednakim Miltonu. Tordinčevu 

31 o. c., 1883, 751 i 1891, 25. 

32 o. c., 1885, 523. 

33 o. c., 1888, 495. 

34 o. c., 1887, 284. 

35 o. c., 1893, 724. 

novelu »Brat Adam« ubrojio je među biserje hrvatske novelistike: 
»Ovdje je karakteristika, kompozicija i slog u potpunom umjet¬ 
ničkom skladu. U njoj se vidi moć stvaranja i dar opažanja u tako 
svijetloj slici, da o veliku talentu piščevu ne može biti sumnje. 
Ovdje je pokazao Tordinac da umije izabirati značajne detalje, a 
to je jezgra umjetničkoga stvaranja. Ova je pripovijest pravi dragulj 
hrvatske književnosti. Tordinac je ovdje, bolje nego igdje drugdje, 
umio psihologiju pretvoriti u samu radnju.« 36 A u toj je noveli me¬ 
đutim iznesen otrcan motiv o ljubavi djece kojima su očevi posva¬ 
đeni. U Šrepelovoj raspravi o Preradoviću imade i ovakvih reče¬ 
nica: »Ako je Miltonov ep pravilan kristal, Preradovićev je krasan 
i mirisav cvijet.« 37 »Ovi su soneti misaonom dubinom i savršenim 
oblikom najljepši u hrvatskoj knjizi.« 38 

Šrepel je o svakoj novoj knjizi crnogorskoga kneza Nikole 
pisao kao o dobitku za književnost, nalazeći u pisca umjetnički 
talenat i zovući ga pravim pjesnikom svoga naroda. 39 — On je, uza 
sve veće ili manje zamjerke što ih je izricao njihovim knjigama, 
nalazio umjetnički talenat i u L. Ladanjskoga, i u B. Krčmarića 
(I. Stipca), i u Stj. Širole. On je Zmaja kao lirika dizao nad 
Jakšića. 40 

Ali je Šrepel s druge strane znao otvoreno iznositi i nedo¬ 
statke pisaca o kojima je inače govorio s velikom hvalom. Njegove 
su zamjerke Gjalskome: opširnost njegovih pripovijesti, slaba kom¬ 
pozicija, rđav stil. 41 Preradović je po njegovu sudu odviše idealist: 
u njega nema psihologijske dubljine, on ne promatra svijeta kakav 
jest, njega ne zanima istinito stanje, nego ideali. 42 

3 - 

Šrepel je s jedne strane slijedio svog učitelja Franju Marko- 
vica, no u isto doba bio je on čovjek koji je bolje od svih za¬ 
grebačkih kritičara poznavao velike evropske kritičare te ih nastojao 
slijediti. — S obzirom na ono prvo, Prohaska je tvrdio kako Šre- 
pelova kritika ne znači napredak prema Markovićevoj, a Hranilović 

36 Tordinac, Odabrane crtice i pripovijesti, 1890, str. XXVIII. 

37 Preradović, Izabrane pjesme, 1890, str. LVIII. 

38 o. c., LXXVII. 

39 Vijenac 1893, I 33- 

40 o. c., 32. 

41 o. c., 1887, 602. 

42 Preradović, Izabr. pjesme, LXXVII. 

i Pasarić držali su je veoma važnom, zovući Šrepela hrvatskim 
Lessingom. 

Da se shvati da li je Šrepel pošao u kritici dalje od Markovića,. 
mogu da se isporede njegov i Markovićev prikaz Preradovićeve 
poezije. Marković je o Preradoviću pisao g. 1873, a Šrepel 1890. 
Na osnovu ovakve isporedbe došao je Dr. Dragutin Prohaska do 
rezultata 43 da Šrepel u kritici nije dao ništa više od Markovića, 
osim što je, prema Taineu, prikazao sredinu u kojoj se kretao Pre- 
radović. — Što se tiče estetičke ocjene Preradovićevih pjesama, 
Prohaska imade pravo. Kao i Marković, i Šrepel je išao od pjesme 
do pjesme, iznio njezin sadržaj i usput rekao par svojih refleksija. 
Kao i Marković, i Šrepel je prikazao i svijet Preradovićevih misli 
i način kako je pjesnik taj svijet u svojim pjesmama iznio. Ali je 
glavna razlika između Markovića i Šrepela u tome što je Marković 
dao ocjenu pjesama nezavisno od pjesnikove ličnosti, dočim je 
Šrepel prikazao u prvom redu duševni razvitak Preradovićev i 
sredinu u kojoj se pjesnik uzgajao i u kojoj je živio, ideje za koje 
se zanimao i način kako je reagirao na pojave oko sebe. Da mu slika 
pjesnikove ličnosti bude što tačnija i dokumentiranija. Šrepel je op¬ 
širno citirao njegovu korespondenciju, te iskoristio poznati već 
biografski materijal. A to je već drugo nego što je radio Marković,. 

Ako ga čovjek isporedi s nekim njegovim suvremenicima, 
Šrepel će se možda u prvi čas pričinjati zastario ili odviše blag, pa 
i uzak kritik. O Kozarčevim »Mrtvim kapitalima« napisao je Ibler 
opširnu analitičku ocjenu, govoreći i o Kozarčevim idejama, i o psi¬ 
hologiji njegovih lica, 'i o kompoziciji njegova djela. U »Vijencu« 
je — nešto malo prije Iblerova prikaza u »Narodnim novinama« 
— Šrepel napisao referat o istom romanu, i taj je referat mnogo 
oskudniji od Iblerova. Šrepel je govorio o ideji romana, zatim je u 
nekoliko rečenica iznio njegovu fabulu, pohvalio način kako Ko- 
zarac znade vjerno iz života iznijeti ljude kakve susrećemo svaki 
dan. Dalje je ispitivao kako je Kozarac znao tendenciju djela 
spojiti sa samom radnjom, istaknuo piščevu psihologiju — i nakon 
par riječi o jeziku romana završio je svoju ocjenu s preporukom 
djela. Za razliku od Iblera, koji je ustvrdio da su sva lica Kozar- 
čeva romana, osim Lešića, istinska i živa, Šrepel kaže: »Tako, i 
značajevi nisu ocrtani bogzna kako oštro i izrazito.« 44 Ali, dok je 

43 Prohaska, Pregled savremene hrvatskosrpske književnosti, 136. 

44 Vijenac 1899, 815. 

Ibler s pravom tvrdio da Kozarac nije znao organski povezati ten¬ 
denciju svoga romana s radnjom, Šrepel kaže: »Piscu je jamačno 
bila glavna svrha da istakne svoju tendenciju, ali je pisac umio 
vješto spojiti tendenciju sa samom radnjom, tako da nam se misli 
piščeve nigdje ne narivavaju silom, nego se regbi same sobom 
izvijaju iz situacije.« 45 

Među prve izrazitije Šrepelove članke pripada napomenuta 
ocjena »Maje«. Ali je »Vijenac« pored njegove ocjene donio i Mi- 
škatovićevu ocjenu iste drame, i ta se ocjena bitno razlikuje od 
Šrepelove. I Miškatović i Šrepel slagali su se u tom da se Rorauer 
odviše povodio za francuskom dramatikom, i u izboru teme i u 
tehnici. Šrepel je naveo čak i paralele iz Sardoua. I jedan i drugi 
kritik upućivali su pisca da građu za svoje drame traži na domaćem 
tlu. I jedan i drugi priznali su mu talenat. Ali je Šrepel završio 
svoju kritiku riječima: »U mladoga našega pisca ima mnogo žara i 
dubljine čuvstva, bujne mašte, a to je svakako čvrst temelj, na ko¬ 
jem će uz odlučnu volju i skladan napredak svoga talenta moći 
graditi valjane drame.« 46 Miškatović je pak rekao: »Što god ima 
dobra ili zla u životu, smije se napokon iznijeti na pozornicu, uz 
uvjet naravno da onaj ima spretne i jake ruke koji to na pozornicu 
iznosi. No svatko će se u tom s nami složiti da moramo li na za¬ 
grebačkoj pozornici gledati drame o preljubu počinjenu negdje u 
tuđini, izvan Hrvatske, među osobami koje u ničemu nisu srodne 
s hrvatskom ćudi. . . Krasno je, pohvalno je i vrlo godi da se kod 
nas prikazuju izvorne drame, al’ nije sve izvorno što mlad Hrvat 

• V 47 

napise. 7 

Bez obzira na različitu metodu kojom su ove dvije ocjene 
pisane, u njima je izrečen zapravo isti sud Ali je Miškatović 
odrešit, jasan, dok je Šrepel već u ovoj prvoj kritici uvijen. — Da 
čovjek prosudi nekoga kritika, nije dosta da razmotri samo ono o 
čemu je on pisao, nego i ono o čemu nije pisao, a o čemu je u njegovo 
vrijeme trebalo svakako nešto reći. Karakteristično je da Šrepel nije 
pisao o Kumičiću, Draženoviću, Novaku, Kovačiću, kojima su djela 
izilazila upravo u vrijeme kad je on bio glavni kritik »Vijenca«. 
Naročito je Kumičić u osamdesetim godinama bio veoma aktivan 
— no kritike njegovih djela pisao je za »Vijenac« Pasarić. Ili se 

45 Ibid. 

4(i o. c., 1883, 250. 

47 o. c., 251. 

Šrepel nije potpuno slagao s pravcem što ga je zastupao Pasarić, ili 
opet nije želio da piše tako nepovoljno kao što je osjećao. U 
svakom je to slučaju dokaz da Šrepel nije bio kritik koji će o sva¬ 
kom djelu neuvijeno izreći svoje mišljenje. 

Po svojim pogledima na književnost, Šrepel je u svojim go¬ 
dinama bio moderan pisac, reprezentirajući onu struju u našem lite¬ 
rarnom životu koja je naglašavala potrebu veza s Evropom. — On 
je prvi u Hrvatskoj svjesno i sistematski popularizirao novije 
umjetničke pravce, pisao o novijoj filozofiji (Schopenhauer), go¬ 
vorio o smjerovima u novijoj kritici. On je prvi počeo studij naše 
starije kritike (Stanko Vraz), nastojeći da toj kritici odredi mjesto 
prema kritici velikih evropskih kritičara. 

Primijećeno je (Dr. Prohaska u svome Pregledu) da je Šrepel 
sve to radio sa zakašnjenjem od dvadeset godina prema Evropi. 
Takav prigovor može doista da zapanji u prvi čas, jer bi on bio 
dokaz da je Šrepel bio doista zastario već onda kad je počeo pisati. 
Takav je prigovor točan — ali može da pogodi samo hrvatsku sta¬ 
riju kritiku, što nije za vremena izvršila svoju dužnost. Šrepel je 
doista pisao o impresionizmu tek 1884. No treba uzeti u obzir da 
je Šrepel godine 1884 imao tek 22 godine, i da nije njegova krivnja 
što se nije rodio prije, da može za vremena pisati o tome pravcu. 
Njegova je zasluga u tome što je hrvatsku publiku, a i književnike, 
ipak upozoravao na novije književne pojave u Evropi, i tako učinio 
prvi ono što su trebali učiniti drugi prije njega. Dr. Prohaska 
je primijetio i to kako Šrepel popularizacijom ruskih pisaca nije 
u Hrvatskoj učinio ništa novo, jer su ruski pisci bili poznati hr¬ 
vatskoj publici već u Miškatovićevim prijevodima, počevši od 
šezdesetih godina. I ovaj je prigovor samo djelomično opravdan. 
Hrvatska je publika poznavala nešto ruskih pisaca i prije Šrepela, 
ali potpunih i sistematskih prikaza ruskih pisaca u Hrvatskoj prije 
njega nije bilo. Ono što je prije Šrepela u »Vijencu«, »Hrvatskoj 
vili« itd. izilazilo o Turgenjevu, Gogolju itd. — samo su upozo¬ 
renja. Pored toga, u Hrvatskoj su od ruskih pisaca poznavali Tur- 
genjeva i Gogolja — a tek osamdesetih godina, zahvaljujući Šrepelu 
i Pasariću, počinju da prevode Gončarova, Dostojevskog itd. 

Po cijelom svom temperamentu, Šrepel je u hrvatskoj kritici 
stajao negdje između Pasarića i Iblera, između konzervativne struje 
i između one struje koja je htjela da hrvatsku književnost povede 
za modernim evropskim književnostima. Htio je dašak Evrope u 

nas — ali s nekom rezervom, s nekim ograničenjem, s obzirom na 
naše prilike i na naše ljude. Kad su se, koncem 19 vijeka, javile 
u hrvatskom slikarstvu modernističke struje, on je pisao da se ti 
hrvatski umjetnici više povode za modom, negoli što stvarno izra- 
zuju ono što osjećaju. 48 Ali se on u duši osjećao bliskim jednome 
dijelu novoga književnog pokoljenja, koje je pod konac 19 vijeka 
ulazilo u književnost pod imenom Mladih. Jer je i on sam kroz 20 
godina radio ono što su htjeli oni: približenje k Evropi. 49 Zato ga se 
teško dojmio napadaj što ga je doživio sa strane »Mladih«, radi 
svoga »Preporoda u Italiji«. Neke praznine u toj njegovoj knjizi 
— zbog kojih ga je napao naročito Lunaček — kušali su neki nje¬ 
govi prijatelji objasniti time što su krivnju prebacili na cenzuru u 
Matici hrvatskoj. Prema riječima A. Mušica, 50 nitko međutim nije 
cenzurirao Šrepelov rukopis, nego je Šrepel pisao svoju knjigu ima¬ 
jući pred očima publiku Matice hrvatske. U tim Musićevim rije¬ 
čima nalazi se objašnjenje za najvažnije crte Šrepelova bića. 

Šrepel je bio u prvom redu veoma marljiv književnik, radeći 
na svim onim područjima na kojima je u njegovo vrijeme u Hrvat¬ 
skoj trebalo raditi. Kritika je u tom njegovu radu zauzimala 
značajno mjesto — ali on nije bio kritik koji bi svoje mišljenje 
izrekao bez obzira na ikog, nego je pisao s obzirom na publiku, a 
i s obzirom na efekt što će ga koji članak izazvati. Zato je on često 
svoje mišljenje prigušivao, ili ga je izricao uvijeno, ili uopće nije 
pisao kad nije znao kakav bi dojam pobudile njegove riječi. 

Velik dio Šrepelovih kritičkih članaka zapravo su referati o 
novim knjigama, napisani sa željom da publika te knjige kupuje i 
da ih čita. Iako je napisao velik broj književnih članaka, Šrepel 
nije ostavio niti jednog opširnijeg prikaza jednog našeg pisca, u 
kome bi prikazu mogao da razvije cijelu svoju kritičarsku metodu 
i u praksi pokaže svoje poglede. 

Šrepel je, doduše, za različita prigodna izdanja Matice hr¬ 
vatske napisao veći broj opširnih članaka o pojedinim našim piscima 
(Bogović, Preradović, Tordinac, Nijemčić), a izvan Matice štampao 
je članak o Zmaju, kao predgovor njegovim Izabranim pjesmama 
(1887). Ali već zbog same namjene s kojom su izdane te knjige 
Šrepel nije mogao da piše slobodno. On je — kao i Marković — 

48 o. c., 1899, 106. 

49 Pasarić u Hrvatskoj reviji 1930, 193. 

50 Ljetopis Jugoslavenske akademije, 1905. 

u djelima tih pisaca morao da potraži i naglasi bolje strane, a preko 
slabijih da prijeđe što brže. Tako ni ovo nisu prave kritičke studije. 
Ono što je Šrepel u njima učinio ipak je pozitivno: dao je mnogo 
biografskog i bibliografskog materijala, i tako omogućio bolje razu¬ 
mijevanje tih pisaca. 

Imade druga jedna nezgodna crta koja izbija iz Šrepelovih 
kritičkih spisa: česta površnost i stilistička nedotjeranost. Pišući 
veoma mnogo i o različitim stvarima, nastojeći da svlada što šira 
područja književnosti, Šrepel je često preuzimao građu iz druge i treće 
ruke. Već u njegovu članku o impresionizmu imade ovakvih reče¬ 
nica: Impresionizam ne slika slika, nego samo dojmove. 51 O Mane- 
tovu djelovanju govori on: Učenik nadrlja nekoliko slika, svijet 
se doduše zgraža, ali ime učenikovo postaje ipak popularno. 52 — A 
to je znak kako on uopće nije ozbiljno zahvatio u problem koji je 
prikazivao. — Pišući prikaze stranih pisaca, Šrepel često nije po¬ 
znavao samih djela tih pisaca, nego je o njima pisao na osnovu 
gotove kritičke i literarno-historijske literature. Prikazujući ruski 
realizam, on na pr. obilno iskorišćuje Brandesa i Voguea. Sve to 
može da bude dokaz za njegovu veliku književnu kulturu, ali nije 
dokaz za to da je on i proživljavao ono o čemu je pisao. Čedomil 
Jakša u svojim uspomenama navodi kako je Šrepel, boraveći s njime 
u Rimu, pisao za »Vijenac« članke o talijanskoj književnosti, a da 
nije znao talijanski, niti je čitao djela o kojima je pisao. 

U vezi je s time i Šrepelov način pisanja. Šrepel je pisao brzo, 
novinarski, uvijek u istom tonu. O domaćim piscima iznio je on 
mnogo podataka — ali su njemu — kao i prije njega Markoviću — 
svi podaci bili jednako vrijedni. Tako čisto literarni dio njegovih 
prikaza, koji bi trebao biti najbolji, ostaje redovno najslabiji. A 
mnoge dragocjene svoje opaske, koje je trebao učiniti središtem 
prikaza i na njima izgraditi cijele članke, ostavio je zabačene u 
mnoštvu beznačajnog materijala. 

Golema radinost, koja je bila na štetu Šrepelu kao čovjeku, 
bila je na štetu i kvaliteti njegovih kritičkih sastavaka. I u kritici, 
kao i u svem umjetničkom stvaranju, nije potrebno samo da čovjek 
mnogo čita, nego je potrebno i da stvari proživljava u sebi, da 
pušta da dojmovi u njemu dozrijevaju, dok ne dobiju konačan 

5i Vijenac 1884, 770. 

55 o. c., 52. 

oblik. Šrepel kao da nije poznavao ovoga procesa unutarnje iz¬ 
gradnje književnih sastavaka. 

Ipak, i u ovakvu obliku u kakvu ih je štampao, kritički 
radovi Milivoja Šrepela imadu izrazito značenje u historiji hrvatske 
književnosti, u prilikama kad su nastali. Šrepel je dobro i jasno 
uočio razliku između hrvatske književnosti i evropskih literatura 
svoga vremena. On je dobro osjetio kako i naša publika i naši 
književnici imadu malenu književnu kulturu. On je vidio kako se 
o literaturi piše u velikih evropskih naroda, a kako u nas. Vidio je 
kolebanje koje vlada u hrvatskoj književnosti: trka za novim ide¬ 
jama, reakcionarstvo, plitki romantizam itd. Vidio je nemar pu¬ 
blike za vredniju domaću književnu produkciju. Vidio je sve to, 
i svemu je tome htio pomoći — malo informacijama, malo kompro¬ 
misima, malo upozoravanjem na novije pojave, itd. U tome na¬ 
pornom radu, gdje je uvijek trebalo računati na prilike i na svaki 
mogući efekat, njegova se ličnost prilično izgubila. 





V 


Dinko Politeo i Jovan Hranilović 

Dinko Politeo (rođ. 1854) i Jovan Hranilović (rođ. 1855) bili 
su po svojim godinama vršnjaci hrvatskih realista osamdesetih go¬ 
dina i hrvatskih kritičara toga razdoblja, Iblera, Pasariča i Šrepela. 
Ali ni jedan ni drugi nisu u kritici istupali u skladu s književnim 
tendencijama ovih godina (realizam, naturalizam), nego više kao 
nastavljači hrvatskih književnih tradicija sedamdesetih godina. Zato 
su obojica došla do glasa i značenja u književnoj kritici tek potkraj 
19 vijeka, u borbi protiv modernističkoga pokreta. Već same natu- 
ralističke tendencije koje su se u hrvatskoj književnosti javile osam¬ 
desetih godina činile su se nekim članovima njihova pokoljenja (Pa- 
sarić) opasnima za kontinuitet hrvatske književnosti i pogibeljnima 
za sam narod. To opasnijima morale su se ljudima istoga mišljenja 
pričiniti težnje hrvatskih »Mladih« (sloboda stvaranja, individua¬ 
lizam, dekadenca itd.). Protiv tih težnja ustali su u ime moralnih, 
vjerskih, nacionalnih itd. razloga Franjo Kuhač, Stjepan Korenić 
i Ante Radić. 1 Ali su kao književni kritici i ideolozi »Starih« bili 
najaktivniji i najplodniji Dinko Politeo i Jovan Hranilović. 

Dinko Politeo 

(1854—1903) 

Dinko Politeo bio je po svome zvanju novinar, kao i Janko 
Ibler. Ali dok je Ibler, osim prvih nekoliko godina, bio radi kruha 
kroz cio život suradnik i urednik službenoga lista, Politeo je svoj 
publicistički poziv držao neke vrste misijom. (Radio je više manje 
samo u novinama koje su mu po svome smjeru bile bliske (Narodni 
list, Narod, Hrvatska, Obzor), a pokretao je i sam časopise s odre¬ 
đenom ideologijom (Mlada Hrvatska, Prava hrvatska misao). 

1 Kuhač, Anarhija u hrvatskoj književnosti i umjetnosti (Zagreb 1898) — 
Korenić, Nekoliko misli k našem umjetno-literarnom pokretu (Zagreb (1899^ — 
Radić, Život, t. j. smrt hrvatskoga preporoda (Zagreb 1899). 

Politeo je bio veoma obrazovan čovjek, s interesom za sva 
velika pitanja koja pokreću čovječanstvom. On je pomnjivo pratio 
talijansku i francusku literaturu, čitao glavne evropske novine, inte¬ 
resirao se za muziku, historiju, sociologiju, pravo, itd. Glavni utjecaj 
na njegov duhovni razvitak izvršili su talijanski i francuski ro¬ 
mantici (Manzoni, Hugo). To je uglavnom odredilo i njegove 
literarne simpatije i antipatije, a i njegov pogled na svijet. Politeo 
je vrhunac umjetnosti nalazio u pisaca kao što je Manzoni. Očito 
su njegove riječi, štampane u »Obzoru« god. 1897: »Nenatkriljiv 
je u opisu prirode, nenatkriljiv u opisu mjesta, nenatkriljiv u pri¬ 
kazivanju događaja, nenatkriljiv u anatomiji svojih ličnosti.« 2 A 
Hugoa je još god. 1902 ubrajao među najveće pjesničke genije čo¬ 
vječanstva. 3 

Iako je književne proizvode romanskih literatura pratio do 
pred samu smrt, Politeo je ipak sve pisce i sve književne pojave 
promatrao u prvom redu s obzirom na to koliko ostaju u skladu 
s principima Hugoa i Manzonija. Doživljujući u godinama mla¬ 
dosti u talijanskoj književnosti sukob između romanticizma i ve- 
rizma, on je tada definitivno stao uz stariji smjer, te je na tome 
stajalištu ostao do svoje smrti. Kroz cio život osuđivao je sve 
ono što bi moglo imati kakvih veza sa strujama koje su mu bile 
mrske, a pozdravljao je svaku akciju u kojoj je mogao da nazire 
uskrs svojih starih simpatija. 

Kao publicist Politeo je bio čovjek evropskih vidika, te je 
pisao o svima znatnijim pojavima evropske politike i kulture. Pisao 
je živo, lako, pa se i u njegovu novinarskom radu osjećala neka 
umjetnička crta. — Sa širokim vidicima i umjetničkim instinktom, 
on je u novinama usput pisao i o pojavima književnoga života, pa i 
kazališne ocjene. Ali je on taj svoj rad na kritici držao isprva samo 
dijelom svoga novinarskoga posla, pa takvih članaka u novinama 
često nije ni potpisivao. Samo se po stilu može naslućivati da su 
njegovi. Sav Politeov književno-kritički rad, što ga je on obja¬ 
vljivao pod svojim imenom, sve do polovice devedesetih godina 
kvantitativno je neznatan. Na književnu kritiku dao se Politeo 
ozbiljnije tek poslije svoje četrdesete godine, i to s dva razloga. 
Prvi je razlog bio u tome što mu je slabio vid, te je on bio sve više 
upućen na pomoć drugih ljudi, i nije mogao toliko da radi kao 


2 Obzor 1897, br. 88. 

3 Vijenac 1902, 167. 

novinar, koji treba da stoji u najužem doticaju s aktuelnim doga¬ 
đajima. Drugi je razlog bio u pojavi »Mladih«, koji su po nekim 
svojim idejama o književnosti značili suprotnost svemu onome što 
je on u književnosti volio, i koji su mu se po cijelom svom djelo¬ 
vanju činili opasnima za narodnu egzistenciju. Tako je Politeo 
potkraj 19 vijeka postao jednim od najžešćih i najnepomirljivijih 
protivnika »Mladih«, i jednim od najgorljivijih branilaca »Starih«, 
objavljujući svoje članke o književnosti u »Obzoru« i »Vijencu« u 
doba kad su u ovim listovima Pasarič i Hranilović vodili najžešću 
borbu s modernistima. 

I u ovoj posljednjoj fazi svoga rada, kad se dao na književnu 
kritiku, Politeo je i dalje ostao neke vrste publicist. On nije toliko 
istupao kao kritik domaćih književnih produkata, koliko više kao 
inteligentan referent o važnijim pojavima evropskoga duhovnoga 
života — znajući usto ipak iznositi i vlastite refleksije o hrvat¬ 
skim prilikama. Tako je on u »Vijencu« i u »Nadi« od god. 1891 
do god. 1903 pisao o Augieru, Talleyrandu, Maupassantu, Herediji, 
Bourgetu, Lemaitreu, Sainte-Beuveu, Tommaseu, Zoli, Ojettiju, Gon- 
courtima, Eleonori Duše, Leopardiju, D’Annunziju, Brunetiereu, itd. 
Svi su ti sastavci više manje novinski članci, pisani povodom kakve 
godišnjice ili povodom kakve nove knjige. Politeo je i sam na 
jednome mjestu istaknuo taj novinarski značaj svoga pisanja: Mi 
novinari — o čemu pisali — premećemo sve u novinarske članke. 
Naviknuti da budemo svaki dan u saobraćaju s općinstvom, stu¬ 
pamo lako preda nj i onda kad bi predmet zahtijevao neku rezervu 
i opreznost. 4 — Ali je i u tome svom novinarskom načinu pisanja 
Politeo ostao vjeran svojim osnovnim pogledima, te je znao, makar 
i usput, iznijeti o našoj književnosti misli po kojima on imade izra- 
zitije značenje u razvitku hrvatske kritike. 

Kao tradicionalist, Politeo je češće otvoreno ustajao protiv 
realizma, a za romantizam . 5 Verizam, naturalizam, realizam — sve 
je on to podjednako odbijao, jer mu je sve to bilo jedno isto . 6 Tokom 
cijele svoje književničke djelatnosti Politeo je ustrajno napadao 
Emila Zolu, na isti način kako su to osamdesetih godina radili 
hrvatski protivnici naturalizma. Zoline romane držao je on ogav- 
nima, gnusnima ili pak monotonima. Kao i svi hrvatski protivnici 

4 O- c., 2*5- 

5 o. c., 1898, 726 i 1900, 29. 

6 o. c., 1896, 509. 

* 

naturalizma, i Politeo je, još potkraj 19 vijeka, govorio o estetici 
rugobe. Samome Zoli on nije poricao talenta, 7 ali je u cijelom nasto¬ 
janju ovoga pisca gledao samo izražaj njegove oholosti kojom je 
tražio način da se podigne iznad svih ostalih. 8 On je doduše pri¬ 
znavao da se i u okviru realizma i naturalizma mogu stvarati dobra 
i korisna djela, ali samo onda, ako se ti pravci ispravno shvate. 
Zato je Politeo govorio još g. 1900 o zdravom realizmu (Vijenac 
1900). 

Ali, kao što se obarao na naturalističke tendencije starije 
književne generacije, tako je Politeo na isti način ustajao protiv 
različitih književnih struja među mladim književnicima s kraja 19 
vijeka, protiv secesionizma, dekadence, itd. Secesionizam je držao 
bolešću 9 i negacijom prave ljepote kao što je negacijom ljepote držao 
obični realizam, verizam i si. 10 Paralelno s time, on je ustajao 
protiv autonomije umjetničkoga stvaranja, držeći da se pojmovi 
ljepote, istine i dobrote ne smiju odjeljivati. * 11 Vrijednost umjet¬ 
ničkoga djela, po njegovu mišljenju, ne stoji samo do umjetničkih 
njegovih elemenata, već je u razmjeru s njegovom socijalnom 
funkcijom. 12 Zato je on od pisaca tražio ne samo što veću književnu 
kulturu, brigu oko formalne izgradnje njihovih djela, nego i cje¬ 
lovit pogled na svijet, koji se ima osnivati na kršćanstvu, upravo 
katolicizmu. 13 Prema Brunetiereu tvrdio je da se estetika ne smije 
dijeliti od etike. 14 Tražeći vezu između umjetnosti i ostalih životnih 
vrijednosti, Politeo je tražio da književnost bude narodna, a ne da se 
povodi za stranim uzorima i časovitom literarnom modom. Pojmovi 
»narodno« i »lijepo« za njega su bili identični. 15 U interesu hr¬ 
vatske književnosti i njezina nacionalnoga karaktera on je tražio da 
se ona povodi za staroklasičnim uzorima. 16 

Zbog tih razloga Politeo je sa simpatijom pisao o Brunetiereu, 
kao ideologu neoidealističkoga pokreta, Kao literarne uzore prika¬ 
zivao je Fogazzarove romane, a u više je navrata htio da u nas 
popularizira D’Annunzija, kao čovjeka koji nastoji preporoditi 

7 o. c., 462. 

8 o. c., 1902., 684. 

9 o. c., 1900, 156. 

10 1901, 34. 

11 Ibid. 

12 Vijenac iqco, 155. 

13 o. c., 1898, 726. 

14 o. c., 1900, 28. 

15 o. c., 1901, 34. 

16 o. c., 1901, 27. 

staroklasicki duh. Nije mnogo volio Carduccija kao pisca pjesama 
Odi barbare, ali je isticao Carduccijeve pjesme iz posljednje faze 
njegova stvaranja, s vidljivom religioznom crtom. Pisao je gotovo 
hvalospjeve Cesaru Cavalottiju i Bourgetu. Naročito je uzdizao 
Chateaubrianda. 

Iz ovih osnovnih literarnih simpatija i antipatija Politeovih 
može već da se vidi kako će on gledati na hrvatsku književnost 

U vrijeme borbe za naturalizam i protiv njega, Politeo nije 
izricao svoga mišljenja o literaturi. Prvi njegovi važniji članci o 
književnosti pisani su nešto prije pojave »Mladih«, kad u hrvatskoj 
književnosti već nije bilo nikakvih naročitih idejnih sukoba. Iz 
njegovih tadanjih književnih prikaza vidi se da ih je pisao čovjek 
koji imade umjetničkoga ukusa, smjelosti da kaže svoje mišljenje 

— ali koji nema naročitih veza s literarnim grupama. Pišući na pr. 
o Sundečiću, govorio je: Ako je poezija samo romon riječi, onda je 
Sundečić pjesnik. Ali ako je pjesnik prorok, ako je pjesnik onaj 
koji daje lice i najnematerijalnijem predmetu, onda Sundečić nije 
pjesnik. 17 O Markovićevu »Karlu Dračkome« pisao je kao o dubo¬ 
kom djelu, ali kao o nečem što nam je strano: »To su osobe od nas 
različite. One se ne miču, ne govore, ne djeluju kao što to obično 
na svijetu biva. Regbi da su osobe nekoga drugoga svijeta.« 18 — U 
svome dugačkom (anonimnom) članku o Stjepanu Buzoliću Politeo 
se, uz ostalo, oborio na poznatu frazu »Sipa stihove kao iz rukava.« 
Veliki pjesnici, tvrdio je on, nijesu sipali stihove kao iz rukava, ako 
su možda i mogli, nego su njihove pjesme bile plod duga prou¬ 
čavanja i korektura. 19 — U svojim je člancima ovoga vremena 
katkad nabacivao probleme kakvima se prije njega hrvatska kri¬ 
tika nije bavila: preciznost atributa u pjesmama, problem prevo¬ 
đenja itd. O Buzolićevim prijevodima Leopardija primijetio je 
na pr. da su lijepi i čitki — samo da u njima nema Leopardija. 20 

U principu, Politeo je tražio da kritika bude stroga, držeći 
da je književnosti više zla nanijela blaga negoli stroga kritika. 21 
Tom težnjom za strogošću prožete su njegove prve ocjene. U njima 

— osim nešto izrazitijih estetičkih mjerila — nema ništa naročito, 
tek što se pokatkad osjeća averzija piščeva prema naturalizirah 22 Ali 

17 Obzor, 1897, br. 20. 

18 Mlada Hrvatska 1894, 250. 

19 Obzor 1897, br. 20. 

20 o. c., br. 22—24. 

21 Vijenac 1900, 91. 

22 Vijenac 1896 (Dva nova francuska romana). 

kad su se u hrvatskoj književnosti javili modernisti, Politeo je sav 
stao na obranu idealizma, i na obranu »Starih«, proglašujući taj 
naziv neispravnim, i tvrdeći da ti »Stari« nisu nikad bili tako 
mladi, ni u svijetu ni kod nas, kao u vrijeme tih borba. — Sve ono 
što su »Mladi« isticali kao bitno svoje obilježje (sloboda stvaranja,, 
individualizam, relativnost moralnih zasada u umjetničkom stva¬ 
ranju, kozmopolitske tendencije, povođenje za Evropom, itd.) od¬ 
bijao je on kao štetno za narod i književnost. A sve ono što su 
»Stari« isticali kao svoj program: obrana tradicije, vjerski i nacio¬ 
nalni okvir književnosti, povezanost etičkih i estetičkih pojmova, 
itd., držao je Politeo potrebnim i dobrim. U tom pogledu on nije 
pravio kompromisa niti je vidio nekih nijansa među »Mladima«. 

U listovima za koje je radio Politeo je pisao o većem broju 
starijih i novijih hrvatskih pisaca. Zbog svojih osnovnih po¬ 
gleda na književnost, razumljivo je da je on nalazio mnogo dobra 
u starijoj hrvatskoj literaturi, a malo dobra u produktima »Mladih«. 
On je pjesničkim velikanom držao ne samo Mažuranića, čiji je epos 
ubrajao među najbolja svjetska djela te vrste, 23 nego i Gundulića, 
koga je u mnogome stavljao i iznad Tassa. 24 Govoreći o hrvatskoj 
lirici, Politeo ju je proglasio perivojem punim najljepšega cvijeća. 25 
S hrvatskim romanom — u kome je Jakša Čedomil nalazio malo 
dobra bio je on veoma zadovoljan. 26 O Markoviću kao pjesniku 
govorio je on kao o velikanu svjetskoga ranga. O njegovu »Sonet¬ 
nom vijencu« napisao je zaseban članak u kome je rekao da bi se 
svaki od tih soneta mogao da mjeri s najznatnijim sonetima svjet¬ 
skih literatura.‘ 7 — Među velike lirske pjesnike Politeo je ubrajao 
i Arnolda, ističući sklad njegovih oblika sa sadržajem. 28 

S obzirom na svoje ideje o književnosti, Politeo je govorio 
sa simpatijom o pjesmama Mihovila Nikolića, ističući njihovu sjajnu 
formu, ali je ipak napomenuo kao njihov nedostatak: u njihova 
autora nema ni vjere ni filozofije, te su mu pjesme sadržajno 
prazne. 29 Veoma pohvalno pisao je o Pjesmama Milivoja Podrav- 

23 Vijenac 1900, 42. 

24 o. c., 28. 

25 O. C., 44. 

26 o. c., 106. 

27 o. c., 1898, 269, 283. 

28 o. c., 1900, 203. 

29 o. c., 1898, 726—728. 

skoga (pod karakterističnim natpisom »Zdrav realizam«), nalazeći 
u njima biserje i cvijeće poezije. 30 

S najviše zanosa pisao je Politeo o radovima Antuna Tresića 
Pavicica, koji je devedesetih godina također ustajao protiv mo¬ 
dernista, a branio neoidealizam. O Tresićevim »Novim pjesmama« 
pisao je kao o knjizi koja bi i u velikih naroda značila senzaciju: 
i resic možda nema Carduccijeve incizivnosti ni plastičnosti, ne 
zna u epitetu dati cijelu sliku, ali ima zato više poleta nego tali¬ 
janski pjesnik. 1 U svome članku »Nekoje misli o književnosti na 
pocetKu vijeka« (u »Vijencu«) govorio je Politeo o Tresićevoj lirici 
jos kao o smjesi filozofije i poezije. Ali je o njegovoj zbirci »Đuli 
i sumbuli« govorio već kao o pravim đulima i sumbulima poezije, 
te je u cijeloj knjizi mogao da nađe samo dvije slabije pjesme. Cijela 
ta zbirka, po njegovim riječima, odiše dahom krasote, i te su pjesme 
lijepe u najestetičnijem smislu riječi. Tresića je Politeo proglasio 
najboljim pretstavnikom »Starih«, i ubrojio ga među najbolje al¬ 
piniste Parnasa. 32 O njegovoj »Katarini Zrinskoj« napisao je op¬ 
širnu ocjenu u »Hrvatskoj« (1902), iznoseći i neke zamjerke tome 
djelu, ali ju je inače isporedio s veličajnom katedralom, kojoj sve¬ 
ukupni dojam ne mogu pokvariti sitnije pogreške u detaljima. 

Svoje stajalište u borbi između »Starih« i »Mladih« Politeo je 
najbolje mogao da izrazi u slučajevima kad je pisao o izrazitim 
pretstavnicima jednoga ili drugoga smjera. Već samim natpisima 
svojih članaka označio je katkad svoje stajalište. Pod natpisom 
»Zdrava lirika« govorio je o pjesmama Nikole i Ivana Ostojića, 
i ubrojio je obojicu među pjesnike u najplemenitijem smislu riječi: 
»Ovakve pjesme ugađaju ne samo duhu, pa imaju u sebi snage da 
toli pojedinca koli narod potaknu na kreposna, plemenita i pa¬ 
triotska djela.« 33 »Mi Ostojice brojimo u mlade, mi ih brojimo u 
naše.« 34 Naprotiv je o Begovićevoj »Knjizi Boccadoro«, koju su svi 
»Mladi« držali jednom od najpozitivnijih tekovina svoje generacije, 
pisao pod natpisom »Bolesna lirika«, držeći bolešću već samu činje¬ 
nicu sto pjesnik ne pozna nikakve druge ljubavi osim ljubavi prema 
ženi. 35 


30 o. c., 1900, 610—611. 

31 Mlada Hrvatska 1894, 227. 

32 Vijenac 1901, 35. 

33 Obzor 1900, br. 86. 

34 o. c., br. 90. 

35 o. c., br. 87. 

U svojoj borbi protiv »Mladih« Politeo je proglasio Trnskoga, 
Markovića, Arnolda, Hranilovića, Tresića, Deželića, Katalinića, 
Nikolića i Ostojiće po krepčini i nadahnuću mlađima od svih 
»Mladih«. 36 Kritiku »Mladih«, koju su ovi držali najpozitivnijom 
tekovinom svoga pokreta, proglasio je on depravacijom kritike, 
bolešću kritike. 37 

Ovakvim svojim držanjem Politeo je izazvao sve »Mlade«. 
Dok su ostali kritičari njegova vremena — pa i Hranilović — 
tražili s njima ipak kakav takav kompromis, nalazeći među njima 
ipak kakvih takvih razlika, dotle je Politeo ostajao odrešit protivnik 
cijeloga njihova nastojanja. Tako je on, iako bolestan čovjek, svo¬ 
jim riječima o »bolesnoj lirici« »Knjige Boccadoro« izazvao Bego- 
vića na oštar istup protiv sebe, u kome je bilo i jasnih aluzija na 
podrijetlo njegove sljepoće. 38 Politeo je u svome odgovoru Begoviću 
rekao riječi koje se mogu smatrati u neku ruku njegovim kriti- 
čarskim Credom: o slobodi uvjerenja, o potrebi da kritik dijeli 
djelo od pisca. »Mislim da većina onih koji mi čine tu čast da me 
čitaju imaju u svom životu svoj roman ili svoje romane, neke 
idealne, neke, da tako rečem, neidealne, a ukoliko se ovih tiče, svaki 
od čitalaca može reći: Tko je bez grijeha, neka prvi uzme kamen 
i neka kamenuje. I mene se tiče ona: Homo sum et nihil huma- 
num a me alienum puto. Da sam pjesnik, da imam sreću Milivoja 
Podravskoga, imao bih da pjevam mnogo toga što diše najčišćim 
idealizmom. Ali ako i nisam bez grijeha, samo kretenstvo ili 
zloba mogu radi toga prigovarati slobodi moje kritike ili slobodi 
moga kriterija u obrani i osudi ovoga ili onoga umjetničkoga 
pravca . . . Sudeći o pjesmama Milivoja Podravskoga, niti tražim, 
niti sam dužan tražiti, niti mi treba tražiti kakav je njegov 
privatni život. Ja ispitujem i kritizujem samo njegove pjesme i 
hvalim ih zato što su patriotične i moralne. Time ne propovijedam 
moral, jer nisam zato zvan; time samo kažem da naša umjetnost 
mora biti patriotična i moralna, pa kad je takova, nju hvalim; a 
kad nije, osuđujem i žigošem. Niti je onome koji piše kritiku, po¬ 
znati osobu auktora, niti auktoru ili čitatelju osobu kritika. Glavno 
je da kritik bude objektivan u obrani ili osudi jednoga ili drugoga 
književnoga i umjetničkoga načela.« 39 

36 o. c., br. 38. 

37 Vijenac 1900, 270. 

38 Svijetlo 1900, br. 34 (Bolesna kritika g. Dinka Politea). 

39 Vijenac 1900, 6 11, 

Ovim je riječima Politeo ujedno karakterizirao svoju kri¬ 
tiku. On — barem u godinama pred smrt — nije ispitivao umjet¬ 
ničku stranu književnih djela, nego njihovu moralnu i patriotsku 
podlogu. Nije istraživao umjetničku individualnost pisca, najdublje 
izvore njegova stvaranja, nego više književni pravac kome je pri¬ 
padao. Razumije se da se onda iz njegovih sudova često nikako ne 
vidi kako je on osjetio umjetničke elemente djela. Dok je hvalio 
liriku M. Podravskoga, on na pr. nije smogao niti jedne pohvalne 
riječi za lirske vrednote koje su se za njegova života već mogle 
naslućivati u mladoj književnoj generaciji. 

Sve ono što je radio, Politeo je radio s punim uvjerenjem da 
radi dobro. To je najsimpatičnija crta u njegovu kritičarskome radu 
— iako su njegovi sudovi često netačni. Politeo je — u godinama 
pred smrt — postajao sve jači moralist i zabrinuti patriot 
negoli kritik s umjetničkim instinktima. Možda je tome bila kriva 
i njegova bolest, u kojoj je on osjetio veću važnost etičkih principa 
negoli čisto umjetničkih htijenja. 

U cjelokupnoj svojoj pojavi, Politeo nije bio toliko kritik 
koji bi objašnjavao umjetničke vrijednosti hrvatske književnosti, 
nego je bio čovjek koji je hrvatsku kritiku nakon estetičke kritike 
Franje Markovića, Iblerovih rečenica o slobodi stvaranja itd., htio 
da opet navede na raspravljanje osnovnih pitanja života: religija, 
moral, odnošaj između književnosti i naroda. Čisto umjetničke 
vrijednosti s ovoga su stajališta postajale nečim sekundarnim. U 
Politeovim književnim ocjenama iz posljednjih godina njegova 
života rijetko se nalazi koja rečenica u kojoj bi bio govor o umjet¬ 
ničkim elementima djela. U članku o Markovićevu sonetnom vi¬ 
jencu govorio je Politeo na pr. o skladu između forme i sadržaja, 
o kondenziranosti Markovićeva izražaja. Govoreći o Nikolićevim 
pjesmama, on je spomenuo njihovu sjajnu formu. No sve je to bilo 
rečeno nekako usput. Inače je on umjetničku vrijednost ili bezvri¬ 
jednost knjige uzimao kao nešto što se samo po sebi razumije, i 
odmah je stao raspravljati o onim pitanjima koja su mu bila bliža. 

U tom pogledu Politeov se rad donekle nado vezuje na rad 
Adolfa Vebera. Kao što je Veber istupio protiv Josipa Eugena 
Tomića, nalazeći neprirodnim i nezdravim što toliko govori o ženi, 
tako je isto Politeo istupio protiv Begovića. 

Po nekim crtama, Politeo nije bio samo najbezobzirniji kritik 
iz grupe »Starih«, nego ujedno jedan od pionira novoga književnoga 
pokreta, hrvatske katoličke moderne, koja je nastala u 20 vijeku, 
nakon hrvatskoga katoličkoga kongresa (1900). On je donekle za¬ 
četnik onoga pravca u hrvatskoj kritici, po kome će se književnici 
dijeliti na kršćanske i nekršćanske, opasne i neopasne. Značenje što 
ga je on cjelokupnom svojom pojavom imao za hrvatsku književnost 
priznali su mu, nakon smrti, i »Mladi« (nekrolog Matije Lisičara u 
»Vijencu« 1903), a njegovo značenje u razvitku hrvatskoga kato¬ 
ličkoga književnog pokreta istakli su i njegovi mlađi današnji 
sljedbenici (na pr. Cvite Škarpa, u knjizi o njemu). 

Jovan Hranilović 

(1855—1924) 


1. 

Jovan Hranilović bio je najizrazitiji, najplodniji i najžilaviji 
kritik i idejni reprezentant »Starih«. U književnosti se stao javljati 
krajem sedamdesetih godina, u omladinskim almanasima, koji su 
više manje bili u opoziciji prema tadanjim reprezentativnim hrvat¬ 
skim književnicima, naročito prema Šenoi. Iako nije niti jednom 
otvoreno istupio kao literarni opozicionalac, ipak njegovo drugo¬ 
vanje s Antom Kovačićem dokazuje da nije bio baš daleko tadanjim 
hrvatskim »Mladima«. Prvi svoj članak o književnosti (o teoriji 
novele), napisan g. 1878, štampao je Hranilović g. 1882 u »Hrvat¬ 
skoj vili«, za redakcije Harambašićeve. Prvu svoju izrazito kritičku 
radnju (o Andriji Palmoviću) štampao je g. 1886 u »Balkanu«. Po 
svojim godinama, a i po tadanjim političkim simpatijama, bio je 
Hranilović vršnjak i sudrug Janka Iblera i Milivoja Šrepela. A i po 
svojim prvim književnim istupima pripadao je on grupi ljudi koje 
u hrvatskoj književnoj povijesti obično drže pionirima realizma i 
naturalizma. Ali se on u prvom deceniju svoga književnoga rada 
nije isticao toliko u kritici, već je više pisao pjesme. Njegovi prvi 
kritički radovi imali su biti više neke vrste estetičke radnje negoli 
kritike u pravom smislu. Pišući ih, Hranilović je mislio Hrvatima 
pokazati kako bi trebalo raspravljati o književnosti. 

Na početku svoga članka o teoriji novele Hranilović je istak¬ 
nuo potrebu estetičke obrazovanosti naroda, prigovarajući hrvatskoj 
kritici što ne obrazlaže svojih sudova, nego ih izriče samovoljno i 

su\ ereno. Tim svojim člankom htio je da utvrdi kakva bi trebala 
biti novela, ako pisci hoće da ona odgovara zahtjevima estetike. On 
tu govori kakav mora biti početak novele, kakva sredina, kakav 
kraj, zatim o tome kako pisac u noveli mora biti objektivan, odakle 
mora uzimati gradivo; razlaže o moralu novele, tendenciji, itd. Cio 
je članak pisan veoma suho, s apsolutnom vjerom u različite este- 
tičke propise i teorije, a s malo vlastitih, doživljenih pogleda. Neke 
su misli toga članka karakteristične: »Zato nam se mili realistika«. 
»Svaka novela neka ima ideju, a ta neka se ne ističe dijalektikom 
i refleksijom, nego neka se zrcali neposredno iz samoga događaja. 
Didaktika i tendencioznost imaju samo na takav način smisla. 
Ljepota, pjesništvo je samo sebi svrha.« »Idealizam novele neka 
sastoji u tom: slikati ljude kakvi bi imali biti, a realizam kakvi 
jesu. Onaj romanticizam, kakova čitamo u naših pripovijestih iz 
turske dobe, ne odgovara našem vremenu ni našemu ukusu.« Za¬ 
daćom je novele Hranilović držao: izmiriti salon sa građanstvom i 
seljaštvom, historicke uspomene sa sadašnjošću, uspaliti u čitaocu 
neposrednim slikanjem ljubav prema onomu što je lijepo, što je 
istinito, što je dobro, što je hrvatsko.« 1 

Drugi Hranilovićev članak, estetička analiza Palmovićevih 
pjesama, također je napisan pod utjecajem njemačkih estetičara. U 
toj je ocjeni Hranilović najprije iznio teorijske poglede na pojedine 
elemente pjesničkoga stvaranja, a onda ih je primijenio na Pal- 
movica. Tako je govorio o odnošaju između forme i sadržaja (forma 
se u djelu ne smije vidjeti, ona se mora stopiti sa sadržajem). Želeći 
ući u tajnu Palmovićeva stvaranja, Hranilović si je kušao pre¬ 
dočiti teški pjesnikov život. Tražeći osnovne crte njegove poezije, 
našao ih je u osjećanju domovinske ljubavi. Itd. Ali je Hranilović 
pored svih ovakvih misli u ovome članku ozbiljno raspravljao o 
tome da li je bolje da se pjesme nekoga pjesnika podijele hronološki 
ih po njihovoj unutarnjoj srodnosti. Analizu Palmovićevih pje¬ 
sama izvršio je on na taj način što je pjesme podijelio prema pje¬ 
sničkim vrstama, i zatim je, odredivši pomoću citata iz estetika, 
bivstvo pojedine lirske vrste, ispitivao koliko pojmovima pojedinih 
lirskih vrsta odgovaraju Palmovićeve pjesme. O Palmoviću govorio 
je on na ovaj način: »Palmovic je velik pjesnik; nema glasa tako 
sitna, visoka, jaka, mila, elegična, vesela, energična, koga ne bi on 


1 Hrvatska vila 1882, 12, 3 6 . 

našao u svojoj pjesničkoj duši, koga ne bi njegovo biser-pero bilo 
jako izmamiti svomu pjesničkomu srcu.« 2 

Hranilovićevi kritičarski počeci nemaju nikakva značenja za 
literaturu, a ni za njega lično. Oni su samo dokaz da se on htio 
temeljitije upoznati s estetikom. Ali, umjesto da kao kritik nađe 
živu riječ, kojom će publiku i književnike upozoriti na nova stru¬ 
janja ili stare vrednote, on se izgubio u suhom estetičarskom aparatu. 

U cijelom prvom deceniju svoga književnoga rada napisao je 
Hranilović samo ove dvije kritičke rasprave, i nije se nikad više 
vratio ovakvu načinu pisanja. Intenzivnije se on stao baviti knji¬ 
ževnom kritikom devedesetih godina, i to više u srpskim nego u hr¬ 
vatskim književnim listovima. Boraveći u Novom Sadu, on je de¬ 
vedesetih godina pisao književne ocjene i referate u novosadski 
časopis »Javor«, beogradsko »Kolo«, novosadski »Letopis Matice 
srpske«, te u novosadski list »Branik«. U isto doba pisao je od zgode 
do zgode u »Brankovo kolo« i u »Vijenac«. 

Po Hranilovićevim kritikama devedesetih godina vidi se da 
se on sada već bio oslobodio onoga teškoga estetičarskoga aparata 
koji je upotrebljavao u svojim početničkim člancima. On je doduše 
i sada spominjao Gottschalla, Lessinga, Carrierea, Scaligera, da 
potkrijepi svoje mišljenje, ali nije čitače više zamarao citatima. Usto 
se bio odrekao i nekih svojih ranijih misli. Dok je na pr. u svome 
članku o teoriji novele ozbiljno raspravljao o tome kakav treba da 
je početak, sredina i kraj u pripovijesti, u svome članku o Mata- 
vulju istakao je kao prednost ovoga pisca što se ne drži tjesno- 
grudnih pravila njemačkih estetičara o šablonskom početku, sredini 
i završetku pripovijetke, nego instinktivno nalazi ono što pripo¬ 
vijetku čini pripovijetkom. 3 

U ovom? razdoblju svoga kritičarskoga rada bio je Hranilović 
po prilici na onoj liniji na kojoj su u isto doba bili Josip Pasarić i 
Milivoj Šrepel: nastojao je da u vrijeme naturalističkih i realističkih 
težnja nađe neki kompromis sa starijom idealističkom literaturom. 
Kao i svi tadanji hrvatski protivnici naturalizma, i Hranilović je 
govorio o pornografiji Emila Zole. 4 Spominjao je realizam kao 
bitno obilježje savremene umjetnosti, a o verizmu i naturalizmu 
govorio je kao o prolaznim zabludama. Ali isto tako govorio 

2 Balkan 1886, 236, 

3 Javor 1892, 314. 

4 Kolo 1890, 84. 

je kao o zabludama i o onim strujama koje su se javljale kao nešto 
novo: simbolizam, dekadenca. 5 I on je spominjao »zdrav reali¬ 
zam«, razumijevajući pod njim spoj realizma i idealizma. 6 Hra- 
niloviću se sviđao naročito Gjalski, jer je taj pisac po njegovu 
mišljenju našao svoj put u takvu idealizmom prožetu realizmu. 7 
Upozorujući na to kako realizam shvataju u velikim literaturama, 
Hranilovic je na pr. u ocjeni »Osvita« govorio na ovaj način: 
»Sve to i naša kritika prati, pa je odavna odučila i naše književ¬ 
nike da se ne daju na pjevanje i prikazivanje osoba, dogođaja i 
predmeta koji, sastavljeni iz maglovitih, nevjerojatnih crta, bez 
obilježja istine, života i realnosti, naročito bez ikakva dodira sa 
svojim domom i rodom, komu oni imadu biti svjetlonoše, ne mogu 
zagrijati ni njih same, akamoli one za koje pišu. Davno se već ni 
kod nas ne čitaju izljevi opće svjetske boli i takozvani »loci 
communes«, bez mesa, krvi i kosti, izmišljene suze i patnje, limo- 
nade, zaslađene težnjom da se isplačemo i druge na suze ganemo, 
a radi boli i tuge koja nigdje ne postoji, nego u mašti mladića što 
je nakrcan romanticizmom iz knjiga, kakove se, Bogu hvala, danas 
ni kod nas ne čitaju.« 8 

Razvijajući ovakve misli o književnosti, Hranilović nije 
mogao da se zamjeri nikakvoj struji u književnosti, ali niti da se 
naročito istakne. Borbu protiv »zablude naturalizma« vodio je u 
tom razdoblju Pasarić. Živeći pak u provinciji i radeći u knji¬ 
ževnim listovima više kao slučajan suradnik negoli kao stalan kritik, 
koji bi nekome listu davao ton, Hranilović nije ni mogao doći do 
naročitoga utjecaja. 

Tek potkraj 19 vijeka i u prvim godinama 20 vijeka, kad se 
bio preselio u Zagreb, Hranilović je došao do glasa i značenja kao 
književni kritik i ideolog. Tada je on, iz »Obzora« i »Vijenca«, u 
ime svoje generacije poveo borbu protiv pravaca što ih je unosila u 
književnost najmlađa generacija. U toj trećoj fazi svoga kritičar- 
skoga rada on je bio i veoma plodan, i veoma odrešit, i veoma 
temperamentan. Misli o spoju idealizma i realizma učinio je on 
koncem 19 vijeka osnovnom mišlju svoga kritičarskoga rada, a i 
pokretnom mišlju one književne struje koja je u Moderni gledala 
opasnost za njih. U tim godinama (1899—1902) Hranilović je bio 

5 Javor 1892, 285. 

e o. c., 285, 286, 300. 

7 Vijenac 1893, 137.* 

8 Vijenac 1893, 136—137. 

glavni kritik »Vijenca«, a neko vrijeme i njegov urednik. S toga 
položaja pratio je on sve književne pojave kod nas, a nešto i pojave 
na strani. On je u »Vijencu«, a nešto i u »Obzoru«, udarao na sve 
ono što mu se u hrvatskoj književnosti njegova vremena nije 
sviđalo, i vodio polemike sa svima onima koji su na književnost 
gledali drugačije od njega. 

God. 1903 preuzeli su »Vijenac« »Mladi«, i Hranilović neko 
vrijeme nije imao organa u koji bi pisao književne ocjene. Kad su 
.međutim njegovi književni sumišljenici, okupljeni u Matici hr¬ 
vatskoj, pokrenuli »Glas Matice hrvatske« (1906), Hranilović je i 
u tom časopisu postao jednim od najglavnijih kritičara i ideologa, 
nastavljajući na svoj način borbu protiv »Mladih«, koji su se bili 
okupili oko »Savremenika«. Ova borbena faza Hranilovićeva, 
kojom je on najviše došao na glas, trajala je po prilici do vremena 
kad su se izmirili Mladi i jedan dio Starih (1910). — Jedan dio 
Starih, nezadovoljan tim pomirenjem, okupio se poslije toga u Kolu 
hrvatskih književnika, i stao izdavati Hrvatsku prosvjetu (starija 
Prosvjeta). I Hranilović je stao uz njih, te je u tome listu štampao 
svoje kritike, ali sada već nije bio toliko borben. Pored toga, on je 
u godinama pred rat pisao i u Letopis Matice srpske prikaze novije 
hrvatske književnosti. Kritičke sastavke pisao je i za vrijeme rata 
(u Hrvatskoj prosvjeti), pače se koji put javio i poslije rata (u 
Vijencu i Hrvatskoj prosvjeti). 


2. 

Kritički radovi Jovana Hranilovića mogli bi se, bez obzira na 
faze u njegovu razvitku, podijeliti u dvije grupe. U jednu grupu 
mogli bi se svrstati svi oni referati i ocjene u kojima je on o djelima 
i piscima pisao bez ikakve dispozicije ili indispozicije, a u drugu 
pak grupu oni njegovi sastavci koje je pisao u vrijeme borbe protiv 
Moderne, kad je smatrao da mora u hrvatskoj književnosti izvršiti 
naročit zadatak. U prvu grupu išlo bi sve ono što je Hranilović 
pisao u »Vijencu« do godine 1899, zatim sve ono što je pisao u 
srpskim listovima i časopisima. U drugu grupu išao bi njegov rad 
u Vijencu g. 1899—1902, te rad u Obzoru i Glasu Matice hrvatske 
U prvoj grupi svojih radova Hranilović je htio da u prvom 
redu iznese neka estetička načela, i da ispita koliko hrvatska i 
srpska savremena književnost idu pravcem kojim bi po njegovu mi¬ 
šljenju trebale da idu. U skladu s tim njegovim osnovnim pogledima 

na književnost bile su teme o kojima je pisao, i elementi sto ih je 
u književnim djelima tražio, i zaključci do kojih je dolazio. 

U članku o Palmoviću Hranilovič je izrekao nekoliko oštrijih 
opazaka o hrvatskoj kritici, ali je kasnije o njoj govorio na ovaj 
način: »Sinteza i analiza moderne kritike, kako ju danas upo¬ 
trebljavaju prvaci evropske kritike, ističući više estetsku vrijednost, 
pa etični i kulturno-historijski momenat pjesničkoga djela, došla je 
i kod nas, radnjama naših boljih kritičara, naročito dr. Fr. Mar- 
kovica i Šrepela, do svoje cijene. Ako se naša pjesnička i pripo¬ 
vjedačka produkcija kreće danas na sigurnom tlu savremenoga shva- 
tanja o uzvišenoj zadaći književnosti, koja u današnjem vijeku 
materijalizma i pozitivizma treba da vrši kao nikada do sada svoj 
sveti poziv, uvelike ide hvala našu kritiku, koja se je i kod nas već 
davno izvila iz povoja diletantizma i uspela na visinu savremenoga 
shvatanja.« 9 

Svoje poglede na kritiku stekao je Hranilović proučavajući 
njemačke estetičare pedesetih i šezdesetih godina, ali je nastojao da 
postepeno upozna i novije struje u evropskoj nauci o književnosti. 
Tako je u svojim ocjenama spominjao i Francea, i Lemaitrea, i 
Tainea, i Brandesa. Izražavao je svoje nezadovoljstvo s impresio- 
nističkom kritikom, smatrajući taj pravac zabludom. 10 Od kritike je 
tražio da bude i analitička i sintetička, ispitujući, u skladu s duhom 
vremena, one elemente književnih djela koje neko doba drži naj¬ 
važnijima. U hrvatskoj mu je estetičkoj kritici bio Marković ultima 
instantio. * 11 — Polazeći s toga gledišta o kritici, Hranilović je 
devedesetih godina ispitivao književna djela s obzirom na to da li 
je pisac realist, da li je njegov realizam prožet kakvom etičkom 
crtom, kakav je psiholog, kakvi su mu opisi, kakvo poznavanje 
života, kako su mu ocrtani karakteri, kakva mu je fabula. U lirici 
je, povrh toga, ispitivao kakva je plastika pjesnikovih opisa, kakva 
je pointa pojedinih pjesama, itd. 

Nezavisno od svojih protivumodernističkih dispozicija, koje 
će izbiti tek potkraj 19 vijeka, Hranilović je u drugom deceniju 
svoga kritićarskoga rada napisao velik broj književnih ocjena, iz 
kojih se — bolje nego u vremenima njegove borbe — vide njegove 
simpatije i antipatije, kao što se iz njih osjeća koliko su široki 
njegovi kritičarski vidici. 


* o. c., 13 6 . 

10 Glas Matice Hrvatske 1907, 71. 

11 Kolo 1890, 20. 

I Hranilović je, kao i ostali hrvatski teoretici realizma, držao 
Gjalskoga prvim hrvatskim piscem svoga vremena, pa cak i naj¬ 
boljim pripovjedačem na slavenskom jugu 12 U njega je Hranilović 
nalazio sigurnu umjetničku ruku, neiscrpljivu invenciju, uzak dodir 
s našom zemljom. On je hvalio psihološku analizu Gjalskoga, 
tvrdeći da je ovaj pisac u tome nadvisio sve naše noveliste, stojeći 
na visini prvih evropskih pripovjedača 13 ; pored toga znade on kao 
nitko drugi opisati otmjeno društvo, ali u svojim opisima ne ide 
u detalje, i ne pretvara, poput naturalista, umjetnost u znanost 14 ; 
usto Gjalski smjelo iznosi istinu. 15 

Zbog istih razloga, Hranilović je u tim godinama uznosio i 
Matuvalja. Po njegovu je sudu Matavulj »čisto moderni domaći 
realist, u najboljem značenju te reči, koji je vec od početka imao 
jasan program, potpunu spremu, nesumnjiv, redak, velik proma¬ 
trački dar, dušu punu prave zdrave poezije, odličnu dikciju i ugodnu 
spoljašnju formu, koji nije dosele ni jedanput zašao na stram- 
puticu.« 16 — Hraniloviću se sviđalo Matavuljevo »mirno, slikovito, 
realistično, objektivno opisivanje, jezgrovit, lapidaran stil, vedar 
prirodni humor, osećaj, ne direktno i subjektivno izražen, već 
prelit u osobe i situacije koje opisuje, kratak ali signifikantan opis 
slika iz prirode, izvrsna karakteristika, sigurni potezi, nesumnjiva 
boja.« 17 

Po koji put Hranilović je htio da se istakne nekom novošću 
pogleda i strogošću svojih mjerila. Pišući na pr. (g. 1892) o »Lju¬ 
bicama«, pjesmama N. Đorica, on je najprije konstatirao kako se 
velik broj pjesnika javio u zadnje vrijeme: »U toj sezoni lirske 
poezije, kada se lirski bacil baca na svoje žrtve, tako da im odmah 
u srcu krv uskipi, grudi im se nadimlju lirskim bolom i lirskom 
radošću, a samo pero na ruku nameće — je li čudo da ljudi, koji i 
onako imaju neku naklonost, neku predispoziciju za pesništvo, ne 
mogu odoleti struji vremena, te tako eto niču zbirke lirskih pesama 
kao krastavci u sezoni kiselih krastavaca, posle tople kiše« . . . Pre¬ 
lazeći na Đorića i njegove ljubavne pjesme, Hranilović je govorio: 
» . . . tu ljubav opisali su pre njega bolji, veći pesnici, a da je uza 

12 Vijenac 1893, 137. 

13 o. c., 137, g. 1895, 92. 

14 Vijenac 1893, 137. 

16 Vijenac 1895, 91. 

10 Javor 1892, 302. 

17 o. c., 303. 

sve to i on propevao, ko će ga zato okriviti, kad smo već u sezoni 
lirske poezije. Zlo time nije učinio nikomu, a ipak jedna knjiga 
pesama više, i literatura je barem brojno pomnožena. Novih misli, 
novih slika, novih upoređenja, novih forma, to će nam pesnik i sam 
priznati, nije on imao na umu ni napisati.« Sposobnost pravih 
lirskih pjesnika gledao je Hranilović u tome što om novom mišlju 
ili novim načinom elektrizuju staru riječ i frazu. No to se ne da 
naučiti, to je u duši — tvrdio je. Pravi lirici su narijetko posijani. 1 '' 

iiii Hranilović nije u praksi bio tako oštar. On je, pored 
onoga sto je pisao o Gjalskome i Matavulju, napisao veoma topal 
prikaz poezije \ ojislava Ilica (1890), ističući preciznost pjesnikove 
metrike, njegov istinski lirizam, opise prirode, itd. Hranilović je, u 
vise navrata, isticao Lazarevica kao umjetnika koji se uzdiže nad 
sve naše slikare seoskoga života. On je primijetio da na pr. Mata- 
vulj u svojim beogradskim pričama nije dao sliku Beograda, nego 
sliku velikoga grada uopće. Ali sve su to misli i konstatacije štp 
ih čovjek susreće u cijeloj tadanjoj hrvatskoj i srpskoj kritici, fer 
na isti način kako je pisao o ovim piscima, Hranilović je govorio 
o velikoj pjesničkoj vrijednosti Martićevih pjesama:!»Ne treba nego 
tek spomenuti ime pjesnika slijedeće pjesme, pak je to dosta da se 
znade da je pjesma lijepa i valjana. Taj je pjesnik Grga Martić.« 19 
Isto je tako govorio o velikoj vrijednosti Nenadovićevih pjesama. 
Za njega je Nenadović bio »đenijalan pisac, klasik. Pjesnici njegova 
soja nikad ne zastare, i nikad ne gubi ni jedna njihova riječ od 
svoga cara.« 20 — Isto tako, po Hranilovićevu je mišljenju i Če- 
domil Mijatovic bio velik pisac. Svaku je njegovu novu knjigu 
Hi anilović držao literarnim događajem. Po njegovim riječima, 
Mijatovic je vec toliko obasut hvalama, da on već ne zna što bi mu 
u pohvalu mogao reći. 21 

Po ovim svojim obilježjima, Hranilović je u devedesetim go¬ 
dinama bio književni referent s plemenitim težnjama da publiku 
upoznaje s novim djelima i da piscima pruži zadovoljstvo da vide 
da se o njima piše. Teorijski, on se držao načela njemačkih este- 
ticara, ali u praksi nije u svojim ocjenama primjenjivao neke odre¬ 
đene principe, nego je više iznosio vlastite dojmove u dodiru 


°. c., 397—399. 

19 Vijenac 1894. 132. 

20 Javor 1892 (Knjige Ljubomira Nenadovića). 

21 o. c., 796. 

s knjigama. Htio je da bude kritik izrađenih pogleda, ali su iz 
njegovih članaka katkad izbijali čisto laički instinkti. Govoreći o 
»Radmiloviću«, istaknuo je na pr. svoju znaličnost: htio bi znati 
što je bilo s Olgom Novkovićevom poslije njena vjenčanja — iako 
je priznao da bi se dalji nastavak romana kosio s estetičkim pra¬ 
vilima. 22 

3 - 

Intenzivan kritički rad razvio je Hranilović tek oc g. 1899. 
Tada je on, preuzevši uredništvo »Vijenca«, već po svojoj dužnosti 
trebao da referira o svima važnijim pojavima u književnosti, i da 
cijeloj hrvatskoj književnosti, pomoću njezina glavnoga organa, 
dade određen pravac. 

Kroz 4 godine (1899—1902) Hranilović je u »Vijencu« — i 
nešto u »Obzoru« — napisao velik broj članaka i sitnijih referata 
o književnosti. Primajući uredništvo »Vijenca«, on je odmah jasno 
izjavio da je pristalica idealizma i protivnik svih struja koje su 
pogubne za hrvatske ideale. Bilo je to u godini kad su se, nakon 
izložbe hrvatskih umjetnika i pojave »Hrvatskoga salona«, zapo¬ 
čele borbe između Starih i Mladih. U tim se borbama Hranilović 
odlučno postavio na stranu Starih. Tđeđu njegovim prvim člancima 
što ih je štampao u Vijencu pod svojim uredništvom, bio je članak 
protiv Moderne. Pače već u samoj objavi da je preuzeo uredništvo 
lista rekao je: »Uredništvo će jednakom susretljivošću primati radnje 
sviju književnih struja i škola, osim onih koje su u opreci s cilje¬ 
vima i idealima našega narodno-kulturnoga nastojanja, te koje bi 
mogle našu mladu književnost navrnuti na stramputice, gdje bi 
morala uginuti ili gdje bi prestao njezin idealistički, blagotvorni 
utjecaj u našem narodno-kulturnom životu.« 23 

Hranilovićeve su misli o Moderni uglavnom ove: U nas Mo¬ 
derna nije dala djela, već je sva borba za nju i protiv nje samo 
akademska borba. Markoviću je — u njegovu predavanju na iz¬ 
ložbi hrvatskih umjetnika — pošlo za rukom da dokaže kako ono 
što je u Moderni dobro nije novo, a ono što je novo da nije dobro. 
Sloboda stvaranja, za koju su se borili Mladi, »ne može biti apso¬ 
lutna i neograničena, te nije druge nego da priznamo da ima izvje¬ 
snih granica preko kojih ne smije genij prijeći, a upravo te granice 
prihvaća opća estetika kao međe u kojima se pjesnička i umjetnička 


22 Vijenac 1895, 91. 

23 o. c., 1899, 96. 

produkcija ima kretati.« Ima nekih bitnih obilježja ljepote, što ih 
mora priznavati svako razdoblje: simetrija, proporcija, adekvatnost 
sadržaja i forme. Lijepo je samo ono što je dobro i istinito. 24 

Od tih svojih prvih izjava u »Vijencu« 1899, pa sve dok nije 
napustio suradnju u tome listu, Hranilović je sve svoje kritike pisao 
više manje s obzirom na taj spor između »Starih« i »Mladih«. U 
te četiri godine Hranilović je u »Vijencu« pisao o svima hrvatskim 
piscima koji su u tome vremenu izdali svoje knjige, osvrtao se na 
jzrazitije pojave u časopisima i novinama, a štampao je i bilješke 
o stranim književnostima, kad je nalazio nešto što bi moglo da 
imade srodnosti s pojavima u hrvatskoj literaturi. 

Hranilović je Mladima predbacio uglavnom ovo: ideje Mo¬ 
derne nisu produkt naših prilika, nego su unesene sa strane; težnja 
za slobodom stvaranja i individualizmom vodi do anarhije i por¬ 
nografije; modernisti mnogo govore, ali ništa ne rade; modernističke 
pojave — pesimizam, odviše naglašena erotika — znače opasnost za 
narodnu egzistenciju. U gradivu što su ga Mladi iznosili u svojim 
sastavcima, u njihovoj frazeologiji, u vrstama što su ih naročito 
gajili — svuda je Hranilović gledao samo besmisleno nasljedovanje 
stranih literatura. Sve je to za njega bilo nešto bolesno i naopako. 

Započevši svoju borbu protiv Mladih, Hranilović ju je vodio 
oštro, bez umora. Kad je morao da napusti Vijenac, on ju je na¬ 
stavio u Glasu Matice hrvatske. Pače i u Hrvatskoj prosvjeti znao 
je on usput da potsjeti na stare sporove. Tek u posljednjim godi¬ 
nama svoga pisanja on se stišao. 

U svojoj borbi protiv Mladih, Hranilović je udarao i na 
ideologiju novih strujanja, i na njihove nosioce u Hrvatskoj, kao i 
na sve ono što je bilo u kakvoj god vezi s pojmom Moderne. U toj 
borbi on je upotrebljavao različite metode. Udarao je na listove 
što su ih pokretali Mladi (Glas, Nova zvijezda, Svijetlo, Mlada 
Hrvatska). Žestoko je raščinjao različite neuspjele početničke edi¬ 
cije koje su njihovi pisci izdavali pod firmom modernizma. Na¬ 
ročito je volio među bilješkama Vijenca donositi vijesti o neuspje¬ 
sima ili nastranostima Moderne u stranim literaturama. 

U svojoj borbi protiv Moderne Hranilović je u ove četiri 
godine rijetko pokazivao volju za kompromis. Kad je izišla Ko- 
renićeva brošura »Nekoliko misli k našem umjetno-literarnom po¬ 
kretu« (1899), s oštrom osudom svih modernističkih nastojanja, 

24 




o. c., 258. 

Hranilović je doduše u Vijencu konstatirao da je pisac gdjegdje 
preoštar, ali ju je inače toplo preporučio. 25 

Misleći o modernistima loše, Hranilović nije propuštao ni 
jedne prilike da bilo kako udari na njih. Pišući na pr. u Vijencu 
pozdrav Gjalskome prigodom petnaestgodišnjice njegova književ¬ 
noga rada, Hranilović je ipak usput istaknuo modernističke sim¬ 
patije ovoga pisca: »Sa žalošću primjećujemo da njegovi mladi imi¬ 
tatori podražuju tek nekim njegovim novijim zastranjivanjima, 
s kojima izazvaše negodovanje u krugovima starije i srednje knji¬ 
ževničke generacije, koja ne prestaje upozoravati da naša mlada. 
književnost treba da bude i svojom etičkom sadržinom i svojim 
idealističkim pravcem i svojom rodoljubnom tendencijom jednim 
od najvažnijih pomagala u našim narodno-kulturnim nastoja¬ 
njima.« 26 — Govoreći o »Borbi i pobjedi« simpatičnog inače popu¬ 
larnog pisca Josipa Zorića, Hranilović se upustio u ovakve 
refleksije: »U vremenu dekadentstva, internacionalizma, individua¬ 
lizma, te kozmopolitske bezbojne reakcije u modernističkoj struji 
književnosti nije na odmet u našem malom narodu pjesničko i 
pripovjedačko stvaranje u sasvim idealističkom i altruističkom 
pravcu. Neka tehnika Zorićevih romana i nije prema modernom 
ukusu, njegov idealizam nije antikviran, jer svijet poslije raznih 
zastranjivanja raznih književnih struja i opet čezne za idealizmom, 
za idealima vjere, nade i ljubavi.« 27 

Hranilović je ustajao protiv toga što su kritičari »Mladih« 
ubrajali Kranjčevića i Leskovara među svoje prethodnike. 28 Sve 
listove »Mladih« — osim Života — Hranilović je dočekao s nepri¬ 
krivenom zlovoljom. Kad je izišao »Glas«, on je među ostalim pisao: 
»Primili smo 4 i 5 broj toga lista, pa kada pročitasmo sastavke 
tih naših starmalih, pade nam na pamet sudbina prerano dozrele 
voćke sa onim crvićem što ga redovno u takvoj voćki nađemo. Sve 
nam je tu nekako odviše tmurno i nemladenački pesimistično i 
skeptično, zrelo i prezrelo, pa ipak zeleno i nezrelo . . .« 29 O staja¬ 
lištu ljudi oko »Svijetla«, koji su svojom glavnom zadaćom sma¬ 
trali da treba izvršiti analizu cjelokupnoga hrvatskoga narodnoga 
života, pisao je on pod natpisom »Depravacija hrvatske kritike«* 

25 o. c., 191. 

26 o. c., 141. 

27 o. c., 714—715. 

28 Vijenac 1901, 911. 
o. c., 1900, 127. 

poričući mladim ljudima uopće pravo da pišu kritike. 30 Izlazak 
»Nove zvijezde« 31 popratio je ironijom i otvorenim ruganjem, a 
isto tako ideologiju »Mlade Hrvatske«. 32 

U žestini borbe Hranilović je čak izjavio da su modernisti 
krivi što se hrvatska publika sve manje interesira za književnost: 
»Stoji i to da su veliki krivci apatiji hrvatskog čitaćeg svijeta za 
domaću knjigu upravo oni apostoli internacionalizma i kozmopoli¬ 
tizma književnosti, koji su stali tako pisati da njihove knjige, nji¬ 
hove pjesme, pripovijesti i drame nisu ni po čemu hrvatske, te 
hrvatsko srce ostaje prema njima hladno i ravnodušno . . . Što će 
nam kozmopolitski gigrlizam u književnosti, kad nam je domaće 
tlo neobrađeno, Čekajući na pisce da ga obrade ... Ili može biti 
narod imade koristi od onih blaziranosti, cinizama, simbolizama, 
dekandentizama, i kako li se sve ti fin de siecle pokušaji nazivaju.« 38 

Ipak, prema svima Mladima Hranilović nije bio jednako 
oštar. On je, usput, znao da pohvali koju rečenicu ili koje djelo 
onih ljudi koje su bili uz moderniste, ako su ta rečenica ili to djelo 
bili u skladu s njegovim mišljenjem. Kad je Gjalski na proslavi 
400-godišnjice hrvatske književnosti govorio o potrebi nacionalnoga 
karaktera hrvatske književnosti i njezinoj organskoj vezi s tlom na 
kome je nikla, Hranilović je taj govor nazvao divnim i epohalnim. 34 
Isto je tako bio veoma zadovoljan govorom što ga je istom prilikom 
izrekao Dežman. Osjećajući i sam teškoće svoga položaja i štetnost 
literarnih borba, Hranilović je po koji put kušao da napravi kom¬ 
promis s onima od Mladih za koje je držao da su mu bliži. Tako 
je, u više navrata, govorio pohvalno o Dežmanu, a u Vijencu 1900, 
u članku »Mladi i stari«, htio je utvrditi što dijeli jedne od drugih, 
pa je došao do zaključka da se 011 i Dežman u mnogome slažu. Kad 
je pak grupa oko »Svijetla« ustala javno protiv Dežmanove kom¬ 
promisnosti, Hranilović je otvoreno pozvao Dežmana da stupi u 
kolo ljudi oko »Vijenca«: »Ne bi li bilo bolje da g. Ivanov primi 
ostavku tih najnovijih secesionista te se uhvati u kolo ljudi koji 
nastavljaju djelo Gaja, Preradovića, Šenoe i njegovih drugova i 
učenika. Mi to od njega očekujemo, te mu već sada dovikujemo: 
dobro nam došao.« 33 Ali kad je Život poslije toga još oštrije go- 

30 o. c., 1900, 646, 647. 

31 o. c, 1901, 137. 

32 o. c. 1902, 701. 

33 o. c. 1901, 1035. 

34 o. c. 1015. 

35 o c. 1900, 647. 

vorio o Vijencu, a naročito o Hraniloviću (»Jovan Hranilovič i 
moderna literatura«), on je taj svoj poziv proglasio šalom. 

Od g. 1902, otkad je prestao da piše u Vijenac, pa do 1906, 
do pokretanja Glasa Matice hrvatske, zbilo se u hrvatskoj književ¬ 
nosti nekoliko važnijih događaja: bojkot Matice hrvatske sa strane 
većega broja književnika i pojava katoličkog književnog pokreta. 
Savremenik, kao organ Mladih, donosio je uglavnom negativne 
kritike Matičinih izdanja. — Hranilovič je u Glasu Matice hrvatske 
od 1906 dalje opet preuzeo na sebe obranu Starih, obarajući se 
ujedno na misli što su ih izrazitiji Mladi (Marjanović, Livadić itd.) 
iznosili protiv Starih. Braneći na pr. Arnoldove pjesme od Savre- 
menikove kritike, govorio je on ovako: »U Arnolda ima još uvijek 
više ideja i pjesničke invencije negoli su je do sada pokazali svi 
modernistički pjesnici zajedno. Kada već neće biti ni ćuha ni sluha, 
ni glasa od sve te naše pjesničke i kritičarske mizerije, još će snažno 
odjekivati divne pjesme Arnolda.« 36 

Ipak, Hranilovič je u ovo vrijeme isticao usput i potrebu 
sloge među književnicima, pače pisao i zasebne članke o tome 
(Borba bez smisla i svrhe). Praveći neke vrste bilancu modernističkog 
pokreta, on je nastojao da bude pravedan, dolazeći do zaključka, 
da nije bilo bez koristi sve ono što je taj pokret iznio. Pozitivnim 
je njegovim stranama držao: što su se ljudi stali življe zanimati za 
književnost i što su Mladi stali upozoravati na napredni duh vre¬ 
mena. 37 

Par godina poslije toga Hranilovič je pisao još mirnije. Refe¬ 
rirajući g. 1910 u Letopisu Matice srpske o savremenoj hrvatskoj 
književnosti, on je izjavio kako je sretan što može javiti da je u 
Hrvatskoj nestalo književničkog spora: mladi su vikači otpali, a 
talentovani mladi pisci našli su se na istoj liniji sa starijima. — 
Referirajući o izdanjima Društva hrvatskih književnika (Šimunović, 
Turić, Domjanić), Hranilovič je o njima izricao najpovoljnije mi¬ 
šljenje. »Savremenik«, protiv koga se on u »Glasu Matice hrvatske« 
još toliko borio, proglasio je u tome referatu listom koji je na putu 
da postane jednom od najboljih hrvatskih revija. — Sličnim tonom 
pisao je Hranilovič kasnije i u »Prosvjeti«. Borba »Starih« 1 
»Mladih«, po njegovim tadanjim riječima, nije zahvatila suštinu 
književnosti, već su se borile nove teoretske fraze protiv starih: 


36 Glas Matice hrvatske 1908, ioi. 

37 o. c. 1906, 158. 

Mlađi ljudi, stupajući na književno polje, redovno počinju s novom 
frazeologijom, revolucionarnom, redovno samo u teoriji. Kasnije, 
kad mlado vino provre i bude nekoliko puta pretočeno, malo po¬ 
malo nestane s mutežem i onih elemenata koji su bili u početku 
uzrokom fermentaciji i pjenušenju, a ostane čisto dobro vino, više 
manje istog kvaliteta, ako je rodilo na istom domaćem tlu, i ako je 
proisteklo od zdrave loze.« 38 

Doduše, kad je g. 1914 »Prosvjeta«, pod imenom »Hrvatska 
prosvjeta«, postala organom Kola hrvatskih književnika, Hranilović 
je u svojim književnim zapiscima proglasio diobu hrvatskih knji¬ 
ževnika na moderniste (u Društvu hrvatskih književnika) i anti- 
moderniste (oko Hrvatske prosvjete) dobrom. 39 Polemizirao je u 
tome listu s Lunačekom i Marjanovićem o plodovima Moderne, 
braneći svoj negdašnji rad i vrijednost svoje kritike — ali je u tim 
člancima došlo više do izražaja sjećanje na prošlost negoli želja za 
borbom. U svome posljednjem znatnijem kritičkom članku, Bu¬ 
dućnost lijepe književnosti (Hrvatska prosvjeta 1916), Hranilović je 
opet raspredao o nekima od svojih omiljelih tema. Opet je ustao 
protiv slobode stvaranja, i u vezi s time protiv raspojasanosti u 
književnosti; govorio je o tom da književnost nije samo ogledalo 
života, nego i djelotvoran faktor u njemu, sredstvo za kulturno 
pridizanje čovječanstva; izrekao je opet svoje mišljenje da su lje¬ 
pota, dobrota i istina u metafizičkom pogledu identični pojmovi. 40 
Ali ove misli nisu već tada imale oštrice ni protiv koga. 


4 - 

O svima onima književnicima koji su pisali u skladu s nje¬ 
govim idealističkim pogledima na literaturu, Hranilović je u 
vrijeme borbe protiv »Mladih« nastojao pisati pohvalno. Najza¬ 
nosnije pisao je o književnicima svoje generacije, a onda o svima 
mlađima koji su bilo čime pokazivali da su bliži Vijencu negoli 
modernistima. 

Od svih pisaca o kojima je pisao, Hranilović je najviše, i 
najpohvalnije, pisao o Arnoldu. Po njegovu je shvatanju Arnold 
najbolje nastavio tradicije Šenoina razdoblja, i prema tome bio 
inkarnacijom svih onih težnja koje su u književnosti htjeli da 
ostvare Stari. O Arnoldu je Hranilović pisao g. 1900, prikazujući 

38 Prosvjeta 1911, 142. 

39 Hrvatska prosvjeta 1914, 74. 

40 c c. 1916, 198. 




^6 


Peto poglavlje 


njegove Izabrane pjesme, i braneći ih od kritike u Životu. Zatim je 
o njemu pisao g. 1908, prikazujući Čeznuća i maštanja, i napokon 
1918, u Hrvatskoj prosvjeti (predgovor zbirci »Sa visina i dubina«). 

Hranilovićeve kritike Arnoldovih pjesama značajne su i za 
njega lično, ali i za hrvatske literarne prilike u godinama kad su 
nastale. U prikazu »Čeznuća i maštanja« Hranilović je najprije 
nabrojio Arnoldove ideale (domovina, istina, pravica, plemenitost, 
vjernost, ljubav, prijateljstvo) i nadovezao: »Zato su njegove pjesme 
od neodoljiva dojma za svaku plemenitu i čuvstvenu dušu. U njima 
čuvstven i plemenit čovjek nalazi u svoj punoći izraz svoga osje¬ 
ćanja, oplemenjen i uzvišen u najidealnije visine, do kojih se može 
popeti samo odabranik-pjesnik.« U Arnoldovim je pjesmama Hra¬ 
nilović nalazio savršenu harmoniju između sadržaja i forme, pre¬ 
ciznost izričaja, sjajnost metaforike i pointike, i bujnost prispodoba. 
Arnold je, po tome shvatanju, neobičan pjesnički talenat, i pripada 
mu jedinstveno mjesto među prvacima na našem pjesničkom Par- 
nasu. I u najsitnijoj njegovoj pjesmi nađe se uvijek osim sjajne i 
uvijek zgodne, izvorne pointe nova kakva ideja, slika i prispodoba, 
a sve je to neusiljeno, toplo, dražesno. Sve su žice na Arnoldovoj 
liri jednako snažne, pune i čiste. Njegove su balade, romance, po- 
vjestice i legende divne. U njima je Arnold zasjao u svom veličju 
epskoga pjesnikovanja. Sve je u njima otmjeno, jasno, psihološki 
vjerojatno i etički opravdano. 41 

Istim tonom kojim je napisao prikaz »Čeznuća i maštanja« 
Hranilović je napisao i ostale članke o Arnoldu. O »Izabranim 
pjesmama« govorio je na ovaj način: »Po množini izvornih, uzvi¬ 
šenih misli, po bujnosti slika za razne nuance ljudskog osjećanja 
malo je para Arnoldu među prijašnjim i savremenim hrvatskim 
pjesnicima. Ali u čemu je malone jedinstven, to je ona potpuna sa¬ 
vršena harmonija bez i najmanje disonance u pojedinoj mu pjesmi 
i svemu njegovu pjesničkom stvaranju, ona savršena svestranost 
sadržaja i forme, ona jedinstvena otmjenost i doličnost dikcije i ono 
neobično obilje izvornih, zgodnih, estetski odličnih metafora, pri¬ 
spodoba i ostalih pjesničkih i retorskih, dakako najviše pjesničkih 
figura i slika.« 42 

Kad je u »Životu« izišla Marjanovićeva nepovoljna kritika 
ove Arnoldove knjige, Hranilović se na nju oborio, proglašujući 

41 Glas Matice hrvatske 1908, 6 5, 73, 74. 

41 Vijenac 1900, 9. 
o. c. 351. 

Arnolda prvim hrvatskim pjesnikom od sedamdesetih godina 
dalje . 43 

Na sličan način pisao je Hranilović o Hugi Badaliću, drugom 
reprezentantu Arnoldove i svoje generacije, kao o čovjeku u koga 
je »jak pjesnički talenat, zanosna duša, plemenito i rodoljubno srce 
i upravo klasična naobrazba.« »Njegove pjesme, prožete neodo¬ 
ljivim pjesničkim žarom, raspaljuju i zanose hrvatsko srce neodo¬ 
ljivošću svoje iskreno osjećane ljubavi, istine, pravde i pleme¬ 
nitosti .« 44 

Ispitujući u pjesmama u prvome redu sadržajne elemente, 
Hranilović je na isti način pisao o »Čuvstvima i poletima« Nikole 
Ostojića: »Njegove pjesme . . . odlikuju se osobitom toplinom, 
iskrenošću i prirodnošću osjećaja, bistrinom i jasnoćom misli i 
izražaja, čistoćom, lakoćom, zgodnošću i biranošću dikcije, te sklad- 
nošću sadržaja i forme. Topli su to akcenti, puni idilične, privla- 
čive ljepote, iskreni, nehinjeni izljevi ljubavi prema rodbini, prija¬ 
teljima, rodoljubnim uzornicima i uopće prema pjesnikovu srcu 
milim i dragim ličnostima. ... To je iskrena samilost čovjeka, pro¬ 
žeta kršćanskom ljubavlju prema svomu bližnjemu, bijedniku, 
patniku i siromahu. To je iskreni prosvjed pravdoljubive duše 
protiv nemilosrđa i nepravde. To je vjerna jeka ljubavi prema hr¬ 
vatskoj otadžbini i požrtvovanja prema njenim zaslužnim veli¬ 
kanima .« 45 

Na sbčan način pisao je Hranilović veoma pohvalno o »Su¬ 
zama i osmjesima« Ivana K. Ostojića, nalazeći izvor tim pjesmama 
u pravoj pjesničkoj, nepokvarenoj, čistoj i plemenitoj duši . 46 — Jak 
pjesnički talenat i svježu, krepku, jasnu i poetičnu dikciju nalazio 
je Hranilović i u »Mladim danima« Sane Kurjakovića . 47 Odličan 
pjesnički talenat bio je po njegovu sudu Milivoj Podravski, kome 
je za »Pjesme« napisao i predgovor. — Naročito je on hvalio 
Rikarda Katalinića Jeretova, nalazeći u njegovim »Zadnjim pje¬ 
smama« silan napredak prema savršenstvu: Katalinić je potpuno 
suvremen pjesnik, bez arhaizama i modernizama; svaka njegova 
pjesmica vrijedi više negoli sva modernistička lirika zajedno; sve su 
njegove pjesme originalne, a većina od njih može da služi kao uzor 
lirske pjesme; svaki Katalinićev stih je kao briljant . 48 

44 Vijenac 1900, 285. 

45 o. c. 367. 

46 O. C 42 T. 

47 o. c. 438. 

48 o. c. 1901, 736. 

Jak pjesnički talenat priznavao je Hranilović Josipu Mila- 
koviću, ističući nježnost, preciznost, originalnost i duhovitu poin- 
tiku njegovih »Staza i puteva«. 49 — O »Novim pjesmama« Dinka 
Sirovice rekao je: »Možemo mirne duše reći da je u tako maloj 
zbirci rijetko naći toliko žarkih patriotskih misli i osjećaja, pak se 
po obilju i krepčini tonova rodoljubne žice ta zbirka pjesama ističe 
malone nad svime što su posljednjih godina kod nas ispjevane.«' 0 

Uza sve ove i slične pohvale vezao je Hranilović obično ne¬ 
gativne opaske o modernističkim piscima. Tako je na pr. u prikazu 
Sirovičine zbirke rekao: »Nisu to nikakvi modernistički pokušaji, 
nema u tim pjesmama blijedih ruža, uvela cvijeca, suhih modrih 
usana, ispitih očiju, nema u njima plavih ljiljana, žutkasto-zelen- 
kaste magle, stranih egzotičnih riječi, čudnih paradoksalnih pridjeva 
i protuslovnih kombinacija pridavnika i samostavnika, niti obijesne 
mješavine boja i tonova; to su pjesme stare škole, u kojoj je nebo 
plavo, usne rumene, ljiljan bijel, cvijeće svježe, oko vedro, koje ne 
poznaje bijelog crnila ni crnog bjelila.« 51 A ocjena Ostojićevih 
»Čuvstava i poleta« sadrži i ove rečenice: »Očevidno je pjesniku 
prekipilo srce gdje vidi kako nam je publika počela odnemarivati 
domaću knjigu radi internacionalnog kozmopolitizma nekih naših 
modernističkih poletaraca, pak je udario u najoštrije žice. Mi se ipak 
nadamo da će pravi mladi talenti kaniti se zastranjivanja po 
bespuću kozmopolitizma u literaturi, te se opet povratiti na domaće 
tlo.« 52 

Do pisaca koji su, bilo po sadržaju, bilo po formi svojih 
knjiga, prijanjali uz Modernu, Hraniloviću nije bilo mnogo stalo. 
O njima je pisao uglavnom potpuno negativne ocjene. Tako je 
pisao o Simfonijama Vladimira Jelovšeka, Zapiscima Andrije Mil- 
činovića, »Životu« Selka Nine, o zbirci »Lucida intervalla« Zvoni¬ 
mira Devčića, itd. 0 koje su knjige neki držali afirmacijama Mladih. 
Na ovakve knjige Hranilović je udarao svom težinom. Govoreći 
o Jelovšekovim Simfonijama II, upotrebio je ove oznake: haluci¬ 
nacije, ričet, umobolnik, blasfemija, smiješnost, razmetanje, kon¬ 
fuzije naivno-starmalog sentimentaliste. 53 O Milčinovićevim Za¬ 
piscima pisao je: »I opet jedan proizvod, ponikao u atmosferi i na 

49 o. c. 1 6 . 

50 o. c. 197. 

5,1 o. c. 196. 

52 o. c. 1900, 367. 

53 o. c. 318. 

tlu Moderne. Crtice, silhuete, što li? Modernistička nomenklatura 
to zove zapiscima ... U toj lirici u prozi nema ni duhovitosti, ni 
pointe, ni stilističke arhitektonike. Stanka, točka i uopće inter¬ 
punkcija ima da označi »modernizam« toga modernističkoga pu¬ 
poljka bez mirisa i boje. Najobičnije sitnice, zaodjevene u moderni¬ 
stičke kratke kaputiće i hlačice, prilično umivene i ulickane . . . 
Koga zanimaju ovakvi zapisci, koja im je svrha? Zuj jednodnevne 
mušice, lepršanje leptira što je smočio krila u tintarnici, pak leprši 
preko lijepog i ustrpljivog papira.« 54 

O piscu knjige »Život« (Josip Godler), koji se potpisao 
»Seiko Nina«, i o kome je pisalo simpatično karlovačko »Svijetlo«, 
a i Matoš u Letopisu Matice srpske, Hranilović je govorio kao o 
blaziranom ciniku prilično male naobrazbe, koji je svome imenu 
trebao dodati sprijeda još jedno O. Atributi kojima je Hranilović 
označio ovu knjigu bili su: porcaria, nemoral, bestidnost, infamija 
proračunana na najniži životinjski instinkt. 00 

5 - 

Ipak, o svima Mladima nije Hranilović pisao na onaj način 
kako je pisao na pr. o Jelovšekovim Simfonijama, nego je nastojao 
da po mogućnosti objektivno prikaže i dobre i zle strane njihovih 
djela. Tako je s prilično razumijevanja — i hvale — govorio o 
knjigama Srđana Tucića, Milivoja Dežmana, Milana Begovica, A. 
G. Matoša, Mihovila Nikolića, i dr. Tih kritika nije on doduše 
pisao onim zanosom kojim je prikazivao pjesme Milivoja Podrav¬ 
skoga, Dinka Sirovice, itd., ali ni onim podrugljivim tonom kojim 
je često pisao o Mladima. Kroz te kritike izbija jasno misao: sto 
je u djelima Mladih dobro, u skladu je s težnjama i pogledima 
Starih, a što je u njima loše, to je modernističkoj Tako je o »Knjizi 
Boccadoro« govorio kao o knjizi u kojoj ima »na pretek otmjene 
lirike po mišljenju i osjećanju, po sadržaju i formi«. Ali je ipak 
Begovića pozvao na rodno tlo: »Tek nas, vikle na žive motive, 
nikle na domaćem tlu, na vidiku onoga što nam je srcu razumljivije 
i bliže, ta grandezza, ta nesavremenost tercina i taj zvonki sonetski 
oklop nekako suviše potsjeća na umjetno cvijeće, na fatu morganu, 
na sjajne velegradske izloge sa četiri staklene stijene, na ruke s ti¬ 
jesnim rukavicama, na liriku s više umovanja nego osjećanja. Jest, 


54 o. c. 520. 

55 o. c. 1901, 458. 

ima lijepih i prelijepih slika, tropa i figura, ali nama je milije ono 
prirodno cvijeće sa svojim prirodnim mirisom, nego chrisanteje 
od svile i zlata, iz kojih struji preopojni miris parfuma.« 56 

U Tucićevu »Trulome domu«, što ga je jedan dio Mladih 
držao prvom afirmacijom nove generacije na pozornici, Hranilović 
je nalazio brutalni naturalizam, nebrigu za osnovne etičke zakone, 
ali je piscu inače priznavao jak dramatički talenat: »U njega je 
sigurno i oštro oko za dosljednost u karakterizaciji i dosljednoj 
provedbi kontrastike, za živost i koncentričnost radnje i za ukrštaj 
toplih, i bujnih, i hladnih, i sumornih akcenata.« 57 — Hranilović 
je pisao pohvalno i o Tucićevu »Zadnjem poglavlju«, uzimajući 
pisca u zaštitu od Krnicove kritike. 58 — Pohvalnih riječi našao je 
Hranilović i za »Modernu legendu« Napoleona Špuna Strižića, 
nalazeći u njezina pisca dar za realističko promatranje i slikanje — 
ali je prigovorio pikanterijama i kozmopolitizmu knjige. 59 Go¬ 
vorio je lijepo i o »Misteriju žene« Zofke Kvederove, zovući spisa¬ 
teljicu da se okani modernističkih egzotizama 60 

O Dežmanovim simbolističkim crticama (Okovi, Nijem je 
svemir) govorio je Hranilović, usput, sasvim negativno — ali je 
njegovu dramu »Kneginja Jelena« smatrao uspjelim dramatskim 
djelom, koje je zanimljivo od početka do kraja i kome se ne da 
poreći Umjetnička vrijednost. Neuspjelu stranu ove drame vidio je 
Hranilović u onome što je samome Dežmanu bilo glavno: da pri¬ 
kaže kneginju Jelenu kao pretstavnicu neobuzdane strasti i želje 
za uživanjem, kao pretstavnicu individualizma u borbi protiv 
askeze i altruizma. 61 — Istu misao ponovio je Hranilović još jed¬ 
nom u Vijencu, kad je ova drama bila štampana: »Tehnici, naro¬ 
čito arhitektonici drame nema prigovora. Tu je vođa hrvatskih 
modernista ostao kod stare škole, pak to i jest glavnim uzrokom 
uspjehu te drame i na pozornici i u literarnom pogledu. Ono što 
je u njoj moderno, to jest neegzistencija više ideje, etičke tendencije, 
zatim ničeanizam mišljenja i osjećanja glavne junakinje, jesu ne¬ 
dostaci te drame. 62 


ob o. c. 1900, 399. 
5; o. c. 224. 

58 o. c. 775. 

59 o. c. 254. 

60 o. c. 399. 

61 O. C. 1901, 2 C0. 
({2 o. c. 818. 

Mirnije je Hranilović pisao o onim književnicima koji su u 
vrijeme najžešćih njegovih borba ili stajali po strani, ili se nisu jako 
isticali kao modernisti: o Kranjčeviću, Kumičiću, Draženoviću, 
Novaku, o Mihovilu Nikoliću, a i o Tresiću. 

O ovim i sličnim piscima Hranilović nije iznio ništa naročito 
novo, što ne bi iznijela i ostala hrvatska književna kritika njegova 
vremena, ali je katkad interesantno kako je on pojedine pisce 
osvijetlio. Kao i ostali kritičari Kranjčevićevih pjesama, i on je 
na pr. govorio o pesimizmu u »Izabranim pjesmama«, ali je usto 
nastojao istaći i pjesnikovu vjeru u pravdu i kršćanstvo . 63 O »Tr¬ 
zajima« govorio je kao o zbirci o kojoj je teško izreći sud, jer 
Kranjčevića neki slave kao najvećega hrvatskoga lirika svoga vre¬ 
mena, dok mu drugi priznaju originalnost, duhovitost i visoko- 
umnost, ali mu prigovaraju i zbog nejasnoće. Hranilović je također 
pristao uz one koji su govorili o Kranjčevićevoj nejasnoći, i tražio 
je od pjesnika da bude jasniji: »U tom se i sastoji uzoritost pje¬ 
sničkih velikana, da su i najuzvišenije misli znali precizno i pje¬ 
snički, sjajno i jasno u svojim pjesmama izraziti.« Ispitavši sadržaj 
»Trzaja«, pjesnikov pogled na svijet i njegova izražajna sredstva, 
i priznavši da te pjesme ne zaostaju za pređašnjim pjesmama Kranj- 
čevićevim, Hranilović je zaključio: »Kada i on, koji je u duši sa¬ 
kupio svu bol svega svijeta, ne gubi nade i vjeruje u uskrsni 
aleluja, kako da ne odlane i nama, koji tek svaki svoje bolujemo 
boli i patimo svoje jade .« 64 

Kao i Dinko Politeo, i Hranilović je u Mihovila Nikolića 
nalazio jak pjesnički talenat, jači od talenata svih Mladih. Njegove 
Nove pjesme proglasio ie upravo divnima . 65 — Tresićevu »Katarinu 
Zrinsku« držao je odličnim dramatskim djelom, a Tresića odličnim 
pjesnikom po talentu i spremi, uzimajući ga i u obranu pred jednim 
dijelom kritike . 68 — Zmajeve »Đuliće« i »Duliće uveoke« držao je 
jedinstvenima, i dodjeljivao im jedno od prvih mjesta u svjetskoj 
književnosti . 67 — Kumičićevoj drami »Petar Zrinski« priznao je 
silan vanjski uspjeh, ali je kao njezin nedostatak istaknuo što u 
njoj nema tragične krivnje, što su joj činovi nepovezani, i što Petar 
Zrinski u njoj više deklamira negoli radi . 68 Itd. 

O Draženovićevoj »Povijesti jednoga vjenčanja« Hranilović 
je — za razliku od Jakše Čedomila — govorio kao o najboljem 
djelu što ga je Matica hrvatska izdala za godinu 1901 (pored romana 
»Dva svijeta« od Vj. Novaka, pjesme »Otmica« od I. Velikanovića 
i pripovijesti »U malome svijetu« od V. Borothe). Draženović je, 
po Hranilovićevu mišljenju, izvrstan stilist, uzoran detaljist, dubok 
psiholog. Njegova su djela prava remek-djcla. Poezija je njegove 
duše samonikla. On iznosi svijet malih ljudi, ali je u njima iskra 
neizmjernosti. 69 — Novakova »Dva svijeta« držao je umjetnički 
manje vrijednima negoli »Povijest jednoga vjenčanja«, radi njihove 
kompozicije i tehnike, ali je istaknuo skladnost, cjelovitost sadržaja 
i forme u tome romanu, originalnu i uspjelu kompoziciju. 70 — Isto 
tako pohvalnu ocjenu napisao je Hranilović o Velikanovičevoj 
»Otmici« i Borothinoj pripovijesti »U malome svijetu«. U »Otmici« 
nalazio je on sjajne, lijepe stihove, pune vedre poezije, izvrsnu 
karakterizaciju, briljantno utkivanje narodne pjesme u ep. 71 U 
Borothinu pak djelu hvalio je istinito i vjerno prikazana lica, kon- 
sekventnost slikanja, realizam i kompoziciju, te je pisca ubrojio 
među najdarovitije i najbolje mlađe pripovjedače. 72 

Nakon izlaska iz »Vijenca« Hranilović je i dalje pisao knji¬ 
ževne kritike, ali ne više tako intenzivno. U »Glasu Matice hr¬ 
vatske« pisao je on u prvom redu ideološke članke, u obranu struje 
kojoj je pripadao, a manje književne ocjene u pravom smislu. Tu 
je on objavio tri studije o Iliji Okrugiću (kao lirskom, epskom i 
dramatskom pjesniku), ali su one više informativne negoli kritične. 
Pored prikaza Arnoldovih pjesama, u tom je listu štampao i inte¬ 
resantnu ocjenu Vidrićevih pjesama. Hranilović je ustao protiv 
onih koji su Vidrića jako hvalili, i nabrojio negativne crte njegove 
lirike: zanemarenost forme, preobičnost i nepunoću njegovih sti¬ 
hova. Prednosti Vidrićeve lirike nalazio je u tome što ovaj pjesnik 
po njegovu mišljenju znade izabrati zgodan momenat za stvaranje 
pjesničkih moment-slika. Priznao mu je i dosta plastike geste i poze, 
ali mu je rekao da u njegovim pjesmama imade premalo pjesničkih 
slika. 73 


69 o. c. 1902, 364—365. 

70 o. c. 298. 

71 o. c. 269. 
o. c. 429. 

73 Glas Matice hrvatske 1908, str. 50. 

Među Hranilovićeve kritike mogu da se ubroje i njegovi pre¬ 
gledi hrvatske književnosti što ih je objavljivao u Hrvatskom kolu 
(1905 i 1906), i u Letopisu Matice srpske (1902, 1904 i 1910) — 

ali je on tu više nabrajao novije edicije i usput izricao sudove 
negoli što bi ih obrazlagao. 

6 . 

Hranilovićev kritičarski rad različiti su ljudi različito ko¬ 
mentirali. Tako je na pr. Dinko Politeo govorio o priznatoj kriti- 
čarskoj kompetenciji Hranilovićevoj. 74 Obrnuto, oni koji nisu bili u 
književnosti sasvim sa »Starima«, držali su ovaj njegov rad malo 
vrijednim. Tako je Jakša Čedomil smatrao njegovu kritiku »Rad- 
milovića« »bedastom«, a njega i Pasariča pravim krivcima za 
književne borbe između Starih i Mladih. Čak i Mate Ujević u 
svojoj monografiji «Jovan Hranilović« kaže da Hranilović nije bio 
izrađen kritičar. 75 

Protivnici pak Hranilovićevi, i idejni i literarni, držali su 
njegov rad upravo štetnim, a njega nesposobnim za književnu kri¬ 
tiku. U »Životu« (II) izišao je čak i zaseban članak (Jovan Hra¬ 
nilović i moderna književnost), u kome je rečeno da Hranilović ne 
pozna stvari o kojima piše. Vladimir Lunaček poricao mu je pravo 
da piše kritike. 76 A. G. Matoš pisao je o njemu u više navrata kao 
o čovjeku koji nema pojma o stvarima o kojima govori: »Da 
društvo kazni širitelja smetenih ideja kao propagatora lažnog 
novca, gosp. Jovo Hranilović bi već davno sjedio na robiji. Već 
dugo čitam kritičke radove toga čovjeka, živoga dokaza za mizeriju 
našeg javnog ukusa, pa ako se nisam ranije s njime pozabavio, 
bijaše zbog toga što mišljah da će ga naš moderni pokret živa 
pregaziti.« 77 

Ipak, Jovan Hranilović nije nikad bio sasvim pregažen, već 
je uvijek mogao naći list u koji će pisati književne ocjene. A to je 
znak da je on, uza sve navale na svoj rad, ipak bio najbolji izraz 
shvatanja koje je u hrvatskoj književnosti bilo jako. 

Čini se da Hranilović nije imao dovoljno filozofijske i este- 
ticke spreme za kritiku. On je, doduše, u svojim prvim recenzi¬ 
jama obasipao čitače citatima iz njemačkih estetika i imenima 

74 Vijenac 1900, 610. 

' 5 Mate Ujević, Jovan Hranilović (1933), str. 85. 

76 Obzor 1914, br. 92. 

77 Novi list 1906, br. 34. 

stranih estetičara, a i u svome kasnijem radu znao se pozivati na 
strane autoritete. Ali sve to poznavanje stranih stručnjaka i strane 
književnosti kao da nije bilo odviše duboko. Kad su mu javno pred¬ 
bacili da ne pozna stvari o kojima piše, on je odgovorio: »Pri* 
znajem da ja ne poznajem ni jedno od djela o kojima sam u svojim 
raspravama pisao, ali ja ta djela poznajem toliko da o njima mogu 
napisati svoje mišljenje prema svrsi koju sam imao na umu.« 78 — 
Međutim, bez obzira na to da li je on te stvari poznavao površno 
ili temeljito, iz njegovih kritika izbija činjenica da on nije uspio 
steći vlastit i siguran pogled na probleme umjetničkoga stvaranja 
i umjetničke vrijednosti. Dok je on u svojim prvim radovima (o 
Palmoviću i teoriji novele) suhoparno i veoma opširno navlačio 
pisca i književne vrste na neke estetičarske kalupe, u književnim 
ocjenama svojih zrelih godina pisao je površno, onako kako ga se 
stvar nakon prvog čitanja dojmila, bez potanje analize i obrazlo¬ 
ženja. U svojim je kritikama doduše upotrebljavao mnoge este- 
tičke termine: plastika, kontrastika, pointika, kompozicija, i si., 
ali nije nastojao da sve to potanje na primjerima objasni i da svoje 
sudove dokumentira. 

Hranilović nije uvijek dobro poznavao ni domaćih stvari o 
kojima je pisao. On je bio jedan od drugova Ante Kovačića, pa 
ipak spominje njegovu »odužu satiričku pjesmu« »Iz Bombaja«.™ 
On je u Letopisu Matice srpske pisao o Šimunoviću, napominjući 
da su pripovijesti njegova »Mrkodola« bile najprije štampane u 
Vijencu, Savremeniku i Prosvjeti 80 — što je znak da nije odviše 
pomnjivo čitao ovih listova. — On je rado spominjao imena svjet¬ 
skih kritičara, no naročito se bavio srpskom književnošću. Ali mu 
među srpskim kriticima nisu bili najsimpatičniji Ljubomir Nedić,. 
Bogdan Popović i Jovan Skerlić. On je o njima doduše pisao po¬ 
hvalno, ali je po njegovu mišljenju najbolji srpski kritik bio »odlični 
kritičar«, »umni« Milan Savić. 81 

Hranilović je, bez sumnje, htio da bude pravedan kritik, ali 
je, čini se, bio strastven čovjek, pa je u borbi navlaš tražio zgodu 
da protivniku pokaže njegove slabe, a u svoga pristalice da naglasi 
samo dobre strane. A kad su učestali napadaji na njegov kritičarski 


78 Glas Matice hrvatske 1907, 64. 

79 Letopis Matice srpske 1910 (Iz savremene hrvatske književnosti). 

80 Ibid. 

81 Hrvatsko kolo I (1905), 359. 

rad, on se znao pozvati samo na to kako pisci vjeruju u njega, jer 
mu šalju svoje knjige na ocjenu. 82 

Hranilović je volio književnost, i držao je da u njoj vrši 
korisnu misiju. On je s ganutljivom marljivošću čitao čak i omla¬ 
dinske listove, vodeći računa o svakome početniku. Ali on kao 
da u sebi nije imao onoga što je za kritičara glavno: siguran pogled 
na stvari, po kome će lako raspoznati umjetninu od običnoga knji¬ 
škoga posla. Zato je on, uza sav svoj mnogogodišnji kritičarski 
rad, sačuvao neke čisto laičke instinkte. On je na pr. iskreno pri¬ 
znavao da mu se ne sviđaju pjesme bez sroka 83 (iako je u članku o 
Palmoviću tvrdio da je srok nešto nebitno). On je kompoziciju i 
tehniku književnoga djela držao nečim što čini umjetničku vrijed¬ 
nost njegovu, a poetičnost djela nalazio je opet u nečem drugom. 84 
Ustajao je protiv nekih književnih vrsta (crtica), a žalio što nestaje 
drugih (balade). Itd. 

Zato Hranilović u svojim kritikama nije bio konsekventan. 
U pomenutoj kritici Đorićevih pjesama istaknuo je, s pravom, kako 
istinskih pjesnika imade malo. Ali je ipak Badaliću prigovarao što 
u svoju antologiju nije unio više imena (na pr. Kamenara, Poga- 
cicku, Lepusica, Miroljuba). 8 ° On je hvalio Skerlićevu Istoriju nove 
srpske književnosti, ali je piscu ipak prigovorio što u knjigu nije 
unio pisce kao što su Vladan Đorđević, Milan Kujundžić, Milan 
Savić, itd. 86 

U svojim kritikama Hranilović je drugima govorio o savje¬ 
snosti, o potrebi da se književno djelo pomnjivo izrađuje. Ali se 
čini da je on sam svoje kritike odmah pisao u čisto, i ne popra- 
\ ljajuci rukopisa. Pišući na pr. u »Kolu« 1890 o hrvatskoj književ¬ 
nosti, on je na jednome mjestu napomenuo: »Zaboravio sam 
spomenuti.. .« 87 Savjestan čovjek, ako je doista nešto zaboravio, ili 
bi preradio cio članak, ili bi ono što je zaboravio umetnuo na mjesto 
kamo je to trebalo da dođe. — Naročito su površno pisani oni 
Hramlovicevi danci u kojima je on htio podati neku sintetičku 
sliku književnoga stvaranja u određenom razdoblju. U takvim je 
on člancima nabrajao imena i djela onako kako su mu padala na 
pamet, bez plana i mnogo osjećanja odgovornosti za ono što će 

82 o. c. II (1906), 321. 

83 Hrvatsko kolo II, 302. 

84 Vijenac 1902, 297. 

85 o. c. 1893, 184. 

86 Hrv. prosvjeta 1914, 243. 

87 Kolo 1890, 92. 

reći. Već je Matoš upozorio na to kako je Hranilović u svome 
pregledu najnovije hrvatske književnosti (»Hrvatsko kolo« 1905) 
govorio više o Milakoviću nego o Kranjčeviću, i načinom po kome 
se čini da je Arnold veći pjesnik od Kranjčevića, a Milan Savić 
bolji kritik od Ljubomira Nedića. 88 U tome svome pregledu Hra¬ 
nilović je govorio o hladnoći, jednoličnosti i nervoznosti moderne 
lirike, ali je o Jagodi Truhelki, Mariji Tomsić-Imovoj i o Zagorki 
govorio kao o samoniklim pripovjedalačkim talentima, s originalnim 
pogledom na prošlost i sadašnjost, i s vlastitim načinom prika¬ 
zivanja. 89 Begovića je on tu proglasio svestranijim od Kranjčevića. 90 

Ako se uzmu u obzir sve Hranilovićeve kritike, može se 
konstatirati da je on često veoma hvalio ljude koji kasnije nisu 
stvorili ništa, a da je s mnogo kriticizma pristupao k piscima koji 
su kasnije postali izrazitim nosiocima najboljih hrvatskih književnih 
vrijednosti (Vidrić, Begović). Udara na pr. u oči kako je on pisao 
o Anti Benešiću (g. 1906) kao »iločkom slavulju« u istome »Glasu 
Matice hrvatske«, u kome je dosta nepovoljno ocijenio Vidrićeve 
pjesme (1908). — Hranilovićeve su kritike nekih modernističkih 
pisaca u velikom dijelu opravdane. No to bi mu služilo na čast kad 
bi bio na isti način pisao i o slabim pretstavnicima svoje struje. 

U obranu Hranilovića može se reći da on to nije radio na¬ 
mjerno. Imajući pred očima određene principe prema kojima je 
prosuđivao umjetnost (moral, nacionalizam, životni optimizam), 
Hranilović je većinu književnih djela ocjenjivao s obzirom na to 
koliko je ovih elemenata u njima našao. Inače, on je prvi upozorio 
na lirski talenat Matošev, hvaleći njegovu »Utjehu kose« 91 — iako 
ga je Matoš upravo tada napadao. Pohvalno je pisao i o izdanjima 
Društva hrvatskih književnika, iako su te edicije pokrenuli ljudi 
s kojima se on dugo borio. Istaknuo je pače (u Letopisu Matice 
srpske) da su knjige Savremenih hrvatskih pisaca bolje od knjiga 
Matice hrvatske. 92 I obrnuto, on je katkad otvoreno izjavljivao 
kako se prevario u svojim očekivanjima — na pr. u Sani Kurja- 
koviću. 

Iako su Hraniloviću prigovarali da ne može pisati slobodno, 
jer je svećenik, Hranilović je katkad izricao misli po kojima se ne 


88 Novi list 1906, br. 34. 

89 Hrvatsko kolo I, 354. 

90 o. c. II, 303. 

91 o. c. 308. 

92 Letopis Matice srpske 1910 (Iz savremene hrvatske književnosti). 

može reci da se osjećao sputanim. On je doduše prigovarao Vidriću 
radi pjesama »Dva levita« i »Gonzaga« — ali je proglasio kla¬ 
sičnom »Juliju« Vojislava Ilica, pjesmu u kojoj se slavi hetera . 93 
On je uzimao u obranu Gregorčiča, i žalio što je među Slovencima 
zavladala kulturna borba. 

U cjelokupnome svome javnome radu bio je Hranilović 
vrijedan i pošten čovjek, spreman da se za svoju misao do kraja 
žrtvuje. Zato je i umro u teškim prilikama — u doba kad su ljudi 
od njega mnogo manje vrijedni u ime »nacionalnih zasluga« stjecali 
lagodne položaje. I u svome kritičarskome djelovanju bio je on u 
prvome redu pošten čovjek i patriot, zabrinut neće li neke književne 
pojave njegovu narodu nanijeti zlo. Zato se borio protiv »Mladih«. 
Osnovi njegove borbe (potreba kontinuiteta u književnosti, organska 
veza između narodne književnosti i narodnoga života, nacionalna 
i moralna funkcija književnosti) u jezgri su ispravni, pa su ih 
priznavali i ostali važniji hrvatski kritici njegova vremena, bez 
razlike generacija (Jakša Čedomil, Ibler, Dežman, Marjanović). U 
definitivnoj ocjeni Moderne prilično su se slagali on i Marjanović 
Pogreške su njegove prema Modernistima bile u tome što nije shvatio 
za Vremena (kao što je to shvatio pod starost) da u svakome po¬ 
kretu imade doba vrijenja, u kome dolaze na površinu najgori, i 
što je prema tima najgorima prosuđivao cijelu struju. — U cjelo¬ 
kupnom razvitku Hranilovića kao kritičara udara u oči činjenica 
da je taj čovjek, koji je započeo svoju kritičarsku djelatnost riječima 
o potrebi izrazito estetičkih sudova, i koji je rado spominjao este- 
tičke termine, s vremenom sasvim pustio s vida te osnovne zadatke 
kritike, govoreći o moralnim, nacionalnim itd. osnovima književ¬ 
nosti, kako ih je on shvatao. Cijela njegova kritika, koju je on 
započeo izjavama o tome kako recenzent mora obrazložiti svoj sud, 
svrsila se time što je on više manje samo nizao sudove — bez 
određenih kriterija i ustaljenih pogleda na umjetnost. Tako se u 
Hranilovićevoj kritici — bez obzira na njezino literarno-historijsko 
značenje — nisu sačuvale ni tekovine Iblerove, Pasarićeve i Šre- 
pelove kritike. 


93 Vijenac 1890, 1 07 —ic8. 

1. 

Jakša Čedomil bio je prvi hrvatski kritik koji se nije zado¬ 
voljio ulogom referenta o novim knjigama, ni ulogom estetičara 
koji analizira djela prošlih vremena, nego je htio da sistematski,, 
s određenog stajališta, promotri cjelokupnu hrvatsku književnost. 
Ujedno je on prvi hrvatski kritik koji svoj posao nije radio ni kao 
publicist, ni radi uredničkih dužnosti, ni zbog profesije, nego 
jedino iz ljubavi prema književnosti. 

Svi stariji hrvatski kritici, osim Stanka Vraza, stekli su svoju 
literarnu obrazovanost u prvom redu na domaćoj književnosti, 'na¬ 
lazeći u našim piscima svoje uzore i gledajući u njima literarne 
veličine. Svjetske su književnosti više manje upoznavali naknadno, 
tako da su i poslije toga uglavnom u produktima domaće književ¬ 
nosti nalazili uzore prema kojima će omjeravati nove književne 
pojave. Jakša Čedomil je, obrnuto, kao dječak malo čitao hr¬ 
vatske pisce. 1 Sa 16 godina on je od naših knjiga upoznao »Olgu i 
Linu«, Preradovićeve pjesme i Vrazove »Đulabije«. Došavši u 
zadarsko sjemenište, on je doduše marljivo čitao naše knjige i naše 
književne listove, ali još marljivije talijanske i francuske, a naročito 
je proučavao talijanske i francuske kritičare. Strani su mu se pisci 
svidjeli, a naši nisu; vidio je golemu razliku između jednih i drugih, 
a najmanje su mu se od naših pisaca svidjeli oni koje su naši časopisi 
najviše hvalili. Vidio je kako ugledno mjesto u talijanskoj i fran¬ 
cuskoj književnosti zauzima kritika, dok je hrvatsku kritiku držao 
»dosadnom, praznom, bedastom«. 2 Proučavajući talijanske i fran¬ 
cuske kritike (De Sanctisa, Sainte-Beuvea, Tainea, Panzacchija, 
Nencionija) osjetio je da bi mogao pisati kritike bolje i ljepše 

1 Korablja (Split, 1929) Uspomene za povijest mojega književnoga rada. 

2 o. c., 2 6 . 

negoli svi oni koji u Hrvatskoj pišu kritike. I tako je, kao đak 
sjemeništa, prevalivši jedva 19 godina, stao g. 1887 pisati u »Na¬ 
rodnom listu« književne ocjene: prikaz Šimićevih seoskih pripo¬ 
vijesti, Vojnovićevih novela i Đraženovićevih »Iskrica«. G. 1888 
napisao je u istome listu dužu raspravicu o romanu, a u »Hrvatskoj« 
opširnu ocjenu Kovačićeva romana »U registraturi«. U tim svojim 
prikazima on je hrvatsku publiku upozoravao na novije pojave u 
hrvatskoj književnosti, iznosio na literaturu poglede koje je našao 
u evropskih kritičara, i upoznavao hrvatsku publiku s pravcima 
koji su se tada razvijali u zapadnoevropskim književnostima. U 
tim je svojim prvim ocjenama mnogo navodio strane pisce — da 
pokaže da o stvarima o kojima govori ne misli tako samo on, nego 
i ugledni kritici francuski i talijanski. 3 

Poslije ovih svojih prvih kritika Jakša Čedomil pošao je na 
studije u Rim, gdje je ostao dvije godine, te se, prema vlastitim 
riječima, tamo bavio više literaturom nego teologijom. U to vrijeme 
napisao je opširniji prikaz talijanskoga pjesništva (Vijenac 1889), 
s namjerom da digne ukus hrvatske publike i da dade upute mnogim 
tadanjim hrvatskim piscima, koji su, po njegovim riječima, bili 
kulturno zaostali. 4 

Svoj pravi kritičarski rad započeo je Jakša Čedomil u za¬ 
darskoj »Iskri« g. 1891, s programatskim člankom »Naše književne 
nevolje i kritika«. Pošao je sa stajališta da je hrvatska književnost 
zato slaba što u njoj nema prave kritike: »Naša takozvana kritika 
po književnim i političkim listovima posve je površna i pristrana. 
Malo se knjiga kod nas rasproda, a knjige koje se više prodaju, to 
su najslabiji proizvodi naše i strane književnosti. Pripovjedači i 
pjesnici koji bi nam mogli biti na diku, na žalost su u posve malom 
broju, a na nasu još veću sramotu do neba se hvale i uzvisuju oni 
kojim su djela sasvim problematične vrijednosti. To su glavnije 
mane naše knjige, pa im se hoče i lijeka. Što je gnjilo, nek otpane, 
a što je zdravo, nek ostane.« 5 

U tome je članku Čedomil Jakša prikazao razvitak novije 
evropske kritike, upozorio na značenje Sainte-Beuvea i Tainea, 
ustajući protiv svake jednostrane kritike, bila ona psihološka ili hi¬ 
storijska. Impresionističku je kritiku zabacivao, tvrdeći da kritik 
mora svoj sud dokazati: on mora biti svestran, obuhvatajući 1 pisca 


3 Ibid. 

4 o. c., 28. 

5 Iskra 1891, 21. 

i njegovo djelo; on mora imati srčanosti da utuče i onoga koji uživa 
nezaslužen glas; on mora da istakne slabe strane i u dobrih pisaca; 
bolje je ne pisati kritika negoli ih pisati površno — jer površan 
kritik vara sebe, vara pisca, a vara i narod. 6 — Kao primjer do 
čega vodi rđava kritika naveo je Jakša Čedomil Eugena Kumičiča 
— pisca s lijepim talentom, koga su prijatelji previše hvalili, a 
protivnici previše kudili, te je izgubio svoj put. trošeči jadno svoje 
sile kao pisac za publiku bez ukusa i srčuči sve više u propast. 

Nakon svoga programatskoga članka htio je Jakša Čedomil 
da provede reviziju hrvatskih književnih vrednota, te je u istom 
godištu »Iskre« napisao kritičke prikaze Eugena Kumičiča i Ksa- 
vera Šandora Gjalskoga, te članak o Zmaju Jovanu Jovanoviću. 
Pored toga, u istom je godištu »Iskre« štampao članke o Vodopiću. 
Tresiću, i o seoskoj noveli. Svoju suradnju u »Iskri« produžio je 
u godinu 1892 i 1893, napisavši članke: o knjizi Gjalskoga »Iz 
varmeđinskih dana«, prikaz talijanskoga romana, članak o Taineu, 
o »Osvitu«, o epskim pjesmama Grge Martiča. 

S propašću »Iskre« oslabila je neko vrijeme i kritičarska dje¬ 
latnost Jakše Čedomila, ali se ona opet pojačala koncem 19 vijeka. 
Pod konac vijeka napisao je on nekoliko kritičkih članaka u ».Vi¬ 
jencu« i »Prosvjeti«, ali je naročito plodna bila njegova suradnja 
u Tresicevu »Novom vijeku«. Tu je on, od g. 1897 do g. 1899,. 
objavio više opširnijih članaka (o Kranjčeviču, o mlađem naraštaju 
u književnosti), s mnoštvom kraćih referata. — U istim godinama 
pisao je Jakša Čedomil književne prikaze i za sarajevsku »Nadu«; 
dvije opširnije radnje o Tolstoju, članke o Neeri, D’Annunziju, 
Nietzscheu, itd. Potkraj 19 v. i početkom 20 v., u vrijeme borbe 
između »Starih« i »Mladih«, bio je Jakša Čedomil veoma aktivan,, 
pišući u »Vijenac«, »Prosvjetu«, a nešto i u »Život«. 

Najviše i najživlje pisao je Jakša Čedomil u »Glasnik Matice 
dalmatinske« (1901 i 1902), što ga je on sam pokrenuo i uređivao. 
Tu je on štampao i opširnije članke o literarnim problemima, pri¬ 
kaze pojedinih evropskih književnosti, i mnoštvo sitnih bilježaka o 
različitim novim izdanjima. Ali je g. 1903 naglo prestao da se bavi 
književnom kritikom, ne vrativši joj se nikad više. 

Jakša Čedomil poznavao je dobro talijanski jezik, te je i 
njime pisao. Pisao je talijanski putopise, ali i kritičke sastavke. 


o. c., 24. 

S jedne je strane htio da upozna Talijane s najvažnijim pretstav- 
nicima hrvatske i srpske književnosti (Gjalski Zmaj itd.). Njegova 
velika studija o Tolstoju (u »Nadi«) pisana je također najprije ta¬ 
lijanski, a onda je prevedena na hrvatski. Ali je on u talijanskim 
časopisima ocjenjivao i talijanske knjige. Kako taj dio njegova 
rada nije utjecao na hrvatsku književnost, ne ulazi on kao sastavni 
dio u historiju hrvatske kritike. 

Kritičarski rad Jakše Čedomila razvijao se uglavnom u gra¬ 
nicama Dalmacije. U književne listove izvan Dalmacije ulazio je 
Jakša Čedomil više kao referent o talijanskoj književnosti. »Vi¬ 
jenac« je više godina štampao njegove priloge na dosta neuglednim 
mjestima. Tek na prijelazu između 19 i 20 v. štampano je u tom 
listu nekoliko njegovih izrazitijih književnih članaka, ali i tada 
koji put s opaskom da se uredništvo ne slaže u svemu s njegovim 
mislima. 7 U tadanjim borbama između dviju generacija Jakša Če¬ 
domil je katkad pisao protiv »Mladih«, ali nije držao dobrim ni 
sve ono što su radili »Stari«. Zato su »Mladi« u njemu gledali 
neprijatelja, ali ga ni stariji nisu potpuno ubrajali među svoje. 
»Matica hrvatska« nije htjela da štampa neke njegove spise, a i 
»Vijenac« mu je odbio neke radove. Pored toga, Jakša Čedomil 
imao je radi svoga kritičarskoga rada neprilika i u svome zvanju. 
Radi suradnje u Životu i Novom vijeku dobio je strog ukor od 
svoga biskupa, a svoje opširne studije o Kranjčeviču, na koju je 
bio naročito ponosan, nije se ni usudio potpisati svojim književnim 
imenom. U vrijeme kad je najviše radio na kritici, smatrali su ga 
mnogi prvim hrvatskim kritikom. Ali je u isto doba bilo ljudi koji 
su ga javno proglašivali slabim i dosadnim piscem, čovjekom koji 
nema niti jednoga svojstva za književnog kritika. 8 Kad je prestao 
pisati književne ocjene, on je polagano padao u zaborav, dok ga 
nije — još živa — ponovo otkrio Ante Petravič, nazvavši ga 
osnivačem moderne hrvatske književne kritike. 9 


2. 

Jakša Čedomil javio se svojim prvim kritičkim člancima u 
vrijeme kad se u hrvatskoj književnosti još uvijek vodila borba 
između pristalica realizma i pristalica naturalizma. Najveći pak 
dio svojih ocjena štampao je u godinama kad se u romanskim 

7 Vijenac 1900, 76. 

8 Hrvatsko pravo 1901, br. 1678. 

9 Petravić, Treće studije i portreti, 1917. 

zemljama stao javljati novoidealistički pokret, i kad se u hrvat¬ 
skoj književnosti sve više jačala modernistička struja. 

Neposredan povod za rad na kritici dalo mu je, prema 
vlastitim riječima, njegovo nezadovoljstvo s hrvatskom književnom 
kritikom. U svojim štampanim člancima tužio se kako je neznatan 
broj kritičara u Hrvatskoj, te je s dosta priznanja. govorio o 
ljudima koji su u nas pisali ocjene (Marković, Šrepel, Andrić, Sabič, 
Hranilovič). Ali u svojoj intimnoj nutrinji nije mnogo držao do 
onih ljudi koji su u Hrvatskoj devedesetih godina vodili književnu 
kritiku. O tome je pisao u svojim memoarima Glavnog kritika 
»Vijenca«, Milivoja Šrepela, držao je diletantom koji i ne pozna 
modernih literatura o kojima piše. Hranilovičevu kritiku »Radmi- 
loviča« 10 nazvao je neuvijeno bedastom, i izražavao se uopće skep- 
tički o cijelom Hranilovičevu kritičarskom radu. 

Svojom glavnom zadaćom držao je Jakša Čedomil da hr¬ 
vatsku književnost očisti od neknjiževnih elemenata. Taj je posao 
htio da vrši bez kompromisa i bez obzira. — Kritičare je dijelio na 
dva tipa: na one koji analiziraju i prikazuju, i na one koji ruše 
što je nevaljalo, te grade novo. On je volio ovu drugu vrstu kri¬ 
tičara, dajući i ovakve izjave: »Ako je na svijetu zabranjeno ubi¬ 
jati, to je dopušteno u književnoj republici. U njoj ubijstvo može 
biti sveto djelo mjesto zločina.« * 11 Kritika ovakve vrste gledao je on 
u Brunetiereu, koga nije držao samo učenim književnikom, nego i 
poštenim čovjekom i čestitim rodoljubom, piscem koji potpuno 
shvaća svoju dužnost. 12 — Držeći glavnom zadaćom kritike da bez 
samilosti pročiščuje književne vrijednosti i književne pojmove, on 
je ipak govorio kako književni kritik mora vršiti još nekoliko 
dužnosti: mora posredovati između književnosti i književne pu¬ 
blike, mora istraživati ideje pisaca, mora ispitivati koliko je knji¬ 
ževnost u vezi sa svojim vremenom, itd. Zato je od književnoga 
kritika tražio, pored osjećanja za umjetnost, i čvrst pogled na svijet: 
»Ako se komu hoće čvrstih podloga i temelja, opredijeljenih nazora 
o svijetu, književnosti, to se hoće kritičaru.« 13 

Idući u prvom redu za tim da književnost čisti od neknjižev¬ 
nih elemenata, Jakša Čedomil je u principu dopuštao svaki pravac u 
umjetnosti — samo dok on ostaje u okviru umjetnosti. 14 — Ali se 

10 Vijenac 1895. 

11 Vijenac 1900, 249. 

12 Ibid. 

13 Novi vijek 1897, 762. Vijenac 1893, 740, 742. 

14 Vijenac 1900, 315. 

u njegovu razvitku, s obzirom na njegove poglede na književnost, 
ipak mogu razlikovati dvije faze, koje pokazuju kako se on lomio 
u sebi u nekim osnovnim pitanjima, jer je dolazio pod različite 
utjecaje. 

U osamdesetim je godinama, u vrijeme diskusija o realizmu, 
i Jakša Čedomil bio pristalica realizma. Ali je on, za razliku od 
zagrebačkih kritičara, koji su uzore za taj pravac vidjeli u Rusa ili 
Francuza, gledao te uzore u talijanskih objektivista, verista (Verga, 
Capuana, Ciampoli, D’Annunzio). Realističke elemente proglašivao 
je on prednošću književnih djela već u svojim prvim kritikama. 
Svoj tadanji kritičarski princip izrekao je riječima: »U pripovje- 
dalaČkim djelima kritika mora da traži samo je li analiza živa, du¬ 
boka, jesu li dobro ocrtane osobe, tako da ti se žive prikazuju, i 
da li se sve što te osobe rade pristoji njihovim karakterom, mije¬ 
njaju li se u raznih ambijentih, kako bi se sad reklo, i odgovaraju 
li dakle logici i dosljednosti realnog čovjeka.« 15 Iznoseći neke za¬ 
mjerke Draženovićevim crticama, Jakša Čedomil je upućivao pisca 
na Vergu i njegove riječi: »Onda će tek bit kakvo djelo izvrsno 
kad ne bude u sebi pokazivalo ni jednog utiska uma u kom je 
proklijalo, ni jedne sjene oka koje ga je opazilo, nikakva traga 
usana koje izgovoriše prvu riječ ko fiat; kad bude stao po sebi 
sam čin kako je i morao biti, pun života i nepromjenljiv ko kakav 
mramoran kip, začetnik koga je imao junačku srčanost da ostane 
neopaženim, ne ostaviv traga u svojem djelu.« 16 — A to je teorija 
naturalizma. 

U svojim prvim ocjenama (govoreći o Šimiću, Draženoviću, 
Vojnoviću itd.) Jakša Čedomil poređivao je naše pisce u prvom 
redu s talijanskim i francuskim realistima. Svoju opširniju raspravu 
»O romanu« napisao je s namjerom da pruži informativan prikaz 
o razvitku te književne vrste. Ali se iz cijelog prikaza vidi kako je 
njegov pisac osjećao gotovo odvratnost prema svima onim prav¬ 
cima umjetnosti u kojima je piscima dopušteno da smiju izmišljati 
i svijet risati lažnim bojama. Iako je on u tome sastavku prikazao 
sve vrste romana, opet se najviše zadržao na realističkom romanu. 
»Ali što je realizam?« — pita on, i odgovara: »Pod ovim imenom 
označuje se najviši znanstveni prevrat naše dobe. Realizam, to je 
duboka i potpuna reakcija protiv romantičkoj školi, koja nam po- 


15 Narodni list 1887, br. 14. 

16 o. c., br. 15. 

davaše ideal protivan istini. Umjetnost, želi li biti stvoriteljicom, 
mora bit u skladu sa prirodom i izrazivat ju; ni jedna njezina 
strana, pa činila ti se i najneznatnijom, nema se odmetnut od nje¬ 
noga gospodstva. Ako stvaraš umjetnost koja ne odgovara real¬ 
nosti, zavađajuči puk neumjesnim i lažnim fantazijama, ti ju 
ubijaš. Sve je božanstveno u Zeusovu kraljevstvu, dosta samo da 
otkriješ koprenu. — Ružno i lijepo, to nije neg’ čuvstvena obmama, 
a u umjetnosti opstoji samo živo, konkretno i organično. Treba od¬ 
baciti onu mističnost čuvstava koja kvari umjetnost odalečiv ju od 
paravi. Realizam je u ovom vas, on je umjetnost koja proističe iz 
same tvari, koja je odrazuje u živim oblicima i idealizuje je u 
pjesničkom sadržaju. Realizam ima za svoj cilj razviti sve bogat¬ 
stvo što se nalazi u bivstvovanju.« 17 — Riječima: »Realizam živit 
će još dugo i sve će više cvatit« — završio je pisac svoj prikaz, 
preporučujući našim piscima da proučavaju realnost, jer da oni koji 
gledaju izdaleka vide samo sjene. 18 

U ovim svojim prvim sastavcima Jakša Čedomil nije doduše 
primao teorije realizma sa svim njezinim konsekvencijama. Pri¬ 
znavao je da i u realista imade mnogo mana. Prigovarao je što 
pojedini pretstavnici ove struje ostaju previše na površini, ne sli¬ 
kajući duše. Nije bio zadovoljan s dugačkim opisima realista, itd. 
Ali je on u ovo doba, kao i Zola, identificirao realizam s natura- 
lizmom. Konstatirajući pak da neki naturalisti opisuju samo prljave 
strane života, nije on zbog toga okrivljivao samu struju, nego poje¬ 
dine njezine pristalice. 

Po ovim svojim pogledima na pravac književnosti Jakša Če¬ 
domil nije se mnogo razlikovao od ostalih hrvatskih kritičara nje¬ 
gova vremena. Njegov članak »O romanu«, s teorijom realizma, 
izišao je g. 1888, dok je Kumičićev članak s istim natpisom izišao 
g. 1883, Galčev, s istim natpisom, g. 1884, a prikaz Podolskoga 
»O književnom naturalizmu« g. 1886. Jakša Čedomil htio je, kao 
i Ibler i Šrepel, neke vrste kompromis između skrajnog naturalizma 
i umjerenog realizma. Razlika je između njega i zagrebačkih kri¬ 
tičara u tome što je on više naglašivao umjetničke metode realizma 
negoli njegovu filozofijsku osnovu. 

Ali je Jakša Čedomil u svome daljem razvitku sve više na¬ 
puštao ove poglede na književnost i stao se obarati na negativne 

17 Narodni list 1888, br. 30. 

18 o. c.j br. 31. 

strane naturalizma. Već u svome prikazu talijanskoga romana (u 
»Iskri« 1892) proglasio je on naturalizam »smećem velikom brižlji- 
vošću pripravljenim«, a kao uzore nije on tada hrvatskim piscima 
preporučivao Talijane i Francuze, nego Engleze i Ruse (Turgenjeva, 
Tolstoja, Eliota, Dickensa). Od romanskih pisaca podnosio je u ovo 
doba samo Manzonija i Daudeta. — Iako je on u početku svoga 
kritičarskoga rada i sam priznavao da je najviše naučio od Tainea, 
u devedesetim je godinama sve više polazio tragom Brunetierea, 
tvrdeći da je Taine odviše strogo primjenjivao prirodonaučne me¬ 
tode u književnosti. Potkraj devedesetih godina bio je on u hr¬ 
vatskoj književnosti poznat kao jedan od najizrazitijih pretstavnika 
one reakcije protiv naturalizma koja se javila pod imenom neoidea- 
lizma, te je na hrvatsku književnost primjenjivao one poglede što 
ih je našao u svoga francuskog uzora. 

Kao i svi žestoki protivnici naturalizma, i Jakša Čedomil je 
potkraj devedesetih godina nalazio u Zole pornografiju, namjerno 
traženje zla i rugobe. U svome članku »Novi pojavi na književnom 
obzorju« (Narodni koledar 1898) on je prikazao razvitak literature 
od naturalizma do neoidealizma, ustajući otvoreno za novi pravac. 
Zoline naturalističke romane zvao je pesimističkom epopejom ljud¬ 
skoga živinstva: »Zola svojim djelima pokazao se brutalnim pred- 
stavljačem živinskih nagona, putene strasti i najgore ogavnosti 
ljudske.« 10 U ovo doba obarao se on i na filozofijske osnove natu¬ 
ralizma. 20 Protiv filozofijske osnove naturalizma, po kojoj nestaje 
čovječje duševnosti, nego je čovjek samo rezultanta prirodnih, 
fizičkih i kemičkih procesa, istaknuo je Jakša Čedomil novi pravac, 
neoidealizam, po kome je izvanjski život samo odraz unutarnjeg, te 
je kao glavni svoj princip istaknuo: povratak kršćanstvu. Uzori 
su mu, pored ruskih pisaca, bili Ibsen, simbolisti, itd. 

Kao što je svojim prvim prikazima iz stranih književnosti 
išao za tim da u Hrvatskoj popularizira realizam, tako je u svojim 
prikazima s kraja 19 vijeka išao Jakša Čedomil za tim da prikaze 
zaokret duhovnog života u Evropi protiv realističkoga gledanja. 
Zato je napisao svoj najopširniji prikaz: o Tolstojevim književnim 
djelima i njegovim filozofijskim nazorima. Zato je pisao o Fo- 
gazzaru — kao o čovjeku i piscu koji je u Italiji prvi shvatio 
pogubnost naturalizma. Tako je prikazao Nietzschea sa željom da 


19 Narodni koledar 1898, 65. 

20 Ibid. 

se hrvatska književnost sačuva od njegova utjecaja. Tako je pisao 
o D’Annunziju, ističući njegove naturalističke crte i naglašujući nji¬ 
hovu negativnost. Prikazujući hrvatskoj publici strane pisce, Jakša 
Čedomil je govorio u prvom redu o onim ljudima koji su bili 
daleko od naturalizma i realizma, prožeti idealizmom u bilo kome 
obliku (Neera, Vittoria Aganoor). 

Za ovu promjenu njegovih pogleda na književnost najjasniji 
je primjer ono što je pisao o D’Annunziju. U svojim prvim knji¬ 
ževnim ocjenama, kad je još stajao pod utjecajem talijanskoga 
objektivizma, Jakša Čedomil je ovoga pisca, kao pisca naturali¬ 
stičke zbirke pripovijesti »Terra vergine«, ubrajao među one 
beletriste u koje bi se hrvatski pisci trebali ugledati, te ga je zvao 
genijalnim mladim pjesnikom. 21 U posljednjim pak godinama svoga 
pisanja on je Hrvate upravo direktno odvraćao od njega. 

Pitanje književnih struja za Jakšu Čedomila, u najzrelije 
doba njegova stvaranja, nije više bilo samo pitanje tehnike, nego i 
pitanje životnoga nazora. Dopuštajući da se piscu ne smije propi¬ 
sivati put kojim će ići, nego da treba svakoga pustiti da se razvija 
onako kako mu se čini najboljim, 22 on ipak kaže: Pod raznom 
estetikom skriva se razna filozofija života. 23 — Tražeći tako prije 
svega filozofijski osnov književnih struja, Jakša Čedomil je koncem 
19 vijeka ustao i protiv hrvatske secesije: »Shvaćam dobro — pisao 
je — da se pretresuju književni pravci kao što su naturalizam, 
idealizam i slični, jer se oni temelje na nekoj sasma opredijeljenoj 
filozofskoj, moralnoj i umjetničkoj teoriji, ali da se raspravlja o 
secesiji, koja se ne osniva ni na kakvoj teoriji ni nauci, to ne 
shvaćam.« 24 

Ali, bez obzira na radikalne promjene što ih je doživio u 
svojim pogledima na književne pravce, Jakša Čedomil je od prvih 
svojih kritičarskih sastavaka pa do kraja svoje kritičarske djelat¬ 
nosti ostao vjeran jednoj misli, koja ga je i potakla na pisanje 
ocjena: u umjetničkom djelu treba tražiti u prvom redu umjetničke 
elemente. 

Već u prvoj svojoj ocjeni izrekao je Jakša Čedomil misao po 
kojoj se ta ocjena prilično razlikovala od mnogih tipičnih hrvatskih 
književnih kritika: »Što se uopće opaža u pjesmah naših mladih 

21 Narodni list 1887, br. 31. 

22 Iskra 1892, 145. 

28 Ibid. 

24 Vijenac 1900, 77. 

književnika, jest to, da se kod nas više gleda na stih i rimu, na 
formu uopće, neg’ na sadržaj. Malo se misli, gleda se tomu pomoć 
izvanjštinom. Pročitaš pjesmu, al* malo kad nađeš u njoj dah života. 
A to je sve. Nema onog žara, one intenzivnosti čuvstva, onog pje¬ 
sničkog nadahnuća, onoga što čini da ti srce ustrepti kad pročitaš 
kakvu pjesmu Preradovića ii’ kakvog drugog našeg ili tuđeg pje¬ 
snika. Ne sastoji sve u pukoj formi. »Srce i mašta čine pjesnika« — 
veli talijanski pisac Nencioni.« 25 — Ta misao o umjetničkoj vri¬ 
jednosti ili nevrijednosti djela proniče sav kritičarski rad Jakše 
Ćedomila, bez obzira kad je pisao i koja mu je književna struja 
bila časovito najbliža. Deset godina poslije svoje prve ocjene, kad 
su već bile jake njegove simpatije za neoidealizam, oborio se on u 
»Katoličkoj Dalmaciji« na zahtjev da se hrvatska književnost imade 
baviti u prvom redu političkim prilikama naroda: »G. R. — pisac 
članka u »Narodnom listu«, s kojim je Jakša Čedomil polemizirao 
— žali što se pripovijesti ne bave političkim životom, a ja žalim 
sto nemaju umjetničke vrijednosti, i što njima naša književnost ne 
napreduje.« 26 

U vezi s osnovnim svojim pogledima na život i literaturu, 
Jakša Čedomil je nabacivao i pretresao i ona krupna pitanja bez 
kojih se ne može da zamisli književna kritika više vrste: odnošaj 
između umjetnosti i etike, odnošaj između naroda i njegove književ¬ 
nosti, problem slobode stvaranja. 

Jaksa Čedomil je oštro razlikovao umjetničke vrijednosti od 
moralnih. Govoreći na pr. o Zoli, o »sagnjilom truplu naturalizma«, 
i si., on doduše kaže: »U svakoj knjizi čovjek traži uz nasladu i 
zabavu još neko moralno značenje.« 27 Ali je, govoreći o Fogazzaru 
i etičkom značenju njegovih romana, jasno precizirao odnošaj 
između morala i umjetnosti: »Fogazzaro nije pretvorio roman u 
moralnu propovijed. Preveć je živo, fino u njega čuvstvo umjetnosti,, 
da bi do toga sišao.« 28 

Iako je Jaksa Čedomil s mnogo upornosti upoznavao hrvatsku 
publiku sa stranim piscima, a hrvatskim piscima predbacivao ne¬ 
stašicu sire književne kulture, ipak je on konsekventno ustajao 
protiv slijepog povođenja za stranim literaturama. Držeći književ¬ 
nost odrazajem života, on je tražio da hrvatska književnost bude 

25 Narodni list 1887, br. 13. 

26 Katolička Dalmacija 1897, br. 46. 

27 Novi vijek 1898, 174. 

28 Prosvjeta 1899, 417. 

odražaj hrvatskih prilika. Cio problem književnosti u malena na¬ 
roda bio je, po njegovu mišljenju, u tome kako će se naći potrebna 
ravnoteža između stranih uzora i domaćih potreba. Njegove su 
misli: 

Kritik mora biti neke vrste kozmopolit. No hrvatski pisac, 
učeći od stranih uzora, ne smije slijepo preuzimati njihove metode, 
nego mora da se ogleda na naše prilike. Naturalizam, kako je došao 
do izražaja u Zole, morao je logički nadoći u razvitku francuske 
književnosti. Ali u nas je on nesmislica. Slučaj Eugena Kumičića 
najbolje dokazuje kako propada pisac koji se ne zna snaći između 
svoga uzora i svoje intimne nutrinje. 29 S istoga je razloga Jakša 
Čedomil ustajao i protiv jednoga dijela »Mladih«, držeći da oni 
unose u hrvatsku književnost različite literarne pravce u vrijeme 
kad su one bile u opadanju čak i u zemljama odakle su impor- 
tirane. 30 

Polazeći s ovih stajališta, Jakša Čedomil držao je da zadatak 
književnika nije iscrpen time što opisuje narodni život, već pisac 
mora biti i neke vrste narodni vođ; zato je bio pristalica ten¬ 
denciozne književnosti. Prema tome nije bio ni principijelan pro¬ 
tivnik patriotske poezije, ali je odbacivao patriotski verbalizam. 
Zato je ostajao trajno rezerviran prema domoljubnim pjesmama: 
»Poznata je stvar da je malo djela, pa bilo i pjesama, samo rodo¬ 
ljubnim duhom prožetih, što se mogu nazvati remek-djelom. Rodo¬ 
ljubno je čuvstvo kao malo koje drugo u svim srcima uvriježeno, 
ali ipak kad čovjek hoće da mu dade oduška, da ga izrazi, lako 
pada u smiješnost i nekako najmiliju svetinju baca u bescjenu . . . 
Zato većina rodoljubnih naših pjesama ne dotaknu nam se srca.« 31 

Tražeći nova mjerila za ocjenjivanje hrvatske književnosti, 
Jakša Čedomil tražio je ipak da se ta književnost razvija na osnovi 
tradicija najboljih starijih pisaca, koji su joj dali pravac (Ilirci, 
Šenoa, Gjalski). 

U vezi su s time i njegovi pogledi na problem slobode stva¬ 
ranja. U principu on je branio slobodu stvaranja. Ali nije držao da 
pisac može pisati o čemu hoće i kako hoće, nego je mislio da je 
s pojmom slobode vezan i pojam dužnosti prema onome za koga 
književnik piše i prema sredini u kojoj stvara. Apsolutni indivi¬ 
dualizam, kao posljedicu apsolutne slobode stvaranja, držao je 


29 Iskra 1891, 34. 

30 Novi vijek 1898, 175. 

31 Katolička Dalmacija 1897, br. 19. 

štetnim, i ujedno negacijom one funkcije koju književnost u društvu 
treba da vrši. »Slobodno mu je (t. j. književniku) pomagati nas, 
tješiti nas, razvedriti nam i poljepšati život, ali mu nije dozvoljeno 
a nam muti i ubija život, i dužan je štovati sve što je nama sveto.« 
»Nije čovjek učinjen za umjetnost, niti je umjetnost sama sebi 
svrhom, već je umjetnost stvorena za ljude.« 32 

Sve ove svoje poglede na književnost nije Jakša Čedomil 
isticao u svako doba podjednako, nego prema tome kako su poje- 
mi problemi postajali aktuelnima u hrvatskoj ili svjetskoj književ- 
nosti. U prvo doba svoga kritičarskoga rada on je gledao više na 
umjetničke elemente književnih djela, s težnjom da na hrvatsku 
Književnost primjenjuje više mjerila. Nešto kasnije (naročito u 
»Iskri«), on je već htio da obara krive i ustaljene književne sudove 
(danci o Kumicicu, Gjalskom, Tresiču, Martiću, Vodopiću). U to 
se^ doba već osjeća njegova antipatija prema naturalizmu, ali ona 
jos ne dobiva prevagu. Stojeći pod utjecajem Tainea, Sainte-Beuvea, 
Panzacchija, Bonghija, Carduccija itd., on je u to vrijeme nastojao 
napisati sto vise potpunih literarnih prikaza, u prvom redu s ob¬ 
zirom na estetičke elemente književnih djela. Ali kad je, pod konac 
19 V1 ieka došao pod utjecaj Brunetičrea, Jakša Čedomil je stao 
pisati clanKe o filozofijskim i moralnim osnovima književnosti. U 
to doba on nije htio da samo pročišćuje književne pojmove u hr¬ 
vatskoj književnosti, nego je tražio da hrvatska literatura pođ~ 
određenim pravcem, da može izvršiti određenu nacionalnu misiju, 
ato je pisao o tendenciji u književnosti, o individualizmu u 
njizevnosti, o problemu slobode stvaranja. On se u svojim kriti- 

vriiednrm ^7° ^ Jt0 * ^-ao umjetničku 

jednost književnih ajela, nego je htio da upozna i prikaže i 

cjelu duhovnu amiosferu u kojoj su radili književnici o kojima je 
p.sao (Leskovar, Tucic, Nikolić, Borotha), ispitujući kakvo značen e 
mogu da unadu pojedini književni produkti u sklopu cijeloga nacio¬ 
nalnoga života, i podvrgavajući ih analizi s ideološkog stajališta. 

lakše Gr 2 , 6 Se ’, PrCma t0mC ’ ^ da je djeIi k ntičarski rad 
Jakse Cedomila tekao u jednoj liniji. Tokom godina, čitajući sve 

nse i stječući sve vise iskustva, Jakša Čedomil proširivao je donekle 

svoje vidike i mijenjao svoje mišljenje i o piscima i o strijama a i 

oštrSeŽa" 1 d met °v dama /. D ° k j£ U P rvim ^ojim kritikama tr’ažio 
^tra_mjenla, dopuštajući i literarno ubijstvo, u kasnijim se godi- 

32 Prosvjeta 1900, 158, 159. 

nama skanjivao da piše oštro: »Ima mjesta na svijetu za svakoga,, 
i za loše pjesnike, neka ih dok samo pjevaju i ne čine zla. Volja 
te slušati ih i ne slušati. I ja odlučih ne slušati ih više.« 33 — Dok 
je u prvim godinama svoga kritičarskog rada govorio s izrazitom 
simpatijom prema nekim književnim pravcima (realizam), s uvje¬ 
renjem u njihovu opravdanost i čvrstoću svog suda, dotle on na 
početku 20 vijeka već govori o tom kako se u literaturi sve mijenja, 
i kad čovjek misli da je rekao posljednju riječ, dolazi drugi pa 
mu dokazuje da ima krivo. Posljednja riječ, po njegovu tadanjem 
mišljenju, neće biti nikad rečena. 34 — U prvim svojim kritikama 
tražio je evropska mjerila, a kasnije je pak tvrdio kako književna 
djela treba ocjenjivati prema našim prilikama. »Za nas vrijedi ono 
što je dobra kod nas, sve dok ne dođe nešto boljega.« 35 

Ne može se ipak reći da su to takve kontradikcije, da bi se iz. 
njih moglo zaključiti kako Jakša Čedomil nije uopće imao sigurna 
pogleda na stvari i stalnoga uvjerenja. Ovakve se pojave dešavaju u 
svakoga čovjeka koji se razvija i produbljuje. Jakša Čedomil je imao 
i smjelosti da prizna koliko se promijenio i koliko je katkad griješio. 

3* 

Prvim je svojim ocjenama Jakša Čedomil htio upozoriti na 
mlade hrvatske književne talente što su se počeli javljati osamdesetih 
godina. O Nikoli Šimiću; pisao je kao o čovjeku koji imade fino 
motrilačko oko i u koga se očituje pravi duh našega naroda. 36 O 
Josipu Draženoviću govorio je kao o piscu koji osjeća samilost 
prema bijednima, koji imade prodiran pogled i sposobnost da 
opaža ispod površine: »On prodire u ponor čovječjih misli. Ko 
mornar, uronio u ocean, ugleda otajstvene dubine otkrivene njegovu 
pogledu, pa ispliva vas posut neznanim biserjem, noseć u ruci 
kakvu novu biljku, tako i on iznaša na vidjelo neviđenih stvari i 
zdravih naputaka. Istina je da život teče mirno ko rijeka, ali pod 
tihom površinom živi cijeli svijet neviđen.« 37 — O Vojnoviću kao 
pripovjedaču pisao je: »Puno lijepih svojstava je u našeg mladog 
noveliste, uz koja se malo opažaju neke neznatne mahne. Svaka 
stvar, svaki predmet mu se ispod ruku preobrazuje, pa ti pret- 

33 o. c., 450. 

34 Nada 1901, 70. 

35 Vijenac 1900, 78. 

36 Narodni list 1887, br. 36, 37. 

37 o. c., br. 91. 

stavlja nešto originalna, što nalaziš višeput u slikama. Prepun je 
života u svojoj prozi, što izvire obilno i brzo, podavajući njegovu 
stilu onu živahnost, ono živo titranje, onaj dramatični duh, s kog 
miso otskače kao bas-relief. Kao da nosi u svom srcu vječnu mla¬ 
dost što mu izvire iz svih žila; nać ćeš u njega i idiličnu za¬ 
mamnost, i tragičnu tjeskobu, tugu, suzu, ironiju, finoću, maštu, 
bujnost kolorita« . . . »Što ima opisat, on motri finim motrilačkim 
okom, i prikazuje u harmoniji s čovječjom dušom, i zato čini ti se 
predjel ko spiritualizovan.« 38 

Bez obzira na to da li su ove i slične primjedbe Jakše Če- 
domila u svemu tačne, one su bile prilično nove u vrijeme kad su 
napisane, i dokaz kako je njihov pisac znao da traži u književnim 
djelima stvari na koje dotadanja hrvatska kritika nije gledala. — 
U tim je prvim svojim člancima Jakša Čedomil otvoreno govorio 
i o manama pisaca što ih je ocjenjivao. O Šimiću je rekao da ostaje 
na površini, i da nije dosta psiholog. Draženovića isporedio je, 
radi mnoštva materijala što ga je taj pisac u svojim crticama iznio, 
s turistom koji bilježi sve svoje dojmove. I Draženoviću i Vojno- 
vicu zamjerio je — u skladu sa svojim tadanjim simpatijama prema 
tehnici objektivizma sto se u svojim djelima ne znaju posvema 
zatomiti. Itd. 

Prvu svoju negativnu ocjenu napisao je Jakša Čedomil go¬ 
voreći o Kovačićevu romanu »U registraturi«. 39 U toj ocjeni po¬ 
kazao je on one svoje crte koje će za nj biti i kasnije značajne: 
oštrina i podignuto mjerilo. U Kovačićevu romanu osudio je on 
gotovo sve: i moral pisca, i njegov pogled na svijet, i karakteri¬ 
stiku lica, i tehniku, itd. »Gdje je on takve stvorove mogao naći? 
Nigdje nego u svojoj ugrijanoj, bolesnoj, fantastičnoj mašti.« U 
cijelom djelu našao je Jaksa Čedomil samo dva uspjela lica: Jožicu 
1 kanonika. Kovačićev je svijet, po shvatanju Jakše Čedomila, 
sastavljen iz dva dijela: jedan je izvrgnut bludnji i sramoti, a drugi 
sili prvog na bludnju i sramotu. — Umjetnički je postupak Kova- 
cicev Jaksa čedomil označio riječima: »Sve postaje nerazmjerno, 
karakteri, situacije, strasti; sve nosi na sebi njeku fantastičnu boju, 
kao da to sve vidimo kroz njeku prizmu; što je s početka istinito, 
realno, postaje smiješnim, to smiješno kašnje se pretvara u mrsku 
opačinu, opačina postaje strahovitom strašću, strast neizbježivom, 

38 o. c., br. 71. 

39 Hrvatska 1889, br. 7—8. 

groznom bolešću, karakteri malo pomalo se povećavaju, postaju 
neizmjernim, gorostasnim, apsurdnim i lažnim.« 

Svoj pravi posao na reviziji književnih vrednota započeo je 
Jakša Čedomil g. 1891. On je htio u prvom redu da utvrdi koji 
hrvatski pisci zaslužuju ime umjetnika, a koji to ne zaslužuju] 
Njegov sud o vrijednosti hrvatske književnosti njegova vremena 
bio je nepovoljan. Dok se obično držalo da su osamdesete godine 
prošloga vijeka godine najplodnijih i najboljih hrvatskih pripo¬ 
vjedača, Jakša čedomil započeo je svoju reviziju vrijednosti kon¬ 
statacijom kako iza Šenoe imade u Hrvatskoj doduše mnogo pri¬ 
povjedača, ali malo dobrih romana. 40 Književnim listovima koji su 
izilazili pored »Vijenca« (Hrvatska vila, Balkan, Smotra) pri¬ 
znavao je on literarno-historijsko značenje, ali je tvrdio da su oni 
na sam umjetnički značaj hrvatske književnosti djelovali prije 
loše negoli dobro. Obično se vjerovalo da Hrvati imadu mnogo 
lirskih pjesnika. Jakša Čedomil je priznavao da u Hrvatskoj 
mnogo ljudi piše stihove, ali da je pravih pjesnika malo. On je 
tvrdio, sve do potkraj devedesetih godina, da su od hrvatskih pri¬ 
povjedača umjetnici jedino Gjalski i Borotha, a među stihotvor- 
cima po njegovu mišljenju do pojave Kranjčevića i Tresića uopće 
nije bilo pjesnika. 

Sistematsku reviziju vrijednosti započeo je Jakša Čedomil 
s Kumičićem. Kumičićeva djela analizirao je on s obzirom na 
piščeve literarne težnje i njegov glas u publici. Raščinjujući Kumi- 
čićev pogled na svijet, Jakša Čedomil došao je do ovakvih zaklju¬ 
čaka: Kumicić nije nikakav Zolijanac, jer Zola promatra čovjeka 
u vezi s nasljedstvom i milieuom, a Kumičićeva su lica odgovorna 
za svoja djela. KumiČićeve su fabule jednostavne i naivne, kao i u 
Šenoe: dobri naši ljudi, i stranac koji vreba na djevojačku čast. 
Kumičićevi su opisi nanizane dekoracije, a u Zole su oni slika 
milieua. Zola hoće da umjetnik bude savršeno objektivan, a u 
Kumičićevim se djelima svuda čuje glas autora. U Kumičića nema 
dobro ocrtanih lica, jer taj pisac ne mari za psihologiju. U njega 
nema karakteristika, već samo karikatura. Sav svijet Kumičićevih 
romana svodi se na 3—4 tipa. U svim se njegovim romanima 
ponavlja ista fabula: kako nastaju ljubavi i kako se svršavaju. 
Kumičić nije bio nikakav nosilac novih vrednota, nego nastavljač 
Šenoin. »Jelkin bosiljak« i »Začuđeni svatovi« — romani koje su 


40 o. c., br. 4. 

J. Ibler, J. Pasarić, Đ. Galac najviše hvalili — nemaju nikakve 
umjetničke vrijednosti, dok se iz naturalističkih romana Kumiči- 
cevih (Olga i Lina, Gospođa Sabina) barem naslućuje talenat. 
Tajna Kumičićevih uspjeha nije u umjetničkoj vrijednosti njegovih 
djela, nego u političkoj podlozi hrvatskoga književnoga života. 

Iz ove analize vidi se metoda kojom se služio jakša Čedomil. 
Iako je on iznio neke konstatacije koje su o Kumičiću iznosili i 
drugi kritici (Ibler, Pasarić), ipak je on jedini u to vrijeme ostao 
sasvim na području umjetnosti, ne komplicirajući estetički sud 
s elementima morala, patriotizma itd. Zato se njegovo mišljenje o 
vrijednosti pojedinih dijelova Kumičićeva stvaranja (istarski i 
zagrebački romani) dijametralno razlikuje od svega onoga što se 
obično o Kumičiću pisalo. 

Nakon- prvog članka o Kumičiću Jakša Čedomil nije mogao 
da nastavi započeti posao oko pročišćivanja književnih vrijednosti, 
ali se na nj vraćao od zgode do zgode kasnije. O glavnim hrvatskim 
liricima 80-tih godina, Harambašiću i Badaliću, pisao je sasvim 
nepovoljno. Ustvrdio je da su ta dvojica pisaca došla samo zato na 
glas, jer u njihovo vrijeme u Hrvatskoj nije bilo boljih pjesnika: 
» . . . Kritičar koji bude htio proučiti Harambašićeve pjesme uvje- 
riće se da nema iskrenoga naravnoga nadahnuća, da je ta rodoljubna 
žica umjetno prenapeta, uvjeriće se da ljubavne pjesme ne vrijede, 
jer nijesu pravim čuvstvom proniknute ni zadojene, i uopće da sve 
pjesme malo vrijede, jer nijesu formom savršene niti mišlju i 
koncepcijom uzvišene. O Badalićevim pjesmama neće se moći po¬ 
voljnije izraziti. Izuzmeš li ih mali, posve mali broj. . . sve će se 
vremenom zaboraviti.« 41 — Harambašić je stekao zasluga time što 
je u zgodan čas našao zgodne riječi, koje su našle odjeka u publici. 
Ali kao pjesnik on ne znači ništa, jer sama ideja i sam ideal nijesu 
dostatni, hoće se uz njih i umjetnosti. Harambašićevi uspjesi — i 
njegove zasluge — bili su na uštrb poeziji. 42 Harambašićeve pjesme, 
koje su nekada dirale do suza, ne može čovjek da čita, a da odmah 
ne uvidi njihovu golotinju i siromaštvo u sadržaju i formi. 43 

Kako je Jakša Čedomil shvatao književne vrijednosti, vidi se 
najbolje iz njegova članka o Stjepanu Buzoliću. Članak je prožet 
toplinom, s priznanjem Buzoliću kao domoljubu i kao prigodni- 

41 Katolička Dalmacija 1897, br. 38. 

42 Glasnik Matice dalmatinske, II, 349. 

43 o. c., 350. 

caru koji je uvijek imao na pameti Boga, rod i svijet. Buzolić je, 
po shvatanju Jakše Čedomila, lako pravio stihove. Ali umjetnička 
vrijednost tih stihova ne odgovara drugim njihovim kvalitetama. 
»Ćutljivost i mašta čine koga pjesnikom. Ali treba da čovjek uz 
duboku ćutljivost imade i jedrinu misli koja če ju oploditi, a mašta 
onda utjelovljuje misao. Buzoliču falila je više puta jedrina misli, 
a katkad i snažni polet mašte. — Istina je da prava pjesma začne 
se uslijed jakog tronuča srca, ali treba da raste i učvrsti se u jedroj 
misli; a pjesma gubi svoj sjaj, svoje bogatstvo i utisak na ljude* 
ako slabo leti na krilima mašte.« 44 

Ali je Jakša Čedomil, obarajući ustaljene sudove, htio da 
upozori i na naše prave umjetničke vrijednosti. Zato je on prvi 
u nas napisao cjelovitije portrete Gjalskog i Kranjčeviča. O Gjal- 
skome je pisao u »Istri«, odmah nakon članka o Kumičiću, a o 
Kranjčeviču u »Novom vijeku« 1899. Usto je pisao o Borothi i 
Leskovarp^ kao o piscima u kojih također imade umjetničkih 
elemenata. 

Gjalskoga nije Jakša Čedomil analizirao kao Kumičića, nego 
je u širokoj slici iznio piščevu filozofiju (pesimizam), svijet u kome 
žive njegova lica, njihove karakteristike, itd. Iduči od djela, do 
djela, on je u svome članku više išao za tim da pruži sliku Gjal¬ 
skoga kao umjetnika, negoli kritičku ocjenu. Po njegovu mišljenju,. 
Gjalski je bio prvi hrvatski pripovjedač; njegov Janko Borislavić i 
Lavo Blinjević prave su psihološke studije. 45 — Gjalski je uopće 
ostao najvećom njegovom simpatijom u hrvatskoj književnosti, i 
svaku njegovu novu knjigu popratio je on opširnijim prikazom. 46 
Jakša Čedomil nije doduše volio sva djela Gjalskoga podjednako.. 
Naročito mu nisu bile simpatične njegove pripovijesti s natruhom 
misticizma. I u »Osvitu« nalazio je nedostataka (gomilanje mate¬ 
rijala, fantastičnost). Držao je da roman »U noći« nema vrijed¬ 
nosti, jer je iskonstruiran radi politike. — Govoreći o Gjalskome* 
Jakša Čedomil se koji put i nije upuštao u ocjenu, nego je samo 
prikazivao što je pisac iznio u kome djelu, i usput bi nabacio pokoju 
misao. Govoreći na pr. o »Pričanjima stare artije« on samo dodaje: 
»Tako pišu samo veliki umjetnici«. 47 S »Radmilovićem« se Gjalski* 

44 Katolička Dalmacija 1897, 21. 

45 Iskra 1891, 87. 

46 Iskra 1892 (Iz varmeđinskih dana), Iskra 1893 (Osvit), Vijenac 1895. 
(Radmilović), Prosvjeta 1900 (Diljem doma). 

47 Prosvjeta 1900, 258. 

po njegovu mišljenju, uzvinuo u najslavnije visine divne umjet¬ 
nosti. 48 U tome je romanu Čedomil Jakša nalazio i istinitu, realnu 
podlogu, i realistički koncipirana lica, i krasne opise, itd. 

Vladimir je Borotha do g. 1898 štampao veći broj novela, 
i u »Nadi« roman »Ljetne noći«. Taj se roman Jaksi Čedomilu 
svidio toliko, da je zbog njega proučio sve što je Borotha bio dotad 
napisao. Zaključak je njegov bio da su sve te starije stvari slabe, 
ali da je »Listak romana« pravo umjetničko djelo, kakva nijedan 
hrvatski pisac, osim Gjalskoga, nije dao; neka su lica toga romana 
takva, da ih je mogao stvoriti samo velik umjetnik. 49 

O Janku Leskovaru počela je hrvatska kritika, nakon izdanja 
»Propalih dvora« (1896) pisati kao o velikom umjetniku. Čedomil 
Jakša se s time nije slagao, i proglasio je taj roman neuspjelim. 
Nije mu se svidjela ni karakterlzacija, nije mu se činila novom ni 
fabula, a naročito se ljutio na epilog. Ali je i on Leskovaru pri¬ 
znavao dar za psihološko crtanje, za opise prirode, itd. Kad je 
kritika i dalje govorila o Leskovaru kao o veliku umjetniku, Jakša 
Čedomil je napisao o njem studiju u »Vijencu« (1899), uglavnom 
zato da pokaže kako Leskovar nije onakav umjetnik kakvim ga 
obično drže. U toj je studiji i on govorio o Leskovaru kao o 
čovjeku kome je preča umjetnost od efekata. Istaknuo je njegov 
dar za psihologiju, njegove opise prirode, ali je usto govorio i o 
mnogim njegovim nedostacima: epilog, razvučenost, prečesto psiho- 
logiziranje, i si. 

Već u svojoj prvoj književnoj ocjeni, u članku »Hrvatska 
mladež i Zvonimir«, Jakša Čedomil svratio je pažnju na Kranjče- 
vićevu pjesmu »Otpušteni vojnik« kao na snažnu umjetninu. Po¬ 
slije toga postajao je Kranjčević sve većom njegovom simpatijom. 
Zato je o njemu napisao opsežnu kritičnu studiju, u kojoj je odmah 
na početku iznio što hoće da kaže: Šrepel je ustvrdio da je Kranj¬ 
čević pravi pjesnik, ali je o njemu govorio strogo; Šurmin ga je 
ubrojio među najbolje hrvatske pjesnike, a on tvrdi otvoreno da 
je Kranjčević prvi hrvatski pjesnik. 50 — U Kranjčevića je Jakša, 
Čedomil nalazio sve karakteristike velikih pjesnika: i snažan osje¬ 
ćajni život, i misli koje se ne zaustavljaju na površini, i sposobnost 
da stvari uoči i izrazi tako da njegove slike ostaju neizbrisive u 
pameti. 


48 Vijenac 1895, 151. 

49 Novi vijek 1898, 554. 

50 Novi vijek 1899. 

Kroz nekih 15 godina što se bavio književnom kritikom, Jakša 
Čedomil je pored tih nekoliko cjelovitijih prikaza govorio u većim 
ili kraćim referatima o velikom dijelu hrvatskih pisaca koji su u 
tom vremenskom razmaku izdavali svoje knjige. Njegovi su sudovi 
uvijek bili interesantni. 

O Vjenceslavu Novaku, jednom od najplodnijih pripovjedača 
osamdesetih i devedesetih godina, pisao je Jakša Čedomil sa sim¬ 
patijom i razumijevanjem, ali bez oduševljenja. Priznavao mu je 
da znade iznijeti materijal koji će čitaoca ganuti (Poagorje i Pod- 
gorci), ali je držao da to nije dosta za umjetnost, jer Novak ne zna 
taj materijal razraditi. 51 »Nikolu Baretića« pozdravio je kao znak 
piščeva napretka (put k socijalnom i psihološkom romanu), ali je 
odmah istaknuo goleme mane toga romana: neuspjelu karakteri¬ 
stiku, vrlo poznate refleksije, neuspjelost glavnoga lica, itd. Pišući 
o romanu »Dva svijeta« konstatirao je Jakša Čedomil da je to djelo 
stvarano zanosom, koji prelazi i na čitaoca: »Valjda u tom je i 
vrijednost umjetničkog djela. Možda je bolje ćutjeti nego umo- 
vati.« 52 Ali taj obzirni način pisanja značio je stvarno osudu. 

S isto toliko obzira pisao je Jakša Čedomil i o lirici Jovana 
Hranilovića, napuštajući svjesno one kriterije što ih je sam unosio 
u hrvatsku kritiku i što ih je primjenjivao na druge pisce. Po 
njegovim riječima, Hranilović se doduše ne može ubrojiti među 
velike pisce, ali svojom prirodnošću i svježinom može da se dojmi 
jace negoli razglašeni velikani. Hranilovićevu liriku isporedio je 
s oazom u koju čovjek stupa poslije napornog puta pustarom mo¬ 
dernoga skepticizma: »Što je ta mala gruda zemlje prama nedo- 
glednoj, beskrajnoj pustari? Mala točka na sinjem moru, ali ta je 
točka možda i jedina zaklonica od crne smrti ili bar od strašne, 
pogibli, kao mala lađa na morskoj pučini.« 53 

Interesantan je bio odnošaj Jakše Čedomila prema Anti Tre- 
siću Pavičiću. Kad su izišli Tresićevi »Glasovi s Mora Jadranskoga«, 
Jakša Čedomil napisao je u »Iskri« prikaz u kome je rekao da je 
Tresić čudan, rijedak, izvanredan pojav u hrvatskoj književnosti. 
On je pohvalio i dubljinu pjesnikovih misli, i uglađenost njegova 
stiha, i adekvatnost njegova izražaja. Neke je pjesme smatrao pre- 

51 Katolička Dalmacija 1897, br. 50. 

52 Glasnik Matice dalmatinske, II, 62. 

53 Nada 1900, 357. 

krasnima. Ali je iznio i neke zamjerke: što Tresić nije u izboru 
pjesama kritičniji, što su mu neke pjesme pretrpane klasičnom 
mitologijom, što su mu neke ljubavne pjesme neukusne. Pored toga, 
upozorio je na sličnost s Carduccijem. Uza sve pohvale sto ih je 
izrekao Tresiću, Jakša Čedomil ga nije proglasio prvim hrvatskim 
pjesnikom iza Preradovića, nego mu je dodijelio mjesto između 
Kranjčevića i Hraniloviča. Te opaske potakle su Tresićeva pošto- 
vaoca I. M. Ostojića, da ie u splitskom »Narodu« napisao članak 
pod natpisom »Kritički Falstaff«, u kome je Jakši Čedomilu po¬ 
rekao i spremu, i ukus, i poštenje. Jakša Čedomil odgovorio je na 
taj članak mirno — držeći da ga je napisao sam Tresič. 54 

Ipak, i poslije toga on je o ovome piscu pisao veoma po¬ 
hvalno. Dok je o »Glasovima s Mora Jadranskoga« pisao još s nešto 
rezerviranosti, o drami »Finiš reipublicae« pisao je kao o drami 
kakve hrvatska književnost još nije imala, nazivajući je orijaškom 
simfoničkom slikom staroga Rima. 55 U vrijeme kad neki naši kritici 
nisu bili na čistu kome treba dati prvenstvo, Kranjčeviću ili Tre¬ 
siću, Jakša Čedomil je govorio: oni su obojica veliki pjesnici, i 
najpravednije je da se obojici oda dužno počitanje. 56 Tresica je Jaksa 
Čedomil držao najzdravijim, najnormalnijim hrvatskim pjesnikom 
svoga vremena, koji je podigao propalu rodoljubnu poeziju, pro- 
krčio joj nove putove, i obogatio praznu liriku zdravim i jakim 
idejama. On je u Tresića nalazio doduše i mana: forma mu katkad 
hramlje; pišući ljubavne pjesme, postaje djetinjast, barbar, neo¬ 
tesan. Ali u isto doba uzimao je on Tresića u obranu pred prigo¬ 
vorima drugih kritičara. Prigovor da u ovog pisca ima odviše 
retorike pobijao je on riječima: Logikom dokazaćeš ljudima nešto, 
ali retorikom ćeš ih uvjeriti. — Na prigovor da iz Tresićevih pje¬ 
sama odviše izbija erudicija, on je uzvraćao: » . . . zaboravljaju 
valjda da je u njega imade, i to ne kojekakve i od druge ruke, 
nabrane po priručnim knjigama, već jezgrovite i duboke, crpljene 
iz samih izvora. Što je kod drugih često navika i pretencioznost, to 
je kod njega potreba, donekle subjektivna karakteristika njegova 
rada. Treba pisce uzeti onakove kakove ih je Bog stvorio i kako 
su se sami odgojili i razvili. Zašto da svedemo svakoga na obični 
filistarski niveau.« »Uza sve velike mane, on je ipak velik pisac.« 57 

54 Isp. Korablja 1929, 30. 

55 Glasnik Matice dalmatinske II, 137, 145. 

56 o. c., 360. 

57 o. c., 355, 358, 359 itd. 

Govoreći o mladim piscima, Jakša Čedomil nalazio je pravu 
umjetnost u pjesmama Mihovila Nikolića: — Nikolić je doduše 
subjektivan, personalan, nema velikih ideja, niti su mu čuvstva 
raznolika, ali je u njegovoj poeziji izneseno ono »opće nepromjen¬ 
ljivo dno, gdje su se naslagale teške boli i rane, koje su uvijek i 
kod svih jednake«; njegova su čuvstva jaka, a izražaj naravan; 
velike su odlike Nikolićeve poezije romantičarska čežnja za neiz¬ 
mjernim, nježnost, prirodnost, novost, slikovitost. 58 

S djelima s kojima nije bio zadovoljan svršavao je Jakša 
Čedomil kratko i brzo. Za pripovijest Osman-Aziza »Bez svrhe« 
primijetio je da je to doista knjiga bez svrhe. Priznajući njezinim 
piscima nacionalne težnje i zasluge, porekao je njihovoj pripovijesti 
svaku umjetničku vrijednost. 59 — O Tucićevoj i Nikolićevoj »Knjizi 
života« (koju je radi njezine sumornosti i beznadnosti smatrao 
opasnom) rekao je da je gora od Nikolićevih pjesama i Tucićevih 
drama. Izdajući je, njezini autori nisu, po njegovu mišljenju, učinili 
dobro djelo. »A nisu ni lijepu knjigu.« 60 

Pod zajedničkim natpisom »Nove pripovijesti« prikazao je 
Jaksa Čedomil g. 1902 Novakova »Dva svijeta«, Draženovićevu 
»Povijest jednoga vjenčanja« i Borothin roman »U malome svi¬ 
jetu«. Prikaz je započeo upitom: »Jesu li baš nove?« Nove zato, što 
su tek sada ugledale svijeta, ali u njima nije otkriven nov kraj 
našega života, niti je s njima što umjetnički novo u naš roman uve¬ 
deno, niti su se s njima s nove, bolje strane pokazali već poznati 
pisci. Nema u njima ni nova života, ni nova duha, ni nove umjet¬ 
nosti.« »Njihov pogled nije zasegao duboko, malo su što vidili, a 
jos su manje toga na vidilo iznijeli, i to mutno, neizvjesno, nejasno, 
i nekoji prosto, oh, jako prosto.« 61 — O Borothi, o kome je nekoć 
pisao kao o veliku umjetniku, pisao je nakon ovoga pokušaja da u 
romanu iznese malogradski život: »Gleda ga kao liječnik, zgraža 
se i srdi kao moralist, a često zaboravlja da je umjetnik.« — O 
»Povijesti jednoga vjenčanja« pisao je: »Djelo je dosta zanimivo, 
ali nema u sebi ništa što bi mu zajamčilo trajnu vrijednost. Rekao 
bi da ga je napisao čovjek koji dobro pozna ljude i njihov život, 
koji zna dosta dobro jezik kojim pripovijeda. Fali mu samo to što 
nije umjetnik.« 

58 Vijenac 1899, 440—441. 

59 Novi vijek 1898, 432—440. 

60 Prosvjeta 1900, 123. 

61 Glasnik Matice dalmatinske II, 57. 

U Velikanovićevoj »Otmici« — koju su inače hrvatski kritici 
dočekali oduševljeno — Jakša Čedomil nije našao ni humora, ni 
umjetničkih ljepota. 62 

Deželićevi su mu »Zvuci iz katakomba« bili dragi, ali ga kao 
umjetnost nisu uznijeli. »Preveč je banalna, naravna, prosta, obi¬ 
čajna koncepcija većine pjesama.« 63 

Ilijaševićevu knjigu pjesama volio je zatvoriti nego da je 
čita: Ima slučajeva kad kritika strogo literarna nije kompetentna, 
pošto veličina čovjeka nije uvijek sadržana u onome što on piše, 
već rasijana u onome što on jest. 64 

O Kumičićevu historijskom romanu »Kraljica Lepa« govorio 
je: Roman nema mjere, kompozicija mu nije sretna. Nešto je preveć 
razvučeno, nešto u nezgodan čas upleteno. Prizori su predugački, 
neki suvišni, previše romantični, opisi bez kolorita, općeniti. Ku- 
mičić u svome romanu navodi historijska vrela samo zato da može 
navesti vodu na svoj mlin. 65 

U svojoj strogosti — koju je pokazivao i prema priznatijim 
piscima — Jakša Čedomil bio je obziran prema starijim, zaslužnim 
ljudima — Martiću, Zmaju, Vodopiću. Ocjenjujući na pr. Kumičića, 
izrekao je princip: Kumičić je književni veteran, s kojim kritik 
može i mora biti strog i iskren. — Ali o starcima govorio je na 
drugačiji način. Njegov članak o Zmaju Jovanu Jovanoviću (Iskra 
1891) topal je informativan prikaz, bez ocjene i analize. U članku 
o Mati Vodopiću (Iskra 1891) pisao je Jakša Čedomil o talijanskim 
uzorima ovoga pisca, o njegovoj težnji da opiše narodni život, i o 
glavnoj njegovoj ambiciji: da zabavi čitaoca. Hvaleći ga radi toga, 
Jakša Čedomil rekao je da Vodopić nije bio umjetnik, ali je za¬ 
vršio: »Reci iskreno, nije bogzna što mislio postići, ali priznaj da 
za svoj cilj dosta je izradio.« 66 — Na sličan način pisao je i o 
Martiću. Već u »Iskri« (1893) napisao je prikaz njegovih epskih 
pjesama, u kome je ustvrdio da Martić nije uvažen po zasluzi. U 
»Luki Vukaloviću« očituje se, po njegovu mišljenju, silan umjetnik 
— i u kompoziciji, i u rasporedbi, i u suglasju raznih dijelova, koji 
sačinjavaju potpunu skladnu cjelinu. 67 Deset godina poslije toga 
ispoređivao je u Glasniku Matice dalmatinske Martića s Mažura^ 

62 o. c., 181. 

63 o. c., 318. 

64 o. c., 404. 

65 o. c., 406. 

66 Iskra 1891, III. 

67 Iskra 1893 (Epske pjesme Grge Martića). 

ničem i govorio: »U naše doba, kad nas individualizam goni da 
tražimo samo vlastito dobrostanje, uživanje i sreću, dobro je čitat 
djela starih ljudi, koji su radili i pisali za ideju neku uzvi- 
Šeniju, za opći boljak, dobro je gledat u tim djelima ljude koji su 
znali i umirat za nešto, na primjer za domovinu.« — »Pitat će 
kogod: Je li sve suho zlato u Martića, da ga se samo hvali? Na to 
neću odgovorit. Martić pripada velikom pokoljenju naših prepo¬ 
roditelja, a mi, koji smo malo pokoljenje malenih kritičara, ne¬ 
mojmo bar biti veliki nezahvalnici.« 68 


5- 

U svojim prvim člancima, naročito u članku »NaŠe književne 
nevolje i kritika«, Jakša Čedomil razvio je i teoriju kritike, imajući 
pred očima velike zapadnoevropske uzore. — U svome radu nije 
on ipak uvijek upotrebljavao jednu istu metodu, niti je jasno i u 
potpunosti iznosio kriterije u ime kojih je izricao svoje sudove. Kako 
su u različito vrijeme bili različiti njegovi uzori, tako je on primao 
ponešto od ovoga, ponešto od onoga evropskoga kritika, ali tako 
da se ne može reći da je utjecaj bilo kojega od njih bio presudan. 
Može se reći da je Jakša Čedomil bio neke vrste kritički eklektik, 
koji je primao odasvud ponešto, ali se uglavnom ravnao prema 
tome -kako je osjećao. U nekim svojim ocjenama on je bio čak 
impresionist, izričući svoje mišljenje bez obrazlaganja — iako je 
osuđivao impresionizam u kritici. U nekim je slučajevima govorio 
o različitim stranama umjetničkoga djela, a sud u njegovoj umjet¬ 
ničkoj vrijednosti znao je zbiti u jednu rečenicu. 

U svome članku o Fogazzaru rekao je on o kritičkim meto¬ 
dama: »Danas kritičar mora da uroni usred misli i čuvstva pisca 
koga proučava, te mu nije dopušteno samo stati zadivljen pred 
njom (t. j. knjigom) i reći: Kako je to lijepo! Kako je to divno!« 
Ali u zaporkama kaže i sam: A zaista pred ljepotom ni kritičar ne bi 
znao što drugo reći. 69 — Kao da je time i sam htio opravdati svoj 
postupak u različitim slučajevima. 

Samo u opširnijim svojim kritičkim sastavcima (Kumizić, 
Gjalski, Kranjčević, Borotha, Leskovar, Nikolić) nastojao je Jakša 
Čedomil svoj sud što svestranije potkrijepiti, i te se kritike mogu 
smatrati njegovim najkarakterističnijim i najboljim radovima ove 


68 Glasnik Matice dalmatinske II, 67, 

69 Prosvjeta 1899, 387. 

vrste. To nisu samo estetičke ocjene, nego je u njima Jaks'a Če¬ 
domil htio više manje potpuno prikazati pisce o kojima je govorio: 
vrijeme kad su živjeli, literarne veze, filozofiju, karakteristiku nji¬ 
hovih lica, fabulu. 

Jedan od glavnih znakova stvaralačkoga talenta gledao je 
Jaksa Čedomil u činjenici da li je neko djelo nastalo spontano, kao 
produkt piščeva doživljaja, ili se u njemu mogu pronaći knjiški 
elementi. Jedno od glavnih nastojanja njegovih išlo je za tim da 
ispita koliko je neki pisac u svojim djelima upotrebljavao elemente 
preuzete iz gotovih literarnih djela (fabula, karakteristika lica, 
kontrasti, efekti, itd.). Usto je ispitivao da li su misli pisaca i nji¬ 
hova čuvstva iskrena i doživljena, ili oni upotrebljavaju banalne 
literarne rekvizite, kakva im je fantazija, da li je forma nikla u 
samom aktu stvaranja. Na to je naročito pazio kod lirskih pje¬ 
sama. — Držeći Tainea jednim od najvećih evropskih kritičara, 
tražio je katkad u pisaca i njihovu faculte maitresse. Itd. 

Već u svom prvom cjelovitijem kritičkom sastavku, o Ku- 
mičiću, nastojao je Jakša Čedomil pronaći glavnu crtu piščeve 
ličnpsti, dolazeći do zaključka da Kumičić 'nije ni naturalist ni 
realist, već romantik. Kranjčevićevim je osnovnim životnim osje¬ 
ćajem držao osjećaj bola zbog zla u svijetu, i osjećaj samilosti prema 
patnicima. Glavnu crtu Nikolićeve pjesničke ličnosti nalazio je 
u osjećanju prolaznosti. — Tu osnovnu crtu tražio je on čak i u 
pojedinim knjigama. Pišući na pr. o pripovijestima Gjaiskcga »Iz 
varmeđinskih dana« on je odmah u početku rekao da traži osnovnu 
intonaciju knjige . 70 

Iz osnovnih crta pojedinih pisaca izvodio je on zatim i nji¬ 
hove sekundarne crte. Iz osnovne crte Kumičićeva bića izvodio je 
ostala svojstva njegovih djela: težnja za efektima, romantičarski 
rekviziti (vrlo dobri i vrlo zli ljudi, upotreba kontrasta itd.). — 
Pronašavši kao osnovnu crtu Nikolićeve ličnosti osjećanje pro¬ 
laznosti, ispitivao je on dalje da li je to čuvstvo u Nikollća duboko 
i iskreno, da li taj pjesnik znade svoje bolove produpsti, ili ostaje 
samo kod svojih ličnih problema. — Uočivši u Kranjčevića kao 
glavnu njegovu crtu osjećanje ništavila i čuvstvo samilosti, Jakša 
Čedomil ispitivao je da li su to neka rijetka i originalna čuvstva, 
ili su ona zajednička svima ljudima, i na kakav ih je način Kranj- 
čević shvatio i izrazio. Veličinu Kranjčevićeve poezije vidio je on i 


70 Iskra 1892, 54. 

u dubljini i iskrenosti pjesnikovih čuvstava, i u univerzalnosti tih 
čuvstava, i u načinu kako ih je pjesnik iznio. »Kranjčevič je iskren 
u svom pesimizmu, a u njega je i duboka misao i velik um, te ćeš 
nači u malo redaka često misao veličanstvenu, dostojnu velikog 
filozofa.« »Kranjčevič je snažan jedrinom i dubinom, a često i 
originalnošću misli, te zna u malo stihova ili u kratkoj slici utje¬ 
loviti veliku, potresnu ideju.« Kranjčevič imade najglavnija svoj¬ 
stva koja su potrebna pjesniku: brzu intuiciju, fantaziju koja znade 
stvarati i oživljavati. Njegova misao uvijek se kreće slobodno i 
gipko u pjesmi, nije u njoj sputana kao u tamnici. Kranjčevič nije 
nepristupačan pjesnik: nema rjeđih ni čudnijih čuvstava od nas, 
ali on ćuti mnogo jače nego mi, on stvara više slika nego bismo 
mi znali stvoriti, on znade veličanstvenoj slici dati veličanstvenu 
formu, zna naprosto bolje nego mi izraziti ono što misli i osjeća .« 71 

Jedan od glavnih elemenata što ih je Jakša Čedomil ispitivao 
u književnim djelima, bila je psihologija. Istinitost ili neistinitost 
lica po njegovu je mišljenju jedna od glavnih karakteristika iskre¬ 
nosti piščeve i njegove sposobnosti za stvaranje, ili pak_dokaz za 
njegovu neobjektivnost, nesposobnost, povođenje za drugim, itd. 
Zato je on toliko isticao Gjalskoga, jer je ovaj, po njegovom mišljenju, 
znao stvoriti velik broj lica s različitim karakteristikama — što se 
naročito pokazalo u njegovim ljubavnim spletkama: koliko god 
imade u Gjalskoga velik broj ljubavnih prizora, svi su različiti jedan 
od drugoga . 72 

Poznavajući velik broj stranih literarnih djela, Jakša Čedomil 
je ispitivao i elemente fabula. Fabule koje su često oduševljavale 
naše ljude u osamdesetim i devedesetim godinama, on je ponajviše 
odbacivao kao nešto banalno. Fabulu o gradskoj zloći i seoskoj 
nepokvarenosti, tako običajnu u hrvatskih realista (Kovačić: U regi- 
straturi, Borotha: Šemsudin) držao je otrcanim literarnim rekvi¬ 
zitom. — U vezi s time, Jakša Čedomil ispitivao je uopće tematiku 
pojedinih pjesnika. Rodoljubnu poeziju, kako ju je njegovao Kranj- 
čević u »Bugarkinjama«, a jednim dijelom i u »Izabranim pje¬ 
smama«, držao je samo tributom što ga je pjesnik morao dati pro¬ 
sječnoj literarnoj tematici svoga vremena. Zbog istih je razloga 
odbacivao i patriotsku poeziju Jovana Hranilovića, a s istih je 
razloga izrekao negativne opaske o patriotskoj lirici Ante Petra- 
vića, Velimira Deželića i dr. 


71 Novi vijek 1899, 320, 373, 374, 375. 

72 Vijenac 1895, 151—155. 

Ovo su, uglavnom, elementi sto ih je Jakša Čedomil tražio 
u književnim djelima i kriteriji prema kojima je prosuđivao nji¬ 
hovu umjetničku vrijednost. Ali je on s vremenom proširivao okvir 
svojih razmatranja i na veze između književnosti i narodnog ži¬ 
vota, ne držeći pred očima samo umjetnički efekat umjetnina, nego 
i njihovu funkciju u općem nacionalnom životu. 

Već u svojim prvim kritikama, pišući o Vojnoviću, Šimiću, 
Draženoviću, Jakša Čedomil istaknuo je kao glavnu karakteristiku 
moderne književnosti: njezinu težnju da obuhvati život svih slo¬ 
jeva društva, i da bude doista odražaj cjelokupnog narodnog života. 
Odlikama pomenutih pisaca smatrao je i to što oni nastoje da za¬ 
hvate u život najnižih slojeva društva. — Ovu misao, koju je u 
počecima tek nabacio, u kasnijem je svome radu Jakša Čedomil sve 
jače naglašivao. U svome članku »Nešto o seoskoj noveli« (Iskra 
1891) ispitivao je on karakteristike seoske novele uopće i u nas 
napose — i upozorio na činjenicu kako su seoski novelisti seljaka 
najprije idealizirali, a poslije toga su opisivali same nakaze. Naša 
seoska novelistika, po njegovu mišljenju, treba da iznese one op¬ 
ćenite crte koje spajaju sve naše seljake, i da onda prikaže ono 
nešto tipično, po čemu taj seljak pripada našem, a ne nekom dru¬ 
gom narodu; naši pak seoski novelisti kao da sabiru komade nekog 
rastrganog pisma, ali ti komadi sami za se ništa ne valjaju. 73 — U 
svome članku »Važno književno pitanje« (Vijenac 1893) postavio 
je Jakša Čedomil problem: da li hrvatska knjiga odgovara vremenu 
i društvu u kome živi, te je ispitivao koliko je hrvatska pripo¬ 
vijetka prikazala hrvatsko selo, hrvatski gradski život. itd. 

Iz ovih osnovnih pogleda na odnošaj između književnosti i 
društvenoga života proizišli su onda pogledi Jakše Čedomila na 
odnošaj između tradicije i žive književnosti, između nacionalnih 
karakteristika književnosti i općečovječanskih težnja, itd. 

Tražeći da hrvatska književnost bude u prvom redu hr¬ 
vatska, i da se razvija u kontinuitetu, na osnovi tradicija, Jakša 
Čedomil je i opet isticao Gjalskoga kao pisca koji je i velik umjet¬ 
nik, ali koji je ujedno sasvim hrvatski, ostajući u vezi s rođenom 
zemljom. No zbog istog razloga otklanjao je njegove mistične 
novele, kao što je »San doktora Mišića«, držeći da one nemaju 
ništa zajedničko s našim životom. Zato je i opet volio Kranjčevića, 
čiji je umjetnički postupak označio ovako: Kranjčević uzme čo- 


73 Iskra 1891, 160. 

vjeka sa svoje rodne grude, i pod njegovim rukama taj se čovjek 
tako silno razvija da postane pretstavnikom cijele jedne vrste ljudi 
i cijeloga naroda. 74 — Zato je otklonio Begovićevu »Knjigu Bocca- 
doro« i Nazorove »Slavenske legende«, jer je držao da su one po 
svojim motivima daleke našem čovjeku. 75 

Promatrajući moralnu funkciju književnosti, jakša Čedomil 
je analizirao svjetovni nazor pisaca i općeniti dojam što ga njihova 
djela ostavljaju na čitaoca. Zato je, uz ostale razloge, ustao i protiv 
Kovačiceva romana: »Čitajući taj roman, na više mjesta opaža 
čitatelj kako tu ljudski život je bez ikakve estetične vrijednosti, 
bez ikakva moralna dostojanstva, bez ikakva pravca.« 76 Zato je 
otklonio Tucićevu i Nikolićevu »Knjigu života«: »Ima u toj knjizi 
mnogo toga, ali što joj fali, to je baš život, nema života.« 77 Lesko- 
varova je djela, uporedo s analizom njihove umjetničke vrijednosti, 
ispitivao i s obzirom na to koliko su ona i slika mladoga poko¬ 
ljenja. 78 Na toj slici mladoga pokoljenja zaustavljao se on kasnije 
sve više, i od čovjeka koji je isprva htio samo čistiti književne 
pojmove, postao je s vremenom propovjednik optimističnijeg po¬ 
gleda na život. Prikazujući na pr. Neeru (u Prosvjeti 1900), on se 
obratio mladim književnicima i naveo njezine riječi: »Željni smo 
ljepote, zdravlja, svježeg zraka, poezije i snage, a od koga da to 
tražimo nego od umjetnosti, a najskoli od mladih pregalaca, koji 
nam iznose neoskvrnjeno blago njihova srca? Uđimo, ako treba, i 
na smetište da tražimo biser, ali ne da se tamo išetamo zbog zabave. 
A ponavljam, ako se biser može naći, a da se ne okaljaš, tim bolje. 
Na svaki način treba se dobro uvjeriti da stoga što je koji uman 
čovjek izvukao biser iz smetišta, ne treba zaključivati da treba bas 
da i mi pođemo tamo tražiti naš biser.« 79 

Ovim tonom prožeti su i njegovi kraći kasniji referati iz knji¬ 
ževnosti. On nije udarao na pesimizam, ako je taj, kao u Kranjče- 
vića, izražaj najintimnijeg pjesnikova bića. Od istinskoga pesi¬ 
mizma, kojega, po njegovim riječima, ne možemo pobijati, jer ne 
možemo poricati množinu zla u svijetu, treba dijeliti literarni 
pesimizam, koji je zahvatio mlado literarno pokoljenje, i koji pruža 

74 Novi vijek 1899, 374. 

75 Vijenac 1900, 592. 

76 Hrvatska 1899, br. 5. 

77 Prosvjeta 1900, 122. 

78 Vijenac 1899. 

79 Prosvjeta 1900, 103. 





Jakša Čedomil (Jakov Čuka) 


175 


tužne perspektive za cijelu narodnu budućnost; ovakav pesimizam 
znači bolest, jer osuđuje čovjeka na neaktivnost, a samo rad, dje¬ 
lotvornost mogu da donesu lijeka od zala, a ne samilost i plakanje. 80 

6 . 

Jakša Čedomil istaknuo se u hrvatskoj kritici time što je kušao 
da na hrvatsku književnost konsekventno i bez sentimentalnih 
obzira primijeni ona mjerila što su ih veliki zapadnoevropski kritici 
primjenjivali u svojim književnostima. Taj svoj posao radio je on 
otvoreno, srčano, ne skanjujući se da kaže neugodne istine ni onima 
s kojima ga je vezalo ili političko uvjerenje, ili staleški interes, ili 
religiozna zajednica. 

Pogledi što ih je on unosio u hrvatsku književnost nisu bili 
u svemu novi. Misli francuskih kritičara, naročito Tainea i Sainte- 
Beuvea, unosio je prije njega Šrepel; Ibler se u svojim ocjenama 
također pozivao na strane autoritete. Ideja autonomije umjetnič¬ 
koga stvaranja poznata je hrvatskoj kritici čak od vremena Ivana 
Macuna. Psihološku analizu lica, ispitivanje karaktera, itd., sve je 
to bilo poznato i od Pasarića, i od Šrepela, i od Iblera. Protiv 
jednostranog naturalizma, koji u ime istine iznosi neistinu, prika¬ 
zujući svijet samo s ružne strane, ustao je prije Jakše Čedomila 
Josip Pasarić. Novoidealistički pokret, kako ga je zamišljao Jakša 
Čedomil, i opet nije u nas samo njegovo djelo, jer su se za iste 
ideje zalagali »Stari«, a ujedno su idealizam, u interpretaciji 
Brunetiereovoj, propagirali i drugi kritici iz Dalmacije (Politeo, 
Sabić, Tresić Pavičić). Značenje Jakše Čedomila u hrvatskoj kritici 
u tome je što se on, razmatrajući književna djela, nije slijepo 
ograničio na jedno stajalište, nego je, s velikom pokretijivošću 
duha, pokazivao smisao za sve ono što ima veza sa životom umjet¬ 
nosti. 

Iako je započeo svoj kritičarski posao potkraj osamdesetih 
godina, u vrijeme kad su bili veoma aktivni i Pasarić, i Šrepel, i 
Ibler, a i sam Marković, Jakša Čedomil došao je do najjačeg 
utjecaja u hrvatskoj književnosti krajem 19 vijeka, u vrijeme borbe 
između Starih i Mladih. Po svojim godinama on je bio desetak 
godina mlađi od najizrazitijih »Starih«, a isto toliko stariji od 
najizrazitijih »Mladih«. 


so 


o. c., 123. 

Po mnogim svojim pogledima Jaksa Čedomil imao je vise 
zajedničkih crta s Mladima negoli sa Starima, Kao sto su to učinili 
Mladi koncem 19 v., i on je, već početkom devedesetih godina, 
kušao da iz literature izbaci sve one ljude koji su možda imali 
nacionalnih zasluga, ali nisu bili umjetnici. Kao i Mladi, i on je 
ustajao protiv svih obzira kojima se, u ime politike, stranke, morala, 
onemogućuje slobodna diskusija literarnih pitanja. Kao i Mladi, i 
on je osjećao averziju prema otrcanoj rodoljubnoj poeziji i prema 
svakoj retorici kojom se prikriva slabost ili neiskrenost čuvstava. 

Zbog svega toga, književne simpatije Jakše Čedomila i 
»Mladih« uglavnom su bile iste: Gjalski, Kranjčevic, Borotha, Le- 
skovar, Nikolić, Vojnović — a na drugoj strani Harambasic,. 
Badalić, Becić, Lepušić, itd. Neke njegove izjave o slobodi stva¬ 
ranja takve su kao da ih je izrekao koji od pristalica »Mladih«. 
Kad je govorio na pr. o patriotskoj poeziji Harambašićevoj, naveo 
je u potvrdu svoga mišljenja Gautiera: »Muza ne prima naredbe 
od nikoga, niti od kakve nauke, niti od kakve stranke, pa ako ju 
pjesnik sili da ide na čelu kakve čete, pjevajuc kakvu himnu ili 
svirajuć kakvu fanfaru, ona se osvećuje prije ili kasnije.« 81 

U svome Članku »Mlađi naraštaj u literaturi« Jaksa Čedomil 
prikazao je nastojanja mladih književnika u Francuza, Talijana,. 
Rusa, a i u Hrvata. On je otvoreno hvalio talijanske mlade pisce 
što ne trpe autoriteta: »Ali što će ti mladi ljudi? Koji je njihov 
pravac. Glavno njihovo obilježje je to što se slijepo ne povađaju 
za nijednim pravcem, za ničijom školom ... A to je već nešto.« 82 
— Imajući pred očima program hrvatskih »Mladih« i konstatiravsi 
da mladi književnici nisu imali nikakvih zapreka ulazeći u knji¬ 
ževnost, on završuje: »Mladež ima to dobra sto je mlada i sto 
može iz nje mnogo lijepa biti s vremenom. Neću je dakle sudit 
po obećanjima, po težnjama, po programima. Neka žive, neka. 
radi, ne gušimo joj poleta, ne sputajmo ju okovima.« 83 Jaksa 
Čedomil čak je otvoreno odobravao borbu hrvatskih »Mladih« 
protiv škola: »Nemojte se za nama povađati, ne, jer imitacijom ne 
stvara se ništa nova ni boljega od svog uzora.« 84 I on je, kao I 
»Mladi«, tražio od pisaca što veću književnu kulturu, što bolje 
poznavanje stranih književnosti. Najveće zlo hrvatske književnosti 

81 Glasnik Matice dalmatinske II, 352—353. 

82 Novi vijek 1898, 44. 

83 o. c., 242. 

84 Vijenac 1900, 78. 

potjecalo je po njegovu mišljenju odatle što su hrvatski pisci imali 
pred sobom samo domaće, jadne uzore. Ali je u isto doba tražio da 
se mladi ljudi ne povode ni za stranim lošim uzorima: »Gledajte, 
slušajte, učite što po svijetu biva, što veliki ljudi čine i govore, ali 
gledajte, slušajte i učite što u vama i oko vas biva u vašoj kući, u 
vašem gradu. Ne pozivamo vas natrag k ilirstvu, ali vas po- 
zivljemo k istoj zemlji i k istome narodu . . . Naša književnost ima 
biti hrvatska književnost, a to joj neće smetati da bude i velika i 
svjetska.« 85 

Čedomil Jakša, lično, nije imao mnogo razloga da se upušta 
u borbu između »Starih« i »Mladih«. Kako je živio izvan Zagreba, 
nije imao naročitih razloga da se upliće u njihove diskusije, niti 
je shvatao njihovu oštrinu. Povodom tih borba on je bio čak 
napisao članak »Mnogo buke, a za ništa«, ali ga u »Vijencu« nisu 
htjeli štampati. Velik dio krivnje za tadanje nepotrebne književne 
borbe on je svaljivao na »Stare« (Pasarića i Hranilovića), tvrdeći 
da su ih oni skrivili svojom netaktičnošću ili nerazumijevanjem. 86 
On se u bitnim crtama slagao s »Mladima«, pače je i radio za 
»Život«, a Dežmana je zvao da surađuje u »Glasniku Matice dal¬ 
matinske«. Ali se nije s njima slagao u tome kako treba shvatiti 
slobodu stvaranja, kako treba naša književnost da stoji prema 
narodu, vjeri, itd. Po njegovu mišljenju, jedan dio »Mladih« 
shvatio je slobodu stvaranja kao slobodu da pišu što hoće — bez 
obzira na efekt takva pisanja u našem narodu. Najviše ga je kod 
njih smetala pojava što su mnogo više teoretizirali nego radili. Zato 
im je uzviknuo: »Manje programa, više djela« (Vijenac 1900). 

Sama činjenica što je pisao u listovima »Starih« u vrijeme 
najžešćih borba djelovala je, te su »Mladi« Jakšu Čedomila ubra¬ 
jali među svoje protivnike. To se njihovo mišljenje još više 
učvrstilo kad je on na hrvatskom katoličkom kongresu (g. 1900) 
kao referent za književnost predložio rezoluciju u kojoj stoji: 
Katolički sastanak stavlja na srce svim — a) da ne podupiru takova 
izdanja koja šire krive nazore i načela ili i inače vrijeđaju vjersko 
i moralno čuvstvo i hrvatsko rodoljublje. — b) da hrvatski knji¬ 
ževnici, kritičari i novinari smatraju svojom dužnosti i rodoljubnim 
činom upozoravati općinstvo na dobru i lijepu knjigu i preporu¬ 
čivati mu je, kao što odvraćati ga od zle i pokvarene. — c) da se 

85 Ibid. 

86 Korablja 1929. 

hrvatskim društvima, nakladnicima i časopisima u ime katoličkoga 
sastanka stavi na srce da ne bi nikada objelodanili takove spise 
koji bi vrijeđali religiozno-moralno čuvstvo i hrvatsko rodoljublje, 
i da ne bi dopustili, što je do njih, da se u hrvatsku književnost 
uvuče otrovni duh, jer če tako na prosvjetnom polju najvećma 
koristiti hrvatskom narodu. 

To je za »Mlade« bio znak da je Jakša Čedomil stao potpuno 
na stranu njihovih protivnika, jer su oni u rezoluciji gledali napad 
na svoje težnje. — U svojim uspomenama iznosi međutim Jakša 
Čedomil da je taj referat o književnosti držao na kongresu samo 
zato, jer je želio da spriječi razdor između književnika; netko 
drugi, fanatičniji, govorio bi na kongresu tako da bi onemogućio 
svaku suradnju među hrvatskim književnicima, a on je to pomir¬ 
ljivom rezolucijom htio spriječiti. Nije uspio, nego je radi svoga 
istupa stekao neprijatelje i na jednoj i na drugoj strani: zamjerio 
se književnicima koji su stajali uz »Mlade« (Gjalski), a navukao je 
na se sumnju crkvenih poglavara (Mahnić). 

Značenje je Jakše Čedomila u tome što je on konsekventno 
htio da u hrvatsku književnost unese što više Zapada, što je trajno 
isticao u književnosti umjetničke kriterije nad sve ostalo, i što je, 
u vezi s književnošću, otvarao toliko vidika koliko ni jedan hr¬ 
vatski kritik prije njega. On je u sebi nosio onaj primaran osjećaj 
po kome čovjek raspoznaje umjetninu od skalupljenog produkta. 
Zato mnoge njegove opaske nisu ni do danas izgubile svoju vri¬ 
jednost. Ali je on, u isto doba, bio radnik koji je radio samo pod 
dojmom časa, brzo, nervozno. Većinu svojih kritika nabacio je on 
na papir na brzu ruku, onako kako su mu misli dolazile jedna za 
drugom. On priznaje i sam u svojim uspomenama da svojih stvari 
nije nikad čitao nakon što bi ih napisao, a nije ih čitao ni onda 
kad su bile štampane. Zato najveći dio njegovih članaka o književ¬ 
nosti imade karakter novinarskih članaka. U njima imade i veoma 
dobrih misli, ali se autor pokatkad gubi u izbrajanju beznačajnih 
stvari. Naročito su mu slabi prikazi stranih književnosti: pisao ih 
je bez plana i sistema, onako kako mu je što padalo na pamet. 

Velik dio svojih književnih ocjena napisao je Jakša Čedomil 
bez ikakva obrazloženja, nižući jednostavno sudove, koje bi čitalac 
imao samo da primi. Udara u oči da je ovaj pisac u svojim prvim 
člancima mnogo citirao strane pisce, naročito kritičare, u originalu. 
Već je Ante Petravić istaknuo nezgodnost takva postupka, jer 

citalac dobiva dojam kao da se autor hoće da pohvali svojim ve¬ 
likim znanjem. U jednom svom članku (Talijansko pjesništvo u 
drugoj polovini našega vijeka. Vijenac 1889) citirao je Shake- 
spearea u originalu, a poslije toga (u Vijencu 1892) štampao je 
članak o Shelleyu, opet s citatom na engleskom jeziku, iako nije 
znao engleski. Ovakve pojave osudio je kasnije 1 on sam (u svojim 
autobiografskim zapisima). 

Jakša Čedomil, koji je u književnosti tražio u prvom redu 
umjetnost, bio je sam često veoma malo umjetnik — i tek u po¬ 
sljednjim njegovim člancima (u Vijencu i Glasniku Matice dalma¬ 
tinske, pa u Prosvjeti) imade više živosti, elegancije, a osjeća se iz 
njih vec i rutina u pisanju. Josip Pasarić je u polemici s njime 
(Vijenac 1901) napomenuo s koliko su muke njegovi prvi kritički 
članci priređeni za štampu. 

Brz način rada uzrokom je da je Jakša Čedomil došao češće 
sam sa sobom u kontradikciju, u nekim krupnijim pitanjima. U 
svome članku »Individualizam u umjetnosti« on je tražio od pisca 
da poštuje publiku i da ne piše tako da ga ona ne može razumjeti. 87 
Zbog toga je razloga osudio i Begovića i Nazora, tvrdeći da 50% 
čitalaca neće razumjeti 11a pr. slavenske mitologije u »Slavenskim 
legendama«. Ali je branio Tresića zbog toga što u pjesmama upo¬ 
trebljava staroklasicku mitologiju. Govoreći o Kranjčeviću, tvrdio 
je da nije dužnost pjesnika da se snizuje do publike, nego publika 
mora da se uzdiže do pjesnika — Pišući o Tresiću (u Novome 
vijeku 1898), on je napomenuo da ovaj pisac piše pod utjecajem 
talijanskih pjesnika, naročito Carduccija (»Tresić uzeo je u Car- 
duccija svoju ljubav za klasičnu formu i ljepotu« 88 ). Kad je Tresić 
ustao protiv takva shvatanja, Jakša Čedomil povukao je to svoje 
mišljenje. Ali ga je u svojim uspomenama opet ponovio. — Nije 
bogzna kako važno kada je imao pravo — ali je karakteristično 
da čovjek koji je desetak godina važio kao prvi hrvatski kritik 
može da olako izbaci jednu ili drugu tvrdnju. 

Ove i slične pojave u kritičkom radu Jakše Čedomila mogu 
da se u prvi čas pričine veoma karakterističnima. Ali, r ako čovjek 
gleda na prilike u kojima je on radio, dolazi do zaključka da je on 
bio u neku ruku tragična ličnost hrvatske kritike. 


87 Prosvjeta 1900, 159—160. 

88 Novi vijek 189S, 240. 

89 Novi vijek 1898, 631. 

Čedomil Jakša počeo se baviti književnom kritikom veoma, 
mlad, unoseći u svoj posao i ljubavi, i znanja, i ukusa, i smjelosti. 
Prvi njegovi članci pisani su pomnjivo i solidno. Kad je pak stao 
u »Iskri« sistematski analizirati hrvatske pisce, držao je svoje članke 
o Kumičiću, Gjalskome itd. samo početkom čitave serije takvih 
studija. Ali već u prvim počecima shvatio je da u našim prilikama 
ne može izvršiti taj posao onako kako ga je zamislio: nije mogao 
doći do svih djela onih pisaca o kojima je htio pisati. 90 — Nakon 
propasti »Iskre« on nije imao gdje da slobodno piše. Ali kad je 
stao da izlazi »Novi vijek«, on je opet postao veoma plodan. Ante 
Petravić istaknuo je, s pravom, kao glavnu crtu njegove ličnosti: 
on je bio čovjek koji je htio raditi, ali nije imao gdje; čim mu se 
pruži prilika da može štampati svoje stvari, on radi za desetoricu. 
— S najviše zamaha radio je Jakša Čedomil u »Glasniku Matice 
dalmatinske«. On je htio da taj list bude ne samo literaran i kri¬ 
tički, nego da donosi informacije o svima evropskim književno¬ 
stima. Da to može izvršiti, on se kao urednik obratio s pozivima na 
suradnju na mnogo strana, i na »Stare« i na »Mlade«, ali mu se 
slabo tko odazvao. I zato je morao mnoge rubrike ispunjati sam,, 
pišući često na osnovu tuđih radova. Tako je, silom prilika, radio 
i onakve poslove kakve je u principu osuđivao. Ako čovjek gleda 
na vrijednost svih njegovih članaka, onda bi u njima morao mnogo- 
toga osuditi. Ali ako gleda na pobude zbog kojih je Jakša Če¬ 
domil sve to radio, onda i u nedostacima može da vidi simpatičnu 
ljudsku crtu. Stojeći pred alternativom: da li će nešto uraditi sam,, 
makar i slabije — ili će ostaviti neurađeno nešto što se moralo 
uraditi, Jakša Čedomil je izabrao prvo rješenje, makar i uz vjero¬ 
jatnost da će zbog toga biti napadnut. 

Kad je imao prilike da radi, Jakša Čedomil je radio neu¬ 
morno. Radio je toliko, da je od naporna rada (pišući članak o 
Tolstoju) čak i obolio, ne oporavivši se nikada potpuno. Za svoj 
rad nije dobivao nikakvih honorara (osim od »Nade« i »Glasnika 
Matice dalmatinske«). Za svoje kritičke radove nije mogao naći 
nakladnika. 91 Unatoč svemu tome, došle su neprilike sa svih strana. 
Bilo je ljudi koji su ga držali prvim hrvatskim kritikom — ali čim 
je on u hrvatskom književnom životu nastupio samostalnije, ne 
prijanjajući ni uz jednu grupu, učestali su napadi sa svih strana.. 


90 Vijenac 1893, 740. 
01 V. Korablja 1929. 

U istim godinama napadali su ga i »Vijenac«, i »Svijetlo«, i »Hr¬ 
vatsko pravo«, poričući mu i spremu, i ozbiljnost, i savjesnost. 92 
Nakon toga dolazile su i neprilike sa strane njegovih crkvenih 
poglavara. Čedomil Jakša ostajao je uvijek dobar katolički sve¬ 
ćenik, držeći da se njegovo zvanje nimalo ne kosi s njegovim knji¬ 
ževničkim radom, ni s onim što je on tim radom htio da izvrši. 
U svome kritičarskom radu htio je da spoji dvoje: svoje vjerske i 
moralne nazore i svoju težnju da što više pomogne razvitku 
hrvatskoga književnog života. Zamjerio se međutim i crkvenim 
poglavarima i književnicima. To ga je skršilo, i on je prestao da 
piše. Taj unutarnji razlog odlučio je, te se on prestao baviti kri¬ 
tikom, a nikakav pritisak sa strane crkvene vlasti. 

Ali su njegove zasluge za hrvatsku kritiku veoma velike. 
Jakša Čedomil nije doduše mogao ostvariti sve ono što je kanio: 
da prikaže pravu umjetničku vrijednost starije hrvatske književ¬ 
nosti, da ispita umjetnički talenat onih koji su dolazili, da raz¬ 
motri funkciju sto je cijela hrvatska književnost imade u hrvatskom 
životu, itd. Ali je uspio u tome što je svratio pažnju književnika i 
publike na mnoge probleme literature, što je začeo modernijim 
načinom reviziju književnih vrijednosti, što je htio da hrvatsku 
književnost veze s Evropom. Te su zasluge same sobom veoma 
velike, naročito u našim prilikama. 

S obzirom na pozitivne strane njegova rada, Jakšu Čedomila 
možemo doista smatrati osnivačem moderne hrvatske književne 
kritike, kao što je to učinio Petravić. Franjo Marković je za tu 
kritiku zaslužan toliko, što ju je istrgnuo iz površnog impresio- 
nizma, i dao joj neke metode. Ali su te metode bile nekako ukočene, 
odviše formalističke. Jakša Čedomil je kritiku učinio bližom životu, 
povezao je sa strujanjima zapadne Evrope, povezao je sa svim onim 
što imade veza s pojavima književnoga života. Pored toga, on je 
hrvatsku kritiku oslobodio od površne publicistike, profesionalnog 
referentstva i pedagoških crta. 


92 Svijetlo 1900, br. 43 — Vijenac 1901, br. 25, Hrv. pravo 1901, br. 1678. 

Ideolozi i kritičari »Mladih« 

Hrvatska kritika osamdesetih godina iscrpljivala se velikim 
dijelom u raspravama o književnim strujama. Pokoljenje koje je 
stupalo u hrvatsku književnost oko polovice devedesetih godina 
držalo je pak svojom glavnom zadaćom borbu protiv određenih 
literarnih škola i smjerova, a za umjetničku individualnost i slo¬ 
bodu stvaranja. Pojedini članovi ove generacije gledali su različito 
na književnost, ali je svima bilo zajedničko obilježje: kriticizam,, 
rezerviranost prema pristalicama starijih smjerova u hrvatskoj 
literaturi, »Starima«. Među »Mladima« javio se velik broj ideologa 
i kritičara: Milivoj Dežman (Ivanov), Milutin Cihlar (Nehajev),, 
Branimir Livadić, Milan Šarić, P. S. Mikov (Petar Skok), Milan 
Marjanović, Ivan Krnic, itd. Od njih su za poglede svoje generacije 
na književnost bili najznačajniji Dežman, Nehajev i Livadić. 
Milan Šarić i P. S. Mikov izvršili su interesantan pokušaj da na 
hrvatsku književnost gledaju u sklopu cjelokupnoga hrvatskog 
nacionalnog problema, dok se djelatnost i značenje Milana Marja- 
novića — inače najagilnijeg ideologa i kritika ove generacije — 
proteže i izvan vremena kome je ta generacija dala obilježje. 

Milivoj Dežman (Ivanov) 

(1873) 


1. 

Milivoj Dežman bio je među svojim vršnjacima jedan od 
najplodnijih pisaca u vrijeme kad su oni tek stali da ulaze u knji¬ 
ževnost, a zatim njihov najbolji organizator i urednik u doba 
njihovih najžešćih borba sa »Starima«. U literaturu ušao je već u 
svojoj 21 godini, s jednom novelom u »Vijencu«, a kritičke članke 
stao je štampati g. 1897 u »Hrvatskoj misli« (O hrvatskim knji¬ 
ževnim prilikama) i u »Vijencu« (o Leskovaru). Kroz više od deset 

godina poslije toga, Dežman je bio ustrajan književni teoretik svoje 
generacije, pokretač novih listova, polemik, itd. Kroz više godina 
bio je usto kazališni kritik »Obzora«. G. 1898 pokrenuo je »Hr¬ 
vatski salon« i bio jedan od glavnih faktora u časopisu »Mladosti«. 
G. 1900 izdavao je i uređivao literarnu reviju »Život«, g. 1902 
surađivao je u »Hrvatskoj misli«, g. 1903 uređivao je s Gjalskim 
»Savremenik«. Pored toga, on je pisao u »Nadu«, »Pokret«, a 
javljao se i u prvim knjigama »Savremenika«. U cijelom prvom 
deceniju 20 vijeka on je još bio dosta aktivan u radu oko hrvatskih 
književnih institucija (Društvo hrvatskih književnika, Matica hr¬ 
vatska). Ali se njegova književna i kritička djelatnost uglavnom 
završila osnutkom »Savremenika«. 

Već u prva svoja dva pomenuta članka o književnosti Dežman 
je jasno označio svoje stajalište i težnje svoje generacije. Njegove 
su misli: 

U Hrvatskoj ima književnih djela, ali nema književnosti. 
Hrvatska je književnost skučena različitim obzirima, i zato ne 
može da se razvija. Hrvatskog pisca vežu politički faktori i kon¬ 
vencionalno shvatanje morala. Nemajući dosta kulture, hrvatski 
književnik ostaje amater. Hrvatski je kritik frazer, a hrvatske 
književne publike uopće nema. Književnost ne smije da bude slu¬ 
škinja nikakve sile, nego mora da se razvija slobodno. Hrvatski 
književnik treba da se ugleda u Evropu, ali ne smije da unosi 
stranu robu, nego njegovo djelo mora biti izražaj naše duše. 

U svome članku o Leskovaru, u ocjeni »Propalih dvora«, 
Dežman je u neku ruku iznio mišljenje o tom kakav treba da bude 
moderni hrvatski književnik. I on je u svome članku doduše go¬ 
vorio o onim elementima toga Leskovarova djela kakve su u njemu 
tražili i stariji hrvatski kritici (povezanost Leskovarovih djela 
s hrvatskim životom, socijalna tendencija u njima, umjetnička vri¬ 
jednost, veze hrvatske književnosti s literarnim strujama na zapadu, 
itd.). Ali imade tu i novih pogleda, značajnih za novo pokoljenje. 
Već je karakterističan sam početak Dežmanova članka: »Da mi je 
jako grlo, pa da vičem, da se čuje nadaleko: evo nam književnika! 
U našim prilikama jedan književnik kraj tolikih diletanata u mla¬ 
đem naraštaju.« Ali je još izrazitiji bio Dežman kad je kušao 
odrediti umjetničku fizionomiju Leskovarovu: »Ne može se reći 
kojim će putem poći Leskovar. Kad se sjetim njegova lica, njegovih 
očiju, njegova glasa; kada pročitam njegove novele, uvijek mi nešto 

šapće: to je preteča moderne struje u Hrvatskoj, a tko zna da li 
nije i pobornik. Ta tako je senzitivan. Svaki mu živac dršće, na 
najmanju stvarcu odgovaraju njegovi živci sa hiljadu refleksa. I 
zato držim da je u bivstvu svome moderan . . . Moguće će naši 
realiste, možda još više romantici, dignuti viku, ali to će mu biti 
samo znak da je na dobrom putu. Moderna renesansa njegovo je 
polje.« 1 

Posljednjim riječima Dežman je već dosta jasno označio svoje 
stajalište i prema starijima i prema mlađima u književnosti. Dok 
su se u hrvatskoj književnosti kroz 30 godina prije toga vodile 
diskusije oko mogućnosti: romantizam - idealizam - naturalizam - 
realizam, Dežman tu borbu nije držao važnom: književnost ima 
biti izražaj piščeve individualnosti i odražaj svoga vremena; stvar 
je te piščeve individualnosti da li će se on poslužiti tehnikom ove 
ili one škole. 

Po svojim ličnim dispozicijama Dežman je bio pristalica onih 
struja koje su se u Evropi javile koncem 19 vijeka, kao reakcija 
na realizam i naturalizam (secesija, simbolizam, dekadenca, misti¬ 
cizam, itd.), jer mu se činilo da one najbolje odgovaraju duhu toga 
vremen^j Generacija koja je tada živjela htjela je dati književnost 
koja će najbolje izricati njezine osjećaje. Ostajući na stajalištu 
slobode stvaranja, on nije bio ni protivnik drugih pravaca, pače je 
dopuštao mogućnost da je idealistički realizam najbolji smjer za 
hrvatsku književnost. Ali je njegov osnovni pogled na umjetnost 
proizišao iz uvjerenja kako je realizam prevladan, i kako novo 
vrijeme traži i novu umjetnost. Nije bez značenja da je »Mladost« 
na prvome mjestu, u svome prvome broju, donijela njegovu sim- 
bolističku crticu »Okovi«, odmah iza programatskoga članka, u 
kome stoji: »U toj živčanoj trzavici, usred patnja i nade digla se 
nova umjetnost. Nije to stanoviti pravac teoretički konstruiran — 
ne, nego je to izraz duševne borbe nove generacije. Borba protiv ma¬ 
terijalizma u umjetnosti je deviza . . . Zvali se moderni: simbolisti, 
dekadenti, impresionisti, itd., jedno im je zajedničko: traže nove 
ciljeve, idu neutrtim stazama, bježe svijet. Gube se u tihoj čežnji 
za novim idealima. Senzitivni, sjetni, gotovo mistici.« 2 

Iste je godine (1898) Dežman u Hrvatskom salonu, u članku 
»Naše težnje«, iznio kondenzirano program mladih književnika, 


1 Vijenac 1897, 448, 452. 

2 Mladost 1898, 2. 

njihovo nezadovoljstvo s putovima kojima je išla starija generacija, 
1 istaknuo potrebu borbe protiv kalupa i ukočenih tradicija. Go¬ 
vorio je: »Bilo je ljudi koji su nas, ne poznavajući moderni pokret, 
proglasili naturalistima, nas koji smo baš protivnici naturalističke 
škole, te najveće neprijateljice modernog individualizma. — Moderna 
nije stanovita škola 1 stanoviti stil u umjetnosti. — Moderni pokret 
je borba individua za slobodu. Moderni umjetnik ne pripada ni 
jednoj školi. Moderna mrzi epigonstvo — ona hoče da ljudi živu u 
sadašnjosti, da se oslone na svoju dušu, da svojim djelima dadu 
pecat svoje osobe. Svaki neka živi svojim životom. Realizam je 
nedvojbeno utro tom shvaćanju puteve, on nas je naučio gledati 
svijet, i štoviše, on je dao pravi temelj umjetničkoj tehnici. No 
realizam htio je da zatre svaki osjećaj za nešto nadnaravno. A u 
dusi ljudskoj ne dadu se zatomiti transcendentni porivi. Moderna 
nas je oslobodila te ograničenosti. Otvorila nam je sav svijet, otkrila 
nove vidike. Moderna nastoji obuhvatiti cijelog čovjeka, ona teži 
za sintezom idealizma i realizma, ona hoće da nađe sredstvo kojim 
bi čovjek najbolje i najljepše mogao izraziti svoje biće i zadovoljiti 
svojem pozivu. Ona ne otklanja ni jedan osjećaj, ni jednu misao, 
jer se bori za prava pojedinca, kao što zahtijeva i od pojedinca da 
bude svoj. To je glavno načelo moderne — po mom shvaćanju — 
a sve što se naziva simbolizmom, dekadentizmom, dijabolizmom, 
itd., to je samo želja svjetskih registratora da strpaju pojedine 
individue u stanovite etiketirane pretince . . .« 3 4 

Iznoseći težnje svoje generacije, Dežman nije imao toliko na 
pameti borbu protiv starijih, koliko slobodu za mlade. Već u 
svome prikazu Leskovarova romana govorio je on s priznanjem o 
zaslugama realizma. Tražeći u književnim djelima prije svega 
umjetnost, on je istaknuo da je hrvatski realizam dao tri velika 
umjetnika: Gjalskoga, Kozarca i Leskovara, koji dostojno repre¬ 
zentiraju Hrvatsku u svjetskoj književnosti. — Kao i Marjanović, 
a od starijih Jaksa Čedomil, i Dežman je držao ilirizam onim 
razdobljem koje mladima treba uvijek da lebdi pred očima kao 
uzor. U »Mladosti« (1898) proglasio je Gjalskoga ishodištem od 
kojega polazi hrvatska Moderna, a toj je misli ostao vjeran i ka¬ 
snije, pišući na pr. u »Životu« prikaz knjige »Diljem doma«: »I 
zato nam je Gjalski moguće najbliži; on je najbolje znao da nam 

3 Hrvatski salon 1898, str. 8 i 9. 

4 Vijenac 1897, 451. 

svojim pričama karakterizira našu unutarnju dispoziciju, on je znao 
ocrtati naše boli... U ovoj prelaznoj dobi on je tip rodoljubnog 
nastojanja, borbe i rezignacije. On još u dusi svojoj nosi zanos 
ilirizma i široke poglede zapadne Evrope. On je ishodiste moderne 
naše knjige i time vodič onomu koji ce nam u sadanjoj krizi dati 
novu snagu za rad i nadu u uspjeh.« 5 A u članku »Naše težnje« 
(u Hrvatskom salonu, 1898) izrekao je otvoreno kako idejno razi¬ 
laženje sa starijima još ne znači da mladi ne priznaju starima u 
razvitku hrvatske književnosti dolično mjesto. No promijenjene 
prilike dovode i nove potrebe. 

Po Dežmanovu shvatanju pokret »Mladih« imao je vise da 
nadograđuje na staro negoli da stvara lom. Ali je do loma i borbe 
ipak došlo. Stariji književnici oštro su kritikovali u prvom redu 
one edicije što ih je pokretao ili uređivao Dežman (Hrvatski salon, 
Mladost), i borili se protiv onih principa što ih je on izricao u ime 
svoje generacije. Pojavu »Života« pozdravio je doduše »Vijenac« 
(Hranilovič), pa su se u »Životu« javljali i neki izrazitiji stariji 
književnici (Jakša Čedomil, Ante Tresić Pavičić). Ali je Dežman u 
to vrijeme morao napustiti kriticarsko mjesto u »Obzoru«, jer su 
neki »Stari« držali da on, kao ideolog Mladih, ne može raditi u 
listu koji imade drugačiji smjer 

fNavale »Starih«, naročito Jovana Hranilovića, na jedan dio- 
»Mladih« ponukale su i Dežmana da u »Životu« reagira na njih. 
Učinio je to u svome članku »Mladi i stari«, upravo u času kad 
ga je Hranilovič zvao k svojoj grupi, držeći da između njih nema 
nepremostivih protivština. Kako je uto održan hrvatski katolički 
kongres, Dežman je odbio pomirenje i ustao žestoko protiv ten¬ 
dencija koje su se sve više javljale u hrvatskim kulturnim institu¬ 
cijama, a naročito protiv težnja koje su izbile na tome kongresu. 
Do ovoga časa Dežman je nastojao da djeluje pomirljivo. O njemu 
je, upravo radi te pomirljivosti, imao veoma lijepo mišljenje Jaksa 
Čedomil, a on je sam čak i za Hranilovića tvrdio da u duši više 
pristaje uz »Život« negoli uz njegove protivnike. 6 Ali je poslije 
tih pojava u hrvatskom kulturnom životu pisao: »Ne valja reci 
da je opreka ikakova među starima i mladima. Naši starci bili su 
puni zanosa, oduševljeni, širokog horizonta, oni su dobro znali da 
je vjerska snošljivost prvi temelj narodnom načelu, oni su i te kaka 


5 Život II, 53. 

6 Život II, 75. 

branili slobodu književnosti i umjetnosti. Današnju krizu ne valja 
prikazivati kao borbu mladih protiv starih, nego kao borbu slo¬ 
bodnih književnika protiv klike, farizejstva i reakcionarstva. Mi 
nismo nikad navalili na kojeg zaslužnog književnika, dapače smo 
one koji su bili od raznih klika zabačeni i te kako zaštitili. Ali 
udarili smo po prstima one epigone koji plivaju sa strujom, jer je 
takova moda u Hrvatskoj, a koji su prije bili liberalci, jer je 
takova struja bila.« 7 

Ova se borba poslije toga prenosila s idejne osnove na borbu 
oko kulturnih institucija (Vijenac, Matica hrvatska). Dežman je 
bio jedan od najizrazitijih ljudi u toj borbi, te je napisao više 
članaka u Matici hrvatskoj (u Životu, Pokretu, Savremeniku). 


2. 

Od svih ideologa »Mladih«, Dežman je u svojim pogledima 
bio najumjereniji — nastojeći da nađe razumijevanja za sve lite¬ 
rarne pojave, pa i među starijima. Nije mu bilo toliko do pobjede 
ili poraza jednoga pravca, koliko do onih principa koje je u knji¬ 
ževnosti želio ostvariti. Zbog toga su s njime bili katkad nezado¬ 
voljni i radikalniji Mladi, gledajući u njegovoj pomirljivosti bez- 
načelnu kompromisnost. 8 

Pravi kritičarski rad Milivoja Dežmana nije obilan. Svoje 
poglede na književnost on je volio ostvarivati samostalnim bele- 
trističkim tvorevinama (crtice i drame) negoli kritikama. Na 
kritici je bio najplodniji kao kazališni referent »Obzora« (od g. 
1894 do konca 1900), ocijenivši na tome polažaju sve drame koje 
su se u to vrijeme prikazivale u zagrebačkom kazalištu, pa i 
domaće. Pored toga, on se nešto intenzivnije bavio književnom 
kritikom kao urednik »Života«, g. 1900. 

Boreći se za slobodu stvaranja i ustajući protiv škola, De¬ 
žman je kao obilježje moderne kritike i kao svoj kritičarski princip 
isticao potrebu krajne tolerancije prema različitim smjerovima u 
književnosti: »Pjesnik, ako nam daje svoju dušu, svoje osjećaje,, 
ako nam prikazuje život kako ga on shvaća, bilo to pod formom 
romanticizma, verizma ili simbolizma, ostaje jednako pjesnik. 
Verzifikator, prihvatio on formu najvećeg pjesnika, ostaje verzi- 
fikator; prema takovu je i moderna kritika bezobzirna.« 9 — Od 


7 o. c., 180. 

8 Svijetlo 1900, br. 40. 

9 Obzor 1898, br. 140. 

kritičara je tražio da ispituje u književnom djelu ono što je sam 
pisac htio da kaže, a ne da uzima u obzir neke druge faktore: 
»Kritika ne smije da određuje piscu što mora da piše i kako mora 
da piše, ona mora dati slobodu piscu da sam izabere sujet, ona 
mora biti jednako tolerantna prama svim strujama, pripoznati 
svaku osobinu piščevu, tumačiti ga, gledati da pronikne njegove 
želje i ispitati da li nam je iznio pisac ono što je obećao, a onda tek 
kritičar može reći da li ga se doimlje ili ne. Suditi djelo bilo u čije 
ime ne može, jer nema nužni kriterij apsolutnih vrednota. Zato će 
si kritičar biti svjestan da je njegov sud u svakom slučaju samo 
relativan, samo rezultat njegovih misli i osjećaja .« 10 

S općim stanjem hrvatske književnosti nije Dežman nikako 
bio zadovoljan. On je u njoj nalazio krasnih književnih djela, ali 
nije nalazio književnosti u punom smislu riječi: književnih ciljeva, 
borba i pobjeda, bučnoga života, snažnoga razvitka. Pojedina knji¬ 
ževna djela ispoređivao je s ljubicama izgubljenima u šumi . * 11 Radi 
toga je gledao da objektivno istakne prednosti svakoga novoga 
djela, bez obzira kojoj generaciji pripada njegov autor. Tako je već 
u svojoj prvoj kritici tražio veze između Leskovarovih djela i 
težnja svoje generacije. 

Tražeći u djelima prije svega umjetničke elemente, Dežman 
je naglasivao da su najglavnije crte kod umjetnika: osjećaj i moć 
izražavanja, i spremnost njegova da svoj osjećaj iznese bez obzira 
na ikakve stege i škole: »Stihotvorac je toliko pjesnik koliko ga se 
doimlju pojave, i ukoliko može da svoje osjećaje tako izrazi da 
se doimlju čitaoca.« — Zbog toga je pisao toplo na pr. o pjesmama 
Velimira Dezelica, ne ocjenjujući ih s ideološkoga stajališta, nego 
samo s obzirom na umjetničku vrijednost njihovu. Glavni nedo¬ 
statak u tim pjesmama nije on nalazio u Deželićevim idejama, 
nego u tome sto je taj pjesnik zatajio svoju individualnost: i tek 
se osjeća sto je htio reći . 12 — Pišući o Tomićevoj »Veroniki Desi- 
nićki« Dežman je izjavio da se drama ne smije osuđivati s razloga 
sto pisac pripada staroj školi . 13 

Pišući o knjigama pisaca koji su u vrijeme književnih borba 
Između »Starih« i »Mladih« pristajali otvoreno uz »Stare», De- 


10 Isp. Vijenac 1903, 678. 

11 Vijenac 1897, 451—452. 

12 Život I, 31, 32. 

13 Vijenac 1903, 678. 

žman je govorio nepovoljno samo o pjesmama Milivoja Podrav¬ 
skoga, jer je Hranilović ovoga pisca veoma hvalio, iznoseći ga 
kao primjer »Mladima« (»zdrava lirika«), Dežman je dokazivao 
elementima iz tih pjesama njihove nedostatke, ističući usto da 
samo zdravlje još nije dokaz da nečija lirika imade umjetničku 
vrijednost. 14 

Kao što je Dežman znao da povoljno piše o djelima »Starih«, 
tako je znao da piše nepovoljno i o onima koji su pristajali uz nje¬ 
gove težnje. On je na pr. pisao predgovor »Knjizi života« Srđana 
Tucica i Mihovila Nikolića, govoreći o njezinim piscima kao o 
ljudima koji izrazuju psihologiju i težnje »Mladih«. Hvalio je 
njihov lirizam kao izražaj vremena i kao znak iskrenosti, jer 
čovjek najbolje piše o onome što najbolje zna. Ali je Dežman taj 
lirizam u književnosti ipak smatrao samo prvom fazom u razvitku 
»Mladih«, nakon koje treba doći druga faza, u kojoj oni moraju 
da se okrenu svijetu i iskreno iznesu ono što vide. 15 — Dežman je 
o »Modernoj legendi« Napoleona Špuna Strižića, koga su neki 
od »Mladih« ubrajali među svoje najbolje pretstavnike, pisao kao 
o knjizi izvrsnoj i nevaljaloj. Priznavajući njezinu piscu talenat, 
Dežman je konstatirao <da Špun Strižić još ne shvata težnju mlade 
generacije, hvatajući za svim onim što mu padne pod ruku. 16 On 
je, isto tako, pisao s priznanjem o »Misteriju žene« Zofke Kve- 
derove, govoreći- o toplini ove knjige i ispravnom putu autorice. 
Ali je knjigu držao polemičnom, i zato umjetnički malo vrijednom. 17 

Među »Mladima« isticali su se u vrijeme ovih književnih 
borba najviše Vladimir Jelovšek, Srđan Tucić i M. Nehajev. 
Jelovšek je u svojim »Simfonijama« istupio kao silan revolucio¬ 
nara^ te ga je jedan dio njegova pokoljenja radi toga veoma 
hvalio. Dežman je o tim »Simfonijama« pisao kao o knjizi koju 
nije napisao jak individuum, nego pisac modernih šlagera: Jelov- 
sek je vrlo slab artist; on svoje slike ne zna plastično donijeti; 
on ne djeluje snažnim svojim kistom; on dolazi više sa svojim 
tvrdnjama nego sa psihološkom analizom koja bi nas uvjerila. — 
O Jelovšekovoj erotici, koju je sam pisac smatrao izražajem zdravlja 
1 slobode, rekao je Dežman: to nije plodonosna, zdrava ljubav, 

14 Život II, 148. 

15 Život I, 76. 

16 o. c., 175. 

17 Život II, 34. 

nego uzbuđenje nerava, koje često graniči s erotomanijom. ls — O 
Tuciču je Dežman pisao povoljno nakon prikazivanja njegove 
drame »Povratak«. U toj je on drami (kao i u drami Nehajeva 
»Prelom«) nalazio izražaj savremene borbe individua protiv laži. 
U Tuciča je on nalazio i mnogo života i mnogo efekta . 19 Isto je 
tako pohvalno govorio o Tucičevu »Trulome domu«, s obzirom 
na dramatsku snagu toga komada, držeći da on pripada u prvi red 
naših socijalnih drama, te može mirne duše prijeći granice Hr¬ 
vatske . 20 Ali je bio nezadovoljan s Tucićevom dramom »Svršetak«, 
držeći da ona znači nazadak u piščevu stvaranju. Po njegovu sudu, 
naturalistički prizori u njoj slabo su vjerojatni. Tucić je u njima 
išao samo za bučnim teatralnim efektom, dok se istinski efekat 
dade postići samo crtanjem dubljina ljudske duše . 21 

U skladu sa svojim pogledima na književnost Dežman je 
u više navrata pisao toplo o Eugenu Kumičiću. On je isticao kako 
su djela ovoga pisca organska cjelina, kako u njima mnoge strane 
imadu izrazitu umjetničku vrijednost — ali da Kumičić u nekim 
svojim stvarima hoće da djeluje više kao političar nego kao 
umjetnik . 22 Glavnom je umjetničkom manom Kumičićevom Dežman 
držao što je ovaj pisac u duši romantik, a neće da to bude, i stoga 
neće da se u djelima potpuno iživljava kao umjetnik. — Ali 
Dežman nije poricao svaku vrijednost ovakvoj književnosti koja 
svjesno žrtvuje estetičke elemente nacionalnima. Kad je dojam 
takvih djela očit, estetička kritika, po njegovu sudu, nema što da 
kaže. Tako je on pisao o »Petru Zrinskome«: »Gledajući tu 
dramu, moguće se u kojeg kritičara javlja protivština protiv ovog 
ili onog detalja, raščinjajući mogao bi uspjeti da dokaže kako ovo 
ili ono nije baš najbolje ni u kompoziciji ni u crtanju karaktera, 
no ipak svaki mora priznati da je u cijelosti od velikog dojma, 
a to je za dramu od odlučne važnosti... I kad sam htio da ana¬ 
liziram dramu, uvijek i uvijek mi je dolazila misao na um: moguće 
ne valja ovo ili ono — moguće su druge drame s umjetničkog 
gledišta bile bolje — ali ipak, ta je u svojoj cijelosti najjača .« 23 


18 o. c., 33. 

19 Obzor 1898, br. 115. 

20 o. c., br. 223. 

21 o. c., g. 1899, br. 85. 

22 Život II, 212. — Vijenac 1903, 92. 

23 Život II, 210. 

Tražeći u umjetnosti u prvom redu izražaj piščeve duše, 
Đežman je ustajao protiv šablone i kod starijih i kod mlađih — 
naglasujuci da se i secesionizam može izvrgnuti u šablonu. On 
secesionizam nije shvatao ni kao stil, ni kao maniru, nego kao 
borbu za individualno shvatanje umjetnosti, a protiv akademičkih 
škola. Secesionisticku maniru držao je rđavom kao i svaku drugu 
maniru. 24 Govoreći na pr. o pjesmama Alberta Webera, Dežman 
je konstatirao kako u starijoj hrvatskoj lirici nema osobnog čuvstva. 
Dokazivao je kako su hrvatske lirske pjesme šablonske, kako se 
stvorila naročita lirska frazeologija. Ali ni individualizam u no- 
vijoj hrvatskoj lirici nije on držao nečim apsolutno dobrim. Doka¬ 
zivao je kako je ta lirika sasvim napustila spoljašnje elemente 
života, i tvrdio je kako je to zlo, jer to nije više individualizam, 
koliko egotizam: Individualist riše svijet oko sebe, ali mu daje 
svoje obilježje, a za egotiste nema svijeta izvan njih; no i najveći 
individualist pobojace se za napredak umjetnosti kad opazi da joj 
se izmiče realni temelj ispod nogu, jer narod je ishodište od kojega 
moraju poći svi oni koji stvaraju; egotizam je pak u svojim po¬ 
sljedicama isprazan, jer napušta sve naravne veze i prečesto svršava 
abnormalnošću, dok zdravo shvaćeni individualizam ne može nikad 
zalutati. 25 

U ovim je Dežmanovim mislima ona veza koja ga veže sa 
starijom hrvatskom književnošću, i po kojoj je njegov rad ipak 
samo nastavak hrvatskih literarnih tradicija. Tražeći slobodu za 
pisce i njihovo stvaranje, Dežman je ipak cijelu književnost gledao 
u kompleksu cjelokupnoga hrvatskoga narodnoga života. Već je u 
svom članku o prilikama u hrvatskoj književnosti (u Hrvatskoj 
misli 1897) govorio o socijalnom značenju književnosti, a u svom 
je daljem radu redovno isticao i njezino nacionalno značenje. 
Uostalom, on je svojim dramatizacijama popularizirao Šenou, a o 
Markovićevu je »Benku Botu« pisao: »Benko Bot je sinteza hrvat¬ 
skog patriotizma, izvađena iz duše. Benko Bot je posljednji veliki 
usklik u najznačajnijoj periodi probuđene hrvatske svijesti.« 26 — 
Dežman je, očito s nacionalnih razloga, govorio pohvalno o Tre- 
''ice\ oj »Katarini Zrinskoj«, a Kumicicevu je »Kraljicu Lepu« 
držao zubljom koja Hrvatima pokazuje put kuda treba da idu. 27 

24 Obzor 1898, br. 29 6 . 

25 Obzor 1899, br. 138. 

26 o. c., br. 22. 

27 Vijenac 1903, 92. 

Za Dežmanovo nastojanje da obuhvati i umjetničke elemente 
književnih djela i funkciju literature u narodnom životu karakte¬ 
rističan je njegov prikaz Iva Cippica. U tome prikazu je on naj¬ 
prije napomenuo lažnost naših pripovijedaka sa sela. Dalje su nje¬ 
gove misli: Savremena književnost traži prije svega iskrenost. 
»Savremena književnost nije otkrila ništa nova, ona zahtijeva od 
pisca da razgali svoju dušu. Ne traži od njega da bude vješt 
ponavljač velikih pretšasnika, nego da prikaže život, pa bio i 
neznatan taj život — ta u svakom pojedincu leži grandiozan 
misterij svemira. To treba iznijeti.« Taj princip — da umjetnik 
bude što iskreniji — ujedno jedini omogućuje da se dovede u sklad 
umjetnost i domoljublje. Samo iskren, snažan osjećaj našega života 
može dati i veliku i patriotsku umjetnost. 

Dežman je upravo zato smatrao Cippica takvim umjetnikom 
i patriotom, jer je držao da je taj pisac znao postići ovu dvojaku 
svrhu. »To ga čini umjetnikom, da je iz svoje duše izvadio sve 
ove melodije pune čeznuća, da je sućutstvo i ljubav svoju prema 
težacima na ostrvu svomu znao preliti i u nas, da je ganuo naše 
srce.« 28 

U alternativi: artizam ili tendenciozna književnost Dežman 
se nije privolio niti jednoj strani, nego je naglasio: u najvećim 
umjetninama (kao na pr. u Kranjčevićevim) nalazimo sintezu 
jednoga i drugoga. 29 


M. Nehajev 

(1880— 1931) 


1. 

M. Nehajev bio je jedan od najjačih i najizrazitijih pret- 
stavnika zagrebačke grupe hrvatskih Modernista, i uopće jedan od 
onih ljudi od kojih je njegovo pokoljenje najviše očekivalo.j Još 
dok je bio u gimnaziji, davale su se na zagrebačkom kazalištu nje¬ 
gove drame, i to su »Mladi« shvatili kao prvi ozbiljan nastup svoje 
generacije. On je bio jedan od glavnih suradnika zagrebačke »Nove 
nade«, i njezin literarni i kazališni kritik. Vrlo mlad, Nehajev je 
postao suradnikom svih uglednijih hrvatskih književnih listova 
(Nada, Vijenac). Oko svoje dvadesete godine on je bio su- 

28 o. c., 1899, 486. 

29 Život II, 24. 

radnik »Obzora« (književnost i kazalište), a u svojoj 25 godini 
glavni urednik literarnoga lista »Lovor« (1905), koji je trebao 
nakon prestanka »Vijenca« oko sebe okupiti najbolje hrvatske 
književnike. Poslije toga, on je gotovo bez prestanka bio suradnik 
»Savremenika«, a radio je i za »Jutarnji list«, Maticu hrvatsku, itd. 

U prvim godinama svoga književnoga rada Nehajev je pisao 
veoma mnogo, i gotovo na svim područjima književnosti: pisao je 
pjesme, drame, pripovijetke, članke o kazalištu, slikarstvu, lite¬ 
raturi, itd. Književnu kritiku nije on držao svojim glavnim knji¬ 
ževnim poslom, ali se njome usput bavio kroz cio život. Taj njegov 
kritičarski rad, iako nije po kvantitetu obilan, važan je zato, jer 
je Nehajev najjasnije razradio jednu stranu modernističkoga 
pokreta. 

Već u »Novoj nadi«, kao gimnazijalac, Nehajev je pisao o 
temi: Zola i Tolstoj — raspravu kakve se, zbog širine i ozbiljnosti 
predmeta, nije dotad usudio da piše u nas niti kakav stariji kritik. 
U svojim kritičkim sastavcima u tome listu (kazalište i književnost) 
Nehajev je pokazao kako pozna najvažnije pojave evropskih knji¬ 
ževnosti, kako pozna različite kritičke metode, kako znade da 
kritički motri različite književne struje, itd. U tim svojim prvim 
kritičarskim poslovima Nehajev je pokazao ranu zrelost, ozbilj¬ 
nost i priličnu samostalnost u sudovima. 

Od svih strana književnoga života o kojima je govorio u 
prvo doba svoga rada, Nehajevu kao da je najviše lebdio pred 
očima problem o književnosti kao odrazu svoga vremena. Zato se 
bavio pitanjima: kakav je moderni čovjek, i kakva prema tome 
mora biti književnost, ako hoće da doista bude slika svoga doba. 

Već u prvim svojim kritičarskim sastavcima Nehajev je ka¬ 
rakterizirao čovjeka svoga vremena kao biće koje ne vjeruje ni u 
šta više i trajno, te se zbog toga ne bori ni za kakve velike ideje: 
»On neće da se muči pitanjima kad zna da na njih nema odgovora 
— on neće da traži zadovoljstvo u borbi za čast ili makar u samom 
patriotskom zanosu, jer je odviše proživio, odviše se naučio biti 
egoista, odviše je trpio, a da bi novim patnjama htio doći do novih 
vidika.« 1 — U ovim riječima, kojima je popratio svoj prikaz 
Schnitzlerove drame «Liebelei«, Nehajev je iznio misao koja pro- 
niče velik dio književnoga rada »Mladih«, a naročito njegove 
radove. Tu je on misao izricao u svojim kritičkim sastavcima, nju 




1 Nada 1898, 3 62 . 

je on iznosio u svojim dramama (Prelom, Svjećica), a nju je ko¬ 
načno najbolje izrazio u svome romanu »Bijeg«. I njegova najop¬ 
širnija kritička studija, studija o Hamletu, nikla je iz istoga 
životnoga osjećanja. 

Umjetnost svoga vremena shvatio je Nehajev u prvom redu 
kao izražaj duše, i po tome izvodio najveće pravo suvremenog 
umjetnika: da u svome djelu iznosi samoga sebe, bez obzira na ono 
što ljudi eventualno od njega traže. On je bio beskompromisan 
pristalica novih struja — secesije, simbolizma, impresionizma, 
koliko su one bile izražaj dubokih duševnih dispozicija tadanjih 
ljudi. Realizam mu je već sam po sebi bio antipatičan. U svojoj 
studiji o Leskovaru on je čak izričito molio za oproštenje što upo¬ 
trebljava tu nemilu riječ. 2 U romantici je nalazio najviši izražaj 
umjetnosti: »Romantika je prva i posljednja etapa svake poezije. 
Gledati život onakvim kakav jest ne može ni filozof; za pjesnika, 
čovjeka osjećaja i fantazije, život nikad nije i ne može da bude 
onim što u njem vidi čovjek mase ili čovjek eksperimenta. Razlika 
je jedino u metodi promatranja; zato i jest literatura put od 
mladenačkog i naivnog gledanja života, od »prave« romantike, 
preko romantike idejne, zrele, naturalistične (Zola, Flaubert), do 
romantike staračke, iznurene, maeterlinckovske.« 3 

Drugi elemenat što ga je Nehajev naglašivao u svojim kriti¬ 
kama bio je: potreba evropskih vidika. Ta dva elementa proniču 
sav .kritičarski rad M. Nehajeva u prvom deceniju njegove dje¬ 
latnosti. 

Već u prvoj verziji svoje studije o Janku Leskovaru (Nova 
nada 1898), Nehajev je nabacio ove dvije crte, a definitivno ih je 
razradio u konačnoj svojoj studiji o ovome piscu (Život II). U 
toj se studiji nalazi tako reći cijela idejna osnova njegove kritike. 
Suvremenoga je on umjetnika u toj studiji karakterizirao na ovaj 
način: — Makar intuitivno, u današnje doba mora da u njegovoj 
umjetnosti bude izraženo ono što se zovu »ideje novoga vijeka«, 
ili, kako je još zgodnije rekao Brandes, »ideje inteligentne Evrope«. 
Tek onda je on moderan pisac — moderan po tom, jer ga muči i 
uznemiruje ono isto što uznemiruje Fausta naše dobe u ovim danima 
kušnje, koja ni jednom idolu ne da počinka, ni jednoj nedokazanoj 
tvrdnji opstanka — makar da je i sama tek počela graditi trulu 


2 Život II, 1 6 . 

3 Nada 1901, 362. 

zgradu svojih snažnijih tečevina. — Izražaj olovnih sumnja — ta 
kušnja leži na svim duhovima savremenosti. I samo onaj umjetnik 
zaslužuje ime i mjesto u modernoj umjetnosti koji je osjeća i 
izrazuje. 4 5 

Analizom Leskovarovih djela došao je Nehajev do zaključka 
da je upravo Leškovar takav moderan umjetnik: » .. . Ali me izne¬ 
nađuje subjektivnost, spontanost i snaga kojom ih je znao izvaditi 
ravno iz duše; čudi me i sama ta duša koja je usred nas, u kutiću 
Zagorja, mogla da procuti i prozivi sve ono što je u misaonom 
životu našega vremena prohujilo duhovima Evrope. — Umjetnik 
koga ta kozmopolitska pitanja muče zato, jer im čovjek bez oznake 
naroda ćuti težinu i važnost, umjetnik koji je u tako snažnim crtama 
mogao da usred jadnih naših prilika iznese pred nas plod tih muka, 
zaslužuje jedno od prvih, ako ne i prvo mjesto u suvremenoj našoj 
knjizi.« Sve ono sto je Jaksa Čedomil u Leskovara držao nega¬ 

tivnim, sve ono sto je realistički kritik Milan Šanć u njegovim 
djelima odbacivao (subjektivizam, kopkanje u vlastitoj duši, osjećaj 
slabosti, nemar za svijet oko sebe), Nehajev je držao prednošću i 
sa stajališta umjetnosti, a i najiskrenijim dokumentom vremena. 

Slične elemente Nehajev je tražio i u ostalih pisaca o kojima 
je govorio. Nikolićevu liriku držao je na pr. uskom, i nabacio je 
pitanje da li se ta poezija može nazivati zdravom — u onom 
smislu kako su je nazivali »Stari«. Ali u onom osjećaju slabosti koji 
iz nje izbija, u onom osjećaju očajanja i nezadovoljstva koji probija 
njome, Nehajev je vidio dokaz kako je Nikolić tipičan pjesnik 
svoga vremena. Iz Činjenice pak sto su Nikolićeve pjesme nailazile 
na velik odziv, zaključivao je Nehajev da je ovaj naš lirik pogodio 
duševno stanje svojih suvremenika, i da je aktuelan. 6 

Modernog simbolistu, s razvitim unutarnjim životom, s cr¬ 
tama modernog čovjeka, vidio je Nehajev u Andriji Milčinoviću. 7 
Nešto modernih crta našao je on čak i u Eugena Kumičića: u 
svojim »Poslovima« stvorio je Kumičić nov i snažan karakter — 
karakter Nelma, čovjeka s kozmopolitskim crtama, s velikom 
dušom, u kojoj ima jedan dio čovječje patnje: borba među umom 
i srcem, među utvarama fantazije i gvozdenom logikom zbilje. 8 — 

4 Život II, 14—15. 

5 o- c., 5 6 . 

6 Nada 1901 (Pjesme M. Nikoliča). 

7 Vijenac 1903, 583. 

8 Nova nada 1898, 116. 

Izražaj svoga vremena tražio je Nehajev i u drami svoga vremena, 
i u režiji, i u slikarstvu, i uopće u svima onim područjima na ko¬ 
jima je trebalo da dođe do izražaja ono nešto trzavo, prigušeno* 
nervozno, što je on smatrao karakteristikom tadanjeg evropskog 
čovjeka. 

2. 

Ipak, u svome daljem razvitku Nehajev nije ostao na istom 
stajalištu, i nije uvijek tražio u književnim djelima samo te kozmo¬ 
politske i izrazito moderne crte. U kritičarskom njegovu radu mogu 
se zapravo razlikovati dva stadija. U prvom deceniju svoga rada 
on je bio izrazit modernist. U svome romanu »Bijeg«, i u studiji o 
Hamletu (1915), on je na neki način iživio te modernističke svoje 
dispozicije, te je poslije toga pisao književne ocjene bez obzira da 
li je u djelima nalazio moderne crte ili nije. 

U cjelokupnom kritičarskom radu M. Nehajeva udara u oči 
njegovo solidno poznavanje evropskih literatura, ali i dobro po¬ 
znavanje hrvatske književnosti. Uporedo s prikazima evropskih 
književnika, on je već u Novoj nadi pisao s toplom simpatijom a 
pojavima u hrvatskoj književnosti (400-gođišnjica hrvatske knji¬ 
ževnosti, Marković, Šenoa, Harambašić), s razumijevanjem za sve 
one koji su udarali temelje hrvatskoj kulturi. Zato je već u prvim 
svojim kritikama, pored izrazito modernističkih crta, tražio u 
umjetničkom djelu i dodir između umjetnika i njegove zemlje, ličnu 
proživljenost i doživljenost onoga što on iznosi, kao i iskrenost. 
Oduševljujući se za secesiju, on je ipak usput priznavao da je ona, 
pored pravih umjetnika, dala i ljudi koji bez razumijevanja upo¬ 
trebljavaju njezine rekvizite. 

Već u jednom pismu sarajevskoj »Nadi« (1902) Nehajev je* 
pišući o Šenoi, govorio o hrvatskoj zemlji, koja kroz vjekove 
ostaje jednaka, i koja će svojim pejzažem najbolje moći inspirirati 
pjesnika da može oživjeti historijsku atmosferu pojedinih krajeva. 
Iste je godine u »Hrvatskoj misli« napisao članak »Moderno i na¬ 
rodno«, u kome je gledao dovesti u sklad svoje modernističke sim¬ 
patije s hrvatskim nacionalnim potrebama: Svaka literatura, dok 
je istinit i iskren izražaj umjetnikove duše, makar i dekadentna, 
ostaje narodnom; j r u književnosti ne može biti kozmopolitizma, jer 
pisac ne može sa sebe otresti dojmove života 9 


9 Hrvatska misao 1902, 23. 

Ta se promjena u njegovu gledanju na književnost — ili, 
bolje reći, dozrijevanje elemenata koji su u njega isprva bili slabije 
zamjetljivi — opaža naročito u njegovu »Lovoru«. Umjesto kakvih 
modernističkih parola, Nehajev je uzore za svoje umjetničke težnje 
tražio kod kuće, govoreći u uvodnoj riječi lista: Naš je program 
Gjalski! 

Pišući o Kosorovoj »Optužbi«, Nehajev je nabacio pitanje o 
tome koliko naši pisci poznaju ambijenat koji opisuju. Pitao je: 
Tko je u nas do sada pisao beletristiku? A odgovor je njegov 
glasio: Buržoa. A ipak je karakteristično da imamo tek početak 
građanskog romana. Većina naših pripovijesti kreće se u krugovima 
kojih auktori ne mogu da ravno upoznadu. Gradska djeca pišu 
seoske pripovijesti, sinovi činovnika pišu drame i romane u kojima 
sve vrvi od barunica i grofova. A Zagreb gotovo — osim talmi — 
i nema aristokracije, a to što je ima nije naša aristokracija . 10 

Tražeći tako vezu između realnog narodnog života i knji¬ 
ževnosti, Nehajev je pomalo bio spreman da prijeđe i preko granica 
umjetnosti. U prvim svojim člancima tvrdio je kako umjetnik ima 
pravo da se bavi samim sobom, pa je na pr. protiv mišljenja ve¬ 
likog dijela hrvatskih kritičara, koji su od Leskovara tražili da 
bude socijalan pisac, ustao protiv takva zahtjeva. Leskovara je on 
držao piscem koji analizira, a ne gradi. Po tome mišljenju, Le- 
skovar uopće ne može biti blizak narodu, jer njegovi bolovi pri¬ 
padaju čovječanstvu . . . »no kao mislilac i umjetnik biće svakako 
za današnju našu književnost pretstavnik cijele jedne generacije, 
nervozne i pesimistične .« * 11 — Ali je u ocjeni Milčinovićeva i Ogri- 
zovićeva »Prokletstva« govorio već prilično drugačije: »Ali kod 
nas, pored prilične praznine u idejama, nije nikako dobro identifi- 
kovati teoriju čiste umjetnosti sa teorijom potpunog subjektivizma 
i odaljivanja od života. Naši književni plodovi još uvijek relativno 
tako malo toga kazuju, tako se drže površine i izvanjske strane 
života, da ne škodi, ako se u borbi misli i jače stane javljati ten¬ 
dencija, ako pisac, iznoseći probleme našega života i života uopće, 
zaroni u svu punoću toga života, pa se — makar i na uštrb artizma 
— stavi i u odlučniju pozu onoga koji sudjeluje, koji brani i na¬ 
valjuje, koji osjeća sa svojim objektom .« 12 


10 Lovor 1905, 59. 

11 Nova nada 1898, 15 6 . 

12 Savremenik 1907, 53 6 . 

Tako je Nehajev postepeno od braniča nekih književnih 
struja postajao čovjekom koji govori skeptički o svima njima, a 
isto tako o svima književnim agitacijama i borbama, o klikama i 
koterijama, držeći da kritik mora imati pred očima u prvom redu 
umjetnika i njegovo stvaranje, a onda sve ostalo. U svojim zrelim 
godinama napisao je tako svoje ocjene Nazorove lirike, Livadićevih 
novela, Šimunovičevih pripovijesti, Lunačekovih drama, nekrolog 
Harambašicu, itd. Sve su te kritike pisane bez veza s nekim lite¬ 
rarnim smjerom: pisao ih je čovjek koji znade što je književnost i 
koji sudi samostalno. 

Nazora je Nehajev, nakon Kranjčevičeve smrti, držao prvim 
hrvatskim živim pjesnikom, ističući njegovu samostalnost prema 
različitim programima »Mladih«, te je u vezi s njime naglasio 
princip unutarnjega doživljavanja umjetnikova . 13 U vezi s Liva- 
dičevim novelama 011 je nabacio problem: da li je za umjetnika 
važnije mnoštvo spoljašnjih događaja, ili njegova sposobnost da 
znade stvarati iz naoko neznatih doživljaja. Tako je on u Livadicu 
vidio novelistu koji iz jedva zamjetljivih elemenata života znade 
stvoriti pune i zaokružene umjetnine . 14 U nekrologu Harambašicu 
Nehajev je čak i otvoreno osudio pretjeranu težnju hrvatskih knji¬ 
ževnika različitih generacija da trče za svima literarnim moder¬ 
nizmima: u vrijeme tobože istančanih živaca, koji ne reagiraju na 
jednostavne osjećaje , 15 osjeća on lično potrebu da uzme u ruke knjigu 
kojega od naših trubadura, i onda u HarambaŠića nalazi nešto 
doista lijepo, prostodušno, nešto što je doista niklo u onoj arka¬ 
dijskoj atmosferi kojoj smo danas tako daleko . 16 — Iz takvog 
osjećanja proizišli su i njegovi reci o Šenoi, Vrazu, Gjalskome, 
Gunduliću, pisani više usput negoli s nekim ciljem — koji su dokaz 
kako je Nehajev, unatoč svojim težnjama za evropskim vidicima, 
znao da sačuva pijetet prema istinskim domaćim vrijednostima. 
Misli pak sto ih je nabacivao u svojim kasnijim kritikama (u vezi 
s Nazorom, Livadićem, Harambašićem itd.) dokaz su kako se on 
znao osloboditi onih problema u kojima je kroz decenije ostajala 
zapletenom hrvatska kritika, i nastojao da zadre u krupne i osnovne 
probleme umjetničkoga stvaranja. 


13 o. c., g. 1911, 158—159. 

14 o. c., g. 1910, 790—794. 

15 Aluzija na Kosorove pjesme »Mjesec u arzi« i »Mjesec u tezi«, u Sa- 
vremeniku 1911. 

16 Savremenik 1911, 555. 

Nehajev je dobro poznavao velike evropske kritičare — 
Bjelinskoga, Tainea, Sainte-Beuvea, Brandesa. Ali se u jsvojim 
ocjenama nije držao nekog određenog sistema. Od Taineovih 
faktora umjetničkoga stvaranja on je najveće značenje podavao 
milieuu. Ustao je protiv metode Ljubomira Nedića, jer tom me¬ 
todom po njegovu mišljenju kritik prikazuje sebe, a ne pisca o 
kome govori. Čisto estetičku kritiku smatrao je beskorisnom, osobito 
u nas, gdje književnost još nije izvršila svoju veliku socijalnu 
misiju . 17 

U svojim kritikama nije Nehajev promatrao književna djela 
uvijek s jednog istog stajališta, nego se to stajalište mijenjalo s nje¬ 
govim razvitkom. U svojim je počecima tražio u književnim dje¬ 
lima doduše u prvom redu izražaj svoga vremena. Ali je u kasnijim 
svojim kritikama redovno nabacivao kakav općeni umjetnički 
problem, i onda u vezi s njime analizirao knjigu o kojoj je govorio. 
Od kritičara nije tražio da pripada nekom smjeru, te je s jednakom 
simpatijom govorio i o impresionistima i o pristalicama Tainea, ali 
je od kritičara tražio — pristojnost i obzir na hrvatske prilike. »O 
objektivnosti kritike može biti sumnje, ali ne smije biti sumnje o 
iskrenosti. Kod nas ne bi smjelo biti sumnje niti o dobrohotnosti, 
ako ne već prema djelu, a ono barem prema literaturi — našoj .« 15 

Zbog ovih razloga, Nehajev je pisao veoma toplo i pohvalno 
čak i o »Vjernim slugama« Krste Pavletića, o »Optužbi« Kosorovoj, 
itd. O Ogrizoviću je pisao kao o književniku koji znade prirediti 
efektne komade, ali koji ostaje blizak diletantizmu. Međutim je 
priznavao da bi bio zadovoljan i dramama kao što su Bahrove, 
kad bi one bile barem toliko naše kao što su Bahrove bečke . 19 Ne¬ 
hajev je tako reći otkrio Šimunovića, i nakon knjige »Mrkodol« 
uvrstio ga među prve hrvatske pripovjedače . 20 

Iz ovoga osjećaja topline za sve što je hrvatsko potekle su i 
zanosne riječi kojima je Nehajev govorio o »Dubravci«: .... »Mi¬ 
slim da neću kazati paradokson, ako ustvrdim da nikoji narod nema 
danas pjesničkog djela koje bi — izvađano u prirodi — po svom 
dojmu moglo biti ravno onom čudesnom nizu idila, koje svojom 
pjesničkom ljepotom ne zaostaju za najljepšom lirikom i našom i 

17 Nova nada II, 113, Nova nada I, 25. 

18 Savremenik 1907, 534. 

19 o. c., 535. 

20 Savremenik 1909 (Jedna knjiga). 

tuđom. Ta već sam stih, prirodan, lagan, limpidan, tako harmonira 
sa zelenilom i trakom sunca, da se privida kao jedini mogući izražaj 
vedre djece šume i polja.« 21 

Iz ovog istog osjećaja proizišlo je i sve ono što je Nehajev 
pisao o Šenoi i Gjalskom: »Šenoa je tako izdjelan književni tip 
svojeg doba kao malo koja književna naša ličnost. On je ekstrakt 
vremena u kojem smo proživjeli najznatniju fazu našeg novijeg 
života. Romantika mladenačka, revolucionarna, hugoovska, ro¬ 
mantika početka ovog stoljeća, u Šenoi pretvara se — dopustite mi 
tu riječ — u romantiku specifično hrvatsku.« 22 — Gjalski je po 
njegovim riječima »široki, dobri, slavenski idealista, koji nije nikad 
prestao vjerovati u napredak, u sposobnost, u život, u dušu svoga 
naroda.« 23 

S ovim spoznajama o vrijednosti i veličini domaćih knji¬ 
ževnih produkata mijenjao se pomalo i pogled M. Nehajeva na 
hrvatski književni život. Boreći se s »Mladima« za evropske knji¬ 
ževne struje, Nehajev kao da je na časove ipak posumnjao u apso¬ 
lutnu ispravnost i korist tadanjih modernih krilatica. Već god. 1901, 
u jeku borbe između »Mladih« i »Starih«, on je pisao, referirajući 
u sarajevskoj Nadi o prikazivanju Zlatareva zlata: »I kad čitam 
na licima te »široke« publike, kad osjećam kako oko mene živi i 
raste taj zanos, to osjećanje, onda moram da se sjetim sviju nas 
koji uzdišemo za zapadom, pripovijedamo o neshvaćanju i apatiji 
za književnost, borimo se o ideje i pišemo knjige s nerazumljivim 
natpisima. Stvoriti nešto veliko i jako, podati uspavanim osjeća¬ 
jima mnoštva izraz snažan i određen — stvoriti i opet stvoriti, to' 
je eto sav problem našeg literarnog života.« 24 On je katkad istupio 
u obranu publike od navala samozvanih literata, 25 a u feljtonu 
»Canossa Moderne« (u Hrvatskoj g. 1906) izjavio je čak otvoreno 
da je hrvatska Moderna zakašnjeli površan odražaj evropskih lite¬ 
rarnih struja) 

U tim je činjenicama ujedno karakteristika cijeloga kriti- 
čarskoga djelovanja M. Nehajeva. On je bio čovjek koji je po¬ 
znavao evropske literature, koji je tražio veze s Evropom — ali 
nije zbog toga izgubio smisao za domaće vrijednosti. Taj put od 

21 o. c., g. 1913, 587. 

22 Nada 1901, 362. 

23 Lovor 1905, 4. 

24 Nada 1901, 362. 

- 5 Savremenik 1911, 252 (Književnost naivnih). 

zanosa za sve što je modernističko i evropsko, od bezvoljnosti i 
pesimizma svoga vremena, do preporoda u dodiru s vlastitom 
zemljom i njezinim vrednotama, najsimpatičnija je crta njegova 
kritičarskoga rada. 

U svome književnom razvitku, a napose u kritici, Nehajev 
nije napredovao sistematski. Čini se da je on bio čovjek koji je u 
jednom zamahu mogao stvoriti veoma mnogo — ali su onda poslije 
toga dolazile dugačke periode nerada, ili rada na silu. U svojim 
prvim kritikama, u Nadi, Novoj nadi, Obzoru, itd., Nehajev je 
jasno obilježio svoje poglede na književnost. Tada je on bio i 
raznovrstan i plodan, sudjelujući marljivo gotovo u svima akcijama 
svojega pokoljenja. Poslije toga on je doduše štampao svoje kri¬ 
tičke priloge u različitim listovima i časopisima, ali je to bilo više 
od slučaja do slučaja. Njegova studija o Leskovaru (u Životu) 
jedna je od najboljih literarnih studija onoga vremena o hrvatskoj 
književnosti. U njoj je Nehajev zahvatio i u atmosferu vremena što 
ga Leskovar iznosi, prikazao je i temperamenat piščev, i njegove 
dodire s Evropom, analizirao je umjetničke elemente djela, itd. Ta 
je studija trebala da bude početak piščeva rada ove vrste: da kri¬ 
tički svestrano osvijetli hrvatske pisce — ali je, na žalost, bila 
ujedno i završetak. Svojom drugom velikom studijom, studijom o 
Hamletu, Nehajev je otišao s područja hrvatske književnosti. Sve 
ostalo što je pisao o hrvatskoj književnosti članci su o pojedinim 
knjigama, pa i o pojedinim piscima, ali nastali ponajviše zbog kakve 
naročite prigode. U njima imade dobrih misli, originalnih zapa¬ 
žanja, itd., ali se iz njih osjeća da nisu nastali iz piščeve težnje da 
u neki problem prodre do kraja, nego više iz nastojanja da na 
inteligentan način svrši neki aktuelni književni posao. 

Nehajev je i poslije rata radio na književnoj kritici, napi¬ 
savši nekoliko interesantnih portreta (Derenčin, Gjalski, ilirizam, 
Vraz itd.), ali oni prelaze vremenski okvir ovoga prikaza. 

Branimir Livadić 

(1871) 


1. 

Među hrvatskim »Mladima« bio je Branimir Livadić najizra- 
zitiji i najkonsekventniji pobornik misli o slobodi stvaranja i auto¬ 
nomiji umjetnosti. 

Pojam slobode stvaranja nisu svi »Mladi« shvatali podjed¬ 
nako. Jedni su taj pojam tumačili u prvom redu s obzirom na 
tadanje hrvatske političke i nacionalne prilike: kao težnju da se 
literatura oslobodi pritiska vlasti i tutorstva pojedinih grupa u 
književnim institucijama. Drugi su ga opet dovodili u vezu s pi¬ 
tanjem morala. Ali su i oni koji su se na pr. borili zato da se 
književnost oslobodi pritiska protivunarodne vladavine, pokatkad 
zahtijevali da se ona podredi općenacionalnim ciljevima. Boreći se 
protiv jednog pravca u umjetnosti, oni su ipak zagovarali drugi 
pravac. Branimir je Livadić kroz cijelu svoju kritičarsku i ideo¬ 
lošku djelatnost tražio potpunu slobodu stvaranja, od svih mogućih 
spona i zahtjeva koji dolaze izvan umjetnosti. 

Pokret hrvatskih »Mladih« imao je i svoju jaku političku po¬ 
zadinu, pače se može reći da je ona u mnogome bila jača i izrađe- 
nija od cisto literarne strane. To je uostalom pokazao i lični 
razvitak velikog dijela njegovih članova, koji su, nakon kratko¬ 
trajnog rada na književnosti, prešli na javan rad drugih vrsta 
(Marjanović, Dežman, Šarić, Bertić, Skok itd.). Livadić je jedini 
hrvatski Modernist koji je kao kritik i ideolog imao na pameti u 
prvom redu književnost i izrazito književne elemente, a tek onda 
ostale elemente narodnoga života, koji imadu veza s književnošću. 

Livadić je započeo svoju literarnu djelatnost pjesmama i pri¬ 
povijetkama oko polovice devedesetih godina. Među prvim borcima 
mladoga literarnoga pokreta njega još nije bilo. Svojim razmatra¬ 
njima o književnosti javio se on tek u Životu, člancima: Hrvatska 
književnost i siromaštvo, O najnovijoj hrvatskoj književnosti, Za 
slobodu stvaranja. 

U prvom od navedenih članaka Livadić je upozorio na siro¬ 
maštvo hrvatskih književnih radnika kao na uzrok svih hrvatskih 
književnih zala: 

Hrvatski književnik, vezan materijalno za službu, ne smije 
da otvoreno iznosi svoja opažanja i osjećaje, nego sve to udešava 
prema sredini u kojoj živi; hrvatski književnik, stenjući pod jar¬ 
mom siromaštva, ne piše onako kako to zahtijevaju istina, ljepota 
i dobrota, nego kako to hoće narodno siromaštvo. Iz toga izviru 
sve nedaće hrvatske književnosti: cenzura u redakcijama i knji¬ 
ževnim društvima, beskrvni idealizam, neizrazitost njezina, itd. 
Redaktori listova i glavni faktori u hrvatskim kulturnim institu¬ 
cijama vraćaju katkad jednim potezom pera u život samoubojice, i 

prikrivaju care previše dekoltiranih junakinja naših romana. Idea¬ 
lizam je hrvatske književnosti s jedne strane posljedica činjenice 
što se pisci prenose u neki drugi, ljepši svijet, da zaborave bijedu 
svoga svagdanjega života. S druge je strane taj idealizam za pisca 
najzgodnije sredstvo da se oslobodi dužnosti da iznosi realni život r 
i da se tako ne zamjeri nikome. Taj idealizam znači zapravo bez¬ 
idejnost; on je sredstvo da ljudi ne trebaju ništa reći, a ipak stječu 
slavu pjesnika. Siromaštvo onemogućuje našem piscu da se kulturno 
svestranije izgradi, da upozna veliki svijet, njegove probleme, način 
života — a bez toga nema velike književnosti niti u jednom pravcu. 1 

U svome drugom članku u »Životu« (O najnovijoj hrvatskoj 
književnosti) podvrgao je Livadić analizi tadanju hrvatsku knji¬ 
ževnost, pa i parole s kojima su izilazili »Mladi«: 

Mnoštvo beletrističkih časopisa, živahnost literarnih pole¬ 
mika, velik broj novih izdanja, itd., nije, kraj nemara hrvatske 
publike za književnost, znak dobrih književnih prilika, nego 
obrnuto. U Hrvata je književnost ono područje na kome ljudi naj¬ 
lakše dolaze do slave i gdje s najmanje truda mogu uspjeti. Tome 
stanju pogoduje i hrvatsko školstvo, i općene hrvatske prilike, a 
izdavanju nevaljalih djela pogoduju i parole, kao što je parola o 
individualizmu. Individualizam — koji toliko ističe mlado poko¬ 
ljenje — uzrok je da netko i u najgorem piscu može pronaći nešto 
dobro. Individualizam nije kriterij veličine, on je samo značajka 
velike pjesničke pojave. »Individuum dojmit će se tek onda svoga 
i budućih vjekova kad budu njegova djela nosila ne samo biljeg 
njegove osebitosti, nego kad i njegove umjetnine budu zahvaćale 
čuvstva i misli svega čovječanstva u nekoj intenzivnosti i pla¬ 
stičnosti, koja se dade jedino silnom individualnošću postići.« 2 

U tome članku je Livadić ustao protiv mišljenja da su knji¬ 
ževna djela to bolja što su jači izražaj pjesnikove duše — 
razlikujući se time na pr. od Nehajeva i Dežmana: »Velik pjesnik 
kadar je stvoriti stotinu najrazličitijih lica, sa hiljadu najrazličnijih 
čuvstava. On je raznolik i tvoran poput prirode, te najsilnije 
umjetnice. I čim su njegova lica i njihova čuvstva blize prirodi , a 
ne samo njemu, tim je njegovo djelo veće.« 3 


1 Život I, 170. 

2 Život II, 173, 174. 

3 o. c., 174. 

U članku »Za slobodu stvaranja« Livadič je raspravljao o 
problemu: odnošaj između umjetnosti i morala — koji je u disku¬ 
sijama između »Starih« i »Mladih« bio naročito aktuelan. Naročito 
se zadržao na problemu putenosti u književnom djelu. 

Po Livadičevu shvatanju, cio je život, bez izuzetka, gradivo 
za umjetnika, pa su moderni veliki pisci stali bezobzirce iznositi 
sve što karakterizira život ljudske duše. Putena čuvstva, koja za- 
hvataju tolik prostor u ljudskome životu, počela su se tumačiti i 
prikazivati istom ljubavlju kao nekoć, na pr. u francuskoj tragediji 
patriotizam, ili u poeziji s konca 18 v. sentimentalnost. Uskrsnula 
su opet vremena gole, nezaogrnute ljepote. Kako su nekoć u Grčkoj 
s udivljenjem gledali nago tijelo, gledamo mi danas s udivljenjem 
ljudsku dušu u svoj njezinoj golotinji. 4 Za pravoga umjetnika nema 
granice pred kojom bi on trebao zaustaviti svoj pogled: »Kojemu 
se umjetniku široka pogleda moglo oteti da je ogromna većina ljud¬ 
skih djela takova, da ih ide onaj uobičajeni naziv nemoralnosti? 
Dakle bi trebalo da i tu umjetnik postavi granice, da suzi svoj 
pogled. Trebalo bi da gledajući s brežuljka u dolinu ne opazi mo¬ 
čvare, nego da gleda samo zelene livade i gajeve? Komu se ne 
nameće kod te prispodobe misao: ne, ni močvare nisu kadre da 
oduzmu išto ljepoti vidika, u onoj cjelovitosti u kojoj ih priroda 
izlaže, one su bitan dio njezine ljepote.« »Ljudska duša, taj naj¬ 
silniji misterij svega bivstva, to najuzvišenije, najbolje i najsvetije 
što nam je dala priroda, ljudska duša neka bude predmet svega 
našega umjetničkoga rada. Svagdje gdje god se javlja, budi prigu¬ 
šeno tajnim čuvstvom, budi glasno u povicima sreće i blaženstva, 
svagdje neka je traži umjetnikovo oko. Gdje god bude njegovo 
opažanje ispravno, njegovo prikazivanje iskreno, istinito, istini 
dolično, biće i njegov uspjeh osiguran. To je bez sumnje najdublja 
tajna ljepote.« 5 Način pak kako će umjetnik prikazivati i najideal- 
nije pojave ima biti takav, da umjetnički dojam istisne sve druge 
dojmove. U tome je upravo i razlika između pornografa i umjetnika. 

Prve svoje teorijske članke, proniknute uglavnom mišlju o 
slobodi stvaranja, pisao je Livadić u vrijeme kad su hrvatski Mo¬ 
dernisti vodili borbu protiv reprezentanata »Starih«. U toj je on 
borbi, poslije prestanka »Života«, bio u prvim redovima, naglašujući 
konsekventno svoju misao kako je sav život, sa svom raznolikošću 


4 


o. c., 204. 
o. c., 208, 209. 

svojih pojava, gradivo za umjetnika, i da umjetnik ima pravo, 
dok god ostaje umjetnik, da iznosi to gradivo bez ograničenja. Za 
tu se on misao borio i u svojim predavanjima, i u svojim člancima 
(u »Pokretu«). — U svome predavanju »Književnost i njezini 
ciljevi« (1904) branio je Livadič misao »Mladih«, da hrvatski knji¬ 
ževnik mora tražiti svoje uzore u stranim literaturama, ali je ujedno 
— protiv napadaja »Starih« — tvrdio da »Mladi« nisu protivnici 
tradicija, nego da rade ono isto što su radili Ilirci, samo u druga¬ 
čijim prilikama. 

Od godine 1904 dalje objavio je Livadič u »Pokretu« više 
takvih članaka, u kojima je ili polemizirao sa »Starima«, ili tumačio 
vlastite nazore: Jovan Hranilović na braniku »Starih«, Ars castrata, 
itd. Poradi toga svoga ideološkoga rada na književnosti on je 
g. 1907, nakon Šurmina i Drechslera, postao urednikom »Savre- 
menika«, i na tome mjestu ostao deset godina,; dajući tako ton 
cjelokupnoj hrvatskoj književnosti. 

Kao urednik »Savremenika« Livadič je u praksi htio da pro¬ 
vodi misao o slobodi umjetničkoga stvaranja. Preuzimajući list, on 
je iznio svoje uredničke principe: U umjetničkom pogledu služiće 
Savremenik onim strujama književnim kojim je najpreči cilj tijesni 
dodir sa životom. To radije onim strujama koje taj dodir ostva¬ 
ruju bez posredovanja za umjetnost irelevantnih sredstava, t. j. mi 
ćemo se i nadalje služiti u umjetnosti potpunom slobodom bez spona 
vjerskih, »patriotskih«, didaktičkih i svih drugih, koje svojim po¬ 
sebnim formulacijama i zakonima unose u umjetnost njoj protivne 
i škodljive elemente. 6 

U trećoj godini svoga urednikovanja (1909) Livadić je u 
uvodniku »Nova književnost« opet stao u obranu slobode stvaranja, 
upozoravajući na nove opasnosti koje toj slobodi prijete (stran- 
čarstvo, klerikalizam, politika): »Mi vjerujemo još vazda u ideal 
svakoga književnoga nastojanja, u potpunu i neograničenu slobodu 
stvaranja.« »Samo tako kadar je pjesnik da reagira svom iskrc- 
nošću i osjetljivošću svoje duše na trzanje i gibanje svojega doba. 
Samo tako postaće njegovo djelo živ odraz kompliciranog života 
novoga čovječanstva.« 

Po ovome svome liberalističkom shvatanju, kojim je htio 
obuhvatiti sva strujanja u umjetnosti, Livaiić je vodio Savremenik 
kroz jedan decenij, s razlikom što se u prvo doba svoga književnog 


Savremenik 1907, 2. 

rada, s cijelom svojom generacijom, borio protiv Starih, a potkraj 
svoga urednikovanja imao je da se bori s jednim dijelom »Mladih«. 



svoje borbe za slobodu stvaranja Livadić je vodio 
koji su držali da književnost ima da se podredi obzi¬ 


rima morala, vjere, tradicije, politike. Ali su i među »Mladima«, 
već oko god. 1905, postajale sve jačima neke razlike u nazorima. 


Deset godina poslije velikih borba između njih i Starih jedan je dio 


Mladih stao sve više isticati zahtjev za jačom nacionalnom notom 
u tadanjoj hrvatskoj literaturi. Livadić je ustao i protiv ovih težnja, 
opet u ime slobode stvaranja. Tu svoju novu borbu za slobodu 
stvaranja vodio je on od g. 1912 do 1914, u vrijeme kad se u hr¬ 
vatskim krajevima bio razmahao nacionalistički pokret revolucio¬ 
narnih tendencija, pa su i neki kritici i ideolozi (Marjanović, Matoš, 
Marko Car) zahtijevali da se i književnost prožme duhom toga 
revolucionarnoga nacionalizma. 

Livadić je protiv takvih težnja ustajao najprije bilješkama 
u »Savremeniku« 1912 (Nacionalizam, Idemo natrag, Književnički 
odgojitelj, Među oprekama), a zatim u samostalnim člancima — 
zapravo predavanjima što ih je kao urednik lista držao na skup¬ 
štinama Društva hrvatskih književnika: O velikom umjetniku tvorcu 
(1913), Naša književna borba (1914). Na ove su članke odgovarali 
njegovi protivnici (Marjanović, Vodnik, Matoš) u »Jugu«, »Knji¬ 
ževnim novostima« i u »Obzoru«. 

I u ovim svojim novim borbama za slobodu stvaranja Li¬ 
vadić je upotrebljavao uglavnom one iste argumente što ih je upo¬ 
trebljavao u svojoj prvoj borbi, samo u skladu s novim prilikama. 
Livadićevi su argumenti protiv parole o nacionalističkoj književ¬ 
nosti bili uglavnom ovi: 

Nacionalizam je samo jedan od stotine atributa ljepote, isto 
tako slučajan kao što su slučajni i nebrojeni drugi atributi. Ljepota 
može postojati i onda kad nema toga atributa. »Književnost ima 
da služi ljepoti, i to ljepoti prije svega] To je conditio sine qua non. 
Bez ljepote nema umjetničkog djela, no ima umjetničkih djela u 
kojima nema nacionalizma, poglavito ne u onom smislu u kojem 
ga traže od pjesnika naši nacionalisti.« Pjesnici imadu da budu 
prema tome tvorci ljepote po svom instinktu. Ako se nacionalizam 
postavlja na pisca kao zahtjev, onda se istim pravom mogu na nj 
postavljati i drugi zahtjevi, a onda se opravdava i činjenica da su 
nedavno u nas kljaštrili Kozarčeve romane. 7 


7 o. c., g. 1912, 77, 78. 

Još je direktnije ustao Livadic u obranu principa o slobodi 
stvaranja u pomenuta svoja dva predavanja. U prvome od njih 
. V , ellk0m um J etn iku tvorcu) on nije direktno ustao protiv na¬ 
cionalizma u književnosti, nego je općenito govorio o karakteri¬ 
stikama velikih umjetnika: »Umjetnost, makar služila i najpleme¬ 
nitijoj svrsi, ipak je u neke vrste dvorskoj službi. Neslobodna je 
umjetnost u istom inferiornom položaju prema slobodnoj kao 
dvorski poeta prema nezavisnom pjesniku.« 

U drugome je svome predavanju (Nas v a književna borba) 
Livadic govorio direktno protiv svega onoga što je držao pogubnim 
za slobodu hrvatske književnosti. U tom je on predavanju iznio 
tako reci suštinu hrvatskih književnih borba od konca 19 v. do to-a 
vremena, 1^ zbio u neku ruku svoje poglede na književnost: 

Književnost treba obuhvatiti u svoj njezinoj širini i dubljini. 

>> to isto, a ono se ne smije baš književnost i nikad i nigdje stezati. 
Ona treba da bude paladij svega najboljega i najljepšega što dolazi 
iz duša najumnijih 1 najsnažnijih narodnih pretstavnika... Zbo* 
toga je bezuvjetno potrebno da baš njoj budu otvorene sve daljine 
sva neizmjerja do kojih seže ljudska duša. U njoj imadu doista 
fuostora svi pokreti duše od onih gotovo fizioloških trzaja pa do 
čudnih uzbuđenja 1 srhova ekstatičnih zanosa. U njoj ima prostora 
naj u ji ^posljednji sadržaj i svih ostalih umjetnosti, i naj- 
suptilmjih, počevši od emocija nad mramornim sjajem božičina 
stegna do grčevitih ljubavnih gesta neudovoljenih strasti i ljubavnih 
mučeničkih pnjegora na platnu, u kamenu i u zvukovima. U nju 
ulaze svi etički poticaji: od plahoga gibanja savjesti do fanatičkih 
vjerskih zamisli, od mističnih omama, koje čudesno sapliću smisao 
rijeci 1 slovo s duhovnim - poput ljetnih oblaka prozračnim - 
tijelom vjerskih viđenja...« - Baš zato što u književnost imadu 
pristupa sadržaji života, znači nasilje nad umjetnikom, ako ga 
netito sili da se bavi samo sadržajima jedne vrste. I najreligiozniji 
JC PjeSI ? lkpravu kad 12; dubljine uvjerenja stvara — ali zdrav 
razvoj književnosti ne podnosi religioznosti kao smjera. »Nacionalni 
duh je književnosti imanentan, pak je borba za nj teoretski pleo¬ 
nazam, praktički njome se samo slabi snaga, i moć, i samosvojnost 
Književnosti. Pjesnici mogu narodu vazda više reći nego političari.« 

V- ° rbeni nacionallzam već je zato opasnost, što je on u suštini 
5VOJOJ moralizatoran.« »Umjetnost neka bude slobodna. Njezina 
se sloboda - pa bila i relativna - očituje u nevezanosti o zakone 

etike, da, u neku ruku, i o zakone logike. Ona nije ni moralna ni 
nemoralna, ni istina ni laž. Proces stvaranja ne razlikuje ni »više« 
ni »niže«, nikakvu moralnu kvalifikaciju. Umjetnost je autonomna 
u onom smislu u kojem je to — uza svu zakonost — i priroda. Kao 
što sunce grije i dobre i zle, tako i umjetnost slavi jednako slavlje 
prikazujući i junake i kukavice, kreposti i zločine.« 

Karakteristikom modernoga čovjeka držao je Livadić golemu 
sposobnost uživanja. 8 Umjetnost je, po njegovu shvatanju, onkraj 
dobra i zla. 9 

Po nekim njegovim rečenicama mogao bi čovjek shvatiti Li¬ 
vadica kao neke vrste braniča artizma, shvaćenog kao pravac koji 
iskida umjetnost iz kompleksa ostalih pojava života. Do tih kon- 
sekvencija Livadić nije došao — ali je uvijek naglašavao da je lje¬ 
pota u umjetnosti prvo i glavno. U svome članku »Za slobodu 
stvaranja« kaže on: »Prigovor da je to Tart pour l’art ne obara 
vrijednosti toga mišljenja . . . Knjiga se možda dandanas ne piše 
da pobudi samo lih čuvstvo ljepote, ali je ljepota u umjetnosti ipak 
prvo i glavno.« 10 

Govoreći o stanju u tadanjoj hrvatskoj književnosti, Livadić 
je isticao prednosti realizma pred mlakim idealizmom starije hr¬ 
vatske književnosti. Ali on pod realizmom nije razumijevao toliko 
tehniku ili metodu, koliko više težnju da književnik slobodno iznosi 
svoja opažanja iz realnoga života. Po njegovu je mišljenju svaki 
umjetnički smjer jednako dobar i jednako zao, jer umjetnička 
vrijednost književnog djela ne zavisi od smjera kome se priklanja 
pisac, nego od stvaralačke snage samoga pisca. Kad bismo tvrdili 
obrnuto, značilo bi to da pisac treba samo promijeniti smjer, pa će 
od lošega pisca postati dobar. 11 

Nastojeći da književnost obuhvati što univerzalnije, i Livadić 
je upozoravao na njezino nacionalno i socijalno značenje. Već u 
svome članku »O najnovijoj hrvatskoj književnosti« (u Životu 1900) 
predbacio je on mladoj hrvatskoj kritici što nema pred očima knji¬ 
ževnosti kao cjeline. A u članku »Naše književne prilike« (Obzor 
1908) govorio je on o zadacima hrvatske knjige: o njezinoj velikoj 
kulturnoj i socijalnoj misiji, o knjizi kao mjerilu hrvatske kulturne 
snage i otpora. 

8 o. c., g. 1911, 402. 

9 O. c., g. 1907, 255. 

10 Život II, 210. 

11 Savremenik 1912, 6 31, 6 32. 

Svoje poglede na književnost Livadić je ostvarivao na tri 
načina: vlastitom beletrističkom produkcijom, kao urednik »Savre- 
menika«, i svojim kritičkim člancima. 

Izrazito kritičarski rad Livadičev nije obilan. Livadić je bio 
više ideolog nego kritik. On i nije bio osobit prijatelj kritici,]te joj 
nije priznavao ono značenje što joj ga daju recenzenti: Kritike se 
pišu za publiku, a ne za pisce; veliki umjetnik tvorac neosjetljiv je 
za kritiku, i on sam nalazi svoj put; kritika je već zbog toga manie 
vrijedna, jer je subjektivna, jer objektivne kritike i ne može biti; 
u svome jedinom poslu, popularizaciji umjetnosti, može ona biti 7 
štetna, ako kritik ne obuhvata duševnoga horizonta umjetnikova, 
ako nema njegove širine pogleda na svijet i umjetnost. 12 

Po svojim nazorima o književnosti Livadić je najbliži Croceu, 
izričući da je ljepota adekvatan izražaj. 13 Iz cijeloga iskustva što 
nam ga je ostavilo promatranje književnosti, po Livadićevu je mi¬ 
šljenju najispravnije povući zaključak: najuspjelije je ono pjesničko 
d < el ° u kome je ideja nasla sebi najprimjereniju formu. Ako s toga 
Stajališta promotrimo neka nesumnjivo velika umjetnička djela, 

naći ćemo da je u njima ideja došla na neki poseban, osobit način 
do izražaja. 14 

Kao 1 Croce, i Livadić je ustajao protiv Taineova shvatanja, 
po kome umjetnika možemo shvatiti pomoću milieua: »Veličina 
umjetničkog djela raste što se je više umjetnik njime udaljio od 
svega dojakošnjega, što se je dalje odmakao od običaja i navada 
svoje sredine i umjetnosti prije sebe, raste raznolikošću izražaja, 
svojom novošću i jedinstvenošću.« 15 

Kao i Croce, i Livadić je držao da je svako veliko umjetničko 
djelo nešto jedinstveno i novo. 16 Historija, milieu, itd. ipak nisu 
bez značenja. Om vrijede toliko koliko su omogućili umjetniku 
pogodno tlo za razvitak. Velika književna djela nisu slučajne izra¬ 
sline na neobrađenu tlu, nego su plodovi sa stabla koje se hranilo 
preobiljem životnih sokova kroz vjekove naprezanja svih ljudskih 
sposobnosti. 17 


12 Savremenik 1913, 352 

13 Savremenik 1906, II, str. 25 i 229, g. 1911, 

14 Obzor 1909, br. 10. 

15 Savremenik 1913, 3C0. 

16 Ibid. 

17 Savremenik 1911, 400. 


I 4 i» g- 1913* 352 . 

Livadić je pisao književne ocjene u Obzoru, Pokretu i Su¬ 
vremeniku, a pored toga je bio mnogo vremena (1907 do 1920) 
kazališni kritik Obzora. Pored članaka o domaćim književnim 
djelima i piscima, Livadić je od zgode do zgode pisao i prikaze 
stranih književnika. 

U svojim člancima o književnosti Livadić je ispitivao čisto 
umjetničke kvalitete književnih djela. Druge je elemente djela (pa¬ 
triotizam, nacionalna funkcija, kazališna efektnost, tendencija, itd.) 
također više manje ispitivao, ali kao sekundarne oznake djela o 
kojima je pisao. »Samo jedna književnost ima pravo na opstanak, 
dobra književnost« — veli on u jednom svom referatu, 18 — a to 
je uostalom osnova cijeloga njegova ideološkoga i kritičarskoga 
rada u književnosti. 

Imajući u prvom redu pred očima umjetničku vrijednost 
književnih djela, Livadić nije toliko mario za kvantitet, koliko za 
kvalitet književne produkcije. Tu je misao istaknuo već u prvim 
svojim člancima (O najnovijoj hrvatskoj književnosti), a isticao 
ju je i u vrijeme svojih borba protiv parola o nacionalnoj literaturi, 
kad su mu protivnici prigovarali da njegova borba za stvaranje 
praktički dovodi do toga da se uopće ne stvara (Marjanović i 
Vodnik u »Književnim novostima« 1914). 19 

Pišući o književnim djelima, Livadić je polazio od opažanja 
da je prava, velika umjetnost rijetka: »Iz svijeta naše svakidašnjosti 
razmjerno se malo slika i misli izvijava do jasnog izražaja. Naša 
je umjetnička funkcija razmjerno neznatna.. . Zato je prava, 
odabrana umjetnost ljudske riječi upisana tek na nekolikim zlat¬ 
nim stranama.« 20 

Stoga je on češće stao u obranu hrvatske predratne književ¬ 
nosti od onih kritičara koji su upozoravali na tadanju slabu knji¬ 
ževnu produkciju. Tako je na pr. u svome referatu »Jedna knjiga 
i kritika« pisao: »Baš u posljednje vrijeme obogatila se naša lirika 
produktima kojima gotovo nema premaca u svoj našoj dojakošnjoj 
literaturi. Sjećam poznavaoce stvari samo na neke: na krasnu pa¬ 
triotsku pjesmu Exodus od Nazora, na zrele nekoje filozofske 
pjesme Tresićeve, na fine radnje Domjanićeve i Matoševe, a da ni 
ne spominjem nekih izvrsnih Srba. Kolosalan' je napredak i u 

18 o. c., 130. 

19 Savremenik 1914, 366, Književne novosti 1914, br. 20 (Vodnik: Borba 
za stvaranje). 

20 Savremenik 1906, 25. 

formi. U beletristici spominjem uz Nehajevljev roman nekoje 
izvrsne stvari Šimunoviceve i pokojnog Kozarca.« 21 O hrvatskoj 
književnosti s početka 20 v. govorio je nepovoljno, po Livadićevu 
mišljenju, samo onaj tko je nije poznavao. 22 

U vezi s time bilo je i Livadićevo mišljenje o odnošaju između 
književne publike i književnosti: književnik ne stvara za cio narod, 
jer o dojmu književnih djela na ljude odlučuje njihova obrazova¬ 
nost, ukus; odziv publike nije mjerilo za literarne kvalitete. 23 

Veličinu umjetničkoga djela tražio je Livadić u tome koliko 
je života umjetnik zahvatio u njemu, s koliko ga je strana obu¬ 
hvatio, kako su jaki i neposredni životni dojmovi što ih pisac 
iznosi, i s koliko je adekvatnosti sve to pisac iznio. — Polazeći 
od ovih glavnih principa, Livadić je izricao sudove koji su karakte¬ 
ristični — za njega lično, ali i za vrijeme kad su izrečeni. 

Livadić je o Preradoviću imao vrlo povoljno mišljenje, dr¬ 
žeći ga veoma raznovrsnim piscem. 24 Njegove dvije najveće sim¬ 
patije u hrvatskoj književnosti iz doba realizma bile su Novak i 
Kranjcevic. Ali on najboljim Novakovim djelom nije držao niti 
»Tita Dorcica« niti »Dva svijeta«, nego »Posljednje Stipančiće«. 
Novaka je on držao piscem koji znade da zahvati mnogo mate¬ 
rijala, ali ne može uvijek da ga umjetnički prevlada. Tvrdio je da 
Novak nema sigurna pogleda na literaturu i njezine smjerove, pa¬ 
dajući tako u jednom istom djelu (Zapreke) iz realizma u roman¬ 
tizam, iz naturahzma u idealizam; što je najgore, Novak nije 
slobodan pisac koji bi smio da do kraja izreče svoju misao, već 
je pravio kojekakve koncesije publici ili nekim slojevima društva. 

Kranjčevica je Livadić držao najvećim hrvatskim pje¬ 
snikom, ali njegovu veličinu nije nalazio u pjesmama s nekom 
određenom ideologijom, kako je to obično tvrdila naprednjačka 
kritika, nego u pjesmama pjesnikovih posljednjih godina (Trzaji, 
Pjesme), u kojima je najneposrednije došao do izražaja Kranjče- 
vićev unutarnji život. 

U toku svoje kritičarske djelatnosti u »Obzoru« Livadić je 
pisao o velikom dijelu Ogrizovićevih drama. U ovoga pisca nije on 
nalazio mnogo dobra. U svojim dramatizacijama (Hasanaginica, 
Banovic Strahinja) Ogrizovic je, po Livadićevu mišljenju, pokazao 

21 o. c., g. 1911, 262. 

22 o. c., 131. 

23 Pokret 1904, br. 30, Savremenik 1911, 131. 

24 Život II, 174. 

da ne razumije glavnih karakteristika onih narodnih pjesama Što 
ih je dramatizovao. U narodnoj pjesmi o Hasanaginici našla je 
klasičan izražaj vječna materinska ljubav, dok je Ogrizović taj 
motiv razvodnio, a neke diskretne elemente pjesme (ljubav Hasan- 
age i Hasanaginice) profanirao; Ogrizovičeva drama odnosi se 
prema narodnoj pjesmi kao dugačka pjesma muhamedovačkih pje¬ 
vača prema »Hasanaginici«. 25 Po njegovu mišljenju Ogrizović nije 
bio toliko stvaralački duh koliko čovjek sposoban da u pravi čas 
nađe pravu riječ. 26 

Livadić je u više navrata pisao o dramama Stjepana Miletića, 
ali je i ovome piscu porekao pravi stvaralački dar: Priroda je 
obdarila Miletića više sanjama negoli umjetničkom snagom; pri 
dodiru vremena od njegove se pjesničke muke nije održalo gotovo 
ništa. U svome »Boleslavu« Miletić je produbljivao samo jednu 
misao, jednu refleksiju o životu, odviše je usko koncipirao problem,, 
a da bi mogao udovoljiti, zahtjevu o raznovrsnosti i mnoštvu vidika 
što ih pruža velika umjetnina. »Boleslav« je drama bez životne 
snage, bez dramskoga gibanja, bez širine i životne istine. 27 — U 
svome »Tomislavu« Miletić je dramatizirao povijest, a ne Hrvate i 
njihova djela u prošlosti. Njegova lica misle onako kako misle 
historici, a nisu to ljudi nad kojima vlada nesvjesna sudbina i koji 
ulaze u neznanu budućnost. 28 

O Vojnovićevoj »Gospođi sa suncokretom« pisao je Livadić 
tri puta (dva puta u »Obzoru« i jedanput u »Savremeniku«) i 
istaknuo pozitivni dobitak što ga je s njome stekla hrvatska knji¬ 
ževnost. Ali su njegove zamjerke: Ta se drama doima blještavošću 
svojih slika, zablješćujući oči poput raketa. Ona pobuđuje čuvstva 
slična onima kao kad prijeđemo rukom preko dlake leoparda — 
dok se naš život vije ispod nježnijih i toplijih dodira. 29 Dojam te 
drame ne traje dulje od prikazivanja. 30 Vojnović za svoja djela 
izmišlja psihologiju koja teško podnosi kriterije zbilje. To je neka 
blještava psihologija riječi i poezije, a ne života. Vojnović upo¬ 
trebljava u toj drami mnoštvo čisto dekorativnih opisa, a djelo koje 
samo sobom ne kazuje sve što hoće nema umjetničke snage. Ova 

25 Obzor 1909, br. 10. 

26 Obzor 1913, br. 334. 

27 o. c., g. 1909, br. 251. 

28 o. c., g. 1913, br. 241. 

29 o. c., g. 1912, br. 4. 

30 o. c., br. 146. 

drama nije djelo koje bi poteklo iz najdubljih dubljina pjesnikove 
duše, nego je nastalo iz želje za senzacijom. 

U Tucićevu dramatskom radu našao je Livadić elemenata 
jake pjesničke dispozicije, ali i grubih neukusnosti i potrage za 
efektima. 31 U dramama Mirka Dečaka konstatirao je neko traženje 
po dubljinama potsvijesti, gdje se sudaraju strasti i nagoni — ali 
Dečak, po njegovu mišljenju, ostaje na granici između smiješnoga 

• • V QO 

i tragičnoga. 

U skladu sa svojim mišljenjem o književnim strujama, Li¬ 
vadić je pisao s mnogo topline o Zeyeru, Hamsunu, El Grecu, 
kojih je umjetničku veličinu vidio upravo u tome što su oni iži¬ 
vljavali život načinom koji im je bio najbliži. 33 — U skladu sa 
svojom averzijom prema programatskoj nacionalističkoj literaturi, 
Livadić je o Šantićevoj aktovci »Pod maglom« pisao kao o drami 
u kojoj imade obilje poetičnih riječi, u kojoj je simpatična ten¬ 
dencija, ali ništa drugo. 34 — Poslije balkanskih ratova Livadić je 
u ime umjetnosti izrazio svoju averziju prema tadanjoi pomodnoj 
kosovskoj poeziji, ali je veoma toplo prikazao pjesme Veljka Pe- 
trovića »Na pragu«, jer iz cijele te zbirke po njegovu mišljenju 
izbija jedan čovjek, i jer su sve Petrovićeve pjesme prožete jednim 
ličnim osjećajem. 35 

Umjetničke elemente tražio je Livadić i u putopisu (Isidora 
Sekulićeva, Pisma iz Norveške) i u ratnim zapisima (Cippico), ne 
ističući građu, koliko lični, životni osjećaj pisaca iz kojega su 
potekla djela. 

Pišući o Tresićevim dramama, Livadić je na pr. za »Cicero- 
novo progonstvo« istaknuo kako je u njemu izneseno mnoštvo 
detalja iz rimskoga života, ali se lica premalo javljaju. No rekao je 
da je ta drama pravo remek-djelo refleksivne poezije: Svako histo¬ 
rijsko lice Tresićeve tragedije savršena je literarna i psihološka 
studija, tako sjajna, pouzdana i ispravna kao najuspjeliji literarni 
portret. Ta su lica tako plastično izrađena da glumcima ne pre- 
ostaje mnogo slobode za stvaranje. 36 Govoreći o »Hirudu«, Livadić 

31 Obzor 1913, br. 122. 

32 o. c., br. 147. 

33 Savremenik 1915, 244. 

34 o. c., g. 1908, 123. 

35 o. c., g. 1914, 224. 

36 Obzor 1908, 124. 

je istaknuo veličajnost Tresićeve pjesničke dikcije, snagu njegove 
rijeci, i označio je tu dramu kao autorov put prema njegovim 
dalekim ciljevima. 37 


3 * 

U svojim književnim ocjenama Livadič je istupao uglavnom 
kao referent o novim knjigama i novim dramama. Nije nikad išao 
za tim da sa svojega stajališta podvrgne analizi veći broj naših 
pisaca. Cjelovitije studije napisao je samo o Novaku (1906 i 1925) 
i Kranjčeviću (1926) od naših, i o Galsworthyju od stranih pisaca. 
Njegova studija o Kranjčeviću ujedno je njegov najpotpuniji knji¬ 
ževni prikaz, jer on u njoj nije ispitivao samo umjetničke elemente 
Kranjčevićeve poezije, nego je htio pružiti svestran portret pje¬ 
snikov, govoreći o njegovu duhovnom razvitku, o njegovoj filo¬ 
zofiji, o njegovu literarnom obrazovanju, o njegovim vezama s hr¬ 
vatskom književnošću, i o sredstvima njegova izražavanja. Ali je, 
ispitujući sve te elemente Kranjčevićeve poezije, Livadić i opet kao 
glavnu misao svoje studije istaknuo problem umjetničke vrijednosti 
njegovih pjesama: »Pitanje je: da li su se um i srce u pjesnika stopili 
u sklad potreban za prave umjetničke emanacije? Jesu li njegove 
umne natege našle zvučnu rezonancu u čuvstvenoj strukturi njegove 
duševnosti?« — Livadićev je odgovor na to pitanje bio: »Njegova 
su djela izraz duševnoga života, jedne duše — jasan, snažan i 
potpun. Kao takva — kako bi rekao Benedetto Croce — ona su 
ljepota. I to ljepota koja je nastala među nama, koja ima svoj izvor 
kod nas.« 38 

Od svih svojih literarnih vršnjaka, Livadić je razmjerno 
najkasnije stao da se bavi literarnom kritikom i da piše teorijske 
članke o književnosti, ali je najduže ostao na tome poslu, braneći 
konsekventno jedno isto gledište. Pojam slobode stvaranja, kako se 
on u nas shvata, vezan je uz njegovo ime. Već g. 1910, u, ocjeni 
njegovih »Novela« (u »Savremeniku«) Nehajev je izrekao mišljenje 
da Livadić nije stvoren za kritiku, jer imade premalo elastičnosti. 
Ali, bez obzira na to mišljenje, Livadić je kao urednik »Savreme- 
nika«, kao kritik i ideolog dao više manje obilježje cijelom jednom 
deceniju hrvatske književnosti. Od god. 1907 do god. 1917, dok 
je on uređivao Savremenik, ostali hrvatski književni listovi (Hr- 

37 Savremenik 1911, 75. 

38 Kranjčević, Pjesme, izd. g. 192 6 . LXXIX, LXXX. 

vatska smotra, Prosvjeta, Glas Matice hrvatske) nisu imali ni izda¬ 
leka onolikoga značenja koliko ovaj list. Provodeći u praksi taj 
princip o slobodi stvaranja i gledajući samo na književnu vrijed¬ 
nost priloga što ih je dobivao, Livadić je uspio da okupi gotovo 
sve istinski vrijedne književnike, bez obzira na njihovo političko 
uvjerenje i vjersko naziranje. 

Protiv njegovih shvatanja stvarala se opozicija već par go¬ 
dina prije rata. Za vrijeme rata ta je opozicija postajala sve jačom, 
tražeći da Savremenik napusti svoj liberalizam i da književnost 
dobije što izrazitiju nacionalnu notu, radi ostvarenja nacionalnih 
ciljeva. U toj borbi Livadić je napustio redakciju. 

Ako se stvari gledaju u historijskoj perspektivi, čovjek dolazi 
do zaključka da je Livadić u teoriji imao pravo, jer samo estetički 
elementi djela mogu da uđu u obzir pri ocjeni njegove umjetničke 
vrijednosti. Livadić nije prelazio u beskrvni artizam, jer nije za¬ 
tvarao oči ni pred ostalim elementima književnih produkata. Nje¬ 
gove ocjene pokazuju da je on znao uočiti nacionalne i socijalne 
elemente knjiga o kojima je govorio. Ali je Livadić, boreći se za 
princip slobode stvaranja i ustajući protiv svega onoga što tu 
slobodu steže, možda smetnuo s uma da različite parole (kao što su 
nacionalna umjetnost, socijalna umjetnost) unose u raspravljanje o 
književnosti doduše nešto izvanumjetničko, ali često otvaraju 
umjetniku nove vidike, proširuju književnu građu, do koje on sam 
možda ne bi nikada došao. Apsolutni liberalizam u umjetnosti 
može da dovede i do bespuća. Jer svako vrijeme mora da ima neku 
dominantnu ideju, koja mora da proniče sve njegove emanacije, 
pa i umjetnost. 


Milan Šarić 

(i 881—1913) 

Milan Šarić stupio je u javni život s onim dijelom svoje 
generacije koja je svoje poglede na život stekla u Pragu, u vezi 
s Masarykovim realizmom. Pored toga, on je svoje obrazovanje 
proširio studijem slavenskih naroda i njihovih literatura. Napisao 
je samo nekoliko članaka o književnosti, ali su oni značajni radi 
pogleda koji su u njima došli do izražaja. On je bio prvi hrvatski 
kritik koji se svjesno povodio za mislima Brandesa, ali i za mislima 
Bjelinskoga i Dobroljubova. U svojoj generaciji Šarić je prvi htio 

provesti reviziju cijele tadanje hrvatske književnosti sa sociolo¬ 
škoga stajališta. Taj je svoj pokušaj započeo u raspravi »Hrvatska 
književnost«, u »Hrvatskoj misli« 1897, malo poslije nego što je 
u istome listu Dežman iznio svoja opažanja o hrvatskim književnim 
prilikama. 

U tome članku Šarić je obračunao i s hrvatskom kritikom: 
»Naše kritike — filologičko iver je, naše kritike — kritičke blan¬ 
kete, naše kritike — ispravljanje zadaća, naše kritike — siro¬ 
maštvo duhom.« 

Polazna točka Šarićeve kritike bila je: što znači hrvatska 
književnost s obzirom na svoju idejnu podlogu, na svoju društvenu 
osnovu, i na svoje značenje u narodnom životu. Svoja razmatranja 
započeo je Šarić citatima iz Brandesova djela »Die Hauptstrbmun- 
gen«. Primjenjujući Brandesove misli o danskoj književnosti na 
hrvatsku književnost, Šarić je tvrdio da hrvatski književnici ne¬ 
maju nazora na svijet, da se oni ne razvijaju samostalno i da se 
uklanjaju suvremenim idejama. 

Šarić je na literaturu postavljao zahtjev da ona ima biti 
odraža; zbiljskoga života: »Narodna književnost ima značenje 
samo utoliko ukoliko je u svezi sa zbiljskim narodnim životom. 
Bez sveze sa životom — bez utjecaja je; onda ne podaje nego niz 
pustih slika koje imaju maštu da podraže . . . Takve literature ne 
uzimlje nitko ozbiljno, ona postaje poseban svijet, nerealni, kojemu 
nitko ne vjeruje, nitko se prema njemu ne ravna, koji ni na koga 
ne djeluje, a ako djeluje, njezin je utjecaj štetan.« »Književnik ima 
cijenu prema onome što donosi. On djeluje na čitaoca, ako izrazito 
pretstavlja neku misao, neki nazor o životu, prema komu onda 
prosuđuje sav život; ukratko, ima značenje jedino po tom što je 
samostalna, izrazita ličnost, čije se mišljenje i shvatanje pokazuje u 
svakom retku, ne što bi on to htio, već jedino zato što je njegovo 
samostalno shvatanje proniklo sav njegov život.« 

Prije nego je stao da iznosi svoja opažanja o hrvatskoj knji¬ 
ževnosti, Šarić je analizirao pokretne misli hrvatskoga nacionalnoga 
i društvenoga života, govoreći o inteligenciji, puku, građanstvu. U 
svemu tome došao je do nepovoljnih zaključaka: hrvatski je nacio¬ 
nalni i politički život prezasićen riječima o ljubavi prema domovini, 
kao o nekoj apstraktnoj cjelini, ali u tome životu nema traga lju¬ 
bavi prema realnom čovjeku; hrvatsko je građanstvo po svome 
mentalitetu strano najvećem dijelu naroda, seljaku; hrvatska je 

inteligencija ili stranoga podrijetla, ili je pak primila sve strane 
crte. Sve se te pojave onda odrazuju i u književnosti: hrvatska 
književnost nema pravca, nema života, nema pred sobom nekih 
problema. Zato je slaba i po vrijednosti i po svome djelovanju. 

Hrvatska lirika, po Šarićevu prikazivanju, ili je ljubavna ili 
patriotska. Hrvatske su ljubavne pjesme tkane sve na isto brdo: 
pjesnik najprije slavi dragu, zatim pada u očaj, i napokon se 
oprašta od nje. — Hrvatski pak domoljubni pjesnici obično pjevaju 
o domovini kao o kraljici kojoj su rastrgali udove — a na realan 
narod zaboravljaju svi. »U nas se uopće još ni danas ne shvaća da 
su narod naši oci, matere, naša braća, da smo narod mi svi skupa 
— i bogati i siromašni.« »Pjeva se tu neprestano kako je Hrvatska 
nekada bila slavna, sada je tužna i bijedna, ali ni jedan pjesnik ne 
gubi nade, svaki se tješi da će Hrvatska opet biti velika i slavna. 
Nadalje pjevaju naši pjesnici u osamdesetim i devedesetim godinama 
pjesme o boju, a o boju nema ni govora. Nije li to boj Don Quixota 
proti vjetrenjačama? Jednoga opet pjesnika ostavila draga, a on se 
onda razjunačio, i ako nema drage, on će za domovinu raditi. 
Kako? Sve će za nju, pa i umrijeti. Svi hoće za domovinu umrijeti; 
koliko ih hoće za domovinu živjeti i raditi ?« 

Po Šarićevu shvatanju od svih su hrvatskih patriotskih pje¬ 
snika imali na pameti realan narod samo Preradović, Kranjčević i 
Hranilović. »Što će nam poezija koja nije izraz života, pojedinca 
ili naroda, kad pravo pjesništvo i nije ništa drugo nego umjetničkim 
sredstvima prikazan život?« — »Kakva bi šteta bila da jednom 
prestane isprazna erotika većine pjesnika, da prestane patriotska 
poezija Harambašićeva (a i ljubavna njegova. . .), da prestane 
pseudoklasična poezija Tresićeva, kod kojega se patriotske pjesme 
nalaze mirno kraj pjesme Na klisuri samoće?« 

Po mišljenju Šarićevu, Hrvatima je potreban socijalan roman. 
Nije dosta da pisac u njemu iznese samo činjenice; on mora pri¬ 
kazati i one sile koje su do tih Činjenica dovele. Najviše je Šariću 
udarilo u oči da se u hrvatskom romanu opisuje sama aristokracija, 
na pr. u izdanjima Matice hrvatske za g. 1896 od 4 beletrističke 
knjige u 3 od njih opisuje se aristokracija (u Leskovara, Novaka, 
H. Tomićeve). U hrvatskom narodu, koji je seljački, i u kome ari¬ 
stokracija nema veze s narodom, najbolji se sinovi ne bave njime, 
nego slojem od kojega on nema nikakve koristi. To je znak da hr- 

vatska inteligencija nema smisla za narod, nego misli samo na 
titule i visoke položaje. 

Govoreći o hrvatskom romanu, Šarić je analizirao djela Gjal- 
skoga, Kumićića, Kozarca, Leskovara, ali je usput iznio nešto 
napomena i o drugim piscima. Njegove su opaske uglavnom sve 
negativne, samo je o Kozarcu izrekao pozitivan sud. 

Prema Šarićevu prikazivanju, Gjalski je u svojim pripovije¬ 
stima iz Hrvatskoga Zagorja naslikao život hrvatskoga plemstva, 
i time je postavio lijep spomenik prošloj generaciji. U romanima 
»U noći« i »Radmilović« iznio je najviše crta iz suvremenoga života,, 
i zato su to još njegove najbolje stvari. Ako je u drugim svojim 
pripovijestima Gjalski i iznio kakav problem, osjeća se da one nisu 
produkt jasnih i ustaljenih piščevih nazora, nego produkt lektire. 
»Nijesu se pitanja koja on iznosi rodila u uzburkanoj i nemirnoj 
duši, nego je to laka trzavica, koja zahvati pisca pri čitanju ili 
razmišljanju. Zato i ne djeluje na nas njegovo razvijanje misli, nego 
mirno čitamo dalje, jer nas ne može dublje uzburkati pisac koji ni 
sam nije silno i istinito uznemiren.« 

Po Šarićevu dokazivanju, jedini je Kozarac od hrvatskih pri¬ 
povjedača shvatio ozbiljno svoj književnički poziv. — »U da¬ 
našnje doba Kozarčev je rad najljepši, najkorisniji, koji je nikao 
na našoj zemlji, pravi naš hrvatski plod, svijetao i lijep spomenik 
nastojanja čovjeka u doba kad nitko nije htio vidjeti pravoga stanja 
i nitko nije htio shvatiti u čem se sastoji rad za narod, a kojim 
putem ima literatura ići, da bude uistinu, a ne samo po imenu 
hrvatska.« 

Svoga obećanja da će nastaviti svoja razmatranja Šarić tada 
nije izvršio, nego je kasnije u bečkome »Glasu« (1900) napisao 
ocjene Leskovarovih »Sjena ljubavi« i Mulabdićeva »Zelenog bu¬ 
senja«. Polazeći i tu sa svoga stajališta o socijalnoj funkciji umjet¬ 
nosti, Šarić je konstatirao da je Leskovar subjektivan pisac, koji 
iznosi samo nutrinju svojih lica, a spoljašnje faktore života igno¬ 
rira; on slika i prikazuje, ali ne objašnjava; on u pomenutome 
romanu nije nikako obrazložio zašto je Marcel Bušinski onakav 
kakav jest, i koji su ga društveni faktori napravili takvim. Tuma¬ 
čenje nutarnjih pojava bez veze s vanjskima dovodi do fatalizma. 
To je s jedne strane u protivnosti s naukom (psihofizički parale¬ 
lizam), a s druge je to strane znak neizgrađenosti samih pisaca. — 
»Sjene ljubavi«, po Šarićevu mišljenju, imadu krasnih mjesta, ali 

radi neizgrađenosti pisca ostaje pripovijetka većini čitalaca strana. 
A što se ne razumije, ne voli se. 

U »Hrvatskoj misli« g. 1902 napisao je Šarić članak »Studij 
slavenskih naroda« — ističući potrebu da i Hrvati jasno uoče 
svoj položaj i da kritički razmotre svoj odnošaj prema zapadu. Tu 
se on pozivao na značenje ruske i poljske literature za ruski i poljski 
narod, ali članak inače nije literaran. U istome listu napisao je on 
i opširniju studiju o mladosti Ante Starčevića, ali je time već za¬ 
pravo napustio literarnu kritiku. Prešavši kasnije u životu potpuno 
na novinarstvo, on je sasvim prestao raditi na području na koje je 
isprva stupio s toliko samosvijesti. 

P. S. Mikov (Petar Skok) 

(1881) 

P. S. Mikov prijanjao je uz onu grupu »Mladih« (oko kar¬ 
lovačkoga »Svijetla«) koja je na književnost gledala u kompleksu 
cjelokupnog narodnog života. Proučavajući literaturu, on nije imao 
toliko na pameti estetičku njezinu vrijednost, koliko je pomoću nje 
htio da proučava psihologiju naroda. Analizirajući književna djela, 
tumačio je pomoću njih neke crte narodnoga karaktera. Kritika 
literature trebala je na taj pačin biti i kritikom narodnoga života. 

Svoje kritičke sastavke štampao je P. S. Mikov u beogradskoj 
»Iskri« (1898), zagrebačkoj »Novoj nadi« (1899), beogradskom 
»Kolu« (1899), bečkom »Glasu« (1900), a najviše u karlovačkom 
»Svijetlu« (1900). 

Prikazujući u »Novoj nadi« »Svjećicu« M. Nehajeva, Mikov 
je već jasno označio svoje težnje. Polazeći od Tainea (da je knji¬ 
ževnost prikladno sredstvo za istraživanje žive psihologije nekoga 
vremena), i od Bahra (koji je umjetnost svoga vremena nazivao ro¬ 
mantikom nerava), Mikov je držao ovu dramu novim i važnim 
književnim pojavom. Kao i svi kritici koji su o njoj pisali, i Mikov 
je u »Svjećici« gledao ono što je njome autor htio da pokaže: mo¬ 
derne ljude, »one mlohave i u svojoj nutrinji razgnjevljene moderne 
duhove, moralne diletante, koji su s obzirom na uživanje života 
egoisti, te se ne mogu odlučiti ni za što, niti za život niti za smrt, 
glavinjajući među obojim, davajući se vući životom, u kojem se na 
koncu konca ipak spokoje u nekoj rezignaciji.« 1 — Ali, za razliku 


1 Nova nada III, 176. 

od jedne grupe Modernista, koji su u djelima ovakve vrste gledali 
cilj svoga književnoga pokreta, Mikov je k njima pristupio skep- 
tički. Priznavajući im modernost, on nije priznavao da su ona 
konačni cilj modernističkoga pokreta. On je držao da se književ¬ 
nost ne smije zaustaviti samo na opisima unutarnjega života, nego 
da mora i analizirati i procijeniti; umjetnost ne smije samo kon¬ 
statirati činjenice, nego mora ljudima i pokazati put kojim 
treba iči. 

Ove su misli ishodiste s kojega je polazio Mikov pišući sve 
svoje ocjene, a naročito u »Svijetlu«. Tu je on štampao i članke 
o općenitijim pitanjima: Glose o patriotizmu, Moderni svjetovni 
nazor, Studij sela, Mladi i stari itd., koji ipak imadu više manje 
veza s književnošću. A usto je napisao i nekoliko prikaza iz starije 
i novije hrvatske književnosti. U opširno zasnovanoj studiji »Tem¬ 
peramenti i ideje u novijoj hrvatskoj književnosti« analizirao je on 
svjetovni nazor glavnih hrvatskih pripovjedača (Gjalskoga, Ko- 
zarca, Leskovara), a u zasebnim člancima pisao je o Arnoldu, Be- 
goviću, Nazoru, Nikoliću, itd. 

Zajednička je osnova u svim ovim člancima Mikova: Hr¬ 
vatima je potreban kriticizam, potrebno im je da se nauče realno 
gledati na stvari. Mikov je ustao protiv pojma narodnosti, kome se, 
po njegovim riječima, Hrvati klanjaju kao fetišu, a kraj toga zabo¬ 
ravljaju narod kao socijalno tijelo. On je ustao protiv načina kako 
tipični hrvatski inteligenat gleda na selo, kao na nešto idealno i 
nevino, i upozorio na to kako to selo pokazuje sve poroke od kojih 
trpi i grad. Po mišljenju Mikova, potrebno je prije svega da se u 
Hrvatskoj, pomoću što jače obrazovanosti, stvaraju jake ličnosti 
s ustaljenim pogledom na život i s jakom voljom da taj pogled i 
provedu; potrebna je kritika i analiza društva, kao i kritika samih 
sebe. To je on smatrao etičkim zadatkom mlade generacije. 2 

P. S. Mikov držao je da razlika između Mladih i Starih nije 
samo u tome što oni gledaju različito na književnost, nego u prvom 
redu u tome nazoru na svijet. A u tom pogledu on nije dopuštao 
kompromisa, te je tvrdio da mlada generacija ne smije slijediti 
kompromisnoga »Života«. 

U nizu članaka »Mladi i stari« Mikov je prikazao postanje 
hrvatskog modernističkoga pokreta i analizirao taj pokret. Od 
Mladih je tražio u prvome redu radikalan preokret u svjetovnom 


2 Svijetlo 1900, br. 14. 

pogledu, a ne samo borbu za parole kao što su individualizam, 
sloboda stvaranja.* 

Pokret Mladih nije, po mišljenju P. S. Mikova, išao za pro¬ 
mjenom svjetovnoga nazora, nego je to bila uglavnom borba oko 
smjerova, pozicija u listovima i društvima, itd. Taj pokret nije, ni 
po njegovu mišljenju, bio bez koristi, na pr. u lirici: »Dobismo 
mjesto naše starije lirike, koja je zasićena slabim esteticizmom, 
kultom tropa i figura, sentimentalno zaokruženim čuvstvima, te 
pointama bez ikakve perspektive na duševno raspoloženje — mjesto 
te lirike (izuzetak je dakako S. S. Kranjčević) dobismo liriku 
nutnnje, raspoloženja, mjesto onoga neizrazitog i suhog objekti¬ 
vima liriku subjektivnu, toplu, zasićenu rosom nutarnjih poriva 
(Nikolić i Domjanić). Mjesto romantične, »kreposne« ljubavne 
lirike dobismo sjajnu erotiku, prirodnu, elementarnu (Begović, Je- 
lovsek). Mjesto romanca i balada, pjevanih još uvijek u tonu ilir- 
skog oduševljenja za patriotsku borbu i požrtvovnost, u kojima su 
se slavile i veličale neke apstrakcije, dobismo deskriptivnu poeziju 
prirodnih motiva sa bogatim osjećajnim pozađem.« 4 — Cijela ta 
nova lirika činila je na Mikova dojam što ga čovjek imade kad se 
oslobodi predrasuda i uzora. Ali on tu liriku nije držao nečim 
naročito novim, nego samo prema unutarnjosti okrenutom lirikom 
Starih.- 3 Uajelom dotadanjem nastojanju Mladih gledao je Mikov 
samo izražaj našega kulturnoga tipa: entuzijazam, zanos, ali bez 
reforma iz temelja. Linčki idealizam ostao je osnovna karakteri- 
suka hrvatskih pisaca, pa i onih koji su uzeli realističku i natura- 
lističku maniru. 6 

U svojim člancima o Kozarcu, Gjalskome, Leskovaru i Ar- 
noldu primijenio je Mikov svoje poglede na izrazitije reprezentante 
tadanje hrvatske književnosti. 

Članak o Kozarcu započeo je tvrdnjom kako ovaj pisac 
nema određenog životnog nazora: »Život je njemu slatka pjesma 
neznatnosti, bez velikih radosti, bez velikih boli, bez silnoga entu- 
Zijazma. Ne shvaća ga ni odveć lagano, ni odveć teško, ni odveć 
tragicki, ni optimistički.« Tu svoju misao dokazivao je Mikov ele¬ 
mentima Kozarčevih djela. On je priznavao da je u njima nabačeno 
mnoštvo pr oblema: moral, ekonomija, odnošaj čovjeka prema pri- 

3 o. c., br. 22. 

4 o. c., br. 23. 

5 Ibid. 

6 o. c., br. 24. 

rodi — ali Kozarac nigdje nije išao do kraja, on nije čovjek čvrste 
energije, pa ne analizuje, ne para oštrim, čvrsto uprtim okom svoju 
okolinu. Pojave oko sebe Kozarac ne zahvata intelektom, nego se 
njega sve doima čuvstveno. Odatle u njega melanholija i fatalizam; 
Kozarac nije realist, nego idealist romantik vrlo jasne fizionomije. 

Isti pojav konstatirao je Mikov i u Gjalskoga. Vanjski svijet, 
socijalni, nije u Gjalskoga zahvaćen sintetički sa svijetom unutar¬ 
njim, duševnim. Iz toga kontrasta potječe cijeli životni nazor ovoga 
pisca. On život poima idealistički, ali mu okolica razara ideale. 
U tom je osnovica svega doživljavanja u Gjalskoga, odatle njegov 
pesimizam, skepsa, vjerska kontemplacija. 

Kozarac i Gjalski reprezentiraju Mikovu dva tipa melan- 
holika. Kozarac osjeća bijedu naroda, govori o njoj, lamentira, ali 
njegov osjećaj nije aktivan, ne sili društvo ni na kakvu akciju. 
Gjalski reprezentira tip melanholika koji idealizira narod. Takvi 
ljudi ne ljube pravi, nego iskonstruirani narod, ono što je u njemu 
lijepo — bez obzira na socijalne faktore koji u narodnom tijelu 
djeluju. Rezultat je takvoga doživljavanja: ogorčenje nad real¬ 
nošću. »A takav je pesimizam vrlo jevtin, jer su sentimentalni 
ideali i realnost uvijek u protivnosti .« 7 

Leskovar, po mišljenju Mikova, reprezentira najteži tip me¬ 
lanholika. Prejaka čuvstvenost dovela je njegove junake do uni¬ 
štenja volje. Leskovar ne uzima život u cjelini, nego zahvata samo 
epizode koje rezultiraju iz kakvog prijeloma. »Njegovi su junaci 
samo rezonančna kruglja u kojoj jedan životni prijelom ostavlja 
tragove: boli uspomene.« Dok je u Kozarca Mikov nalazio barem 
pokušaje voljnih zahvata, kod Leskovara je vidio samo ljude koji 
žive u refleksijama i slikama realnoga života — izvan društva i 
rase, izvan života uopće . 8 Leskovarovi su junaci slika hrvatskoga 
socijalnoga organizma: to su ljudi koji bi htjeli da rade za opće 
dobro, ali ne rade ništa, ne dobivaju impulza. Naša sredina stvara 
od njih diletante — ljude s velikim ciljevima, a s malom snagom, 
ljude koji bi rado da odmah izbrišu s lica zemlje bijedu, a jer je to 
nemoguće, plaše se poduzeti kakvu reformu; Leskovarovi ljudi 
znače dekadencu života, ali ta dekadenca u nas nije nastala kao 
posljedica kulturne prezasićenosti, kao u zapadnih naroda, nego iz 
nestašice kulture . 9 

7 o. c., br. 34. 

8 o. c., br. 3 6 , 37. 

9 o. c., br. 38. 

Kozarca, Gjalskoga x Leskovara prikazao je Mikov kao pisce 
u kojih se zrcali duhovna kriza našega čovjeka s konca prošloga 
vijeka. Arnolda je pak prikazao kao pjesnika u koga je došao do 
izražaja stari, gotovi pogled na svijet: Arnold je pjesnik koji se 
uopće ne razvija; on opisuje uvijek spoljašnje događaje, a nije 
rvoran hrik, koji bi opisivao tragiku svoje duše. »Nije lirik ni 
očajanja ni oduševljenja, ni odlučnoga optimizma ni izrazitoga pe¬ 
simizma, nego elegički romantik, koji se nada, koji gleda na 
zvijezde, na pravičnost, koji kudi egoizam i koristoljublje, a pre¬ 
poručuje patriotizam i požrtvovnost.« »Cio interes pjesnikov kao 
da se sastoji u tome da što slikovitije osjećaj prikaže, da ga zgod¬ 
nijom figurom zaodjene. Ne djeluje dakle ni silom ni intenzivnošću, 
nego estetickim sredstvima: tropima i figurama, te pogdjekad ale- 
gonzacijom.«, Uglađenost forme, karakteristika Arnoldove lirike, 
uvijek je značajka gotove dobe, kada su pjesnici pjevali pjesme same 
o sebi, a ne kao spontane izlive svoje nutrinje . 10 

S ^istoga stajališta pisao je Mikov i svoje kraće referate 
Govoreći o »Bijednim ljudima« Milana Budisavljevića, on je pod- 
vrgao kritici naš literarni realizam: Realizam znači metodu kako 
ca se život zahvati u svoj njegovoj komplikovanosti, suvislosti i 
značenju, a ne pasivno anegdotsko crtanje, puku reprodukciju, 
puko izbrajanje životnih slučajeva . * 11 — »Modernu legendu« Na- 
poleona Spuna Strižića držao je Mikov produktom umjetničkoga 
diletantizma: u njoj imade mnogo literarnih predočaba, ali njezina 
pisca ne zanimaju problemi u njihovoj dubljini . 12 — Referirajući 
o »Knjizi života« Srđana Tucića i Mihovila Nikolića, pisao je 
Mikov o piscima kao o prosječnim i tipičnim pretstavnicima bes- 
krvnosti i afektiranosti naše poezije, koji tapkaju među starim i 
novim, praveći kompromise . 13 

. vv ° brnu v t0 > u pjesmama Vladimira Jelovšeka vidio je Mikov 
piščev pokušaj da nas vrati u realnost, pokušaj pisca da prikaže 
primarnu grubost života, bez poljepšavanja, s težnjom da svoje po¬ 
rive žestoko i snažno izrazi . 11 Isto tako, Mikov je novu fazu 
hrvatske lirike vidio i u Begovićevoj »Knjizi Boccadoro« i u Na- 

10 o. c., br. 20. 

11 o. c., br. 1 6 . 

12 o. c., br. 44. 

13 o. c., br. 2. 

14 o. c., br. 29. 

zorovim »Slavenskim legendama«: pokušaj da se svlada melan- 
holija i nađe nov izražaj života. 15 

Nakon ovih svojih početaka Mikov se prestao baviti knji¬ 
ževnom kritikom. 


Ivan Krnic 

(1878—1937) 

Po svojim pogledima na književnost i po svome literarnom 
djelovanju Ivan Krnic nije pripadao među izrazite Mlade.; S njima 
ga je doduše vezala misao o slobodi stvaranja, individualizmu, 
nebrizi za književne struje, i težnja za evropskim vidicima. Ali u 
njihovu pokretu nije on aktivno sudjelovao, niti je surađivao znat¬ 
nijim prilozima u njihovim časopisima, naročito u godinama nji¬ 
hove borbe. On je bio uglavnom feljtonist »Narodnih novina«, u 
vrijeme kad je Ibler puštao u list sve više mladih ljudi. Ujedno je 
bio dosta plodan suradnik' sarajevske Nade, a kasnije različitih 
drugih listova (Život, Vijenac, Hrv. smotra, Savremenik, itd.). 

Krnic je bio po struci pravnik, kasnije po zvanju sudac,, 
političar, itd. U književnosti on nije htio biti drugo nego diletant 
— onako kako je on taj pojam shvatao: čovjek koji nema ambicije 
da bude stručnjak, ali se pomalo i s razumijevanjem bavi svima 
granama umjetnosti, a interesira se za sve pojave života. Diletante 
ove vrste držao je on najvišim tipovima čovječanstva, kakvi su, po 
njegovu mišljenju, bili Leonardo da Vinci, Goethe, u Hrvata Šenoa, 
a u Srba donekle Jaša Tomič. On je pisao i pripovijetke i drame, i 
romane, a u »Narodne novine« uvrštavao je svoje feljtone o veoma 
različitim granama života — i o katoličkoj moralci, i o Villonu, 
i o propisima kako če čovjek dugo živjeti. Književne prikaze stao 
je da objavljuje u Nadi 1898, a u Narodnim novinama 1899. Prvih 
desetak godina svoga književno-kritičkog rada bio je veoma plodan, 
a interes za literaturu sačuvao je do smrti. 

Svojim književnim ocjenama Krnic nije htio literaturi davati 
neki pravac, niti je htio da u njima razradi neko svoje gledište. Ni 
u kritici nije htio da bude više nego diletant, t. j. čovjek koji 
iskreno voli književnost i ozbiljno se zanima za književne pojave, 
te na literaran način iznosi o njima svoje dojmove. Ipak, njegov 
je rad na kritici karakterističan zbog više razloga. Prije svega. 


15 o. c., br. 29. 




Ideolozi i kritičari »Mladih 


225 

Krnic je bio plodan kritik, a osim domaće književnosti pratio je 
f K)n ^ no 1 strane literature. Njegovi se sudovi u mnogome razilaze od 
tipičnih sudova »Mladih«. U njima ima svježine, oni nisu opterećeni 
nikakvim literarnim dogmama. Nije bez interesa što je na pr. 
Matoš od svih kritičara svoje generacije cijenio samo Ivana Krnica 
i M. Nehajeva. 1 2 

Prije svega, Krnic nije književnost držao tako važnom gra¬ 
nom ljudskoga djelovanja kao što su to držali Mladi. U hijerarhiji 
vrijednosti različiti su narodi, po njegovu prikazivanju, metali na 
prvo mjesto različite grane svoga rada: neki industriju, neki agri¬ 
kulturu, a neki i književnost. Njegovo je mišljenje bilo da je lite¬ 
ratura luksus, i da o njoj ne treba govoriti odviše ozbiljno; »Ne 
budimo u umjetnosti uvijek preveć ozbiljni. Nas su pokvarili Rusi, 
ili, bolje reci, kritičari ruskoga romana, koji su svuda htjeli vidjeti 
tendenciju.« Tendencioznu je književnost držao već u principu 
lošom. 3 — U umjetnosti treba ostaviti slobodan mah fantaziji, a 
ne treba je sputavati manje ili vise važnim potrebama svagdanjega 
života. 

Pišući feljtone o književnosti, Krnic se nije držao sucem 
koji treba imponirati publici, nego je govorio kao dio te publike. 4 

Govoreći o dekadenci, Krnic je držao da nema smisla boriti 
se protiv te struje, ako se ona iscrpljuje u tome da opisuje ljude u 
opadanju. Ali je ustao protiv literature hrvatskih »Mladih«, koji 
su sastavljali nesuvisle slike, nizali naopake opise, davali imenicama 
krive atribute, itd. »Čuvstvo, i jedino čuvstvo je mjerilo veličine 
koga pisca, slikara ili glazbenika, ali to čuvstvo treba znati izraziti. 
Naši dekadenti upotrebljavaju čudnu formu, jer toga jakoga čuv¬ 
stva nemaju.« 5 — Najhitnijom i najpozitivnijom tekovinom Mladih 
držao je liberalizam, koji čovjeka, po njegovu mišljenju, rješava 
dužnosti da o svačemu imade ustaljeno mišljenje, 1 da vjeruje u 
nepogrešivost nekih načela. 6 O Mladima je on inače iznosio misli 
koje su se i samome Jovanu Hraniloviću činile preoštrima. 7 Godine 
1907 izrekao je cak i ovo mišljenje: »Naš tobožnji preporod od 


1 Matoš, Naši ljudi i krajevi, 238. 

2 Narodne novine 1904, br. 288. 

3 Ibid. 

4 Nada 1900, 32. 

5 Narodne novine 1900, br. 178. 

6 Narodne novine 1900, br. 203. 

7 Vijenac 1900, 519. 

g. 1895, osnovan na pijesku, a sagrađen na oblacima, iščiljio se 
posve, popio ga pijesak.« 8 — Svoje književne ocjene pisao je Krnic 
inače iskreno, bez ikakvih dispozicija ili indispozicija prema Sta¬ 
rima i Mladima — veoma pohvalno na pr. o Iliji Ujeviću, veoma 
nepovoljno o Tresiću, a s kriticizmom o Novaku. 

U principu, Krnic je bio oštar kritik: »U poeziji mediokriteti 
ne broje. Poezija treba da je divna, treba da je božanstvena, da je 
izvanredna i nenadana, hoće li da valja. Tu nema pravila, tu nema 
poetike ni prozodije, to sve ne daje poeziji vrijednosti, jer ona se 
mjeri zanosom, iskrenošću i ljubavlju. Ako pjesme nisu izvanredne, 
nisu divne, treba ih osuditi.« 9 

Pišući književne prikaze, Krnic nije upotrebljavao nikakve 
određene kritičke metode, nego je iznosio svoje dojmove. On je to 
katkad priznavao 1 sam. Iznijevši na pr. nekoliko karakteristika 
Nikolićevih pjesama (ženska sentimentalnost, nježnost), iznijevši 
razloge zašto su te pjesme postale tako popularne, on je nastavio 
otvoreno kako o Nikoliću i ne bi znao reći nešto više, i zašto da si 
time razbija glavu; radije će uzeti same te pjesme i naslađivati se 
njima. 10 

Krnicova kritika nije dakle bila osnovana na nekim teorij¬ 
skim pogledima, nego je to čisto impresionistička kritika — zna¬ 
čajna već i zbog toga što se njome Krnic javio prije negoli je Matoš 
stao da opravdava kritiku ove vrste. — Ne može se reći da on nije 
imao nekih ustaljenih pogleda na književnost. Od pisca je tražio 
da bude prije svega iskren, tako da čitač može vjerovati toj iskre¬ 
nosti. Od svih pravaca bio mu je u umjetnosti najbliži realizam, 
te je govorio na pr. o Iliji Ujeviću kao »nepopravljivom realisti, 
kao svi vrsni pisci«, i o vječnom realizmu naše narodne pjesme. * 11 

Recenzetski rad započeo je Krnic među ostalim kritikom 
Tucićeva »Trulog doma«. Napisao je upravo himnu ovoj drami. 
Njegove su refleksije o njoj: Ne bi čovjek rekao koliko ima u ova 
3 kratka čina neprisiljenih krasota, koliko neproračunanih efekata, 
koliko neizrečenih minucioznosti opažanja. Cijela je drama tako 
fino izrađena da ne znaš što bi više hvalio. Svaka sitnica karakte- 


8 Narodne novine 1907, br. 180. 

9 o. c. g. 1901, br. 4. Vidi o. c. g. 1904, br. 119 (ocjena pjesama Alberta 
Webera). 

10 o. c., br. 272. 

11 o. c. 1907, br. 10. 

ristike, cijela elegancija dijaloga, potpuna vjerojatnost radnje diže 
ovo djelo nad sve dosađanje originalne hrvatske drame. 12 

Nedugo iza toga napisao je Krnic gotovo sasvim negativnu 
ocjenu Kozarčeve »Oprave«, žaleći što je ovaj pisac napustio 
područje svojih socijalnih studija, na kome je davao izvrsna djela. 
Problem što ga Kozarac u »Opravi« rješava (da li je čovjek dužan 
da se brine za dijete koje je samo po zakonu njegovo) nije uopće 
trebalo rješavati, jer ga je riješio pozitivni zakon. Umjetnički su 
pak nedostaci Kozarčeva djela: ono nema zapleta, nema kompo¬ 
zicije, nego je to samo zbirka opažanja. Kozarac više pobuđuje 
na razmišljanje negoli na čuvstvovanje. 13 

Velikim djelom, koje bi se moglo mjeriti s velikim djelima 
svjetske književnosti, držao je Krnic Velikanovićevu »Otmicu«, 
radi načina kako se pisac znade narugati ljudima, i ujedno pokazati 
koliko ih voli, zatim radi snage njezina ritma, lakoće stiha, pla¬ 
stičnosti, itd. 14 Djelom velike književne vrijednosti držao je i Dra- 
ženovićevu »Povijest jednoga vjenčanja« (humor sličan Dickensovu, 
plastičnost, objektivnost). 15 Vanredno pohvalno pisao je o »Doko- 
nic^ma« Ilije Ujevića, stavljajući tu knjigu visoko iznad prosjeka 
mlade hrvatske novelistike. U Ujevića nalazio je on svjež i divan 
talenat, nov jezik, besprekidan poetičan stil, koji svojom nepoko¬ 
lebljivom finesom stoji vrlo daleko od banalnoga običnoga načina 
pisanja. Neke Ujevićeve pripovijetke držao je Krnic najboljim 
hrvatskim humoreskama, uzorima naše proze. 16 — Borothin roman 
»U malome svijetu« držao je izvanredno lijepim, sasvim neobično 
dobro pisanim i veoma točno prostudiranim romanom običaja. 17 — 
Begovićeva »Knjiga Boccadoro« bila mu je jedna od najmilijih knjiga: 
vedra, lijepa, puna poezije, iskrena, u kojoj je iznesena intimna 
težnja svakoga čovjeka — da živi životom nerava, mišica, svih 
čula, i da kraj toga ništa ne misli. 18 

Obrnuto, Krnic je pisao s kriticizmom o Novakovu romanu 
»Dva svijeta«. U njemu je nalazio sjajnih strana, kao u romanima 
prvoga reda, i nepojmljivih pogrešaka, koje na usta izvabljuju 
ironičan smiješak. Pogrešku je Krnic nalazio već u osnovi samoga 

12 o. c., g. 1898, 332. 

13 Narodne novine 1899, br. 201—202. 

14 o. c., 1902, br. 68. 

15 o. c., br. 86. 

16 o. c., g. 1907, br. 10. 

17 Nada 1902, br. 9. 

18 o. c., g. 1900, br. 15. 

romana: Novak je kao genija prikazao čovjeka koji je stvarno 
patološki tip. 19 U Kosorovim »Crnim glasovima« nalazio je mono¬ 
toniju i naivnost. 20 — U pripovijesti Horvata Kiša »Zašto« nalazio 
je nešto sličnosti s Kovačićem — ali uz napomenu da od Horvata 
Kiša ne ostaje ništa, ako se na nj svali težina te poredbe. 21 

Prema Kranjčeviću osjećao je Krnic kao kritik nemoć. Nje¬ 
gove »Trzaje« držao je on tako teškom, punom i znatnom knjigom 
da se zadovoljio time što je iznio njezin glavni ton. Umjetničku je 
vrijednost Kranjčevićevih pjesama držao tolikom, da se prikazivač 
uzalud iscrpljuje u hvali. »Umjetnička, t. j. plastička misao Kranj- 
čevićeva uvijek je golema, uvijek je sjajna, dakle uvijek uistinu 
umjetnička.« 22 

Jedan od najnepovoljnijih svojih sudova izrekao je Krnic o 
pjesmama Ante Tresića Pavičića. Pišući o njegovim »Valovima misli 
i čuvstava«, govorio je on o ovom liriku kao o čovjeku bez ukusa: 
»Svako njegovo djelo sadrži takvih nezgrapnosti, koje neodoljivo 
izazivaju na rugalicu i smijeh. I premda su te nezgrapnosti tako 
očevidne, on ih ne vidi i ne osjeća.« Veličinu je pjesnika sudio 
Krnic po tome koliko on znade svoju misao plastički zaodjeti; 
sama riječ kojom se kazuju misli i čuvstva ostaje prazna. Tresićeva 
je pak poezija u prvome redu retorska, razgovorljiva i brbljava. 
Iako hoće da bude klasik, Tresić ne shvaća uzvišene jednostavnosti 
klasika. 23 

Pored feljtonskih, impresionističkih kritika Krnic je napisao 
i tri opširnije književne studije: o Kovačiću (Nada 1902), Danilu 
Mediću (Hrvatska smotra 1907) i Palmoviću (Savremenik 1918* 
fragmenat u Narodnim novinama 1902). Kovačića je držao jednim 
od najvećih hrvatskih pisaca, a njegov roman »U registraturi« go¬ 
lemim djelom bez premca u našoj književnosti. Palmovića je 
smatrao najboljim hrvatskim artistom, držeći da će njegovu pravu 
vrijednost pravo ocijeniti tek buduća pokoljenja. Medića je pak 
prikazao kao prvoga pravaškoga pjesnika, po vremenu. Za prikaze 
Kovačića i Medića Krnic je sabrao i velik biografski materijal,, 
prikazujući pisce i njihova djela u vezi s njihovim životom. To su 
prve solidne studije o ta dva pisca, s mnogo novoga materijala, i 

19 Narodne novine 1902, br. 73. 

20 o. c., g. 1905, br. 271. 

21 o. c., g. 1908, br. 198. 

22 o. c., g. 1902, br. 181. 

23 o. c., g. 1904, br. 28. 

Krnic je bio prvi član svoje generacije koji je išao za tim da prouči 
i prikaže zaboravljene hrvatske književne vrijednosti. Te su stu¬ 
dije više literarno-historijske negoli kritičke. — Palmović je bio 
opča simpatija Krnicove generacije, pa su o njemu pisali i Vodnik 
i Marjanović, ali je Krnic ipak na svoj način — kao i uvijek — 
znao da o ovome liriku iznese svježih i originalnih zapažanja. Kao 
i cijeli njegov kritičarski rad, ni ova se studija ne odlikuje nekom 
čvrstom teorijskom osnovom ni nekim konsekventnim razvijanjem 
jedne misli, ali su njezine prednosti — kao i prednosti cijeloga 
Krnicova kritičkoga rada — u onoj neposrednosti kojom je on 
iznosio svoje doživljaje književnosti. 




VIII. 


Milan Marjanović 

(1879) 

I. 

Milan Marjanović bio je najplodniji i najagilniji ideolog i 
kritik među »Mladima«, ali ujedno i pisac koji je kritički nastupio i 
prema vlastitoj generaciji^] započevši u daljoj .fazi svoga rada cak 
i otvorenu borbu s jednim njezinim dijelom. Za razliku od onih 
»Mladih« koji su u svome nastojanju imali pred očima samo lite¬ 
raturu, i uzore za svoj rad tražili u zapadnoevropskim književno¬ 
stima, [pn je (kao Šarić i Mikov) hrvatske književne prilike gledao 
u sklopu općenarodnih problema. Ujedno je uporište za svoj rad 
tražio s jedne strane u starijoj hrvatskoj književnosti, naročito u 
idejama hrvatskih realista osamdesetih i devedesetih godina, a 
s druge strane u mislima čeških realista. 

U cjelokupnosti svoga rada, Marjanović nije bio samo knji¬ 
ževni kritik, nego u prvome redu publicist, koji se bavio svim onim 
pojavima koji mogu bilo kako utjecati na formiranje narodne psihe 
u određenom pravcu. Kao književnik, on se usto bavio gotovo 
svima književnim vrstama. Ali se u cjelokupnom njegovu radu 
kriticizam ipak ističe kao osnovna crta. Od svih područja književ¬ 
nosti na kojima je radio, Marjanović je i kvantitativno najviše 
radio na kritici, a i najveće značenje u hrvatskoj književnosti svoga 
vremena stekao je upravo njome. Vršio je znatan utjecaj i među 
svojim vršnjacima, a uživao je ugled i među pripadnicima starije 
književne generacije. [Bilo je vrijeme kad su ga — i ozbiljno i u 
šali — zvali hrvatskim Bjelinskim. Njegovo se značenje u kritici 
povećalo još i time što je on bio i neobično plodan i aktivan, do¬ 
spijevajući i da surađuje u svima gotovo časopisima svoga pokreta 
i da pokreće nove listove, kad mu se činilo da na nekoj akciji treba 
raditi s više zamaha. 



Milan Marjanović 


Hi 


Marjanović je počeo da piše kritičke sastavke vec kao gim- 
nazijalac g. 1894, i otad je marljivo pisao, najprije u karlovač¬ 
kom »Svijetlu«, a onda je postepeno prelazio u druge tadanje 
omladinske listove i edicije, te u ostale književne listove. Od 
g. 1897—1899 on je bio jedan od najplodnijih suradnika »Nove 
nade«, g. 1900 ispunjavao je sam velik dio »Svijetla«, koje je te 
godine postalo napola književnim listom. G. 1898 postao je surad¬ 
nikom sarajevske Nade, a g. 1902 suradnikom Vijenca. G. 1901 
pokrenuo je »Novo svijetlo«, zatim je pisao mnogo u »Hrvatsku 
misao«, a i u »Glasnik Matice dalmatinske«. G. 1905 pisao je u 
»Lovor«, od 1906 dalje u »Savremenik«. G. 1907 pokrenuo je, 1 
velikim dijelom sam ispunjavao, »Zvono« (do g. 1908), g. 1910 
pokrenuo je »Jug«, g. 1912 izdavao je »Jug-Zvono«. G. 1914 po¬ 
krenuo je »Književne novosti«. Pored toga surađivao je u Dezma- 
novom »Životu« i »Srpskom književnom glasniku«. — Ovdje su 
napomenuti samo književni listovi u koje je Marjanović pisao ili 
ih je pokrenuo. Osim toga, on je bio suradnik ili urednik mnogih 
novina (Obzor, Pokret, Novi list, Narodno jedinstvo, itd.), u ko¬ 
jima je, pored ostaloga publicističkoga materijala, objavljivao i 
kritičke članke o književnosti i umjetnosti. 

Marjanović se nije bavio samo književnošću, nego je pisao i 
o kazalištu, i o slikarstvu, i o kiparstvu, a dodirivao se usput 1 
filozofijskih ili uopće naučnih problema, koliko su oni mogli imati 
veza s književnošću, ili s općenom duhovnom atmosferom nekoga 
vremena (Idealizam moderne nauke, Spiritizam, Misticizam, itd.). 

Kao književni kritik, Marjanović je pisao o svima onim pro¬ 
blemima koji su u vezi sa životom književnosti. Nabacivao je općena 
književna pitanja, i raspravljao o njima, provodio je analize starijih 
hrvatskih pisaca, ispitivao je kako su se pojedini problemi duhov¬ 
noga života odrazili u hrvatskoj književnosti, govorio je o odnošaju 
između književnosti i publike, ocjenjivao je djela svojih književnih 
suvremenika, i starijih i mlađih, nastojao je informirati hrvatsku 
publiku o stranim piscima, pisao je literarne portrete naših i stranih 
književnika. 

Već po svojoj funkciji u hrvatskom književnom životu Marja¬ 
nović je morao dolaziti u sukob s protivnicima različite vrste, te je 
napisao velik broj polemičkih članaka. U vrijeme borba između 
Starih i Mladih polemizirao je s Jovanom Hranilovićem, pisao o 
Matici hrvatskoj, o Jakši Čedomilu, a u kasnijoj fazi svoga rada, 

kad se bio razišao s jednim dijelom svoje generacije, polemizirao je 
s A. G. Matošem, Br. Livadićem, itd. — U vezi s kazalištem pisao 
je, pored referata o prikazivanjima u zagrebačkom kazalištu, i 
portrete znatnijih hrvatskih kazališnih umjetnika svoga vremena, i 
o problemima kazališnoga života uopće (pučka drama, slavenska 
drama itd.). Slovencima je u 2 opsežnija članka (u Ljubljanskom 
zvonu 1901) prikazao hrvatsku liriku i novelu, a u Srpskom knji¬ 
ževnom glasniku pisao je informativne i kritičke prikaze hrvatske 
književnosti. 

Kao književni kritik, Marjanović nije raspravljao samo o 
pojedinim književnicima i knjigama, nego je nastojao da obuhvati 
što više identičnih pojava, kao što je to donekle radio prije njega 
Jakša Čedomil. Tako je, već kao gimnazijalac, pisao o slici hrvat¬ 
skoga društva u hrvatskoj beletristici, a i kroz cijelu kasniju svoju 
književnu djelatnost gledao je da od zgode do zgode poveže u cje¬ 
linu više srodnih pojava. Najveći je njegov posao ove vrste knjiga 
»Iza Šenoe«, u kojoj je on prikazao hrvatsku književnost od 
Šenoine smrti do god. 1905. 

Marjanovićevo značenje i njegova aktivnost nisu bili uvijek 
jednaki. U vrijeme borba između »Starih« i »Mladih«, Marjanović 
je među hrvatskim mladim kritičarima zauzimao jedno od najizra- 
zitijih mjesta. On je bio i najplodniji i najagilniji među njima, a i 
najširi po shvatanjima. Kad je, godine 1906, trebalo Savremeniku 
birati urednika, on je dobio isto toliki broj glasova koliko i Livadić. 
Ali nešto kasnije, kad su nekadanji »Mladi« dobivali u javnom 
životu sve veće značenje, počele su se među njima sve više osjećati 
razlike u pogledima na literaturu. Marjanović je u to doba u svojim 
listovima (Jug, Jug-Zvono, Književne novosti) poveo i otvorenu 
opoziciju protiv pravca kojim je hrvatsku književnost vodio Li¬ 
vadić kao urednik »Savremenika«. Ali se izrazito književnom kri¬ 
tikom u to doba sve manje bavio, raspravljajući više o općenitijim 
temama. Među posljednje njegove članke o književnosti pripadaju 
njegovi nekrolozi Matošu i Skerliću. 

Za vrijeme rata štampao je Marjanović u Savremeniku op¬ 
širnu analizu Nazorove zbirke »Intima« (1916), a poslije rata 
opširnu studiju »Vladimir Nazor kao nacionalan pjesnik« (1923). 
Javio se i poslije rata u »Vijencu« (1 026 i 1927), ali tada kao da 
već nije osjećao intimnog dodira sa živom književnošću. Tako se 
može reći da je Marjanović završio svoju kritičarsku djelatnost 
početkom rata. 

Marjanović je hrvatskoj publici prikazao najznatniie evrop¬ 
ske pisce svog vremena (Ibsen, Przybyszewski, Gorki, Maeterlinck, 
itd.), a prvi je u Hrvatskoj napisao opširne prikaze najznatnijih 
evropskih kritičara: Tainea, Sainte-Beuvea, Brandesa, Henne- 
quina itd. 

Osnovni principi Marjanovićeve kritike potekli su iz nje¬ 
govih pogleda na hrvatski narod i probleme njegova života. U isto 
doba kad je pisao svoje prve značajnije članke o književnosti (u 
karlovačkom Svijetlu 1900), Marjanović je pisao i članke u kojima 
je iznosio svoje opaske i zaključke s obzirom na hrvatski narodni 
život u njegovoj cjelini, nastojeći da obuhvati s jednoga istoga sta¬ 
jališta i njegove pozitivne i njegove negativne strane. U svojim 
člancima u Svijetlu 1900 (Hrvati u 19 vijeku) i Pokretu 1905 
(Psihologija hrvatskoga problema), u Zvonu, u svojim »Hrvatskim 
pismima« u »Srpskom književnom glasniku« (1912), te u svojim 
knjigama »Hrvatski pokret« (1903) i »Savremena Hrvatska« 
( I 9 I 3 )> Marjanović je htio da izvrši analizu cjelokupnoga hrvat¬ 
skoga duhovnoga, socijalnoga i političkoga života, kako se on raz¬ 
vijao u 19 vijeku, i kako se on nastavljao dalje u 20 vijek. Svojom 
analizom htio je naći odgovor na pitanje: odakle sve nedaće hr¬ 
vatskog narodnog života, koje su na kraju 19 vijeka bile tako 
očite? 

Cio spor između Starih i Mladih, tako oštar upravo u vrijeme 
kad je on najviše literarno radio, Marjanović nije objašnjavao 
toliko kao literaran spor, nego kao nužnu posljedicu cjelokupnoga 
hrvatskoga duhovnoga života u 19 vijeku. Analiziravši glavne hr¬ 
vatske nacionalne pokrete toga stoljeća (ilirizam, pravaštvo, jugo¬ 
slavenstvo, kao i pojave madžaronstva), Marjanović je došao do 
ovih zaključaka: hrvatski duhovni i politički život razvijao se u 
19 vijeku više odozgo, od intelektualaca i viših društvenih slojeva, 
negoli odozdo, od jezgre naroda; hrvatski političari i hrvatski 
intelektualci nisu bili ljudi koji bi pred sobom gledali realan narod 
i nastojali da shvate i riješe njegove najkrupnije probleme, nego su 
najprije stvorili pojam naroda i naknadno gledali da taj pojam pri¬ 
mijene na narodne mase; hrvatski duhovni život nije se razvijao 
u uskom i potrebnom dodiru sa stvarnošću, nego bez pravoga dodira 
s njome, zadržavajući uvijek neke romantične crte. Razvijajući se 
uvijek u nekim imaginarnim pojmovima, a ne u realnosti, taj se 

život zatvorio u se, odijelivši se od živih potreba narodnih i po¬ 
treba života, a zatvorio se i od potrebnoga dodira s Evropom. 
Rezultat je svega toga bio, na kraju 19 vijeka: neki magloviti 
idealizam hrvatskih intelektualaca i njihov verbalni radikalizam 
s jedne strane, a s druge strane njihova nesposobnost i nemoć da 
zagledaju u oči stvarnosti, i da zaustave ono trajno i naglo propa¬ 
danje što se u Hrvatskoj tada moglo zapaziti na svakome koraku. 
Dok se u Hrvatskoj govorilo o uzvišenim narodnim svetinjama, o 
veličanstvu naroda, o narodnoj slavi, i dok su se kao izdajnici 
žigosali svi oni koji bi posumnjali u opravdanost i istinsko značenje 
tih pojmova, dotle se u zemlji provodila nagla madžarizacija, narod 
je ekonomski propadao, a literatura postajala sve beskrvnijom. 

Govoreći o potrebi kritike, Marjanović nije imao pred očima 
samo književnost, nego je kriticizam po njegovu mišljenju trebao da 
bude obilježje svih novih i zdravih narodnih nastojanja: trebalo je 
bez kompromisa raščiniti sve što smo od starijih primili u baštinu, 
i naročito pogled na svijet koji prevladava u Hrvata. Osnovne 
komponente toga kriticizma trebale su biti: dodir sa stvarnošću, i 
potreba da Hrvati otvoreno zagledaju u duhovne pojave moderne 
Evrope. 

U svome prikazu Georga Brandesa (u Hrvatskoj misli 1903) 
Marjanović je najizrazitije povezao svoje misli o narodu sa svojim 
mislima o književnosti. Taj je prikaz Marjanović i napisao zato 
da analogijom između danskoga i hrvatskoga života pokaže na 
kakav se način može preporoditi narod koji je sav utonuo u nekom 
maglenom idealizmu i konzervativnosti, i koji ne vidi kako je njegov 
stvarni položaj jadan. — Kao ni Brandesu, ni Marjanoviću nije 
književnost bila glavnim ciljem, nego samo vrlo podesnim sred¬ 
stvom kojim se dadu prokopati kanali za naprednije poglede. Kao ni 
Brandes, ni Marjanović se nije toliko borio za neki ideal čisto 
književnoga značenja, nego je cijelim svojim kritičarskim djelo¬ 
vanjem htio da postigne neke općenarodne ciljeve. 

Prikazujući hrvatskoj publici Georga Brandesa, Marjanović 
je navodio ove riječi toga pisca: »Dvije velike osnovne misli prošlog 
stoljeća bile su ove: u znanosti slobodno istraživanje, u poeziji 
slobodan razmah humaniteta. Što se ne kreće tom strujom, to se 
raspada i pobizantinjuje se.« I nastavio je iza toga sam: »I Brandes 
se bori uporno i žestoko na svim linijama za te ideje napretka, a 
proti bizantinstvu, te si postavlja zadaću da množinom kanala vodi 

u Dansku struje koje imaju svoj izvor u revoluciji i u idejama na¬ 
pretka, i da tako zaustavi i suzbije reakciju svagdje gdje je njena 
historijska zadaća već dovršena. Eto tako govori diletantski demo- 
kratizam. Riječ »diletantski« uzimam ovdje u najboljem i najple¬ 
menitijem značenju, a upotrebih ju zato, jer uistinu ne možemo 
Brandesa nazvati ni učenjakom, ni filozofom, ni uopće stručnjakom, 
isto tako kao što ne možemo da u njegovim nazorima nađemo neki 
samostalno i duboko prodjelani i jednoviti, bilo filozofski osnov 
ili kostur. — Već sam spomenuo Brandesovu osobitu sposobnost da 
se uživi u razne duhove i nauke, i iz te sposobnosti izašlu njegovu 
težnju i odluku da sve rastumači, sve shvati, prikaže i iznese. A 
ta metoda nije drugo nego diletantizam. Ta je težnja uvjetovana 
više osobnim svojstvima Brandesa negoli njegovom kritičarskom 
metodom. Brandes nije disciplinovani, naučenjački duh. Zato i nije 
nikada išao za tim da udara teoretske temelje posebnoj kritičarskoj 
metodi.. ,«* 

Sve ovo moglo bi se reći i za Marjanovića samoga. I on je 
više nastojao da se udubi u sve moguće načine mišljenja, nego što je 
konsekventno i uporno išao za jednim ciljem. Nastojeći da sve 
razumije, on je od svojih realističkih nazora prije rata došao kasnije 
sve do okultizma, nastojeći da između njih nađe vezu. Od svih 
metoda kritike što ih je u svojim člancima napominjao, on nije 
odbijao ni jedne, nego je priznavao vrijednost i opravdanost svakoj 
onoj metodi kojom se može na bilo kakav način objasniti književno 
djelo, u njegovoj vezi sa životom. Samo je osuđivao čisto estetičku 
metodu kao jednostranu i zastarjelu. 

Svoje poglede na metode i zadatke kritike Marjanović je 
iznosio u različitim svojim člancima u različitim razdobljima svoga 
rada. Najpreciznije je to iznio u svome članku »Aktuelni zadaci 
naše kritike« (u Savremeniku 1909). Njegove su misli; 

Kriticizam, što su ga toliko isticali »Mladi«, ne smije da bude 
sam sebi ciljem, nego samo sredstvom. Moderna evropska kritika 
naučila je suvremene hrvatske kritičare da djela dovode u vezu 
s autorima, autore s epohama i milieuom, milieu s cijelim životom. 
Ta je kritika zabacila jednostranu estetičku metodu, pa ne ističe 
samo tehniku djela, nego i njegovo značenje po njegovoj genezi i 
dojmu. Hrvatsko književno djelo treba da se redovno ocjenjuje u 
vezi s hrvatskim životom, hrvatskom prirodom, i u vezi s nekim 


1 Hrvatska misao 1903, 129. 

kulturnim kriterijem. U svakoj su kritici potrebni prije svega 
neki osnovni nazori o odnošaju između literature, umjetnosti, kul¬ 
ture i života uopće. Kritičaru je prije svega potreban siguran pogled 
na svijet. Prava je kritika više kulturan negoli strogo literaran 
faktor i elemenat. Ona ne smije dijeliti djelo od pisca, pisca od 
kulturnog, živog, savremenog čovjeka, čovjeka od kulturne epohe, 
epohu od milieua, potreba i prilika života i vremena. 2 

U svome članku »Misli prigodom 400-godišnjice Marka Ma- 
rulića« iznio je Marjanović svoje poglede o tome što bi, pored 
znanja bibliografskih detalja, o starim hrvatskim književnicima 
još trebalo znati. Istaknuo je potrebu da se prikaže kulturna sadr- 
žina te stare književnosti, njezini ideali, njezin idejni smjer, da se 
ispita njezin odnošaj prema potrebama tadanjega života. 3 — U 
svome portretu Ante Kovačića Marjanović je istaknuo potrebu da 
se iznesu na vidjelo zaboravljeni i zakopani hrvatski talenti: »Kri¬ 
tika je riječ pruživa. Imade toliko vrsti kritike koliko imade gle¬ 
dišta s kojih se literatura promatra. Kritika može da ocjenjuje, 
tumači i prikazuje. Ona može biti moralistička, teološka, naučna, 
politička, estetska, ekonomska, socijalna, psihološka, itd. Ona može 
biti analitička, sintetička, može da bude bibliografska, biografska, 
filološka, može da bude objektivna i subjektivna, može da izvodi 
ideje ili da crta dojmove. Ali kod nas držim da je najprirodniji i 
najvažniji zadatak kritike da objašnjuje, da prikazuje, da zbližuje, 
da tumači piscu život, a publici pisca i njegova djela. Ona mora da 
bude posrednikom između života i umjetnosti.. . Kritičar prikazuje 
svoje dojmove, ali ih i obrazlaže. ! Dokazati svoje mnijenje može 
samo naučenjak. Kritičar nije učenjak. Kritika nije znanost. Ona 
opisuje i obrazlaže dojam i shvatanje kritičarevo; ona je to pot¬ 
punija i bolja što više operira sa asocijacijom ideja i dojmova. Ona 
ispunjava praznine, ona stvara intimnu zajednicu između umjet¬ 
nosti i života. — Ovoga pravca sam se držao redovno do sada.« 4 

Kritiku, shvaćenu na ovaj način, držao je Marjanović i po¬ 
trebnom i blagoslovnom: »Kritika mora biti po literaturu ono što 
je za biljku kiša, ona osvježuje, oživljuje što još nije usahlo.« 5 

2 Savremenik 1909, 33. 

3 Nada 1901, 2 66 . 

4 Savremenik 1907, 74. 

5 Nada 1901, 2 66 . 

Marjanovićevi pogledi na književnost, i prema tome principi 
prema kojima je on provodio svoju kritičarsku djelatnost, nisu 
bili potpuno identični ni s pogledima najizrazitijih »Mladih«, ali 
ni s pogledima »Starih«, nego je Marjanović, u vezi sa svojom 
analizom hrvatskoga duhovnoga života, nastojao da izgradi staja¬ 
lište koje će organski proizlaziti iz te analize. 

S generacijom »Mladih« vezali su Marjanovića oni najosnov- 
niji pogledi, koji su i doveli do njihova sukoba sa »Starima«: pojam 
slobode stvaranja, naglašeni individualizam, borba protiv literarnih 
škola, i ujedno težnja za evropskim vidicima. 

Kao i svi Mladi, i Marjanović se borio za slobodu stvaranja. 
Ta sloboda, po njegovu mišljenju, mora da bude beskompromisna, 
i ona je važnija negoli sve drugo u književnosti. Tek puna sloboda 
omogućuje zdrav razvitak literature: da se iz nje može otstraniti 
ignorancija, nespremnost, nesređenost. Taj pojam slobode Marja¬ 
nović je s literature protezao i na cijeli hrvatski duhovni život, 
pokrećući, nakon izlaska iz »Svijetla«, »Novo svijetlo«, koje je 
imalo i određen kulturni cilj: borbu protiv konzervativnih i reakcio¬ 
narnih elemenata u Hrvatskoj, na svima područjima, a naročito 
borbu protiv klerikalizma. Iz ove borbe proizišlo je hrvatsko 
naprednjaštvo, kome je Marjanović bio jedan od najizrazitijih 
ideologa. 

Kao i svi Mladi, i Marjanović je bio pobornik individualizma 
u književnosti. Već u prvim svojim značajnijim književnim ocje¬ 
nama (u Novoj nadi) isticao je on individualizam kao bitnu zna¬ 
čajku pjesničkoga stvaranja Mihovila Nikolića, i iznio shvatanje 
da je umjetnost slobodan i nepatvoren izražaj individualnosti: 
»Umjetnost je objavljenje duše, povijesti jedne ljudske duše, umjet¬ 
nost je sasma subjektivna, živi za sebe, izraz je, materijalizacija 
jednog srca, jednog čuvstva, i ništa više.« 6 — Nekoliko godina 
poslije toga napisao je on niz portreta najznatnijih tadanjih evrop¬ 
skih pisaca, nosilaca toga individualizma. U Životu g. 1900, u 
prikazu novije češke lirike, dao je portrete Machara, Brezine, Neu- 
manna i Karaska, i istaknuo kao zajedničku karakteristiku sve 
četvorice: slobodu i individualizam. »Sva su četvorica u svome 
smjeru izrazita, snažna u izražaju, a revolucionarci po istupanju. A 


Nova nada 1898, iji. 

baš ta individualna izrazitost, iskrenost i otvorenost u borbi, to je 
jedna od značajka novog češkog mladog života, a to je i jamstvo 
za budućnost. Sa literarnoga je gledišta dinamika literarno mjerilo 
veličine. A mjerilo društvene veličine jake i izrazite su osobnosti. 7 

— A na sličan način prikazao je on, kao izrazite individualiste, i 
Ibsena i Nietzschea. 

Kao i svi izrazitiji reprezentanti Mladih, i Marjanović je 
bio protivnik svih literarnih struja, pravaca i škola. Borbu o lite¬ 
rarne pravce držao je besmislenom. Realizam, naturalizam, verizam, 
simbolizam itd. znače, po njegovu mišljenju, samo tehniku, i oni se 
u literaturi nekako periodički vraćaju. U svakoga jačega pisca mogu 
se međutim naći različite crte, koje se mogu tumačiti kao obilježje 
svih mogućih struja. Veliki umjetnik ostaje velikim umjetnikom 
bez obzira kad se rodio i kojemu drago smjeru pripadao. 8 — Već 
u svome prvom pokušaju studije o Kozarcu (u Novoj nadi III) 
Marjanović je o realizmu govorio kao o formalnoj strani umjetnosti, 
a u svome portretu istoga pisca (u Savremeniku 1906) on je ustao 
protiv običaja što naši ljudi Kozarca šablonski uvrštavaju među 
realiste: ... «no realizam je, kao što i sve umjetničke škole, for¬ 
malna strana umjetnosti; te su forme predmet stanovitih epoha, na 
neki način umjetnička moda, koja ipak nikada nije mogla ugušiti 
jaču umjetničku individualnost.« 9 — Marjanović je čak i ustajao 

— kao i Matoš — protiv realizma koji se iscrpljuje u sabiranju 
detalja, u težnji za objektivnošću. Neke apsolutne objektivnosti u 
umjetnosti, po njegovu mišljenju, ne može uopće biti, kad se već u 
izboru i rasporedu gradiva osjeća piščev temperamenat. »Duša si 
uvijek, ako je iole snažna, nađe put kroz okove forme, do svijetla, 

— duša istakne i nehote svoje simpatije i antipatije, ona se zrcali 
i mora da se zrcali uvijek u produktima umjetnosti, jer su oni pro¬ 
dukti te iste duše.« 10 Prema francuskome realizmu, koji se iscrpljivao 
u težnji da pisac što vjernije prikaže ono što se dogodilo, Marjanović 
je — kao nekad Šrepel i Pasarić — isticao ruski realizam, koji je 
stvari prikazivao onako kako se one mogu dogoditi. Prema principu 
da umjetnik ima da sabire što više materijala iz spoljašnjega svijeta, 
Marjanović je spominjao drugi princip, koji je našao ostvaren na pr. 
u Kovačića: kako se umjetničko djelo razvija iz naoko jednostavnih 
objektivnih zametaka. 

7 Život I, 72. 

8 Svijetlo 1900, br. 15. 

9 Savremenik 1906, II, 241. 

10 Ibid. 

Kao i svi Mladi, i Marjanović je isticao potrebu što užega 
dodira s Evropom, i potrebu što veće literarne kulture — i za 
hrvatske pisce i za hrvatsku publiku. On je sam, već u prvim godi¬ 
nama svoga pisanja, nastojao da dobro upozna i srpsku, i slove- 
načku književnost, a pored toga češku, rusku, njemačku, talijansku, 
francusku. U svojim je referatima, počevši od »Nove nade«, gledao 
da hrvatsku publiku informira o važnijim pojavima evropskih 
književnosti. Kao i cijela njegova generacija, i Marjanović je čitao 
i sjevernjačke pisce, i poljske pisce, nastojeći da se upozna naročito 
s onima koji su važili neko vrijeme kao reprezentanti ili svoga 
nacionalnoga ili evropskoga duha. Iz toga nastojanja potekli su 
njegovi portreti D’Annunzija, Ibsena, Maeterlincka, iz kojih se vidi 
da su mu bili poznati i manje znatni pisci stranih naroda (Bjornson, 
Kielland). Iz istoga nastojanja proizišli su i njegovi prikazi repre¬ 
zentativnih evropskih kritičara. Zbog istih razloga, Marjanović je 
nalazio razumijevanja i za secesiju, dekadencu, i si., kao umjetničke 
struje. Iako su cijela njegova ideologija, kao i cijelo njegovo ži¬ 
votno osjećanje, bili daleko od dekadentnosti, Marjanović je i u 
dekadenci gledao pojav — i kao o pojavu on je o njoj govorio kao 
o nečem što treba razumjeti i psihološki protumačiti, a ne već a 
priori osuđivati. 

Ali je Marjanović, za razliku od jedne struje među Mladima, 
koji su u prvom redu nasljedovali strane uzore, trajno naglašavao 
potrebu da se hrvatska književnost razvija u kontinuitetu, na osnovi 
tradicija najboljih njezinih starijih književnika. To ga je (kao i 
Dežmana) donekle približavalo Starima. 

U osnovi Marjanovićeva gledanja na književnost nalazila se 
već klica iz koje se kasnije razvio nesporazum, a i otvorena pro- 
tivština između njega i jednoga dijela Mladih. Jedna grupa Mladih 
tražila je slobodu stvaranja, imajući kod toga na pameti izrazito 
umjetničke vrijednosti, dok je Marjanović držao važnijim problem 
duhovne slobode uopće. Jedan dio Mladih imao je u svome nasto¬ 
janju pred očima u prvom redu estetičke elemente književnih djela, 
naglašujući prije svega umjetničko, artističko značenje književnosti, 
a Marjanović je naprotiv više ispitivao veze između života i knji¬ 
ževnosti, moralno i nacionalno značenje literarnih djela. Marjanović 
je za dekadencu nalazio razumijevanja, ali je nije smatrao kao nešto 
definitivno, nego kao neku prelaznu fazu, nakon koje će u lite¬ 
raturi izbiti nov osjećaj snage i zdravlja; neki su pak pristalice 

modernističkoga pokreta smatrali dekadencu najboljim izražajem 
tadanje umjetnosti, i u neku ruku njezinom posljednjom riječi. 

Ove razlike u pogledima došle su do izražaja kratko vrijeme 
nakon toga što je Livadić preuzeo uredništvo Savremenika i vodio 
taj list potpuno liberalistički. 

Pojam slobode stvaranja shvatao je Livadić u njegovu neo¬ 
graničenom smislu: Umjetnik ima da bude u prvom redu umjetnik; 
ostajući umjetnikom, on će sam naći načina kako će u svome djelu 
iznijeti najkarakterističnije crte svoga vremena. Marjanović je pak 
otvoreno tražio da umjetnost krene određenim smjerom, u skladu 
s najosnovnijim potrebama vremena. 

U svome članku »Dva izma« (Zvono 1908) Marjanović je 
udario na artizam, proglašujući umjetnikom samo onoga koji nešto 
iskreno i snažno osjeti, i tome dade adekvatnu formu: Umjeti, još 
ne znači biti umjetnikom; artist je vještak koji se prilagođuje sva¬ 
čijem doživljavanju i znade to na zgodan način prikazati; pravom 
umjetnošću može biti samo značajna, karakterna umjetnost, dok je 
artizam akarakteran. 

U svojim ideološkim razmatranjima »Nova književnost (1910) 
pošao je on od konstatacije kako je hrvatski život mnogo bujniji i 
zanimljiviji od hrvatske književnosti. Njegovi su izvodi: Novija je 
hrvatska književnost razvila formalnu, artističku stranu do visine 
na kojoj se prije rijetko nalazila. Ali i ta vrlo uspjela novija arti¬ 
stička djela nisu kazivala ništa osobito, nisu čitaocima proširivala 
vidike, niti su budila nove duševne emocije. »A književnost mora 
da bude ne samo antologija umjetničkih forama, ona mora da nam 
obogaćuje čitavu dušu nekim novim sadržajem, a da to čini u punoj 
umjetničkoj formi.« 11 

U ovo vrijeme Marjanović se nije zadovoljavao samo time da 
tumači književna djela, nego je držao da kritik imade biti pred¬ 
vodnik književnosti. Od hrvatskih književnika nije više toliko 
tražio da nastoje biti slobodni od svih mogućih veza, nego je od 
njih zahtijevao da zagrabe u suvremeni život, i tako nastave tra¬ 
dicije realizma. — U tom svome članku Marjanović je upozorio 
na velik broj problema što ih hrvatska književnost treba da obu¬ 
hvati: stvaranje hrvatskoga društva, hrvatski javni život, hrvatsko 
građanstvo, hrvatske žene, itd. Nije važno kojim će se smjerom 
razvijati literatura, nego što će ona znati da kaže: »Romantike ima 


11 Savremenik 1910, 324. 

kod Kozarca, kao što ima vrlo mnogo realizma kod Šenoe. Ali je 
na pr. velika razlika da li nas romantika Šenoina zagrijava za se¬ 
ljaka, ili za novi građanski stalež proti feudalnoj gospodi, ili nas 
romantika Kumičićeva zagrijava za te iste ili njima slične feudalce. 
Pa tako su i naši realiste, osim u početku, i osim par njih, u reali¬ 
stičkoj formi donijeli daleko veću dozu i shvaćanja nereali- 
stickoga negoli na pr. Šenoa, koji je u nekim svojim djelima po¬ 
kazao vrlo zdravo, vedro, baš realističko shvaćanje života. Njegov 
pogled na život bio je smireniji i realniji od pogleda mnogog 
literarnog realiste, a to 1 jest ono što je najvažnije. Romantika 
Šenoina je bila po svojoj sadržini pozitivna, dočim je, osobito u 
svom daljem razvoju, realizam postao sadržajno negativan. Ne¬ 
povjerenje u život, bježanje od njega, stanovište puke kritike i 
jadikovke, eto tih znakova negativnosti.« 12 

S ovakvim mišljenjem o starijoj hrvatskoj književnosti, 
Marjanović je tražio i od suvremenih hrvatskih pisaca da ulaze 
u život. Život, po njegovu shvatanju, nije samo zato da ga čovjek 
promatra, da od njega prima gradivo za umjetnost, nego je zato 
tu da se živi, da se čovjek u njemu snalazi i da se bori. 13 Književnost 
treba da se poveže sa životom, da ima korijenje duboko u zemlji, 
pa će tako biti i jaka, i nacionalna, i evropska. Takva književnost 
postaće elementom napretka, energije, a ostaće ipak umjetnošću. 
»Literatura nije i nema biti ni sluga ni puki odjek političkoga 
života, ali ona ne smije da bude slijepom za taj život i njegove 
pojave. Ne treba da bude popularizator ekonomije i sociologije, 
ali mora da ima otvoreno oko i za one strane života kojima se te 
nauke bave. Ona ne treba da bude narodnim agitatorom, ali ima 
da prati razvoj svoga naroda.« 14 

Upućujući hrvatskoga književnika na bogatstvo gradiva što 
mu ga pruža hrvatski život, Marjanović je od njega tražio da 
bude u prvom redu čovjek. »Tko hoće da bude književnikom, taj 
mora da bude u prvom redu čovjek, taj mora da ide u zemlju 
života. Umjetnici su bili prije smatrani, i sami se smatrali, polu¬ 
bogovima, prije su dolazile njihove inspiracije tobož odozgor, ali 
danas, kad znamo da dolaze odozdol, iz dubina ljudske duše, 
moramo tražiti da budu prije svega ljudi, da se uzmognu uzdići do 

12 o. c., 43 6 , isp. Obzor 1905, br. 134. 

13 Savremenik 1910, 518. 

14 o. c., 519. 

nadljudi. I zato nova umjetnost ne može da bude samo artistička 
igrarija, pa i kako lijepa i uspjela, ona mora da bude snažan izražaj 
ljudstva, čovještva. Onda će biti i muževna i pozitivna, doćim je 
danas plačljiva i ženska.« 15 

U tim razmatranjima Marjanović je iznio najkarakterističnije 
svoje poglede — i ono po čemu je on bio sličan i drugim teore¬ 
ticima Mladih, ali naročito po onom po čemu se on od njih stao 
sve više razlikovati. Koliko god je u principu ustajao protiv toga 
da se u književnosti gaje jedni smjerovi na račun drugih, opet iz 
njegova razmatranja izbija simpatija za realizam — kao smjer 


koji najotvorenije traži dodir sa stvarnošću i aktivno učešće knji¬ 
ževnosti u realnim borbama života. Ovo je njegovo shvatanje, po 
kome se ipak književniku određuje put, izazvalo protiv njega i 
Livadića i Matoša, naročito u vrijeme kad su pojedini književnici 
stali sve više isticati potrebu nacionalne note u literaturi. Dok se 
Matoš oborio na protivurječnosti u Marjanovićevim razlaganjima, 
naročito na njegovo shvatanje artizma kao nečega čisto formalnoga 
i tehničkoga, Livadić je Marjanovićeve misli držao navalom na 
slobodu stvaranja, držeći njegovo shvatanje vulgarno militari¬ 
stičkim. Razvijajući dalje u polemici svoje poglede, Marjanović je 
dopustio da umjetnost može u isto doba biti artističkom i reali¬ 
stičnom, ali je ustrajao kod tvrdnje da se propagandom artizma 
ipak odviše naglašuje formalna strana umjetnosti nad sadržajnom. 
Za razliku od svojih protivnika u ovim diskusijama, on je nagla¬ 
šavao kako su u književnosti važni sadržajni elementi, etička 
podloga književnih djela i njihovo socijalno značenje. »Ne pitajmo 
se — govorio je — samo kako nam se autor u djelu izražava, nego 
se pitajmo i što nam kazuje i da li nam to iskreno kazuje. Tražimo 
od autora da bude čovjek među ljudima, da bude svoj i potpun 
u svome djelu, da vjeruje u ono što kaže, da ljubi ono što nam 
donosi, da ne govori o onom na što ga goni račun, ali ne cijela duša, 
a da kaže i pokaže, pa i kroz stotinu simbola, ono što mora da 
kaže.« 16 


Kad je, u jeku predratnog revolucionarnog nacionalizma, 
Livadić ustao protiv zahtjeva za izrazitom nacionalnom notom u 
književnosti, držeći da je taj zahtjev za književnost isto tako 
opasan kao što su bile i ograde što su ih slobodi stvaranja po- 


15 o. c., 523. 

16 Savremenik 1911, 241. 

stavljali Stari, i Marjanović je priznao da je nacionalizam samo 
jedan od mnogobrojnih atributa ljepote — kao što je to tvrdio 
Livadić —, ali jedan od veoma važnih atributa. Njegovi su izvodi 
bili: Pjesma u svojoj vrijednosti ne zavisi od sadržine. Ljepota je 
forma potpunog, svršenog i završenog izražaja sadržine (bio taj 
emocionalan ili zoran). Sadržaj može biti kakav mu drago, glavno 
je da ga ima, da je pun i da je za umjetnika osobito vrijedan i 
važan. Nacionalizam nije atribut ljepote, ali može da bude pod¬ 
loga, evokator. On ne utječe na pisce kao stvaraoce, nego kao na 
ljude. Umjetnost ne smije da služi ničemu, pa ni ljepoti, jer onda 
pada u jalovi estetizam. Umjetnost ne služi ljepoti, nego je stvara. 
Ako umjetnik ima pravo na potpunu slobodu stvaranja, ima i 
društvo pravo da ga primi ili odbije, ima i kritika pravo da kaže 
svoje mišljenje. Čovještvo je i nad estetizmom, jer je ono podloga 
svake estetike. 17 

S ovoga je stajališta Marjanović napisao sve svoje kritike i 
članke o književnosti u godinama 1912—1914, koliko je još stajao 
u intimnijoj vezi s književnošću. Iz toga osjećanja potekla je i 
njegova velika studija o Nazoru, objavljena tek poslije rata, Vla¬ 
dimir Nazor kao nacionalan pjesnik (1923). — U tim je svojim 
razmatranjima namjerno ostavio po strani alternative: tendenciozna 
i netendenciozna umjetnost (jer i jedna i druga mogu biti i umjet¬ 
ničkima i neumjetničkima), nego je težište postavio na pitanje: 
koliko je hrvatska književnost stvarno hrvatska, po tome što 
proističe iz hrvatskoga života, ili je hrvatska samo po jeziku. 
»Književnost mora biti neposredni umjetnički izražaj onih emocija 
koje pisac izravno i neposredno prima u sredini u kojoj je niknuo 
i u kojoj žive, jer će samo onda biti iskrena i sopstvena. Mi smo, 
jednom riječi, protiv one književnosti koja se može da prispodobi 
buketima i dekoracijama iz umjetnog cvijeća, protiv knjižne, pa¬ 
pirnate literature, bezizrazne, i zato nedovoljno izražajne, malo- 
krvne, i da tako kažem, homeopatične, razrijeđene.« 18 

Marjanovićev članak »Naše doba i naša umjetnost«, koji je 
izišao dan prije sarajevskoga atentata, znači potpun prekid s onim 
modernističkim tendencijama koje su u hrvatskoj književnosti 
živjele od polovice devedesetih godina. Sve raspravljanje o Starima 
i Mladima, o modernizmu i tradicionalizmu, o liberalističkoj i 


17 Jug-Zvono 1912, 42. 

18 Književne novosti 1914, 305. 

katoličkoj književnosti, u tim godinama još uvijek živo, Marjanović 
je proglasio zastarjelim. Princip Moderne bio je, po njegovu shva- 
tanju: svako doba treba da ima svoju književnost — i prema tome 
se i hrvatska književnost mora da već jednom oslobodi moder¬ 
nističkih tradicija devedesetih godina. »Današnje doba nije doba 
spokojstva, zatišja, unutrašnje povučenosti, kontemplacije i inti- 
miteta. Ovo naše doba buči i kipi, ono zebe i srlja, to je doba 
drhtavice pred velikim neizvjesnostima, doba slutnje o velikim 
stvarima ...« » ... artizam kao pravac, kao škola, kao mentalitet, 
kao doktrina umjetnosti ili čak kao neki životni nazor i princip 
umjetnikov niti je ispravan niti je koristan. On je samoubistven, 
jer je jedan opasan narkotik, i on je jedno ugodno, ali opasno 
sredstvo opajanja i bježanja od života, navlaš nalik na uživanje 
opiuma, koji ubija. Otvorimo opet oči za život, izvježbajmo oštrinu 
gledanja i razbiranja, shvatimo naše vrijeme i uđimo u njega 
čistom pameću i punom dušom! Onda ćemo dati našem vremenu 
njegovu umjetnost, koja će biti doista naša umjetnost. To, i ništa 
više ne znači traženje nacionalnosti u umjetnosti... To znači 
sloboda umjetnosti i stvaranja: sloboda punoga života umjetnosti, 
sloboda od teorije i škole, sloboda od koprena bačenih na duh, na 
oči, na uha i brnjice stavljene na usta, od veriga tehnike stavljenih 
na ruke, od stege stavljene srcu, od paučine koja zapliće krila.« 19 

4 - 

To su, u glavnim crtama, idejni osnovi Marjanovićeve kri¬ 
tike. Pored toga on je u svojim člancima nabacivao još neke 
probleme koji su u vezi s umjetničkom vrijednošću književnih djela, 
ili pak u vezi sa socijalnim ili kulturnim značenjem književnosti. U 
vezi s Taineovim naučanjem, on je u nekih pisaca tražio njihovu 
faculte maitresse, i iz nje izvodio ostale njihove crte. U skladu sa 
svojim osnovnim pogledima, on je ispitivao piščev nazor na svijet, 
njegovu sposobnost da zahvati u gradivo suvremenoga života, 
istraživao je proces umjetničkoga izgrađivanja djela, vršio je od 
zgode do zgode estetičke analize, itd. Kao i Livadić, i Marjanović 
je nalazio umjetničku ljepotu u adekvatnom izražaju: svaki potpuni 
izražaj ujedno je i lijep, a svaki potpuni izražaj čovjekove unu- 


19 

trašnjosti jest umjetnički izražaj. 20 Jakost umjetničkoga djela gledao 
je u njegovoj sažetosti. 21 Itd. 

Strane znatnije pisce Marjanović je s jedne strane htio da 
prikaže hrvatskoj publici kao reprezentante evropskoga duha, ali ih 
je s druge strane podvrgavao analizi i s vlastitoga stajališta. Przy- 
byszewskoga prikazao je kao čovjeka u kome je došao do izražaja 
psihološko-fiziološki boj što ga u sebi vodi moderni čovjek, raspet 
između seksusa i razuma. Prema Marjanovićevu shvatanju, Przy- 
byszewski nije perverzan tip, nego čovjek koji je znao da izrazi 
duh svoga vremena i svoje rase (slavenstvo i katolicizam). 22 — 
D’Annunzija je Marjanović shvatio kao potpunog pretstavnika 
svoga plemena, velikog dekadenta svoje rase, pognute pod teretom 
staroga kulturnoga blaga: u njega je velika sposobnost za fraziranje, 
sjajan stil, bogatstvo figura i jezika — ali on nije samotvoran, ne 
budi nove pojave života, ne stvara nove svjetove. 23 — Ibsena je 
prikazao kao savjest modernoga čovječanstva, kao moralnoga 
rigoristu, onako tipičnoga za 19 vijek kao što je bio Goethe za 
18 vijek. 24 — Maunce Maeterlinck nije, po Marjanovićevu shva¬ 
tanju, bio pisac koji bi izražavao cijelo svoje doba, nego pisac koji 
je izrazio samo jedan njegov dio: mistični simbolizam 80-tih i 
90-tih godina. Njegova je zasluga što je dao neki korektiv rea¬ 
lizmu i verizmu, ali on, kao dekadent, ne znači početak nove 
kulture, nego zadnji plamsaj kulture koja umire. 23 — Na sličan 
način, Marjanović nije ni u Rostandu gledao snažnog pisca, repre- 
zentanta pravoga francuskoga duha, nego samo pretstavnika bru- 
netierovske Francuske, blještava i kićena, ali pisca koji uvijek 
računa na efekat. 26 

U svojim prikazima starije hrvatske književnosti Marjanović 
je imao pred očima uglavnom troje: htio je da ispita duhovne kom¬ 
ponente starijih hrvatskih književnih razdoblja, s obzirom na 
njihovo značenje u cjelokupnom narodnom životu, da analizira i 
protumači njihove najznatnije pretstavnike, i da eventualno spase 
od zaboravi izrazite književne vrijednosti. 

20 Savremenik 1906, 1, 355. 

, 21 Savremenik 1906, 1, 354. 

22 Svijetlo 1900, br. 1 6 —19, 

23 Život III (1901), 43—44. 

24 Savremenik 1906, II. 

25 Život II, 63. 

26 Svijetlo 1900, br. 15. 

O razdobljima hrvatske književnosti prije Šenoine smrti, 
Marjanović nije napisao cjelovitijih prikaza i analiza, ali je u 
svojim člancima redovno naglašavao da se rad mlađih pisaca ima 
razvijati na osnovi rada starijih generacija. Ističući potrebu konti¬ 
nuiteta u književnosti, on je tražio idejnu vezu novije književnosti 
s književnošću ilirizma, Šenoina razdoblja i razdoblja realizma. 
U književnosti ilirizma vidio je on književnost koja je znala da 
podigne cio narod, da bude živom i savremenom. A u književnosti 
80-tih godina gledao je književnost kakvu je želio u svome vre¬ 
menu: univerzalan odražaj cjelokupnog narodnog života. Imena 
Preradovic, Markovic i Šenoa bila su, po njegovu shvatanju, ona 
imena na koja je nastavio Kranjčević, a na Kranjčevića treba da se 
ugleda novija hrvatska književnost. 

U svome opširnom Članku o Petru Preradoviću (u Obzoru 
1902) Marjanović je analizom Preradovićevih pjesama dokazivao 
kako su one u uskoj vezi s hrvatskim životom pjesnikova vremena, 
i da su samo ljudi koji Preradovića nisu uopće shvatati mogli da 
u njega vide same beznačajne alegorije. U tome članku Marjanović 
je na Preradovicu htio pokazati kakav mora biti pravi narodni 
pjesnik: čovjek koji nije nigda izgubio dodir sa svojom zemljom, i 
koji nije bio samo odjek svoga doba, nego i njegov korektiv, 
njegova savjest. 27 

Pišući o hrvatskim piscima, pripadnicima starijih generacija, 
Aiarjanovic je htio pružiti u prvom redu portrete ličnosti, prika¬ 
zujući njihov nazor na svijet, njihov temperamenat, ideje. 

O Gjalskome je Marjanović pisao već kao gimnazijalac, u 
Svijetlu. Shvatio ga je kao umjetnika koji bi htio da prodre u 
dubljinu životnih pojava, i isporedio s čovjekom koji bi htio da 
prodre u dubljinu jezera, ali se onda zaprepastio pred mrakom na 
koji je naišao, te se zadovoljava plein-aireom. »Slavenska spiri- 
tualnost i sjetnost, galska duhovitost i elegancija, njemačka speku- 
lativnost, talijanska čarobna, strasna 1 svijetla ljepota — sve se to 
miješa sa zagorskom sljivarskom dobroćudnom umjetnošću lijepog 
i ugodnog života« . . . »Tendenciozni realizam 1 impresionistička 
moderna romantika, sve se to komeša i daje nekakvi kulturni i 
nervozni diletantizam, pun nestrpljivosti, pun protivština. Užitka- 
renje i uviđanje potrebe socijalnog rada kose se u toj duši. 28 


27 Obzor 1902, br. 193. 

28 Svijetlo 1900, br. 7. 

Osnovnu crtu Harambašićeve lirike vidio je Marjanović u 
pjesnikovoj sposobnosti da brzo i lako nađe izrazaj za aktuelne 
potrebe svoga vremena. Hrvatski su realisti osamdesetih godina, 
po Marjanovićevu shvatanju, bili savjest svoga vremena, a Haram- 
bašić njegov odjek. 29 

U Leskovaru je Marjanović — kao i Nehajev — gledao 
prethodnika hrvatskih dekadenata: čovjeka koga rastače vječna 
analiza, i koji, kao moderan slabašan duh, nema određene filozofije, 
nego čuvstveno reagira na sve pojave oko sebe. 30 

Prikazujući Josipa Kozarca, Marjanović je u prvome redu 
prikazao piščev unutarnji razvitak — od idealizma do realizma i 
pesimizma, te je postavio pitanje: kako to da se ljudi kod nas 
razvijaju na ovaj način, i da se pozitivizam, koji je drugdje urodio 
osjećanjem snage i vjere, u Hrvatskoj završio osjećanjem klonuca? 31 

Proučavajući starija razdoblja književnosti, Marjanović je 
držao potrebnim da hrvatskoj publici prikaže dva tako reći za¬ 
boravljena pisca: Kovačića, koji je već deset godina bio mrtav kad 
je on prvi put o njemu pisao (u Svijetlu 1899), i Turića, koji ie 
živ, ali je bio tako reći prestao raditi na pripovijesti. Pišući o 
Kovačiću (u Savremeniku 1907), Marjanović je istaknuo elemen¬ 
tarnu snagu ovoga pisca, njegovu veliku sposobnost za opažanje 
i njegovu sposobnost za koncentraciju opaženoga materijala. U 
njegovim romanima nalazio je on epske, velebne poteze. Roman »U 
registraturi« po Marjanovićevu je shvaćanju najgrandioznije djelo 
novije hrvatske literature, epopeja hrvatskoga života 19 vijeka. 
»To je epos krepak, bistar, sočan poput starogrčkih, a ujedno 
šarolik popuc Ariostovog »Orlanda«. To je jedna velika katarakta 
lica, zgoda, opisa, studija, karikatura, sanja i života.« 32 U Kovači- 
ćevim licima vidio je Marjanović sličnosti s Heraklom, Michel- 
angelovim licima — nalazeći u njima vjerojatnost i punoću, iako ih 
nikada nije bilo u životu. U vrijeme modernističkoga kulta forme 
i kabinetskih literata, Marjanović je poviknuo hrvatskim piscima, 
kritičarima i čitaocima: Natrag Kovačiću! — Nije ni u njegovim 
djelima nalazio sve savršenim, ali je pozitivne Kovačićeve crte 
držao toliko značajnima, da je lako prelazio preko slabijih: »Ali 
iako nije hrast vitak i ravan poput jele i bora, ipak je čvrst. I 

29 Vijenac 1903, 132. 

50 Nada 1901. 

61 Savremenik 1906, II, 244. 

32 Obzor 1902, br. 212. 

Kovacic je kvrgast i nepravilno rašten, ali neizmjerno se blago u 
njemu skriva.« 

Turića je Marjanović (u Savremeniku 1907) prikazao kao 
pisca koji je prvi počeo da u hrvatsku književnost svjesno unosi 
socijalne probleme, kakvi su se u hrvatskom životu javljali poslije 
god. 1848, i time je za punih deset godina anticipirao realizam. 

Od svih hrvatskih pisaca, Marjanović se najviše bavio Kranj- 
čevićem, i u najviše navrata pisao o njemu — prikazujući i njegove 
ideje, i njegov razvitak, i njegov nazor o svijetu, i njegov način 
izražavanja, i njegovo značenje u hrvatskom duhovnom i uopće 
nacionalnom životu. 

Već u Svijetlu g. 1900 on je, povodom pjesme »Na kolo¬ 
dvoru«, istaknuo kao najosnovniju Kranjčevićevu crtu: težnju da 
se istrgne iz sredine u kojoj se nalazi. Poslije toga, g. 1902, pisao 
je Marjanović u »Hrvatskoj misli« o Kranjčeviću opširnu studiju, 
s namjerom da pokaže kako je ovaj pjesnik velikan među pjesni¬ 
cima uopće. Iste godine prikazao je u Obzoru »Trzaje«. G. 1908, 
neposredno nakon Kranjčevićeve smrti, on je o pjesniku napisao 
opet opširniju studiju u Zvonu, i napokon 1912 uvod u izdanje 
»Pjesničke proze«. 

U svima svojim člancima o Kranjčeviću Marjanović je ovog 
pjesnika prikazivao u vezi s hrvatskim prilikama, analizirao nje¬ 
gove misli, i isticao njegovo golemo značenje za hrvatski život 
uopće. Jakša Čedomil bio je prvi hrvatski kritik koji je Kranjčevića 
prikazao kao pjesnika evropskoga ranga. Marjanović je pošao 
dalje, ne zadovoljavajući se time da u Kranjčeviću gleda samo 
velika pjesnika, nego ga je prikazao kao Prometeja, u vezi sa svim 
velikim borcima za slobodu i čovječanstvo. U Kranjčeviću nalazio 
je on najbolji izraz svih hrvatskih kriza tadanjega vremena, ali i 
putokaz za budućnost. Iz »Trzaja« je on na pr. crpao ovu pouku: 
»Živi u prirodi i u skladu s njome bez suvišnih iluzija. Živi i radi. 
U tome je njegovo zadovoljstvo, i tako dolazi na mjesto pesimizma 
— realizam.« 33 — Kranjčevića je Marjanović shvatio kao pjesnika 
u kome su bile izražene sve težnje mlade, Marjanovićeve gene¬ 
racije, i to njezina najradikalnijega dijela: apsolutno nezadovoljstvo 
sa starim, apsolutni kriticizam, ali i snažna volja da se na ruše¬ 
vinama svega truloga podigne zgrada boljega čovječanstva. Zato je 


33 Obzor 1902, br. 212. 

Kranjcević uopće bio središnja ličnost u Marjanovićevu kritičar - 
skom radu u doba kad je trebalo obračunavati sa starim, a dok 
se nije bilo pojavilo ono novo, što je mlada generacija htjela da 

stvori. To novo našao je on kasnije u Nazoru. 

5 - 

O pretstavnicima »Starih« Marjanović nije mnogo pisao. 
Možda je to u vezi s njegovim shvatanjem kritike, po kome je 
njezina zadaća da tumači pisce. A nije vrijedno da se tumači ono 

do čega čovjek mnogo ne drži. — Od njegovih članaka ove vrste 

najkarakterističniji je portret Đure Arnolda (u Životu 1900), jer je 
u njemu Marjanović tako reći iznio svoje principijelne poglede na 
»Stare«. Po shvatanju »Starih«, Arnold je bio najčistiji repre- 
zentant literarnoga idealizma. Zato je Marjanović upravo analizom 
njegove lirike htio pokazati kako je taj idealizam daleko od stvar¬ 
nosti, i prema tome slabo djelotvoran u narodnome životu. Marja- 
novićevi su pogledi na Arnoldovu poeziju uglavnom ovi: U vri¬ 
jeme kad je trebalo stvarati jake pojedince, sposobne za velika 
djela, kad je trebalo dizati narodni ponos i snagu, Arnoldova je 
generacija narod »zaustavljala i povezivala kao slijepo ljubeća 
majka neuka i neiskusna svoga sina, koji bi htio u svijet i u život, 
koja je odgajala narod za tihu komoricu, koja ga je svom nježnošću 
tiranske, iako velike, ali nerealne ljubavi majčinske htjela staviti 
pod stakleno zvono.« Arnold je i domoljuban, i uman, i značajan, 
i dobar, i čuvstven, i iskren čovjek — ali u njegovoj poeziji nema 
onoga što zovemo pravom poezijom: sposobnosti da izazove prava 
čuvstva. Po tradiciji, Arnold formi stiha žrtvuje sve. Arnold po 
tradiciji »i osjeća, i misli, i piše, po tradiciji poima, izražava i 
zadahnjuje tradicionalne i preobične sujete mediokriteta sedamde¬ 
setih i osamdesetih godina.« Arnold je pretstavnik epigonske, 
tradicionalne poezije. I nakon 30 godina pjesničkoga rada njegove 
pjesme jedva da dobivaju neku punoću. On gotove forme, riječi i 
geste mora ispunjavati čuvstvom, umjesto da pušta osjećaj da sam 
sebi stvara formu. 

Od ostalih izrazitijih pretstavnika »Starih«, Marjanović je u 
nekoliko navrata pisao o Tresiću Pavičiću. Najcjelovitiji je u tom 
pogledu njegov portret ovoga pisca u Svijetlu 1900, napisan radi 
toga sto su u ovo vrijeme Tresića neki veoma slavili, a drugi su 
mu poricali svaki talenat. Tresić, po Marjanovićevu sudu, nije 







250 Osmo poglavlje 


- m plastik ni spiritualan, ni slab ni snažan, ni velik ni malen, nije 
ni pusti diletant, ali niti pronicavi stručnjak. Ne može da se sebe 
riješi, niti da se sebi poda. Necjelovit, neizražen, neizrazit. Nije 
kompilator, ali se ne može kazati da je samostalan; nekaki epigon, 
koji to epigonstvo svjesno zastupa i opravdava.« 

U vezi s borbama između »Starih« i »Mladih« može se do¬ 
nekle bolje shvatiti Marjanovićeva ocjena pjesama što su ih izdala 
braca Ostojići. Te je pjesme kritika Starih (Dinko Politeo) proglasila 
primjerima zdrave lirike, a jednu od tih knjiga pjesama (Čuvstva i 
poleti) popratio je uvodnim pismom Tresič. Marjanović je u sve 
trojice vidio talenat i sposobnost da toplo osjećaju — ali ih nije 
držao pjesnicima u potpunom smislu riječi, govoreći da su im 
pjesme »konvencionalne, školske, bez dubljih potresa duševnih, bez 
izrazitih individualnih crta, bez biljega osobnosti. Ostojići ne daju 
maha svojim čuvstvima u onolikoj mjeri kolika je potrebna da rodi 
snažnom, intenzivnom pjesmom. Oni ne idu svojim putevima, pje¬ 
vaju po šabloni, prekuhavaju osjećaje po većim pjesnicima, spon¬ 
tanijim i samonikli jim.« 34 

U drugom odnošaju bio je Marjanović prema Mladima. Njih 
je on mogao ne samo kritizirati, nego i tumačiti, upućivati ih, 
dovoditi ih u vezu s potrebama vremena i književnosti. Njegovi 
članci o Mladima različite su vrste: obični referati i ocjene, cjelo¬ 
vitiji portreti i upozorenja, i općenitija razmatranja. 

Marjanović je, počevši od god. 1899 u »Svijetlu«, sistematski 
pratio cijelu književnu produkciju Mladih, pa i onih najmlađih, 
za koje je tek trebalo predobivati simpatije publike. On je poka¬ 
zivao razumijevanja za one pisce koji su radili u skladu s njegovim 
pogledima na literaturu, ali i za one koji su bili samo odjek 
cjelokupne duhovne atmosfere svoga vremena. Smatrajući deka- 
dencu, secesiju, simbolizam, itd. samo izražajima duhovne krize, 
nakon koje treba da dođe novo doba poleta i snage, on je sa sim¬ 
patijom prikazivao djela pisaca koji su iskreno izražavali ovu 
krizu: Nikolića, Nehajeva, Milčinovića. 35 Nalazio je riječi razumi¬ 
jevanja za one koji su se u toj krizi htjeli probiti naprijed, makar 
i s apsolutnom negacijom ili brutalnošću (Jelovšek, Tucić). 36 Ali je 
ipak smatrao svojom glavnom zadaćom da istakne one hrvatske 

34 Život II, 149. 

35 Nova nada III (Nikolić), Nada 1900 (Milčinović). 

38 Nova nada III, Svijetlo 1900, br. 15. 

literarne vrednote po kojima se moglo osjetiti da je ta duhovna 
kriza prevladana, i da dolazi novo vrijeme. 

Među takve pisce Marjanovic je ubrajao Begovića, Vidrića, 
Nazora. 

O Begoviću je pisao u Svijetlu još prije negoli je izišla 
»Knjiga Boccadoro«. Već 1899 pisao je o njemu kao o prvom 
hrvatskom pjesniku koji je svladao utjecaj dekadence. Prema nje¬ 
govim tadanjim riječima, Begović je bio »dijete prirode, koje vjen- 
čava svoju dragu u poljima. .. koje se osjeća jedno sa zrelim 
klasjem na poljanama, sa rumenim grožđem, koji bez svake afek- 
tacije cjeluje plodnu zemlju, jer je iz nje izrastao, jer od nje ima 
svoju dušu, svoju ljubav, svoju krv, svoje tijelo, svoj mozag, jer 
su mu sve funkcije u skladu, jer ne dijeli duha od tijela, te ih ne 
postavlja jedno proti drugom.« 

O Vidriću je Marjanović već 1900 (u Svijetlu) pisao kao o 
pjesniku koji je sa svojim osjećanjem zdravlja dokaz kako hrvatska 
Moderna nije na svima linijama dekadentna. Vidrić je za njega bio 
dokaz da se uz slobodu stvaranja hrvatska književnost počela 
evropeizirati, a može postati i svjetskom, ako joj se bude posta¬ 
vljalo što manje veza, i budu li njezini reprenzentanti što vjerniji 
samima sebi. 

S najviše simpatija pratio je međutim Marjanović rad i raz¬ 
vitak Vladimira Nazora. Već je g. 1899 u Svijetlu istaknuo 
silinu dimenzija s kojima Nazor radi. U Nadi 1900, prikazujući 
Slavenske legende, Marjanović je istaknuo formalne elemente Na- 
zorova stvaranja, ali je još više istaknuo unutarnju sadržinu te 
knjige. Velebnost i zamašitost »Slavenskih legenda« nije on vidio 
ni u fabuli ni u artističkoj strani njihovoj, nego u radosnom i 
iskrenom osjećaju pripadništva k zemlji, životu, narodu, u onom 
što ta knjiga još obećaje. »Ta je zbirka program, ali to je program 
kao što ga umjetnik sanja, to je programnost i tendencioznost koja 
je uključena već u nastupu osobnosti same 1 u zadahu koji od nje 
prši. Nazor je kao umjetnik vođ i kondenzator. Nazorova je umjet¬ 
nost silna i kao sadržina i program, i kao umjetnost. U pogledu 
sadržaja — Nazor nam postavlja nove ideale zdravlja i dodira 
s rođenom zemljom. Kao umjetnost — njegova je poezija takva, 
da čovjek zaboravlja otkuda je i kako je nastala, nego stoji pred 
njom kao pred čudom, nesposoban da analizira. Takva poezija, 
koja i bez izrazite tendencije može da izvrši znatnu misiju, po 

svojoj metodi, savršen je primjer kako umjetnost može da bude i 
umjetnost, i ujedno snažan socijalan faktor.« 37 

Od prvih početaka, pa kroz cijelu svoju kritičarsku djelatnost, 
Marjanović je bio iskren i oduševljen tumač Nazorove poezije, a 
naročito u vrijeme kad je Nazor svojim razvitkom pokazao da je 
Marjanović u svojim prvim konstatacijama imao pravo. Ono što je 
za Marjanovića bio Kranjčević na prijelazu iz 19 u 20 vijek: naj- 
svestraniji izražaj duhovnih trzavica savremenoga čovjeka, borac 
protiv zaostalosti i mraka, sinteza svih hrvatskih bolova, to je u 
20 vijeku za njega bio Nazor: pjesnik koji je u dodiru sa svojom 
zemljom našao spas od slabosti i sumnja pređašnje generacije, i koji 
je cijelom svojom umjetničkom djelatnošću kadar da izvrši preporod 
hrvatske književnosti i hrvatskoga naroda. 38 

Na sličan način, Marjanović je isticao pozitivne elemente u 
svakoga od Mladih, u koga je te elemente našao. U stvarima Zofke 
Kvederove istaknuo je simpatični osjećaj samilosti prema ljudima 
i smisao za socijalne probleme. 39 — O Zvonimiru Devčiću pisao 
je kao o liriku koji teži za velikim koncepcijama, za širokim kon¬ 
turama, u koga je izražaj krepak, snažna dikcija i plastičnost. 40 O 
»Zapisima« Andrije Milcinovica govorio je kao o knjizi iz koje 
izbija snaga, spontanost koncepcije, dinamička simbolika: crtice u 
toj knjizi koncipirane su u momentu, ali su onda dugo gnječene, 
tesane, tako da je u njima zgusnuta sila latentne energije. 41 — O 
Janku Policu Kamovu pisao je Marjanović kao o čovjeku iz čijih 
knjiga izbija brutalna, nedisciplinirana snaga, ali snaga koja je 
očita. 42 

U prvim godinama svoga kritičarskoga rada Marjanović je 
pratio i slovenačku književnost, prikazujući hrvatskoj publici naj- 
znatnije reprezentante slovenačkih Mladih (Murna, Cankara, 
Ketteja), ističući zdravlje koje izbija iz njihovih književnih djela, 
i njihovu vezu s rođenom zemljom. 43 — Marjanović je bio prvi 
hrvatski kritik koji je upozorio na sjajni talenat Ivana Cankara, 
vjerujući vec g. 1900 da ovaj pisac ide k savršenstvu, i proričući 

37 Nada 1900, 255. 

38 Savremenik 1915 (Intima), Jugoslavenska njiva 1926 (Vladimir Nazor 
kao nacionalan pjesnik). 

39 Svijetlo 1900, br. 29, Hrvatska misao 1902, 125. 

40 Nada 1901, 384. 

41 o. c., 272. 

42 Savremenik 1907, 703. 

43 Život I, 182, Vijenac 1903, 519. 

da će se razviti u pisca koji će napisati ili himnu života, ili iznijeti 
njegovu tragiku, u svoj njihovoj jakosti i veličini. 44 — U svome 
opširnom portretu ovoga pisca (u Vijencu 1903) Marjanovic je vec 
iznio sve karakteristične crte Cankarove: njegovu osjetljivost, nje¬ 
govo nepoštivanje običnih literarnih forama, sklonost k sanjarenju. 
Marjanović je istaknuo i idejnu vezu između Cankarovih djela i 
slovenačkoga života, držeći da je Cankar prvi slovenacki pisac 
koji je ujedno i svjetski: pisac koji je na rođenoj grudi našao prilike 
da rješava velika svjetska pitanja. 

Ali je, uporedo s pohvalama Mladima, Marjanović isticao i 
njihove nedostatke sa stajališta umjetnosti. Jelovšekove pobune i 
revolucionarstvo nije držao umjetnošću. 4 * Govorio je da je Zofki 
Kvederovoj više do socijalnog negoli do umjetničkog djelovanja, i 
istaknuo da zadatak umjetničkoga djela nije samo u tome da u 
čitaoca pobudi samilost, nego je njegova uspjelost u tome da u njega 
izazove katarzu. 46 Spomenuo je kako Janko Polić Kamov tek može 
da postane umjetnik, kad se disciplinira, 47 i da pjesme Zvonimira 
Devčića — koga je inače držao najtalentiranijim početnikom oko 
god. 1900 — pokazuju usiljenost u izražaju, da se u njima opažaju 
nenaravni skokovi, nategnute poredbe. 48 

Marjanović je i prema Mladima nastupao oštro, kad god su 
oni pokazivali neke znakove koji mu u književnosti nisu u principu 
bili simpatični. Već je g. 1901, u Nadi, govoreći o pjesmama Zvo¬ 
nimira Devčića, konstatirao kako je i među Mladima zavladala 
šablona. U pisanju pak najmlađih, koji su se javljali u »Novoj 
zvijezdi«, »Jednakosti« itd., nalazio je samo epigonstvo, tražene 
šlagere, površnost, bez znakova dubljega unutarnjega života, bez 
nazora na svijet i bez ikakva uvjerenja. 49 

Između onih pisaca koji nisu otvoreno zalazili u borbe Starih 
i Mladih, Marjanović je pisao o Caru Eminu, Novaku, Mulabdiću, 
Đraženoviću, itd. Interesantna su neka njegova mišljenja zato, jer 
u njima imade ponešto što drugi kritici ovih pisaca nisu rekli. 

U vezi s ocjenom Carevih i Mulabdićevih djela Marjanović 
je uočio decentraliziranje hrvatske književnosti i njezin regiona- 

44 Svijetlo 1900, br. 22. 

45 Nova nada 1898 (III), 167—168. 

46 Svijetlo 1900, br. 29, Hrv. misao 1902, 125. 

47 Savremenik 1907, 703. 

48 Nada 1901, 384. 

49 Hrvatska misao 1902, 55—57. 

lizam, držeći to nečim negativnim: realizam hrvatskih regionalnih 
pisaca iscrpljuje se redovno u nekom morituri-motivu, katkad i 
neopravdanom; hrvatski regionalisti ne znadu — osim Gjalskoga, 
Kozarca, Leskovara — da svoje lokalne tipove učine općenarod¬ 
nima, ili pak za volju tendencije, lokalne boje, beznačajnih detalja, 
žrtvuju umjetničku vrijednost, životnu istinitost i živost svojih 
lica. 50 

O Draženovićevoj »Povijesti jednoga vjenčanja«, o kojoj je 
izislo i nekoliko veoma pohvalnih ocjena, Marjanović je pisao kao 
o knjizi u kojoj ima dobrih zapažanja, u kojoj je građa ^dobro ras¬ 
poređena — ali koja ostavlja slab ili nikakav umjetnički dojam, 
jer je pisac odviše indiferentan prema materijalu. 51 

O Vojnovićevoj »Smrti majke Jugovića« pisao je Marjanović 
kao o drami koja je više neke vrste vizija negoli drama u pravom 
smislu: kao vizija neće ona biti razumljiva onome koji ne pozna 
narodne pjesme o smrti majke Jugovića; inače, ta se drama zbiva 
na najvišem vršku velebnosti — i dostaje da se kakav šegrt na 
galeriji nasmije, pa da pokvari sav dojam. 52 

Govoreći o Novakovim »Posljednjim Stipančićima« (u Ži¬ 
votu I) Marjanović je piscu zamjerio preveliku produktivnost: 
Novaku škodi što ne zna zadržati svoj svijet i svoja lica u sebi dok 
se ne iskristaliziraju i ne kondenziraju. 

Najopširniji i najvažniji Marjanovićev književno-kritički, ili, 
bolje reći, književno-historijski rad jest njegova knjiga »Iza Šenoe«. 
U njoj je on, prema vlastitim riječima, zbio plodove desetgodišnjega 
rada na proučavanju hrvatske književnosti. Po podnaslovu (Četvrt 
vijeka hrvatske književnosti) to je u neku ruku historijski prikaz 
hrvatske književnosti od Šenoine smrti (i881) do god. 1905. Ali je 
ta knjiga i vise. U njoj su doduše u prvom redu detaljno prikazani 
događaji u hrvatskoj književnosti kroz tih 25 godina, no težište 
je cijeloga prikaza ipak u analizi i zaključcima. »Iza Šenoe« je 
ponajprije obrana novije hrvatske književnosti od običajnoga pri¬ 
govora da ona iza Šenoine smrti ne valja ništa. Marjanovićeve su 
riječi: »Ilirska je knjiga probudila naš narod. Šenoa je stvorio čitaću 
publiku, a književnici iza njega su stvorili našu književnost.« Pri¬ 
kazujući različite faze u razvitku hrvatske književnosti (prilike u 


50 Nada 1901, 175 i d. 

51 Hrvatska misao 1902, 223. 

52 Obzor 1907, br. 47. 

kojima se ona razvijala, odnošaj između književnosti i publike, 
glavne pisce, njihove motive, njihovu građu, stil) Marjanović je 
ipak htio u prvom redu provesti idejnu analizu cjelokupnoga 
hrvatskoga narodnoga života, kako je on došao do izražaja u 
književnosti. Glavnom je zaslugom hrvatskih realista držao što su 
oni literaturu učinili organičkim dijelom narodnoga života, a glav¬ 
nom zaslugom Modernista što su literaturu oslobodili svih stega, 
i time omogućili književniku da hrvatske prilike gleda očima 
Evropljana i rješava domaće probleme sub specie općih svjetskih 
problema. Glavnim pak nedostatkom hrvatskoga realizma držao 
je sto ta struja u nas nije imala određene filozofijske osnove, a 
glavnim nedostatkom Moderne što se njezina borba o načelna pi¬ 
tanja umjetnosti i života izrodila u lična natezanja i svađu oko 
beznačajnih sitnica. — Marjanović, koji je bio jedan od najagilnijih 
* Mladih s završio je svoj prikaz o književnim borbama svoga vre¬ 
mena riječima: »Boj koji se je poveo između Mladih i Starih plod 
je samo naših abnormalnih prilika... Ovaj je boj, koji se je vodio 
navodno u ime velikih principa, i krilatih, nerazumljivih riječi, 
omogućio da su se tim principima pokrivali i stari i mladi epigoni, 
površni i plitki sastavci, i kukavni pigmeji. Ovaj je boj doveo do 
toga, te se pod krinkom tradicija i posvećenih ideala sakrivali 
nemoćni matori invalidi ili opet konfuzni nesređeni početnici, koji 
su svoj talenat gušili maniriranim pokušajima.« 53 

Kritiku same Moderne izrekao je Marjanović u svojim član¬ 
cima »Naša moderna beletristika« (u Hrvatskoj misli 1902) i »Pre¬ 
porod hrvatske knjige« (u Lovoru 1905). 

U prvome članku pošao je od konstatacije kako su slabi 
rezultati književnih borba između Starih i Mladih: Boreći se više 
za pravac književnosti negoli radeći, »Mladi« su se pisci zatvorili 
u preuzak krug; u borbi za različite smjerove i za novu umjetnost 
»Mladi« nisu ni pokušali da stvore jasnu i određenu teoriju 
umjetnosti, niti su se bavili studijem umjetničkoga stvaranja. Ipak, 
rezultati Moderne nisu ni po Marjanovićevu shvatanju bili bez 
značenja: »Mora se istaknuti da se je zadnjih godina proširio idejni 
vidokrug naše literature, da je književna opća naobrazba veća i 
razgranjenija, iako nije možda uvijek solidna, da se je postigla 
neka veća gipkoća u stilu, da se je izoštrio pogled i protančali živci, 
da je čitavo naše osjećanje dobilo više nijansa, da smo postali uopće 


55 Iza Šenoe, 193. 

moderniji i evropskiji, da smo postali sposobni za dublji duševni 
život, i za više intelektualno shvaćanje. »Naša su sjetila postala 
osjetljivija i naša nutrinja bogatija.« 

U svome pak članku »Preporod hrvatske knjige« iznio je 
Marjanović kritičke opaske i o hrvatskom realizmu, i o hrvatskom 
idealizmu, ali naročito o Moderni. Hrvatski realizam bio je, po 
njegovu mišljenju, više literarno-formalne naravi negoli pokret 
osnovan na izrazitom pogledu na svijet. Hrvatski idealizam tre¬ 
bao je značiti borbu protiv naturalizma, a naturalizma kod nas 
nije ni bilo. I Moderna je u stvari povela borbu protiv naturalizma 
koga nije ni bilo — samo je razlika između hrvatskih idealista i 
hrvatskih modernista u tome što su prvi moralistični i reakcionarni, 
a drugi slobodoumni. Ali ni hrvatska Moderna nije imala sigurne 
filozofijske osnove, nego je bila tek trzavica. Ona nije donijela 
nikakve nove i snažne misli, »nego slabašno raspoloženje samo- 
razdiranja, drhtaja živčanih, fragmentarnog triješća, polovičastih 
literarnih ideja i senzacija. Moderna je bila i odviše dokumentarno- 
psiholoŠka reakcija na dokumentarno-objektivni naturalizam, koga 
mi nismo ni imali ni doživjeli.« 

6 . 

U svojim kritikama Marjanović je svjesno više išao za tim 
da analizira ideje pisaca i njihovih knjiga, ili da daje slike intimnih 
ličnosti pojedinih književnika, negoli da pruži sliku tih ljudi kao 
umjetnika. U svome prikazu Nazorovih Slavenskih legenda rekao 
je i sam da govori o Nazoru radije s psihološkog negoli s estetičkoga 
stajališta, držeći da je u nas malo individualnosti, a njih je smatrao 
važnijima od estetički savršenih djela. 54 

Ipak, unatoč svojoj tvrdnji da je estetička kritika zastarjela* 
Marjanović nije smetao s uma estetičku vrijednost književnih djela, 
pače je pokatkad govorio u prvome redu o umjetničkoj vrijednosti 
nekih knjiga, ili o izrazito estetičkim problemima. Prikazujući 
g. 1900 u »Nadi« Vojnovićev »Suton«, tvrdio je da je stil ovoga 
pisca najkarakterističnija osobina njegove umjetnosti; Vojnovićev 
stil držao je transformacijom Vojnovićeve ličnosti. Veličinu Voj- 
novićeve umjetnosti gledao je Marjanović u njezinoj odmjerenosti, 
krepkoći, jezgrovitosti, zgusnutosti. — Na sličan način, Marja- 


54 Život II, 102. 




Milan Marjanović 


2 57 


nović je govorio o Leskovarovu stilu (u studiji u »Nadi« 1901): »U 
tom stilu čini se da su se spojile valovite linije zatvorenih zagorskih 
pitomih dolmica 1 brežuljaka oblih kukova sa onom ravnom neiz- 
mjernoscu slavonskih poljana i suma. Neka ugodna modulacija i 
opet neka sintetičnost dominira u tom stilu. Ne gubi se sasma ni 
jedna crta, misao, boja, zvuk.« 

Svoj portret Andrije Palmovića (Obzor 1907) napisao je 
Marjanović u prvom redu s obzirom na umjetničku vrijednost 
Palmovicevih pjesama. O njima je on izricao ovakve oznake: 
»klesani kipovi i arhitektonske umjetnine, brušeni dragulji.« Za te 
je pjesme držao da izlaze iz sadržaja, iz unutarnjega ritma, iz kon¬ 
cepcije poetske. 55 — »Zimsko sunce« Viktora Cara Emina ocjenji¬ 
vao je sa stajališta koliko je pisac znao kao umjetnik zauzeti di¬ 
stancu prema predmetu koji ga nije privukao toliko kao umjetnika 
koliko kao nacionalnoga čovjeka. 56 — Pripovijetke Nika Andri- 
jasevica prikazivao je sa stajališta kako je pisac u njima znao 
da prozivljuje običan materijal života, postajući od crtača umjet¬ 
nikom. 57 

Ali, pored izrazito umjetničkih elemenata književnosti, Marja¬ 
nović je ispitivao i veze između književnosti i života, između 
publike i pisaca, govorio je o prodaji hrvatskih knjiga, itd. Dolazio 
je na taj način do zaključaka da slabom stanju hrvatske knjige nije 
kriva toliko publika koliko sami književnici, jer pišu knjige koje 
su daleko od života . 58 Itd. 

U Marjanovićevu kritičarskome radu udara u oči dvoje: da 
Marjanović nije u svima svojim kritikama upotrebljavao jednu istu 
metodu, niti je o pojedinim piscima govorio u svako vrijeme 
jednako. S njegovim unutarnjim razvitkom mijenjala se donekle i 
metoda kojom je on ispitivao književna djela, a i njegovo stajalište 
prema piscima. 

Maijanovicev je unutarnji razvitak logičan 1 konsekventan: 
od čovjeka koji se isprva borio za slobodu umjetničkoga stvaranja, 
on je u toku svoje kritičarske djelatnosti došao do pitanja: što naša 
umjetnost znači u našem životu? — Uporedo s time mijenjale su se 
i njegove kritičke metode i sudovi o nekim piscima. Interesantno je 
zbog toga razmotriti ono što je o pojedinim piscima pisao u raz- 

55 Obzor 1907, br. 42. 

56 Vijenac 1903, 23—25. 

57 Savremenik 1912, 371. 

58 Hrvatska misao 1902, 336. 


17 







2 5 8 


Osmo poglavlje 


ličito vrijeme: o Tresiću, Gjalskome, Viđricu, Nazoru, Begovicu, 
Vojnoviću, Kranjčeviću. 

Svoga suda o Kranjčeviću, Nazoru i Vidriću Marjanovic nije 
nikako mijenjao, nego je u svome daljem razvitku samo produ¬ 
bljivao i upotpunjivao svoja pređašnja shvatanja. Za Vojnovica 
vrijedi to isto. O »Ekvinociju« i »Smrti majke Jugovića« pisao je 
doduše dosta hladno. 59 Ali o »Sutonu« napisao je hvalospjev, 90 i 
prve svoje značajne karakteristike Vojnovica (»aristokratski hero- 
izam«), što ih je izrekao g. 1900 u »Nadi«, pišući o toj drami, 
uzeo je on i za osnovu svoje naširoko zasnovane studije o ovome 
književniku (Jug-Zvono 1912). — Ali svoje sudove o Tresicu, Gjal¬ 
skome i Begoviću mijenjao je prema tome kako su se mijenjali 
njegovi pogledi na književnost i život. 

Svoje prve ocjene i prikaze Tresića i Gjalskoga napisao je 
Marjanović kao gimnazijalac, i tada je on, Čini se, u književnosti 
držao sve lijepim i velikim. U svojoj prvoj ocjeni (Tresićeve Nove 
pjesme, Svijetlo 1894) napisao je on Tresiću himnu: Tresić je 
zauzeo na juriš prva mjesta u književnosti, on je klasičan po 
obliku i po mislima, njegove se ideje logički izvijaju jedne iz drugih, 
te ne smiješ otrgnuti jedne, a da ne povrijediš cjeline. Filozofijske 
probleme rješava Tresić u takvim pjesničkim i plastičnim slikama, 
da ne možeš a da se ne pokloniš duhu tako mladome, a tako visoko 
obrazovanome, punome muževne krepčine i stalnosti. 61 — O Gjal¬ 
skome je on, godinu dana kasnije, u istome listu pisao kao o piscu 
koji, ako nije genij, a to mu je rođak. 62 

Ali su se poslije toga Marjanovićevi sudovi i o Tresiću i o 
Gjalskome mijenjali. 

Već g. 1897, u Novoj nadi, pisao je Marjanović ponovno o 
Tresiću i nalazio u njegovu stilu mnogo retorike, prenatrpanosti 
riječima i poredbama. Sve mu je u Tresića bilo nejasno, magleno, 
odviše neživo, apstraktno. U Tresićevu izražaju nije on nalazio 
energije, prave veličine — nego retoričke vježbe u kojima ima 
doduše duha, ali nema umjetničke snage. Dojam je Tresićeva pu¬ 
topisa »Po moru« — o kome je u tome članku i bila riječ — kao 
kad se čovjek probudi iza sna u kome je snivao nešto neobično, ali 


50 Svijetlo 1899, br. 1. 

60 o. c., g. 1900, br. 21. 

61 o. c., g. 1894, br. 51. 

62 o. c., g. 1895, br. 11. 

se ničega ne sjeća, jer je sve daleko od prirode. 63 — Iste godine, u 
istome listu, govorio je Marjanović o Tresićevu »Simeonu Ve¬ 
likom« kao o drami koja je uspjela više radi svoje ideje negoli radi 
svoje umjetničke vrijednosti: Tresić je stvorio slike, ali nije dao 
junaka, dušu čovjeka koji pokreće historijskim događajima. 64 — 
G. 1900, u spomenutom portretu u »Svijetlu«, Marjanović je Tre- 
sića nazvao svjesnim epigonom. — G. 1902 prikazao je u Obzoru 
putopis »Polete oko Biokova« i dramu »Finiš reipublicae«. U pr¬ 
vome prikazu izrazio je mišljenje kako je Tresićev klasicizam 
zabluda, jer nema veze s našom narodnom tradicijom. Dalje su nje¬ 
gove primjedbe: Tresiceva načitanost je Tresićevo zlo, jer je njegova 
duševna domovina vani, a osjećaji kod nas — 1 odatle unutarnje 
suprotnosti. Psihologije nema u Tresića ni za lijek, nego samo 
deklamacija i gotovih formula. »Poleti oko Biokova« za putopis su 
premalo putopisni, za ispovijest premalo intimni, za raspravu 
premalo temeljiti, za poetično djelo previše retorični. 63 — Tresi¬ 
ćevu dramu »Finiš reipublicae« nazvao je Marjanović najboljim i 
najzrelijim autorovim djelom: Dok mu je u lirici smetala retorika, 
u romanu nesocijalnost njegova bića, u filozofiji eklekticizam, u 
politici grubost i žestina, zbog čega se nije mogao snaći u našim 
danima, u ovoj je drami zašao u svoju pravu domovinu, Rim. Ni u 
ovom djelu nije doduše mogao da dočara cijelu historijsku kon¬ 
stelaciju 1 sukobe, ali je iznio mnogo efektnih prizora. Marjano- 
vićevi su prigovori ovoj drami: U njoj nema psiholoških finesa, i 
to djelu oduzima toplinu 1 intimnost. Ni svojim najuspjelijim 
mjestima Tresić ne može da zagrije: sve ostaje nekuda hladno, 
tvrdo, previše promozgano, a premalo do kraja osjećano. Tresić je 
sabrao veliku građu, razumski je poredao, a fantazija mu je služila 
kao kreč — ah nije u času divinacije niti same osnove slobodno 
stvorila, niti je samostalno dalje razvila. 66 Ali je Marjanović u 
vrijeme pred svjetski rat, kad je u umjetnosti tražio više veza 
s realnim potrebama naroda i izrazitiju nacionalnu notu, vidio 
upravo u Tresicevoj lirici toga vremena primjer takve književnosti. 

O Gjalskome je Marjanović, nakon prvoga hvalospjeva u 
Svijetlu 1895, P^ao opširnije u svojim razmatranjima o hrvatskom 
društvu u hrvatskoj književnosti, i u refleksijama o misticizmu. 67 


63 Nova nada II, 35—3 6 . 

04 o. c., 73. 

65 Obzor 1902, br. 131 —133. 

(iH o. c., br. 139. 

67 Svijetlo 1895, br. 38, g. 1897, br. 1—10. 

U prikazu knjige »Diljem doma« (1900) već je smjelije iznosio 
svoje opaske, analizirajući tu knjigu i s idejne i s formalne strane. 
Njegove su primjedbe: rječnik je Gjalskoga oskudan, u svojim 
rečenicama Gjalski često drugim riječima ponavlja istu misao, opisi 
mu nemaju dramatske snage, par osnovnih motiva u njega se često 
ponavlja, čar njegovih pripovijesti nije u njima samima, nego u 
odnošaju pisca prema njima. Te su pripovijetke dirljive i čitke, 
ali nemaju pointe, nemaju središta. Gjalski je nesamotvoran esteta, 
koji je u prvi čas htio spojiti novi, demokratski duh s tradicijama, 
ali nije mogao, te je pošao unatrag. 68 — Marjanović je o Gjalskome 
pisao opširnije još jednom, u Obzoru 1906, prikazujući roman »Za 
materinsku riječ«. Tu je knjigu nazvao velepjesmom godini 1848. 
a o Gjalskome je govorio kao o piscu koji piše samo o onome što 
pozna, koji je pravi pripovjedač, i koji događaje niže brzo jedne 
za drugima. 69 

Najveći unutarnji lom doživio je Marjanović s Begovićem. 
Prije negoli je izišla »Knjiga Boccadoro«, pisao je on u »Svijetlu« 
o Begovićevoj lirici sa zanosom. Kad je međutim izišlo »Vrelo« 
(1912), zbirka najboljih Begovićevih pjesama, Marjanović je u »Srp¬ 
skom književnom glasniku« (pod natpisom »Estetizam u lirici«) 
napisao gotovo sasvim nepovoljnu ocjenu. Marjanovićeve su pri¬ 
mjedbe: Begovićeva lirika imade samo jedan izvor, gotiku, i odatle 
joj i dobar glas, ali i njezine slabe strane; Begovića možemo ispe- 
ređivati s dječakom u naponu puberteta; iza Begovićevih zvučnih 
superlativa osjeća se dah šupljine, iza šarenih boja vidi se — mjehur 
cd sapunice; Begovićev je pjesnički fond ograničen, a njegova je 
dikcija bespomoćna; on je esteta bez unutrašnje pobude stvaranja, 
uživalac u lijepoj spoljašnjesti, bez obzira na unutrašnju, idejnu, 
etičku i socijalnu sadržinu. Osnov je ovakvom estetizmu: nagnuće 
lagodnome životu, neka sebičnost i jednostavnost duha. To nije 
poezija, nego pseudopoezija — poezija riječi i otsjevaka. Begović 
daje parafraze iz treće ruke. Više voli gotovu umjetnost od umjet¬ 
nosti koju bi trebao tek da stvara. Njegova se poezija može svidjeti, 
ali ona ne može da čovjeka savlada i prožme. Begović nije spontan, 
pa čitaoca više zabavlja duhovitošću negoli duhom. 70 

Uporedo s njegovim razvitkom, u Marjanovića se mijenjala 
i metoda kojom je on prikazivao djela i pisce. U prvo doba njemu 

68 Nada 1900, 159. 

69 Obzor 1906, 2 6 . 

70 Srpski književni glasnik 1912, 1, 377 i. d. 

su još očito imponirale programatske izjave pisaca. Nešto kasnije, 
pod utjecajem Tainea, on je ispitivao milieu u kome je neki pjesnik 
živio i radio, podrijetlo koje je dalo biljeg njegovu karakteru i 
njegovu stvaranju (Kranjčevič i primorje, Turić i Lika, Leskovar i 
Zagorje). U doba kad je najintenzivnije radio na kritici (1900 do 
1908), Marjanović je ispitivao i spontanost pjesnikova stvaranja, i 
njegova izražajna sredstva (Nazor, Vidrić Gjalski), i način kon¬ 
cepcije, i unutarnju izgradnju djela (Kovačić, Milčinović). Neke 
njegove kritike (Gjalski: Diljem doma, Nazor: Slavenske legende) 
U prvom su redu estetičke kritike, jer je u njima Marjanoviću kao 
glavni problem lebdjelo pred očima: kakav svijet iznose pisci, kako 
oni doživljuju život, i da li su uspjeli da svoj doživljaj tako ade¬ 
kvatno izraze da umjetnina postaje sposobna za samostalan život, 
bez obzira na ono što ju je dovelo na svijet, i bez obzira na svoj 
odnoŠaj prema svome tvorcu. U svome početku definitivne studije 
o Vojnoviču (Jug-Zvono 1912) Marjanović je čak navodio Zolinu 
misao: Najveću si uslugu domovini učinio, ako si napisao dobro, 
djelo. — Ali je on s vremenom sve više stao ispitivati unutarnju, 
idejnu, sadržajnu stranu književnih djela. Njegove opširne studije 
o Kranjčeviću uglavnom su takove idejne analize. LJ njima je 
Marjanović više išao za tim da prikaže i naglasi sve one misli Što 
ih je Kranjčević iznio, negoli da izreče umjetničku ocjenu njegova 
stvaranja. Slični su i kasniji članci o Nazoru. Koliko je Marjanović 
u njima i govorio o umjetničkoj vrijednosti i umjetničkim elemen¬ 
tima, govorio je to u vezi sa spontanošću stvaranja, ustajući na¬ 
ročito protiv svega knjiškoga, usiljenoga, dekorativnoga. Ali je 
često umjetničku vrijednost suponirao kao nešto što se samo po sebi 
razumijeva on je sam išao za tim da prikaže one elemente knji¬ 
ževnih djela koji su njemu lično bili bliži. 


7 - 

U Vijencu 1903 pisao je Dežman o Marjanoviću: »Marja¬ 
nović je bio jedan od najradinijih kritičara. U vrlo mnogim, van- 
redno uspjelim studijama, o Kranjčeviću, Brandesu, Nietzscheu, 
Maeterlincku, Cankaru itd., umio je iznijeti čitavu sliku umjetni- 
kovu. Naročito njegovi prikazi iz stranih književnosti mnogo su 
doprinijeli poznavanju modernog književnog i umjetničkog po¬ 
kreta. Jak u analizi, nastojao je poglavito da pred oči čitaoca 
iznese sve momente, i da tako omogući shvaćanje problema piščevih. 

Prvo i glavno mu je uvijek bilo pitanje: kaki filozofijski sistem 
zastupa dotični umjetnik, kakovo je njegovo naziranje na svijet i 
kakovo se shvaćanje javlja u njegovim djelima. On često i nije 
opazio ljepotu pjesničkoga djela, i nije izrazio dojam što ga je 
umotvor na njeg proizveo, no najsuptilnije je tražio životni nazor 
pjesnikov.« 71 

Tu je, u malo riječi, iznesena objektivna ocjena Marjanovićeva 
kritičarskoga djelovanja. — U toku svoje kritičarske djelatnosti 
Marjanović je dolazio u sukob s mnogim književnicima, i mladima 
i starima. Njegova knjiga »Iza Šenoe« izazvala je tri, više manje 
nepovoljne kritike: Ivana Krnica (u Narodnim novinama 1907), 
Vladimira Lunačeka (u Savremeniku 1907) i A. G. Matoša (u Hr¬ 
vatskoj smotri 1907). Kasnije, u jeku borbe za artizam i protiv 
njega, najkonsekventniji i najuporniji Marjanovićev protivnik bio je 
Matoš, a uz njega Livadić. Marjanoviću su orotivnici često poricali 
svaki osjećaj za umjetničke vrednote, tvrdili su kako on ne razli¬ 
kuje jasno pojmova o kojima govori, kako su njegovi pogledi 
smušeni, itd. U svojoj ocjeni knjige »Iza Šenoe«, pod natpisom 
»Sintetička kritika«, Matoš je pisao: »Ima bo kritičara koji pišu 
loše priče, i pripovjedača, autora nedonesenih kritika. I Milan 
Marjanović je na žalost u toj kategoriji. Kao romanopisac kultivira 
plitku kritiku, kao kritičar gaji plitki roman.« — »Dobro i pravilno 
piše ko dobro i pravilno misli. U ovoj knjizi nije taj slučaj. Kon¬ 
fuzna, zasukana, kipti frazom i netačnostima. Autoru, kao finom 
diplomatu, služi govor za maskiranje misli. Nemajući ideje, za¬ 
mjenjuje je velikim, zvučnim riječima. On je tipičan, naučan, na¬ 
predan, sintetičan fraseur, pišući nepatvorenom novinarskom 
površnošću o pitanjima o kojima je upućen slabo ili nikako .. . Iza 
Šenoe je šupalj, efemeran kritički mjehur, velika, naduvena kolekcija 
plitkih fraza.« 72 

Cijeli plodni Marjanovićev kritičarski rad imade međutim 
različito značenje i različitu vrijednost. Marjanovićeve su pozitivne 
zasluge u tome što je on hrvatsku publiku upoznavao s glavnim re- 
prezentantima evropskih književnosti, i naročito evropske kritike. 
Njegovo je obilježje u razvitku hrvatske kritike u tome što je cijelu 
književnost promatrao u vezi s cjelokupnim narodnim životom, i 
što je u opširnijim sintezama htio da pruži i cjelovitije slike o tome. 


71 Vijenac 1903, 748. 

72 Naši ljudi i krajevi 213, 216. 

Pored toga on je, naročito svojim kritikama pred svjetski rat, upo¬ 
zoravao na vrijednost i značenje književnosti za život. U cijelome 
svome kritičarskome radu Marjanović nije išao toliko za tim da 
bude sudac, koliko da tumači, uzdiže, osokoljuje. Nitko u hrvatskoj 
kritici, od njezinih početaka pa do danas, nije napisao toliko čla¬ 
naka o književnicima koliko Marjanović. On nije gotovo nikad 
bio običan referent po dužnosti, koji bi u par rečenica iznio nekoliko 
misli o novim knjigama, nego je i o neznatnijim pojavima pisao 
cijele članke, nastojeći da novu knjigu osvijetli bilo s koje strane. 
Tu vjeru u značenje i vrijednost kritike imao je od starijih hrvat¬ 
skih kritičara samo Jakša Čedomil. 

Ali je i Marjanović u svome radu s vremenom doživio razo¬ 
čaranje. Dok je on na početku svoje kritičarske djelatnosti držao 
upravo kritiku prijeko potrebnom za ozdravljenje i procvat knji¬ 
ževnosti, oko g. 1910 on je bio počeo da gubi tu vjeru, pa se čak 
stao i obarati na hrvatsku kritiku, radi metoda koje su u nju 
unesene. U svome članku »Kritika i hrvatski književnik« (Jug- 
zvono 1912) pisao je (misleći na Matoša): Hrvatski literat nije 
siguran za svoj literarni život i imetak. O nulama se piše kao o 
Tolstoju i Shakespeareu, a na prve se naše pisce udara. Nema ni 
jednoga hrvatskoga pisca koji nije upravo izmasakriran, oblaćen i 
izrugan. Hrvatska kritika znade da govori o prvim hrvatskim 
piscima tonom kojim se govori o posljednjem nametljivom gnja¬ 
vatorskom piskaralu. Zato je potrebno da se pisci moralno dignu, 
pa da stvaraju i protiv kritike, kao što su nekad radili bez kiitike. 

Marjanovićev je kritičarski rad bio različit po namjeni, pa 
prema tome i po načinu pisanja, a i po vrijednosti. 

Njegovi članci u »Svijetlu« (do g. 1900) i »Novoj nadi« u 
velikom su dijelu produkti mladića koji je oduševljen za književ¬ 
nost, koji mnogo čita, koji nejasno naslućuje neke probleme, koji 
voli da povlači paralele i stvara cjelovitije slike — ali koji još 
nema sasvim izrađena pogleda na literaturu i život. 

Njegovi članci o velikim evropskim kritičarima korisni su 
bili kao prve informacije o predmetu. Oni su većinom pisani bez 
intimnijega dodira s atmosferom u kojoj su stvarali i razvijali misli 
pojedini pisci o kojima je pisao. Ipak, značenje je tih članaka u 
razvitku hrvatske književnosti veliko. Od osamdesetih godina naši 
su književni referenti spominjali Tainea, Brandesa, Sainte-Beuvea, 
itd., ali se do Marjanovića nije našao nitko da hrvatskoj publici 

progovori o tim ljudima nešto opširnije. A to isto vrijedi i za Marja- 
novićeve prikaze stranih beletrista — s razlikom što je u člancima 
o Ibsenu, Maeterlincku itd. Marjanović jasno izrazio i svoje 
stajalište. 

Marjanovićeve opširnije stvari (na pr. Iza Šenoe) prvi su 
ozbiljni pokušaji u Hrvatskoj da se s određenoga stajališta provede 
revizija većih razdoblja hrvatske književnosti, u vezi s pokretnim 
idejama nacionalnoga života. Knjiga »Iza Šenoe« napisana je očito 
na brzu ruku. Već je Krnic u svojoj ocjeni te knjige iznio veći broj 
materijalnih pogrešaka u njoj. Ljudevit Dvormković je, s pravom, 
primijetio, u svome članku o Vjenceslavu Novaku (u Nadi 1902) 
kako je Marjanović, prema Brandesu, govorio sve o nekim stru¬ 
jama i pokretima, uzdizanjima i smirenjima u hrvatskoj književ¬ 
nosti u godinama kad je jedva izilazila pokoja knjižica. Marjanović 
je naše pisce dijelio na epigone i pionire — iako su gotovo svi naši 
pisci, ako se na njih primijene evropska mjerila, na žalost više 
manje epigoni. Ali je ta knjiga, unatoč netačnostima i odviše naglim 
sudovima, prvi i zadnji pokušaj ove vrste: da se na hrvatsku knji¬ 
ževnost baci cjelovitiji pogled. Ona, usto, sadrži velik broj dobrih 
opažanja, paralela, ličnih pogleda, pa nije nikako bez vrijednosti. 

Marjanoviceva književna shvatanja nisu bila katkada dosta 
precizna. Marjanović je o estetici imao jednostrane poglede — kao 
o nečem formalističkom.’ Sva njegova borba protiv artizma i este- 
tizma proizišla je iz tako jednostranoga shvatanja. Pod artizmom 
i estetizmom razumijevao je cn nastojanje oko spoljašnje, tehničke 
izgradnje umjetničkih djela — i zato je, s pravom, osuđivao knji 
ževne pravce koji se iscrpljuju samo u tome. ] Ali ako se pod ovim 
pojmovima ima da shvati u prvom redu zahtjev da umjetnina mora 
biti umjetnina — ali da i kao umjetnina može da zadrži sve ono 
značenje što ga umjetnost imade u narodnom i društvenom životu, 
onda njegove ograde gube značenje. To je on uostalom, usput, i 
priznavao. U članku o Nazorovim Slavenskim legendama tvrdio je 
kako i knjiga bez tendencije može da u narodnom životu izvrši 
važnu misiju, i da sam artizam nekih pisaca nije uzrok što se 
njihove knjige ne doimaju čitaoca. U svojem pak prikazu Be- 
govićeva »Vrela« okrivio je estetizam radi neuspjelosti te knjige 
— iako je jasno da o uspjelosti ili neuspjelosti djela ne odlučuje 
pravac kome pisac pripada, nego njegove stvaralačke sposobnosti. 

Marjanovic je mnoge svoje ocjene pisao novinarski brzo. Bio 
je katkad vise opširan nego dubok, s mnogo više riječi negoli stvar¬ 
nih opazaka. Njegova je najpozitivnija strana u tome što je — bez 
obzira na metode kojima se služio — osjetio umjetničku veličinu 
mnogih hrvatskih pisaca, njihovo značenje za hrvatski život, i što 
je to uporno i konsekventno naglašavao. J&azvojna linija hrvatske 
književnosti kako ju je on shvatio (Preradovič - Šenoa - Kranjčevič - 
Kovacic - Vidne - Nazor) stvarno je linija na kojoj su stvorena 
najbolja hrvatska književna djela, i na kojoj je ujedno ta književ¬ 
nost bila najbliže životu. Prema Preradoviću, Kranjčeviću, Ko- 
vaciču Marjanovic nije bio samo kritik, nego pisac koji ih je gledao 
popularizirati, koji je htio svestrano iznijeti sve ono što su oni dali 
narodu i književnosti, i kome je to i pošlo za rukom. Isto tako 
radio je i prema onima koji su se tek javljali (Vidrić, Nazor, pa 
Šimunovič), ali u kojima je osjetio nosioce nečega novoga. Vrijeme 
je pokazalo da je on imao pravo. 

Ali je Marjanović onda kad je radio sabrano, kao književnik, 
a ne kao novinar, znao da napise žive, pune i zaobljene književne 
ocjene, iz kojih se vidi da je on stvarno i doživio i proživio ono 
sto je napisao. U tim svojim ocjenama on je iznio i sadržajnu stranu 
i esteticku vrijednost knjiga o kojima je govorio načinom kako to 
u njegovo vrijeme nije u Hrvatskoj radio nitko. Njegove studije o 
Kranjcevicu iscrpljuju se vise u raspredanju ideja negoli u analizi 
umjetničkih elemenata Kranjčevićevih pjesama. I u njegovim po¬ 
kušajima da uskrisi pojedine pisce (Kovacic, Tune) ima rečenica 
koje pokazuju da se on i odviše dao zanijeti otkrićima, na štetu 
mirnoće i kritičke objektivnosti. Ali je on svuda znao da iznese 
vrlo vrijednih i originalnih opazaka. Velik broj njegovih sudova 
o znatnijim i manje znatnim piscima uglavom je sačuvao svoju 
tacnost samo treba uzeti u obzir da je Marjanović, shvatajući 
kritiku kao posrednika između pisaca i publike, nepovoljne opaske 
izricao nekako kroz zube, a opširno je govorio u slučajevima kad je 
mogao da hvali. Čitav Marjanovićev kritičarski rad, bez obzira 
na njegovu vrijednost, tacnost i namjenu, u čitavoj svojoj mnogo- 
likosti različit, predočuje ipak veliko mnoštvo opažanja, činjenica, 
novih vidika, pokušaja za revizijom ustaljenih shvatanja, pokušaja 
borbe protiv šablone. Taj rad, iako vec u mnogome pripada hi¬ 
storiji, pobuđuje u mnogome na razmišljanje i akciju. 








IX. 


A. G. Matoš 

(1873—1914) 


1. 

U predratnoj hrvatskoj književnosti važio je A. G. Matoš 
kao najizrazitiji ideolog artizma, borac za čisto umjetničke vri¬ 
jednosti u književnosti i protivnik svih onih shvatanja po kojima 
književnost treba na ovaj ili onaj način da bude podređena vrijed¬ 
nostima druge vrste. Naročito je ova njegova crta došla do izražaja 
u borbi protiv književnih principa Marjanovićevih i Skerlićevih, 
koji su estetičke elemente književnih djela katkad svjesno mimo¬ 
ilazili, promatrajući književnost kao jednu od funkcija narodnoga 
života. Matoš i Marjanovič značili su u neku ruku dva protivna 
pola u cjelokupnom hrvatskom narodnom životu prije rata — i 
po svome duhovnom razvitku, i po svojim nazorima o životu, i po 
svome gledanju 11a umjetnost. To se onda naravno sve jasno 
odrazilo i u njihovu kritičarskome radu. 

U hrvatskoj kritici, u decenijima prije rata, imali su Marja¬ 
novič i Matoš nekako slično značenje, i po plodnosti svoga rada, i 
po konsekventnosti kojom su obojica branili svoje poglede na knji¬ 
ževnost. Počeli su se baviti kritikom nekako u isto doba (Marjanovič 
g. 1894, Matoš g. 1895), a ustrajali su na tome području književ¬ 
nosti sve do pred rat. Matoša je u poslu prekinula smrt, a Marja- 
noviča su od kritike odveli drugi poslovi. 

U prvim godinama njegova rada, Matoša su čitaoci i knji¬ 
ževnici držali u prvome redu beletristom i feljtonistom. U prvim 
njegovim knjigama (Iverje 1899, Novo iverje 1900) same su pri¬ 
povijesti i crtice, bez kritičkih sastavaka. Još g. 1900 pisao je 
Marjanovič o njemu topal portret u Svijetlu. U Matoševu nemiru,, 
u njegovu ruganju i ironiji nalazio je Marjanovič samo izražaje 
superidealističkog duha, koji bi sve htio vidjeti u nekom nadnarav¬ 
nom savršenstvu, i ujedno tragičan tip čovjeka, koji se pričinja 

grubim samo zato sto se boji da pred svjetinu iznese svetinje koje 
nosi u svojoj unutrašnjosti. 1 — U prvim godištima »Pokreta«, kome 
je u mnogome davao ton upravo Marjanović, Matoš je još dosta 
obilno surađivao. Ali u svojim kritikama po »Nadi«, »Brankovu 
kolu«, »Životu«, itd. bio je on već dosta jasno izrazio svoje staja¬ 
lište prema literaturi, naglašujući izrazito estetičke principe. Kad 
je Marjanović izdao svoju knjigu »Iza Šenoe«, Matoš je u hrvatskoj 
kritici već imao određen položaj. O toj knjizi napisao je on (1907) 
gotovo sasvim nepovoljan prikaz — kao o knjizi u kojoj se govori 
' o svim mogućim potrebnim i nepotrebnim sporednostima, samo se 
ne govori o umjetnosti. 

Otad, pa do Matoševe smrti, razlike u njihovim pogledima 
na literaturu i život dolazile su do izražaja u mnogobrojnim pole¬ 
mikama u Savremeniku, Hrvatskom pravu, Pokretu, Zvonu, itd. 
Marjanović i Matoš pripadali su i različitim, često protivničkim^ 
nacionalnim i kulturnim strujama i pokretima, koji su davali 
obilježje hrvatskom nacionalnom životu prije rata: naprednjaštvo i 
pravaštvo, jugoslavenska ideologija i beskompromisno hrvatstvo, 
pokret slobodne misli i vjerska tolerancija, moralističke tendencije 
i apsolutni individualizam, itd. Zato su i radili na različitim listo¬ 
vima, i rijetko su se kada našli zajedno. Tek je Matoševa smrt 
izmirila protivštine, i jedan od posljednjih Marjanovićevih članaka 
o književnosti nekrolog je Matošu, u kome se nalaze i rečenice: 
»Naš najpotpuniji i najplodniji bohem, talenat prvoga reda, bri¬ 
ljantan stilista . . . Bez moralne intelektualne discipline, pod utiscima 
momenta, bio je blistav, iako fragmentaran čistokrvni literat i 
čista artistička priroda. Pronicav, nasrtljiv, uvijek svjež kritičar 
bez stalnih ideoloških kriterija, bio je zanimljiv potstrekač i onda 
kada nije bio pravedan . .. trajno će ostati Matoš pripovjedač, pej- 
zažišta, i pjesnik hrvatskih ljudi i krajeva. Tu izbija nepatvoreno 
velik umjetnički osjećaj, predana i poetska ljubav, opčaranost i 
reverencija pred svim što je: duša, ljepota, tradicija i sloboda.« 2 

Od 1895 do 1914 Matoš je bio suradnik velikoga broja hr¬ 
vatskih i srpskih književnih listova i novina, surađujući gotovo 
posvuda i svojim kritičkim sastavcima. Kao ni Marjanoviću, ni 
Matošu nije kritika bila jedino i najglavnije područje književnoga 
rada. Ali ni jedan ni drugi nisu književnu kritiku osjećali kao nešto 


1 Svijetlo 1900, br. 1. 

2 Književne novosti 1914, 141. 

što ne pripada u područje njihovih glavnih književnih interesa, 
nego su svoje kritičarske poslove dovodili u vezu sa svojim po¬ 
gledom na život i literaturu: Marjanović, gledajući u kritici sred¬ 
stvo da se pretresu osnovna pitanja narodnoga života, a Matoš, 
gledajući u kritici samo jedan način na koji se umjetnik manifestira. 

Kao kritik, Matoš je pisao veoma mnogo, i o različitim pro¬ 
blemima. Pisao je portrete stranih pisaca i eseje o njima, referirao 
je o domaćim piscima i knjigama, i iznosio u zasebnim člancima 
i feljtonima svoje principijelne poglede na književnost. U 19 go¬ 
dina svoga kritičarskoga rada Matoš je pisao gotovo o Svima hr¬ 
vatskim i srpskim piscima koji su živjeli i radili u njegovo vrijeme, 
ili su umrli u vrijeme njegove djelatnosti. — Kritike koje su mu 
se činile najvažnijima preštampao je iz časopisa i novina u knjige: 
»Ogledi« (1905), »Vidici i putovi« (1907), »Naši ljudi i krajevi« 
(1910). Ali ni mnogobrojne njegove feljtonske ocjene nisu za njega 
manje značajne od njegovih kritika u knjigama. Matoš je vodio 
mnogobrojne polemike s velikim brojem hrvatskih i srpskih pisaca 
svoga vremena (Skerlić, Marjanović, Drechsler, Ogrizović, Šegvić, 
Pasaric, Bazala, Prohaska, Hranilović, itd.) ili je, usput, znao da 
dirne u mnoge ličnosti hrvatskoga i srpskoga kulturnoga života. 

Za Matošev položaj u hrvatskoj kritici odlučno je i to što je 
on velik dio svoga života (od bijega iz vojske, 1894, do 1908, kad 
je amnestiran) proživio izvan Hrvatske, uglavnom u Srbiji, Švi¬ 
carskoj i Francuskoj. To je bilo s jedne strane važno zato što je on 
na ovaj način bio upućen na čitanje stranih knjiga, a s druge strane 
zato što nije imao intimnijeg dodira s hrvatskom književnošću 
upravo u vrijeme najžešćih borba između »Starih« i »Mladih«. 
Boraveći u Beogradu, Matoš je dobro upoznao srpsku književnost, 
a boraveći u Parizu, on se zbližio s francuskom književnošću. On 
je bio u bližem doticaju s Evropom negoli mnogi od onih koji su 
upoznavanje Evrope smatrali u neku ruku glavnim ciljem svoje 
književne generacije. Upoznao je na vrelu ljude i pokrete o kojima 
je najveći dio hrvatskih pisaca njegova vremena znao tek iz druge 
i treće ruke. Ali, uporedo s time, on sve do g. 1908 nije hrvatsku 
književnost mogao pratiti intenzivno i sistematski, naročito u vri¬ 
jeme kad je boravio u Švicarskoj ili u Francuskoj. 

Kako nije bio u direktnim vezama s hrvatskim književnim 
pokretima na koncu 19 i na početku 20 vijeka, Matoš nije imao 
mnogo razumijevanja za sve epizode u književnim borbama svoje 

generacije. Po svojim osnovnim pogledima na književnost (indivi¬ 
dualizam, sloboda stvaranja, nezavisnost umjetnikova od moralnih 
obzira, itd.), Matoš je stajao uz Mlade, pa ie djelomično i sura¬ 
đivao u njihovim časopisima i novinama (Život, Vijenac za Dežma- 
nova uredništva, Drechslerova Mlada Hrvatska, Pokret itd.). Ali je 
inače htio da bude nezavisan i prema »Starima« i prema »Mla¬ 
dima«. On je pisao, usput, veoma toplo o Arnoldu, i ustao protiv 
Livadičevih misli o idealizmu. 3 U Tresičevu »Novom vijeku« pisao 
je veoma porugljivo o jednome dijelu »Mladih«, a radio je neko 
vrijeme za »Glas Matice hrvatske« i pisao nepovoljno o ljudima 
oko »Savremenika« i »Društva hrvatskih književnika«. Žešće nego 
itko među Mladima pisao je protiv Hranilovića i Šegvića kao kri- 
tičarskih pretstavnika Starih, ali je i o hrvatskim modernistima 
izrekao gotovo sasvim nepovoljno mišljenje: »Najgrlatijima ne 
bijaše modernizam potrebom, oslobođenjem, novim suncem, neodo¬ 
ljivim nagonom duha i temperamenta, nego gestom, pozom, zani¬ 
mljivom atitidom, koketerijom.« Od produkata zagrebačke Moderne 
držao je modernima samo neke Vidrićeve pjesme, Krnicovu i 
Cihlarovu kritiku i Tucićev »Truli dom«. Sve ostalo bilo je za 
njega: boranija, ričet, prah u oči, nemoć, poza, karikatura. 4 

Do svoga povratka u Zagreb Matoš je bio više kritik srpskin 
negoli hrvatskih knjiga i pisaca. Do te je godine surađivao mnogo 
u srpskim časopisima i novinama, a i pisao je velikim dijelom o 
srpskim piscima. U isto doba, on je u hrvatskim časopisima i no¬ 
vinama pisao o ljudima i događajima iz srpskoga kulturnoga života. 
Svoje je članke štampao u listovima različitih smjerova — i u 
Nadi, i u Delu, i u Narodnim novinama, i u Samoupravi, 
i u Obzoru, i u Pokretu. Nakon svoga izlaska iz Savremenika 
(1906) i Pokreta sve se više isticao kao pravaš, u Hrvatskom pravu 
i Hrvatskoj smotri, napadajući žestoko naročito naprednjake. No 
u toku veleizdajničkoga procesa (1909) udaljio se od Hrvatskoga 
prava i približio Hrvatskoj slobodi, a zatim opet pomalo i Savre- 
meniku. — Iako je uvijek bio i ostao uvjeren pravaš, ipak je barem 
u; kulturnim pitanjima nastojao naći dodirnih tačaka i s pristali¬ 
cama drugačijih orijentacija, naglašujući radije općenacionalne 
negoli stranačke interese. Naročito je govorio o potrebi sloge u 
književnosti. Od g. 1908 do 1914 on je bio veoma plodan kritik 


3 Hrvatsko pravo 1900, br. 1362 i 1379. 

4 Naši ljudi i krajevi 236, 23S. 

— pišući u Savremenik, Hrvatsku slobodu, Obzor, itd. Tempera- 
mentnošću, duhovitošću i bezobzirnošću svoga pisanja on je s jedne 
strane stekao glas najboljeg borca za književne vrijednosti, a s druge 
su ga strane proglašivali bjesomučnim pamfletistom, koji siste¬ 
matski ide za tim da obori sve veće hrvatske književne vrednote, 
i koji cijelim svojim kritičarskim radom djeluje samo destruktivno. 


2. 

Matoševi pogledi na literaturu proizišli su iz njegovih pogleda 
na život. Njegov artizam, ili estetizam, nisu, po njegovoj interpre¬ 
taciji, značili samo određen pogled na umjetnost, nego ujedno i 
pogled na život. Po tome se Matoš bitno razlikovao od svih ostalih 
hrvatskih kritičara svoga vremena. Marjanović, Dežman, Nehajev 
i Krnic držali su se prema artizmu skeptički, smatrajući životne 
vrijednosti važnijima od umjetničkih, ili su bar tražili da sc umjet¬ 
ničke vrijednosti ne uzdižu kao nešto što može da se razvija i 
protiv životnih vrijednosti. Livadić je konsekventno naglašavao 
autonomiju umjetničkoga stvaranja — ali ipak nije smetnuo s uma 
vezu između pojava književnosti i pojava socijalnoga života Matoš 
je pak trajno isticao superiornost estetičkih vrijednosti nad .svim 
ostalim vrijednostima, naročito moralnim i društvenim. Zato je u 
Srbiji ustajao protiv Skerlićeva shvatanja književnosti, smatrajući 
ga odviše moralističkim, a u Hrvatskoj protiv Marjanovićeva 
shvatanja, držeći ga utilitarističkim. 

Po svojim životnim simpatijama i antipatijama bio je Matoš 
tradicionalist, pobornik historizma, pristalica aristokracije, indi¬ 
vidualizma, a protivnik pozitivizma, realizma, itd., i prema tome 
konsekventan protivnik naprednjaštva, kako se ono razvilo u Hr¬ 
vatskoj u prvom deceniju 20 vijeka, naročito u vezi s Masarykovom 
filozofijom. — Kao pristalica historizma, tradicije, velikih gesta, 
on je u naprednjačkome »sitnome radu« gledao nestašicu svake veće 
geste, svakoga idealizma, a u njihovu realizmu nestašicu smisla za 
krupna narodna pitanja. Protiv Marjanovića, koji je uzrok svima 
nedaćama hrvatskoga narodnoga života u 19 vijeku vidio u 
činjenici što Hrvati nisu znali da oštro zagledaju u stvarnost, nego 
su se utapali u sanjarije o slavnoj prošlosti, Matoš je ustao upravo 
u obranu historizma: »Ljudi koji su kod nas predobivali omladinu 
savjetima da ne uči predmete kao povijest, vikali su na naš histo- 
rizam, kao da se pozitivični socijalizam, kao na pr. Marxov, ne 

poziva baš 11a historizam. Ozloglašeni taj historizam hrvatski htjede 
se s jedne strane prikazati kao nešto nesavremeno, dakle romantično, 
nerealno i nepraktično, a s druge strane kao nešto nemoderno. Hr¬ 
vatima po toj čudnoj logici nije dobro, jer su mahom historici. — 
Praktična, pozitivna, realna snaga povijesti baš i stoji u tome što 
je historija vrsta štedionice drevnih energija, koje se baš njenim 
posredovanjem kao žive sile predaju potomstvu. Sve renesanse, svi 
preporodi su plod historijskih studija, pa zato ih i mi preporučamo 
kao glavno sredstvo hrvatskoga preporoda, jer samo ona snaga 
umire koja je bez povjesničara.« 5 

Ali još važniji nego Matošev pogled na svijet bio je njegov 
osnovni osjećaj života. — Svi hrvatski kritičari, i reprezentanti 
Starih i reprezentanti Mladih, postajali su kritičarima zato da po¬ 
kažu više manje ono što u hrvatskoj književnosti ne valja, u 
težnji da se stvori bolja književnost, a time da se pomogne i samome 
narodu. Razumije se da je onda taj rad morao proizlaziti iz vjere 
da je napredak moguć, i da imade smisla da se čovjek za nešto bori. 
Matoš, obrnuto, nije — u prvo doba svog rada — imao te vjere. 
Kao pravi romantik i dekadent, on se u svome vremenu osjećao 
nesretnim, i nije vjerovao da se išto bitno može u čovječanstvu 
izmijeniti. Govoreći o Byronu, očito je mislio i na sebe kad je 
tvrdio: Romantičari su ljudi koji se rode ili prerano ili prekasno. 6 
— Iz njegova pesimističnoga osjećanja života proizišao je gotovo 
sav njegov beletristički rad, a iz njega proizišli su i njegovi pogledi 
na književnost i njezino značenje u životu. 

»Život je, kao don Kihot, tragikomedija, i zato je humorist 
najvjerniji njegov slikar« — veli on u članku o don Kihotu. 7 
S Baudelaireom se slagao u tome da je kulturan čovjek nesretan, to 
nesretniji što je kulturniji; »Što je čovjek civilizovaniji, više pati i 
više treba, toliko je dakle nesretniji. . . Nisam srećniji od srednjevje- 
kovnog vladara, jer jedem nepoznatom mu viljuškom i jer se vozim 
na željeznici.« 8 — Svoj esej o Stendhalu završio je riječima: »On je 
moderan, jer je velik, jer je kozmopolita, jer je subjektivan, jer je 
pravi individualista, dekadent, t. j. imoralista Svojim kultom volje, 
ličnosti, ljepote postaju Stendhalova djela ponajmilijim ljudima sa- 
motnicima, anstokratama, umjetnicima, koji u gajenju energije 


5 Hrvatska sloboda 1911, br. 11. 

6 Ogledi 57. 

7 Vidici i putovi, 9. 
















2 7 2 


Deveto poglavlje 


gledaju spas od sverazornoga sumnjanja i hamletske mlitavosti, u 
individualizmu zaklon od tiranije mase i mlakijeh mediokriteta, a 
u kultu ljepote ono što je Stendhal tražio: utjehu i okrepu.« — 
Svoju ocjenu Skerlićevih »Pisaca i knjiga« završio je, među ostalim 
rečenicama, i ovim mislima: »Ali dok se Skerlić tješi pozitivnom 
vjerom u napredak i u čovjeka, ja sam uvjeren o vječnosti ljudske 
gluposti, demokraciju ne smatram religijom, ne vjerujem u ljudsku 
jednakost i pravdu, misleći da je najljepši cilj čovjeka poljepšavati 
taj život i služiti ljepoti .« 9 

Artizam za Matoša dakle nije bio samo neki pogled na knji¬ 
ževnost, nego i osnova cijeloga životnoga nazora: kad je čovjek 
izgubio vjeru u sve, ostaje mu ljepota kao jedina vrijednost koja 
život čini snošljivim i daje mu smisao. U poeziji je Matoš nalazio 
najvišu potenciju sreće, u ljepoti najveću sintezu, a umjetnost je po 
njegovu shvatanju bliža istini od nauke . L0 Govorio je: 

»Proti toj tendenciji sistematske slabosti i abdikacije stvoriše 
neki pisci utilitarnu i estetički neprihvatljivu teoriju korisne i ten- 
dencijske literature, dok smo mi, đaci učitelja energije kao što su 
klasici, Stendhal i Nietzsche, savladali pesimizam kao individualiste 
i savremenici preporoda evropskih nacionalizama, našavši čak i u 
bolnoj, pesimističnoj knjizi kao Poe i Baudelaire akt suverene ener¬ 
gije, a u artizmu način koji nas oslobođava od plačnog pesimizma, 
kao i od plitkog utilitarnog optimizma .« * 11 

»Propagiramo posve prirodnu ideju da umjetnik prije svega 
mora biti umjetnik, i da književno djelo mora biti prije svega 
umjetnina. Artizam nije ništa drugo no emancipacija umjetnosti od 
svih onih elemenata koji nisu umjetnički i koji nisu oslobođenje 
umjetnikovo od svih neumjetničkih obzira. Ozloglašena lozinka 
Fart pour Fart znači tek to da cilj umjetnosti može biti samo 
umjetnost, samo ljepota, da je umjetnost tako slobodna i nezavisna 
kao nauka i da je jedino mjerilo umjetničke vrijednosti snaga 
estetičke sugestije. Djelo u kome estetički momenat, čisti umjetnički 
momenat nije najjači, nije jači od momenta etičkog i intelektual¬ 
nog, nije umjetnina, čista umjetnina.« 

»Čisti artizam, kako se očituje u djelima i uvjerenjima jednog 
Gautiera, Flauberta, Goncourta ili Leconte de Lislea je uvjerenje da 
život za pravog umjetnika postoji tek kao materijal za umjetninu. 


9 Naši ljudi i krajevi, 172. 

10 Ogledi, 60. 

11 Savremenik 1913, 130. 





A. G. Matoš 


2 73 


da se umjetnina stvara samo apsolutnom savjesnošću kod rada, da 
je glavni i jedini cilj umjetnosti estetičan i da prema tome sve 
ideje mogu služiti umjetnosti, dok ona ne smije robovati ni jednoj, 
pa bila ona i etična. Artizam je u stvari tek oslobođenje, emanci¬ 
pacija umjetnosti od svih stega, i uvjerenje da je umjetniku djelo 
sve, da ima samo jedan jedini način dobrog izraza, i da za posti¬ 
zavanje toga jedinstvenog stila treba osim talenta i rijetkog ukusa 
apsolutna, ustrpljiva, i neumorna predanost umjetničkom poslu, 
onakva nezavisna i postojana radinost, kakvu pokazaše savjesni 
artiste kao Baudelaire i Heredia. Artizam je reakcija proti lite¬ 
rarnom industrijalizmu, proti tendencijskom utilitarizmu, proti 
pokušajima da umjetnik bude širitelj izvjesnih moralnih i socijalnih 
ideja na štetu umjetnine, da bude propagator i publicista. Zato je 
čisti artist aristokrat, individualist, indiferentan u moralnim pita¬ 
njima, naučan, originalan i protivnik fraze i klišeja, što manje 
osoban .« 12 

U ovim rečenicama Matoš je, zbito, izrazio uglavnom sve* 
svoje poglede na umjetnost i život: umjetnost kao spas od pesi¬ 
mizma, odnošaj između umjetnika i društva, između umjetnika i 
njegova djela. 

U cijelom svome književnom djelovanju Matoš je ostajao' 
individualist, protivnik svih tendencija koje razvitak ličnosti bilo 
kako sprečavaju. Po njegovu mišljenju, cilj razvitka nije u ko¬ 
lektivu, nego u stvaranju harmoničnih pojedinaca . 13 — Kolektivizam 
držao je pogubnim za individualnost, koju je držao ciljem svake 
prave slobode . 14 Njegove su filozofijske i literarne simpatije bili 
propovjednici energije i kulta volje (Nietzsche, Byron, Stendhal), a 
u umjetnosti mu se nisu sviđali pisci koji su iznosili čuvstva za¬ 
jednička svima ljudima, nego oni koji su iznosili nešto osebujno, 
individualno, nepristupačno gomilama. Volio je Heinea, Stendhala, 
Becquea, Hoffmanna, Holderlina, indiferentni su mu bili pisci kao* 
Alfieri, a antipatičan Tolstoj. Volio je više Nedića nego Skerlića, 
jer je Nedića držao glasom manjine. Heineovu pjesmu »Leise zieht 
durch mein Gemiit« držao je vrednijom od Goetheove »Ifigenije«- 
Itd . 15 U Byronu gledao je najvećega pjesnika značajnika prošlih 
vjekova. Biti Byronovac značilo je za njega biti potpun pjesnik. 1 * 

12 Savremenik 1911, 3 56 , 358, 360. 

13 Ogledi, 67. 

14 Feljtoni 1 eseji, 6 . 

15 Hrvatska smotra 1909, 39. Ogledi, 56. 

16 Ogledi, 1 6 , 17. 

Uporedo s time, Matoš je trajno branio aristokratizam, izja¬ 
vljujući otvoreno da mu se više sviđa makar i odnarođena aristo¬ 
kracija od uskogrudne buržoazije . 17 

Kao pravi romantik, Matoš je češće izricao averziju prema 
našemu vremenu mašine, tehnike, koje apsorbira pojedinca, a yolio 
je da se prenosi u prošle vjekove u kojima je, po njegovu mišljenju, 
bilo više poezije, i u kojima je pojedinac imao više prilike da se 
razvije. U svome obožavanju svega što znači potenciran život, 
Matoš je držao sasvim razumljivim i opravdanim što su Rimljani 
gonili kršćane i izrekao misao: Da rimski imperatori još jače pn- 
kliještiše tu sektu antivitalnih, antiracionalnih i antikulturnih fana¬ 
tika, evropska kultura bi bila za jedan milenij naprijed . 18 — Rado 
je opisivao stare porušene dvorce hrvatske aristokracije, i govorio 
o »nemoćnom i blijedom modernizmu«. Kao i svi naši »Stari«, i 
naši dekadenti, i on je govorio o slomu pozitivizma . 19 Boraveći u 
Srbiji, on je volio tradicionaliste (Jovana Ilića, Stevana Sremca), 
rugajući se kultu Svetozara Markovića. 

Iako ove crte Matoševe ličnosti nemaju direktnih veza s nje¬ 
govim gledanjem na književnost, opet su one i za književnost veoma 
važne, jer sačinjavaju tako reći ono korijenje iz kojega su se razvili 
njegovi nazori o literaturi. 

Po Matoševu shvatanju, umjetnost je izražaj potenciranoga 
života. Protiv Tainea, Matoš je — kao i Livadić — tvrdio da je 
stvaralačka vrijednost umjetnika to veća što se on više znade otresti 
utjecaja svoje okoline: Taineovi principi o utjecaju milieua mogu 
se primijeniti samo na osrednje stvaraoce; veličina je pravih, velikih 
umjetnika u tome što se oni ne mogu razumjeti pomoću svoje oko¬ 
line, nego se nad njom uzdižu kao nešto samosvojno i originalno ; 20 
knjiga više utječe na društvo nego društvo na knjigu. 

U svojoj težnji da izrazi svoj potencirani osjećaj života, 
umjetnik se, po Matoševu naziranju, ne smije dati vezati nikakvim 
obzirima, pa ni moralnim. Za umjetnika su i moralne pojave samo 
pojave kao i sve druge, pa veoma veliki umjetnici nisu uvijek bili 
i moralni ljudi. 

Potencirani osjećaj života još nije umjetnost. Umjetnost je u 
snazi kojom umjetnik stvaralac znade da svoj osjećaj izrazi: »Knji- 

17 Vidici i putovi, 4 6 . 

18 Savremenik 1912, 70. 

19 Feljtoni i eseji, 48. 

20 Ogledi, 16, 17. 

žcvnik je ne samo čovjek superiornog estetičnog osjećanja — jer to 
su i mnogi laici — nego i superiornog estetičkog izraza.« 

Način kako se može iznijeti osjećaj života imade po Mato- 
.sevu shvatanju samo jedan. Problem je umjetničkoga izražaja u 
tome da se nađe upravo taj jedino mogući način izražaja. Sposob¬ 
nost za taj jedino mogući način izražaja jest stil. Stil je prema tome 
umjetnost, on je sve. »Književnik nije samo osjećanje, književnik 
je stil.« — »Stil je estetička sugestija riječi poredanih po njihovoj 
plastičnoj i muzikalnoj vrijednosti. Već je davno kazano da ima 
samo jedan način za tačan izraz, a taj jedan način izbora i reda 
riječi je stil.« 

Forma, koju su različiti hrvatski književni teoretici i kritici 
shvatali na različit način, katkad i kao nešto spoljašnje, za Matoša 
je značila upravo taj najkoncentriraniji, najprecizniji način izraža¬ 
vanja. Zato je on toliko istupao kao branič i analitik forme, i zato 
se proglašavao njezinim obožavaocem. 

3 - 

To je, uglavnom, okosnica Matoševih pogleda na književnost, 
kako ih je on izražavao u svojim ocjenama. Po tim pogledima 
imao je on štošta zajedničko s nekima od svojih kritičarskih savre- 
menika u Hrvatskoj. Najbliži mu je po shvatanjima bio Livadić, 
5 njegovim pogledima na autonomiju umjetničkoga stvaranja i na 
odnošaj između umjetnosti i morala. Ali je Matoš u kritici bio 
plodan, a Livadić nije. Pored toga, za Matoševo je značenje u raz¬ 
vitku hrvatske kritike važnija sama primjena tih pogleda negoli 
pogledi sami. 

Za razliku od svih hrvatskih kritičara svoga vremena, koji su 
kritiku držali ili dijelom estetike, ili dijelom filologije, ili su je 
dovodili u vezu sa svojim životnim nazorima, Matoš je kritiku 
držao umjetnošću. Razliku između kritike i umjetničkoga djela u 
običnom značenju držao je samo dijalektičnom. Govorio je: »Kri¬ 
tičar je prije svega umjetnik, umjetnik osjećajem i stvaranjem. Kao 
umjetnost što je život, realnost transformirana kroz prizmu indivi¬ 
dualnosti, tako je kritika dojam umjetnosti na umjetnika. Moderni 
umjetnik, sad više sad manje, stvara analizom, uspoređivanjem, a 
moderni kritičar sintetiše, slika, oživljava umjetnički .« 21 


21 Naši ljudi i krajevi, no, 334—335, 145, 332, 144, 155. 

Svoje poglede na kritiku Matoš je najopširnije iznio u svojoj' 
ocjeni Skerlićevih »Pisaca i knjiga« (u »Našim ljudima i kraje¬ 
vima«). Impresionističku kritiku držao je najboljom, i upravo jedino 
mogućom kritikom. Držeći da je u umjetnosti stil sve, smatrao je 
glavnom zadaćom kritike proučavanje stila: »Kritika je dakle prou¬ 
čavanje stila, a pošto je stil autor, proučavanje autora.« — Od 
kritičara nije tražio konsekventnost i čvrstu ideologiju, nego ukus 
i sposobnost da se uživi u različita duševna stanja: »Čovjek se 
mijenja svakog sekunda. Duh nije kantar. Prema tome je 
kritičar s jedne strane skeptik, protivnik stalnih dogama, s druge 
strane vječna radoznalost i želja da se što bliže primakne ikarskom 
idealu, onoj univerzalnosti i tolerantnoj širini, koja kao humor i 
pravi, opći humani moral sve razumije, sve prašta i nastoji tek to> 
da što više doživi, konstatuje, razumije.« ... »Takvi kritik je tole¬ 
rancija, faustovski nemir, evolucija bez ugodnih uvjerenja i tržnih 
dogama. Ona traži i ne propovijeda, traži to nemirnije što je više 
našla. Nemajući specijalnih ciljeva nauke, ima sve njene osebine^ 
skeptičko traženje istine, analitičku i sintetičku metodu, posmatranje 
čovjeka u vezi sa prirodom i društvom.« — Od svojih kritičarskih 
suvremenika u Hrvatskoj i Srbiji, Matoš se najviše obarao na Sker- 
lića i Marjanovića, ne nalazeći u njih ni dosta ukusa, ni dosta tole¬ 
rancije, niti sposobnosti da se užive u tuđa duševna stanja. Ustajao 
je protiv shvatanja da je kritika nauka, i da radom i obrazovanjem 
čovjek može postati kritičarom. I kritik se rađa, criticus nascitur 
— rečenica je što ju je izbacio u polemici s Dr. Drechslerom. 22 

Kao impresionist, Matoš je više cijenio Sainte-Beuvea i Le- 
maitrea nego Tainea i Brandesa. 23 Gotovo svima hrvatskim kriti¬ 
cima poricao je kritičarske sposobnosti: Šrepelu, Ibleru, Pasariću, 
Drechsleru. Od srpskih kritičara cijenio je Nedića, Marka Cara i 
Bogdana Popovića — žaleći što ovaj posljednji tako malo piše. 24 
Među hrvatskim modernistima držao je kritičarima samo Nehajeva 
i Krnica. 25 Hraniloviću je porekao pravo da piše kritike, jer da 
kao svećenik nije slobodan. — Pravu je kritiku držao rijetkom,, 
rjeđom od prave poezije. 26 

22 Savremenik 1913, 66 . 

23 Naši ljudi i krajevi, 157. 

24 Brankovo kolo 1904, 1381, Naši ljudi i krajevi, 167. 

25 Naši ljudi i krajevi, 238. 

26 Ogledi, 84. 

Kao impresionist, Matoš je dopuštao da čovjek u različito 
-doba svoga života može o istome piscu pisati različito. 27 Pravi, 
veliki umjetnik po njegovu se mišljenju ne osvrće na kritiku, pače 
je i prezire. Kritika se piše za publiku, kao što se i umjetnost stvara 
za publiku. 28 

Kao i svi hrvatski kritičari njegova vremena, i Matoš je stajao 
pred alternativom: narod ili Evropa, t. j. da li če se hrvatska knji¬ 
ževnost razvijati na osnovu tradicija, ili treba da se povodi za 
strujanjima savremene Evrope. U svojim nastojanjima htio je on 
da poveže narod i Evropu. On je, u cijelom svom književnom dje¬ 
lovanju, bio pobornik zapadnoevropskih, naročito francuskih lite¬ 
rarnih utjecaja. Isticao je s ponosom kako je zapadnjak, i držao je 
Pariz duhovnim centrom svijeta. Za razliku na pr. od Arnolda, 
koji je (u jednom svom pretsjedničkom govoru u Matici hrvatskoj) 
tražio da se hrvatska nacionalna kultura razvija na osnovu eleme¬ 
nata hrvatskoga narodnoga života, pa i narodne pjesme, Matoš je 
tražio od hrvatskih pisaca da što bolje upoznadu zapadnu kulturu, 
tvrdeći da će na taj način najbolje upoznati i svoj narod. 29 Protiv 
onih koji su tvrdili da kulture imadu izrazito i usko nacionalno 
obilježje, on je iznosio činjenice da su poticaji svima razvitijim na¬ 
rodnim kulturama došli izvana, i da će se prema tome i hrvatska 
narodna kultura ostvariti to prije, što se prije budu Hrvati znali 
nadahnuti stranim primjerima. No u isto doba tražio je da hr¬ 
vatska književnost, ugledajući se u strane uzore, imade biti izražaj 
narodnoga duha, spontan izražaj hrvatskih prilika. U diskusiji o 
nacionalizmu u književnosti, koja se uoči rata bila povela između 
Marjanovića i Livadića, Matoš je, različito od obojice, držao pojam 
patriotizma različitim od pojma nacionalizma, tražeći od umjet¬ 
nosti da bude nacionalna, ali zastupajući mišljenje da je patriotizam 
samo jedan od mnogobrojnih atributa umjetnosti: 

»Jer samo ono je umjetnina što je izraz, što je simbol iz¬ 
vjesnih osobina komplikovane i zagonetne, ali jedinstvene i indi¬ 
vidualne duše narodne.« »Svaka prava umjetnina je nacionalna iz 
tog prostog razloga, jer internacionalna umjetnost ne može po¬ 
stojati.« »Umjetnik, prikazujući život i čovjeka u njegovoj cjelini 
i djelujući na čitavog čovjeka, postizava to sugestijom na cjelokupni 
ljudski sensibilitet, na cjelokupnu dušu, u kojoj je patriotski nagon 

27 Naši ljudi i krajevi, 15 6 —159. 

28 Savremenik 1913, 302. 

20 Naši ljudi i kraievi, 102 i d. 

tek jedna nota, jedna žica, te bi umjetnost, koja bi bila samo 
patriotska, zadovoljavala samo malu, minimalnu potrebu naše emo- 
tivnosti.« »Nitko među nama nije tvrdio da je umjetnička sloboda 
negacija svih drugih dužnosti koje ima umjetnik kao član društva 
i naroda.« »Razvikana formula umjetnost za umjetnost znači tek 
to da se umjetnik što savjesnije, bez obzira na sve drugo, poda 
svomu poslu, da služi umjetnosti zbog umjetnosti, a ne zbog koristi,, 
i inih inferiornih obzira, da traži ljepotu zbog ljepote, kao učenjak 
istinu zbog istine i kao pravednik što čini dobro zbog dobra.« 30 

Ali ove Matoševe rečenice neće biti samo izraz njegova 
ličnog shvatanja, nego su one u isto doba znak i neke njegove dublje 
unutarnje promjene. Matoš, koji je u prvim godinama svoga kriti 
čarskoga rada bio u prvome redu pobornik artizma, apsolutnoga 
individualizma i dekadent, u svojim je posljednjim godinama po¬ 
stajao sve više ideologom nacionalizma, gajeći programatski hr¬ 
vatski pejzaž, unoseći u hrvatski život dublji smisao za historijske 
vrijednosti. To se najbolje vidi na pr. po njegovu odnošaju prema 
Barresu. G. 1902 prikazao je on ovoga pisca u Mladoj Hrvatskoj 
kao snoba, eklektika, čovjeka bez ikakvog ličnog uvjerenja i iskre¬ 
nosti. U posljednjim pak godinama života postao mu je upravo 
Barres, koji je stvarao kult narodne energije i isticao potrebu dodira 
s rođenom zemljom, u neku ruku i literarnim uzorom. Još g. 1910 
pisao je u Hrvatskoj slobodi, u nekrologu Tolstoju: »Artizam je 
religija ljudi pesimista, intelektualnih aristokrata, pa i mizantropa, 
koji vjeruju u ljepotu samo zbog toga, jer ne vjeruju ni u što drugo. 
Pravi artist je sa društvom tek u odnošaju ironičara . . .« Ali je 
g. 1912, u prikazu Rakićevih »Novih pesama«, spomenuo kako je 
Rakić, kao i on sam, prebolio krizu individualizma, našavši spas 
u nacionalizmu. Najljepšim pjesmama te knjige nije držao pjesme 
s baudelairovskim nastrojenjima, nego pjesme kosovskog ciklusa, u 
kojima je Rakićev novi, optimistički nacionalizam došao najbolje 
do izražaja. 31 — U tome članku izrekao je Matoš doduše misao da 
ne dijeli ekstremnih Barresovih misli kao što je ova: »Mi nismo 
gospodari misli što se u nama rađaju. Oni su načini otpora kojima 
se očituju vrlo stare dispozicije fiziološke. Mi stvaramo misli i 
suđenja po sredini u kojoj živimo. Nema osobnih misli.« Ali je još 
1911 pisao poput Barresa u feljtonu »Ladanjske večeri«, u Hrvat- 


30 Obzor 1912, br. 2 6 i 120. 

31 Savremenik 1912, 496. 

skoj slobodi: »Mi živimo, dišemo, sijemo, nas siju, nas vrše i nas 
sahranjuju pod vječnim okom neba, okom svijeta, pod vječnim i 
svetim okom Božanstva.« 

U vezi s time promijenila su se ponešto i njegova kritička 
mjerila. Ocjenjujući književna djela, Matoš je u prvo doba svog 
rada dopuštao samo evropska mjerila. Tako je na pr. g. 1902, 
ocjenjujući Kataliniceve »Zadnje pjesme«, proglasio ovoga pjesnika 
običnim stihotvorcem, čestitajući inače piscu na moralnoj snazi koju 
pokazuje time što ne kani više pisati. 32 Još g. 1913 pisao je u Ob¬ 
zoru, u feljtonu »Pismo Srđanu Tuciću«: Ima kod nas talenata koji 
bi došli na površinu u najvećim literaturama, ali velika većina naših 
literarnih proizvoda vrijede tek za nas i kod nas, imajući u naj¬ 
boljem slučaju izvozne vrijednosti tek za milosrdno slavensko koje 
tržište. Ali je on sam u praksi katkada uzeo u obzir upravo ove 
naše domaće prilike. Pa kad je Katalinić nakon »zadnjih pjesama« 

1 dalje pjevao, Matoš je u svojoj ocjeni njegove zbirke »Na Jadranu« 
dopustio mogućnost da pored evropskih mjerila mogu egzistirati i 
naša, domaća mjerila za ocjenu književnih djela: Uživamo li kao 
poznavaoci hrvatske i u najboljem slučaju srpske književnosti, naš 
sud neće biti sud višeg ukusa, ali ce biti bliži simpatijama našega 
hrvatskog citalastva. Intelektualnom Evropljaninu biće većina Ka- 
talinićevih pjesama preživjelost, staromodnost i fraza — ali tko 
čita samo hrvatski, naći ce u njegovoj knjizi mnogo ljepota koje 
su kod nas na dnevnom redu, a u Evropi su već u ropotarnici. 33 

4 * 

Kao impresionist, Matoš nije pisao svojih književnih ocjena 
po nekom sistemu. Nije išao za tim da u kritičkim člancima oko 
neke centralne misli naniže vlastita opažanja, već je iznosio svoje 
dojmove onako kako su se oni u njemu samome rađali. Sudove je 
svoje obrazlagao samo u rjeđim slučajevima, a o veoma važnim i 
različitim stvarima govorio je cesto kao usput. Zato se njegove 
ocjene u prvi čas doimaju više kao duhovito nizanje zgodnih 
opazaka negoli kao misli koje su potekle iz izgrađenoga i ustalje¬ 
noga gledanja na život i umjetnost. Ali, ako čovjek prođe sav Ma- 
tosev recenzentski rad, onda vidi kako je Matoš, nižući svoje misli 
bez sistema, ipak imao uvijek pred očima neke određene principe. 

32 Letopis Matice srpske 1901, 97. 

33 Narodne novine 1908, 276. 

Glavna je crta u Matoševim kritikama što je on konsekventno 
i jasno tražio u književnim djelima u prvome redu umjetničke kva¬ 
litete. Ako je u svojim ocjenama koji put i istaknuo koji drugi 
elemenat, ipak je on, makar i usput, uvijek rekao i svoje mišljenje 
o umjetničkoj vrijednosti djela o kome je govorio. Zbog toga je 
on, u vezi sa svojim osnovnim pogledima na književnost, ispitivao 
i individualnost pisaca, neposrednost njihova izražavanja, njihov 
stil, jezik, stih, ritam, itd. 

Od stranih pisaca prikazao je Matoš opširnije samo one 
koji su mu bili najbliži: Stendhala, Baudelairea, Voltairea, 
Heinea, Becquea. Prikazujući ove pisce — prvi u hrvatskoj knji¬ 
ževnosti — Matoš nije išao toliko za tim da pruži neku kritičku 
analizu njihovih djela, nego u prvom redu za tim da označi 
vlastiti put u književnosti i iznese vlastite nazore. U skladu sa 
svojim pogledima na individualnost, on je u tim prikazima iznio 
mnogo biografskih podataka — naročito onakvih po kojima se ti 
pisci razlikuju od običnih ljudi. Najkarakterističniji je u tom po¬ 
gledu njegov članak o Nietzscheu (Savremenik i 9 io), gola biogra¬ 
fija, a ipak pisana u neku ruku i kao vlastita ispovijest. — Iznoseći 
biografske detalje pomenutih pisaca, Matoš je katkad bio tako 
opširan da se čini kako njemu i nije bilo do toga da proučava te 
pisce kao umjetnike, nego u prvom redu do toga da ih slijedi na 
njihovu krivudavom, ali osebujnom putu života. 

O domaćim starijim piscima Matoš nije pisao sistematskih 
prikaza, niti je uopće njihov rad uzimao ikad kao podlogu za veće 
studije.MD svima je našim starijim piscima govorio — gotovo bez 
izuzetka toplo. Kao tradicionalist, on je mnogo crta veličine 
nalazio u Šenoe, Preradovića, Markovića, Vraza, Hektorovića. 
Senou je držao najuniverzalnijim hrvatskim piscem, pjesnikom 
hrvatstva i Zagreba, nenadmašivim piscem historijskih romana. 
Markovića je smatrao jednim od rijetkih potpunih hrvatskih knji¬ 
ževnika, koji uz stvaralački dar imadu i veliku obrazovanost. Nje- 
gov »Dom i svijet« nazvao je divnom idilom, a njegove komentare 
pjesničkih djela izvrsnima. Preradovića, Mažuranića i Njegoša 
smatrao je najvećim duhovima među Južnim Slavenima. O Vra- 
zovim »Đulabijama« govorio je kao o slatkim jabukama, rumenima 
kao ruže. ’ Držeći Vraza kao stihotvorca pomalo zastarjelim, on ga 

34 Naši ljudi i krajevi, 32. 










A. G. Matoš 


281 


je ipak zvao izvrsnim pejzažistom, lapidarnim stilistom, divno 
nezavisnim kritičarom, neustrašivim rugaocem i savršenim Evro¬ 
pljaninom. 35 — On se divio Hektoroviću, jer je ovaj u pjesničko 
djelo znao da unese čak i fizičku raspravu. 

Od nešto starijih pisaca, koji su već bili mrtvi kad je on počeo 
da piše, ili su umrli za njegova života, Matoš je opširnije, i veoma 
toplo, pisao o Kumičiću, Kovačiću, Jovanu Ilicu, Augustu Haram- 
bašiću. — Kovačić je po njegovu prikazivanju bio prvi hrvatski 
simbolist, i poslije Šenoe prvi hrvatski romanopisac, čovjek golema 
talenta, i jedan od najuniverzalnijih hrvatskih književnika. Kumi- 
čića je držao jednim od najznamenitiji^ pojava u hrvatskoj knji¬ 
ževnosti, moćnim, zanimljivim i poučnim s koje ga god strane 
čovjek uzeo. Njegova djela smatrao je sintezom duha hrvatskoga 
i duha francuskoga, proglašujući ga princom hrvatske pripovijesti. 
Jovan Ilić bio je po njegovu mišljenju čovjek koji je znao da stvori 
sintezu svoga nacionalnoga i istočnjačkoga duha. Harambašića je 
držao najznatnijim hrvatskim književnikom iza Šenoine smrti, 
zovući ga Augustom II, i držeći ga po talentu jednakim Kranjče- 
viću, a po vrijednosti njegovih pjesama jednakim Vrazu i Zmaju. 

Ta Matoševa naročita simpatija prema književnicima starijih 
generacija izbila je naročito u vrijeme borbe između Starih i Mladih. 
Protiv tvrdnje Mladih, koji su najviše udarali na Arnolda kao na 
najizrazitijega reprezentanta Starih, Matoš je ovoga pisca držao i 
pravim književnikom i pravim lirikom. Velikim pjesnicima držao 
je on i Botića i Martića. 36 — Tek u rijetkim časovima bio je Matoš 
jači kritik od tradicionalista, te je pisao: Danas ne bi više mogli 
biti popularni pisci kao Jorgovanić, Becić 1 Harambašić, i dok 
Šenou i Kumičića čitamo rado kao lektiru naših mladih dana, pisce 
što bi danas kao oni pisali ne bi više smatrali literarnim kolo¬ 
vođama. 37 

Bez obzira i sentimentalnosti pisao je Matoš o piscima koji 
su živjeli i stvarali u godinama kad je i on radio, ili su umrli u to 
doba, ali su veze između njih i književnosti bile još toliko svježe, 
da obzir prema mrtvima nije mogao da uguši svakoga kriticizma. 

35 Hrvatska sloboda 1910, br. 153. 

36 O Kumičiću: Hrvatska smotra 1907, 439. — O Kovačiču: Kovačičeve 
Sabrane pripovijesti (1910) i Izabrane pjesme (1908). — O Jovanu Ilicu: Ogledi. 
— O Harambašiću: Feljtoni i eseji. — O Arnoldu: Hrv. smotra 1909, 169. — 
O Botiću i Martiču: Vidici i putovi, 2 6 . 

37 Hrvatska sloboda 1911, br. 77. 




2$2 


Deveto poglavlje 


Tako je Ion opširnije pisao o Kranjce vicu, Vidriću, Sremcu, Pandu- 
roviću, Domjaniću, itd., a kraće prikaze gotovo o svima novijim 
hrvatskim i srpskim knjigama. 

Glavna crta Matoševe kritike: .(ispitivanje čisto umjetničkih 
vrijednosti u književnim djelima — izbija već jasno u prvim nje¬ 
govim ocjenama: 


Sremcevu »Limunaciju na selu«, u kojoj su Skerlić i njegovi 
sumisljenici, radi ideoloških razloga, gledali samo pamflet na sljed¬ 
benike Svetozara Markovića, Matoš je (uz »Ivkovu slavu«) pro¬ 
glasio (1896) jednom od najboljih knjiga onih godina, koja bi 
uspjela i na većim knjižarskim tržištima. U njoj on nije gledao 
satiru određenoga političkoga pravca, nego karikaturu političkog 
fanatika sviju struja. U Sremcu je on vidio izvrsna detaljistu — uz 
prigovor da taj pisac gomilanjem detalja zaustavlja tok radnje. 38 

Svojim pjesmama »Iz bračnoga života« htio je Vladimir 
Jovanović podati primjerak nove, realističke lirike. Ali Matoš u 
toj knjizi nije vidio glavnih odlika realističke umjetnosti: mirno, 
slikarsko promatranje života i prirode, nego »verzifikovano žva¬ 
kanje suve proze, preživanje dosadne čame, bez soka talenta i to¬ 
pline oduševljenja — protokolsko iznošenje bračnih jeremijada i 
licemjerstva.« 39 

J asa Tomic izdao je svoje »Pesme« kao primjerak socijali- 
sticke 1 materijalističke poezije. S obzirom na idejnu osnovu tih 
pjesama Matoš je izrekao tvrdnju: nije u pjesmi materijalizam ili 
realizam ono što je čini simpatičnom, nego poezija. I nastavio je: 
U »Pesmama« dakle Jaše Tomića nema ni materijalizma ni socija¬ 
lizma, a što je ponajglavnije — u njima nema ni traga od pjesničkog 
talenta. A Jasa Tomic je kao stihodjeljac reprezentant — recimo 
— naših sviraca i poletaraca.« 40 


Veselinovićev roman »Hajduk Stanko« proglasio je Matoš 
sasvim neuspjelim: Vesehnović je uspijevao dok je iznosio ono što je 
poznavao, dok mu za historijski roman nedostaje i znanja i pogleda. 
On sve gleda kroz Mačvu. Umjesto da dade psihološki razrađena 
lica, 011 traži uzvišene efekte. Povodi se za Hugoovim »Jadnicima« 
ali su u Veselinovića hugoovski efekti smiješni. 41 

38 Nada 1896, 17, Brankovo kolo 1897. 

39 Nada 1896, 197. 

40 Nada 1896, 23. 

41 Brankovo kolo 1897, Vijenac 1897. 

O Katalinićevim »Zadnjim pjesmama« — o kojima je Hra- 
nilović bio napisao veoma pohvalan prikaz, a o kojima je pisao 
toplo i Marjanović — Matoš je pisao kao o knjizi u kojoj se, bez 
ijednoga ličnoga akcenta, nalaze elementi cijele starije hrvatske 
lirike, i u kojoj ima samo jedna jedina dobra pjesma. 42 

Begovićevu je »Knjigu Boccadoro« Matoš uzeo u zaštitu od 
Hranilovića i Politea, koji su, po njegovu mišljenju, u svojim ocje¬ 
nama govorili o svačem, samo ne o poeziji. Begovića je Matoš u 
cijeloj mladoj hrvatskoj lirici oko g. 1900 držao najvećim umjet¬ 
nikom. Svoj prikaz završio je: Oni koji u knjizi traže samo poeziju,, 
jer znaju da je ljepota zdravlje i snaga, a da je ljubav, zdrava 
ljubav, starija od g. Politea, pozdravljaju radosno tu knjigu, osje¬ 
ćajući da su najzdravije one knjige i one epohe koje najviše obiluju 
ljubavlju. 43 Itd. 

Glavna obilježja Matoševe kritike vide se najbolje iz onih 
njegovih opširnih članaka u kojima je on prikazivao pisce o kojima 
su pisali i drugi kritici, ali su dolazili do drugačijih rezultata nego 
što su bili njegovi, ili su njegovi rezultati bili isti, ali su ih oni 
drugačije obrazložili. Tako je Matoš, među ostalim, pisao o Stevanu 
Sremcu, Šimi Panduroviću i Laži Lazareviću, o kojima je pisao i 
Skerlić, te o Kranjčeviću i Vidriću, o kojima je pisao i Marjanović. 

Skerlić je Sremca prikazao kao reakcionarca, koji nije mogao 
da shvati kulturnih i socijalnih napora mlade Srbije, te je žučljivo 
napadao svaki pokret za napretkom. Prikazao ga je kao čovjeka 
koji se dobro snalazi samo među prostim svijetom, te je i sam 
sposoban samo za grube užitke i krupne šale. Po Skerlićevu shva- 
tanju, Sremac je bio pisac s jakom komičnom žicom, sposoban da 
nasmijava, ali koji u životu ne osjeća nikakvih problema: »Pojedine 
Sremčeve pripovetke, kada se samo pročitaju, mogu da razonode i 
nasmeju, ali kada ih čovek pročita sve, dobiva težak utisak niskoga 
i prljavoga života. Čovek bi hteo da se ukloni iz tih prčvarnica i 
aščinica, u kojima sve udara 11a užarenu mast i ustajao sir, i te 
kafanice i mehane sa zadahom jevtina duvana i isparenjima prosuta 
vina muče čoveka. I nas buni ta slika čovečanstva u najnižoj formi, 
taj niz fotografija i bioskopskih slika, bez ikakvog problema, no 
samo radi smeha i zabave.« 44 — O Panduroviću je Skerlić, nakon 

42 Letopis Matice srpske 1901 (knj. 210), 97. 

43 o. c. 

44 Pisci i knjige IV (3 izd.), 61—68. 

izlaska »Posmrtnih počasti«, pisao kao o nosiocu modernističke 
zaraze. 40 Lazarevića je pak prikazao kao reakcionarca koji je ka¬ 
rikirao napredne težnje radikala, i shvatio ga je više kao morali- 
stičkog i melodramatskog pisca za omladinu negoli kao umjetnika. 46 

Marjanovič je u svojim člancima prikazivao Kranjčeviča u prvom 
-redu s obzirom na njegov idejni razvitak, i na idejno značenje nje¬ 
gove pojave u hrvatskom socijalnom, političkom, kulturnom i mo¬ 
ralnom životu. Vidrića je pak Marjanovič pozdravio kao nosioca 
novog, vedrog i zdravog pogleda na svijet, ističući usto slikarske 
elemente njegove poezije. 

U Matoševim prikazima i ocjenama tih pisaca imade opazaka 
koje su slične opaskama Skerličevim i Marjanovićevim, ali je po¬ 
lazna tačka Matoševa uvijek druga negoli je polazna tačka Skerliča 
i Marjanovica. I Matos je imao pred očima idejni svijet u kome su 
živjeli prikazani pisci i koji su oni više manje iznosili u svojim 
djelima — ali je to činio u prvom redu zato da može bolje shvatiti 
atmosferu u kojoj su oni radili. I Matoš je prikazao Sremca kao 
čovjeka sa sklonošću prema starome, ali, kako je i sam bio tradicio¬ 
nalist, on tu crtu u Sremca nije'shvatio kao strančarstvo, nego kao 
intimnu crtu njegove ličnosti, pomoću koje če onda moći bolje 
objasniti njegovo književno stvaranje. »Sremac je više senzitivan no 
refleksivan. IJ cijelom njegovom djelu nema ni jedne originalne 
pozitivne misli« — kaže Matoš. Skerlić je k Sremcu pristupio kao 
socijalist prema svome protivniku, a Matoš je htio da ga shvati 
psihološki. Skerlić ga je shvatio u prvom redu s ideološke strane, 
Matos kao pjesnika. Za Skerliča je Sremac bio pisac žuči i niskih 
nagona, satirik i pamfletist, za Matoša pjesnik srca, humorist. 
Matos je o tome govorio: »Dok se od humorista traži u prvom 
redu sensibilitet, srce, satirik apeiuje na razum. Sremac nije pravi 
satirik, jer ima vise srca i instinkta od inteligencije i revoltirane 
logike.« Za Skerliča je Sremac bio pisac nižega reda, za širu pu¬ 
bliku, po Matoševu je on shvatanju bio pisac neprolazne vrijednosti, 
najbolji humorist srpski iza Ljube Nenadovića. Pa dok po Skerli- 
cevu shvatanju Sremac u svojoj cjelini zamara, Matoš je u njegovim 
djelima našao viši, filozofijski humor, govoreći u vezi s time: »Zato 
je humor posljednji stepen duha i sam sebi svrhom kao čista nauka 
i cista poezija, a humorist duh kojemu je cilj ona najviša emocija, 


45 Pisci i knjige, IV. 

46 Pisci i knjige, II. 

onaj najviši smijeh što izmiruje, harmonizira kontraste, što prašta 
čovjeku, jer je nemoćan, ne buneći se ni protiv gluposti, jer bez 
glupana ne bi bilo ni pametnih, onaj vedri smijeh što čisti dušu 
kao tragedija, gledajući tragiku ovog guravog svijeta kroz harmo¬ 
niju suze.« 47 

Kao i Skerlić i Matoš je (prije Skerlića, 1902) glavnim La- 
zarevićevim crtama držao patrijarhalnost, konzervativnost i senti¬ 
mentalnost, ali ga zbog toga nije hvalio ni kudio, nego su mu te 
crte i opet služile samo za razumijevanje piščeve ličnosti. Uz neke 
zamjerke Lazarevićevu stilu, Matoš je istaknuo svježinu njegovih 
pripovijesti, koje »teku kao vino iz burenceta«. Lazarevića je držao 
rođenim pripovjedačem i velikim umjetnikom, koji iznosi opažanja 
tako tačna da neki njegovi opisi radi plastičnosti, jedrine i lapidar- 
nosti znače maksimum realizma. 48 

Ocjenjujući Pandurovićeve pjesme, Matoš je, kao i Skerlić, 
pošao od dekadentnosti i modernizma. Upravo tzv. dekadentnost, 
koju je Skerlić smatrao bolešću, Matoš je držao naravnom reakcijom 
11a preživjeli naturalizam i prema tome zdravijom. Za razliku pak 
od Skerlića, koji je u Pandurovića nalazio imitacije lažnoga moder¬ 
nizma, Matoš u Pandurovićevim pjesmama nije našao idejno ništa 
novo — ali je prednošću i snagom ovoga lirika držao što je on 
pokazao sposobnost da iz poznatih elemenata sastavi sasvim nove 
slike psihičkoga života: »Sugerirati mutna duševna stanja kao 
pjesme bez riječi, slikati bez običnog slikanja, crtati jasne nejasnosti, 
bojadisati samo crnom bojom je umjetnost teška i neobična kao rad 
graveura kada jednom bojom izaziva cijelo šarenilo života. Pan- 
durović tim načinom lirske apstrakcije kadikad uspijeva da evo¬ 
cira što se inače izazvati ne da, da riječima mijenja boju i smisao, 
i da poda pravu sugestiju duševnog života u njegovoj bolesnoj i 
bezbojnoj neizvjesnosti. Pjesnik je tko zna reći ono što je slućeno, 
ali neizrečeno. Takve neizrecivosti ima u cijeloj toj poeziji...« 49 

Kao i Marjanović, i Matoš se donekle zadržavao na Kranjče- 
vićevim idejama, prikazavši u svome članku »Za Kranjčevića« (u 
Hrvatskom pravu 1908) ovoga pjesnika kao glas svih hrvatskih 
opozicija, kao pjesnika svih hrvatskih bolova. I u svome nekrologu 
»U sjeni velikog imena« pisao je on o Kranjčeviću s obzirom na 

47 Naši ljudi i krajevi, 95. 

48 Mlada Hrvatska 1902. 

49 Naši ljudi i krajevi, 183. 

njegovo značenje u hrvatskom narodnom životu, ali je ispitivao i 
snagu Kranjceviceve mašte, moć njegova predoćivanja, građu nje¬ 
gova stiha, njegov stil. Kranjceviceve misli proglasio je zastarjelima 
s evropskoga Stajališta, njegovu moć izražavanja ograničenom, nje¬ 
gove neke crte skolnickima. Kranjčevića je on, među ostalim, karakte¬ 
rizirao ovako: »Pjesnik, intenzivnog unutrašnjeg života, pjesnik 
duše i vlastite analize, više retoričan no liričan, više muzikalan no 
plastičan, pjesnik nemira — Kranjčević je posljednja evolucija na- 
šega pjesničkoga jezika, najbolji naš dojakošnji umjetnik riječi, 
srecan i u neologizmima . . . Fantazija mu nije velika, šala mu nije 
duhovita, filozofija mu je neoriginalna, ali snagom svog altruizma i 
muzikalnoscu lapidarnog izraza on je prva naša savremena literarna 
snaga, upravo najcisci glas naše savjesti.« 50 — »Dojam njegovih 
stihova je, kao kod Šenoe, Preradovića i Jakšića, više deklamatorski 
no umjetnički... On ima intenzivnost osjećaja, ali nema fantazije 
genija. On je violina, nije glasovir, akamoli orkestar. Talenat kao 
Dura Jaksic ili Palmovic, iza Preradovića bez sumnje prvi u redu 
dojakošnje hrvatske lirike.« 

Analizirajući stih, slike, ritam, jezik itd. u Vidrićevim »Pje¬ 
smama«, Matos je došao do rezultata: »Pjesme« su veliki pokušaji, 
ali mali uspjesi; Vidric je još uvijek diletant, rđav versifikator, bez 
i jedne metrički svršene pjesme. 51 

Dijeleći ideje pisaca od umjetničke vrijednosti njihovih djela, 
Matoš je u mnogo slučajeva dolazio u sukob s velikim dijelom 
hrvatske i srpske kritike svoga vremena. Bilo je to naročito onda 
kad je govorio o piscima koji su tek stupali u književnost, te su ih 
ideološki orijentiram kritičari zbog ovog ili onog razloga hvalili. 
Jelovsekove »Simfonije« držao je Matoš svačim prije, samo ne 
umjetnošću. ,J O Janku Poliću Kamovu pisao je pod natpisom »Li¬ 
rika lizanja i poezija pljuckanja« kao o baudelairovcu bez artizma, 
idealizma i talenta.' 50 Dok je hrvatska kritika u Kosoru gotovo 
jednodušno pozdravila hrvatskoga Gorkoga, Matoš je konstatirao 
da je Kosor doduše talenat, ali sirov talenat, primitivac, koji je 
i^nio interesantan materijal, ah koji nije umjetnik, i koga će pre¬ 
tjerane hvale, kao i Proku Jovkića, uništiti. Itd. 


50 o. c., 278, 291. 

51 Hrvatska smotra 1908, 20. 

52 Hrvatsko pravo 1900, br. 1395. 

53 Hrvatska smotra 1906, 296, g. 1907, 548. 

Ali i djela priznatijih i zrelih pisaca, o kojima su drugi 
redovno pisali s priznanjem, Matoš je često primao s rezervom. 

O romanu Ksavera Šandora Gjalskoga »Za materinsku riječ« 
pisao je kao o knjizi u kojoj su rđavi jezik i stil, kojoj je kompo¬ 
zicija slaba, u kojoj je karakterizacija blijeda, a misli banalne. 54 O 
»Velome Jožetu« Vladimira Nazora pisao je kao o djelu u kome 
se nalaze šlageri i poznate patriotske lozinke, obična politička di¬ 
daktika s alirama eposa i legende. 55 

O Jovanu Ducicu, koji je g. 1908 bio već jedan od najprizna- 
tijih srpskih pjesnika, Matoš je (nakon nepovoljnoga referata iz 
g. 1902) pisao i opet uglavnom nepovoljno — kao o pretencioznom 
estetu bez estetike. Matoseve su primjedbe Dučićevim pjesmama: 
Dučićev pejzaž mogaše zamisliti tko nije vidio polja, livada, lu¬ 
gova, nego samo s prozora ili na slikama. Dučić odabire maglu, 
noc i tminu, kad su krajevi bezbojni, i kad nije ni moguće vidjeti 
jasnih obrisa. Ducicevi su interieuri siromašni; snobovski — slike 
bivšega pučkoga učitelja koji na silu hoće da bude Parižanin. Sve 
Dučićeve pjesme imaju isti Stimmung, pa su samo monotone vari¬ 
jacije iste teme. 56 

O »Bijegu« Milutina Nehajeva, jedinom boljem romanu cijele 
modernističke književne generacije, Matoš je pisao kao o djelu 
koje je uspjelo kao protest protiv hrvatskih malogradskih prilika, 
ali koje nije uspjelo kao umjetnina: »To je velik moralan, ali ne¬ 
znatan umjetnički uspjeh.« 57 

Ali je Matoš isto tako, protiv mišljenja kritike, znao da 
naglasi pozitivne vrijednosti u pisaca koji, po njegovu mišljenju, 
nisu bili dosta priznati. Protiv mišljenja tadanje srpske kritike, on 
je (u Životu III) proglasio Miletu Jakšića najboljim srpskim pje¬ 
snikom poslije Vojislava Ilića, uživajući u jednostavnosti njegova 
izraza, u njegovu pejzažu, u svježini njegove poezije. On je u Mileti 
Jaksicu nalazio, u Srba, ono za cim je, po njegovu mišljenju, trebala 
da teži hrvatska književnost: da se evolucija moderne duše složi 
s narodnim našim instinktom, e bi tako spadali i mi u intelektualnu 
republiku svijeta, obogativši evropsku dušu našim, a našu modernim 
elementima. — O pripovjedalačkom radu Milana Šenoe pisao je 
Matoš prvi (u Savremeniku 1912) s velikim priznanjem, hvaleći 

54 Hrvatsko pravo 1906, br. 3080—3081. 

55 Hrvatska smotra 1909, 251. 

56 o. c., g. 1908, 427—428. 

57 Hrvatska sloboda 1909, br. 231. 

naravnost, neusiljenost, jednostavnost Šenoina pričanja, i ispore- 
đujući ga u tome s prvim novelistima: Merimeeom, Turgenjevom,. 
Daudetom i Maupassantom. 

Razlozi kojima je Matoš opravdavao ovakve svoje sudove 
o pojedinim piscima i njihovim djelima razlicni su. Ali ima u nje¬ 
govim kritikama nekoliko crta koje se ponavljaju. 

Polazeći sa stajališta da je u umjetnosti izrazaj, dakle stil* 
s\e, Matoš je u prvom redu analizirao stil pisaca o kojima je go¬ 
vorio. Rđav stil, nestašica ličnoga stila bili su za nj glavni znakovi 
slaba ili nikakva umjetničkoga talenta. U člancima o Sremcu, Vi- 
driću, Panduroviću, Gjalskome, Šimunovicu itd. velik dio sačinjava 
upravo analiza stila. Matoš je analizirao rečenicu po rečenicu po¬ 
jedinih pisaca, ispitujući atribute, poredaj riječi, fraze itd. Ispitivao 
je i preciznost izražaja, smisao rečenica, udarajući naročito na pisce 
koji su svoje misli odviše površno bacali na papir. Pišući na pr. o 
romanu »Za materinsku riječ«, Matoš je naveo 2 stupca primjeraka 
rđava stila, zaključujući: Kad bi taj roman bio skolska zadaća* 
pisac bi bez sumnje dobio drugi red. 

Držeći formu bitnim obilježjem umjetničkih djela, Matos je 
naročito analizirao stih hrvatskih i srpskih pjesnika. U člancima o 
Domjaniću, Kranjčeviću, Panduroviću, Rakiću, Vidriću, Mileti 
Jakšiću itd. velik dio zapremaju analize stiha. S obzirom na me¬ 
triku, Matošev je zahtjev bio: apsolutno točan ritam, u skladu 
s govornim štokavskim akcentom, i apsolutna savršenost, i po mo¬ 
gućnosti novost sroka. Pravio je metričke sheme i na taj način 
dokazivao opravdanost svojih sudova. Analiza pjesama Vidricevih, 
B akićevih, Domjanićevih itd. dovela ga je do zaključka kako u nas 
imade malo pjesama koje bi odgovarale rigoroznim zahtjevima u 
pogledu forme. Analiza Vidriceva i Rakiceva ritma dovela ga je 
na pr. do zaključka da ni u jednog od ove dvojice pjesnika nema 
ni jedne formalno besprikorne pjesme, koja bi se dala uglazbiti tako 
da bi se svaka strofa mogla pjevati na melodiju prve strofe. 

Analiza stila i pjesničke forme osnovi su Matoševe kritike. 
Matoš je prvi u Hrvatskoj ukazivao na pojave kojih se prije njega 
nije nitko ozbiljnije dodirivao. Prema estetickoj analizi Markovi- 
ćevoj, koja se iscrpljivala u analizi kompozicije, prema kritici 
Marjanovićevoj i kritici Jakše Čedomila, koji su ozbiljno ispitivali 
piščev nazor na svijet, prema kritici Milutina Nehajeva, koji je u 
velikom dijelu svojih članaka tražio veze između duha vremena 1 

djela o kojima je govorio, Matoš je glavnu pažnju svratio na piščev 
izražaj, preciznost njegovih misli. Imajući pred očima klasike i pisce 
kao Flaubert, Matoš je u književnim djelima tražio jednostavnost, 
koncentriranost, a udarao je na sve ono što je moglo da potsjeti na 
razbarušenost, namjerno traženje efekata, i si. 

__ v U svojim kritikama Matoš se osvrtao i na ostale elemente 
književnih djela: na piščev nazor na svijet, njegove ideje, književnu 
građu, kompoziciju, doživljenost, iskrenost, opseg njegova talenta, 
ltd. Pored toga,^Matoš je pazio i na jezik, izričući, kao i Marjanović" 
princip: Jezik, čist materinji jezik poznavati prva je i ponajglavnija 
dužnost svakoga pisca. Tko ga ne poznaje, može biti uman, odličan, 
zanimljiv čovjek, ali dobar, uspješan pisac — nikada. 58 

Jedan od tipičnih Matosevih članaka ocjena je Domjanićevih 
»Pjesama« (Naši ljudi 1 krajevi). Oborivši se prvim svojim rečeni¬ 
cama u tome članku na »Obzor«, koji je o toj knjizi donio veoma 
pohvalan prikaz, Matos je nastavio: »O strukturi tih stihova, o 
■vrijednosti i o kakvoći te poezije u toj kritici, razumije se, ni 
sevapa.« — Nakon nekoliko rečenica o Domjaniću kao čovjeku, o 
njegovu podrijetlu i temperamentu, Matoš je, protivno od »Ob¬ 
zora«, ustvrdio kako u tim »Pjesmama« imade i veoma dobrih, ali 
1 sasvim početničkih pjesama. Da to dokaže, proveo je analizu 
Domjanićevih rima, Domjanićeva ritma, Domjanićeva jezika, 
Domjanićeva stila. U svim dijelovima svoje analize Matoš je došao 
do nepovoljnih zaključaka. Naveo je najprije velik broj nevaljalih 
si okova, velik broj rđavih stihova, spomenuo velik broj provinci- 
jalizama, mnogo banalnih, otrcanih atributa starije naše lirike, 
konstatirao je velik broj sličnosti između Domjanića i Arnolda, 
Dučića, Poea, Verlainea, itd. Ispitujući sadržaj Domjanićeve lirike, 
Matoš je ustvrdio da je ljubavna lirika Domjanićeva banalna, a 
n j e g°v zanos i čežnja za prošlim vremenima nešto knjiško, jer u 
Hrvatskoj 18 vijeka plemstvo nije živjelo onako kako to prikazuje 
Domjamć. — Svoj postupak u ovoj kritici opravdavao je Matoš 
riječima: »... neumitna formalna kritika je od prijeke nužde kod 
nas, gdje i najmoćniji lirici nijesu oblikom pravilni i dotjerani, gdje 
su najveći talenti tako slabi umjetnici, te mi nemamo osim Mažu- 
ranića pjesnika savršenog, kod kojega bi u pogledu forme mogli 
u “ v tl ; << ~ Ali > nakon cijele analize, Matoš je svoju ocjenu završio 
mišlju da u Domjanića imade pjesama kakve mogaše dati samo 
pravi, rođeni pjesnik, pjesama dostojnih da uđu u svaku antologiju. 


58 Ibid. 

Pišući književne ocjene, Matoš je tvrdio da je apsolutno ne¬ 
zavisan, i da ga nikakav obzir ne može ponukati da piše neiskreno. 
U polemici s »Pokretom« (u »Hrvatskom pravu« 1905) pisao je: 
»Ako sam primao kakve kukavne potpore, ne mišljah da ih primam 
za ograničenje svoje literarne slobode. Da mi rođeni otac napiše 
glupost, ja bih ga bez obzira na sinovske dužnosti nemilosrdno 
kritikovao.« 

Da dokaže kako je nezavisan, on je znao biti naročito strog 
prema prijateljima. O Katalinićevim »Zadnjim pjesmama« napisao 
je apsolutno nepovoljnu ocjenu nakon što ga je pjesnik u Parizu 
novčano potpomogao. Prema protivnicima opet morao je biti iz 
principa oštar. Tako je Matoš najvećim dijelom pisao negativne 
ocjene. On je sam u jednomu feljtonu »Obzora«, u nekrologu 
Oskaru Diirru (Vijenac od pelina, 1913) priznavao da je u funkci¬ 
jama suvremene hrvatske književnosti bio uglavnom negativ — 
potreban i većinom koristan. Kažu da je Kranjčević u šali znao 
reći kako je on jedini hrvatski pjesnik kojega Matoš nije isjeckao. 
Radi svojih kritika Matoš je gubio prijateljstva (Veselinović), ili si 
stvarao protivnike. U vrijeme kad je on najaktivnije radio na kritici, 
o njemu su pisali: »Naš izvjesni Pietro Aretino stao je da od prvoga 
do posljednjega našega literata na poznati način obdjelava, ma- 
sakrira, i da se ruga svima poprijeko.« 59 — U svome članku »Psi¬ 
hologija peglanja« (u Riječi 1913) Livadić je iznio recept po kome 
Matoš piše svoje ocjene: nekoliko stilističkih zadjevica, nekoliko 
filologizama, uputa u smještanje riječi, zlobno, perfidno i lažno 
citiranje, jedan, dva ili tri vica, i onda bombe — »loša knjiga«, 
»škandalozna knjiga«. 

Matošu su predbacivali da njegova analiza detalja znači tra¬ 
ženje buha u književnim djelima. Njegovu su kritiku nazivali pam- 
fletskom, herostratskom, ličnom. Rečeno je kako je on vrlo često 
pisao veoma toplo o običnim seoskim župnicima, kao o naročito 
vrijednim ljudima, a o Domjaniću, Skerliću, Marjanoviću načinom 
kojim govori školnik o zločestim dječarcima. Udara na pr. u oči 
kako je on pisao s priznanjem o crticama Selka Nine »Život« u 
istom broju Letopisa Matice srpske u kome je govorio sasvim nepo¬ 
voljno o Katalinićevim pjesmama (br. 210). O Dežmanu i Livadiću 
pisao je kao o starim fosilima, u istome godištu »Hrvatske slobode« 


50 Jug-Zvono 1912, 70. 

(1909) u kome je pisao o Mihovilu Danku kao o lijepom pjesničkom 
talentu. Ali, da se shvati ispravno značenje i vrijednost cjelokupne 
Matoševe kritike, treba imati pred očima nekoliko činjenica. 

Matoš je bio impresionist, priznavajući i sam da kritik ne 
može i ne mora biti apsolutno konsekventan u svojim sudovima, 
nego mora biti konsekventan u tome što će uvijek iskreno iznositi 
svoj dojam. Konsekventnost u mislima držao je čak i nedostatkom, 
jer samo čovjek koji se ne razvija može biti trajno dosljedan. 

U velikom dijelu svojih članaka Matoš je polemizirao — i 
zato je, radi efekta u polemici, namjerno isticao slabe strane knjiga 
ili pisaca o kojima je govorio. 

U velikom dijelu Matoševih ocjena — naročito u člancima 
koji su štampani u Hrvatskom pravu ili Hrvatskoj slobodi, pa u 
Hrvatskoj smotri — preteže katkad politička, pa i stranačka žica 
nad estetičkom. Iako je Matoš i u listovima svoje stranke, naročito 
u »Hrvatskoj smotri«, pokazivao crte potpune duhovne samostal¬ 
nosti, ipak je u pojedinim razdobljima njegova rada stranački 
novinar bio u njemu katkad jači od umjetnika. Naročito su u tom 
pogledu karakteristični njegovi mnogobrojni feljtoni u Hrvatskom 
pravu, u kojima je sistematski, kroz mjesece i godine, izricao za¬ 
jedljive opaske o svemu onome što je izilazilo u Savremeniku i o 
onome što je radilo Društvo hrvatskih književnika. 

Sve to ne bi toliko udaralo u oči kad bi Matoš jedno isto 
mjerilo upotrebljavao za sve književnike od reda. Ali dok je žestoko 
udarao po Gjalskome, Domjaniću, Skerliću, Marjanoviću, itd., dok 
je iznosio mnogo nepovoljnih opazaka o Vidriću, Domjaniću, 
Kranjčeviću, hvalio je Selka Ninu, Iva Grohovca Riječanina, 
Mahoresa, Mićuna Pavićevića. 60 

Čini se da je Matoš svoje kritike pisao uglavnom s dvojakih 
pobuda. Jedne je pisao zato što je osjetio potrebu da nešto kaže o 
piscima i njihovim knjigama, a druge je pisao u prvom redu zbog 
toga sto je htio da reagira na tuđa mišljenja. Članci prve vrste 
razlikuju se od članaka druge vrste već po intonaciji, kao i po 
temperaturi koja iz njih izbija. Tako su i neke opsežnije, važnije 
Matoševe kritike napisane u prvom redu kao reakcija na sudove 

60 O Grohovcu Riječaninu: Naši ljudi i krajevi (Oko Rijeke). — O 
Mićunu Pa vicevi ću: Savremenik 1913 (Kosovska najnovija literatura) — O 
Vidriću i Domjaniću: Hrvatsko pravo 1905, br. 3037. — O Kranjčeviću i Tre- 
sicu: Hrvatsko pravo^ 1908, br. 3729. — O Mahoresu: Hrvatsko pravo 1908, 
br. 3904. — O Vidriću: Naši ljudi i krajevi, 196. 

s kojima se Matoš nije slagao. To se vidi već po samim počecima 
takvih kritika. 

Članak o Rakicu (»Lirska šetnja«) počinje se riječima: »I kod 
najobičnijeg uspjeha odlučuje sreća. I pisci se dijele, kao ostalo 
čovječanstvo, u dvije kategorije. Jedne juri baksuz, drugi imaju 
sreću... Takav čudnovat uspjeh doživio je M. M. Rakić sa svojim 
»Novim pjesmama«. 61 

Ocjena Domjanićevih »Pjesama« započinje: »Ti su stihovi 
imali dosta sreće. »Obzor« pravio je reklamu za tu knjigu još prije 
no što je izašla.« 62 

Početak ocjene romana »Za materinsku riječ« glasi: »Nema 
hrvatske knjige oko koje se diže veća reklama. Barnum je slab 
kritičar, reklama je slaba recenzija. Pročitavši ovo djelo, uvjerih se 
i opet o besprimjernoj anarhiji naših književnih prilika.« 63 

I onda je Matoš redovno nastavljao u istom tonu dalje,, 
s oštrom analizom dotadanjih sudova i dokazima kako oni ne valjaju. 
Karakterističan je za takav njegov postupak slučaj sa Šimunovi- 
ćevim »Tuđinom«. O »Mrkodolu« pisao je on u Hrvatskoj smotri 
1909 vrlo prijazno. Ali u vrijeme kad je izišao Tuđinac, Matoš je 
polemizirao s Drechslerom, koji je taj roman, kao urednik Matičinih 
izdanja, veoma pohvalio. Matoševa ocjena počinje se rečenicama: 
»Primivši taj roman, pročitah ga tek do sredine. Dalje nisam mogao, 
žalea da ova knjiga ne spada k uspjelima među ovogodišnjim Ma¬ 
tičinim knjigama... Pročitavši taj panegirik (t. j. Drechslerov), 
pročitah 1 opet na silu Šimunovićev roman i uvjerih se ponova da 
Dr. Drechsler, urednik Matičinih izdanja, ne napisa kritike, već 
običnu reklamu.« 64 — U svojoj analizi »Tuđinca« Matoš je, s pra¬ 
vom, raščimo 1 psihologiju Šimunovićevih lica, i kompoziciju ro¬ 
mana, i njegovu tendenciju, i piščev jezik, i njegov stil, dolazeći u 
svemu do sasvim negativnih rezultata. Ali, bez obzira na ispravnost 
ili neispravnost njegova konačnog suda o slaboj umjetničkoj vrijed¬ 
nosti Šimunovićeva djela, Matoš je očito u prvom redu išao za tim 
da pobija Drechslera. On je zato izricao i ovakve prigovore: Zašto 
Stanka Lukavca, glavno lice romana, nije njegov otac, pozitivan 
čovjek, uzgojio za kakvo praktično zvanje? Kako kulturan čovjek 
može vjero vati u čarolije? Kako da toga Stanka, mlada i zdrava 

01 Savremenik 1912, 492. 

62 Naši ljudi i krajevi, 198. 

63 Hrvatsko pravo 1906, br. 3080. 

64 Savremenik 1912, 41 

čovjeka, nisu uzeli u vojnike? Kako se čovjek može osjećati tu- 
đincem u svojoj zemlji, kad je Hrvatu cijela Hrvatska dom? — 
Neka od ovih pitanja očito nisu ni u kakvoj vezi s djelom, jer pisac 
nije dužan davati odgovore na pitanja koja eventualno interesiraju 
laika, a nisu ni u kakvoj organskoj vezi s okosnicom djela. Neka 
pak od njih, postavljena u književnoj kritici, prenose težište spora 
na etičku bazu, i prema tome izvan estetike — a to je činjenica 
koju je Matoš inače vrlo dobro zapažao kad je govorio na pr. o 
Skerliću i Marjanoviću. 

Sasvim je drugačiji ton upotrebljavao Matoš kad je govorio 
o piscima s kojima je simpatizirao, ili o kojima nije imao razloga 
da govori nepovoljno. Već prve rečenice takvih članaka pokazuju 
da ce oni biti pohvalni. Na početku eseja o Harambašiću stoji među 
ostalim: »Zdrav kao stari Egipćanin, veseljak kao pravi Slavonac 
i drevni Tirinšanin, klonu slomljena srca i pomračena uma.« 65 
Članak o »Kvarnerskim pripovijestima« Milana Šenoe počinje: 
»Da Dr. Milan Šenoa nije sin čuvena oca, mnogo više bi se dosele 
o njem vodilo računa u suvremenoj našoj književnosti.« 66 

Matoš je i u ovakvim slučajevima provodio analizu stila, 
jezika, kompozicije, forme, ali s drugim rječnikom i drugačijim 
tonom. U člancima ovakve vrste on je najprije iznosio pozitivne 
crte pisaca o kojima je govorio, a tek onda negativne. U člancima 
o Domjanicu, Dučicu, Kranjčeviću, Vidriću, Šimunoviću itd. go¬ 
vorio je o nedostacima opširno, a sve što je rekao pozitivno zbio je 
u malen broj rečenica. U člancima pak o Selku Nini, Mileti Jakšiću, 
Harambasicu, Mahoresu, Kovačiću, itd. govorio je veoma toplo ili 
o samim ličnostima pisaca, ili o idejnom značenju njihovih pojava. 
Prigovore je pak zbio u nekoliko rečenica. — Opažajući nedostatke 
u bližih mu pisaca, Matoš je prelazio preko mnogočega. Tako je 
na pr. Harambašićevu pjesmu »Molitva« držao divnom, nalazeći u 
njoj cijeloga Kranjčevića 67 i ne opažajući koliko je Harambašić uzaj- 
mio od Jakšića. U Kranjčevićevu pak »Zadnjem Adamu« vidio je 
banalnost i teatralnost. Tako čitalac dobiva iz Matoševih članaka 
dojam kako je Harambašić znatniji pjesnik od Kranjčevića, Domja- 
nića,i Vidrića, Mileta Jakšić od Rakića i Dučića, itd. 

Matoševe kritike treba podijeliti i s obzirom na to kome je 
vremenu pripadao pisac o kome je on govorio. Kao impresionist, 

65 Feljtoni i eseji, 53. 

66 Savremenik 1912, 662 . 

67 Feljtoni i eseji, 54. 

Matoš je mogao na osnovu svježih dojmova pisati samo o svojim 
suvremenicima. Kad je pisao o njima, njegove su impresije bile- 
uglavnom nove i tačne. Ali o starijim je književnicima pisao uglav¬ 
nom na osnovi sjećanja, ili na osnovi tuđega mišljenja, a nije samo¬ 
stalno proučavao starija književna djela. Sve ono što je usput go¬ 
vorio o Preradoviću, Vrazu, Šenoi, Martiću, Markoviću itd. napi¬ 
sano je očito na osnovi sjećanja iz gimnazijskih dana. Tu je Matoš 
samo ponavljao obična školska shvatanja. I onda kad je pisao 
opsežnije članke o piscima koje je htio prikazati (Kovačić, Haram- 
bašić), on nije savjesno pročitao djela o kojima je govorio, nego je 
uglavnom razvijao dojam što ga je dobio površnim poznavanjem 
materijala o kome je riječ. Njemu je bilo dosta da uhvati nekoliko 
crta na osnovu kojih će moći dati živ, cjelovit i duhovit portret 
pisaca o kojima će govoriti — bez obzira na to koliko taj portret 
odgovara stvarnosti. Tako je on na pr. Kovačića prikazao kao 
čovjeka herojske duše, koji je stradao od malenih hrvatskih prilika. 
O Harambašiću je pisao kao o čovjeku koji je poludio od Hrvatske. 
Itd. Sve je to lijepo, i Matoševi portreti imadu vrijednost kao 
samostalne umjetnine — samo što ne odgovaraju stvarnosti. Koliko 
je i samome Matošu bilo malo do stvarnosti vidi se na pr. iz slučaja 
s Kovačićem. U portretu o ovome piscu on je govorio o ranoj nje¬ 
govoj ćelavosti. Kovačićeva obitelj upozorila ga je na to da je Ko¬ 
vačić i umro s bujnom kosom — ali on svejedno nije htio popraviti 
toga detalja — uvjeren da on bolje odgovara njegovoj slici o piscu. 
On je čak govorio o Kovačićevim »Listovima iz Bombaja«, pače o 
njima izricao svoj sud — iako Kovačić nije pisao nikakvih Listova 
iz Bombaja. Netačnih podataka ima u velikom broju njegovih 
članaka. 

6 . 

Svi ovakvi pojavi u Matoševoj kritici mogu da se u prvi 
čas čine veoma važnima. Oni su doista važni u živoj književnosti, 
jer piscima nije svejedno kojim se tonom u javnosti o njima 
govori. Ali kad oni već pripadaju prošlosti, ne treba ih sma¬ 
trati odlučnima za prosuđivanje nekoga pisca. Ton kojim kritik 
govori može biti fin ili prost, ozbiljan ili zajedljiv, kritikovo znanje 
može biti potpuno ili nesolidno — ali je glavno pitanje da li je on 
osjetio umjetničke elemente ili nedostatke djela o kome piše i iznio 
ih, ili nije. Pitanje je, dalje, da li je on znao upozoriti na pojave 
kojih drugi nisu opazili, i da li su se njegovi sudovi održali ili se 

nisu mogli održati. Pogrdan pak ili nezgodan ton kojim se služi 
kritik postaje s vremenom samo literarno-historijskim dokumentom, 
koji. više osvjetljuje kritičara nego što pogađa onoga kome je na¬ 
mijenjen. Ako je nepravedan, pada on svom težinom na samoga 
kritičara. 

Ton Matoševih kritika, povod zbog kojega su mnoge od njih 
morale da glase upravo onako kako glase, efekt što su ga one iza¬ 
zivale, pripadaju već među takve literarno-historijske dokumente. 
Ali se Matoševi sudovi mogu kontrolirati iskustvima što ih je knji¬ 
ževnost stekla kroz 2—4 decenija otkad su oni izrečeni. 

Najveći dio opažanja što ih je Matoš iznio u svojim ocjenama 
bio je tačan, naročito u onim slučajevima kad je on pisao o knji¬ 
gama koje su drugi hvalili. Svi oni literarni početnici što su se 
javljali koncem 19 i početkom 20 vijeka u hrvatskoj i srpsko; 
književnosti, i kojima je Matoš — unatoč povoljnome mišljenju 
jednoga dijela kritike — ili sasvim porekao umjetnički dar ili je 
strogo pisao o njihovim nedostacima, ili su doista iščezli iz knji¬ 
ževnosti, ili ti njihovi počeci ostaju samo interesantni literarno- 
historijski dokumenti. To vrijedi i za velik dio Matoševih članaka 
o knjigama koje su pisali pisci koji su već bili stariji i koji su već 
uživali neki glas. Isto tako, Matoš je prvi upozorio na istinske 
umjetničke vrijednosti u pisaca kraj kojih su drugi kritici prolazili 
bez razumijevanja (Ivana Brlić Mažuranić, Milan Šenoa, Mileta 
Jakšić). 

Ali, iznoseći mnogo veoma dobrih i originalnih pojedinačnih 
opažanja, Matoš je veoma često griješio u svojim konačnim sudo¬ 
vima, naročito kad je određivao mjesto koje bi trebalo kome piscu 
pripasti u hijerarhiji naših književnih vrijednosti. On je često odviše 
naglasio dobra opažanja na štetu cjeline — ili podvlačeći pogreške 
koje same po sebi nisu toliko važne, ili naglašujući namjerno jednu 
prednost kod jednoga pisca, a ne videći je kod drugoga. Samo tako 
mogao je u njegovim ocjenama proći Harambašić kao formalni 
virtuoz, a Vidrić kao formalni diletant, Preradović kao velik duh, 
a Kranjčević kao poluinteligenat. 

Matoš je imao prirođen kritički dar, razlikujući instinktivno 
djela koja su potekla iz istinskih umjetničkih dispozicija od djela 
koja su napisana kao produkt taštine, razmetljivosti, patriotskih 
nakana itd. On je imao izrađen književni ukus, smisao za logiku, 
red, psihologiju, ne dajući se zabliještiti zvukom fraza i lijepo na- 

mještenih riječi. On je imao priličnu dozu opravdanog konzerva¬ 
tivizma, ne zanoseči se slijepo za svima novostima, nego držeći se do 
neke mjere starijih prokušanih vrijednosti. U isto doba, on je imao 
i dosta tolerantnosti: da ne sudi pisaca i njihovih djela prema struji 
kojoj su pripadali, nego u prvom redu s obzirom na njihove općeno- 
ljudske i umjetničke kvalitete. U njegovim opsežnijim kritičkim 
člancima o priznatijim piscima (Kranjčević, Sremac, Domjanić, 
Harambašić, itd.) imade rečenica zbog kojih su ti članci izazivali 
zabunu u vrijeme kad su izišli. No ako čovjek prijeđe preko tona 
kojim su neki od njih pisani, i pusti s vida efekat što ga je sam 
Matoš u nekim slučajevima htio postići, dolazi do rezultata kako 
u njima imade velik broj opažanja koja su tačna. Ta su opažanja 
iznesena često u uzgrednim rečenicama, Matoš ih nije opširnije pot¬ 
krepljivao. Ali je važna baš činjenica što ih je iznio. Tako se nje¬ 
gove studije o Kranjčeviću i Sremcu mogu smatrati najboljim stu¬ 
dijama o ovim piscima koje su napisane prije rata, s obzirom na 
umjetničke kvalitete njihova književnoga rada, a i s obzirom na 
idejno značenje što su ga ovi pisci imali. Njegova studija o Haram- 
bašiću — ma koliko da se ona čini netačnom nakon sudova Janka 
Iblera i Jakše Čedomila o ovome liriku — isto je tako primjer kako 
k piscima treba pristupati sa srcem, a ne osuđivati ih dogmatski, 
pa će čovjek katkad naći vrijednosti kojih se tzv. objektivnošću 
ne da pronaći. 

Najvažnije su Matoševe kritičarske crte: što je konsekventno 
išao za tim da provodi estetičku ocjenu književnih djela, ali ne 
više formalističkom metodom Franje Markovića, ne sa stajališta 
realizma, kako je to radio Ibler, ne slijedeći samo Tainea i Sainte- 
Beuvea ili talijanske kritičare, ili Brunetierea, kako je to radio 
Jakša Čedomil, nego metodom u kojoj se opažaju elementi cijele 
novije evropske kritike — od Sainte-Beuvea do Anatola Francea. 
Za razliku od Markovića, Iblera, Jakše Čedomila, Branimira Liva- 
dića, Ivana Krnica — koji su svi više manje htjeli da provode 
estetičku kritiku, Matoš je prvi, svjesno, provodio analizu stila po¬ 
jedinih pisaca, naglašujući potrebu ustrajnog, sistematskog, savjesnog 
rada pri stvaranju umjetničkih djela. On je prvi svjesno nabacivao 
probleme naše moderne metrike i našega stiha uopće, ne zadovo¬ 
ljavajući se običnim šablonskim rečenicama većine naših kritika. 
On je prvi u hrvatskoj kritici uspio da napiše žive portrete pojedinih 
pisaca, na osnovi biografskoga materijala i analize njihovih djela. 

\ 

I jednim, i drugim, i trećim elementom svoje kritike Matoš je mnogo 
djelovao — i u pozitivnom i negativnom smislu: upućujući stva¬ 
raoce na svježija shvatanja i onemogućujući u hrvatskoj književnosti 
pojave kakvi su u njoj bili cesti sve do u 20 vijek. 

Provodeći poslove ovakve vrste, i Matoš je, naravno, morao 
da griješi. 

Analizirajući rigorozno smisao stihova ili rečenica, on je kat¬ 
kad predbacivao piscima kao pogrešku nešto čega sam nije pravo 
razumio. On na pr. navodi Kranjčevićeve stihove: 

Crkvica cjelova tvojih tužno i osamno lebdi, 

Kraj nje brodolom vjernik joj plače. 

i nadovezuje: »Već i brodolom crkvice teško je pomisliti, ali 
na brodolom na suhu, gdje se pored brodolomne kapelice može i 
plakati — za našu maštu to je malo previše .« 68 — Ali je jasno da 
je Matoš pogrešno shvatio ovaj odlomak Kranjčevićeve pjesme, jer 
je ovdje pjesnik mislio na brodolom vjernika, a ne na brodolom 
crkvice (kako je već Wenzelides pomenuo u svojim »Književnim 
studijama«). 

U cijeloj svojoj kritičarskoj djelatnosti — i u Srbiji i u 
Hrvatskoj — Matoš je konsekventno udarao na profesore, koji po 
njegovu mišljenju unose u literaturu školničke, pedagoške crte, i 
pokazuju više marljivosti negoli istinskoga osjećanja za izrazito 
umjetničke vrijednosti. A ipak, cijela Matoševa analiza metrike i 
stiha, kako je najbolje došla do izražaja u ocjenama Vidrićevih i 
Rakićevih pjesama, završujući se sasvim nepovoljnim rezultatom 
kako u cijeloj hrvatskoj i srpskoj lirici nema niti jedne formalno 
sasvim besprikorne pjesme, samo je čisto školnička primjena jednoga 
pogrešnoga principa. Taj princip postavio je Trnski, koji nije bio 
školnik, a razradio ga je dalje Šenoa, ali su se protiv njega bunili 
pjesnici. Matoš, koji se smatrao bližim pjesnicima nego profesorima, 
primijenio ga je u svojoj kritici na takav način kako to nikad nije 
učinio nitko od nastavnika. 

Matoševe misli o sroku, činjenica što su mu imponirale kom¬ 
plicirane pjesničke vrste (sonet), — sve je to bilo važno u vrijeme 
kad je kritik pomoću takvih sredstava upućivao pisce na savjestan 
rad oko izgradnje stiha. Ali te stvari nisu toliko važne kako je to 
mislio Matoš, niti su njegovi pogledi apsolutno ispravni. 


fi8 Naši ljudi i krajevi, 280. 

Analiza stila i jezika, kako ju je Matoš provodio na djelima 
naših boljih pisaca, potrebna je i vrijedna — ali je Matoš sam često 
i odviše išao za tim da pokaže kako nešto znade bolje od drugih, 
i htio je pošto poto imati pravo. Zato je on i odviše često izdizao 
sitnice kao neke veoma krupne nedostatke. 

Ali, bez obzira na metodičke nedostatke Matoševe kritike, 
njegovim kritičkim sastavcima daje vrijednost činjenica što je on i 
u ovoj vrsti svoga književnoga rada nastojao biti umjetnik. Ti se 
sastavci, i o neznatnim piscima, i u slučajevima kad se čovjek ne 
slaze ni s jednom Matoševom mišlju, i o stvarima koje čovjeka 
nikako ne zanimaju, mogu citati kao članci koji imadu svoju vrijed¬ 
nost i nezavisno od onoga što ih je izazvalo. Matoš je bio prvi 
hrvatski kritik koji nije nikad i ni u kome slučaju bio samo običan 
referent o novim knjigama, nego se i u kritici na neki način iživlja¬ 
vao, i izrađivao svaki svoj člančić apsolutno savjesno. 

Po metodama svoje kritike, po tonu kojim je pisao svoje knji¬ 
ževne ocjene, po elementima što ih je tražio u književnim djelima, 
Matoš se u prvi čas pričinja osebujnim kritikom, bez veza s hrvat¬ 
skom — i srpskom — kritikom svoga vremena. Naročito čovjek 
dobiva taj dojam, ako imade pred očima ono što je Matoš pisao o 
Marjanoviću i Skerliću — najizrazitijim pretstavnicima onoga 
pravca u hrvatskoj i srpskoj kritici kome je on sam poricao tako 
reći svaku vrijednost. Ali ako čovjek pusti s vida Matošev način 
izražavanja i njegove odnose s pojedinim književnicima, a gleda na 
njegove literarne simpatije, onda dolazi do zaključka kako je i on, 
u stvari, makar i drugim putovima, išao za onim istim ciljevima 
za kojima su išli i drugi istaknuti pretstavnici hrvatske i srpske 
književnosti u godinama prije rata. — Napisavši mnogo nepovoljnih 
primjedaba o Skerlićevim »Piscima i knjigama«, Matoš je svoju 
ocjenu ipak završio rečenicama: 

»Pa ipak, kod njega nalazim mnogo simpatičnih crta. Energiju. 
I njega guši naš zaparloženi, kukavni život, atmosfera kao u za¬ 
tvorenim cijele zime kafanicama, punim smrada, dima, ispušenih 
cigara i ispušenih eksistencija, glupih diskusija i glupih novina, 
patvorenog pića i patvorenih bića. I Skerlić traži utjehe u knjigama.« 
»Glavno je — gresti prema idealu .« 69 


o. c., 171—172. 

Kao i Skerlić, i Matoš je uzdizao Boru Stankovića kao prvog 
srpskog pripovjedača . 70 Kao i Skerlić, i Matoš je ustajao protiv 
svega importiranoga, knjiškoga i pomodnoga , a za iskren, nepa¬ 
tvoren izraz naše narodne psihe. Kao i Skerlić, i Matoš je volio 
Glišića, Veselinovića i slične pisce sela, spominjući, kao i Skerlić, 
»le geste auguste du semeur«. Kao i Marjanović, unatoč različitim 
formulacijama, i Matoš je uzdizao Kranjčevića kao najjači glas 
hrvatske savjesti. Kao i Marjanović, i Matoš je Vidrićevu najpozi- 
tivniju crtu nalazio u njegovu pejzažu, pejzažu naše zemlje. Kao i 
velik dio predratnih hrvatskh kritičara, i Matoš je u Nazoru* 
Šimunoviću, Meštroviću pozdravio nosioce novih, zdravih pogleda 
na život i narod. Kao i Skerlić, i Matoš je više volio Rakića nego 
Dučića — upravo radi nacionalne note koju je našao u njegovoj 
lirici, i radi njegova dodira s rođenom zemljom. Način kako je te 
svoje simpatije izražavao Matoš razlikuje se u mnogome od načina 
kako su to radili ostali kritici — ali stvarna je podloga ista. 

Kao i Marjanović, i Matoš je o Begovićevoj lirici pisao dva 
puta: prvi put u »Letopisu Matice srpske«, kad je izišla »Knjiga 
Boccadoro«, a drugi put kad je izišlo »Vrelo«. Prvi put je i Matoš 
pozdravio Begovića kao nosioca ljepote i zdravlja, a drugi put je, 
kao i Marjanović, osudio njegovu liriku. Razlozi zbog kojih je to 
učinio drugačiji su od Marjanovićevih. Marjanović nije udario na 
Begovića lično, nego na njegov estetizam. Matoš je pak taj Be- 
govićev estetizam držao još najsimpatičnijom stranom Begovićeva 
»Vrela«. Ali, kao ni Marjanović, ni Matoš nije u toj knjizi nalazio 
više ni prirodu ni zdravlje, nego puste, beskrvne imitacije, i svuda 
samo jedan osnovni ton — libertinstvo i hedonizam . 71 — Dokumen¬ 
tacija je različita, ali su zaključci isti. Nije važno, kad su oni imali 
pravo, da li kad su o Begoviću pisali prvi put, ili kad su pisali 
drugi put, ali je zanimljiva činjenica kako su se razvijali pod¬ 
jednako. 

I s Matošem se, kao i s Marjanovićem i Nehajevom, od po¬ 
jave »Knjige Boccadoro« do pojave »Vrela« zbila važna unutarnja 
promjena. On se vratio svojoj zemlji — ne samo fizički, nego i 
svojim pogledima na književnost. Nije više isticao samo potrebu da 
književnost bude nesmetan izražaj umjetničkih dispozicija svojih 
autora, nego je stao isticati i dužnosti umjetnika prema domovini. 

70 Savremenik 1910 (Nova knjiga B. Stankovića), Hrvatsko pravo 190S, 
br. 3696. 

71 Hrvatsko kolo 1912, 477. 

U svome članku »U povodu izložbe Medulića«, koja je bila 
priređena uz krilaticu »Nejunačkom vremenu u prkos«, Matoš je 
naglasio taj povratak k rođenoj zemlji kao najhitnije obilježje te 
izložbe: »Ova izložba ide izrično za buđenjem narodne energije. 
Hotimice je nacionalna. Slovenački pejzažiste, Vidović, Milova- 
novič, Muha i Krizman, slave energiju naše zemlje, a Meštrović 
je stvorio u golemom kipu Kraljevića Marka izložbeni centar, 
želeći ovjekovječiti u ovom simbolu genij naše rase. Dakle zemlja 
i rasa. Kao mi svi, siti tuđinskih sunaca i putova, našli su ovi 
umjetnici u najširem pojmu domovine, zemlje i plemena našega, 
.spas i pravi svoj umjetnički zadatak.« 72 

A u svome eseju o Harambašiću napustio je Matoš čak i 
individualizam, što ga je u prvim godinama svoga rada toliko 
isticao: »Izvjesni literarni modernizam svojim povlačenjem pisca u 
samog sebe nije drugo no pojava kobnog posvudnog sebičnjaštva, 
sto ga zamjenjuju sofisti sa realizmom, koji nije negacija požrtvov- 
nosti i etičnog idealizma. U ime nekog tamo krivo shvaćenog indi¬ 
vidualizma uništava se prirodni odnošaj pisca i naroda, kao da baš 
zemlja i narodnost, kao da tamni predački grobovi nisu determi¬ 
nizam, osnov i pogodba naše osobe, našega Ja.« 73 — G. 1912, u 
diskusiji s Livadicem, rekao je u feljtonu »Obzora«, »Umjetnost i 
nacionalizam« (preštampanom u knjizi »Feljtoni i eseji«), i ovo: 
»Interes slobodne umjetnosti hrvatske nameće dakle svakom našem 
umjetniku patriotizam kao prvu i najsvetiju dužnost, a opominje li 
naša kritika umjetnike na tu dužnost nad dužnostima, ne griješi 
proti načelima slobodne umjetnosti, već ih — naprotiv — brani.« 

Kao i najveći dio hrvatskih kritičara uoči rata, i Matoš je u 
obnovljenom nacionalizmu, prožetom osjećanjem energije i opti¬ 
mizma, gledao konačni izlazak iz moralne krize u koju je bio zapao 
nas čovjek na koncu 19 vijeka, i ujedno put na kome će hrvatska 
književnost moći biti i snažna, i iskrena, i ujedno umjetnička. — 
Po ovim svojim crtama, kojima je završio svoju kritičarsku dje¬ 
latnost, Matoš je, uoči rata, bio intimno povezan s osnovnim du¬ 
hovnim nastrojenjem cijele tadanje hrvatske književnosti. Njima 
kao da se ujedno završuje i jedno veliko razdoblje u životu hr¬ 
vatske kritike — nadovezujući se nekako organski na one misli što 
joj ih je kao glavne zadatke postavio Vraz. 


72 Savremenik 1910, 807. 

73 Feljtoni i eseji, 80. 

Već je Ognjeslav Utješenović Ostrožinski jednome poglavlju 
svoje knjige »Misli o važnosti, pravcu i sredstvima unapređivanja 
književnosti srpskohrvatske« (1869) dao natpis »O kritici kritike«, 
govoreći tu o metodama kritike, njezinu tonu, o koristi i šteti što 
ih od nje ima literatura. Jer su se, paralelno s razvitkom hrvatske 
književnosti, u svakoj književnoj generaciji javljale sumnje u vri¬ 
jednost kritike, kao što su se vodile i diskusije o njezinim metodama 
i njezinu značenju u živoj književnosti. 

Cjelokupni ovaj prikaz hrvatske književne kritike pisan je 
s obzirom na to kakve su misli o literaturi iznosili pojedini hrvatski 
kritici, i kako su ih primjenjivali na književnost. Prikazani su u 
prvom redu pisci koji su u tu kritiku stvarno unijeli kakvu novu 
misao, ili su barem bili značajni za književna shvatanja one grupe 
kojoj su pripadali. Ali je pored njih na području književne kritike 
djelovao još znatan broj pisaca. Činjenica što oni nisu ovdje za¬ 
sebno prikazani ne znači da ih treba omalovažiti.. U prikazu koji 
će biti pisan s kakvoga drugoga stajališta, oni će možda dobiti i 
više mjesta negoli oni koji su ovamo uneseni. 

U razdoblju ilirizma pisali su pored Vraza i Vukotinovića 
bilješke o književnim djelima (u »Danici«) Demeter i Šulek; Ivan 
Mažuranić napisao je također jedan književni prikaz. 

Pedesetih godina izricali su katkad misli o književnosti, 
njezinu pravcu i vrijednosti, ponajviše u »Nevenu«, pored Vebera 
i Jurkovića, Ivan Filipović, Mijat Stojanović, Vinko Pacel — ali 
uglavnom samo usput, govoreći o općenim nacionalnim ili pro¬ 
svjetnim pitanjima. Pedesetih i šezdesetih godina napisao je veći 
broj kritičkih sastavaka (u Narodnim novinama) Dimitrija Demeter 
— ali uglavnom o dramama. 

Pokoljenje »Vijenca« dalo je, pored Šenoe i Markovića, ne¬ 
koliko ljudi koji su se pozabavili različitim književnim pitanjima: 
Ivan Perkovac, Armin Pavić, Ivan Zahar, Vladimir Mažuranić, 
Franjo Ciraki, Josip Miškatovič, Dragutin Jambrečak, itd. Neki 
su od njih (Mažuranić, Ciraki) koji put svraćali pažnju hrvatske 
čitalačke publike na krupnije pojave evropskih literatura. 

Broj ljudi koji su se u hrvatskoj književnosti bavili kritikom 
povećao se naročito osamdesetih i devedesetih godina, kad su po¬ 
stajali sve bujnijima hrvatski kulturni i politički život. Među onima 
koji su tada reprezentirali hrvatsku književnu kritiku, u časopisima 
i novinama, mogu da se spomenu: Vjekoslav Klaić, Milan Grlović, 
I. K. Ostojić, Fra I. Despot, 1 Đuro Galac, M. Podolski, Julije 
Rorauer, Božo Vinković, August Harambašić, Bartol Inhof, Đuro 
Šurmin, Marin Sabić, Vladoje Dukat, Dragutin Boranić, Nikola 
Andrić, Kerubin Šegvić, Dinko Sirovica (Jefto Gjonbes), Ante 
Tresić Pavičić, Stjepko Ilijić, Vjekoslav Cvjetišić Albertinov, itd. 

Naročito se velik broj književnih kritičara i referenata javio 
na početku 19 vijeka, u vrijeme borbe između »Starih« i »Mladih«: 
Milan Ogrizovic, Zvonimir Vukelić, Vladimir Lunaček, Arsen 
Wenzelides, Mihovil Nikolić, Matija Lisičar, Andrija Milčinović, 
Hinko Krizman, Branko Drechsler, Ante Petravić, a kasnije Dra¬ 
gutin Prohaska, Julije Benešić, Jurislav Janušić, Stjepan Parma- 
čević, Zvonimir Butković, Vladimir Čerina itd. U prvom deceniju 
20 vijeka javili su se (u Hrvatskoj straži, Katoličkom listu, Hrvat¬ 
stvu, itd.) kritici koji su hrvatske književne produkte prosuđivali 
sa svoga izrazito katoličkoga stajališta (Ferdo Rožić, Fran Bi- 
nički, itd.). 

Jedan dio hrvatskih kritičara koji su vodili hrvatsku kritiku 
poslije rata (Ante Petravić, Vladimir Lunaček, Albert Haler, Lju- 
bomir Maraković) javio se svojim ocjenama već prije rata, Petravić 
cak i na početku 20 vijeka. Ali je najveći dio njihova kritičarskoga 
rada, po kome su oni i stekli svoje značenje 1 položaj u hrvatskoj 
kritici, napisan i štampan poslije rata. Taj njihov rad čini prema 
tome dio žive književnosti, i nije mogao biti obuhvaćen u ovome 
literarno-historijskom prikazu. 


1 Petravić, Pete studije i portreti (Zagreb 1935). — O I. K. Ostojiću i 
fra I. Despotu. 

Hrvatska se književnost 19 vijeka razvijala u veoma teškim 
prilikama. U njoj su se u svakome deceniju gotovo periodički ja¬ 
vljale tužbe protiv publike, protiv izdavača, protiv novina. U tim se 
tužbama redovno javljala misao o potrebi kritike — koja bi jedino 
mogla da pomogne književnosti, posredujući između pisaca i či¬ 
talaca, upućujući stvaraoce kako da rade. Gotovo svaki pojav 
ozbiljnije književne kritike pozdravljali su pisci kao radostan znak 
da je hrvatska književnost prevalila razdoblje diletantizma, a velik 
dio nedaća u književnom životu oni su redovno objašnjavali nesta¬ 
šicom prave i zdrave kritike. 

Ali je za hrvatske književne prilike karakteristično što su se 
u njoj — pored vapaja za kritikom — isto tako periodički javljali 
povici na kritiku, ili radi njezina tona, ili radi njezinih metoda. 

Već je Vraz u svojim člancima govorio o tonu kritike, usta- 
juci protiv srpske kritike, koja voli samo da grdi, a ne zna da 
istakne pozitivne pojave u svojoj literaturi. Vukotinović je govorio 
opširnije o tome kakva bi trebala da bude kritika u odnošaju prema 
piscima: »Kritika treba da je zdrava. U literaturi koja se razvija 
ima biti krotka i prijateljska, svagdar učeća, a nikada zlobna i po- 
rugivajuća. Lako je ono što čovjek s velikim trudom stvori smiješno 
načiniti, bez da se tko iz kritike ili (bolje rekuć) iz takva paskvila 
štagod nauči.« 2 

U pomenutoj svojoj knjizi Ognjeslav Utješenović Ostrožinski 
iznio je oštro svoje zamjerke pisanoj kritici: »Ali što radi naša 
kritika? Ona obično spava koju godinu pošto nova knjiga ugleda 
bijeli svijet, pa tek onda protare oci, te stane da šta progovori o 
predmetu o kome je već velika nenapisana kritika u naroduj i 
dobro bi učinio kritičar kada bi tada samo o toj živoj kritici ne¬ 
pisanoj članak svoj napisao. Nego to je žalosno da naša kritika više 
put 1 za dugo vrijeme sasvim mućke mimoiđe predmete važne, tako 
da za onoga tko na kritiku o njemu čeka, kadikad dotičnoga djela 
kao da 1 nema. Naprotiv hvalisaju se kasto posve neznatne stvari 
po svijem novinama, i kuje ti u zvijezde Pava Šavla, a Šava Pavla, 
pokladajući se pozlaćenijem perom orlovijem kritičara, kao da su 
oni zbilja sami orlovi sto nose nad oblake slavu svoju.« 3 

2 Koto III, 132. 

3 Utješenović-Ostrožinski, Misli o važnosti, pravcu i sredstvima unapređi¬ 
vanja književnosti srpskohrvatske (1869), 31. 

Protiv hrvatske kritike ustao je g. 1891 Vjekoslav Klaić, u 
svome »Književnome pismu« Vijencu, nazivajući tu kritiku stran¬ 
čarskom, nezrelom, nekompetentnom. A takve tužaljke protiv kri¬ 
tike ponavljaju se i u književnosti 20 vijeka. 

U članku »Nešto o našoj kritici« (u Obzoru 1902) iznio je 
Sincerus ove konstatacije: 

Hrvatska je kritika rijetko sklona hrvatskom piscu. Ona u 
domaćem djelu namjerno traži slabe strane. U toj kritici odlučuju 
političke simpatije i antipatije. Kritika bi trebala uzdizati vjeru u 
nas same. Koliko znači to uzdizanje vjere u naše sposobnosti, do¬ 
kazuje slučaj s Hranilovićem. Jedna njegova opaska da je Gjalski 
u svome romanu »Na rođenoj grudi« obradio isti motiv koji i neki 
francuski pisac, potakla je jednu grupu mladih ljudi da su sa za¬ 
nosom stali govoriti o Gjalskome i hrvatskoj književnosti. 4 

Godinu dana poslije toga (1903) objavljene su u »Nadi« 
Miletićeve riječi iz njegove polemike s »Vrhbosnom«: »Nezahvalna 
je sudbina hrvatskog književnika! Za trud mnogih dana, pa često 
i godina, odgovara mu se obično mukom. Naša je kritika, na 
žalost, u najviše slučajeva kao ono maleno dijete što seže ručicama 
za svakim cvijetkom, ali niti ga ogleda, niti omiriše, već ga uz 
naivan smiješak rastrgne na komadiće. Onaj smiješak je nekoliko 
pohvalnih fraza koje se piscu za njegov veliki trud i muku milo¬ 
stivo dobace, a više puta nema ni toga. Uz takav jedan kritički 
aeropag i najbolje je da pisac traži u sebi samom put u svome 
književnom i umjetničkom stvaranju, pa da mu u prvom redu bude 
za sadašnjost sva plata u onoj čednoj sreći svoga stvaranja, ako 
je jošte toliko jak, da sam sebi stvori novi svijet kroz tisuć vrelih 
suza.« 5 

Teško je reći koliko je hrvatska kritika djelovala na pisce, 
pomažući im u njihovu stvaranju. Imade veoma malo slučajeva 
gdje bi stvaralac izrazio zahvalnost svome kritičaru i slijedio nje¬ 
gove upute. Tako je Preradović cijenio Vrazov sud i primao od 
njega savjete. 6 — Harambašić se u prvim godinama svoga pisanja 
žalio što nema kritičara koji bi ga poučili kako da piše: »Kad je 
tome tako, kad me nitko neće da poduči, pitam: kako mogu napre¬ 
dovati?« 7 On je čak zahvalio kritičaru »Javora« na dosta oštroj 

4 Obzor 1902, br. 234. 

5 Nada 1903. 

6 Isp. Drechsler, Stanko Vraz, 107—108. 

7 Hrvatska vila III, 572. 

ocjeni svojih pjesama, obećavajući da će se držati njegovih uputa. 8 
— Josip Kozarac zahvaljivao je Janku Ibleru (u privatnim pismima) 
na ocjenama svojih djela i priznavao da ga je ovaj kritik potpu¬ 
noma shvatio. 9 

Od svih hrvatskih beletrista, jedini se Gjalski našao ponu- 
kanim da napiše članak o svojim kritičarima, Milivoju Šrepelu i 
Jakši Čedomilu (u Vijencu 1893 1 1898). O Šrepelovim kritičar- 
skim sposobnostima govorio je Gjalski: »Njegova svestrana nao¬ 
braženost, velika načitanost i temeljita učenjačka snaga sa bistrim 
pogledom i oštrim sudom davahu mu širi pogled i više stanovište. 
No usto je Šrepel mogao na polju kritike više izraditi nego drugi,, 
jer mu je duša puna poezije i srce pristupno svakome čuvstvu, zato 
shvaća i poima pjesnika, pa gotovo gleda i ćuti s njime.« 10 

Inače, najveći dio hrvatskih kritičara — i onda kad su imali 
dobre namjere i kad su gledali da pišu mirno — imao je s piscima 
samo neprilike. Topalović je na »rešetarsku« Vrazovu kritiku 
svoga izdanja narodnih pjesama reagirao gotovo s prezirom. U 
dodatku svojoj knjizi »Odziv rodoljubivog srca« (1842) napisao je 
on uz ostalo: »Ajde, sad ćemo svršiti, jer bi moglo u modu dojti 
da pisci sami svoje knjige kritiziraju, pa što bi onda plemeniti zbor 
rešetarski radio! Najposlije bi morao, natovarivši svoja rešeta, od 
nemila do nedraga iskat pomoć od stara i mlada. To mu doduše 
ne bi škodilo, bar bi se naučio bolja rešeta praviti.« 11 

Već sam pojav kritike prouzročio je među hrvatskim bele- 
tristima uzbunu. Može se reći da je trebalo više decenija dok su se 
oni naučili na kritiku i dok su prestali da budu osjetljivi za svaki 
i najblaži prigovor. Svaka gotovo hrvatska kritika izazivala je u 
počecima polemiku — osim ako nije bila sasvim pohvalna. Čak ni 
s razmjerno veoma pohvalnim ocjenama nisu pisci bili zadovoljni. 
Tako je Veber morao upozoravati književnike neka budu mirniji 
i neka se priviknu na prigovore, jer se u književnosti katkad vode 
teži bojevi nego u ratu. 12 

Veber se inače nikako nije mogao osloboditi polemika 
s piscima. Na njegovu kritiku »Mejrime« reagirao je Matija Ban 
(u Nevenu 1853), na kritiku »Nedjeljka« Utješenović (u »Naše gore 

8 Ibid. 

9 Vijenac 1925, br. 7. 

10 Vijenac 1893, 89. 

11 Topalović, Odziv rodoljubivog srca (1842), 131. 

12 Naše gore list 1865, 146. 

listu« 1861), na kritiku »Leljinka« Tomić (u »Naše gore listu« 

i86 5 ). 

Banov osvrt na Veberovu kritiku bio je naoko blag. Ban je 
čak i zahvalio Veberu i Prausu što su se opširno pozabavili nje¬ 
govom dramom, obećavši da će se ubuduće držati primjedaba ljudi 
koji su obdareni onakvom »pronicateljnosti, učenosti i pravednosti«. 
Ali u stvari, Ban je u svome opširnome članku htio odbiti tako reći 
sve zamjerke Veberove — priznavajući svome kritiku spremu u 
estetici, ali ne priznavajući mu psihologijsko poznavanje čovjeka. U 
Banovoj replici imade rečenica kao što je ova: »Koliko misli, toliko 
dušoslovnih pogrešaka: kritika ovdje u savršenu ništotu pada.« 13 
Zato je Veber u svojim osvrtima na Banove primjedbe jedva za- 
tomljivao svoj bijes, pišući o Banu: »njemu je srce, ne znam zašto, 
prekipjelo, te ne samo da moje riječi prispodablja s onom ne posve 
dobrohotnom namjerom, već me upravo kori nesmotrenošću, lako- 
umnošću, da, i ludošću.« Zato u Veberovu osvrtu imade i rečenica: 
»G. pjesniče, metite pred svojim pragom.« 14 

Janko Jurković je Veberovu kritiku svojih »Triju lipa« 
držao nepravednom, 15 Utješenović je kritiku »Nedjeljka« proglasio 
»pristranom, nepravednom, ubitačnom«, odbivši s prezirom i Ve¬ 
berove prigovore i njegove pohvale, s obrazloženjem da ga Veber 
namjerno nije htio razumjeti, 16 Tomić je Veberu dokazivao da u 
svojim pjesmama nigdje nije prešao dopuštenih granica. 17 U svome 
osvrtu na Utješenovićeve riječi Veber je ustvrdio da je pjesnik sam 
kriv, ako čitalac ne razumije ispravno njegova djela, jer je to znak 
da ono samo po sebi nije jasno. Između Vebera i Tomića razvila se 
pak diskusija u kojoj je jedan pisac dokazivao drugome brojevima 
da li u »Leljinkama« imade previše ljubljenja. 

Veberu su pisci uopće prigovarali da je u kritici strastven. 
Ali je on odgovarao da se ne da zastrašiti, tvrdeći: »Jer nikad nisam 
ništa rekao što nisam barem mogao dokazati, po čemu se jasno 
vidi da sam kritiku svoju rukovodio više razlogom.« 18 Ustajao je 
i sam protiv nepristojnoga tona u kritici, ali je tvrdio da je u knji- 

13 Neven 1853, u prilogu. 

14 Veber, Djela IV, 338, 365, 383 (Banov odgovor s Veberovim primjed¬ 
bama). 

15 Narodne novine 1859, 240. 

16 Naše gore list 1861. 

17 o. c. 1865, 130, 146. 

18 Narodne novine 1860, br. 17—21. 

levnosti glavno istina, zbog koje svaki pisac mora podnijeti i 
neugodnosti: »Samo onda bih se odrekao svakoga javnoga rada kad 
bih pisca morao smrtno raniti; ali kod inače zdrava tijela može se 
pokoja rana rezati i peći.« 10 

U pohvalu Veberu može se reći da je on u prvim godinama 
svoga rada otvoreno priznavao pokoju pogrešku što ju je u kritici 
učinio (na pr. u diskusiji s Banom), a s druge strane da je otvoreno 
zahvalio kritičarima svojih prijevoda latinskih klasika. Ali, kad su 
šezdesetih godina stali mlađi ljudi kritizirati njegova djela različite 
vrste, on je uporno i žilavo polemizirao sa svojim kriticima, ne 
uzmičući niti u takvim slučajevima gdje je bilo sasvim jasno da 
ima krivo. Polemizirao je s Jagićem, Kurelcem, Šrepelom, Mare- 
tićem, Divkovićem, itd., ne ustupajući nikad, i tužeći se radije na 
nadrikritičarstvo i nezahvalnost mlade generacije negoli da prizna 
kako je njegovo vrijeme prošlo. 20 Svoje duboko ogorčenje nad onim 
što je doživio od kritike Veber je pokazao i time što je svoja »Djela« 
dao štampati samo u 20 primjeraka. 

Ni kasniji hrvatski kritici nisu prolazili bolje. Poznato je 
kako su Šenoine kazališne kritike izazvale otpor Dimitrije Deme- 
tera i Spire Dimitrovića Kotaranina. Potkraj sedamdesetih godina 
zvali su Šenoinu kritiku toljagom koja uništava svaki mladi ta- 
lenat. Šenou su okrivljivali da je svojom oštrinom zgazio mnogo 
mlado perce u hrvatskoj književnosti. 21 — Franji Markoviću iz- 
rugao se Ante Kovačić u svojim feljtonima »Iz Bombaja« — ali ne 
radi njegove strogosti, nego radi uvijenosti njegovih sudova: 

Tu se kostruši rodoljub Marković u patriotičko-filozofičko- 

estetičko-etičko-didaktičnom žaru, 

Vječni bi i ne bi, jest i ne, crno i bijelo iz njega sijeva. 22 
LJ »Slobodi« dali su Markoviću naziv »kritički obermufti«, a u 
vezi s njegovom ocjenom Manojlovićevih pjesama pisali su: »Otkad 
je Markovića ostavila vila, on pod tisućkratnim povećalom motri 
predmete, ako ga netko zamoli za ocjenu, ili za to dobije mig.« 23 

Od ostalih hrvatskih kritičara, Pasarić je imao veoma mnogo 
polemika s piscima (Tresić Pavičić, Maretić, Klaić, Andrić, Ogri- 
zović itd.), koji su mu predbacivali žurnalističku površnost, lako- 

19 o. c., br. 183. 

20 Veber, Djela III (Poručak Maretiću, iz g. 1881). 

21 Sloboda 1879, br. 6 . 

22 o. c. g. 1884, br. 161 . 

23 o. c. g. 1883, br. 71, 93. 

umnost, nestašicu pravih kriterija, itd. U prikazima Jakše Čedo- 
mila, Milana Šarica, A. G. Matoša, itd. izneseno je što su oni držali 
o ostalim hrvatskim kritičarima, kao i to sto su drugi o njima pisali. 

Od hrvatskih pisaca iz kasnijih razdoblja vjerojatno je naj¬ 
više sukoba s kritikom imao Ante Tresić Pavičić. Iako je i sam u 
»Novome vijeku« pisao oštre književne referate, reagirao je s ve¬ 
likom osjetljivošću na kritike svojih djela — pa katkad i u slučaje¬ 
vima kad su one bile veoma povoljne. Polemizirao je s Pasarićem, 
Politeom, Šegvičem, Livadićem, itd. 24 Nakon što je na pr. Dinko 
Politeo napisao veoma pohvalnu ocjenu njegove »Katarine Zrinske«, 
prigovorivši mu usput da odviše pokazuje svoju erudiciju, Tresić 
je uz ostalo napisao: »Kritika Politeova nije nego neumjesna osten- 
tacija lako pozajmljene erudicije. Medice, cura te ipsum!«. — Na 
kritičare je Tresić udarao i u svojim pjesmama — u zbirkama 
»Duh i sumbuli« i »Sutonski soneti«. 25 — U svome članku »Knji- 
zevne i kritičke neprilike« (Hrvatska 1908) pisao je o hrvatskim 
kritičarima: »Ogromna većina kritičara spada u krdo koje samo 
pase po književnoj livadi, gazi, blati, truni i nagriza cvijeće. Mozak 
im je lijen, mašta troma, oko kratkovidno, ali zato pero hitro da 
izvali nekoliko stereotipnih fraza i da ih začini sa nekoliko kri¬ 
tičkih izraza, pobranih na laku ruku po stranim kritičkim no¬ 
vinama.« 26 


24 v. Hrv. domovina 1899, br. 
1908, br. ni—115. 

25 Spomenute Tresićeve pjesme 

Jednom kritičaru 
Kritičaru, zmijo zavidnice, 

Što kroz cvijeće moje pjesme plazi, 
Pazi, pazi, ljuta otrovnice, 

Da te soko s oblaka ne spazi. 

Ti se hraniš šarnim leptirima 
Što po cvijeću lete bašte moje, 

Jedeš gnijezda mojim slavuljima, 

Što med ružam milo pojuć stoje. 

Sikćeš otrov u zrak prema meni, 

AP na obraz samo tebi pada. 

Da moj vrt te ne hrani zeleni, 
Crknula bi od gladi i jada. 

(Đuli i sumbuli) 


26 Hrvatska 1908, br. 92. 


240, 244, g. 1900, br. 107 itd., Hrvatska 
glase: 

Kritičarima 

O sluge sluga naših zulumćara, 

O sokola pod perjem crne vrane, 

O vi što lećom tražite mi mane, 

Kim nisku dušu gorki jal izgara. 

O tovno krdo mudrih kritičara 
Od žira vlade ii* narodne hrane, 

O Janusi što žmire na dvije strane, 

O sebe puno stado janjičara 

Što samo svoja nagrađuje djela, 

Zar vi nagradit divskog mojeg Bruta,, 
Za tirane i roblje zmaja ljuta!? 

Oh, nikad vašem sudu vila bijela 
Rad ponosna mi ne podvrgnu duha, 

Da sestra mi sa djecom ima kruha. 

(Sutonski soneti) 

Bilo je i samih kritičara koji su ustajali protiv hrvatske 
kritike, držeći da je ona kriva mnogim nevoljama u hrvatskoj lite¬ 
raturi. Tako je 1 Ivan Krme, govoreći o jednoj knjizi o Sainte- 
Beuveu (1905) rekao o hrvatskoj kritici: »Naša se je kritika baš u 
zadnje doba silno razvila, ah jedva bi se dalo kazati da je to bilo 
na korist hrvatske književnosti. Bez milosrđa, bez obzira, katkad 
upravo brutalno navaljivali su naši kritičari na naše pisce i spisa¬ 
teljice. LTo je kritika teroristička, koja je sprečavala miran razvitak 
hrvatske^ književnosti. Uvijek ratoborna i uglavnom naslanjajući se 
o partaične interese, teško se može kazati da ima mnogo književne 
vrijednosti. Uspjeh takve kritike leži više u javnom Škandalu negoli 
u njezinoj unutrašnjoj vrijednosti, i zbog toga sumnjam ja veoma 
je li naša kritika dosegla visinu drugih književnih oblika i može 
li se s njima usporediti.« 27 

Matoš je tonom svojih kritika unio u hrvatsku književnost prije 
rata neobičnu nervozu. Protiv njega pisali su: Marjanović, Drechsler, 
Hranilovic, Ogrizovic, Livadic, Janko Polić Kamov, Prohaska itd. 
Ali je i on, kao autor, polemizirao sa svojim kritičarima. O njemu 
je kao čovjeku i kritičaru pisao na pr. Drechsler na ovaj način: 
»Prije mnogo godina, kad je Matoš bio duhovit, nijesu se hrvatski 
pisci obazirali na njegova zadirkivanja, a još manje u novije vri¬ 
jeme, kad je iznemogli pamfletista u prostoti i gluposti otkrio 
definiciju duhovitosti. . . Matoš se ... s oružjem jednog Trenkovog 
pandura, sto je netom bio utamničeni robijaš, džilita na gotovo sve 
žive hrvatske književnike, i velike i male, najbolje i najgore. Zato 
polemika s Matosem uopće ne spada u književni list, već više u 
Redarstveni vjesnik.« -8 — No i Matoš je, u drugoj prilici, pisao o 
Drechsleru: »Dr. Branko Drechsler je prije svega vrlo marljiv, vrlo 
vrijedan čovjek. On mnogo hoće, ali to ne znači da može sve Što 
hoće. On je koristan sakupljač materijala za književnu noviju kri¬ 
tičnu historiju, kakvi vec jesu naši neki dobri slaviste i profesori. 
A kritičar, pravi kritičar dr. Drechsler nije. Za taj posao nema 
ukusa i široke evropske obrazovanosti.« 29 

U takvoj atmosferi, a i opet povodom Matoševe kritike jedne 
svoje pripovijesti, Jure Turić napisao je svoj članak »Književnici 
protiv književnosti« (»Savremenik« 1913), optužujući direktno hr- 


27 Narodne novine 1905, br. 141. 

28 Savremenik 1906 (II), 444. 

29 o. c. 1913, 66 . 

vatsku kritiku da uništava hrvatsku književnost: »Hrvatskom kri¬ 
tikom vlada još i danas političko strančarstvo, pomiješano često 
put, i to jasno, najkrupnijim ličnim interesima. Jedni dokazuju 
drugima da su izdajice, neprijatelji naroda, neznalice i škribanti, a 
narod — več prema stranci koja ga je uhvatila — zanemaruje ovu 
ili onu knjigu. Oni pako koji kupuju knjigu pod pritiskom javnoga 
mnijenja, veseljem se otresaju te patriotske dužnosti, navodeći kao 
opravdanje da književnici sami sebe proglašuju za izdajice i ne¬ 
znalice.« Nakon ovoga svoga članka, Turić je doista napustio 
beletristiku. — Zbog nepovoljnih — i po njegovu mišljenju ne¬ 
pravednih — kritika napustio je hrvatsku književnost, i Hrvatsku, 
Srđan Tucić. U istim godinama reagirao je Joza Ivakić na jednu 
kritiku Vladimira Čerine: »Ubi terrarum sumus? Ubi gentium 
sumus? Nekoć su kod nas činili kritičarski aeropag Šenoe, Mar- 
kovići, Šrepeli, a danaske hoće da to bude naš dragi i štovani 
Čerina.« 30 

3* 

Kritika, u najširem smislu, stara je toliko koliko i umjetnost 
sama. Ali kao književna vrsta, sa svojim različitim metodama i 
ciljevima, ona je, po mišljenju Thibaudeta, 31 produkt 19 vijeka, 
produkt evropskoga liberalizma. Jer je tek 19 vijek omogućio 
književniku da slobodno izriče svoje mišljenje, da se obara na 
autoritete, i samo u duhovnoj atmosferi toga stoljeća mogli su se 
razviti oni kritičari koji su po svome značenju za književnost 
jednaki velikim beletristima toga vijeka. 

Sva je hrvatska kritika produkt 19 vijeka, pa su se hrvatski 
kritici, vec tamo od polovice toga vijeka, više manje pozivali na 
strane autoritete, a i svoju su estetičku obrazovanost stjecali na 
stranim izvorima. Za sud o hrvatskoj kritici važno je dakle da se 
znade: kako ona stoji prema evropskoj kritici (i estetici), a naročito 
prema evropskoj kritici 19 vijeka? 

U ovom se prikazu hrvatske kritike ne može taj problem 
iznijeti u svima potankostima, jer bi se onda i težište cijeloga ispi¬ 
tivanja moralo s područja hrvatske književne povijesti prenijeti na 
područje poredbene književnosti. Ipak, barem glavne crte o tom 
odnošaju hrvatske kritike prema evropskoj kritici moraju se iznijeti,, 
jer u sveopćoj povezanosti evropskih duhovnih pokreta u 19 vijeku 


30 Pokret 1913, br. 144. 

31 Albert Thibaudet, Physiologie de la critique, Pariš 1930, 14 i. d. 

ni hrvatska kritika nije mogla ostati apsolutno izolovana i za¬ 
tvorena u sebi. 

Pitanje u kakvu je odnošaju hrvatska kritika stajala prema 
evropskoj kritici može da se zahvati s više strana: koje su evropske 
kritičare (i estetičare) poznavali hrvatski kritici; kada su pojedini 
evropski kritici (i estetici) došli do utjecaja u hrvatskoj kritici; na 
koji su način hrvatski kritici upotrebljavali metode evropske knji¬ 
ževne kritike. 

Književni kritici i pisci o različitim problemima estetike mogu 
se podijeliti u dvije grupe. U jednu grupu mogu da se uvrste svi 
oni ljudi koji su snagom stvaralaca osjetili neki krupni problem 
književnosti u cijelom njegovu značenju, i cijelo svoje kritičko (ili 
estetičko) djelovanje razvijali u prvom redu s obzirom na taj 
problem. U drugu pak grupu mogu da se uvrste pisci različitih 
estetika ili poetika, i mnogobrojni književni referenti, koji su pisali 
ili za informaciju šire publike, ili su htjeli pošto poto stvarati 
neki sistem, ili su, čisto školnički, sa svom ozbiljnošću rješavali neka 
pitanja iz estetike, iako ta pitanja za književnost i nisu tako važna. 

Glavni su pretstavnici evropske kritike 19 vijeka, hronološki: 
Sainte-Beuve (1804—1869), Bjelinski (1811 —1848), Taine (1828— 
1893), Brandes (1842—1927), Brunetiere (1849—1907), Lemaitre 
(1853—1914), Croce (1866). Pored njih mogu da se napomenu neki 
talijanski i ruski kritici (De Sanctis, Carducci, Dobroljubov, Pisarjev), 
pa od Francuza Gautier, France, Bourget, itd. Svi su se ovi kritičari 
bavili više manje krupnim pitanjima književnosti, unoseći u kritiku 
i nov način gledanja i nove metode. Ali pored ovih pisaca 19 vijeka, 
u evropskim su literaturama, pa i u hrvatskoj, bile više manje dje¬ 
lotvorne i misli različitih starijih estetičara i kritičara, od Aristotela 
i Horacija, pa preko Boileaua do Lessinga i dr. Usto, na književnu 
su kritiku djelovali i različiti estetici 19 vijeka (Carriere, Vischer, 
Volkelt), a u hrvatskoj su književnosti bili naročito popularni 
različiti pisci poetika (Kleinpaul, Gottschall, Lehmann). 

Stanko Vraz, »osnivač hrvatske književne kritike«, poznavao 
je evropske literature i spominjao i prevodio evropske pisce. Svoje 
književne referate pisao je u vrijeme Sainte-Beuvea, koji je počeo 
pisati kritike g. 1824, i u vrijeme Bjelinskoga (koji je počeo pisati 
književne ocjene 1834). U svojim bilješkama o novim knjigama ne 
napominje on međutim ni jednoga kritičara ni estetičara svoga 
vremena. U vrijeme dok su Sainte-Beuve i Bjelinski stvarali iz 

kritike tako reci novu umjetnost, a nakon Lessinga, Baumgartena 
itd., Vraz je Horacijevu »Epistolu ad Pisones« spominjao kao prvu 
estetiku svijeta, govoreći kako bi je svaki pisac morao znati 
napamet. 5- U svojoj korespondenciji on je katkad spominjao raz¬ 
ličite esteticke probleme, navodio imena pojedinih njemačkih filo¬ 
zofa, ali je i tu govorio o Horacijevoj epistoli kao prvoj estetici 
svijeta. 33 

Prvi pisac naše popularne estetike, Ognjeslav Utješenović 
Ostrožinski, spominje pisce kojih se držao pišući taj svoj pokušaj. 
Ti su pisci: Johann Georg Sulzer (1720—1779), sa svojom »All- 
gemeine Theorie der schonen Kiinste«, Johann Jakob Engel (1741 — 
1802) i Friedrich Schiller (1759—1805). U drugome izdanju svoje 
knjige on je, kako je napomenuto, naveo veći broj imena, pače 
unosio i svježa shvatanja (Pisarjeva, Dobroljubova)] ali u to vrijeme 
to već nije bilo sasvim novo, jer su ove ruske pisce bili unijeli u 
srpsku književnost Svetozar Marković i njegovi sljedbenici. 

Veberovo shvatanje lijepoga (jedinstvo u mnoštvu) potječe iz 
Herbartove estetike, a tako i shvatanje hrvatskih popularnih este- 
ticara pedesetih godina (Macun, Sladović). U svojim književnim 
ocjenama Veber nije navodio svojih uzora. Vrlo je vjerojatno da 
ih nije ni imao, jer je on estetiku poznavao vrlo slabo. Kao i u 
ostalom svom književnom radu, Veber je i u estetici i u kritici 
bio diletant^ Kao bistar čovjek, on je znao osjetiti važnost nekoga 
problema za hrvatski književni život svoga vremena, pokušao bi 
da se poslije toga nešto teoretski spremi — ali ni u jednom pitanju 
nije išao do dna, nego se uglavnom povodio za svojim dojmovima. 

Janko Jurković je u svojim raspravama o estetici navodio 
svoje uzore. To su: Jean Paul, Aristotel, Lessing, Ciceron, Kvin- 
tilijan, Fr. Schlegel. Pored toga, on je spominjao i neka sasvim 
svježa djela iz estetike, izdana g. 1868 i 1869. Ali sam Jurković 
nije ni imao namjere da ide za nekim problemom do kraja. I nje¬ 
govi pogledi na hrvatsku književnost njegova vremena (u Nevenu 
i Pozoru), s prizvucima realizma, više su dojmovi bistra čovjeka 
negoli misli teoretski spremna kritičara. 

August Šenoa nastupao je u književnoj i kazališnoj kritici 
kao protivnik njemačkoga duha. Svojom poetikom htio je dati 
Hrvatima, naročito omladini, moderan priručnik. Ali pri tom nije 


32 Kolo III, 137. 

33 Djela V, 36. 

posegnuo za francuskim autorima — nego za Nijemcem Rudolfom 
Gottschallom. U vrijeme kad su Bjelinski i Sainte-Beuve već bili 
mrtvi, kad je Taine već bio izdao 2 knjige svojih eseja (1858 i 
1865) i svoju povijest engleske književnosti (1863), Šenoa je u 
predgovoru svojoj poetici govorio: »Po Gottschallu radio sam zato, 
jer je njegovo djelo zbilja izvrsno, i osnovano na sveopćem pje¬ 
sništvu.« 34 Šenoina je poetika u stvari samo izvod iz Gottschallove 
poetike: Šenoin je posao bio u tome što je cijela poglavlja njemač¬ 
koga autora skratio u pasuse, što je tuđe misli isprepleo vlastitim, 
katkad vrlo dobrim opažanjima, i što je izabrao primjere iz naše 
književnosti. 

Obrnuto od Šenoe, Marković je u svojim ocjenama, a naročito 
u svojoj Estetici, spominjao velik broj evropskih kritičara i este- 
ticara, od najstarijih do najnovijih. Ali u praksi, u vlastitim ocje¬ 
nama, on je redovno upotrebljavao uglavnom jednu istu metodu, 
koja je proizišla iz njegova shvatanja estetike. A za estetiku njegova 
uzora, Zimmermanna, kaže Croce: »Dell’ opera dello Zimmermann 
si puo dire che nessuno (se non forse 1’ autore stesso) fosse con- 
tento.« 3 ’ Marković je u svojoj kritici uglavnom primjenjivao ono 
što je našao u Zimmermannovoj kritici. Iako se on u svojim izvo¬ 
dima o drami pozivao i na Aristotela i na Lessinga, glavne su nje¬ 
gove misli samo odjek Zimmermannovih misli. Pišući na pr. o 
Hebbelovim Nibelunzima, Zimmermann je govorio: »Fiir den 
asthetischen Beurteiler hat weder das historische Werden des Stoffes, 
noch die in dem letzteren niedergelegte geschichtliche oder natur- 
historische Wahrheit vorwiegend, fiir ihn bietet zunachst die Kunst- 
f°rm Interesse, in die sich derselbe gekleidet hat.« — Ocjenjujući 
spomenutu dramu, Zimmermann je najprije govorio o građi koju je 
pjesnik upotrebio, zatim o načinu kako se ona dade iskoristiti, 
analizirao je dramu idući od čina do čina, govorio o karakteri- 
zaciji, itd. U toj kritici nalaze se ovakve rečenice: »Soweit ist die 
Dichtung vortrefflich, die Composition klar durchsichtig, ver- 
standlich, die Charaktere scharf umrissen, liebevoll und folge- 
richtig ausgefiihrt, das Colorit, die Sprache reckenhaft kurz und 
knapp bei den einen, schwungvoll, lieblich und zart bei den anderen, 
voli Mark und Kraft und dichterischer Erhebung, das ganze Werk 
ein erschiitterndes Zeit-, Sitten- und Volkergemalde im grossen 

34 Antologija pjesništva hrvatskoga i srpskoga, Zagreb 1876, uvod. 

36 Croce, Estetica (5. izd., Bari 1922), 417. 

Stil, voli bindender Einheit, scharfsinnigster Motivierung, der 
glucklichster Farbung im Geiste des alten Liedes.« 36 A to sve, 
drugim riječima, nalazimo i u Markovićevim kritikama. Zimmer- 
mannova knjiga »Zur Asthetik«, s književnim ocjenama, izišla je u 
Beču g. 1870, a svoju prvu opširniju kritiku s ovom metodom 
štampao je Marković dvije godine poslije toga. 

U svojoj polemici s Markovićem Pavić je rekao: Marković 
crpe svu svoju mudrost iz Freytagove popularne knjižice 37 (Die 
Technik des Dramas). Pavić nije imao pravo. Ali je imao pravo u 
tome što je osjetio kako se Marković odviše slijepo drži svojih 
uzora. 

Imena evropskih kritičara i estetičara počinju hrvatski kri¬ 
tici spominjati tek osamdesetih godina. Prvi je među njima bio 
Hranilovic, koji je u svom članku o teoriji novele nanizao velik 
broj stranih imena (Vischer, Gervinus, Kant, Fichte, Kleinpaul, 
Gottschall). Karakteristično je za nj da se on u toj svojoj raspravi, 
u kojoj je htio da bude moderan, i koja je štampana g. 1882, po¬ 
zivao na Carriera i Kleinpaula, kojima su knjige koje je upotrebio 
(Das Wesen und die Formen der Poesie, Poetik) izišle još g. 1854 
i 1861. 

Osamdesetih godina počeli su hrvatski kritici u svojim ocje¬ 
nama spominjati: Sainte-Beuvea, Tainea, Bjelinskoga, Brandesa. 
Po Pasarićevu mišljenju, zasluga je Srepelova što je u hrvatsku 
kritiku uveo moderne kritičke metode. 38 Za neke je svoje ocjene 
Šrepel izričito i rekao da je u njima slijedio Tainea. Ali s pome- 
nutim imenima evropskih kritičara operirali su u osamdesetim go¬ 
dinama svi hrvatski kritici, i Ibler, i Pasarić, i Šrepel, i Hranilović. 
Uopće su oni voljeli da napominju strane autoritete, pa u njihovim 
člancima ovoga vremena nalazimo sva moguća imena — Aristotela, 
Scaligera, Ruskina, Boileaua, Scherra, itd. 

Radikalnije negoli kritici osamdesetih godina htio je misli 
evropske kritike uvesti u hrvatsku knjževnost Jakša Čedomil. Svoje 
uzore spominjao je on većinom otvoreno. To su: Sainte-Beuve, Taine, 
Brunetiere, a uz njih talijanski kritici De Sanctis, Panzacchi, Car- 
ducci, Nencioni, itd. U devedesetim godinama, kad je Jakša Če- 


38 Zimmermann, Zur Asthetik und Kritik, Wien 1870, 150, 178. 

37 Pavić, Estetička ocjena Gundulićeva »Osmana« (1879), 4 6. 

38 Hrvatska revija 1930, 193. 

domil i počeo da ozbiljno radi na kritici, prevedena je prvi put na 
hrvatski jezik Taineova Filozofija umjetnosti (u »Vijencu« 1895). 

Kritičari osamdesetih godina (na pr. Hranilović) i Jakša 
Čedomil ustajali su protiv impresionističke kritike Julesa Lemaitrea 
i Anatola Francea, držeći da kritika mora imati čvrstu filozofijsku 
osnovu. O Lemaitreu je prvi opširnije pisao Dinko Politeo (u Vi¬ 
jencu 1895 i u Nadi 1896), a u praksi htio je metode impresioni¬ 
stičke kritike upotrebiti A. G. Matoš, pod konac 19 vijeka i u 
prvom deceniju 20 vijeka. 

Kao i u svemu ostalome, tako je pokoljenje modernista htjelo 
da i u kritici poveže hrvatsku književnost s Evropom. Zato su 
glavni pretstavnici Mladih (Marjanović, Krnic) i počeli pisati 
o evropskoj kritici opširnije i dokumentiranije negoli su to radili 
kritičari prije njih. Tek u ovo doba nastaju u hrvatskoj književ¬ 
nosti prvi bolji portreti evropskih kritičara: Marjanovićevi portreti 
Tainea, Sainte-Beuvea, Brandesa, Hennequina, Krnicov feljton o 
Sainte-Beuveu, itd. U svojim nastojanjima »Mladi« nisu išli za tim 
da budu pošto poto moderni, nego su gledali da u hrvatski život 
unesu sve važnije tekovine Evrope, pa makar i sa zakašnjenjem. 
Tako i oni operiraju s imenima Bjelinskoga (Dežman, Marja¬ 
nović), Tainea (Marjanović, Nehajev), Brandesa (Nehajev, Marja¬ 
nović), s kojima su operirali i kritičari osamdesetih godina. Jedan 
dio Mladih (Marjanović, Dežman, Šarić, Skok) unosio je u Hrvat¬ 
sku poglede T. G. Masaryka — o čemu je već opširnije pisao 
Drag. Prohaska u članku »Uticaj T. G. Masaryka na modernu 
jugoslavensku kulturu« (u Masarykovu zborniku, Beograd—Prag 
1927). Milan Šarić kušao je pak da u hrvatsku kritiku unese po¬ 
glede Dobroljubova i Pisarjeva, koje su u srpskoj kritici bile poznate 
već sedamdesetih godina. — Matoš, koji je htio da bude savre- 
meniji od svih, već je značio neku reakciju na Taineove misli.. 
Livadić je pak prvi od hrvatskih kritičara unio k nama Crocea 
(koga je katkad spominjao i Marjanović). 

Iz samoga ovoga nizanja imena mogu da se nazru neke za¬ 
nimljive činjenice, s obzirom na vremenske odnošaje između hr¬ 
vatske kritike i evropske kritike 19 vijeka. Spomenuto je već da 
je Vraz, suvremenik Sainte-Beuvea i Bjelinskoga, Horacijevu po¬ 
slanicu Pizonima držao prvom estetikom svijeta, ne pominjući niti 
riječi o evropskoj kritici svoga vremena. Utješenović Ostrožinski 
upotrebio je za svoj pokušaj estetike knjige Sulzera i Engela, pisaca 

18 vijeka. Šenoa, radeći svoju poetiku po Gottschallu, smatrao se 
nosiocem novih pogleda u estetici (jer se i sam Gottschall time 
smatrao). Ali za njega, kritičara, kao da nije još uopće egzistirao 
Sainte-Beuve, koji je umro g. 1869, kad je osnovan Vijenac, 
niti Taine, koji je prvu knjigu svojih eseja izdao g. 1858, kad još 
Šenoa nije bio ni počeo štampati svojih stvari. Kao i Šenoa, »mo¬ 
deran« je bio 1 Marković, jer je njegova prva veća ocjena štampana 
dvije godine poslije Zimmermannove knjige »Zur Asthetik«. Ali 
ni za njega, u praksi, kao da uopće nije bilo cijele evropske 
kritike 19 v. 

Kao svoj uzor spomenuo je Sainte-Beuvea u hrvatskoj kritici 
prvi Josip Pasaric, u Vijencu g. 1884, ocjenjujući Rorauerovu 
»Oljmtu«, riječima: »Čuveni Francez Sainte-Beuve stavio je cije¬ 
lom nizu svojih spisa ovaj motto: Nous sommes mobiles et nous 
jugeons des etres mobiles. Pođimo njegovim tragom, pa bilo samo 
u namjeri, te ispitujmo koji su bilježi piščeva razvoja i napretka.« 39 

Sainte-Beuve ulazi dakle u hrvatsku književnost 16 godina po¬ 
slije svoje smrti. Pasarić spominje prvi i Tainea, 40 u Vijencu 1883, 
a isto tako i Brandesa, u članku »Hoćemo li naturalizmu«. S ime¬ 
nima istih kritičara operira Šrepel u svojim člancima od g. 1885 
dalje. 

Godine 1885 ulazi u hrvatsku književnost i Bjelinski. Te 
godine donijela je »Hrvatska vila« njegove misli »Nešto o pje¬ 
sništvu i pjesnicih«. G. 1891 napisao je Antun Radić opširniji članak 
»Gogolj i Bjelinski« (u Vijencu), i to je ujedno prvi hrvatski 
članak o ovome kritičaru. Inače, s imenom Bjelinskoga operiraju 
svi ^hrvatski kritici osamdesetih i devedesetih godina. Pače je i sam 
Dezman u svome članku o Leskovaru, u Vijencu 1897, izrekao o 
hrvatskoj književnosti onu istu konstataciju koju je Bjelinski 
izrekao o ruskoj književnosti g. 1834, u svojim »Literarnim mašta- 
njima« — kako hrvatska književnost ima književnike, ali nema 
književnosti. 41 Što su neki Marjanovića zvali »hrvatskim Bje- 
linskim«, znak je kako im se Bjelinski i na početku 20 v. činio još 
uvijek modernim. 

Milan Šarić, kušajući da u hrvatsku kritiku unese ideje Do- 
broljubova i Pisarjeva, radio je to sa zakašnjenjem od nekoliko 


39 Vijenac 1884, 59. 

40 o. c. 1883, 850. 

41 Bjelinski, Sočinjenija I (izd. g. 1859). 

decenija. Ali je zanimljivo da su te ideje htjeli da unesu u hrvatsku 
književnost već i neki omladinci potkraj sedamdesetih godina — 
no bez uspjeha. 42 

Jakša Čedomil, unoseći u hrvatsku kritiku Sainte-Beuvea i 
Tainea, nije dakle formalno učinio ništa novo. Samo se čini da su 
hrvatski kritici osamdesetih godina, uza sve to što su spominjali 
francuske uzore, ipak svoje literarno obrazovanje crpali na njemač¬ 
kim izvorima, držeći se u prvome redu Rudolfa Gottschalla. Već 
je Miloš Savković utvrdio kako su hrvatski protivnici naturalizma 
od Nijemaca preuzimali čak i pojedine izraze što su ih upotreblja¬ 
vali u borbi (na pr. naturalizam kao estetika rugobe). 43 

Milan Marjanović, nasljedujući u nekim svojim spisima, 
naročito u svojoj knjizi »Iza Šenoe«, Brandesa, nije također bio 
sasvim moderan, jer je Brandesovo djelo o glavnim strujama evrop¬ 
ske književnosti 19 vijeka stalo izilaziti g. 1882, a knjiga »Iza 
Šenoe« izišla je g. 1905. 

Važnije je međutim pitanje: kako su hrvatski kritici shvatili 
svoje evropske uzore, i što su od njih preuzeli. 

Franjo Marković, unoseći u hrvatsku kritiku metode Roberta 
Zimmermanna, učinio je te metode po mogućnosti još ukočenijima. 
August Šenoa, i ostali hrvatski kritici, učenici Rudolfa Gottschalla, 
nisu ovog pisca slijedili baš u onome što je u njega bilo možda još 
najsimpatičnije — da je napisao mnogo živih eseja. — Milivoj 
Šrepel, nasljedujući Sainte-Beuvea, počeo je u svoje ocjene i lite- 
rarno-historijske studije unositi korespondenciju pisaca o kojima je 
govorio, ispunjavao je te studije biografskim podacima, i si. Ali 
ipak nije znao da te dokumente učini dijelom živog umjetničkog 
organizma, kao francuski njegov uzor, i da pomoću njih doista 
objasni svaki detalj piščeva stvaranja. 

Naročitu bi studiju zaslužio problem: Taine u hrvatskoj 
kritici. Taineove poglede na umjetnost počeo je da iznosi Šrepel 
g. 1885, u Vijencu, u članku »Milton i Preradović«. I ne spomi¬ 
njući Tainea, Šrepel je govorio: »Nije tomu davno što se upoznalo 
da nije zadaćom povijesti književne bibliografija, kad i kako je 
koja knjiga izašla, nego analiza ideja i forama, koje literaturom 
pokreću. Otada svaki književni historik mora biti psihologom 
čovječje duše i društva ljudskoga. Stoga će paziti i tražiti sve 

42 Pokušaji oko osnivanja lista Svijetlo, g. 1882. 

43 L’influence du realisme fran£ais dans le roman serbocroate, 163. 

uzroke koji su se dojimali pjesnika. Tko se iole bavio oko literatura 
slavenskih, romanskih i germanskih, odmah će na prvi mah raza¬ 
brati kako je golema razlika među poezijami ovih plemena. Treba 
dakle gledati odakle je pjesnik, kojega je plemena. Osim toga 
nužno je znati u kojoj je sferi živio pjesnik. Da se to doimlje ćudi 
i značaja, toga po svoj prilici nitko ne sumnja. A još najviše valja 
gledati u koje je doba pjesnik živio.« 44 Iste godine ponovio je Šrepel 
istu misao u prikazu Kranjćevićevih »Bugarkinja«. 45 Šrepel je doista 
prvi hrvatski kritik koji je nastojao povezati pisca i njegovo djelo. 
Taine mu je, čini se, bio uopće najsimpatičniji kritik, pa on još u 
svome prikazu Markovićeve estetike govori o »umnome Taineu«. 

Drugo je pitanje: što je Šrepel preuzeo od Tainea? Svoj po¬ 
stupak označio je sam Taine riječima: »Si Ton decompose un per- 
sonnage, une civilisation, bref, un groupe naturel quelconque, d’eve- 
nements humains, on trouvera que toutes ses parties dependent les 
unes des autres comme les organes d J une plante ou d’un animal.« 46 
Šrepel je, pišući o književnom radu Ivana Trnskoga, rekao: »Pi¬ 
šući ove retke, nije mi bilo na umu da podadem točan račun o 
književnom radu Ivana Trnskoga, nego da pokušam iznijeti glavnu 
značajku njegovu, ono što bi Taine nazvao faculte maitresse. 47 — 
Osnovnu crtu Trnskoga vidio je Šrepel u didaktičkim sklonostima 
o\oga pisca ali nije posao dalje, i nije iz ove osnovne crte 
Trnskoga objasnio sve njegove crte. 

Poslije Šrepela Taineovu je — i Sainte-Beuveovu — metodu 
nasljedovao Kerubin Šegvić. On je, započinjući g. 1889 književnu 
kritiku člankom o Šenoi, htio da djela ovoga pisca objasni nje¬ 
govom licnoscu i milieuom. 48 Da to može izvršiti, zatražio je od 
ljudi koji su poznavali Šenou za života (Folnegović) da mu pošalju 
informacija o pjesnikovoj ličnosti. Govorio je: »Književni proizvod 
nije no otsjev piščeve duše... Stoga piščev značaj i odgoj, život, 
njegove strasti, sposobnosti, kreposti i mane — sve strane njegova 
života — ostavljaju tragova u onom što on misli i piše.« 49 — Obja- 
šnjujuci život i ćud Augusta Šenoe, Šegvić je iznio kako je Šenoa 
mnogo pio, kako je često pijan zaspao za stolom. U njegovoj studiji 

44 Vijenac 1885, 30. 

45 o. c. 522. 

46 Taine, Essais I (1858), str. 1. 

47 Vijenac 1899, 290. 

48 Hrvatska smotra 1934, 162. 

49 Hrvatska 1889, Zadar, br. 1. 

imade ovakvih rečenica: »Uvijek mu je falilo novaca... Da je na 
vreće dobivao, ne bi mu preticalo ... Velika mu je mana bila da 
se je dužio kod prijatelja, dapače u kafani pio je na račun. Računi 
bi ponarasli, a dobri Šenoa nema otkle da plati... Te je imao i tu 
čast primiti u goste oružnike što su ga došli, ne najuljudnije, globiti 
zbog nečistih kafanskih računa.« 00 — Ovakvim crtama htio je 
Šegvic objasniti zašto novac imade tako veliko značenje u životu 
Šenoinih lica. 

Jaksa Čedomil je u nekim svojim kritikama tražio »faculte 
maitresse« pojedinih pisaca, držeći na pr. glavnom crtom Kumičićeva 
bića romantičnost. Ali nije išao za tim, da, poput Tainea, jednom 
istom crtom objasni sva Kumičićeva djela. — Tainea je, dalje, na¬ 
sljedovao Marjanović, objašnjujući, kako je navedeno u prikazu 
njegove kritike, Kranjčevića i Turića pomoću kraja u kome su 
nikli. Ali ni Marjanović nije išao za tim da osnovnu crtu nekoga 
pisca traži u svemu njegovu stvaranju. Čini se uopće da su hrvat¬ 
skim kriticima Taineovi faktori umjetničkoga stvaranja (rasa, 
milieu, momenat) služili vise kao neke vrste parole negoli što su 
slijedili Tainea u onome sto je u njega bilo najbolje: da je znao 
snažno osjetiti nekoga pisca u najintimnijim stranama njegova bića 
i iz literarnoga portreta učiniti organsku umjetninu. 

Od svih hrvatskih kritičara, Jakša Čedomil je najviše na- 
T °di° imena (i misli) stranih kritičara. Od svih vrsta kritike, samo 
za impresionističku kritiku nije on osjećao simpatija — barem 
prema onome sto je sam izjavljivao. No ako čovjek isporedi njegove 
rijeci o slobodi stvaranja (v. str. 159) s nekim rečenicama Anatola 
Francea, doci ce do zaključka kako je on preuzimao rečenice i od 
kritičara impresionista. Kao Jakša Čedomil, France je (1888) pisao: 
»Ii faut que 1 ecrivain puisse tout dire, mais ii ne saurait lui etre 
permis de tout dire de toute maniere, en toute circonstance et a 
toutes sortes des personnes. II ne se meut pas dans Fabsolu. Ii est 
en relations avec les hommes. Ćela implique des devoirs; ii est 
independant pour eclairer et embellir la vie, ii ne lest pas pour la 
trouoler et la compromettre. Ii est tenu de toucher avec respect 
aux choses sacrees.« 51 — Kad Jakša Čedomil govori o Zolinim 
naturalistickim romanima kao o pesimističnoj epopeji ljudskoga 

50 o. c. br. 4. 

51 France, La vie litteraire I, 80. 

živinstva (v. str. 155), onda i opet upotrebljava frazu koju je uzeo 
od Lemaitrea: une epopee pessimiste da l’animalite humaine. 52 

Matoš je prvi u hrvatskoj kritici iznio misao kako je kritik 
umjetnik, i kako se on rađa. On je očito vjerovao u originalnost 
svoga kritičarskoga talenta, a vjerovali su to i drugi. Ali ako čovjek 
isporedi neke njegove rečenice s rečenicama Lemaitrea, ili Francea, 
doći će do zaključka kako se i Matoš odviše držao svojih uzora. 
Riječi Matoševe o ljepoti kao oslobođenju od pesimizma silno 
potsjećaju na Lemaitreove riječi kojima je objašnjavao este¬ 
tiku Parnasovaca: »L’homme comprend sur le tard que contre 
LAnanke, contre le mal universel, rien ne vaut mieux et rien n’est 
plus fort que la protestation du contemplateur qui ne veut pas 
pleurer.« — Matoševe misli o promjenljivosti kritike isto su tako 
preuzete od Lemaitrea: Changeants, nous contemplons un monde 
qui change. — Opravdanje impresionističke kritike potječe isto 
tako iz ovoga izvora: »Mais, dogmatique ou non, la critique, quelles 
que soient ses pretentions, ne va jamais qu’a definir l’impression que 
fait sur nous, a un moment donne, telle oeuvre d’art ou Fecrivain 
a lui-meme note Limpression qu’il recevait du monde a une cer-* 
taine heure.« 53 

Način kako je Matoš pisao biografije hrvatskih i stranih 
pisaca vrlo potsjeća na način koji je upotrebljavao Anatole France 
— i po tonu, i po materijalu što ga je on unosio u te biografije. 54 


4* 

Sud o hrvatskoj kritici, od njezinih početaka do svjetskoga 
rata, zavisi od odgovora na pitanja: koliko je ta kritika povoljno 
djelovala na razvitak pojedinih hrvatskih književnika, koliko je 
koristila kao posrednik između književnika i publike, koliko je 
znala da za vremena razlikuje prave umjetnike od običnih literata, 
koliko je znala da svestrano osvijetli hrvatska književna djela* 
s koliko je finoće znala da ulazi u probleme umjetničkoga stva¬ 
ranja, koliko je djelovala na cio pravac hrvatske književnosti, i dr. 

Ako čovjek razmatra hrvatsku kritiku s obzirom na prilike 
u kojima se razvijala, opaža nekoliko važnih činjenica. 

52 Lemaitre, Les contemporains I, 284 (izd. g. 1890). 

53 o. c. sv. II, 85 (izd. g. 1890). 

54 Isp. na pr. France, La vie litteraire I, o B. Constantu. 

Niti jedan hrvatski kritik nije mogao da svoj posao vrši kao 
svoj životni poziv kroz dug niz godina, i naročito u doba svoje 
pune zrelosti. Ne uzimajući u obzir onih kritičara koji su umrli raz¬ 
mjerno mladi (Vraz, Šenoa, Matoš), za velik dio hrvatskih kritičara 
može čovjek reći da su napuštali kritičarski rad odmah nakon 
prvih ozbiljnijih pokušaja (Jurković, Šarić, Dežman, Mikov), a 
drugi u godinama kad su tek postajali potpuno zreli i iskusni: 
Jaksa Čedomil u 35 godini, Marjanović oko 35. Šrepel se uoči 
svoje četrdesete godine sve više odmicao od kritike, a tako i 
Pasarić. ^ Neki pak od kritičara, koji su književne ocjene pisali 
tokom čitave svoje javne djelatnosti (Marković, Politeo, Nehajev 
od mrtvih, Livadic od živih) držali su književnu kritiku samo 
uzgrednim svojim književnim poslom. Hranilović, jedan od 
najplodnijih hrvatskih kritičara, bio je u najvećem dijelu svoga 
rada neke vrste provincijalni kritik. Tako je kritika — za koju se 
inače iziskuje i mnogo znanja, i mira, i iskustva — bila u Hrvatskoj 
uglavnom produkt ljudi koji su možda imali i ukusa, i volje, i 
srčanosti da kažu svoje misli, ali još nisu imali potrebne stalo¬ 
ženosti, 

U hrvatskoj se kritici zapravo ne može da govori o razvitku, 
jer u njoj nije bilo pravoga kontinuiteta. Ako čovjek ispituje kako 
su pojedini hrvatski kritici različitih razdoblja gledali na jedan isti 
književni problem, dolazi do zaključka da su oni u različitim vre¬ 
menima dolazili uglavnom do istih rješenja — ali ga je svatko 
izricao kao da ga izriče prvi. O problemu tendencije u književnosti 
govorili su slično i Šenoa, i Pasarić, i Ibler, i Dežman, i Nehajev, 
i Jakša Čedomil, i Marjanović, i Milan Šarić. O socijalnom zna¬ 
čenju književnosti govorili su jednako Šenoa, i Jakša Čedomil, i 
Dežman, i Šarić, itd. — To vrijedi i za prikaze pojedinih hrvatskih 
književnika. Rijetko je koji kritik, pišući iznova o jednome piscu, 
išao za tim da najprije prouči sve ono što su o njemu pisali pre- 
đašnji kritici. Jakša je Čedomil na pr., pronalazeći u Kumičića 
romantičarske naklonosti, rekao istinu — samo su sve to prije njega 
rekli i Pasarić i Ibler. 

Hrvatski su kritici, od osamdesetih godina dalje, nastojali da 
upoznaju evropsku kritiku, pa da njezine metode primijene i na 
naše pisce.^ Ta težnja za Evropom, za novim vidicima, jedna je od 
najsimpatičnijih crta cijele novije hrvatske kritike. No kad čovjek 
razmotri kako su hrvatski kritici shvatali te metode, dolazi do 

zaključka da su nekima od njih strana imena služila samo za ukras, 
a drugi da u izboru tih metoda nisu bili uvijek niti kritični, a ni 
moderni. Pokušavši da jednom pogledaju u velike evropske lite¬ 
rature, neki su naši kritici ostali zablenuti nad svim onim što su 
one dale, te su odjednom htjeli da zahvate u sve ono što je Evropa 
stvarala kroz cijelo jedno stoljeće. Za njih su bili jednako važni, 
i bliski im, i Bjelinski, i Sainte-Beuve, i Croce, i mnogi njemački 
autori različitih poetika. 

Od kritičarskoga rada svih hrvatskih kritičara, sve do g. 1914, 
u knjigu je bio sabran samo jedan dio Vrazovih članaka, i veći dio 
Veberova rada. Pored toga, u knjigama su iziŠle Marjanovićeve 
studije »Iza Šenoe« i »Književni prikazi«, te jedan dio Matoševih 
kritika. Do god. 1914 uspio je Ante Petravić da izda 2 knjige studija 
i portreta. Knjige Fra. I. Despota »Malo zrnja« i I. K. Ostojića 
»Primitiae«, o kojima Petravić (u svojim Petim studijama i por¬ 
tretima) govori kao u prvim zbirkama kritičkih sastavaka u nas, 
nisu ispunjene samim kritikama. — Neki stariji hrvatski kritici 
(na pr. Jakša Čedomil) badava su nastojali da im netko izdade 
sabrane članke. Sva hrvatska kritika ostajala je dakle zakopana u 
revijama i novinama — i prema tome tako reći nepristupna za 
dublji studij. Nije bez interesa da se spomene da na pr. Matica 
hrvatska od svoga postanja do g. 1914 nije izdala niti jedne knjige 
u kojoj bi se nalazili čisto kritički sastavci. 

Djela hrvatskih književnika-beletrista isto su tako u velikom 
dijelu bila zakopana u časopisima. Do rata izdana su samo sabrana 
djela Stanka Vraza, pripovijesti Augusta Šenoe i jedan dio njegovih 
pjesama, Preradovićeve pjesme, te jedan dio pripovjedalačkoga rada 
Ks. Š. Gjalskoga. Prema tome je rad najvećega broja hrvatskih 
pisaca bio tako reći nepristupan za studij. Jakša Čedomil je radi 
toga i napustio pisanje opširnijih kritičkih članaka. 

Još više negoli ostali hrvatski pisci, hrvatski kritik, radi 
ekonomskih i kulturnih prilika u kojima je živio, nije imao do¬ 
voljno mira da čita, da sređuje svoje dojmove, da proučava strane 
autore, da izrađuje svoja djela onom savjesnošću kojom treba svoja 
djela izrađivati novelist, dramatik, i si. Najveći dio hrvatskih 
kritičara — i onih najboljih — morao je ponajviše, radi redak¬ 
cijskih ili ličnih razloga, pisati brzo, improvizirajući, novinarski. 
Tako hrvatska kritika, koja bi kao književna vrsta trebala da 



Kritika kritike 


3^3 


znači vrhunac treznoće, sređenosti, mira, često ostavlja dojam 
površnosti, neozbiljnosti, sitnoga ličnoga razračunavanja. 

U svojoj cjelini, i po svojim najboljim stranama i najvred¬ 
nijim pretstavnicima, hrvatska kritika izvršila je mnogo pokušaja, 
napravila mnogo simpatičnih zaleta, dala velik broj dobrih opa¬ 
žanja — ali je sve u njoj ostalo nekako nedovršeno, izlomljeno, 
nedorečeno. S obzirom na prilike u kojima je radio hrvatski kritik, 
ne može se o toj kritici naprečac izreci nepovoljan sud. (JCao i cijela 
hrvatska književnost, i hrvatska je kritika produkt onoga što se 
moglo, a ne produkt onoga što se moralo učinit^J Ako u njoj i nije 
bilo ljudi koji bi se mogli mjeriti sa znatnijim evropskim kritičarima, 
bilo je ipak ljudi koji su jasno obilježili svoju kritičarsku liniju. 
Ako ta kritika i nije dala djela koja bi se mogla uzeti kao trajan 
dokumenat svoga književnoga razdoblja, ipak i ovaj prikaz do¬ 
kazuje kako je u njoj bilo mnogo planova, vidika, svježih dojmova, 
ispravnog osjećanja kojim bi putem trebalo ići. Sve to nije isko- 
rišćeno do kraja, ali to ne znači da je sve potpunoma propalo. U 
toj je kritici sačuvano mnogo pobuda koje će možda suvremena ili 
buduća kritika moći iskoristiti, te tako, u naslanjanju na prošlost, 
izvršiti ono što starija kritika nije mogla da izvrši: da jasno kaže i 
obrazloži kakva je stvarna vrijednost hrvatske književnosti, i je li 
ispravan put kojim ta književnost ide. 

Uza sva njezina lutanja i neuspjele pokušaje različite vrste, 
u hrvatskoj se kritici, od Vraza, preko Šenoe, Pasarića, Iblera, Jakše 
Čedomila itd., do Matoša, povlači jedan problem, kao osnovna 
crta ove kritike: kako da hrvatska književnost bude velika, 
evropska, umjetnička, a da ipak ostane nacionalna, i u vezi sa 
životom. A to je znak da je ta kritika, uza sve sukobe ličnosti, 
metoda itd., ipak osjećala svoj specijalni zadatak u hrvatskoj 
književnosti, bez obzira na pojam kritike uopće. 

Bilješka — Kad je bio doštampan prikaz o njemu, umro je Josip Pasa- 
ric (7 XII 1937). Zato u tekstu već nije mogla biti označena godina nje¬ 
gove smrti. 

U prvim arcima ove knjige ispreturani su neki brojevi. Godine označene 
u tekstu na str. 44, 83, 94 (1869, 1884, 1884) imaju glasiti: 1870, 1883, 1883. — 
Bilješke uz prikaze pojedinih kritičara treba da glase: I pogl.: 56 ) Katolički list 
1854, str. 322 — II pogl.: 6) Kazal. izvješća I, 331—IV pogl., Ibler: — 30) o. c. 

1887, br. 180 — 45) o. c. 1887. br. 109 — 51) o. c. 1883, br. 296 — 64) o. c. 

1892, br. 292 — Pasarić: 16) Vijenac 1888, 330 — Šrepel: — 12) o. c. 1899, 

290 — 13) o. c. 1887, ih — 31) o. c. 1891, 25 — 44) Vijenac 1889, 815 — 

52) o. c. 771 — V pogl.: Politeo: 16) o. c. 1900, 27 — 33) Obzor 1900, br. 
l 7 z 34 ) °* c * br. 238 — 35) o. c. br. 178 — 36 ) o. c. 238 — 37) o. c. 270. 

